
Fie ca această poveste să fie 
dedicată tuturor artizanilor din 
satul numit Locașul Adevărului, 
celor care au păstrat secretele 
„Casei Aurului”, reusind 
totodată să le exprime prin 
operele lor. 

Să pătrundă prin efracţie în templul Locașului Adevărului, 
satul secret situat pe malul stâng al Nilului, pentru a fura o 
comoară inestimabilă: iată misiunea celor cinci oameni care 
izbutiseră să se apropie de zona interzisă. 

Visând la enorma răsplată promisă, ghidul se surprinse 
zâmbind: nimeni, nici măcar Sobek, șeful pazei locale, nu era în 
stare să prevadă totul. Riscul era cu atât mai scăzut cu cât hoţii 
îl aveau drept complice pe un trădător, chiar în interiorul 
confreriei care se credea perfect apărată, între zidurile sale 
înalte. 

Tt 

Inima trădătorului bătea să-i sară din piept. 

Profitând de perioada tulbure dinaintea încoronării noului 
faraon, el și comanditarul său hotărâseră să încerce un tur de 
forță, trimițând o bandă de tâlhari cu experienţă, pentru a pune 
mâna pe piatra de lumină, păzită cu strășnicie de artizanii a 
căror datorie era aceea de a săpa și de a decora locurile de veci 
ale faraonilor din Valea Regilor. 

Peste câteva ore, trădătorul urma să-și părăsească definitiv 
confreria în care trăise de o viață, unde și-a învăţat meseria și a 
păstrat atâtea secrete, unde a petrecut atâtea ore de exaltare. 
De ce confrații săi nu-l aleseseră pe el șef de echipă, pe el, care 
avea toate calităţile cerute de această funcţie? 

Disprețţului îi urmaseră ura și dorința de răzbunare pe această 
comunitate nedreaptă. Și atunci când destinul îi deschisese 
această cale, nu ezitase nicio clipă: uneltind și făcând să piară 
confreria, se va bucura, în sfârșit, de o viaţă îndestulată, de o 
casă frumoasă și o grădină mare, având la dispoziţie o mulţime 
de servitori credincioși. Nu vor mai exista zilele de muncă 
istovitoare când trebuia să se supună maestrului de operă și se 
va termina cu sarcinile grele prin care încerca să-l mulţumească 
pe Pharaon: de acum înainte, trădătorul avea să profite și să se 
bucure de viață, uitându-și repede jurământul și trecutul. 

Din fericire, se asigurase de complicitatea soţiei sale, 
încântată de perspectiva de a deveni o mamă dintr-o familie 

respectată și apreciată. Multă vreme îi ascunsese planurile lui 
de viitor, temându-se că ea nu o să fie de acord; dar, ulterior, 
constatase că era întrutotul de acord. Ba, mai mult, ea însăși 
pregătise poţiunea care urma să-l adoarmă pe paznic, cufundat 
acum într-un somn adânc. 

De data aceasta, reușita era atât de aproape, încât trădătorul 
tremura de emoție; încerca să se stăpânească gândindu-se că, 
în noaptea calmă, toţi anii pe care i-a trăit așteptând această 
ocazie vor fi încununați de succes. 

Peste puţină vreme, oamenii trimiși de comanditarul său vor 
trece dincolo de ziduri, printr-un loc în care el însuși instalase o 
scară din frânghie, și-i va conduce până la templu. 

t 

Paneb cel Zelos fu trezit de niște țipete răguşite. La treizeci și 
şase de ani, colosul cu ochi negri, devenit fiul adoptiv al 
maestrului de operă și al femeii înțelepte din Locașul 
Adevărului, se arăta din ce în ce mai puternic. Dormea puțin, 
dar nu suporta să fie trezit din somn. 

— Ce se întâmplă? îl întrebă soţia sa, Uabet cea Pură, fără să 
deschidă ochii. 

— Dormi! Mă duc să văd. 

Fiul lor, Aperti, a cărui înălțime și greutate anunțau deja un 
gigant, era încă în lumea viselor. Vinovata mergea legănându-se 
prin bucătărie, unde, după ce înfulecase niște curmale, dăduse 
atacul la coșul cu pâine. 

— În ruptul capului n-ar fi trebuit să cedez rugăminţilor fiului 
meu și să-ţi dau voie să intri în casa asta! îi spuse Paneb gâștei 
grase, căreia i se potrivea de minune numele de Orătanie 
Nesuferită. 

Obraznică, agresivă și hoaţă, ea era veșnic flămândă. Avea 
ciocul și labele roșii, gâtul galben cu dungi negre, aripile 
maronii, pântecele alb și coada neagră. Orătania Nesuferită era 
cea mai bună tovarășă de joacă a lui Aperti; își mușca adversarii 
atacându-i pe la spate și nu se temea nici măcar de câini. 

— leşi afară! îi porunci Paneb. Dacă nu, te fac friptură! 

Luând ameninţarea în serios, gâsca se lăsă dată afară, 
gâgâind în semn de protest. 

t 

Ascuns după un colț al zidului, în întuneric, trădătorul îl zări pe 

primul tâlhar care trecea de zid folosind scara de frânghie. 

Preferă să aștepte ca tovarășii săi să se apropie, înainte de a le 
ieși în întâmpinare. 

Deodată, în clipa în care al cincilea intrus punea piciorul pe 
pământ, unul dintre bandiți scoase un țipăt de durere. Gâsca îl 
mușcase de picior și acum se repezea către o altă victimă, care 
strigă, cu groază: 

— Suntem atacați! 

lute și îndemânatică, gâsca mușca în stânga și-n dreapta, 
gâgâind din ce în ce mai tare. 

Trădătorul era țintuit locului, ca paralizat; oamenii săi 
încercau zadarnic să prindă pasărea, adresându-și cuvinte de 
ocară, în ciuda hotărârii luate de a păstra liniștea, orice s-ar 
întâmpla. 

În sfârșit, unul dintre hoţi prinse gâsca de gât. 

— O să-ţi sucesc gâtul, animal spurcat! 

Dar omul nu apucă să-și pună-n practică ameninţarea, căci 
pumnul lui Paneb îl dobori la pământ. 

Alarmat de ţipetele Orătaniei Nesuferite, care nu făcea 
niciodată „scandal” fără motiv, colosul venise la faţa locului. 

În timp ce gâsca se făcuse nevăzută și trădătorul se târa pe 
lângă ziduri, pentru a ajunge cât mai repede acasă, cei patru 
hoți rămași în putere se repeziră, toţi deodată, asupra 
artizanului, siguri că-l vor învăţa minte cât ai zice pește. 

Dar genunchiul lui Paneb îl lovi pe primul în burtă, cotul îi izbi 
tâmpla celui de-al doilea, iar fruntea - nasul celui de-al treilea; 
al patrulea reuși să-l lovească pe colos în piept, dar acesta nici 
nu se clinti. 

Văzându-și complicii la pământ, se repezi spre scara de 
frânghie. 

În momentul în care se prindea de ea, Paneb îl trase de 
picioare și-l învârti, izbindu-l de perete. 

— Nu se fuge așa, băiete! 

Pe jumătate inconștient, hoţul scoase un pumnal. 

— Aruncă arma! îi ordonă Paneb. 

Hoţul ameninţă. Deodată, colosul îl recunoscu. 

— Tu... Tu ești cel care îndrăznește să atace Locașul 
Adevărului! 

Cu un gest disperat, omul își tăie gâtul. 

Orătania Nesuferită continuase să gâgâie în timp ce străbătea 
ulița principală, așa încât mai mulţi săteni se treziseră. Primul 

care sosi la locul dramei, purtând o torță în mână, fu 
desenatorul Unesh Șacalul. 

Privirea sa amenințătoare se opri asupra celor patru bandiți. 
Trei zăceau leșinaţi, iar unul se zvârcolea de durere. 

— Aștia sunt libieni! exclamă Unesh. 

— Și cel care sângerează? 

Desenatorul lumină cu o făclie fața celui care se chinuia, în 
agonie. 

— Nu, nu se poate... 

Se adunau tot mai mulţi artizani. Unul câte unul, sătenii 
ieșeau din casă. Nefer cel Tăcut, maestrul de operă, veni de 
îndată lângă fiul său adoptiv. 

In timp ce Unesh îi lega fedeleș pe cei patru libieni și Orătania 
Nesuferită fugea de colo până colo, de parcă ar fi vrut să spună 
că ea a dat în vileag fapta ce se pregătea, Nefer dezveli 
cadavrul celui care își luase viaţa cu propriul pumnal. 

— Unul dintre paznicii însărcinaţi cu securitatea noastră! 
constată el, speriat. 


t Capitolul 2 


Scrib al „marelui și nobilului Mormânt pentru milioane de ani 
din partea de vest a Tebei” era tot Kenhir, care acum ajunsese 
un bătrânel suferind, în vârstă de șaptezeci și doi de ani, cel 
care avea grijă să noteze în Jurnal micile și marile evenimente 
din fiecare zi. Tot el trebuia să supravegheze livrările, să 
repartizeze salariile în natură, să împartă uneltele, să verifice 
motivele absentării de la munca pe șantier, să stabilească 
inventarul bunurilor confreriei, pe scurt, să asigure o gestiune 
fără cusur și să rezolve nenumăratele probleme care se iveau în 
fiecare zi în acest sat locuit de artizani, de soțiile și copiii 
acestora, precum și de celibatarii de ambele sexe. 

lată că avea loc o catastrofă: berea pe care tocmai o bea era 
caldă, iar patul îi era cuprins de flăcări! 

— Treziţi-vă, Kenhir! 

Scribul Mormântului deschise ochii și văzu un bărbat de vreo 
patruzeci și șase de ani, zvelt, cu o frunte lată, cu ochii de un 
verde-gri, de talie mijlocie, dar bine făcut. 


— Tu erai, Nefer... Am uitat să-mi masez faţa cu ierburi 
proaspete, înmuiate într-un amestec de bere și mir, și uite că 
am avut un coșmar! Dacă e să cred în cele scrise în Cheia 
viselor înseamnă că vom fi prădaţi și puși în situaţia de a 
expulza pe cineva. 

— Nu sunteți departe de adevăr. Un grup de libieni a pătruns 
în sat cu complicitatea unui paznic. 

— Ce tot spui? Un om al șefului Sobek? 

— Da, din păcate. 

Kenhir se ridică anevoie, iar Nefer îl ajută să coboare din pat. 

În ușă se ivi slujnica scribului, Niut cea Neobosită, o bruneţică 
frumoasă care preferase să îl lase pe maestrul de operă să 
încerce să-l trezească pe stăpânul său, a cărui proastă dispoziţie 
matinală dura adeseori aproape toată ziua. 

— Să vă aduc micul dejun? 

— Turtiţe calde și lapte, dar cât se poate de repede. 

Corpolent, abia mergând, Kenhir nu se deplasa decât folosind 
bastonul, cu excepţia momentelor în care își regăsea, ca prin 
minune, vioiciunea tinereţii. Când se așeză într-un fotoliu scund, 
dinaintea unei mese din lemn de sicomor, ochii bătrânului 
fulgerau de mânie. 

— Cum de au îndrăznit să atace până și Locașul Adevărului?! 
Voi întocmi imediat un raport către Pharaon. 

— Asta dacă Sethi al Il-lea este deja recunoscut ca rege, 
obiectă Nefer, căci nimeni n-a fost încă încoronat. 

— Nemernicii și-au ales bine momentul... Trebuie convocat 
șeful Sobek. 

— A fost chemat deja. Ne așteaptă la poarta principală. 

t 


Înalt, atletic, cu o cicatrice sub ochiul stâng, cu mâini enorme 
și obişnuite să folosească bâta, șeful Sobek era un nubian 
autoritar, cu o vorbă tăioasă, care dintotdeauna lucrase la paza 
satului. Nesuportând să i se discute ordinele, obișnuia să-și 
asume  responsabilităţile și să nu le pună în spinarea 
subordonaţilor săi. 

Când văzu cum se deschide poarta cea mare a satului în care 
el nu avea dreptul să intre și-i zări ieșind pe scribul Mormântului 
și pe maestrul de operă, intui de îndată că avea să treacă printr- 
o grea încercare. Cu douăzeci de ani în urmă, unul dintre 
oamenii săi fusese asasinat și, în ciuda cercetărilor sale, nu 

reușise încă să-l afle pe vinovat, care, după părerea sa, nu 
putea fi decât unul dintre artizanii confreriei; și iată că, acum, 
un alt om din pază dispărea în împrejurări tragice. Numai că, de 
această dată, se comportase ca un criminal! 

Kenhir era morocănos, ca în zilele sale proaste. 

— L-ai identificat pe răufăcătorul care și-a tăiat beregata? 

— Era, într-adevăr, unul dintre oamenii mei, declară Sobek. 
Nu era angajat decât de un an. 

— Ce sarcină avea de îndeplinit? 

— Supravegherea uneia dintre piste, printre dealuri. 

— Mă întreb ce l-a făcut să-și ia viața... 

— Dar e foarte clar, spuse nubianul: când și-a dat seama că 
nu mai putea fugi, a preferat să moară decât să se supună 
interogatoriului meu. Și pe bună dreptate. 

— l-ai interogat pe cei patru libieni? 

— Primul nu mai poate judeca din cauza loviturii pe care a 
primit-o, al doilea e mut, al treilea are limba tăiată, iar al 
patrulea nu știe nicio vorbă în limba egipteană. Va trebui să-i 
încredințez administraţiei centrale a malului stâng, pentru a 
putea fi identificați. 

— Și paznicul? 

— A fost drogat și de-abia acum se trezește din buimăceală. 

— Știm că avem un trădător printre artizani, îi aminti Kenhir, 
enervat; dar nu știam că unul dintre paznicii tăi îi era complice! 
Și, desigur, el a fost călăuza libienilor. 

— Dacă bănuiţi că aș fi participat, mai mult sau mai puţin, la 
acest complot, protestă Sobek, cu indignare, nu ezitaţi să 
formulați acuzaţia așa cum se cuvine. Se înţelege de la sine că 
vă voi înmâna de îndată demisia mea. 

— Avem încredere în tine, interveni Nefer, și vei rămâne șeful 
pazei satului. 

Maestrul de operă îi luase și altădată apărarea nubianului; și 
nici de data asta scribul Mormântului nu-l contrazise pe Nefer 
cel Tăcut. 

— Dar cum putem ști că nu vor mai fi și alți oameni care să se 
vândă dușmanului? mormăi Kenhir. 

— Am făcut o greșeală gravă, recunoscu Sobek; canalia asta 
nu aparţinea clanului meu; n-ar fi trebuit să-l angajez. Nu se va 
mai repeta, v-o promit! 

— Ce măsuri intenţionezi să iei? 


— Să întăresc supravegherea satului, de jur împrejur, zi și 
noapte, și să interzic toate permisiile până la încoronarea noului 
faraon. Ar fi de dorit ca niciunul dintre voi să nu părăsească 
Locașul Adevărului până când situaţia nu va fi clarificată. 

t 

Satul era în stare de șoc. 

Pentru a conjura destinul, sculptorul-șef Userhat Leul și cei doi 
asistenţi ai săi, lpuy Iscoditorul și Renup cel Jovial, șlefuiau o 
mică stelă, pe care urmau să fie reprezentaţi șapte șerpi. 

Instalat în incintă, nu departe de poarta principală, umilul 
monument va contribui la respingerea forțelor răului. 

Toate familiile, fără nicio excepţie, erau îngrijorate în privinţa 
viitorului Locașului Adevărului; dacă noul faraon va înceta de a 
mai fi principalul protector al satului sau dacă va izbucni un 
război civil, ce se va alege, oare, de cele șaptezeci de case albe, 
întreținute cu atâta grijă? 

În ciuda chipului său rotund și jovial și a burţii sale care arăta 
îndestularea, desenatorul Pai Pâinică-Bună era atât de înfricoșat, 
încât își pierduse pofta de mâncare; îngrijorată, soţia lui 
hotărâse să-l ducă la femeia înţeleaptă, vindecătoare și mamă 
spirituală a confreriei. 

Deși de obicei nu se simţea prea mândru de el însuși, acum 
Pai era atât de deprimat, încât se supuse acestei inițiative. Și 
iată-l bătând la ușa Clarei, soţia maestrului de operă, a cărei 
sală de consultaţie era o anexă a locuinţei lui Nefer cel Tăcut. 

Îi răspunse lătratul unui câine. 

Femeia înțeleaptă îi deschise, purtând în brațe un cățeluș. 

— Negruțu' e puţin cam nervos, îi explică ea; i-am dat să 
înghită niște pelin împotriva viermilor intestinali. 

Deja măricel, cu botul alungit, cu ochii maronii sclipind și 
vădindu-i agerimea, cu urechile lungi și blegi, pe Negruţu' nu 
părea să-l pască niciun pericol. Predecesorul lui, care purtase și 
el același nume, fusese mumificat și se odihnea într-un mic 
mormânt, cu pernuțele sale preferate, un vas cu ulei sfințit și un 
prânz suculent, și el conservat. 

Ori de câte ori avea norocul s-o privească pe Clara, Pai 
Pâinică-Bună era fermecat de prospeţimea ei, chiar și la 
patruzeci de ani; chipul ei frumos cu trăsături atât de pure 
transmitea în jur o lumină care liniștea sufletele. Cu părul 
aproape blond și ochii albaștri, delicată și suplă, soția maestrului 

de operă avea o voce blândă și melodioasă. Se măritase cu 
Nefer înainte de a fi primiţi în Locașul Adevărului care, după ani 
lungi de ucenicie și de muncă îndârjită, îi alesese conducători. 

— Nu mă simt prea bine, mărturisi Pai Pâinică-Bună, rușinat. 

— Te supără ceva anume? 

— Nu, mi-e rău așa, în general... și nu mai am poftă de 
mâncare. Cum aș putea suporta nesiguranța în care trăim? 
Poate că mâine satul va fi distrus, iar noi ne vom risipi, care 
încotro. 

— Întinde-te pe rogojină, Pai! 

Având deja multe cunoștințe medicale, Clara beneficiase de 
învățătura unei practiciene de excepţie, medicul-șef Neferet, 
precum și de cea a femeii înțelepte, căreia îi luase locul o dată 
cu plecarea ei din această lume. Zi de zi aceste două femei îi 
transmiseseră o știință elaborată, încredinţându-i laboratorul în 
care, acum, își pregătea leacurile. 

Culoarea feței, mirosul corpului și răsuflarea erau primele 
elemente pentru stabilirea diagnosticului, dar trebuia, mai ales, 
să ia pulsul punând mâna pe ceafa pacientului, pe creștet, pe 
încheieturile mâinilor, pe burtă și pe picioare. In felul acesta, 
femeia înțeleaptă auzea glasul inimii, ce o făcea să înţeleagă 
starea în care se aflau diferitele organe și canalele prin care 
circulau energiile. 

Clara îl examină îndelung, așa că Pai fu cuprins de o mare 
neliniște. 

— E grav? 

— Nu, nicidecum, dar anumite canale sunt pe punctul de a se 
astupa pentru că resimţi o teamă permanentă. 

Femeia înţeleaptă îi prescrise un unguent compus din grăsime 
de taur, rășină, terebentină, ceară, bacă de ienupăr și grăunţe 
de brionă, unguent cu care Pai trebuia să-și maseze bustul timp 
de patru zile, pentru a reda canalelor suplețea necesară. 

Desenatorul se ridică. 

— Mă simt deja mai bine, dar nu mă voi vindeca decât dacă 
satul va fi în afara oricărui pericol. Se spune că tu poţi să vezi 
viitorul, Clara... Ei bine, ce vezi? 

— Să urmăm calea pe care ne-o arată Maat și nu vom avea de 
ce să ne temem. 

Administrator principal al malului stâng și general însărcinat 
cu comanda forțelor armate ale marelui oraș al Egiptului de Sus, 
Mehy era un bărbat de vreo patruzeci de ani, bine legat, cu faţa 
rotundă, cu părul negru lipit de cap, cu buzele pline, pieptul lat 
și puternic, mâinile și picioarele durdulii. În ochii săi negri se 
puteau citi morga lui de înalt demnitar, ambițios și urmărind un 
scop, precum și un licăr pe care doar soţia sa, Serketa, 
moștenitoarea unei mari averi, știa să-l înţeleagă. Acea sclipire 
exprima voinţa de neclintit de a-și însuși secretele Locașului 
Adevărului, îndeosebi piatra de lumină datorită căreia ar fi putut 
stăpâni întreaga ţară. 

Pentru a deveni stăpânul bogatei regiuni tebane, Mehy 
trebuise să scape de adversarii incomozi; nu credea nici în zei, 
nici în demoni, așa că nu ezitase să-și împlinească țelul folosind 
crima, asigurându-se de complicitatea adorabilei sale Serketa, 
care era fericită la culme când venea vorba să curme viaţa celor 
din jur. 

Ironia sorții voise ca el, cel mai înverșunat dușman al 
confreriei, să fie însărcinat de Pharaon, în mod oficial, cu 
protecţia acesteia și cu asigurarea bunăstării artizanilor, pentru 
a le permite să muncească în cele mai bune condiţii. Fusese, 
așadar, constrâns să acţioneze din umbră, prin intermediul unui 
artizan care nu ezita să trădeze pentru a se putea bucura de 
bunurile acumulate în afara satului, în schimbul serviciilor sale. 

Dar rezultatele nu erau încă la înălțimea speranţelor lui, 
răbdarea fiindu-i pusă la grea încercare. Din fericire, războiul 
civil care se întrezărea ar putea crea un climat favorabil pentru 
a lovi confreria, din umbră, în mod fatal. 

Purtând o perucă luxoasă și o rochie roz, largă, pentru a-i 
ascunde formele opulente, Serketa se întorcea de la Teba în 
fruntea unei cohorte de servitori care transportau stofe, vase și 
mobile cumpărate de la oraș. Cu ochii săi de un albastru 
spălăcit, pe care și-i dădea peste cap cu aere de fetiță răsfăţată, 
îl privi pe Mehy, care se agita, mergând de colo până colo în 
sala celor patru coloane din vasta lor vilă de pe malul stâng, 
înconjurată de o grădină cu sicomori, salcâmi, palmieri, roșcovi 
și smochini. 

— După câte îmi dau seama, ești supărat, spuse ea. 

— N-am nicio veste de la paznicul nubian pe care l-am 
cumpărat. 

— Să nu fim pesimiști, dragostea mea! 

Serketa se atârnă de gâtul soţului ei, încă sensibil la sânii săi 
îndrăzneţi, pe care îi frământa cu o brutalitate care ei îi făcea o 
deosebită plăcere. 

— Ce-ar fi să bem niște vin de palmier sus, în dormitor? 

t 

Prefăcându-se copleșită, ca de obicei, Serketa își amintea de 
anii plini de exaltare petrecuţi alături de Mehy, din clipa în care 
acesta îi dezvăluise planurile sale. Să cucerească puterea 
absolută folosindu-se de armele științei și ale tehnicii, să aibă 
drept de viață și de moarte asupra fiecăruia și, mai ales, să 
desființeze acest Locaș al Adevărului, dar nu înainte de a-i fi luat 
comorile: iată singurele obiective care-i făceau, într-adevăr, 
plăcere lui Serketa. 

Dacă minunatul ei soț n-ar fi fost sincer, ar fi scăpat de el așa 
cum face călugăriţa, această insectă ce-și ucide masculul după 
împerechere; devenind complicea lui, ucigând fără milă pentru 
a-i croi drum liber lui Mehy, prinsese gust pentru această 
aventură care îi unea. 

Și era de preferat ca generalul să n-o dezamăgească. 

Se întinse peste el, vrând parcă să-l sufoce. 

— Ai vești din capitală? 

— Sethi nu va renunţa niciodată la tron. 

— Îl urmărești, într-adevăr, pe prinţul Amenmes? 

— Nu știu cum va reacţiona când va fi anunţată încoronarea 
tatălui său. 

În exil de lux la Teba, din ordinul lui Sethi, Amenmes visa să 
ajungă faraon. Mehy nu pierduse prilejul de a-l încuraja, sperând 
să declanșeze un conflict, al cărui principal beneficiar să fie doar 
el. Dar tânărul Amenmes ezita între supunere și revoltă atunci 
când era vorba de alegerea drumului său. 

Privind în gol, generalul își amintea prima crimă comisă, pe 
muntele  Soarelui-Apune, când a ucis un paznic care-l 
surprinsese pândindu-i pe membrii confreriei care duceau piatra 
de lumină în Valea Regilor. 

Deodată, Mehy înţelesese că Locașul Adevărului stăpânea 
marele secret al Egiptului, cel care îi permitea unui faraon să 

domnească și să învingă moartea. lar satul, plasat sub înalta lui 
protecție, avea să devină inaccesibil profanilor și chiar 
demnitarilor. 

Pentru a-și însuși această piatră fabuloasă, generalul 
parcursese un drum lung, pavat cu cadavre, minciuni și șantaje, 
dar lupta era încă departe de a fi câștigată. 

Și va face în așa fel încât această confrerie blestemată să 
regrete faptul că a refuzat să-l admită în cadrul ei. 

Serketa aprobase felul în care Mehy îl eliminase pe socrul său 
pentru a-i lua averea. Era pentru soțul ei o aliată necruțătoare, a 
cărei pasiune pentru crimă îi era de mare folos. Nu încăpea nicio 
îndoială că, într-o bună zi, femeia asta va înnebuni, și atunci va 
trebui s-o omoare. 

— Noile noastre arme sunt gata? îl întrebă ea. 

— Avem o cantitate suficientă pentru a înfrunta o armată din 
nord și încă nu i-am vorbit lui Amenmes despre noile care de 
luptă, puse deja la punct. Datorită avantajelor de care, datorită 
mie, ofițerii și soldaţii au putut profita de mulţi ani încoace, 
acum își dau și viața pentru mine. Chiar dacă prinţul ar prelua 
comanda trupelor tebane, acestea n-ar asculta decât de mine. 
Dar trebuie să mă feresc de Sethi... Are caracter și nu se va 
mulțumi să domnească doar asupra Deltei. lată de ce îi trimit 
mesaje confidenţiale pentru a-l asigura de sprijinul meu și 
pentru a-l face să înțeleagă situaţia actuală... asta, în felul meu. 

— De-a dreptul excitant! exclamă Serketa, frecându-și sânii 
de obrajii generalului. 

Obosit de poziţia în care stătea, Mehy o dădu la o parte pe 
Serketa, gest care o făcu să ţipe ușor de spaimă, de parcă se 
temea că va fi agresată. 

Câteva lovituri violente zdruncinară ușa camerei. 

— Generale, veniţi repede! E paza! imploră vocea panicată a 
intendentului. 

Mehy și Serketa se priviră, nedumeriţi. 

— Nu mă vor aresta, orice ar fi, spuse femeia. 

Generalul se ridică. 

— Nu poate fi nimic grav. 

— Și dacă acest Amenmes te-a trădat? 

— Fără mine, el nici nu există! 

Mehy își puse o tunică și ieși din cameră. 

— Portarul n-a lăsat pe nimeni să intre, preciză intendentul, 
dar paznicul insistă să vă vadă imediat. 

Mehy străbătu vila cu pași mari, până la ușa ce dădea spre 
grădină; aici erau adunaţi mai mulţi servitori. 

— Duceţi-vă la treabă, porunci el; iar tu, deschide! 

Toţi se împrăștiară ca niște vrăbii, în timp ce portarul executa 
ordinul. 

Mehy recunoscu statura impunătoare a lui Sobek, însoţit de 
câţiva paznici nubieni, care înconjurau patru oameni cu mâinile 
legate la spate. 

— Ce se petrece, șefule Sobek? 

— Unul dintre oamenii mei a încercat să intre în satul 
artizanilor împreună cu acești patru bandiți. Având în vedere 
faptul că reprezentaţi autoritatea supremă pe malul stâng și că 
sunteţi numit protector al Locașului Adevărului, am vrut să vă 
informez cât mai repede posibil. 

— Ce s-a întâmplat cu paznicul tău? 

— Şi-a tăiat beregata, rămânând în grija vulturilor. 

— Aștia sunt libieni... l-ai interogat? 

— Singurul care ar fi în măsură să vorbească nu pare să 
cunoască limba egipteană. 

— Îi duc la cazarma principală... Acolo li se va dezlega limba, 
crede-mă! 

— Cazarma se află pe malul drept, în afara jurisdicției mele, 
iar acești oameni sunt prizonierii mei. 

— Așa după cum spuneai, eu reprezint aici autoritatea 
supremă și vreau să știu cine sunt acești bandiți, ce vor și la 
ordinul cui au acţionat. 

— Vă rog să-mi permiteţi să asist la interogatoriu, generale! 

Nubianul cel uriaș nu-l aprecia deloc pe Mehy, considerându-l 
prea ambițios și capabil să comploteze pentru a-și asigura 
poziţia și a-și apăra avantajele. Dar, până în prezent, nu avea 
împotriva lui nicio probă serioasă și nu putea ataca un notabil 
atât de important, fără a avea niște dovezi de necontestat. 

Dacă Mehy nu-l lăsa să ia parte la această anchetă, asta ar 
putea fi o greșeală care ar dovedi, poate, ceva. Sobek se va 
preface supus, dar va face un raport către capitală, scoțând în 
evidenţă comportarea îndoielnică a generalului. 

— Cererea ta nu e una tocmai obișnuită, aprecie Mehy, dar te 
înţeleg; cum a reacționat scribul Mormântului când a descoperit 
trădarea unuia dintre paznicii tăi? 

— Atât el, cât și maestrul de operă au, în continuare, 
încredere în mine și nu-i voi dezamăgi. 

— N-am niciun motiv să nu fac și eu la fel. Mă îmbrac și te iau 
cu mine la cazarmă. 

Mehy privea cu seriozitate intervenţia nubianului, căci îl știa 
incoruptibil și încăpățânat. Toate încercările de a-l cumpăra, de 
a-l determina să se mute sau, pur și simplu, să-l destabilizeze 
eșuaseră, căci Sobek era credincios, trup și suflet, Locașului 
Adevărului, el, care, la urma urmei, nu era decât un om din 
afară. 

Uneori, generalul avea senzaţia că Sobek îl privește în mod 
ciudat, de parcă ar crede, fără să și-o mărturisească însă, că-l 
are în față pe acel asasin pe care-l căuta de douăzeci de ani. 
Dar Mehy știa să nu lase urme, așa încât încercările nubianului 
erau sortite eșecului. 

De îndată ce Mehy își puse uniforma militară, Serketa veni în 
fugă, nedumerită. 

— Avem necazuri mari, mărturisi el. Comandoul a pierdut în 
mod lamentabil, nubianul pe care l-ai cumpărat s-a sinucis 
pentru a scăpa de interogatoriul șefului său, dar rămân acești 
patru imbecili libieni și, așadar, sunt obligat să-l iau pe Sobek la 
cazarmă, pentru a nu trezi bănuieli. Trebuie să ies din aceasta 
capcană. 

— Nu sunt îngrijorată deloc, iubitul meu dulce, afirmă Serketa, 
sărutând pieptul soțului său și mângâind mânerul pumnalului 
care, în cazul unei situaţii extreme, îl va face pe șeful Sobek să 
tacă. 

Cei patru libieni erau aliniaţi lângă peretele celulei. 
Aghiotantul generalului Mehy îi salută pe acesta și pe șeful 
Sobek. 

— Bandiții ăștia au încercat să se strecoare în Locașul 
Adevărului, explică Mehy. Datorită intervenției şefului Sobek, au 

fost arestaţi; dar numai unul dintre ei poate vorbi și ăsta nu știe 
decât limba libiană, pe care aghiotantul meu o cunoaște bine. El 
este cel care îl va interoga... Dar trebuie să-i pun o întrebare: 
având în vedere faptul că el îi angajează pe mercenarii din 
armata noastră, nu-i recunoaște, oare, pe acești oameni? 

Privirea pătrunzătoare a generalului îi dădu de înțeles 
aghiotantului că Mehy îi dădea un ordin în prezența unui civil 
care nu trebuia să afle secretele militare. Oare ce trebuia să 
răspundă: „da” sau „nu”? 

Ofițerul se apropie de prizonieri, îi privi cu atenţie, apoi se 
întoarse către generalul care se retrăsese în spatele lui Sobek, 
pentru a putea încuviința fără să observe nubianul. 

— l-am mai văzut pe oamenii ăștia, declară aghiotantul, 
prefăcându-se că ezită... Mă întreb chiar dacă nu cumva sunt 
hoţii care au furat arme luna trecută, în timpul unui exercițiu. 

— Într-adevăr, și aceia erau mercenari libieni. Au fost 
declaraţi dezertori! 

— Dezertori, hoţi și, desigur, criminali, generale! Paznicul pe 
care l-au atacat pentru a putea intra în sala armelor n-a 
supravieţuit rănilor primite. 

— Poţi începe interogatoriul. 

Aghiotantul îi puse o singură întrebare, la care libianul 
răspunse cu fraze scurte și întrerupte. 

— L-am întrebat dacă vinovaţii sunt el și complicii săi și a 
mărturisit totul. 

— De ce a încercat să pătrundă în sat și la ordinul cui? 

Libianul răspunse, la fel de nervos. 

— El și banda lui hotărâseră să prade satele de pe malul 
stâng, apoi să se întoarcă acasă, prin deșert, cu o pradă cât mai 
mare. 

— Prin urmare, îi vom da pe mâna șefului Sobek, pentru a-i 
prezenta în fața tribunalului. 

— Regret că trebuie să vă contrazic, generale, dar este 
absolut imposibil. 

Mehy păru nemulțumit de refuzul aghiotantului său. 

— Ce vrei să spui? 

— Acești criminali trebuie să meargă imediat în fața unui 
tribunal militar; dacă luaţi o altă hotărâre, generale, veţi fi 
condamnat chiar dumneavoastră pentru o vină gravă. Având în 


17 


vedere faptele, trebuie să fac un raport și să-i ţin închiși în 
celulă până când vor fi judecaţi. 

După plecarea şefului Sobek, nevoit să se supună 
regulamentului, generalul Mehy porunci ca libienii să fie ţinuţi în 
secret până când vor fi judecaţi în grabă și trimiși la temniţa din 
oaza Khargeh, din care nu vor mai ieși niciodată. 

— Vă veţi pune sigiliul pe documentul final? întrebă 
aghiotantul. 

— Este inutil, răspunse Mehy; nu vreau să mai aud de 
canaliile astea. 

— Presupun că sunteți mulţumit de mine, generale! 

— Ai fost perfect. 

— A trebuit să vă înțeleg din priviri... și m-aș fi putut înșela 
asupra răspunsurilor pe care le doreaţi. 

— N-a fost cazul și te felicit. Noi amândoi trudim pentru gloria 
armatei și să nu uităm niciodată că disciplina este cea mai 
importantă dintre virtuţi. 

— Doresc să vă dau ascultare, ca și până acum, fără să 
discut, dar acest devotament n-ar merita și... o recompensă? 

Mehy zâmbi. 

— De când ești sub ordinele mele, ai învăţat să mă cunoști și 
știi că nu suport să fiu lipsit de iniţiativă. Dacă ai încerca să mă 
trădezi... 

— Bineînţeles că nu, generale! 

— Dacă, fiindu-ţi recunoscător, ţi-aș dărui două vaci cu lapte, 
un pat de cea mai bună calitate și trei scaune de lux, ai putea 
uita de acești libieni mizerabili? 

— Fără nicio îndoială, afirmă aghiotantul. 

t 

Când şeful Sobek trecu de-al cincilea fort și ultimul, 
pătrunzând în zona ocupată de auxiliarii Locașului Adevărului, 
constată de îndată că totuși ceva nu era în regulă. Fierarul, 
căldărarul, olarul, tăbăcarul, țesătorul, cizmarul, spălătorul de 
rufe, tâmplarul, brutarul și ajutoarele acestora își părăsiseră 
atelierele și se adunaseră, protestând. 

Înarmat cu o măciucă, paznicul de serviciu stătea în fața porții 
satului, ca și când se temea de un atac al auxiliarilor. Paznicii 
păstrau distanţa; primiseră ordin să nu lase să treacă niciun 
intrus, dar să nu-i oprească pe lucrătorii plătiţi pentru a asigura 
bunăstarea confreriei. 

Nubianul îi îndepărtă pe cei care-l înconjurau pe scribul 
Mormântului, sprijinit în bastonul său. De mai mult de o oră, 
acesta îi înfrunta pe auxiliari, al căror purtător de cuvânt era 
olarul Beken. 

— Liniștiţi-vă, le strigă Sobek; dacă nu, le poruncesc 
oamenilor mei să vă împrăștie! 

— De o săptămână, rațiile noastre de pește uscat nu mai 
sosesc! protestă Beken; ar fi trebuit să primim cel puţin patru 
sute de grame pe zi, de persoană. Dacă aceasta situație mai 
continuă, nu vom mai avea puterea să muncim. 

— Membrii confreriei n-o duc nici ei mai bine, argumentă 
Kenhir, și nu pot face nimic altceva decât să mă adresez 
administratorului principal de pe malul stâng, care, la rândul 
său, așteaptă numirea unui nou vizir. 

— Atunci, noi ce vom mânca între timp? 

— Tribunalul Locașului Adevărului a hotărât să vi se dea hrană 
uscată. Incoronarea faraonului nu este departe și totul va reveni 
la normal. 

Kenhir ar fi dorit să fie sigur de cele spuse; dar, cel puţin, 
tonul său îi liniști pe auxiliari, care acceptară să se întoarcă la 
treabă, târându-și picioarele. 

— Aţi riscat, îi spuse Sobek scribului Mormântului. 

— La vârsta mea, nu mă mai tem de nimeni; și apoi, eu sunt 
cel care trebuie să rezolve asemenea probleme. Generalul Mehy 
te-a primit? 

— M-a dus chiar la cazarma principală din Teba, unde 
aghiotantul său l-a interogat pe singurul libian în stare să 
vorbească. 

— Și ce-a mărturisit? 

— De-ar fi să-l credem pe aghiotant, ar fi vorba de o bandă de 
hoți care aveau intenţia să atace toate satele de pe malul stâng 
și care, mai mult, ar fi niște dezertori bănuiţi de crimă. Pentru 
aceasta, vor fi judecaţi de un tribunal militar. După părerea 
mea, nu-i vom mai putea vedea niciodată. 

— Dacă acuzaţiile sunt destul de grave, vor fi, cu siguranță, 
condamnaţi la temniţă; de ce pari nemulţumit, Sobek? 

— Pentru că povestea asta nu pare a fi adevărată! Dacă 
haimanalele astea ar fi furat arme dintr-un arsenal, de ce nu 
erau echipați pentru a putea ataca Locașul Adevărului? Și, la 
drept vorbind, acesta nu e un sat ca oricare altul! Și nu uitaţi că 

aveau complice pe unul dintre oamenii mei! Dacă e sigură 
condamnarea lor vor scăpa de celelalte jurisdicții și singurul 
adevăr pe care-l vom cunoaște va fi cel pretins de aghiotantul 
generalului. 

Kenhir se sprijini cu totul în baston. 

— Spune-mi tot ce gândești, Sobek! 

— N-am niciun pic de încredere în acest Mehy! Transpiră 
ambiţie prin toţi porii și îl cred capabil de manipulările cele mai 
josnice. 

— Dacă nu mă înșel, tu ești un om drept care se teme de iluzii 
și cred că nu ţi-ar plăcea să faci o nouă eroare de judecată, 
asemenea celei care, cu mult timp în urmă, te-a făcut să-l acuzi 
pe nedrept pe actualul maestru de operă al confreriei. 

Kenhir îi readucea în memorie amintiri crude, care-l 
impresionau. 

— Situaţia e cu totul alta... 

— Eşti sigur? Să nu ţinem seama decât de fapte, doar de 
fapte: ai uitat că generalul Mehy este protectorul oficial al 
satului? 

— Livrarea peștelui este totuși întreruptă. 

— În această perioadă de doliu, dintre moartea fostului faraon 
și venirea la tron a celui nou, asta e legea impusă de vizir. Și 
tocmai am primit o scrisoare de la Mehy care, dacă va fi 
necesar, ne va livra produsele din rezervele administraţiei 
centrale. Am avut, până acum, vreo ocazie să ne plângem de el? 

— Nu, nu cred... 

— A încercat să-ţi împiedice ancheta? 

— În aparență, nu, admise Sobek. 

— Nu te-a dus el la cazarma principală din Teba, departe de 
teritoriul tău, când ar fi putut, în mod legal, să-ţi refuze accesul 
în acel loc? 

— Este adevărat, dar... 

— Nu ti-a permis să asiști la interogatoriu? 

— Da, și totuși... 

— Totuși, ce, Sobek? 

Nubianului nu-i convenea să facă o anume precizare, dar 
trebuia totuși să fie cinstit. 

— Generalul Mehy voia să mi-i încredințeze pe libieni. Dar 
aghiotantul său i-a amintit, pe un ton categoric, că acești 
oameni nu se puteau sustrage justiţiei militare. 

lritat, Kenhir lovi în pământ cu bastonul. 

— Nu-l iubești pe Mehy; ai tot dreptul. Acest personaj mă irită 
și pe mine, recunosc, și voi continua să mă feresc de el. Dar 
sunt convins că Locașul Adevărului nu este decât o etapă în 
cariera sa și că are tot interesul să vegheze asupra lui, pentru a 
nu fi dezaprobat de rege. 

— Și dacă noul monarh va decreta desființarea satului? 

Scribul Mormântului simţi deodată povara anilor apăsându-i și 
mai mult umerii. 

— Asta ar însemna sfârșitul civilizaţiei noastre, Sobek, și zeii 
vor părăsi acest pământ. 

În Locașul Adevărului trăiau cei treizeci și doi de artizani, 
împărţiţi în echipa din dreapta și echipa din stânga, împreună cu 
familiile lor. Situată în partea de sud, locuinţa lui Paneb și a 
soţiei sale, Uabet cea Pură, nu era nici cea mai frumoasă și nici 
cea mai mare, dar soţia colosului reușise s-o facă veselă și 
confortabilă. 

Având vreo sută de metri pătraţi locuibili, prima încăpere era 
consacrată cultului strămoșilor, având un pat, pentru ritual, în 
care ajungeai urcând trei trepte; a doua încăpere, cu plafonul 
plat susținut de o coloană formată dintr-un trunchi de palmier 
lucrat cu ipsos, avea și ea o valoare sacră; o masă de ofrandă, o 
stelă reprezentând o ușă deschisă către Lumea Cealaltă și o altă 
stelă încastrată în perete și reprezentându-l pe un protector al 
confreriei, „spiritul folositor și luminos al lui Ra”, care plutea pe 
ape în corabia soarelui, dând viaţă urmașilor săi. Această stelă 
era un dar din partea lui Nefer cel Tăcut pentru prietenul său 
Paneb, devenit fiul său adoptiv. 

Urmau apoi o cameră, o sală de baie, o bucătărie cu tavan din 
împletituri de ramuri, ușor de ridicat. De aici, pornea o scară 
care ducea pe terasă. Două pivnițe, una pentru vasele cu 
alimente, cealaltă pentru vin și ulei, completau locuinţa în care 
Uabet cea frumoasă și gingașă își aflase fericirea. 

În vârstă de treizeci și șase de ani, ca și soțul ei, părea să aibă 
cu zece ani mai puţin; din borcănașul său de brecie, o piatră 

dură cu vinișoare roșii, albe și ușor galbene, luă puţină galena 
cu un beţișor, pentru a-și marca sprâncenele cu o linie neagră și 
subțire. Apoi, își puse pe gât puţin ulei parfumat dintr-o cochilie 
de alabastru care imita perfect o scoică din Nil; gândul o purtă 
către acest soț pe care era nevoită să-l împartă cu Turcoaza, 
pasionala lui amantă. 

Amândouă erau preotese ale lui Hathor și se înţeleseseră 
întotdeauna, ca și când ar fi respectat o hotărâre mutuală. 
Turcoaza jurase să rămână celibatară, iar Paneb nu-și petrecea 
niciodată noaptea cu ea; n-o avea ca soţie decât pe Uabet, care 
îi dăruise un fiu de o robusteţe nemaipomenită și care se ocupa 
de toate treburile casei. Deși părea tolerantă datorită iubirii 
pentru el, nu se purta ca o femeie supusă, iar colosul pe care îl 
avea drept soț îi datora respect. 

După ce își puse la gât colierul de cornaline și de pietre de 
jasp roșu, oferit de Paneb, Uabet se simţi cu adevărat frumoasă. 

— Bineînţeles că nici în dimineaţa asta n-am primit pește 
uscat! exclamă furios soțul ei. Este hrana preferată a fiului meu 
și nu suport să-i lipsească. 

— Suntem nevoiţi să aşteptăm. 

— Nu, Uabet, există ceva mai bun de făcut! 

— Nu fi pornit contra negustorilor de pește, Paneb; au primii 
niște ordine și ei nu sunt cu nimic vinovaţi de stoparea livrărilor. 

— lar eu răspund de bunăstarea fiului meu. 

t 

Stând într-o bărcuță de papirus, Paneb cufundase în apa 
fluviului patru cârlige groase, agăţate de frânghii solide. După o 
oră de eforturi, reușise să pescuiască o mreană superbă de 
șaizeci și cinci de centimetri, alb-argintie, cu înotătoarele roșii. 
Pentru a n-o lăsa să se chinuie, o lovi în cap cu un ciocan de 
lemn. 

Încurajat de acest prim succes, Paneb înaintă spre locuri cu 
apă mai adâncă. Și, de îndată, norocul îi zâmbi: o luptă 
înverșunată începu între pescar și un biban de NII, lung de 
aproape un metru și jumătate și cântărind vreo șaptezeci de 
kilograme. De obicei, pentru a învinge un asemenea războinic 
de mare clasă, era nevoie de un harpon și o plasă; dar Paneb, în 
ciuda fragilităţii bărcii sale, nu se dădu bătut. La fiecare tresărire 
a bibanului, reacţiona strângându-și prada tot mai tare. 

Colosul ieși învingător din luptă și nu uită să salute sufletul 
peștelui care, atunci când îl picta pe peretele unui mormânt, 
ajuta soarele să-l biruie pe demonul întunericului. 

Câteva minute i-au fost de ajuns pentru a ajunge la mal, 
împotriva curentului. Își puse prada pe umărul stâng și, în mâna 
dreaptă, ducea coșul în care așezase mreana. O porni prin 
ierburile înalte, când, deodată, o lovitură puternică de baston îl 
făcu să se împiedice. O plasă îi căzu în spate și, deși se ridică, se 
simţi înlănțuit. 

In fața lui, se afla Nia, șeful negustorilor de pește, împreună 
cu oamenii săi, cu care Paneb mai avusese și altădată de a face. 

— N-ar fi trebuit să ieși din sat, declară Nia; când ești la 
secret, acolo rămâi! 

— Miroși ca un pește putred. Dă-mi drumul imediat! 

Burtosul cu barbă izbucni într-un râs zgomotos. 

— Nu e momentul să faci pe viteazul, băiete! Nu ţi-a spus 
nimeni că numai eu și oamenii mei avem dreptul să pescuim 
prin partea locului? 

— Dacă speri să mai rămâi auxiliar al Locașului Adevărului, fă 
bine și reia livrările, chiar de azi. Dacă nu, mă voi ocupa 
personal de cazul tău. 

— la te uită... Tremur! Deocamdată, o să gust din bibanul 
superb pe care l-ai pescuit. Dar nu înainte de a-ţi da o lecţie 
care să te înveţe minte! Haideţi, băieţi! 

Patru bastoane se abătură asupra colosului. Ochiurile dese ale 
plasei amortizară loviturile dușmănoase, date la întâmplare, în 
timp ce Paneb se străduia s-o taie cu dinţii. Făcu o gaură 
suficientă și răcni, lucru care, pentru câteva clipe, îi ţintui locului 
pe cei patru pescari. 

leșind din plasă, colosul o luă și începu s-o folosească de 
parcă ar fi fost o armă; învârtind-o, îi seceră pe doi dintre ei, 
punându-i la pământ, cu faţa plină de sânge; al treilea o luă la 
fugă. 

— Nu mă atinge! urlă șeful pescarilor, aruncând bastonul. Eşti 
artizan al Locașului Adevărului și nu ai dreptul să lovești un 
auxiliar! 

Privirea adversarului era atât de aprigă, încât Nia crezu că i-a 
sosit ceasul. Dar Paneb aruncă plasa cât colo. 

— Du-mi peștii și hai la heleșteu, îi porunci el lui Nia. 

— Nu... nu mă arunci în apă? 

— Crezi că aș putea murdări apa cu un hoit atât de împuţit ca 
al tău? Dar dacă mă mai enervezi o dată, îţi crăp ţeasta și te 
dau la vulturi, sus, pe munte. 

Nia se grăbi să ridice bibanul și s-o ia pe drumul către 
heleșteu. Aici erau crescute mai multe specii destinate celor din 
sat, care, indiferent de anotimp și de condiţiile de climă, nu erau 
niciodată lipsiţi de pește proaspăt. 

Doi paznici frigeau un chefal, pe care urmau să-l împartă cu 
responsabilul heleșteului. 

— Frumoasă marfă, Nia! exclamă unul din ei. Dar încotro ai 
pornit-o? 

— O duce la Locașul Adevărului, răspunse Paneb. lar voi veţi 
umple coșurile cu pește proaspăt și ne veţi urma. 

Cei doi oameni își apucară bâtele. 

— Aţi face mai bine să-l ascultați, le recomandă Nia; eram 
patru și el ne-a terminat pe toți. 

Paznicii se dădură un pas înapoi. 

— Cine ești tu? 

— Paneb, artizan din Locașul Adevărului. 

— Am primit niște ordine! Nimeni nu trebuie să se atingă de 
heleșteu. 

— Astea sunt niște ordine tâmpite, din moment ce heleșteul 
aparține confreriei. Umpleţi coșurile! 

— La urma urmelor, interveni pescarul-șef, Paneb nu 
greșește! 

Cei doi paznici se consultară din priviri. Era clar că nu se 
puteau bate cu acest colos cu mușchi înfricoșători. Chiar dacă ar 
fi reușit să-l trântească la pământ, ceea ce părea puţin probabil, 
n-ar fi ieșit teferi din această înfruntare. Erau destul de prost 
plătiţi ca să mai ia și bătaie, așa că lăsară armele. Și dacă 
administraţia îi va acuza, vor spune că au fost constrânși să 
încalce ordinele, fiind ameninţaţi de un grup de agresori. 

Auxiliarii și portarul de serviciu văzură sosind un alai ciudat, 
care-l avea în frunte pe Paneb. , 

— Peşte proaspăt! exclamă fierarul, cu mâinile în șold. Asta e 
pentru noi? 

— Veţi avea, fiecare, partea voastră, răspunse Paneb. 

— Cine ţi l-a dat? 

— Nia s-a arătat gata să colaboreze; heleșteul nostru e plin de 
exemplare superbe. 

— Așadar, se vor relua livrările? 

— Nu se vede? 

Auxiliarilor le-au fost oferite două coșuri cu chefali cu capul 
rotund și cu solzi mari. 

Curioase din cauza agitaţiei, gospodinele ieșiră din sat pentru 
a primi, cu mare bucurie, această livrare abundentă, care le 
permitea să pregătească mâncarea lor preferată. 

Când Paneb puse bibanul în faţa ușii scribului Mormântului, 
acesta ieși, încruntat. 

— Altădată am mâncat unii mai mari, spuse colosul, dar ar 
trebui totuși să ne ospătăm. 

— De unde ai peștele ăsta? 

— L-am pescuit eu însumi... Nu este interzis? 

— Până la proclamarea numelui noului faraon, nimeni nu e 
autorizat să iasă din sat. 

— Am făcut-o pentru binele comunităţii, își spuse Paneb 
părerea. Din moment ce heleșteul ne aparţine, de ce n-am 
profita? : 

— Regulamentul e regulament, Paneb! Incălcarea lui este o 
greşeală gravă. 

— Toţi sătenii vor mânca din nou pește proaspăt; nu asta 
contează? Dacă ar trebui să aşteptăm ca aceia de la putere să-și 
regleze conturile, am muri, în curând, de foame. 

Obosit, Kenhir lovi pământul cu bastonul. 

— Du-te acasă și nu mai pleca nicăieri! 

— Aparțin confreriei, dar rămân un om liber! 

— Îi voi cere maestrului de operă să prezinte un blam 
împotriva ta. Începând din această clipă, îți interzic să participi 
la lucrările echipei din dreapta. 

— Lasă-ne singuri, îi porunci Kenhir slujnicei Niut cea 
Neobosită, care se dusese să-i cheme pe maestrul de operă și 
pe femeia înțeleaptă, obligată să-și întrerupă consultațiile. 

— Sătenii sunt înspăimântați, îl înştiință ea pe scribul 
Mormântului; am ajuns să le prescriu tuturor calmante. 

— Dar viaţa nu ne va fi mai ușoară dacă procedăm ca Paneb! 
bombăni Kenhir. 

— Dacă vă referiţi la peștele proaspăt adus de el, ei bine, 
suntem cu toţii bucuroși să-l consumăm. 

— Paneb nu avea dreptul nici să iasă din sat și nici să 
acţioneze în locul pescarului-șef, care primise ordine stricte din 
partea administraţiei. Intenţionez să întocmesc un raport despre 
această lipsă de disciplină și să-i interzic acestui răzvrătit să mai 
muncească, timp de trei luni, în echipa din dreapta. 

— Teoretic, aveţi dreptate, spuse Nefer, dar în realitate... 
Oare intervenţia lui Paneb nu ne-a trezit pe toţi? Noi nu 
depindem de nicio administraţie și nu putem primi ordine decât 
din partea lui Pharaon. De ce am accepta să fim lipsiţi de pește? 
Să alegem o echipă care să ne aducă zilnic de la heleșteu 
cantitatea de pește la care avem dreptul; răspund eu de 
eventualele consecinţe. 

Kenhir se aștepta la cu totul altă reacție din partea maestrului 
de operă, așa că rămase fără grai câteva clipe. 

— Bine, dar... Paneb a comis o greșeală de neiertat și trebuie 
pedepsit! 

— Fiul nostru adoptiv are, uneori, tendința de a uita de 
regulament, aprobă femeia înţeleaptă, cu un zâmbet blând și 
amuzat totodată, la care scribul Mormântului nu putea rămâne 
insensibil; de data aceasta, n-a făcut nicio stricăciune și ne-a 
amintit că supraviețuirea noastră depinde de noi înșine. Vom fi 
puternici doar dacă vom fi uniţi. 

— Totuși... 

Niut cea Neobosită intră din nou în birou. 

— Ti-am ordonat să pleci! bodogăni Kenhir. 

— Imuni, asistentul dumneavoastră, vă aduce la cunoștință un 
incident de o gravitate ieșită din comun: cantitatea de apă la 
care avem dreptul a fost redusă la jumătate. 

Kenhir se ridică repede, de parcă ar fi avut cu douăzeci de ani 
mai puţin, și ieși din casă cu mersul unui tinerel, urmat de 
maestrul de operă și de femeia înțeleaptă, la fel de îngrijoraţi. 

Cei trei se grăbiră să ajungă la enormul rezervor din piatră, de 
doi metri diametru, instalat în apropierea intrării dinspre nord. 

Mai multe gospodine îl înconjuraseră pe scribul asistent Imuni, 
începând să devină agresive. 

— Așteptam cincizeci de măgari, preciză micul scrib cu chip 
de rozătoare și cu privirea amenințătoare. Au sosit, dar... cu 
prea puţine urcioare! 

— Și sacagiii care-i însoțeau? întrebă Kenhir. 

— Au făcut drumul degeaba. 

— Și ce explicaţie ţi-au dat? 

— Niciuna, răspunse lmuni cu vocea sa mieroasă, dar le-am 
înregistrat totuși declaraţiile pe o tăbliță de lemn, ca să le puteţi 
copia în Jurnalul Mormântului. 

Făcând pe specialistul în literatură, importantă pentru el doar 
dacă era greu de citit, Imuni purta întotdeauna asupra lui 
materialul necesar unui scrib, pe care-l întreținea cu aceeași 
grijă exagerată cu care-și îngrijea mustața fină. 

— Ai verificat ce rezerve mai avem? se îngrijoră scribul 
Mormântului. 

— Vasul cel mare care este așezat în partea sudică e încă plin 
pe jumătate și mai e destulă apă în fântâna templului lui Hathor, 
pentru celebrarea ritualurilor timp de mai multe săptămâni. 

— Apa care a fost adusă astăzi a fost deja distribuită? întrebă 
Clara. 

— Nu, n-am fost de acord, declară Imuni cu mândrie; niciuna 
dintre amforele scoase în stradă n-a fost umplută. 

Marile recipiente din lut ars, de culoare roz, acoperit cu o 
glazură pe care erau înscrise numele suveranilor care le 
dăruiseră celor din sat, Amenhotep |, Hatshepsut, Thutmosis al 
lll-lea sau Ramses cel Mare, toate erau scoase în stradă 
așteptând să fie umplute. Înalte de doi metri, le ofereau 
gospodinelor apa atât de prețioasă, în cantitate mare. 

Insoţită de Nefer, Clara se îndreptă către poarta dinspre nord. 

— Ţi-a dispărut, deodată, lumina din privire, îi spuse el; te 
temi de ceva? 

— Mă tem că apa care ne-a fost adusă este otrăvită. 

Șeful Sobek personal veghea asupra urcioarelor înșirate lângă 
poarta de acces. Măgarii plecaseră în vale, împreună cu 
însoțitorii lor. 

— S-a apropiat cineva de aceste vase? întrebă Nefer. 

— Nimeni, afirmă nubianul. 

Clara le deschise, unul câte unul. 

— Niciun miros suspect... Spuneţi unui auxiliar să aducă 
migdale și fructe. lar tu, Sobek, poruncește unuia dintre oamenii 
tăi să aducă un bâtlan. 

În fiecare urcior de douăzeci de litri, Clara aruncă mai multe 
fructe care să păstreze apa limpede, ferită de orice miros urât; 
dar această prevedere nu era de ajuns, așa că așteptă să i se 
aducă bâtlanul, pe care doi nubieni reușiseră să-l prindă pe 
malul Nilului, fără să-l rănească. 

Femeia înțeleaptă linişti frumoasa pasăre albă cu ajutorul 
magnetismului; bâtlanul se îndreptă către urcioare. Dacă ar fi 
băut, aceasta ar fi fost dovada că apa nu conţinea nicio 
impuritate. 

Pasărea își retrase ciocul și-și luă zborul. 

— Să golim urcioarele și apoi să le dăm foc, hotărî Clara. 

— De data asta, e prea mult! spuse Kenhir, care asistase la 
această scenă. Nu ni se mai dă pește și nici apă curată, ba mai 
mult, riscăm să fim și otrăviţi! Voi trimite mâine în capitală un 
raport despre aceste evenimente. 

— Trebuie să-l anunţ pe generalul Mehy, spuse maestrul de 
operă, și să-l identificăm pe autorul acestui atentat josnic. 

— Te însoțesc. 

— Nu, Kenhir; rămânetți aici și luaţi măsurile necesare pentru 
apărarea satului împotriva unui eventual atac. 

— Chiar toate? 

— N-avem de ales. 

— Drumurile nu sunt sigure, chiar și pe malul stâng; ia-l cu 
tine pe Paneb! 

t 

Mehy era năucit. 

— Ce-ai făcut, Serketa? 

— Mă cam plictiseam, aşa că am otrăvit urcioarele destinate 
Locaşului Adevărului. A fost de ajuns să fur o fiolă de la prietenul 
nostru Dakter și să vărs conținutul în urcioare, mai puține decât 
de obicei, după câte mi s-a spus. M-am distrat pe cinste, nu 
crezi? Peste câteva ore, mai mulți săteni vor muri sau se vor 
îmbolnăvi! 

Generalul îi trase o palmă soţiei sale, atât de puternică încât o 
trânti pe spate. 

— Eu sunt cel care a redus numărul urcioarelor, pentru a-i 
pune pe gânduri pe săteni și a-i face să protesteze, pentru a le 

da de înţeles că fapta îi aparţinea lui Amenmes... Dacă apa nu le 
ajunge, artizanii vor fi obligaţi să părăsească satul pentru o 
vreme, iar eu voi putea scotoci peste tot, fără nicio grijă! lar tu, 
te pomenești că l-ai ucis tocmai pe complicele nostru din 
interior! 

— Și dacă au murit cu toţii? gânguri Serketa, cu o voce ca de 
fetiță. 

— Ai uitat că se bucură de știința unei temei înțelepte, 
capabile să-i îngrijească! Și ai uitat, mai ales, că eu și numai eu 
hotărăsc ce strategie aplicăm. Nu ai puterea să iei astfel de 
iniţiative, Serketa! 

Cu obrazul în flăcări, femeia se târî la picioarele domnului și 
stăpânului său. 

— Mă ierți, dragostea mea dulce? 

— Nu o meriți! 

— Te implor, iartă-mă! 

Mehy ar fi călcat-o, cu plăcere, în picioare pe această 
descreierată, dar îi mai putea fi de folos. O apucă de păr. 

În ciuda durerii, Serketa amuţi. În ziua în care soţul său va fi 
milos, îl va ucide. 

— Dacă n-ai reușit să-i otrăvești, confreria va reacţiona în 
curând. L-aș putea acuza pe Dakter, dar ne mai este încă de 
folos. 

Serketa sărută pieptul lat al soţului său. 

— Am o idee, șopti ea. 

t 

Înarmaţi cu bâte, Nefer cel Tăcut și Paneb cel Zelos urmaseră 
drumul reglementar, rezervat artizanilor care ieșeau din Locașul 
Adevărului. După ce au trecut de postul de control care 
interzicea oricui să urmeze acest itinerar în sens opus, merseră 
de-a lungul templului pentru milioane de ani al lui Ramses cel 
Mare, Ramesseum, apoi se  îndreptară către clădirile 
administraţiei de pe malul stâng. 

Atmosfera era apăsătoare. Niciun sunet de fluier pe câmp, 
niciun cântec; fiecare se uita la vecin, bănuitor, iar trecătorii 
erau priviți cu neîncredere. Unii spuneau în șoaptă că era 
inevitabil un război civil și că provincia tebană va plăti scump 
fidelitatea pe care i-o arăta prințului Amenmes. 

— Eşti sigur că scribul Mormântului nu va scrie un raport 
împotriva mea? 


29 


— Sunt sigur, Paneb. 

— Dar de ce s-a răzgândit? 

— Pentru că încălcarea disciplinei, fapt de care ai dat tu 
dovadă, a devenit un fleac pe lângă atentatul pregătit împotriva 
satului. 

— Dar tu mi-ai luat apărarea? 

— Când un regulament devine stupid, se opune armoniei lui 
Maat. 

În apropierea clădirilor administrative domnea o agitaţie 
neobișnuită. Soldaţi și scribi alergau în toate direcţiile, gradatii 
dădeau, urlând, ordine contradictorii și nu mai exista niciun 
paznic care să-i oprească pe cei care soseau. 

Cei doi artizani înaintară până la curtea cea mare în care caii 
nechezau fără încetare. 

Când Nefer voi să treacă pragul clădirii în care se afla biroul 
lui Mehy, se iviră doi soldaţi, punându-i lancea în piept. 

— L-am arestat pe vinovat! îi strigă cel mai enervat dintre ei. 

— Toate măsurile necesare, spusese maestrul de operă. 

Respectând legea, scribul Mormântului solicitase totuși 
aprobarea femeii înțelepte și a șefului echipei din stânga, având 
în vedere faptul că ordinele pe care trebuia să le dea nu erau 
dintre cele obișnuite. 

Kenhir ieși din sat și trimise după șeful Sobek. 

— Oamenii tăi sunt gata de război? 

— Nimeni nu se apropie de sat fără să fie zărit. Ordinele mele 
sunt stricte: o somaţie, apoi un nor de săgeți, dacă omul 
avertizat nu se oprește. 

— Hai să mergem la fierar! 

De la moartea regelui Merenptah, fierarul Obed, un sirian 
bărbos, cu picioarele scurte, dar cu braţele numai mușchi, avea 
mult mai puţin de lucru. Dar profita de această situaţie, dormind 
și îndopându-se cu turtițe calde, umplute cu brânză de capră. 

Când văzu că intră în atelier scribul Mormântului și șeful pazei 
locale, se întrebă dacă nu cumva visează. Era pentru prima dată 

când Kenhir se obosea să vină la el și Obed crezu că i se 
prăbușește tavanul în cap. 

— Cu ce am greșit? 

— Cu nimic, Obed, fii pe pace! 

— Atunci... 

— Tu făurești unelte excelente și le repari cât se poate de 
repede; șefii de echipă și chiar eu nu putem decât să te 
felicitam pentru munca ta. Dar astăzi nu pot să afirm că în 
Locașul Adevărului se va munci la fel ca până acum. Dacă 
oamenii de la putere vor hotărî să-i știrbească integritatea, va 
trebui să se poată apăra. 

— De asta răspund eu, se miră șeful Sobek. 

— Desigur, dar și artizanii vor trebui să-ţi dea o mână 
zdravănă de ajutor, în caz de nevoie. 

Fierarul își trosni degetele care, după spusele copiilor din sat, 
păreau niște gheare de crocodil și puţeau mai ceva ca icrele. 

— Doriţi ca eu, Obed, să fabric... arme? 

— Aceasta este hotărârea maestrului de operă, preciză 
Kenhir. 

— Dar nu este legal! protestă Sobek. Doar administraţia are 
permisiunea să-mi dea arme și... 

— Ce ne dă nouă administraţia? Apă otrăvită! Ca responsabil 
al bunăstării Locașului Adevărului, consider că este necesar să 
ne întărim autonomia în toate domeniile. 

Nubianul trebui să recunoască faptul că totuși Kenhir spusese 
adevărul. lar dacă el și paznicii săi trebuiau să-i dea ascultare 
scribului Mormântului, responsabilitatea lor era mult diminuată. 

Cât despre Obed, această sarcină neașteptată i se părea mai 
degrabă distractivă și se grăbi să pună pe foc cărbuni de lemn și 
sâmburi de curmale. 

Cu siguranța unui profesionist cu experiență, vărsă praf de 
cărbune în vase de ceramică, asemănătoare într-o oarecare 
măsură cu niște canini; datorită unei găuri rotunde, flacăra 
pătrundea în interior, încingea praful, iar vasul pe care fierarul îl 
ţinea cu clești de bronz devenea incandescent; asta, după ce 
introdusese în vase bucăţi de metal, pe care urma să le 
transforme în pumnale și săbii scurte. 

— A şi început fabricarea, declară el. 

Kenhir și Sobek ieșiră din fierărie. 

— Sper că nu vă gândiţi să îi înarmaţi pe artizani? se îngrijoră 
nubianul. 

— Armele vor fi inventariate de către asistentul meu și 
păstrate în camera uneltelor, răspunse scribul Mormântului. Eu, 
și numai eu, le voi distribui, dacă va fi necesar. Voi da, astfel, 
artizanilor posibilitatea să se apere la nevoie. 

— Nu uitaţi că în confrerie există un trădător, care, având 
arme, va deveni un asasin! 

— Am o memorie excelentă, Sobek, și sunt conștient că 
interesul general implică și niște riscuri. Până la noi ordine, nu 
vor fi înarmaţi decât oamenii tăi. Dar tu ai uitat că acest 
înghiţitor de umbre s-ar putea folosi de orice în loc de armă? 

— Iși va sorti sufletul pieirii! 

— Nu crezi că asta s-a întâmplat deja? 

t 

— Sunt maestrul de operă al Locașului Adevărului, însoțit de 
un artizan declară calm, Nefer. Lasă lancea, soldat, și du-ne la 
generalul Mehy! 

Calmul suspectului îl descumpăni pe soldat. Colegul său îl 
privea cu îngrijorare pe Paneb, care-și trecea un baston enorm 
dintr-o mână în cealaltă. Era ușor să străpungi pieptul celui care 
se dădea drept maestru de operă, dar colosul nu i-ar fi făcut 
bucăţi? 

— Chem întăriri... Voi sunteţi vinovaţii, sunt sigur! 

— Ce se întâmplă, soldat? întrebă Nefer, cu o voce fermă. 

— De parcă n-ai ști! 

— A fost otrăvită apa dintr-o cisternă, îi răspunse colegul său, 
încrezător în atitudinea lui Nefer. Sunt deja doi morți și mai 
mulţi bolnavi. Generalul a dat ordin să fie gasite toate 
persoanele care au băut și suspecţii să fie arestaţi. 

— Du-ne la el, am să-i dau vești importante. 

Copleșit de tăria de caracter a maestrului de operă, soldatul 
acceptă. 

Vastul birou al lui Mehy era plin de ofiţeri și de scribi, care 
țipau ca niște vrăbii; unii erau la raport, ceilalţi cereau 
instrucţiuni. 

Paneb lovi cu bastonul în dale. 

Cu toţii se întoarseră către cei doi artizani. 

— Maestre de operă... Sunteţi teafăr! exclamă Mehy. Tocmai 
aveam de gând să trimit în sat un curier, pentru a afla dacă aţi 
folosit deja apa otrăvită. 

— Mulțumită intuiţiei femeii înțelepte, nu avem nicio victimă. 

— Ce veste grozavă! Din păcate, la noi situaţia e alta. 

— Dar ce s-a întâmplat, generale? 

— leșiţi, le porunci Mehy ofițerilor și scribilor, și încercaţi să 
restabiliți calmul. Anunţaţi că nu mai e niciun pericol și că acum 
se știu cauzele acestei tragedii. 

Liniștiţi, oamenii părăsiră biroul. Prefăcându-se extenuat, 
Mehy se așeză pe un scaun cu spătar înalt. 

— Luaţi loc, vă rog! 

— Preferăm să rămânem în picioare, generale! 

— Ce răzbunare oribilă... De n-ar fi fost vigilent un medic 
militar, am fi avut zeci de morţi. Scuzaţi-mă, dar mi s-a uscat 
gâtul... Doriţi un pahar de rachiu de curmale? 

— Nu, mulțumim. 

Tras la față, Mehy dădu pe gât o cupă. 

— S-au petrecut atâtea evenimente tragice, încât mi-e greu 
să-mi pun ordine în gânduri... Mai întâi, interdicţia impusă de 
capitală de a consuma pește în perioada de doliu, apoi, 
supralicitarea prinţului Amenmes privind livrările de apă către 
satul vostru. 

— Este vorba de violări nepermise ale legii care se aplică în 
Locașul Adevărului, îi aminti maestrul de operă. 

— Știu, știu... Am trimis chiar o notă de protest către 
autoritățile provizorii și i-am explicat prinţului Amenmes că nicio 
raţionalizare, de nicio natură, nu poate fi impusă confreriei 
voastre fără ordinul direct al faraonului. Dar fiul lui Sethi are 
uneori tendinţa să se considere noul stăpân al ţării... 

— Vă mărturisim, generale, că am luat pește din heleșteul 
nostru. 

— Excelentă iniţiativă, Nefer! N-aţi făcut decât să vă 
substituiți unei categorii de auxiliari care sunt împiedicaţi să 
muncească și nimeni, cu atât mai puţin eu, nu poate să v-o 
reproșeze. Ca administrator, vă voi susţine întrutotul. În privinţa 
apei, n-am reușit să împiedic cele întâmplate astăzi; ori revenim 
la normal chiar de mâine, ori îmi dau demisia și se va isca un 
conflict între Amenmes și cei care încă mai respectă legea lui 
Maat. 

Prezentându-și astfel falsele intenţii, Mehy voia să 
demonstreze celor din confrerie că au în el un aliat cum nu se 
poate mai credincios. Manipulându-l pe tânărul și naivul 
Amenmes, generalul nu risca să fie demis din funcţiile sale. 

— Știţi cumva de ce a fost otrăvită apa? întreba Nefer. 

— O răzbunare de o cruzime nemaiîntâlnită... Fratele unuia 
dintre libienii care au încercat să pătrundă în satul vostru lucra 
la grajdul cailor. Când a aflat că oamenii au fost arestaţi și 
condamnaţi cu severitate, acest monstru a furat niște leacuri 
foarte puternice de la infirmerie și a otrăvit apa destinată 
armatei și Locașului Adevărului. Din fericire, un medic a 
constatat dispariţia mai multor fiole și ne-a înștiințat de îndată. 
Dar, vai! Doi dintre rândași, un planton și un scrib de la 
contabilitate vomitau deja, iar câţiva infanteriști se zvârcoleau 
de durere. N-am reușit să-i salvăm pe toți. 

Nefer se înfioră. Dacă femeia înțeleaptă n-ar fi presimţit 
pericolul, oare câţi săteni ar fi murit? 

— Cum l-aţi identificat pe vinovat? întrebă Paneb. 

— Un ofițer a remarcat purtarea lui ciudată și a avut buna 
idee de a-i percheziţiona coliba, descoperind astfel flacoanele 
furate. Nemernicul a încercat să fugă, dar a fost ucis de arcași. 
Datorită colegilor lui, am aflat cine era și de ce făcuse asta. Am 
dat dispoziţie ca apa și alimentele să fie verificate zilnic de către 
serviciile sanitare, pentru a evita producerea unei noi drame, la 
fel de îngrozitoare. 

Desigur, Mehy nu le-a putut dezvălui adevărul, și anume că 
Serketa fusese aceea care strecurase în coliba libianului 
dovezile „vinovăţiei” lui, fiolele pe care ea însăși le furase de la 
infirmerie, pentru a evita o eventuală anchetă ce l-ar fi putut 
acuza pe Dakter. 

— Nu ne îndoim de cercetarea dumneavoastră, dar vom 
verifica și noi, îi promise maestrul de operă. 

— Două verificări pot da la iveală mai multe decât una 
singură. 

— Dacă nu ne este livrată, chiar mâine dimineaţă, cantitatea 
de apă care ni se cuvine, mă tem că artizanii se vor revolta. 

Generalul Mehy se ridică. 

— Sunt conștient de gravitatea situației și voi face tot ce se 
poate pentru a îmbunătăţi lucrurile. 

Conform tradiţiei, locuinţa maestrului de operă era una dintre 
cele mai frumoase din sat, la fel de frumoasă ca a scribului 
Mormântului. Ca în fiecare dimineaţă, Nefer și Clara se treziră în 
zori pentru a îndeplini ritualul de purificare, apoi plecară la 
templu pentru a celebra renașterea luminii în numele faraonului 
și al reginei Egiptului. 

Maestrului de operă îi plăcea să aprindă lămpile pe care le 
confecționase el însuși; erau făcute din cupe de bronz pline cu 
ulei de ricin sau de măsline, așezate pe mici coloane de forma 
papirusului, din lemn de salcâm, înfipte într-un suport de calcar 
în forma unei jumătăţi de sferă. De fiecare dată când flacăra se 
aprindea, Nefer se gândea la minunea care avea loc, zilnic, în 
Locașul Adevărului, în care cei vii încercau să se alăture forțelor 
divine, pentru a-i oferi lui Maat un loc de incarnare. In ciuda 
neajunsurilor și a defectelor lor, bărbaţii și femeile hotărâseră să 
se adune și să-și consacre existenţa unei opere care-i depășea. 

Datorită pietrei de lumină, transmise din maestru în maestru, 
erau posibile transmutarea materiei, călătoria de la piatră la 
stea și înapoi, de la stea la piatră. 

Lămpile luminară mobilele pe care artizanii i le oferiseră lui 
Nefer cel Tăcut, cu ocazia numirii lui de către Pharaon în funcția 
de maestru al operei: un scaun cu spătar înalt, împodobit cu 
spirale, lotuși, romburi și granate, încadrând un soare, alt scaun 
ornat cu viță de vie și ciorchini de struguri, un scaun pliant cu 
marchetărie de abanos și fildeș, mese joase, dreptunghiulare, 
măsuţe rotunde și înalte, cufere pentru îmbrăcăminte... Tot ce 
trebuia pentru a-i da satisfacţie oricărui notabil, făcându-l să se 
mândrească, așadar, cu reușita sa. 

Dar acest locaș era construit în mijlocul unui sat unic, iar șeful 
confreriei nu avea altă ambiţie decât cea de a transmite 
învăţătura primită în Locașul Aurului, pentru ca templele și 
mormintele să fie construite după legile armoniei. 

Nefer își privi cu admiraţie soţia. Pentru a se proteja contra 
soarelui arzător, își turna pe pielea catifelată, dintr-un flacon cu 
gâtul lung, un unguent lichid și parfumat cu flori de salcâm; apoi 
făcu să alunece capacul unei casete cu bijuterii și scoase doi 
cercei din jasp roșu, împodobiţi cu trei fire de aur. Și-i puse 

privindu-se într-o oglindă sub forma unui disc solar, așezată pe o 
coloană mică și verde, simbolizând sănătatea și prosperitatea. 

Nefer își puse, blând, palmele pe umerii Clarei. 

— Cine ar putea fi în stare să-ţi cânte frumuseţea? 

Tăcut, precum stăpânul lui, Negruţu' sări bucuros la gâtul 
Clarei și-i linse obrazul, drăgăstos; dădea din coadă, răsfăţat de 
mângâieri, la fel de importante pentru el ca și mâncarea. 

După ce câinele se așeză la loc, pe rogojina sa, Clara deschise 
un coșuleț rotund, din care scoase un colier din două rânduri de 
petale de lotus, între care era montat un altul din flori galbene 
de mandragoră. Cele trei rânduri erau despărțite prin panglici 
roșii. 

— De ce porţi un colier atât de fragil? 

— Este o ofrandă închinată zeiţei liniștii. 

— Vei urca pe creastă s-o întâlnești pe marea cobră, nu-i așa? 

— Avem nevoie de ajutorul ei, Nefer, doar puterea ei magică 
ne va da forța să înfruntam loviturile sorții și să schimbăm 
cursul evenimentelor. 

— De fiecare dată când o scoţi din peștera ei, viaţa îţi este în 
pericol! 

— Dar nu avem, oare, datoria să riscăm totul pentru a ne 
apăra satul de nenorocirile care-l pândesc? 

Nefer își sărută soţia pe gât. 

În strălucirea primelor raze ale răsăritului, peisajul era 
splendid. Ocrul deșertului era întrerupt brusc de verdele 
culturilor; totuși, cele două lumi se completau în loc să fie în 
contradicţie, austeritatea celei dintâi oferind căldură celeilalte, 
presărate din loc în loc cu pilcuri de palmieri. 

Clara urca, purtându-și pașii către creasta Soarelui-Apune, 
căreia îi va oferi colierul și un buchet din flori de papirus și de 
mac, din frunze de convolvulus! și mandragoră; în acest fel 
spera să domolească mânia muntelui sacru, pe vârful căruia 
trăia un șarpe uriaș. Femeia înţeleaptă care o iniţiase pe Clara în 
sarcina sa de mamă a confreriei îi recomandase s-o venereze pe 
zeiţa liniștii, pentru a o călăuzi și pentru a-i da clarviziune, 
atunci când viitorul îi va părea sumbru. 

Creasta se afla la patru sute cincizeci de metri, având vârful 
în formă de piramidă, pe axa templelor pentru milioane de ani, 


1 Plantă agăţătoare, întâlnită în zonele călduroase, care are petalele perfect sudate. 
(n. red.). 

dispuse în evantai față de acest ultim sanctuar ce parcă atingea 
cerul; cât despre locurile de veci din Valea Regilor, acestea se 
aflau sub protecţia „înaltei creste a Soarelui-Apune, fiica luminii 
cu numele de Maat”. 

Acela era locul în care se arăta zeița-mamă, stăpână a 
nașterilor și a transformărilor, a ființelor cinstite, salvatoare a 
celor care o venerau, protectoare a celor care o purtau în inimă; 
dar această suverană misterioasă nu suporta nici minciuna, nici 
lăcomia, iar iubirea sa se putea transforma într-un foc nimicitor. 

Femeia înțeleaptă era singura în stare să treacă dincolo de 
încăperea în care trăia cobra regală, incarnarea zeiţei crestei; în 
corpul șarpelui, atât de des reprezentat pe pereţii mormintelor 
regilor, avea loc regenerarea zilnică a soarelui. Tot el era cel 
care învingea timpul, pregătind învierea. 

Odată ajunsă sus, pe creastă, Clara depuse colierul și 
buchetul de flori pe un mic altar, apoi îngână o incantaţie către 
lumina care tocmai renăștea, însufleţind pentru a nu știu câta 
oară toate formele de viaţă. 

Încet, cobra femelă ieși din peșteră și, cu o iuțeală 
surprinzătoare, se ridică în poziţie de atac. Asemenea ei, femeia 
înţeleaptă se legănă de la dreapta la stânga și de la stânga la 
dreapta, încet, fără încordare; nu încetă să privească fix ochii 
reptilei, în care strălucea o sclipire roșie, a cărei agresivitate 
scăzu încetul cu încetul. 

Îmblânzită de vocea melodioasă a stăpânei preoteselor lui 
Hathor, cobra zeiţei rămase nemișcată, de parcă s-ar fi 
transformat într-o statuie de granit și ascultă întrebările celei 
care izbutise s-o vrăjească. 

t 

Cei mai mulți dintre săteni dormiseră prost, frământați de 
neliniște: le va fi, oare, livrată în cantitate suficientă apa 
potabilă de care aveau atâtea nevoie? Cu toate astea, ca în 
fiecare dimineață, femeile își îndepliniseră datoria de preotese 
ale lui Hathor, depunând ofrande pe altarele strămoşilor, de a 
căror protecție aveau nevoie mai mult ca niciodată. 

— Autoritățile îşi bat joc de noi, afirmă Karo cel Posac, 
cioplitor în piatră, bine legat, cu brațe scurte și puternice, cu 
nasul borcănat și sprâncene groase. Nu ne vor trimite nici apă, 
nici pâine, nici legume! 


37 


— Ești prea pesimist, fu de părere Renup cel Jovial, sculptor 
burtos, cu un chip de spiriduș năzdrăvan; datorită lui Paneb, 
avem pește proaspăt. 

— N-a fost decât un gest de furie, consideră Nakht cel 
Puternic, un alt cioplitor în piatră, cu alură atletică, ai cărui pași 
făceau să duduie pământul. Nimeni nu-i ceruse nimic și, apoi, 
asta nu ne va aduce decât neplăceri. 

— la loc pe taburet și nu te mai mișca, îi porunci Renup, care, 
pe lângă meseria sa, mai făcea pe coaforul și pe bărbierul. 

— Dar n-am părul prea lung! protestă Nakht. 

— Astăzi e rândul tău. Dacă dai un exemplu prost, viaţa ne va 
deveni imposibilă. 

Cel Puternic nu voia să-l supere pe Jovial, care-și ascuţise 
briciul din silex și dădea dovadă de o mare îndemânare. El nu te 
tăia niciodată; și loţiunea pe care o folosea după ras calma 
pielea iritată. 

Desenatorul Gau cel Exact, un om voinic și cam leneș, cu un 
nas prea mare și urât la chip, se apropie de tovarășii săi din 
echipa din dreapta. 

— Ce vești aveți? întrebă cu vocea-i răgușită. 

— Niciuna, răspunse Karo; Userhat Leul s-a dus să se 
informeze la poarta principală. 

Sculptorul-șef, cu un piept superb, ca al unei sălbăticiuni 
feroce, se apropia de micul grup, însoţit de Casa-Funie, cioplitor 
în piatră, un bărbat cu faţa pătrată, înviorată de niște ochi mici 
și căprui. 

— Nici urmă de măgar la orizont, declară acesta din urmă. 

— Dacă nu te-ai privit și pe tine... îl ironiză Renup. 

— Dacă n-aveai un brici în mână, era vai de beregata ta! 

— Calmează-te, îi recomandă Userhat, acum începem să ne 
sfâșiem între noi? 

Încă somnoros, desenatorul Pai Pâinică-Bună ieși din casă cu 
un pas nesigur, arătându-și obrajii bucălaţi și scoțându-și înainte 
burta-i rotundă. 

— Nevastă-mea îmi cere apă pentru bucătărie. 

— Va aștepta și ea, așa cum fac toți ceilalţi! îi tăie vorba Casa, 
enervat. 

— Să nu-mi spuneţi că n-au sosit măgarii... Nici n-aș mai 
îndrăzni să mă întorc acasă! 

— Dacă e nevoie, îi promise Didia cel Generos, un dulgher 
înalt, cu gesturi lente, te pot găzdui la mine. 

Bijutierul Tuthy Savantul, slăbânog și fragil, aștepta liniștit; la 
fel și desenatorul Unesh Șacalul, mai tăcut ca de obicei. 

Vrând să uite de necazuri, cioplitorul în piatră Fened-Nasul, 
foarte slăbit și supărat din pricina divorțului său, juca zaruri cu 
sculptorul Ipuy Iscoditorul, subțirel și nervos. 

— N-aveţi altceva de făcut decât să îndrugaţi acolo vrute și 
nevrute? întrebă pictorul Ched Salvatorul. 

Nasul drept, buzele fine și mustăcioara foarte îngrijită îi 
dădeau un aer dispreţuitor. 

— Și tu ce propui? se revoltă Karo cel Posac. 

— Avem destul de lucru la întreţinerea uneltelor comandate 
din exterior... și apoi, fiecare zi în care nu ne perfecționăm 
tehnica este o zi pierdută. 

— Dacă necesităţile noastre zilnice nu sunt asigurate, afirmă 
Pai, niciun meseriaș nu mai poate munci! 

— Dar unde a dispărut Paneb? se îngrijoră Nakht. 

— lată-l! spuse Casa-Funie. 

Colosul venea în fugă. 

— Sosesc măgarii! anunţă el. Sunt pe puţin o sută! 

Artizanii echipelor din stânga și din dreapta se repeziră către 
poarta dinspre nord și ieșiră din sat. 

Niciodată măgărușii nu li se păruseră atât de simpatici ca 
acum, când se petrecea o schimbare! 

Karo cel Posac înșfacă un urcior. 

— Mor de sete! mărturisi el. 

Mâna maestrului de operă îl prinse pe sculptor de încheietură, 
împiedicându-l să bea. 

— Ai uitat că apa asta ar putea fi otrăvită? 

— Trebuie să așteptăm să se întoarcă femeia înțeleaptă, ca să 
vedem dacă apa e bună, hotărî maestrul de operă. 

— Dar unde a plecat? întrebă Nakht cel Puternic. 

— S-a dus sus, pe creastă. 

— Și dacă nu se întoarce? se îngrijoră Fened Nasul. 

Maestrul de operă privi către muntele sacru. 

— În dimineaţa asta, lumina e foarte pură; Clara cred că a 
știut să ia din liniștea de acolo și să ne transmită forțele care ne 
sunt necesare. 

Auxiliarii luară poverile de pe măgari și le dădură să 
mănânce, iar ulcioarele fură adunate lângă poarta principală a 
satului. 

Începu o așteptare tulburată de teamă. Unii își găsiseră 
ocupaţii mai mult sau mai puţin importante, alţii fixau poteca pe 
care urma să apară femeia înţeleaptă, îndreptându-se către 
Locașul Adevărului. 

Când, în soarele arzător al amiezii, oamenii simţiră cum li se 
usucă, dureros, gâtul, scribul Mormântului hotărî să distribuie 
raţii de apă, după ce femeile și copiii le primiră pe ale lor. 
Oamenii își pierdeau speranța, iar cei mai puţin încrezători erau 
convinși că n-o vor mai vedea niciodată pe soţia maestrului de 
operă. Precum femeia înţeleaptă dinaintea ei, dispăruse, poate, 
în munte, chemată de zeiţă. 

— Bea puţină apă, îl sfătui Paneb pe maestrul de operă. 

— Se va reîntoarce, spuse Nefer, în șoaptă. 

Colosul scrută dealul. 

Degeaba. 

— Hai, bea și du-te să te odihnești! 

— Clara se reîntoarce. 

Cu ochii săi de vultur, Paneb zări o siluetă care cobora pe 
poteca plină de pietre. 

— Ai dreptate, Nefer... Ea este, chiar ea! 

Vestea cea bună se răspândi imediat; mai mulți copii, printre 
care și fiul lui Paneb, primiră încuviințarea să alerge în 
întâmpinarea femeii înțelepte. 

Clara era primită cu strigăte de bucurie; întoarcerea ei 
dovedea că stăpâna crestei îi acceptase cererea, continuând să 
protejeze satul. 

— A fost adusă apa? întrebă Clara. 

— Da, răspunse Nefer, dar n-a băut încă nimeni. 

Femeia înțeleaptă luă capacul de pe un urcior și bău o gură 
de apă, înainte ca soțul ei să poată interveni. 

— Clara, n-ar fi trebuit... 

— N-avem de ce să ne temem. 

Femeia înţeleaptă atinse fiecare urcior în parte. 

— Puteţi să împărţiţi apa! 

În câteva minute, satul reveni la normal. Locuitorii săi puteau 
să bea din nou, să se spele și să-și pregătească alimentele. 

„Mehy a făcut o manevră bună gândi scribul Mormântului; 
reușind să restabilească această livrare vitală, ne-a făcut un 
serviciu imens. Atâta vreme cât ne va susţine, vom putea 
supravieţui.” 

Tt 

Prințul Amenmes se schimbase mult. El, iubitorul de cai și de 
plimbări fără sfârşit prin deşert, se blazase încetul cu încetul, 
multumindu-se acum cu plăcerile de tot felul ale existenţei 
tebane. Banchete fastuoase la care se puteau bea vinuri rare, 
plimbări încântătoare pe Nil, desfătarea în momentele petrecute 
în piscina vilei luxoase puse la dispoziția sa de către generalul 
Mehy, legături trecătoare cu tinere fete frumoase și nu tocmai 
sfioase, ca să nu mai vorbim despre mica armată de coafeze, 
manichiuriste și masori, care făceau să dispară și cea mai mică 
durere... Ce și-ar putea dori mai mult? 

Mehy se înclină în faţa lui Amenmes: 

— Doreaţi să mă vedeţi, prinţe? 

— În sfârșit, m-am trezit la realitate, generale! De când sunt 
aici, nu fac decât să mă îngraș, pierzându-mi astfel energia... 
Acest vis, oricât ar fi el de fermecător, nu mai poate dura! Am 
hotărât să mă reîntorc la Pi-Ramses. 

— Fără a avea informaţii precise, riscaţi foarte mult. 

— Sethi este, totuși, tatăl meu! 

— Sper să mă înșel, prinţe, dar cred că lupta pentru putere 
rupe chiar și legăturile de sânge. Dacă vă reîntoarceţi în 
capitală, oare ce soartă vă va aștepta? Aici, măcar sunteţi în 
siguranţă! 

— O siguranță care mă sufocă! Sunt, oare, condamnat să 
devin un notabil al Tebei, care va muri, obez, în brațele unei 
femei ușoare? 

— Viitorul dumneavoastră mi se pare mult mai promiţător, îi 
spuse Mehy zâmbind, cu condiţia să nu fiţi prea nerăbdător! 

— Nerăbdare! De câtă vreme trăiesc sub vraja acestei 
provincii? In timp ce eu gust din farmecele locului, tatăl meu se 
pregătește să devină Pharaon! 

— Tot ce se poate, dar Sethi e conștient de faptul că nu va 
domni fără ajutor din Teba. Și mai știe că vremea pe care o 

petreceți în cetatea zeului Amon v-a sporit popularitatea și că 
dispuneți de forțe armate, a căror reputaţie nu mai are nevoie 
de laude. 

Amenmes era descumpănit. 

— Ce concluzie trageţi, generale? 

— Că tatăl dumneavoastră va încerca, poate, să negocieze, 
pentru a vă asocia la tron; nu credeți că prima preocupare a sa 
este aceea de a evita un război civil? 

Argumentele lui Mehy îl făcură să ezite, fără însă a-l convinge. 

— Tatăl meu nu are un caracter conciliant... Mă va soma să-i 
dau ascultare! 

— Atunci, ultimul cuvânt vă aparţine. 

t 

La căderea noptii, Fened Nasul, echipat cu un baston lung și 
noduros, Îi conduse pe artizanii echipei din dreapta până la 
localul care le era rezervat, la marginea necropolei, la poalele 
colinei din nord. 

Gau cel Exact îi ceru fiecărui artizan să-și spună numele 
înainte de a trece de poarta prin care se intra într-o curte mică, 
neacoperită, unde fusese instalat un bazin de purificare, de 
formă dreptunghiulară. Pai Pâinică-Bună luă apă cu un căuș și o 
turnă pe mâinile întinse ale colegilor săi, înainte ca aceștia să 
pătrundă în sala de întruniri, al cărei plafon, susținut de două 
coloane, era vopsit în ocru-galben. 

Se așezară în stranele de piatră dispuse de-a lungul pereţilor, 
după ce maestrul de operă luă loc în partea de răsărit, pe jilţul 
din lemn care fusese ocupat de predecesorii săi. In spatele lui, 
despărţit de sală prin niște pereţi joși, se afla un sanctuar 
compus dintr-un naos în care era expusă statueta zeiței Maat și 
din două mici încăperi laterale, unde erau păstrate obiecte de 
ritual. 

Aici, în acest spaţiu sacru, accesibil doar maestrului de operă, 
văzuse Paneb lumina pietrei secrete a confreriei, o lumină atât 
de puternică, încât trecuse prin ușile din lemn ale naosului. 

Dar, în această seară, sala de întruniri nu era luminată decât 
de lămpi. 

Mai exista în încăpere un artizan care era dezamăgit de 
absenţa pietrei: cel care-și trăda fraţii și căuta ascunzătoarea 
acestei comori, pentru a obţine frumoasa avere strânsă de 
complicii săi, în exterior. Desigur, locașul era deschis doar 

pentru întruniri, iar Nefer nu făcuse imprudenţa să lase aici 
piatra de lumină. 

— Să aducem omagiul nostru strămoșilor, spuse el; să ne 
lumineze calea în continuare și să ne călăuzească pe drumul 
cinstei. Fie ca strana de piatră cea mai apropiată de mine să fie 
ocupată de puterea creatoare a celui dinaintea mea, înviat în 
lumea stelelor, dar care ne veghează. 

Jilțul defunctului va rămâne gol pe veci, căci fiecare șef de 
echipă din Locașul Adevărului era de neînlocuit. 

— Încă nu știm cine - Sethi ori fiul său, Amenmes - va 
conduce în curând cele Două Ținuturi, preciză Nefer, și ce soartă 
îi va rezerva noul faraon confreriei noastre. lată de ce, fără a 
aștepta răspuns la aceste întrebări, doream să vă cer părerea, 
înainte de a lua câteva hotărâri. 

— După părerea mea, declară Renup cel Jovial, unii își fac griji 
degeaba; un faraon nu și-ar putea dobândi eternitatea fără 
ajutorul celor din Locașul Adevărului. De îndată ce noul rege va 
fi încoronat, ne va cere să ne punem pe treabă. 

— Nici șarpele, nici omul rău nu pot fi lipsiţi de venin, obiectă 
Gau cel Exact; dacă noul rege ne este ostil, ne putem aștepta la 
ce e mai rău. 

— Asta e sigur! fu de acord Nakht cel Puternic; și cred că 
fierarul nu fabrică armele doar așa, de plăcere. Eu lupt până la 
ultima picătură pentru a apăra libertatea noastră! 

— Noi suntem artizani, nu soldaţi, aminti lpuy Iscoditorul; 
dacă armata hotărăște să evacueze satul, acesta nu va putea 
rezista. 

— Dacă ne-am supune, am fi niște lași și nu ne vom ierta asta 
niciodată! se mânie Paneb. La ce bun să mai trăiești, dacă 
renunţi la tot ce ţi-e drag și te comporţi ca o oaie? 

— Nu-ţi insulta fratele! protestă Casa-Funie. 

— Ajunge, interveni maestrul de operă; aţi uitat că a ști să 
vorbești este mai greu decât orice altă muncă și că nu trebuie 
să vă exprimaţi decât dacă aţi găsit vreo soluţie pentru o 
rezolvare bună? 

Paneb nu își putu opri întrebarea care-i ardea buzele: 

— Va trebui să schimbăm locul pietrei de lumină, ascunzând-o 
în afara satului, pentru a n-o lăsa să cadă în mâinile unor 
eventuali agresori? 

— Te temi, oare, de o invazie? se îngrijoră Didia cel Generos. 

— Va fi o luptă crâncenă pentru putere... lar noi riscăm să fim 
printre primele victime, interveni Tuthy Savantul. 

— Trebuie să ne luăm toate măsurile pentru a ne salva cea 
mai prețioasă dintre comori, își dădu cu părerea Pai Pâinică- 
Bună. 

— Unde am putea-o păstra mai bine decât aici, în interior? 
întrebă Ched Salvatorul. Dacă am fi văzuţi ieșind din sat cu 
această prețioasă povară, nu credeţi că vom fi pândiţi și 
urmăriţi? Aici și numai aici va trebui să ascundem piatra, astfel 
încât niciun hoţ să n-o poată descoperi. 

Deși se iscară certuri între artizani, soluţia propusă de pictor 
sfârși prin a fi aprobată de toată lumea. 

— „O vorbă înțeleaptă e mai ascunsă decât o piatră 
prețioasă”, spuse maestrul de operă, citând o maximă a 
înţeleptului Ptah-hotep; o găsești totuși printre servitoarele care 
muncesc la moară. Să nu ne uităm îndatoririle de fiecare zi, să 
ne respectâm modul nostru de viaţă și astfel ne vom putea 
apăra comorile. 


t Capitolul 10 


Kenhir visa ceva minunat. Deșertul dispăruse, copacii erau în 
floare, casele albe ale satului străluceau în razele blânde ale 
soarelui, iar bătrânul scrib n-avea niciun incident de trecut în 
Jurnalul Mormântului. 

— Treziţi-vă, sunteți căutat! 

Din nou vocea asta autoritară și aspră... Nu era, oare, cea a 
slujnicei sale, Niut cea Neobosită? Visul pieri și Kenhir deschise 
ochii. 

— lar ai venit?... Cât e ceasul? 

— E vremea să vă sculaţi și să mergeţi imediat la poarta cea 
mare, unde sunteți așteptat. 

— Nu mai sunt la vârsta la care să mă grăbesc. 

— Eu vă spun doar ce mi s-a cerut să vă comunic; acum, am 
plecat, am treabă de făcut. 

Amintindu-și de felul în care Niut mătura, ridicând praful peste 
tot, Kenhir preferă să se scoale. Și, deodată, pricepu ce se 

întâmplă: dacă era nevoie de el la poarta cea mare înseamnă că 
intervenise o nouă catastrofă! 

Cu picioarele anchilozate și cu dureri la încheieturi, scribul 
Mormântului porni încetișor pe uliţa principală și, la ieșirea din 
sat, se ciocni de olarul Beken, șeful auxiliarilor. Deși renumit 
pentru viclenia sa, acum bărbosul părea disperat. 

— N-a fost adusă apa? întrebă Kenhir. 

— Ba da, ba da... Dar noi așteptam și legume și nu ne-au 
adus deloc! După spusele stăpânilor măgarilor, armata i-a 
rechiziționat pe toți grădinarii de pe malul stâng, chiar și pe cei 
care muncesc pentru Locașul Adevărului. Se zvonește că prinţul 
Amenmes e hotărât să lupte împotriva tatălui său. 

Kenhir se îndreptă către al cincilea fort, unde șeful Sobek 
dădea ordine unui grup de vreo zece paznici, cu o voce aspră și 
nervoasă. 

— La posturi, imediat! le porunci nubianul. 

Sobek avea ochii roșii de nesomn. 

— Zvonul unui război civil e oarecum întemeiat? îl întrebă 
Kenhir. 

— Nu știu nimic, dar rechiziţionarea grădinarilor nu este un 
semn bun. Pare a anunţa o mobilizare generală. 

— Asta înseamnă că, în curând, tu și ai tăi veți fi solicitați... 

— Eu nu primesc ordine decât de la scribul Mormântului și de 
la maestrul de operă al Locașului Adevărului. 

— Asta îţi va atrage mari necazuri. 

— Orice se va întâmpla, eu îmi voi face datoria. 

— Și dacă Amenmes se proclamă Pharaon și hotărăște să ia în 
stăpânire satul, nu vei fi obligat să cedezi? 

— Am chibzuit îndelung, mărturisi Sobek, și am adoptat un 
principiu: să rămân credincios cuvântului dat. Eu sunt plătit 
pentru a apăra acest sat de dușmani, oricare ar fi ei; îmi voi 
onora, așadar, contractul. Și vă promit că toţi oamenii mei îmi 
vor da ascultare. 

După cum era vrerea zeiţei de pe creastă, locuitorii Locașului 
Adevărului își părăsiseră îndatoririle obișnuite, pentru a se 
dedica, o zi întreagă, celor sacre. Nu făceau apel la un ritualist 
din afara satului, căci, după statutul confreriei, artizanii erau ei 
înșiși preoți aflaţi sub autoritatea maestrului de operă, iar 
femeile, preotese ale lui Hathor, având-o ca superioară pe 
femeia înţeleaptă. 

Erau cu toții purificaţi, unși cu mir, îmbrăcaţi cu haine de in de 
o calitate ireproşabilă și încălţaţi cu sandale albe. Se îndreptau, 
în procesiune, către templul lui Maat și al lui Hathor, cu braţele 
încărcate de ofrande: pâini de diferite forme, urcioare cu lapte, 
bere și vin, oglinzi, borcane cu unguente, sculpturi din lemn 
reprezentând pulpe de taur, antilope și rațe. Toate acestea erau 
minuni ale creaţiei și alimente dătătoare de energie, urmând să 
fie prezentate Zeului Atotputernic născut din el însuși, capabil 
să se manifeste în milioane de forme, fără a pierde nimic din 
caracterul său unitar, el, care recrea în fiecare clipă cerul, 
pământul, apa, munţii, dând viaţă oamenilor. 

După ce jertfele au fost depuse pe altare, femeia înţeleaptă și 
maestrul de operă ridicară, în numele cuplului regal care 
guverna Egiptul încă de la prima dinastie, o figurină a zeiţei 
Maat către Maat însăși, pentru ca darul să fie total, pentru ca 
fiecare om să se alăture semenului său și pentru ca unitatea să 
se realizeze fără a fi înlăturată diversitatea; căci Maat, numai 
ea, simboliza totalitatea ofrandelor. 

— Atâta vreme cât cerul se va rezema pe cele patru puncte 
de sprijin, iar pământul va rămâne stabil, proclamă maestrul de 
operă, atâta timp cât soarele va străluci, iar luna va lumina cât e 
noaptea de lungă, atâta timp cât Orion va fi manifestarea lui 
Osiris și Sothis - suverana stelelor - atâta timp cât ploaia va sosi 
la vreme și pământul va rodi, atâta timp cât vântul din nord va 
bate la momentul oportun și flacăra va purifica ceea ce trebuie 
purificat, atâta timp cât stelele vor rămâne stele, acest templu 
va fi liniștit precum cerul. 

— Fie ca acest locaș divin s-o primească pe doamna aurului, a 
argintului și a pietrelor preţioase, imploră femeia înţeleaptă, fie 
ca ea să vegheze asupra bucuriei și a unităţii noastre în fața 
dușmanului. 

t 

Pe tot parcursul ceremonialului, trădătorul nu se gândise 
decât la piatra de lumină, presupunând, ca și altădată, că 
aceasta este ascunsă de către maestrul de operă, fie în templul 
principal al satului, fie în locașul de întruniri al confreriei. Işi 
făcuse planuri, pe îndelete, pentru a pătrunde în ascunzătoare, 
fără a fi descurajat de eșecul comandoului libian. 

Dar, oare, nu se înșela? Nefer și femeia înţeleaptă știau că un 
înghiţitor de umbră dădea târcoale căutându-și prada și, cu 


46 


siguranţă, îi întinseseră niște capcane. Și cea mai iscusită nu 
era, oare, aceea de a-l face pe hoţ să creadă că piatra de lumină 
nu va putea fi în siguranţă decât într-unul dintre locurile sacre 
ale satului'? 

Fără îndoială, soluția cea mai abilă ar fi fost aceea de a alege 
o ascunzătoare în aparență expusă, una care să se afle la 
vedere, dar pe care nimeni să n-o bage în seamă. Și Nefer cel 
Tăcut nu se înșelase, oare, pe el însuși, evocând cuvântul 
perfect, mai ascuns decât o piatră prețioasă, dar care se afla la 
îndemâna servitoarelor de la pietrele de moară? 

Rotiţa pietrei de moară, aceea care ajuta la măcinarea 
boabelor de cereale necesare fabricării pâinii și berii, nu era o 
piatră obișnuită. Era făcută din dolerit, o piatră de culoare brun- 
verzuie și de o duritate excepţională. Tot ea înlocuia inima 
călătorului în drum spre Lumea Cealaltă; căpătând, astfel, o 
inimă ce nu putea fi distrusă, el putea înfrunta atât tribunalul de 
dincolo, cât și pericolele de acolo. 

Puteai găsi o astfel de piatră la auxiliari și mai multe în sat... 
și dacă una dintre ele era folosită pentru a masca piatra de 
lumină, un dolerit însufleţit în mod magic prin ritualuri și 
înzestrat cu o energie cu totul ieșită din comun? 

După ce greșise de atâtea ori, trădătorul avea, desigur, să 
afle drumul cel bun către comoară. 

t 

— De cine credeți voi că vă bateți joc? se revoltă Uabet cea 
Pură. Credeţi că vom îngădui ca hainele să ne fie pe jumătate 
spălate, iar lenjeria plină de pete? 

Spălătorii de rufe își plecară capul, rușinaţi. Unul dintre ei 
încercă totuși să protesteze în faţa acestei femeiuști mânioase: 

— Noi facem ce putem... Avem o muncă grea, care ne 
epuizează, și mai suntem și prost plătiți! 

— La ce rezultate aveți, sunteţi prea bine plătiţi! 

Această sarcină ingrată, de a cărei supraveghere răspundea 
Uabet, soția lui Paneb, le revenea doar bărbaţilor. Igiena fiind 
prima condiţie a sănătăţii, femeia nu accepta să se facă vreun 
lucru la voia întâmplării. 

— N-aveţi dreptul să ne trataţi astfel... Am putea înceta 
munca! 

— Dacă asta doriţi, sunteţi liberi s-o faceţi: veți fi concediați 
cu toţii și înlocuiţi chiar de mâine. Nu-mi va fi deloc greu să 
angajez niște spălători mai buni decât voi. 

Femeia dădu să se întoarcă în sat. 

— Staţi un pic, suntem de acord să ne îmbunătăţim metodele! 

— Ziua de azi va fi fără plată. Și nu începeţi din nou să vă 
comportați atât de jalnic, pentru că indulgenţa mea are o limită. 

Cu capul și mai plecat acum, spălătorii porniră spre canal, 
hotărâți să-și corecteze greșelile și să recupereze timpul pierdut, 
căci Uabet cea Pură nu glumea. Era mai bine să fii în grațiile ei, 
dacă voiai să-ţi păstrezi un post greu, dar invidiat. 

Oricare ar fi fost zvonurile, Locașul Adevărului continua să 
existe, având aceleași pretenţii. 

t 

— Ceremonia m-a impresionat profund, îi mărturisi Paneb cel 
Zelos maestrului de operă, tatăl său adoptiv. Nu înțelesesem 
până acum importanţa vitală a ofrandei. Mi s-a părut, deodată, 
că templul renăștea, că hieroglifele prindeau viață și că pietrele 
deveneau de aur. 

— Eşti un excelent observator. 

— Nu eram doar eu implicat în acest ritual... Eram adunați cu 
toții, aveam o singură inimă și nu ne mai gândeam la noi înșine, 
ci la această armonie tainică a căror slujitori suntem. 

Nefer cel Tăcut îl lăsă pe Paneb să-și manifeste entuziasmul, 
deși acesta uita de existenţa trădătorului; avea să-i facă o 
propunere mai importantă. 

— Ai muncit mult, ţi-au fost încredințate multe secrete ale 
acestei meserii și ai fost autorizat să pictezi într-un mormânt 
regal... A sosit vremea să-ţi desăvârșești capodopera, dacă 
dorești acest lucru, desigur! 

Paneb se entuziasmă. 

— Ai putea presupune contrariul? Spune-mi ce am de făcut! 

— Nu e chiar atât de simplu... Va trebui să chibzuiești mult 
asupra temei alese și să nu faci nicio greșeală în execuţia ei. 

— Am deja în minte sute de idei! 

— Nouăzeci și nouă în plus față de aceea care trebuie aleasă; 
și nu uita esenţialul! 

— Nu mă face să aștept atâta! 

— Esenţială este materia primă. Atâta vreme cât n-o vei 
identifica, atât spiritul, cât și mâna ta vor rămâne departe de 
capodopera pe care o ai de realizat. 

— Pentru a o descoperi, trebuie să ies din sat? 

— Eşti liber s-o faci, Paneb! 

— Nu mă vei îndruma, câtuși de puţin? 

— A trecut atâta vreme de când am susținut și eu aceeași 
probă... A început să mă lase memoria. 

Dacă Nefer n-ar fi fost maestrul de operă, Paneb l-ar fi 
scuturat cu mare plăcere pentru a-l face să vorbească. 

Tt 

— Spălătorii au încercat să ne păcălească, îi spuse Uabet 
soțului ei, care tocmai se întinsese pe pat, dar am pus eu 
lucrurile la punct. 

Paneb nu îi răspunse. 

— Ești cumva bolnav? 

— Ai auzit vorbindu-se despre materia primă, Uabet? 

Tânăra zâmbi. 

— Ah... Maestrul de operă ţi-a cerut să-ţi pregătești 
capodopera. 

Paneb se ridică brusc și o apucă de umeri. 

— Atunci, știi! 

— Eu nu sunt decât o simplă preoteasă a zeiţei Hathor, dar 
sper că vei reuși. 


t Capitolul 11 


Femeia înţeleaptă verificase calitatea apei, iar Fened Nasul, 
pe cea a peștilor, în timp ce Kenhir constata atât absența 
legumelor, cât și pe cea a șefului auxiliarilor. 

— Unde a dispărut Beken? îl întrebă el pe fierar. 

— Nu l-a văzut nimeni azi-dimineaţă... Cred că și-a permis să 
doarmă mai mult. 

— Flăcăul ăsta o să aibă de a face cu mine! Doar n-o să-i ţin 
eu locul, Imuni! 

Scribul-asistent veni în grabă. 

— Pregătește o tăbliță nouă! Îţi voi dicta un raport asupra 
comportării lui Beken, pe care îl concediez în clipa asta! 

Imuni tocmai își pregătise penelul, când fierarul zări pe drum 
un nor de praf: 

— Se apropie cineva, cu niște măgari. Din moment ce Sobek l- 
a lăsat să treacă înseamnă că nu e niciun pericol. 

Scribii și auxiliarii îl recunoscură pe olarul Beken, în fruntea 
unui șir de măgari împovăraţi cu coșuri grele. 

— De unde vii? îl întrebă Kenhir, mirat. 

— Locașul Adevărului m-a apreciat întotdeauna, iar eu n-am 
chef să-mi schimb meseria. Și atunci, am vorbit cu proprietarii 
unor mici grădini să facem în așa fel încât să nu vă lipsească 
nimic, până când situaţia va reveni la normal. 

În coșuri se aflau salate, ceapă, praz, linte, anason, usturoi, 
varză, pătrunjel și chimen. 

— La urma urmelor, bombăni scribul Mormântului, tu ești 
șeful auxiliarilor și ţi-ai făcut datoria. Și apoi, ai noroc - accept 
să uit de lipsa ta de disciplină și îţi anulez scrisoarea de 
concediere. 

t 

Turcoaza cea roșcată era cea mai senzuală dintre femeile din 
sat. Totuși, făcuse jurământ de celibat și nici măcar Paneb, 
amantul său înflăcărat, nu reușise s-o convingă să-l ia de bărbat. 
Femeie liberă și preoteasă a lui Hathor, își alesese modul de 
viață și era stăpână pe propriul destin. 

Când făcea dragoste cu Zelosul, plăcerea era unică, dar 
acesta nu-și petrecea nopţile decât acasă, lângă soţia sa, Uabet 
cea Pură, care devenise prietena Turcoazei. Intre ea și colos nu 
era decât pasiune, alături de care nu încăpeau rutina sau 
evenimentele de peste zi. Și când Paneb intră în casa pe care o 
zugrăvise el însuși, Turcoaza se simţi cuprinsă de un fior greu de 
stăpânit. 

— Ți-am adus un dar. 

Paneb îi oferi iubitei sale o centură din scoici, renumite pentru 
puterea lor afrodiziacă. 

Turcoaza îi zâmbi. 

— Crezi că vom avea nevoie de asta? 

— Mi-ar plăcea ca această curea să-ţi fie singurul veșmânt. 

La cei treizeci și cinci de ani ai săi, Turcoaza era splendidă. 
Știa prea bine că multe priviri zăboveau pe formele trupului său, 
dar cine ar fi îndrăznit să-l concureze pe Paneb? 

Fără a înceta să-și privească iubitul, își scoase încet rochia, 
apoi, cu o eleganţă de neasemuit, își puse centura de scoici în 
jurul șoldurilor. 

Goală, făcu, încet, o piruetă. 

— Ți-am spus întotdeauna că timpul nu va reuși niciodată să- 
ți răpească frumusețea, ba, mai mult, vraja ta mă învăluie 
mereu... După cum văd, nu m-am înșelat! 

Mâna dreaptă a Turcoazei se sprijini pe o liră, în timp ce-și 
ridica piciorul stâng cu graţia unei dansatoare, pentru a-l așeza 
pe umărul lui Paneb. 

— Când vei sfârși cu vorbăria? 

Copleșiţi, stăteau în tăcere unul lângă celălalt. 

— Se apropie ora cinei... Soţia și fiul tău te așteaptă. 

— Aș vrea să mai rămân. 

— Nici vorbă! Dacă nu ţi-ai mai îndeplini datoria de soț și de 
tată, ţi-aș închide ușa-n nas. 

Paneb știa că Turcoaza nu glumește. 

— În ierarhia preoteselor lui Hathor, tu ocupi un rang superior 
celui al lui Uabet cea Pură. 

— Și ce-ţi pasă? 

— Ea pretinde că nu știe ce este materia primă. 

— Așadar, ţi s-a cerut să faci o capodoperă... 

Paneb se sprijinea pe un cot, admirându-și iubita. 

— Şi tu știi, nu-i așa? 

— Încercarea prin care vei trece nu este deloc ușoară; prea 
puţini artizani au reușit s-o depășească. N-ai vrea, mai degrabă, 
să renunti, decât să ai parte de un eșec greu de suportat? 

Colosul o strânse în brațe pe Turcoază. 

— Hai, spune-mi ce-i cu materia primă! 

— Calea preoteselor lui Hathor nu este și cea a artizanilor. 

— Văd că refuzi să-mi răspunzi! 

— Cum ţi-aș putea spune ceva ce nu știu nici eu? 

Tt 

În locașul întrunirilor, atmosfera era încordată. După 
invocarea strămoşilor, maestrul de operă prezentă situația: 

— Probabil că mai avem provizii pentru câteva zile și, sper, 
până la încoronarea noului faraon, oricare ar fi el. Ca stăpân 
suprem al confreriei, regele va hotărî care ne este soarta. 

— Adică va trebui s-o acceptăm, chiar dacă nu ne convine? se 
revoltă Karo cel Posac. 

— Bineînţeles... O știai doar! interveni sec Casa-Funie. 

— Și dacă vor fi doi faraoni? întrebă Tuthy Savantul. De care 
din ei va trebui să ascultăm? 

— Ştii bine că noi suntem precum echipajul unei corăbii pe 
care o cârmuiește Maat, îi aminti Gau cel Exact; dacă în afara 
satului domnește anarhia, maestrul de operă se va îngriji să 
menţină armonia în Locașul Adevărului. 

— Dacă va mai avea timp, preciză Unesh Șacalul. 

— Deocamdată, să ne gândim la prezent, le ceru Nefer. Dacă 
urmează o lungă perioadă de nesiguranţă, ne-ar putea lipsi 
unele obiecte domestice. Să fim, așadar, înţelepţi, și să ni le 
fabricăm noi înșine, pentru a putea trăi în autarhie atâta timp 
cât va fi necesar. 

— Să folosim cătină, propuse Didia cel Generos; alungă forțele 
răului și să nu uităm că Horus l-a izgonit pe dușman cu un 
baston de cătină. 

— Mi-ar trebui niște oameni care să taie o cantitate suficientă 
din acest lemn. 

— De ce n-ar face-o auxiliarii? se miră Userhat Leul. 

— Pentru că unii dintre ei, cum ar fi, de pildă, grădinarii, au 
fost rechiziționaţi; tăietorii de lemne care muncesc în folosul 
satului vor avea, în curând, aceeași soartă; și, pe urmă, ar lucra 
prea încet. 

— Mă duc eu, declară Paneb. 

— Ca dulgher, spuse Didia, am datoria să-l urmez! 

— Sper că trei nu vor fi prea mulţi, adăugă Renup cel Jovial. 

— Ca să fiu sincer, îi spuse șeful Sobek maestrului de operă, 
însoţit de cei trei voluntari, nu sunt deloc de acord cu această 
inițiativă. Insist ca niciun artizan să nu iasă din sat până la noi 
ordine, căci e vorba de securitatea voastră, a tuturor. 

— ţi înțeleg punctul de vedere, aprobă Nefer, dar socot că 
această acţiune e de primă importanţă. 

— Ar putea fi periculos. 

— Dar dacă ne-ai da arme... sugeră Paneb. 

— Ar fi și mai periculos, aprecie nubianul. 

— Am impresia că nu ai încredere în noi. 

— Dacă sunteţi înarmaţi și dacă întâlniți o patrulă inamică, 
nici nu știți ce s-ar putea întâmpla. 

— Atunci dă-ne câţiva paznici să ne escorteze! propuse 
Renup. 

— Așa veţi atrage atenţia asupra voastră, continuă Sobek. 
Dacă insistați, ar fi mai bine să se creadă că nu sunteţi decât 
niște ţărani ca oricare alţii. 

— Haide, hotărî Paneb, nerăbdător; am vorbit destul. Și dacă 
va trebui să ne apărăm, securile noastre de tăietori de lemne 
vor fi de ajuns. 

— Să fiţi foarte prudenţi, le recomandă nubianul. 

Dacă ar fi mers repede, ar fi ajuns în trei sferturi de oră la o 
pădure de cătină, bine cunoscută de Didia. Rădăcinile acestor 
copaci cu scoarţa brun-roșiatică se întindeau, căutând apa, până 
la o adâncime de treizeci de metri și pe vreo cincizeci de metri 
jur împrejur, dând o umbră plăcută și jucând rolul de paravan 
împotriva furiei vântului, la marginea lanurilor, copacii de cătină 
creșteau repede, împletindu-și ramurile între ei. 

Paneb alese primul copac. 

— Ai ochi bun, aprecie Didia; ăsta începea să împiedice 
creșterea celorlalţi. 

Colosul se puse pe treabă cu multă râvnă, tovarășii săi 
neputându-i susține ritmul. Renup cel Jovial simţi în curând 
nevoia să bea apă; duse la gură urciorul cu apă rece pe care nu 
uitase să-l ia cu el, apoi ceru o pauză, pe care Paneb i-o refuză: 

— Să nu zăbovim prea mult, Renup; să adunăm cât mai 
repede cantitatea de lemn necesară și să ne reîntoarcem în sat. 

Alegerea celui de-al doilea copac era mai grea, dar Paneb, 
spre uimirea dulgherului, o făcu fără greșeală. Renup deveni 
mai sârguincios și, astfel, coșurile se umplură repede. 

— Acum avem destul lemn pentru polonicele și lingurile de 
care au nevoie gospodinele, își spuse părerea Didia. Orice 
sarcină am avea de îndeplinit, importantă e materia primă. 

Paneb privi bucăţile de cătină cu alţi ochi. 

Intreprinsă la ordinul maestrului de operă, această expediţie 
în exterior avea drept scop descoperirea modestului material de 
o valoare inestimabilă. 

Nu mai avea rost să-i pună întrebări dulgherului, din moment 
ce acesta îl făcuse să înțeleagă adevărul; dar cum ar putea un 
pictor să folosească acest lemn ca materie primă? 

— Avem și musafiri, îi preveni Renup cel Jovial. 

Pe drumeagul ce ducea la pădurea de cătină, se iviseră vreo 
zece soldaţi, comandaţi de un ofiţer cu chip fioros. 

— Ce-i cu voi pe-aici? îi întrebă ofițerul. 

Renup cel Jovial îi răspunse cu un zâmbet larg: 

— Tăiem niște lemne... Doar crăci uscate care împiedică 
dezvoltarea acestor copaci tineri. 

— Dar taxa aţi plătit-o? 

— Nici nu știam că există o taxă... Lemnul ăsta nu aparţine 
tuturor? 

— Te înșeli, ţărane! Eu sunt cel care a introdus taxa, pentru a 
proteja populaţia împotriva hotilor. În aceste vremuri tulburi pe 
care le trăim, patrulele mele sunt necesare, dar nu gratuite. 

Paneb îl dădu la o parte pe Renup. 

— Administratorul malului stâng este la curent cu iniţiativele 
tale? 

Ofiţerul deveni agresiv: 

— Vrei să-mi dai de înţeles că-l cunoști? N-are el treabă cu 
prăpădiţi ca tine! 

— la seama, totuși... Din moment ce am onoarea să-i fiu 
prieten, i-aș putea aduce la cunoștință că niște soldaţi îi storc de 
bani pe bieţii oameni. 

Ofițerul își trase pumnalul din teacă. 

— Să nu ne enervăm! îi sfătui Renup. Doar n-o să ne ucidem 
pentru câteva lemne uscate! Cât este taxa? 

— Prea mare pentru tine, ţărane! Va trebui să mi-o plătești în 
zile de muncă. 

— Vă atrag atenţia, spuse Paneb cu calm, că nu sunteți nici 
prea numeroși, nici prea viteji. În locul vostru, mi-aș vedea de 
drum. 

Ofițerul rânji. 

— Când nu ești înarmat, nu ridici tonul, păduchiosule! 

— Ar trebui să ascultați sfatul prietenului meu, interveni Didia, 
bine dispus; dacă se înfurie, nu mai ieșiţi întregi din pădurea 
asta de cătină. 

Soldatul era impresionat de robusteţea colosului, dar nu-l 
credea capabil să-i doboare oamenii la pământ. 

— Te pomenești că e protejat de zei! 

O pisică uriașă cu pete negre, albe și roșcate sări de pe o 
cracă, nimerind între Paneb și ofițer. Cu părul de pe spate 
zbârlit, mieună arătându-și colții, privind cu furie către ofițer. 

— Animal spurcat, o să-ţi tai beregata! 

Un soldat interveni: 

— Să nu faci asta, șefule! Asta nu e o pisică obișnuită... 
Trebuie să fie aceea care, înarmându-se cu un cuţit, retează 
capul șarpelui din întuneric și al aliaţilor acestuia. 

— Da, ea e, încuviinţă un alt soldat, nu poate fi decât acea 
felină înspăimântătoare în care se incarnează soarele! Și-l apără 
pe acest colos... Șefule, mai bine hai s-o ștergem, ni s-ar putea 
întâmpla o nenorocire! 

Fără să mai aștepte ordinele, soldaţii o luară la sănătoasa. 

t 

Prințul Amenmes hotărâse să decreteze mobilizarea generală, 
apoi să renunţe la ea, pentru a o decreta, apoi, din nou. 

Atâta nehotărâre îl făcea pe Mehy să turbeze, dar generalul 
nu lăsa să se vadă acest lucru, ba, mai mult, îl încuraja pe prinţ 
să ia o hotărâre ale cărei consecinte ar fi putut fi dramatice. 

În timp ce Amenmes încerca să găsească cea mai bună 
soluție, Mehy îi scria lui Sethi că depunea toate eforturile pentru 
a potoli zelul de luptător al fiului, apărând astfel pacea civilă. 

Unul dintre secretarii lui îl întrerupse pentru a-i prezenta un 
raport asupra producţiei agricole din provincia tebană. 

— Producţia e de-a dreptul excelentă, îl anunţă funcţionarul, 
dar trebuie să vă dau o veste tristă: primarul Tebei a decedat. 

— ÎI vom regreta, se lamentă Mehy, încântat de dispariţia 
acestei canalii bătrâne, care știa prea multe despre el, dar care 
avusese prudenţa să nu se opună niciodată ascensiunii lui. 

„lată, în sfârșit, o moarte în care scumpa mea soţie nu are 
niciun amestec”, gândi generalul, consultând pe dată o listă de 
demnitari, dintre care îl alese pe cel mai prost și mai supus 
pentru postul de primar. Nepricepându-se câtuși de puţin la 
gestiune, noul primar se va lăsa pe mâna lui Mehy, care, astfel, 
va continua să conducă, din umbră, orașul și regiunea. 

Lăsând în urmă un parfum excitant de crin, Serketa se 
îndrepta, legănându-și șoldurile, către biroul soţului ei. 

— Cum ţi se pare noua mea rochie verde, cu franjuri argintii? 

— Superbă! 

— Îmi era dor de tine... 

Alintându-se, i se așeză pe genunchi. 

— Prinţișorul s-a hotărât, în sfârșit, să pornească ostilitățile? 

— Încă nu, dulceaţa mea! Și nu primesc decât instrucțiuni 
banale, ca și când nimeni n-ar deţine, cu adevărat, puterea în 
capitală. Ai putea crede că Sethi nu îndrăznește să urce pe tron! 

— Perioada de doliu ia sfârșit mâine... Vom avea, desigur, 
noutăți; te știu gata să faci față oricărei situaţii. 

Tt 

— Ce mai e și animalul ăsta? se miră șeful Sobek, văzând 
felina enormă cocoţată pe umărul lui Paneb, care revenise în sat 
împreună cu tovarășii săi, purtând mari poveri de lemn de 
cătină. 

— După afirmaţiile cunoscătorilor, asta e pisica soarelui. 

— Asta, pisică? Aș fi crezut, mai degrabă, că este un râs! 

— Din moment ce mă protejează, o voi adopta. 

Nubianul se apropie prea mult de colos, așa că sălbăticiunea 
mârâi și încercă să-l zgârie, întinzând spre el, furioasă, una din 
labe. 

— Fermecător caracter! Ce nume va avea? 

— Ei bine, de ce nu Fermecătoarea? 

Sobek ridică din umeri. 

— Aţi avut necazuri? 

— Cu ajutorul Fermecătoarei, niciunul. 

Paneb, Didia și Renup se prezentară la scribul Mormântului, 
care, după ce cântări sacii pe cântarul cu care doar el avea 
dreptul să umble, notă cantitatea de lemn, apoi îi încredinţă lui 
Didia sarcina de a prelucra încărcătura, alături de alţi doi 
artizani din echipa din dreapta, aleși chiar de el. 

— Rămân alături de cei doi tovarăși de drum, hotărî Didia, și, 
chiar acum, ne ducem la atelier să începem lucrul. Trebușoara 
asta ne va dezmorţi puţin degetele. 

La ieșirea din biroul lui Kenhir, Paneb nu mai putu să 
înainteze. 

Cu coada ridicată și ţeapănă, încordat pe cele patru labe și 
gata să sară, cu privirea și colții ameninţători, Negruţu' privea 
pisica, hotărât să n-o lase să pătrundă în sat. Fiind cel mai 
important mascul, domnea peste întreaga faună domestică, 
neacceptând pe orișicine. 

Fiind bun prieten cu Paneb, câinele nu se repezise asupra 
intrusului, dar era nevoie, fără zăbavă, de o negociere. 

— Ascultă, Negruţule, această felină m-a apărat împotriva 
unor soldaţi tâmpiţi. Ne-a salvat viața și ne-a scutit de mari 
necazuri. Știu, este o pisică, cred că va rămâne în libertate, dar 
nu-i voi permite să-ți violeze teritoriul și nu-ţi va știrbi 
autoritatea. 

Câinele ciulise urechile și, după licărul din ochi, se vedea că 
pricepuse mesajul. 

— Cât despre tine, Fermecătoareo, nu face pe mândra și fă în 
așa fel încât să fii acceptată. În acest sat, oamenii se respectă 
unii pe alţii și se are în vedere ierarhia; în lumea ta, stăpân este 
Negruţu'. 

Paneb lăsă pisica jos; era grea, cântărind nu mai puţin de 
douăsprezece kilograme. 

Câinele mârâi, Fermecătoarea mieună scoțându-și ghearele, 
arcuită ca un arici. Negruţu' nu era obișnuit cu asemenea 
monștri, dar hotărâse să nu dea înapoi. 

— Să n-aud că vă batetți! porunci colosul. Cel care e nou-venit 
trebuie să se comporte ca un oaspete de seamă. 

Paneb privi în ochii felinei, care înţelese pretenţiile omului 
alături de care hotărâse să trăiască. 

Acceptă să-și retragă ghearele și luă poziţia sfinxului, la fel ca 
Negruțu'; apoi, acesta din urmă se ridică și începu să-i dea 
târcoale pisicii, adulmecând. 

Când Fermecătoarea se ridică la rândul său pentru a se freca 
de piciorul lui Paneb, câinele se mulţumi să-i urmeze, cu 
prudenţă, dar fără dușmănie. 

Acum, satul avea încă un locuitor. 

Tt 

În sfârșit, o dimineaţă liniștită... Kenhir își isprăvi visul, fără a 
mai fi deranjat de servitoare. Cobori încet din pat, se spălă și își 
luă micul dejun, recitind poeme din vremuri apuse. 

Deodată, această bine venită liniște fu întreruptă. 

— Trebuie să vă fac curățenie în birou, declară Niut cea 
Neobosită, cu acea obrăznicie care-l scotea din minţi pe scribul 
Mormântului. 

— Nici nu vreau să aud, mormăi el. 

— Trebuie să respect programul pe care mi l-am propus, îi 
aminti servitoarea, și nu sunt de acord să las nici măcar o 
singură cameră plină de praf. 

— Ştii cine e stăpân aici? 

— Adevărul, răspunse Niut. Și adevărul unei locuințe este 
curăţenia ei. 

Neputincios în fața acestui argument, Kenhir se mulțumi să 
pună pe o etajeră, unele peste altele, câteva suluri de papirus 
care ar putea scăpa din calea uraganului și să păstreze cu el 
Jurnalul Mormântului. 

Și o văzu pe Niut cea Neobosită pătrunzând în „spaţiul” său, 
cu un întreg arsenal de mături, perii și cârpe. 

— Veniţi repede, se auzi vocea puternică a lui Userhat Leul, 
curierul vrea să vă vadă! 

Kenhir ieși în grabă și se îndreptă către poarta principală, 
urmat de o mulţime de artizani. 

— L-ai anunţat pe maestrul de operă? îl întrebă el pe 
sculptorul-șef. 

— A luat-o înainte. 

În prezenţa lui Nefer cel Tăcut, curierul Uputy îi înmână 
scribului Mormântului un decret regal, sosit din capitală. 

Mâinile lui Uputy tremurau. 

— Sper că acest text nu conţine nimic îngrijorător, îi mărturisi 
el lui Kenhir. 

— Să ne strângem cu toţii în fața templului lui Maat și Hathor, 
hotărî maestrul de operă. 

Când se făcu liniște perfectă, Nefer îi ceru scribului 
Mormântului să dea citire textului oficial. 

Acesta proclama încoronarea lui Sethi, al doilea cu acest 
nume, devenit rege al Egiptului de Sus și de Jos, precum și noul 
stăpân suprem al Locașului Adevărului. 

La cincizeci și cinci de ani, faraonul Sethi al Il-lea era un 
bărbat robust și autoritar, capabil să conducă forțele armate cu 
abilitate și să se facă ascultat de înalții funcţionari. Alegând să-și 
închine domnia temutului zeu Seth, stăpânul furtunii și al 
perturbaţiilor cosmice, spera să-i dea un impuls hotărâtor, așa 
cum făcuse marele Seth |, tatăl lui Ramses. 

Dar numele fiului lui Sethi al II-lea nu era decât Amenmss, și 
nu se afla lângă el pentru a-l aclama în momentul încoronării și 
pentru a-l recunoaște ca suveran legitim. 

Născut dintr-un sirian și o egipteancă, mierosul cancelar Bay 
se înclină înaintea regelui. 

— Îmi aduci, în sfârșit, vreo scrisoare de la Amenmes? 

— Din păcate, nu, Maiestate, dar veștile pe care le-am aflat 
nu sunt rele. Conform unor zvonuri care mi se par întemeiate, 
omul cel mai puternic din Teba este generalul Mehy, iar trupele 
sale vă sunt devotate. 

Mic, sfrijit, nervos, cu niște ochi negri și ageri, purtând 
bărbiţă, cancelarul Bay reușise să-i îndepărteze pe ceilalţi 
oameni de la curte, devenind consilierul ocrotit de noul faraon, 
care îi era recunoscător pentru a fi înăbușit încă din fașă 
comploturile și pentru a fi zdrobit unele clanuri periculoase. 

Singurul rival al cancelarului era regina Tausert, o brunetă 
splendidă, cu chip de zeiță, care tocmai intrase în biroul 
monarhului; la numai treizeci de ani, cea de-a doua soţie a lui 
Sethi avea caracterul soțului ei. Dacă nu-i făceai pe plac, nu mai 
puteai fi în grațiile ei; de aceea, Bay nu se opunea niciodată 
hotărârilor ei, chiar dacă, de fapt, nu o aproba. 

— Știu că generalul Mehy va face tot ce va putea pentru a 
împiedica izbucnirea unui război civil, spuse regele, dar 
Amenmes e în stare să-l înlăture, pentru a trece în fruntea 
trupelor tebane. 

— In cazul acesta, aprecie regina, ar deveni un răzvrătit și ar 
trebui combătut chiar și cu preţul ultimei picături de sânge și 
fără milă. 

— Amenmes e fiul meu, nu al tău. 

— Nu contează, Sethi; nimeni nu poate leza autoritatea 
statului fără să fie pedepsit. Dacă nu, se instalează anarhia, care 
înseamnă nenorocire pentru noi toţi. 

— Cum să nu fim de acord cu regina? șopti Bay. Sunteţi 
suveranul Egiptului de Sus și de Jos și trebuie să vegheaţi 
asupra unităţii ţării. 

— Dacă Teba e pentru secesiune, adăugă Tausert, va trebui 
să intervenim cât mai repede și cu cea mai mare rigoare; 
domnia unui faraon nu va putea fi lipsită de protecţia zeului 
Amon. lar tu trebuie să începi construirea locului de veci în 
Valea Regilor și a templului pentru milioane de ani pe malul 

stâng al Tebei, ca să nu mai vorbim despre contribuţia ta, 
necesară înfrumuseţării Karnak-ului. 

— Ai stabilit un raport asupra Locașului Adevărului? îl întrebă 
Sethi pe cancelarul Bay. 

— Bineînţeles, Maiestate! Maestrul său de operă, Nefer cel 
Tăcut, se bucură de o reputație excelentă, iar operele pe care 
le-a dus la bun sfârșit nu au nici cel mai mic cusur. Niciun 
artizan nu s-a plâns de el și, așadar, nu văd niciun motiv pentru 
care să fie înlocuit. Se știe că membrii confreriei au multă 
demnitate și nu e bine să-i superi cu nimic. 

— Dar Pharaon nu este, oare, stăpânul lor suprem? se miră 
regina. 

— Desigur, Maiestate, desigur, dar se spune că acești artizani 
dețin mari secrete, ca, de exemplu, fabricarea aurului prin 
alchimie; pentru a beneficia de acestea, un rege trebuie să le 
câștige încrederea. 

— Printre ei nu se află și un reprezentant al statului? 

— Ba da, scribul Mormântului. Se numește Kenhir, are 
șaptezeci și doi de ani și se pare că este ursuz din cale-afară. 
Dar nu i se poate reproșa nimic în ce privește gestionarea 
satului artizanilor. 

— Șaptezeci și doi de ani... E mult prea bătrân! Ar fi trebuit să 
iasă la pensie de multă vreme. Scrie imediat o scrisoare de 
revocare. 

— Cu cine doriţi să-l înlocuiţi, Maiestate? 

— De ce nu cu tine, Bay? 

Cancelarul păli. 

— Sunt la ordinele Maiestăţii Tale, dar nu cunosc nici Teba și 
nici această funcţie atât de specială, și... 

— Avem nevoie de cancelar aici, lângă noi, decretă Sethi al Il- 
lea. Fără el, n-aș fi reușit să distrug opoziţia. 

— De acord, aprobă Tausert, dar să scrie această scrisoare și 
să numească un scrib devotat și supus pentru gestionarea 
Locașului Adevărului. El va fi cel care va pregăti sosirea noastră 
la Teba. Ah, era să uit... Trebuie să evităm nerespectarea 
acestei decizii de către maestrul de operă care, desigur, îl va 
susține pe bătrân. lată soluţia... 

t 

Prințul Amenmes era distrus: 

— Aşadar, a îndrăznit... 

— Nu vreau să vă supăr, spuse generalul Mehy, dar era de 
așteptat ca tatăl dumneavoastră să ia această hotărâre. 

— A îndrăznit să devină Pharaon fără să-mi ceară părerea, 
fără să mă convoace la Pi-Ramses pentru a-i fi asociat la tron, a 
îndrăznit să mă respingă și să mă trateze ca pe un rival fără pic 
de importanţă! Îl urăsc... Mă auzi, Mehy, îl urăsc! 

— Vă înțeleg dezamăgirea, prinţe, dar n-ar trebui să luaţi 
poziție cât mai repede? 

— Dacă mă opun faraonului, voi fi considerat rebel, îmi voi 
pierde și viaţa, și sufletul... 

— Nimeni nu contestă acest lucru. 

— Atunci, ce soartă mă așteaptă? Tatăl meu nu mă va 
desemna niciodată ca urmaș... Voi „putrezi” aici până la moarte. 

— Oare v-aţi uitat primele intenții? 

Amenmes îl privi pe Mehy cu nedumerire. 

— Ce vrei să spui? 

— N-aţi aprobat încoronarea tatălui vostru și nu-l recunoașteţi 
ca Pharaon legitim. Pentru a nu fi privit ca un revoltat și pentru 
a vă realiza ambițiile, nu vă rămâne decât o soluţie: să deveniți 
Pharaon, cu aprobarea preoţilor din Karnak. În felul acesta, cel 
care va fi acuzat de rebeliune și de uzurpare va fi tatăl vostru. 

— Nu va ceda... și asta va duce la un război civil! 

— Cine știe, prinţe? Sethi nu se așteaptă la o asemenea 
determinare din partea fiului său. În fața faptului împlinit, poate 
că va ceda! 

— Riscul e prea mare, Mehy! 

— Acesta este prețul triumfului și al gloriei voastre, prinţe 
Amenmes, și hotărârea vă aparţine! 

t 

De față cu Uputy curierul, maestrul de operă nu-și reținu 
deloc surprinderea. 

— Mi se scrie de la palatul regal... De ce mie? Toate 
documentele oficiale trebuie adresate scribului Mormântului. 

— Ordinele sunt precise și nu le discut: trebuie să vă înmânez 
personal scrisoarea. Nu prin altcineva. 

Ingândurat, Nefer cel Tăcut veni acasă cu papirusul sigilat. 
Clara se pregătea să plece la cabinetul său de consultaţii. 

Maestrul de operă rupse sigiliul și citi documentul. 

— De necrezut... 

— Veşti proaste? întrebă femeia înţeleaptă, cu îngrijorare. 

— O adevărată catastrofă! _ 

Nefer îi comunică soţiei sale conținutul scrisorii. Intr-adevăr, o 
catastrofă! O dată cu încoronarea lui Sethi al II-lea, pericolul 
care pândea satul părea să fi dispărut, dar iată că apăreau alte 
moduri de a-l ataca. 

Nici unui artizan nu îi trecuse prin minte așa ceva. 

— Ce putem face? întrebă Clara. 

— Nu vom ceda. 

— Dar nu ne vom pune în afara legii? 

— S-ar putea... Dar dacă accept o dată, va trebui s-o mai fac 
de zece ori, iar confreria nu va mai fi decât un grup de muncitori 
servili, sortiţi pieirii. 

Nefer și Clara se îmbrățţișară. 

— Ai dreptate, trebuie să luptăm fără să ne temem de 
consecinţe. 

t 

Ca în fiecare dimineaţă, Kenhir își spăla părul. Era plăcerea 
lui, un moment de deplină fericire, în timpul căruia uita de 
povara anilor și de funcţia sa. După ce se clătea, își masa pielea 
capului cu ulei de ricin, un balsam miraculos, care îi limpezea 
mintea și-i dădea mai multă vigoare. 

Dar în flacon nu mai avea decât o amărâtă de picătură de 
ulei. 

— Niut, adu-mi un alt flacon! strigă el, mânios. 

Slujitoarea nu se grăbi să apară. 

— Nu mai este ulei, mărturisi ea. 

— Cum e posibil... Nu te-ai îngrijit să am de rezervă? 

— Nu sunt plătită decât pentru curăţenie și bucătărie. 

— Ce dezastru! Cum să supraviețuiesc fără ulei de ricin? Du- 
te și caută în sat! 

— Cu tot ce s-a întâmplat în ultima vreme, stocurile s-au 
epuizat. Trebuie să așteptăm reluarea livrărilor. 

— Dar nu pot aștepta, mai ales când trăiesc într-o asemenea 
nesiguranță! Du-te la Uabet cea Pură și cere-i să-l convingă pe 
soțul ei să recolteze ricin; și mai spune-i că e foarte urgent. 

— Mai întâi, să termin curăţenia în bucătărie; nu trebuie să 
semene cu o cocină. 

Kenhir nu mai insistă și își șterse părul. Fără loţiunea sa, se 
simţea fără vlagă. Și dacă scorpia asta de Niut nu va reuși, cum 
va fi viitorul lui? 

Când ieși din sala de baie, scribul Mormântului dădu cu ochii 
de Nefer cel Tăcut, care ţinea în mână un papirus. Chipul grav al 
maestrului de operă nu prevestea nimic bun. 

— Am primit o scrisoare de la palatul regal, îl anunţă Nefer. 

— Asta e o procedură neobișnuită... Toată corespondenţa 
oficială trebuie să-mi fie adresată mie! 

— In cazul de faţă, era imposibil. 

— De ce? 

— Pentru că prin această scrisoare mi se cere să semnez 
pensionarea dumneavoastră. 

Lui Kenhir îi trebui mult timp să se dezmeticească. 

— Chiar dacă am șaptezeci și doi de ani, nici nu-mi trece prin 
minte să mă pensionez! 

— După câte se pare, nu vi se cere părerea. 

— Scrisoarea asta e semnată de faraonul Sethi al II-lea? 

— Nu, de cancelarul Bay, răspunse maestrul de operă. 

— Atunci n-are nicio valoare! Eu nu depind de niciun demnitar 
și doar regele poate pune capăt funcţiei mele. 

— Cancelarul Bay consideră că sunteți mult prea vârstnic 
pentru a duce la bun sfârșit o muncă atât de grea și își propune 
să aducă un scrib tânăr, format la Pi-Ramses. 

__—reun netrebnic care nici măcar nu este născut în Teba! 
Ințeleg: noua putere încearcă să pună mâna pe Locașul 
Adevărului, impunându-i politica ei. 

— Cancelarul nu așteaptă decât acordul meu pentru a-l numi 
pe noul scrib. În schimb, îmi pune la dispoziţie cinci servitori 
care mă vor ușura de orice grijă materială, astfel încât singura 
mea preocupare să fie mormântul regelui. 

Kenhir scrâșni din dinţi. 

— Ce-ai hotărât să-i răspunzi acestui Bay? 

— Că îi accept servitorii, care vor munci la câmp și care-mi 
vor aduce un venit substanţial. 

Bătrânul scrib încremeni. 

— Credeam că te cunosc, Nefer... Cât de mult m-am înșelat! 


63 


— Apoi, îi voi aminti că nu există nicio limită de vârstă pentru 
această funcţie, că aveţi o sănătate de invidiat, o competență 
fără egal, și că avem un gestionar de care ne declarăm 
satisfăcuţi. 

Un zâmbet reţinut lumină faţa lui Kenhir. 

— Nu, nu m-am înșelat! 

— Și apoi, voi preciza faptul că nici eu și nici șeful echipei din 
stânga nu vă dorim pensionarea; o dată cu dumneavoastră vor 
pleca toţi ai noștri, inclusiv femeia înţeleaptă. Așadar, confreria 
nu va mai putea pregăti un loc de veci și nu va mai putea 
construi un templu pentru milioane de ani, pentru că nu va mai 
exista nimeni care să știe să folosească piatra de lumină și să 
dea viață Locașului Aurului. 

Kenhir avea ochii în lacrimi. 

— Nefer... 

— Noua putere a încercat să ne dezbine, convinsă că orice 
societate umană este bazată pe invidie, lăcomie și spirit de 
întrecere. Numai că Bay a uitat că, în ciuda defectelor și a 
slăbiciunilor noastre, trăim în Locașul Adevărului, în legea lui 
Maat. 

Cei doi bărbaţi se îmbrățișară: 

— Simt că am întinerit cu douăzeci de ani, îi mărturisi Kenhir. 

Tt 

Paneb contempla de câteva ore o ramură uscată de cătină și 
nu reușea să accepte că această bucăţică de lemn putea fi 
materia primă a capodoperei sale. Nu se simțea motivat și nu 
avea niciun pic de elan; să picteze pe cătină sau să picteze 
cătină, asta nu-i trezea nicio dorinţă să se apuce de treabă. 

Uabet se apropie, încet, de soțul ei. 

— Pot să te deranjez? 

Paneb aruncă bucata de lemn cât colo. 

— Asta nu e materie primă! 

— Desigur că nu, încuviinţă ea zâmbind. Ai putea să-i cauţi 
ricin scribului Mormântului? Nu mai are ulei, iar Niut cea 
Neobosită se teme că stăpânul său va deveni de-a dreptul de 
nesuportat, dacă nu-și va masa capul în fiecare zi. Ai putea găsi 
ricin în apropierea primului canal, nu departe de Ramesseum. 

— Este o obligaţie? 

— Nu, doar ajuţi pe cineva. 

Colosul nu putea să-i reziste soţiei sale, atât de mititică și 
drăgăstoasă. Și iată-l pe poteca ce ducea la canal, după 
controlul făcut de paznic. 

De înălțimea unor smochini mici, plantele de ricin creșteau în 
voie la malul bălților sau de-a lungul nurilor; aveau frunze 
netede și închise la culoare; fructele, după cules, erau uscate la 
soare, până când coaja crăpa și se desprindea. Strivindu-le cu 
piatra de moară, se obținea, la rece, un ulei destul de ieftin, 
renumit pentru stimularea creşterii părului, calmarea 
migrenelor, curățarea intestinelor și întreținerea flăcării 
lămpilor. 

Paneb culese fructele și le îndesă într-un sac mare; la un 
moment dat, simţi un miros de fum pătrunzându-i în nări. 

In apropiere, niște băieţandri o rupseră la sănătoasa, râzând. 
Dăduseră foc unor tufișuri uscate care, uneori, se aprind pe loc. 

Când flăcările țâșniră și se răspândiră, Paneb se gândi că ar 
putea traversa spaţiul, ajungând până la cer. Focul nu era, oare, 
forţa vieții prin excelenţă? Distrugea tot ce nu mai avea legătură 
cu realitatea, dând naștere unor forme noi. 

Deodată, lumea îi păru pictorului ca o cale spre focul creator; 
să n-o urmezi însemna să cazi într-o banalitate ucigătoare. 

Colosul îndepărtă ramurile uscate și adună nisip în jurul 
focului, pentru a-l împiedica să se întindă, distrugând tufele de 
ricin. Așteptă cu răbdare până când dispăru și cea mai mică 
flăcăruie, apoi se îndepărtă, îngândurat. 

Oare nu focul era materia primă? 

t 

Datorită uleiului de ricin, Kenhir renăștea. Sângele îi circula 
mai bine în creier și se simțea în putere să-i dicteze asistentului 
său un raport detaliat asupra gestiunii din Locașul Adevărului. 

Așezat în poziţia scribului, Imuni își pregătise cu minuţiozitate 
materialele, pe care nu le-ar fi împrumutat nimănui și pe care le 
păstra cu mare grijă, începând cu paleta sa din lemn de 
sicomor, considerată ca fiind brațul lui Thot și al cărei nume 
simbolic era „Să vezi și să auzi”. Penelurile erau întotdeauna 
curățate impecabil, la fel păhărelele în care dilua pâinile de 
cerneală roșie și neagră, fără să se verse vreo picătură de lichid. 

— Eşti pregătit, Imuni? O să dureze ceva! Nu va lipsi niciun 
amănunt privind felul meu de a munci. 

— De ce simţiţi nevoia să vă justificaţi? 

— Pentru că puterea centrală vrea să mă înlocuiască. 

— Și pentru care motiv? 

— Pentru că sunt prea bătrân! Dar eu n-am deloc intenţia să 
ies la pensie. 

Imuni nu lăsă să se vadă nicio reacţie, dar în mintea lui 
încolțea o speranţă: nu era el cel mai potrivit pentru a-l înlocui 
pe Kenhir? Dacă Pharaon avea nevoie de mărturia sa, îi va 
spune, cu respect, că bătrânului îi trecuse vremea exersării 
funcţiei de scrib. 

— Acest document va fi de ajuns pentru a convinge 
administraţia să revină asupra hotărării sale? 

— Bineînţeles că nu, Imuni, dar asta nu e singura mea armă. 

— Dar suntem forțați să ne supunem. 

— Regula  Locașului Adevărului ne interzice să cedăm 
nedreptăţii și arbitrarului. 

În timp ce Kenhir începea să dicteze, Imuni hotări să fie 
prudent și să nu-și dezvăluie prea repede ambițiile. In ciuda 
vârstei sale, bătrânul scrib al Mormântului avea, poate, resurse 
de nebănuit. 

t 

Trădătorul nu se grăbise să examineze de aproape pietrele de 
moară, pentru că ar fi trebuit să se apropie fără a da de bănuit 
gospodinelor care pregăteau pâinea și berea. Niciuna dintre 
rotițele din dolerit nu lumina câtuși de puțin. 

Nu-i mai rămânea decât să arunce o privire asupra pietrei 
celei mari folosite de auxiliari. La sfârșitul zilei lor de muncă, cei 
mai mulți dintre ei se întorceau acasă; și, pentru că era ziua de 
naștere a șefului lor, olarul Beken, chiar și Obed fierarul își 
părăsise coliba modestă în care îi plăcea să doarmă, pentru a nu 
fi prea departe de atelierul său. 

Așadar, avea drum liber, dar trebuia să se ferească de vreo 
privire indiscretă; așteptase până la apusul soarelui și 
îmbrăcase o tunică pe care n-o mai purtase niciodată și pe care 
soția sa o țesuse fără știrea vecinilor. 

Cu un alt mers decât cel obișnuit, ieșise pe portita dinspre 
vest și mersese de-a lungul zidului din jurul satului, pentru a 
scăpa de privirea paznicului de serviciu la poarta cea mare. 

Zona rezervată auxiliarilor era pustie. Un ibis mare zbura pe 
cerul roșiatic și, dinspre nord, sufla ușor un vânticel blând. 

Încălțat cu sandale din papirus, trădătorul înaintă până la 
piatra de moară în spatele căreia se ghemui, pentru a observa 
împrejurimile. 

In momentul în care se ridică, simţi că-l pândește cineva. 
Cineva se ascundea în spatele sacilor cu făină și îl spiona. 
Cineva care se temea de el și nu îndrăznea să-l înfrunte. 

Ce să facă? Să se retragă fără a-l identifica pe adversar sau 
să-l ucidă, lăsând să se creadă că fusese un accident? 
Trădătorul ezita. 

Felina sări, îi zgârie umărul în trecere și fugi către sat. 

Fermecătoarea, uriașa pisică a lui Paneb! Acest monstru își 
rezervase un vast teritoriu de vânătoare, pe care nu i-l contesta 
nimeni. 

Din fericire, oricât de vicios ar fi fost, acest motan blestemat 
nu putea nici să vorbească, nici să destăinuie cuiva faptul că-l 
văzuse pe trădător lângă piatra de moară a auxiliarilor, acest 
obiect atât de banal, prin faţa căruia trecuse de atâtea ori fără 
să-i acorde vreo atenţie. 

Incordat, se apropie încet. Mărimea rotiței era promițătoare și, 
în întuneric, trădătorul ar fi putut vedea imediat dacă doleritul 
dădea lumină. 

Nu, ăsta era un gând stupid. Piatra sacră nu putea fi expusă la 
lumina zilei; sculptor desăvârșit, maestrul de operă o ascunsese, 
acoperind-o cu un strat care să-i mascheze adevărata natură. 

Trădătorul scoase un cuţitaș foarte ascuţit pentru a râcâi 
suprafața rotiței, sperând să descopere un alt material, care să 
strălucească. 

Dar nu era decât dolerit, care, de mulți ani, le era de mare 
folos artizanilor. 

Dezamăgit, trădătorul trebui să admită că era pierdut. 
Maestrul de operă nu lăsase piatra prețioasă la îndemână, nici 
măcar sub o mască înșelătoare; trebuia să revină la prima 
ipoteză: cea mai mare comoară a confreriei era păstrată într-un 
loc închis și supravegheat. 

t Capitolul 15 


De îndată ce cancelarul Bay intră în biroul generalului Mehy, 
acesta își dădu imediat seama că avea în consilierul faraonului 
Sethi un adversar de temut. 

— Aţi călătorit bine, domnule cancelar? 

— Sincer să fiu, nu-mi place deloc să călătoresc, dar 
Maiestatea Sa și regina doreau, cu orice preţ, să mă întâlnesc 
personal cu maestrul de operă al Locașului Adevărului. l-aţi 
anunţat vizita mea? 

— Bineînţeles; îl veţi întâlni, chiar aici, mâine dimineaţă. 

— Se pare că e un om dintr-o bucată. 

— Educaţia pe care a primit-o Nefer cel Tăcut l-a făcut pe 
acesta om de o rigoare extremă; nu se supune cu una cu două 
cerințelor administrative, se plânse Mehy. 

— Aveţi un dosar despre el? 

— În întreaga lui carieră, nu există până acum nicio pată, 
afirmă generalul. 

Mehy l-ar fi învinuit cu plăcere pe maestrul de operă într-un 
fel oarecare, numai că se temea de Bay; când va cunoaște mai 
bine intenţiile cancelarului, va încerca, desigur, să-l manipuleze. 

— Acest Nefer este, vasăzică, un om de o cinste absolută? se 
îngrijoră Bay. 

— Artizanii din Locașul Adevărului formează o confrerie cu 
totul specială care depinde direct de rege, fapt care-i determină 
să fie deosebit de mândri. 

— Știu, generale, știu... Cu alte cuvinte, nu mă puteţi ajuta. 

— Rolul meu oficial e acela de a proteja satul artizanilor și de 
a-l scuti de orice neplăcere; consider că-mi fac datoria cât de 
bine pot. Dar nu am dreptul să intru în Locașul Adevărului și nu 
pot avea nicio influentă asupra conducătorilor acestuia. In rest, 
sunt cu totul la dispoziția voastră. 

— Regele vă apreciază loialitatea, generale; este conștient că 
autoritatea și sfaturile voastre cumpătate au evitat un conflict 
catastrofal pentru ţara noastră. Presupun că aţi avut grijă să-l 
rețineți pe prințul Amenmes într-o reședință supravegheată? 

— Puteți fi sigur de asta. E bolnav, deprimat și va sfârși prin a 
accepta suveranitatea regelui. 

— Într-adevăr, n-are de ales. 

Tt 

Maestrul de operă fu primit cu căldură de cancelarul Bay, în 
grădina administrației centrale, la umbra unui chioșc acoperit cu 
iederă. Înăuntru, tăvile cu fructe și cupele cu bere fuseseră 
aranjate pe mese joase. 

— Cât de plăcută pare să fie viața la Teba! observă 
cancelarul; numai că eu n-am venit aici pentru a discuta despre 
farmecul timpului liber. Faraonul a primit scrisoarea pe care i-aţi 
trimis-o, precum și raportul amănunţit al lui Kenhir; aceste 
documente ne-au cam surprins, trebuie să mărturisesc. Nu 
contestăm rezultatele excelente ale muncii  scribului 
Mormântului, dar nu mai are vârsta la care să poată face față 
unei asemenea funcții. A sosit vremea pensionării și Kenhir 
merită din plin să se bucure, în sfârșit, de puţină odihnă. 

— Mi-aţi citit scrisoarea în întregime? întrebă Nefer. 

— Ea dovedește o prietenie minunată, dar n-ar fi mai bine s-o 
uitaţi? Ținând cont de faptul că vă revine sarcina de a conduce 
lucrările pentru locul de veci al lui Sethi al Il-lea, consider că 
este necesară numirea unui nou scrib al Mormântului, mai tânăr 
și mai bine informat asupra nevoilor actuale. Vremurile se 
schimbă, Nefer, trebuie să știm să ne adaptăm. Înţelegi ce vreau 
să spun? 

— Tot ce mi-aţi spus e foarte clar, cancelare! 

— Așadar, problema e ca și rezolvată... Vă voi trimite un scrib 
școlit în capitală, căruia îi veţi aproba numirea și cu care veţi 
colabora. 

Satisfăcut, Bay gustă dintr-o smochină moale și dulce. 

— Eram convins că maestrul de operă al Locașului Adevărului 
nu putea fi decât un om inteligent și cumpătat; sunt fericit că nu 
m-am înșelat. 

— Mă tem că vă voi dezamăgi, cancelare! 

— Nu pot să cred, dragul meu Nefer! Competentele vă sunt 
cunoscute și nu mă îndoiesc de reușită. Sunt sigur că mormântul 
regelui va fi o adevărată minune. 

— Confreria va dovedi, desigur, dăruirea și devotamentul său; 
dar, pentru a duce totul la bun sfârșit, va avea nevoie de un 
scrib al Mormântului cu o autoritate de necontestat. 

— N-aveţi nicio grijă, urmașul lui Kenhir va avea calificarea 
necesară. 

— N-aș crede. 

Cancelarul era descumpănit, dar, curând, înţelese. 

— Aveţi propriul candidat, nu-i așa? 

— Așa e, admise Nefer. 

— La urma urmelor, așa este și normal: știți bine că bătrânul 
Kenhir e la sfârșitul carierei sale și, de aceea, i-aţi pregătit un 
succesor. Mi-aţi putea spune cum se numește? 

— Este chiar Kenhir. 

Bay se încruntă. 

— Vă bateţi joc de mine? 

— După cum am explicat în scrisoare, n-ar putea exista un 
scrib mai bun decât Kenhir. Aceasta este voinţa confreriei. 

— Dar nu și a mea! 

— A voastră, cancelare, sau a regelui? 

— Trebuie să dezvălui un secret de stat, Nefer, dar îţi pot 
mărturisi că aceea care a cerut schimbarea este regina Tausert 
în persoană; nici nu poate fi vorba să nu i se dea ascultare. 

— Ce are să-i reproșeze lui Kenhir? 

— Nimic... nimic anume. 

— Este vorba, așadar, de un simplu capriciu. 

— Măsuraţi-vă cuvintele, vă rog! 

— Suntem o confrerie de artizani și lucrăm cu materiale care 
nu acceptă nici capricii, nici toane. Și dacă regina a conceput 
acest proiect de a ne impune un scrib incapabil de a se adapta 
la obiceiurile noastre, ar fi bine să renunțe. 

— Vă sfătuiesc din tot sufletul să vă supuneţi, Nefer! 

— M-ati înţeles, într-adevăr, greșit. Fără unitate, confreria nu 
va putea munci corect; și această coeziune nu poate fi realizată 
decât prin păstrarea lui Kenhir în postul lui de scrib al 
Mormântului. 

— Dorinţa reginei... 

— Poate fi ea, oare, superioară legii lui Maat, pe care 
Maiestatea Sa are datoria s-o incarneze și s-o transmită? 
Explicaţi-i, deci: Kenhir nu e un scrib ca toţi ceilalţi, iar noi avem 
nevoie de el pentru gestiunea comunităţii. Dacă și-ar pierde 
sănătatea, ne-am schimba amândoi punctul de vedere. 

— Maestre de operă, mă puneţi într-o situaţie delicată. 

— Contez pe calităţile dumneavoastră de diplomat pentru 
rezolvarea acestei situaţii, cancelare; îi veţi arăta reginei că noi 
trebuie să muncim, urmând cu toţii aceeași direcție; aștept 

instrucţiuni de la palat, pentru a putea începe săparea locului de 
veci al noului faraon. 
t 

— E mai rău decât în coșmarurile mele, îi mărturisi cancelarul 
Bay generalului Mehy. Nu poţi cădea la învoială cu acest Nefer... 
și nici cu regina! Dacă Maiestatea Sa nici nu va vrea să audă, 
credeţi că maestrul de operă va demisiona, punându-și confreria 
în imposibilitatea de a lucra? 

— Tăcutul e un personaj încăpățânat care promite cu multă 
seriozitate; ceea ce v-a promis că va face, o va face negreșit. 

— Speram să se sperie în faţa argumentelor mele, dar el a 
rămas la fel de hotărât. lată-mă obligat să mă reîntorc la Teba 
cât mai repede și să relatez aceste fapte cuplului regal. 

— Presupunând că nu se va cădea la înţelegere, ce crezi că se 
va întâmpla? 

— Kenhir va fi pensionat din oficiu, înlocuitorul său fiind impus 
confreriei. 

— Asta ar fi cea mai nepotrivită dintre soluţii, aprecie 
generalul; funcţionarul care va fi numit va fi respins de artizani 
și nu va mai exista nicio organizare prielnică lucrărilor. 

— Nici nu îndrăznesc să mă gândesc la un asemenea haos. 

— Aranjaţi lucrurile chiar dumneavoastră, cancelare! 

— N-o cunoașteţi pe regina Tausert! Dacă nu e ascultată, 
mânia sa face prăpăd. 

— Voința ei corespunde cu aceea a regelui? 

— Sethi nu s-a impus încă. 

— Nu faceţi rău Locașului Adevărului! Fără el, o domnie nu își 
va găsi drumul spre eternitate. 

— Și faraonul e conștient de acest lucru; sunt sigur că va lua 
măsurile necesare pentru evitarea unui conflict de asemenea 
proporții. 

Necunoscând adevăratele intenţii ale noii puteri, Mehy își 
jucase bine rolul de protector al satului. În curând, va putea afla 
mai multe. 

Tt 

Paneb picta flăcările sub toate formele lor. De mai multe zile, 
nu înceta să le observe, să le cerceteze dansul, pentru a le 
sesiza mlădierile cele mai intime. Stricând multe pâini de 
culoare fabricate de el însuși, folosea zeci de nuanțe de roșu și 

de galben pentru a evoca transformarea focului, din clipa în care 
se aprinde și până la stingerea completă a jarului. 

Bucăţi de papirus și de calcar erau aruncate unele peste 
altele; nemulțumit de rezultat, Paneb nu dădea nicio importanţă 
acestor resturi. 

— Ştii că se încearcă să ni-l ia pe Kenhir? îl întrebă soţia sa. 

— Vom rezista. 

— N-ai dori o schimbare? 

— Kenhir nu se schimbă! Și asta e bine! 

Uabet cea Pură se așeză lângă soţul ei. 

— Tot mai cauţi materia primă? 

— Focul îmi vorbește, dar nu reușesc să-i înțeleg graiul. Și nu 
sunt mulțumit de felul în care reușesc să îl redau. Totuși... 
Totuși, am impresia că nu mai am mult și-i voi descoperi 
secretul. 

— Și nu greșești. 

Paneb își privi soția cu mirare. 

— Vrei să spui... că focul este materia primă necesară 
capodoperei mele? 

— Într-un anume fel. 

— Explică-mi mai clar, te rog! 

— Trebuie să-ţi afli singur calea, Paneb! 

— De ce nu e de ajuns să pictez focul? 

— Întreabă-te despre flăcările invizibile care-ţi îndrumă 
degetele și despre acelea care fac să se nască privirea ta, în 
fiecare dimineaţă; și învață să reglezi diferitele etape ale focului, 
de la entuziasm la creaţia spirituală, fără să uiţi ofranda. Ai 
nevoie să progresezi precum cuceritorul dornic să descopere noi 
ținuturi și să stăpânească, fie și o clipă, teritoriul cucerit. 

— Ce vorbe ciudate, Uabet! 

— Nu sunt ale mele, Paneb, sunt ale focului, care îmi e 
părinte, mie și tuturor preoteselor lui Hathor. 


+ Capitolul 16 


Totul îi mersese pe dos: o călătorie grea din cauza vântului 
puternic, un catarg rupt, care-l obligase pe cancelar să se mute 

pe altă corabie, boala secretarului său și, acum, ce putea fi mai 
rău! 

Sethi al II-lea inspecta cazărmile frontierei de nord-est, reginei 
Tausert revenindu-i sarcina de a se ocupa de treburile curente. 
Având încredere în priceperea tinerei sale soţii, noul faraon îi 
lăsa în grijă cu plăcere administraţia regatului, pentru ca el să 
se ocupe mai bine de armată, în vederea unui eventual conflict 
cu fiul său Amenmes. 

Cancelarul Bay plănuise să vorbească mai întâi cu regele, 
asmuţindu-l împotriva reginei, dar absența monarhului îi punea 
strategia la pământ și a o înfrunta pe Tausert n-ar fi dus la nimic 
bun. 

Când îl primi în sala personală de audiențe, în care nu aveau 
acces decât notabilii statului, Bay fu, pentru a nu știu câta oară, 
uimit de frumuseţea și eleganța ei. 

O rochie de un verde crud îi punea în valoare formele 
perfecte, coliere și brățări de o fineţe aproape ireală adăugând 
și mai mult farmec acestei femei în fața căreia nu puteai rezista. 
Tausert îl vrăjise pe Sethi, dar și pe toţi cei de la curte. Bay 
însuși era robit de atâta prestanţă, îngemănată cu o inteligenţă 
de temut. 

— Eşti mulțumit de călătoria la Teba, cancelare Bay? 

— Mai mult sau mai puţin, Maiestate! 

— Mai întâi, spune-mi veștile bune. 

— În provincie e liniște, iar trupele generalului Mehy vă sunt 
credincioase. 

— Ai avut vreo discuţie cu Amenmes? 

— Nu, e bolnav și deprimat; a înţeles, desigur, că nu era în 
măsură să-și înfrunte tatăl. 

— Poate face pe vicleanul? 

— Tot ce se poate, dar Teba nu e deloc pe picior de război. 

— Să trecem la veștile proaste, ceru regina. 

Cancelarul înghiţi în sec. 

— L-am întâlnit pe Nefer cel Tăcut, maestrul de operă din 
Locașul Adevărului, și i-am adus la cunoștință intenţiile pe care 
le aveţi... 

— Cum adică, intenţiile mele? Era vorba de o hotărâre în fața 
căreia era obligat să se încline! 

Deși nu obișnuia să fie atât de direct, cancelarul răspunse fără 
ocolișuri: 

— Maestrul de operă refuză, Maiestate! 

Ochii frumoasei Tausert aruncau flăcări. 

— Oare am înțeles bine, Bay? 

— Nefer confirmă cele scrise, așa că dorește să-l păstreze pe 
Kenhir ca scrib al Mormântului. 

— Acest maestru de operă a uitat că trebuie să dea ascultare 
faraonului? 

— Nicidecum, Maiestate; în cele din urmă, va ceda în fața 
voinţei voastre. Dar intervenţia mea nu i s-a părut suficientă și 
mi-a atras atenţia că nu-l va înlocui pe Kenhir, a cărui sănătate 
este excelentă. 

— Mi se pare mie sau ești de partea acestui Nefer, cancelare? 

— Nici vorbă, Maiestate; eșecul meu mă face să mă simt 
jalnic! Dar acest om e încăpățânat și nu va fi ușor să-l 
înduplecăm. 

— De obicei, îţi reușesc misiunile pe care ţi le încredințăm. 

Amenințarea i se simţea în glas. 

— Generalul Mehy însuși m-a sfătuit să fiu prudent. leșirea la 
pensie a lui Kenhir ar nemulțumi în așa măsură confreria, încât 
aceasta s-ar putea să nu mai muncească și să se dezorganizeze. 

— Ar îndrăzni, oare, să se revolte? 

— E prea mult spus, Maiestate, dar se pare că acești artizani 
ţin mult la unitatea lor. 

— Cu alte cuvinte, crezi că am făcut o greșeală și ai dori să 
revin asupra hotărârii mele. 

Cancelarul ar fi preferat să se transforme în piatra cu care era 
pardosită sala decât să dea un răspuns. Pentru câteva cuvinte, 
ar fi putut pierde tot ce dobândise în ani lungi de trudă și cariera 
sa ar fi putut lua sfârșit, rămânând cu un post umil de scrib în 
vreun orășel de provincie. 

— Aştept un răspuns precis, Bay! 

Dacă tot era pierdut, nu era de preferat să fie, măcar o dată, 
sincer? 

— În urma discuţiei avute cu maestrul de operă, cred, 
Maiestate, că ar fi mai bine să-l păstraţi pe Kenhir în postul pe 
care-l ocupă de atâta vreme. Confreria din Locașul Adevărului n- 
ar fi agitată și ar fi în măsură să răspundă, cât mai repede, 
solicitărilor lui Pharaon. Și apoi, acest scrib e foarte vârstnic... 

— Mă surprinzi, Bay! 

— Regret, Maiestate, dar am hotărât să spun adevărul. Mulţi 
mă consideră oportunist, capabil să mă folosesc de minciuni și 
lingușeli pentru a-mi atinge scopurile, și poate că nu greșesc 
întrutotul. Dar în prezent sunt consilierul cuplului regal care 
cârmuiește destinul ţării pe care o iubesc și doresc s-o slujesc. 
Mi se pare, așadar, necesar să-mi schimb atitudinea, oricât de 
mult m-ar costa. 

Privirea reginei deveni aproape blândă. 

— Te judecasem greșit, Bay, căci te luam drept unul dintre 
acești  curtezani mediocri, a căror unică ambiţie este 
îmbogățirea. Dar tu pari să preferi cinstea. 

Tausert i se păru prea darnică în complimente, cuvintele sale 
binevoitoare îngrijorându-l mai degrabă; dacă acesta era 
sfârșitul lui? 

— Dă-mi mai multe amănunte despre Nefer cel Tăcut, îi ceru 
ea. 

— Am fost foarte impresionat, Maiestate; este un om calm și 
puternic totodată, a cărui prezenţă umple locul în care se află. În 
faţa lui, te simţi un om mărunt, lipsit de forță; nu ridică tonul 
niciodată, nu încearcă să convingă și își urmează drumul drept, 
de parcă nu s-ar teme de nicio piedică. Feriţi-vă de el, 
Maiestate! Nefer este doar un artizan, dar are ţinuta și 
demnitatea unui adevărat șef și se va lupta cu tărie pentru a-și 
apăra confreria care l-a ales să-i fie îndrumător. 

— L-ar putea înfrunta chiar și pe faraon? 

Cancelarul Bay ezită: 

— Poate că nu, dar nu pot fi sigur; doar câștigându-i 
respectul, abordând în mod corect unele probleme. 

— Fă-mă să-nţeleg! 

— Nu este de ajuns să-i dai ordine unui asemenea om; pentru 
ca ascultarea lui să nu fie doar supunere, ci, mai ales, 
înţelegere, este necesar să aprobe pe de-a-ntregul proiectul 
propus. Ținând cont de prezenţa prinţului Amenmes la Teba și 
de reacţiile pe care nu i le putem prevedea, domnia lui Sethi al 
II-lea începe în condiţii grele, iar săparea mormântului său în 
Valea Regilor va fi un act deosebit de important. Umilindu-l pe 
Nefer cel Tăcut și obligându-l să se despartă de Kenhir, n-am 
avea nimic de câștigat. 

— Am câștiga respectul suveranităţii noastre, Bay! 

— Desigur, Maiestate, dar n-ar fi mai bine să ne retragem 
puţin? 

— Asta îndrăznești tu să-i recomanzi unei regine? 

— Îi recomand să acţioneze în interesul regatului. 

— Lasă-mă singură, Bay; când faraonul se va întoarce, vom 
putea lua o hotărâre definitivă! 

t 

Fermecătoarea sări pe genunchii lui Kenhir, care, stând în 
pragul casei, se bucura de soarele amurgului. Așezat pe un 
taburet cu trei picioare, bătrânul scrib își perinda prin minte anii 
petrecuți în slujba confreriei, cu bucurii și necazuri; nu regreta 
nimic, nici măcar nenumăratele griji zilnice și defectele 
artizanilor, pe care nici zeii nu reușiseră să le vindece. 

Enorma pisică multicoloră își retrăsese ghearele, pentru a nu-l 
răni pe bătrânul căruia îi lingea mâinile, pe îndelete. 

La câţiva metri mai departe, Negruţu' îi privea. Clinele cel 
negru acceptase, în sfârșit, prietenia dintre scrib și felină, dar 
continua s-o supravegheze înainte de a o adopta definitiv. 

— Tu ești mai îndemânatică decât mine, îi mărturisi Kenhir 
pisicii, căci tu știi să cazi întotdeauna în picioare. Eu nu prea 
sunt diplomat și nu m-am gândit niciodată decât la a-mi face 
corect meseria, uitând de faptul că trebuie să fiu plăcut celor de 
la putere... N-am făcut bine, dar acum sunt prea bătrân să mă 
mai pot schimba. 

Paneb se așeză la dreapta scribului Mormântului: 

— Monstrul ăsta v-a îndrăgit... Totuși, a rămas o sălbăticiune. 

— Probabil că semănăm la caracter. 

— Nu sunteți un artizan, Kenhir, dar îndelungata 
dumneavoastră carieră v-a permis să descoperiți secretele 
confreriei. 

— Nu te lua după zvonuri, băiete! 

— Nefer mi-a cerut să realizez o capodoperă. 

— lată o etapă hotărâtoare, Paneb! În ciuda talentului tău, nu 
poți ști dinainte că vei reuși. 

— Nu-i așa că știți ce e materia primă? 

— Firea omului. Nimic nu e mai pervers și mai neînsemnat, 
dar asta e unealta pe care ne-au dat-o zeii și trebuie să ne 
obișnuim cu ea. Nu o refuza și folosește-o ca pe un material 
greu de lucrat. 

— Va trebui să mă schimb și eu? 

— Mai ales, dar nu-ţi face iluzii! Așa te-ai născut și așa vei 
muri. Știu, din experienţa mea, că nimeni nu se schimbă și că 
acela care ajunge maestru de operă a fost născut pentru asta. 
Dar trebuie să cioplești piatra și lemnul, pentru a scoate la 
iveală formele pe care aceste materiale le ascund. Îndepărtează 
crusta care te acoperă, Paneb, și lasă să se vadă inima ta 
adevărată, esenţa fiinţei tale. Abia atunci vei putea afla materia 
primă. 

Pisica moţăia fără nicio grijă; dar când se apropie Nefer cel 
Tăcut, deschise ochii, atentă. 

— Ce seară minunată! spuse Kenhir, adresându-se parcă 
soarelui ce apunea. Sunt mulţi ani de când nu mi-am îngăduit un 
asemenea moment de trândăveală. 

— Tocmai am primit de la palat răspunsul definitiv în ceea ce 
vă privește, îi aduse la cunoștință maestrul de operă. 

— Inainte de a-mi oferi amănuntele acestei vești, lasă-mă să 
mă bucur de apusul de soare și de ultima zi pe care o petrec în 
satul artizanilor. Bagajele îmi sunt deja pregătite, pe servitoare 
am concediat-o și voi pleca pe furiș, fără să-mi iau rămas-bun de 
la cineva. Chiar de mâine, lumea mă va uita și nimeni nu mă va 
regreta. Asta e viața... 

— Uneori, ne face și surprize. 

Bătrânului scrib îi era teamă. 

— Regele s-a gândit la o pedeapsă în plus? 

— Asta o veţi hotărî singur... Sethi al II-lea vă confirmă în 
funcția de scrib al Mormântului. 

Nefer cel Tăcut și Kenhir urcară până la mormântul pe care 
maestrul de operă începuse să și-l sape în necropola Locașului 
Adevărului. Din când în când, săpa chiar el împreună cu Paneb, 
care tocmai terminase o pictură unde predomina ocrul. 

— Am dorit să vă arăt ultima operă a fiului meu adoptiv, îi 
spuse Nefer scribului, căci o consider deosebit de reușită. 

Pereții erau încă grosolan ciopliţi, iar lumina zilei nu putea 
lumina decât partea de jos a zidului în faţa căruia se opri 
maestrul de operă. Nicio rază nu ajungea în dreptul culorilor vii 

ale picturii, așa că scribul Mormântului trebui să aștepte un timp 
pentru a distinge scena din penumbră. 

Doi oameni se aflau față în față: unul purtând șorțul 
maeștrilor de operă, celălalt, o robă de ceremonie și, în mână, 
materialul de care se folosesc scribii. 

— Asta... ăsta sunt eu! se miră Kenhir. 

— Am vrut să vă reprezint în acest loc de veci, pentru a putea 
sta de vorbă în continuare, veghind asupra fericirii acestui sat, 
atunci când vom părăsi această lume. 

— Ce onoare fără seamăn! îngăimă Kenhir. 

— Mai degrabă, un semn de respect față de scribul 
Mormântului care nu ţine seamă de vârsta și de boala sa, pentru 
a apăra cât se poate de bine viaţa îndestulată a confreriei. 

— Este cea mai frumoasă dovadă de prețuire pe care mi-a 
fost dat să o primesc vreodată, Nefer... Cum ţi-aș putea 
mulțumi? 

— Continuându-vă munca, Kenhir, doar continuând, oricare ar 
fi obstacolele. 

Scribul privi îndelung pictura care-l reprezenta în puterea 
vârstei. 

— Paneb mi-a dăruit o nobleţe pe care nu o am... Dare mai 
bine să mă prezint astfel în faţa zeilor! 

— V-a vorbit despre capodopera sa? 

— Caută pretutindeni materia primă și nu-și va afla liniștea 
până nu o va găsi. 

— Măcar e pe drumul cel bun? 

— Așa sper... dar câţi nu s-au pierdut tocmai atunci când 
credeau că și-au atins scopul? 

Cei doi bărbaţi ieșiră din mormântul care de acolo, de sus, 
domina satul. 

— Ce șansă avem, Kenhir: să trăim aici și să fim și în moarte 
alături de strămoși, departe de forfota lumii ăsteia, sub protecţia 
pietrei de lumină. Există, oare, un destin mai frumos? 

— AŞ vrea să-ţi vorbesc despre un proiect cam surprinzător, la 
care ţin... 

Nefer cel Tăcut ascultă. 

Proiectul era, într-adevăr, surprinzător. 

t 

Întrucât orice veste bună era însoţită de un banchet, Pai 

Pâinică-Bună nu pregetă să organizeze unul, pentru sărbătorirea 

menţinerii lui Kenhir în postul lui. Deși mulţi artizani se plângeau 
de caracterul lui dificil, cele două echipe recunoșteau 
competenţa și seriozitatea bătrânului scrib, considerat un 
membru de neînlocuit al confreriei. 

Doar Imuni era dezamăgit, căci sperase să ia locul stăpânului 
său, față de care se simţea deja superior, deși degetele scribului 
Mormântului nu erau încă anchilozate. Kenhir ţinea singur 
Jurnalul confreriei și nu-i dădea asistentului său decât sarcini 
mai puţin importante. Dar lmuni se consola gândindu-se la 
vârsta șefului său, care nu va întârzia să plece în regatul lui 
Osiris. 

După terminarea sărbătorii, Kenhir o primi pe Niut cea 
Neobosită. 

— M-aţi dat afară pentru că știaţi că veţi părăsi satul, îi aminti 
servitoarea; dar, din moment ce aţi rămas aici, nu mă puteți 
angaja din nou? 

— ţi dai seama ce caracter îngrozitor ai? 

— Asta, pentru a vă putea ţine piept dumneavoastră; e ceva 
necesar. Ceea ce contează este munca mea: n-aţi fost mulțumit 
de mine? 

— Cu excepţia curăţeniei prea dese făcute în biroul meu, nu 
pot spune că am fost nemulțumit. Cât despre bucatele pe care 
le pregătești, trebuie să recunosc că sunt delicioase, deși nu 
prea grase. 

— Bine, dar asta ar fi un dezastru pentru sănătate. Am vorbit 
și cu femeia înţeleaptă, care a fost de acord cu mine. Atâta timp 
cât va trebui să gătesc pentru dumneavoastră, voi ocoli 
grăsimea. 

— Mi-ai spus cândva că nu ai decât două îndatoriri: curăţenia 
și bucătăria. 

Niut cea Neobosită zâmbi. 

— Aţi dori să fac mai multe? 

— Cam așa ceva. Se anunţă o perioadă de muncă intensă, iar 
eu nu mai am puterea de altădată, mai ales după încercarea 
prin care am trecut. Prin urmare, doresc să mă ocup doar de 
Mormânt și de cele necesare acestuia. Tu ești aceea care va 
veghea asupra acestei locuințe și asupra a tot ce trebuie pentru 
bunul mers al ei, fără să uiţi de hainele mele și de 
aprovizionarea cu flacoane de ulei de ricin. 

— Salariul meu... 

— M-am gândit și la asta, desigur, și m-am oprit la o soluție 
care riscă să-ţi displacă, dar care ar prezenta multe avantaje. 

— Refuzaţi să-mi măriți salariul? 

De data asta, zâmbi Kenhir. 

— Nu-mi place să fac risipă de bani, dar nici nu sunt atât de 
zgârcit! Pentru că munca ta va fi grea, vei locui aici. De aceea, 
îți propun să devii soția mea! 

Niut rămase ca lovită de trăsnet. 

— Bine, dar... 

— Dar... eu sunt un moșneag, iar tu ești o fată în floarea 
vârstei! Crezi că nu-mi dau seama? Liniștește-te, n-am nicio 
dorinţă necurată. Singura dragoste pe care ţi-o pot da este 
aceea a unui bunic față de nepoţica lui. Te-am observat, Niut, și 
am constatat că ești cinstită, harnică și demnă de respect. 
Luându-te de nevastă, te voi face moștenitoarea mea. După 
moartea mea, vei fi o femeie bogată și cultivată, căci vei avea 
timp să citeşti și să descoperi minunatele texte ale înțelepților. 
Atunci îmi vei putea mulțumi, îţi vei putea alege un soț pe placul 
tău, căruia îi vei dărui atâţia copii câţi vei dori. Se înţelege de la 
sine că vom dormi în camere separate și vei avea propria sală 
de baie. Căsătoria noastră va face să înceteze zvonurile dragilor 
noștri săteni, a căror imaginaţie e gata, uneori, să se aprindă; 
vom preciza faptul că e vorba doar de un act legal, pentru a-ți 
asigura viitorul. Contez pe cuvântul tău categoric pentru a risipi 
orice neînțelegere. 

— Vorbiti... vorbiţi serios? 

— Foarte serios. Tu nu ești o servitoare ca toate celelalte, 
Niut; faptul că îmi dai satisfacţie este o faptă pentru care meriţi 
o răsplată. Devenind soţia mea, nu vei avea decât avantaje, 
câștigând în același timp respectul celorlalte gospodine. l-am 
vorbit deja despre asta maestrului de operă, care a fost la fel de 
uimit ca și tine, dar a înțeles punctul meu de vedere. Gândește- 
te bine, fata mea, și ia o hotărâre! 

— Oare nu voi fi acuzată că v-am sedus și că m-am comportat 
ca o târfă? 

— Fii liniștită, acest zvon circulă, probabil, de multă vreme! 
Căsătoria asta o să-i pună capăt și toţi te vor respecta, 
atrăgându-și, în caz contrar, o pedeapsă severă. Și, mai mult, în 
faţa tribunalului confreriei, voi da explicaţii asupra adevăratei 
naturi a alianţei noastre. 

— Totul e atât de neașteptat, atât de... 

— Nu-ţi voi impune nimic, Niut; îţi vei alege viața după bunul 
tău plac. 

— Și n-aveţi, într-adevăr, nicio reţinere? 

— Ți-o jur pe viaţa lui Pharaon și pe cea a maestrului de 
operă. Nu ţi-am ascuns niciuna dintre intențiile mele; poţi conta 
pe corectitudinea mea. Există totuși un risc... 

Niut simţi un nod în gât. 

— Care? 

— Acela de a ţi se urca la cap noul tău statut de stăpână a 
casei, aceasta făcând să nu mă mai slujești ca înainte. Dar 
acesta e un risc pe care mi-l asum! 

— Cât de puţin mă cunoașteţi! 

— Eu cunosc foarte bine firea omenească, fata mea! 

— Mă angajez cu toată hotărârea să întreţin această casă ca 
și când ar fi a mea! 

— Dar va fi, cu adevărat, a ta, dacă accepţi această căsătorie. 

Niut cea Neobosită atinse un perete, vrând să se asigure că 
nu visează. 

— În acest caz, cum îndrăzniţi să presupuneţi că voi accepta 
cea mai mică dezordine și că nu voi continua să șterg praful? 
Erau multe lucruri care nu-mi plăceau, dar trebuia să tac pentru 
a nu fi dată afară... Dar dacă am voie să vorbesc, totul va fi 
altfel! Trebuie zugrăvit din nou, unele mobile nu mai corespund 
cu respectul datorat scribului Mormântului, iar confortul sălilor 
de baie trebuie îmbunătăţit fără nicio amânare. În rest, vom 
vedea mai târziu. 

Kenhir prevăzuse o astfel de tornadă și, pentru o clipă, se 
întrebă dacă va fi capabil să reziste multă vreme. Dar trebuia să 
plătească acest preț pentru a-i oferi unei fete excepționale 
statutul pe care-l merita. 

— Trebuie să înțeleg... că accepţi? 

— Nu, sigur că nu... În sfârșit, vreau să spun că... E ceva atât 
de neașteptat! 

— Ai niște dorinţe de care n-am ţinut seama? 

— Nu, temenii contractului îmi convin, dar... parcă totul e dat 
peste cap... și de ce m-aţi ales tocmai pe mine? 

— Pentru că nu mai am vârsta la care să mă recăsătoresc, 
Niut! Destinul m-a lovit atât de tare, pentru a mă face să înţeleg 
că trebuie să mă ocup doar de ceea ce este important, pe 

măsura forțelor care mi-au mai rămas. Tu ai toată viața înainte, 
iar eu am posibilitatea să-ţi ofer o bază solidă pentru a ţi-o 
putea realiza. Mă cunosc și știu că nu sunt nici bun, nici 
generos, pentru că anii petrecuţi cu gestionarea confreriei m-au 
învăţat să devin neîncrezător și să nu-mi fac iluzii; luându-te de 
soție, mă gândesc în primul rând la interesul și la bunăstarea 
mea. Să nu crezi în niciun caz că o fac din milă sau datorită 
faptului că am un suflet mare. 

Pentru a se calma, Niut cea Neobosită luă o perie și începu să 
frece un cufăr din lemn: 

— Poate știți să vă clasaţi arhiva corect, dar nu cunoaștetți 
arta de a împături hainele și de a le aranja în așa fel încât să nu 
se uzeze înainte de vreme. Și toate astea nu se mai învaţă la 
vârsta dumneavoastră. Cât despre obiceiul pe care-l aveţi să 
purtaţi mai multe zile la rând aceeași tunică șifonată, sub 
privirile pline de reproș ale femeilor din sat... Lucrurile trebuie 
să fie clare, Kenhir: întreţinerea unei locuinţe cere să ai 
inițiativă, iar eu nu suport să se amestece careva în treburile 
mele. 

— Nu e posibilă nicio negociere? 

— Niciuna. 

— Îți accept condiţiile, Niut! 

În așteptarea directivelor din partea lui Sethi al II-lea, 
maestrul de operă dăduse sarcini artizanilor din cele două 
echipe, cu aprobarea șefului echipei din stânga: renovarea 
templului principal și a capelelor anexe, refacerea dalelor din 
locașul întrunirilor, înfrumusețarea locuințelor și consolidarea 
podurilor caselor. 

Paneb și Ched Salvatorul făcuseră un ultim retuș în vastul 
mormânt al lui Kenhir, a cărui căsătorie fusese oficiată de 
tribunalul satului; în prezența câtorva martori, scribul scrisese 
un testament, prin care își lăsa toate bunurile lui Niut cea 
Neobosită. 

— Mă simt împăcat, îi mărturisi Kenhir maestrului de operă, 
căci acum pot muri liniștit. 

— Mormântul vă este pe plac? 

— Este o minunăţie de care sunt nevrednic... dar pe care n-aș 
da-o nimănui! Nu mă voi grăbi să mă mut în această locuinţă 
somptuoasă, dar voi veghea asupra ei cu mare grijă. Lumea de 
dincolo are ceva bun, Nefer... Datorită harului pictorilor, ţăranii 
strâng recolta fără efort, grâul se coace întotdeauna, vântul 
umflă velele corăbiilor fără să le sfâșie, iar eu rămân veșnic 
tânăr! Ce să cer mai mult confreriei? Dacă aș fi fost silit să 
părăsesc acest sat, aș fi fost cuprins de o mare disperare; și tu 
ești cel care m-a salvat de la această nenorocire. 

— Nu vă datoraţi salvarea decât dumneavoastră înșivă și 
muncii pe care o depuneţți, Kenhir! 

— În această lume în care conflictele nu încetează niciodată, 
frăţia e o calitate rar întâlnită; sunt fericit că am trăit destul de 
mult pentru a-i cunoaște binefacerile. 

Soarele strălucea, apa și alimentele fuseseră livrate, florile 
împodobeau altarele strămoșilor, iar satul forfotea precum un 
stup de albine, harnic și fericit; dar maestrul de operă era încă 
neliniștit. 

— Intrăm într-o nouă eră, i se destăinui el scribului 
Mormântului; cancelarul Bay joacă rolul de intermediar între 
faraon și confrerie, dar nu sunt convins că va fi de partea 
noastră. 

— Un om de la curte nu-și urmărește decât avantajele, dorind 
să se facă plăcut superiorilor săi; ori va vedea cât de util este 
Locașul Adevărului, ori va complota pentru a-l distruge. 

— Personajul ăsta este inteligent și viclean; cred că ar trebui 
să ne temem de el. N-a dat dovadă de putere în a o influenţa pe 
regină, atunci când a convins-o să se răzgândească? 

— Reușești cumva să-i citeşti gândurile? 

— Mi-a făcut impresia că nu este sigur de hotărârile sale și 
încă se întreabă asupra rostului muncii noastre. 

— Din fericire, generalul Mehy ne rămâne protectorul oficial; 
dar prezenţa prinţului Amenmes la Teba nu va sfârși, oare, prin 
a-i face rău, fiindu-ne și nouă defavorabilă? Dacă începe războiul 
civil, vom fi sortiți pieirii! 

— lată de ce piatra de lumină trebuie să rămână departe de 
ochii hoţilor! 

— Până-n prezent, trădătorul nu s-a putut apropia de ea și 
sunt convins că e departe de a o descoperi! 

— Trebuie să rămânem vigilenţi, Kenhir; s-a arătat destul de 
abil, ascunzându-se în umbră. 

— După cum presupune Sobek, într-o bună zi va sfârși prin a 
face o greșeală! 

— Eu nu sunt atât de sigur, obiectă Nefer, și, de acum înainte, 
suntem obligați să facem totul ţinând seama de prezența lui. 

— Și apoi, trebuie să fim atenţi la atitudinea reginei... Dacă a 
vrut să scape de mine, asta n-a fost doar din pricina vârstei 
mele. Tausert avea intenţia să ne impună un fel de spion care 
să-i descrie în cele mai mici amănunte activităţile Locașului 
Adevărului. Noua putere vrea să ne supună și să se facă stăpână 
peste secretele noastre. 

— Totuși, regina a renunţat la a vă înlocui. 

— Mă întreb ce a determinat-o s-o facă, mărturisi Kenhir, și 
mă tem să nu urmeze o răzbunare mult mai crudă decât 
pensionarea mea. 

— Femeia înţeleaptă și preotesele lui Hathor ne asigură în 
fiecare zi de protecţia zeiţei, iar noi ne străduim să nu părăsim 
calea lui Maat; vă gândiţi cumva la niște măsuri de securitate 
mai eficiente? 

Uneori, Kenhir visa la o armată numeroasă și bine echipată; 
rămânea de văzut dacă maestrul de operă nu-și făcea iluzii. 

Tt 

Casa-Funie și Fened Nasul îi ţâșniră în față lui Paneb, tăindu-i 
calea, pe aleea ce ducea la necropolă. 

— Am vrea să stăm de vorbă, spuse Casă. 

— Dă-i drumul! 

— De ce lucrezi singur în mormântul lui Nefer cel Tăcut? Noi 
am vrea să te ajutăm. 

— Nu este nevoie! 

— Nu respecţi obiceiul! 

— Este datoria mea și numai a mea să mă ocup de ultimul 
locaş al tatălui meu adoptiv. 

— Eşti cam pretenţios! 

— Maestrul de operă e cel care îmi va aprecia munca. Dacă 
nu va fi mulțumit, atunci va apela la alții. 

— Vrei să te pui bine cu stăpânul, ăsta-i adevărul! lar noi 
suntem luați drept nişte netrebnici. Asta nu ne convine, Paneb, 
chiar deloc! 


84 


— Tu și cei care te aprobă judecaţi prost! Lasă-mă să trec, am 
treabă! 

— Casa nu se înșală, insistă Fened; de acord, maestrul te-a 
desemnat ca fiu, dar ăsta nu e un motiv să ne tratezi ca pe niște 
nimicuri. 

— Ce ai? Ţi-ai pierdut intuiţia? Doresc să-mi duc munca la bun 
sfârșit, cu propriile mijloace; asta-i tot! 

— Nu cred că asta-i tot, Paneb! 

— Mă lăsaţi să trec sau nu? 

Casa-Funie și Fened Nasul ar fi putut apela și la alţi artizani ai 
echipei din dreapta, pentru a-i ţine piept colosului, al cărui calm 
îi îngrijoră. De obicei, Paneb își manifesta mânia pe dată; acum, 
însă, părea aproape nepăsător. 

Fened preferă să facă pace. 

— Nu vrem să te necăjim... Arată-ne ce ai pictat și vom fi 
mulțumiți. 

— Am rostogolit o piatră mare până la intrarea în mormânt. 
Dacă vreunul se atinge de ea, va avea de a face cu pumnii mei! 

— N-ai dreptul să ne tratezi astfel! protestă Casa. 

— Fiţi mai puţin bănuitori și totul va fi bine! 

— Meriţi o chelfăneală bună, Paneb; asta ţi-ar schimba 
caracterul! 

— Hai, sunt la dispoziţia ta! 

— Mai bine ne-am linişti! le ceru Fened Nasul. La urma 
urmelor, n-avem nimic de-mpărțit... Dacă Paneb se arată mai 
înțelegător, incidentul va lua sfârșit! 

— Va lua sfârșit de îndată ce vă veţi da la o parte și mă veţi 
lăsa să trec. 

Privirea colosului devenea tot mai amenințătoare. Fened și 
Casa îl lăsară să urce până la mormântul lui Nefer cel Tăcut și să 
elibereze intrarea, dând la o parte blocul enorm de piatră. 

Focul nu era decât unul dintre aspectele materiei prime și 
asta nu-l satisfăcea pe Paneb. Dacă materia primă exista cu 
adevărat, ea nu se putea afla decât în inima stâncii, în locul în 
care pictorul își desăvârșea capodopera: decorarea locașului de 
veci dedicat tatălui său adoptiv. Va transforma pereţii fără grai 
într-un cânt plin de culoare, va încerca să incarneze multiplele 
forme ale vieții în paleta sa, în așa fel încât să le ofere sufletului 
maestrului de operă. 

Materia sa primă era pictura și nu se va îndepărta niciodată 
de ea. 

t 

De două zile, trădătorul avea febră, căci rana pe care i-o 
făcuse la umăr pisica aceea enormă se infectase. 

Mai mare râsul! Reușise să se ascundă printre oamenii 
confreriei, mișcându-se în umbră fără a face nici cea mai mică 
greșeală, pregătise furtul pietrei de lumină, iar acum căzuse 
victimă unei pisici! 

Nu putea să se ducă la femeia înţeleaptă, căci ar fi trebuit să 
dea explicaţii asupra felului în care a fost rănit. Trădătorul se 
temea să bâiguie o minciună, atrăgându-și bănuieli care i-ar 
putea zădărnici eforturile. 

Poțiunea pe care i-o dăduse soţia lui nu-i folosise la nimic, iar 
febra îi creștea. 

— Cere-i părerea Clarei, îl sfătui ea. 

— Ar fi prea periculos. 

— Dar e posibil să te îmbolnăvești grav! 

— E de ajuns să dezinfectăm rana. 

— Nu am ierburile necesare, iar Sobek le interzice femeilor să 
iasă din sat, ca măsură de securitate. Pentru moment, n-avem 
voie nici măcar să ne ducem la piaţă! 

— Ar exista totuși o soluţie... Când Obed fierarul se rănește, 
folosește un unguent care conţine cupru. 

— Ştii unde-l ţine? 

— În magazia cu scule, pe o etajeră. 

— Se poate ajunge la ea? 

— Da, atunci când Obed e ocupat... Acum, de exemplu, face 
arme! 

— Dacă mă prinde cineva cu borcanul de unguent, voi fi dusă 
înaintea tribunalului din sat și va trebui să dau socoteală, în cel 
mai fericit caz, am fi expulzați! 

— Ai dreptate, dar trebuie să riscăm. Dacă ţi-e frică, mă duc 
eu! 

— Tremuri, mâna îţi e nesigură și ești foarte nervos. 

— Și tu nu ești nervoasă? 

— Dar nu ca tine... O să încerc. 

Soţia trădătorului sparse o oală și adună bucăţile într-un coș, 
pe care și-l așeză pe cap. 

— Mă duc la olar să iau alta; voi trece, astfel, prin faţa 
magaziei fierarului. 

— Ar fi trebuit sa strâng de gât pisica aia! spuse rănitul, ca 
turbat. 

— Pe viitor, stai departe de ea! 

Femeia ieși din casă, iar trădătorul rămase în bucătărie; rana 
îl durea din ce în ce mai tare. 

Dacă soţia lui va da greș, va fugi lăsând-o în mâinile pazei din 
sat. Când va mărturisi, incapabilă să reziste unui interogatoriu 
riguros, el va fi deja departe de Locașul Adevărului. Ce dezastru, 
tocmai acum când era gata să pună mâna pe avere! 

Obosit, aţipi, visând un domeniu mare, cu servitori zeloși, vaci 
grase și ospețe rafinate. Dar tocmai când întindea mâna către o 
pulpă de gâscă friptă, maestrul de operă îl apucă de încheietură, 
iar el începu să ţipe. 

— Liniștește-te, îi spuse soţia lui, iată-mă, sunt aici! 

Coșmarul luă sfârșit. 

— Ai... ai reușit? 

— lată unguentul. 

— Nu te-a văzut nimeni când l-ai furat? 

— Nimeni. Și am adus o oală nouă; asta poate explica 
prezența mea în zona auxiliarilor. Acum, hai să te îngrijesc! 

Douăzeci și patru de ore mai târziu, după ce rana fusese unsă 
de mai multe ori, febra scăzu și rana arăta mai bine. 

Trădătorul era salvat. 


t Capitolul 19 


Purtând o boccea pe umăr, cinci oameni de-abia târându-și 
picioarele se îndreptau către Locașul Adevărului. La debarcader, 
se informaseră asupra drumului, apoi se odihniseră de mai 
multe ori, trăgându-și sufletul, nu prea grăbiţi să sosească la 
destinaţie. 

Înainte să ajungă la primul fort, câţiva paznici negri îi 
înconjurară, ameninţându-i cu săbiile lor scurte. 

— Cu faţa la pământ, repede! 

Terorizaţi, călătorii se supuseră. 

— Cine sunteți? 

— Nişte țărani, răspunse cel mai tânăr dintre ei. 

— Și ce transportaţi? 

— Doar niște rufe. 

— Hai să vedem! 

Paznicii scotociră în boccele, negăsind arme, ci doar o tăbliță 
de lemn cu aspect de act oficial. 

— In picioare! Și fără gesturi bruște! 

— Unde ne ducetți? 

— La șeful nostru, Sobek. Lui îi veți spune cine sunteți. 

Târâţi și împinși până la fort, cei cinci oameni fură legaţi cu 
mâinile la spate. 

Impresionantul atlet nubian îi făcu să devină și mai îngrijoraţi. 

— Așadar, spuneţi că sunteţi niște ţărani? îi întrebă Sobek. 

— Până acum, am muncit pe pământurile templului lui Tod, 
răspunse cel tânăr. Printr-un ordin de misiune, am fost trimiși 
aici. 

— Cine v-a dat ordinal? 

— Faraonul însuși! 

— Care vă e sarcina? 

— Să cultivăm un câmp pe care monarhul îl oferă maestrului 
de operă Nefer cel Tăcut. Citiţi tăblița care ne-a fost dată: se 
pare că totul e scris acolo. 

Conceput într-un stil administrativ, riguros, textul confirma 
declaraţiile ţăranului. 

— Șefu', îi spuse un paznic lui Sobek, un pândar ne spune că 
se apropie o adevărată trupă! 

— De data asta, e treabă serioasă... Trageţi-i pe flăcăii ăştia 
într-un colţ, fără să-i dezlegaţi. Au fost, desigur, trimiși să 
testeze sistemul nostru de apărare. Anunţaţi atât celelalte 
forturi, cât și pe cei din sat. 

Bine antrenați, nubienii lui Sobek erau gata să riposteze în caz 
de atac. 

Dar cine era autorul: Sethi al Il-lea sau Amenmes? Fie că 
faraonul recent încoronat voia să-și manifeste autoritatea 
asupra acestui loc simbolic, fie că rivalul său intenţiona să ducă 
până la capăt primul său act de suveranitate. Și într-un caz, și-n 
celălalt, înfruntarea părea inevitabilă. 

— Sunt cel puţin vreo sută de oameni însoţiţi de măgari, șefu', 
dar e ceva ciudat... In fruntea lor, ai putea jura că se află carul 
generalului Mehy! 

Sobek schiţă un gest de nemultumire. Dacă generalul și-a 
ales o sută dintre cei mai buni oameni, paznicii nubieni nu-i vor 
putea învinge, cu tot curajul de care dădeau dovadă. 

Așadar, începea marea ofensivă. Sobek ar fi trebuit să se 
predea sau să se alieze cu forțele care se pregăteau să distrugă 
satul, gonindu-i locuitorii; dar nu, va rămâne credincios primei 
sale misiuni, din fidelitate atât față de el însuși, cât și față de 
această confrerie pe care o admira. 

— Ceva și mai ciudat, șefu'... Se pare că soldaţii lui Mehy nu 
sunt înarmați. 

— Poate pândarii noștri nu mai văd bine! 

— Nu, faptul este confirmat. 

Sobek ieși din fort pentru a verifica. Mehy tocmai cobora din 
car, iar trupa rămăsese pe loc. 

Prudenti, arcașii nubieni erau pregătiţi să tragă. 

— Ce doriţi, generale? 

— l-am condus personal pe cei care au adus daruri din partea 
faraonului Sethi al Il-lea, destinate Locașului Adevărului. lată 
lista, cu pecetea regală! 

Mirat și neîncrezător, șeful Sobek nu cedă imediat. 

— Am obligaţia să-i controlez pe acești oameni și să mă 
asigur că nu poartă nicio armă. 

Tt 

Borcănele cu farduri verzi și negre, o cantitate considerabilă 
de pomezi parfumate, urcioare cu ulei de ricin, de moringa, de 
in, susan și măsline, loţiuni pentru întreţinerea părului și a 
pielii... Faraonul oferea confreriei o adevărată avere în produse 
de înfrumusețare; scribul-asistent Imuni făcuse scurtă la mână 
notând totul, la dictarea lui Kenhir, fericit să constate calitatea 
uleiului de ricin. 

Scrisoarea cuplului regal, adresată scribului Mormântului și 
maestrului de operă, exprima încrederea în confrerie, cerându-le 
totodată să aleagă locul potrivit pentru mormântul lor în Valea 
Regilor. Reţinut fiind de treburile din Pi-Ramses, monarhul nu 
credea că va ajunge prea curând la Teba, dar aceasta nu trebuia 
să întârzie începerea lucrărilor. 

— Totul își reia cursul normal, constată Nefer. 

— Eu nu sunt atât de sigură, obiectă femeia înțeleaptă. 

— Te-ai putea îndoi de cuvântul lui Pharaon? 

— Dacă nu îndrăznește încă să se ducă la Teba, asta 
înseamnă că se teme de o eventuală reacție din partea fiului 
său, Amenmes. 

— Dar Sethi nu e preocupat de întărirea graniţelor noastre din 
nord-est? 

— Știm prea bine, amândoi, că a veni în Valea Regilor pentru 
a-și venera strămoșii este una dintre cele mai importante 
îndatoriri ale noului faraon. Renunţând la această călătorie, 
Sethi dă dovadă de slăbiciune și nu se ridică la măreţia numelui. 

Clara îl judeca aspru pe faraon, dar maestrul de operă n-avea 
niciun argument contra. 

— Și mai am un motiv de îngrijorare, mărturisi ea, de care nu- 
mi va fi ușor să scap. 

— Cum te-aș putea ajuta? 

— Mă tem că nu poţi face nimic, spuse ea zâmbind. O mare 
parte dintre bogăţiile oferite de rege va fi depusă în templu, dar 
restul produselor de înfrumusețare vor trebui împărţite în mod 
egal preoteselor lui Hathor, femei cu gusturi și care nu se 
tocmesc... Vezi dar că se anunţă o perioadă mai grea. 

Clara nu se înșela. Fiecare femeie încerca să obţină cât mai 
mult, argumentând prin vechimea pe care o avea în confrerie, 
vârstă sau delicateţea pielii. 

Singura care n-avea pentru ce să lupte era Turcoaza, de parcă 
strălucirea frumuseţii sale, nealterată de anii care treceau, era 
simțită de toate femeile din sat ca o protecţie. Uabet cea Pură 
se apără cu abilitate și chiar Niut obţinu aproape tot ce-și dorea, 
fără să uite de marele vas cu ulei de ricin pentru bătrânul ei soț. 

În timp ce femeia înțeleaptă veghea asupra armoniei dintre 
săteni, maestrul de operă se duse la primul fort, acolo unde cei 
cinci ţărani se întrebau dacă vor scăpa cu viață din această 
aventură periculoasă. 

După ce a citit cu atenţie documentul oficial păstrat de Sobek, 
Nefer a înțeles care era adevărul: faraonul îi dăruia un ogor cu 
grâu aproape de Ramesseum și-i plătea pe cei cinci ţărani 
pentru a-l lucra. lar maestrul de operă se va folosi de recoltă așa 
cum va crede de cuviinţă. 

— Nu crezi că ar trebui să-i dezlegăm imediat, Sobek? 

— Te rog să mă întelegi, Nefer: eu i-am considerat niște 
indivizi periculoși, trimiși să creeze o diversiune, înainte ca 
grosul trupei să ne atace. 

— Iniţiativa ta a fost cea potrivită. Trebuie să rămânem la fel 
de vigilenţi și de acum înainte! 

— Acest semn de respect din partea faraonului nu i se pare de 
ajuns maestrului de operă al Locașului Adevărului... 

— După cum spune femeia înțeleaptă, doar prezenţa 
faraonului la Teba ar putea însemna că nu mai există riscul unui 
război civil. 

— La fel gândește și generalul Mehy, preciză șeful Sobek. 
După el, prinţul Amenmes n-a recunoscut încă, oficial, 
suveranitatea tatălui său. Asta nu anunţă nimic îmbucurător. 

t 

— Din punctul meu de vedere, îi spuse Karo cel Posac lui Didia 
cel Generos, care tocmai făcea o amuletă în forma nodului lui 
Isis, lucrurile sunt clare: Sethi al Il-lea se va mulțumi să 
domnească asupra nordului țării, în timp ce prințul Amenmes va 
rămâne să guste din deliciile Tebei. 

— Asta e împotriva desăvârşirii puterii faraonului și a legii lui 
Maat, obiectă dulgherul; dacă aceste două teritorii nu se pun de 
acord, dacă Nordul se separă de Sud va fi o catastrofă. Sethi n- 
ar putea tolera situaţia, simțind cum tronul i se clatină și Egiptul 
se cufundă în anarhie. 

— Vremurile s-au schimbat, interveni Thuty Savantul, foarte 
firav, care întotdeauna părea gata să se frângă; Sethi se 
mulțumește, poate, cu ceea ce are, pentru a evita o ruptură 
ireparabilă. 

— Eu, spuse Unesh Șacalul, sunt pesimist. Simt că trăim doar 
o scurtă perioadă de liniște, înaintea furtunii. 

— Atunci, hai să profităm de ea! îi sfătui Pai Pâinică-Bună, 
împărțind prăjituri tovarășilor săi. Le-am copt chiar eu în cuptor; 
sunt cât se poate de pufoase. 

— Paneb mă îngrijorează, mărturisi Didia dulgherul; el, care e 
atât de entuziasmat de obicei, îmi pare din ce în ce mai 
îngândurat. 

— Cred că știu de ce, îndrăzni Unesh. 

— Hai, spune! 

— N-aţi ghicit până acum? 

Didia se scărpină ușor la tâmplă. 

— Doar nu crezi că... 

— Ba da. 

— Credeţi că pregătește într-adevăr o capodoperă? întrebă 
Pai. 

Tăcerea tuturor îi dovedi desenatorului că toţi erau de aceeași 
părere. 

— Dar nu e prea tânăr pentru o asemenea provocare? 

— Paneb n-are nicio șansă; și el își dă seama de asta, spuse 
Unesh; iată de ce e din ce în ce mai trist. Și când totul se va 
solda cu un eșec, veselia îi va dispărea cu desăvârșire. 

— AȘ putea jura că abia aștepți, Șacalule! 

— Nu-i pot suferi pe ăștia pretenţțioși. Când îi văd luptându-se 
cu o stâncă prea mare pentru ei, nu-mi pot stăpâni râsul. Au fost 
artizani mai înzestrați decât Paneb, care, modești, și-au făcut 
meseria și doar meseria, fără să pretindă că stăpânesc materia 
primă. 

Pe dealul dinspre vest, acolo unde fusese săpată necropola 
principală a satului, liniștea serii fu tulburată de un zgomot surd. 
Paneb rostogolise piatra care bloca intrarea în mormântul lui 
Nefer cel Tăcut, la care lucrase cât fusese ziua de lungă, fără să- 
i pese de petrecerile organizate cu ocazia sosirii produselor de 
înfrumusețare oferite de faraon. 


+ Capitolul 20 


Cu trupul parfumat, superbă în goliciunea ei de femeie 
îndrăgostită, Turcoaza îl purtase, și de astă dată, pe Paneb pe 
calea plăcerii. De fiecare dată când se dăruiau unul celuilalt, 
colosului i se părea că descoperă o nouă amantă, cu o 
imaginaţie inepuizabilă. 

Trezindu-se din această vrajă în care amândoi se lăsaseră 
purtaţi de pasiune, amanţii se priveau, de parcă așa ar fi 
renăscut. 

— Nu îmbătrânești deloc, Turcoaza... Care îţi e secretul? 

— Magia zeiţei Hathor. 

— Tu n-ai căutat materia primă? 

— Calea preoteselor e diferită de cea a artizanilor. 

— Dar sunt sigur că o folosiţi și voi! 

— Nu știi că Hathor reprezintă iubirea nesfârșită, care unește 
toate formele de viaţă din univers? 

— Și dacă materia primă este tocmai această iubire? 

— Se spune că te închizi, cât e ziulica de mare, în mormântul 
lui Nefer cel Tăcut și că nu lași pe nimeni să asiste la munca ta. 

— Așa este... Doar bătrânul Kenhir a avut privilegiul să 
descopere o scenă, pe care i-a arătat-o maestrul de operă. De 
atunci, blochez intrarea cu un bolovan mare și nici măcar Nefer 
nu știe în ce stadiu sunt cu lucrul. 

— Necunoscând materia primă, nu te temi de un eșec? 

— Eșec ar fi dacă aș aștepta s-o descopăr în pădure, în foc 
sau în mai știu eu ce! Să-mi petrec timpul tot punându-mi 
întrebări înseamnă să las viața să treacă fără folos. Ori sunt în 
stare să fac o capodoperă, ori nu sunt; materia primă înseamnă 
legătura dintre inima și mâna mea, și nu contează decât o 
singură realitate: aceea de a lucra, de a face ceva. Și ceea ce 
știu eu să fac este să pictez. 

Se auziră ţipete ascuţite. 

— Este Orătania Nesuferită! exclamă Turcoaza, acoperindu-se 
cu un voal din in, pentru a se duce să deschidă. 

Cu gâtul galben cu dungi negre, gâsca gâgâia cu disperare, 
încercând cu tot dinadinsul să intre la preoteasa lui Hathor. 

— Paneb, am impresia că Orătania Nesuferită vrea să-ţi 
vorbească! 

— Mie, bine, dar... Da, are dreptate! Este deja târziu. 

Paneb sosi ultimul și se prezentă în fața lui Karo cel Posac, 
care stătea de pază în pragul locașului de întrunire al echipei din 
dreapta. 

— Tocmai închideam ușa, mormăi Posacul. 

— Important este că n-ai făcut-o încă. 

Fiecare artizan se așeză pe locul care îi era rezervat și 
maestrul de operă invocă strămoșii, pentru ca aceștia să 
protejeze confreria, îndrumând-o pe calea cea bună. După tonul 
lui grav, membrii echipei știau deja că Nefer n-avea să le aducă 
doar vești bune. 

— Până la noi ordine, nu e prevăzută nicio vizită a faraonului, 
le aduse el la cunoștință, dar ni se cere să-i pregătim 
mormântul. Prin urmare, mâine vom pleca în Valea Regilor, 
pentru a alege locul potrivit. 

— Și dacă faraonului nu-i convine? se îngrijoră Fened Nasul. 

— Om trăi și om vedea. 

— De ce nu ne vizitează regele? întrebă Nakht cel Puternic. 

— Din cauza prezenţei la Teba a fiului său, Amenmes. 

— | se cunosc, în sfârșit, intenţiile? 

— Deocamdată nu se știe nimic precis, dar, cum se pregătea 
să ia puterea în cetatea zeului Amon, nu l-a acceptat ca rege pe 
tatăl său. 

— Sudul împotriva Nordului... și noi, în vâltoare! 

— Până una-alta, spuse Paneb, avem de săpat un mormânt 
regal și nu există nimic mai spectaculos. 

— Și echipa din stânga? se îngrijoră Ipuy-Iscoditorul. 

— Sub conducerea lui Hay, va lucra în Valea Reginelor. Având 
în vedere calitatea nu prea strălucită a stâncii, trebuie 
restaurate mai multe morminte. 

— Te-ai gândit deja la planul mormântului? se interesă Gau 
cel Exact. 

— Despre asta o să vorbim la faţa locului! 

Răspunsul maestrului de operă îi surprinse pe artizani; de 
obicei, Nefer era mai direct. 

— Mâine în zori, Kenhir vă va împărţi uneltele și vom porni 
spre Vale. 

t 

Trezit înainte de ivirea zorilor de tânăra sa soție, scribul 
Mormântului mâncă în grabă o bucată de pâine proaspătă, apoi 
se îndreptă șontăâc-șontăc spre camera uneltelor, pe care o 
deschise fără să-l vadă cineva. Scoase baroase, dălţi din aramă, 
de diferite mărimi, și târnăcoape, pe care le distribui artizanilor. 
Scribul-asistent Imuni își notă cu precizie cine și ce a primit, 
după care mica trupă începu să urce poteca, încet, pentru a nu-l 
lăsa în urmă pe Kenhir. 

— Bătrânul e într-o dispoziţie proastă cum n-am mai văzut, 
remarcă Pai Pâinică-Bună; devine din ce în ce mai autoritar și 
mai tăios. 

— Nu-l putem schimba, spuse Renup cel Jovial, iar aceste 
expediții nu mai sunt pentru vârsta lui. 

— Asta s-o crezi tu! obiectă Thuty Savantul; în câteva minute, 
se va căţăra mai ușor decât noi. N-ar pierde, pentru nimic în 
lume, ocazia de a petrece câteva zile în Vale. Acolo, totul e 
diferit; e ca și cum ni s-ar permite să pătrundem, încă din timpul 
vieţii, în Lumea Cealaltă. 

Mulţi erau de acord cu bijutierul. Când echipa trecu prin 
tabăra din strâmtoare pentru a-și lăsa rogojinile, urcioarele cu 

apă și proviziile, se mai discuta încă despre probleme de familie 
și de sănătate, dar când începu să coboare spre „marea 
câmpie” în care trăiau sufletele faraonilor înviaţi, se lăsă 
liniștea. 

Nu erau niște lucrători obișnuiți, ci o echipă care străbătea un 
loc sacru, interzis profanilor, având datoria de a explora o cale 
nouă, cioplind stânca; până și trădătorul simţi o oarecare emoție 
trecând dincolo de poarta de piatră a Văii Regilor, păzită de 
paznicii nubieni. Dar mersese prea departe să mai poată da 
înapoi și fusese prea umilit pentru a ierta. Dacă dreptatea ar fi 
existat, el ar fi trebuit să conducă destinele confreriei, și nu 
Nefer cel Tăcut. 

Dincolo de poartă, o văzură, uimiţi, pe femeia înţeleaptă, 
îmbrăcată într-o rochie lungă, aurie. 

Maestrul de operă se înclină în faţa ei. 

— În absenţa faraonului, condu-ne la locul potrivit pentru a-i 
săpa locul de veci. 

Clara îi puse lui Nefer șorţul de aur, însemn al demnităţii de 
șef al constructorilor, căpătând astfel autoritatea necesară 
pentru a da prima lovitură de daltă în materia brută; protejându- 
i gâtul, nodul lui Isis gonea de la el forțele malefice, dând aripi 
gândului către opera pe care o avea de înfăptuit. 

Avându-i în frunte pe femeia înțeleaptă și pe maestrul de 
operă, procesiunea trecu pe lângă mormântul lui Ramses cel 
Mare, călcă în picioare pietrele care-l acopereau pe cel al lui 
Tutankhamon, un sanctuar secret cunoscut doar de câţiva 
inițiați, o luă pe o potecă în direcția sud-vest, apoi pe alta către 
vest și, mai târziu, către sud, depășind locul de veci al lui 
Thutmosis | și oprindu-se la vreo cincisprezece metri mai 
departe, înaintea falezei. 

Locul era straniu, la marginea Văii. Simţțeau cu toţii o 
singurătate apăsătoare, dar lipsită de tristeţe. 

Fened Nasul se apropie. Mirosi roca, o sărută, o dezmierdă. 
Intră în legătură intimă cu ea și simţi cum îi curge viaţa prin 
vene. 

— Roca ne primește, hotărî el. 

Artizanii formară un semicerc și Nefer cel Tăcut înaintă. 

După ce consultase unul dintre principalele secrete de stat, 
planul amplasării mormintelor regale, maestrul de operă 
constatase că, în acel loc, faleza era intactă. 

Dădu prima lovitură de baros și înfipse dalta de aur în piatra 
neatinsă, pentru a o face fertilă în vederea viitoarei opere. 

Inimile se strânseră, cu convingerea că această confrerie 
pătrundea, încă o dată, în lumea nevăzută, cu intenţia de a face 
să apară pe pământ un nou chip al veșniciei. Abia perceptibilă, 
vibrația declanșată de unelte făcu să răsune valea muntoasă, de 
parcă își dădea încuviințarea echipajului din Locașul Adevărului. 

Maestrul de operă se dădu la o parte, pentru ca Paneb să 
poată înălța târnăcopul greu, de piatră, pe care focul ceresc 
trasase botul și urechile animalului zeului Seth. 

Și focul pătrunse în stâncă. 

t 

Era nevoie să se sape în piatră cu târnăcoapele mari și cu 
dălţile, sub îndrumarea maestrului de operă, să îndepărteze 
așchiile transportându-le în coșuri, să se curețe uneltele, să se 
doarmă în colibele din piatră aflate în tabăra din strâmtoare și 
să se revină în Vale, la lucru... Datorită armoniei care domnea în 
echipă, șantierul se organizase perfect. 

Singurul care nu participa la această fază a lucrărilor era Ched 
Salvatorul, a cărui vedere și agerime se mențineau datorită 
leacurilor femeii înțelepte. În atelierul instalat în aer liber, lângă 
mormânt, pregătea ornamentarea ușii monumentale și a 
primului coridor. 

— Poate că nu e decât o impresie, îi spuse el lui Nefer, dar am 
sentimentul că se muncește într-un ritm foarte susținut. S-ar 
putea crede că ești grăbit, ceea ce nu ţi se potrivește. 

— Într-adevăr, nu avem timp de pierdut! 

— Ai ceva informaţii confidenţiale, pe care preferi să le 
tăinuiești? 

— Nu, Ched; încerc să mă adaptez acestui loc deosebit și 
momentului pe care-l trăim. 

— Nu vreau să fiu pesimist, dar ăsta nu e un semn bun. 

— Nu știu încă... Paneb ţi-a vorbit despre capodopera sa? 

— Mi-a pomenit ceva... Refuză însă orice ajutor. După părerea 
mea, n-a fost prea încântat că trebuie să neglijeze mormântul 
pe care ţi-l pregătește; dar, după zelul cu care-și folosește 
târnăcopul, este mai mult decât fericit că poate participa la 
realizarea unui nou mormânt regal. Băiatul ăsta are o putere de 
muncă ce depășește orice închipuire. 

— Îi va fi de ajuns pentru a descoperi materia primă? 

— Nu putem ști... Talentul n-are limite și nimeni nu va ajunge 
vreodată să stabilească reţeta succesului. Dar ţi-ai pierdut 
credinţa în zei? 

— Fii fără grijă, Ched! 

Sub privirea critică a lui Kenhir, căruia dulgherul Didia îi 
adusese un taburet solid cu trei picioare, echipa din dreapta 
progresa într-un ritm alert, la îndemnul lui Paneb și al lui Nakht 
cel Puternic, care încerca să rivalizeze cu colosul. 

Femeia înţeleaptă nu se înșelase: roca era frumoasă și 
sănătoasă și era în perfectă armonie cu materia primă a 
uneltelor. 


t Capitolul 21 


Trecuse mai mult de un an de la încoronarea lui Sethi al II-lea 
și situaţia părea să fi rămas aceeași, dar nu și pentru artizanii 
din Locașul Adevărului, care primiseră acordul monarhului 
privind amplasarea mormântului său în Valea Regilor. Echipele 
din dreapta și din stânga munciseră pe rând, la fel și în Valea 
Reginelor, unde se desfășura programul de restaurare. 

Prinţul Amenmes nu luase nicio hotărâre, dar ieșise din 
letargie pentru a face un antrenament militar asemănător cu 
acela al soldaţilor de elită. Această atitudine îi atrăsese simpatia 
armatei tebane, dezamăgite de desconsideraţia faraonului care, 
după informaţiile culese de generalul Mehy, nu mai părăsea Pi- 
Ramses. 

Intre Sethi al II-lea și fiul său nu mai exista nicio legătură, nici 
măcar o scrisoare; și Amenmes încă nu-i jurase supunere tatălui 
său. Incordarea și neliniștea persistau încontinuu, o întrebare 
revenind, obsedantă; de ce regele nu-și manifesta autoritatea, 
într-un fel sau altul? 

De bună seamă, trebuia să se ocupe de consolidarea 
frontierelor din nord-est și de evitarea unei revolte în Syro- 
Palestina, dar consecinţele hotărârii lui Merenptah se mai 
simțeau încă și niciun pericol de invazie nu părea să amenințe 
Egiptul prea curând; faraonul trebuia să fie atent și la atitudinea 
înalţilor demnitari, gata să urzească un complot; dar cancelarul 
Bay, omul-cheie al regimului, părea să fi luat măsuri la curtea 

din Pi-Ramses, cu ajutorul reginei Tausert care, pe zi ce trecea, 
se afirma tot mai mult ca o femeie de stat. De ce îl tolera și ea 
pe Amenmes? 

În acest climat ciudat, Mehy devenea tot mai nervos. Deși 
aproape, comorile Locașului Adevărului păreau totuși de 
neatins, cu atât mai mult cu cât trădătorul nu descoperise nici 
cea mai mică pistă către piatra de lumină. Impreună cu echipa 
sa, se străduia să cioplească și să decoreze mormântul lui Sethi 
al II-lea, fiind nevoit să rămână, pentru câteva luni, în acel loc 
secret. În repetate rânduri, Mehy încercase să discute cu 
Amenmes problema statutului artizanilor, dar prinţul se arătase 
absolut dezinteresat, preocupat fiind doar de iniţierea sa în 
mânuirea armelor. 

Dulcea Serketa stătea ore întregi în laboratorul lui Dakter, 
perfecţionându-se în cunoașterea otrăvurilor, pe care le 
experimenta pe mici rozătoare. Agonia acestora, mai mult sau 
mai puţin rapidă, în funcţie de produse, o distra peste poate; 
soţiei generalului i-ar fi plăcut să folosească mamifere mai mari, 
dar savantul nu era de acord, pentru a nu fi compromis. Işi 
aprecia mult discipolul care, prin inventivitatea sa, îi ameliora 
neurastenia. Dakter nu mai credea în posibilitatea de a 
transforma Egiptul într-o ţară modernă, în care știința și tehnica 
să facă uitate vechile credințe, dar perseverenţa lui Serketa îi 
readucea în suflet speranţa. Ar fi trebuit să izbucnească un 
conflict intern care să ducă la apariţia unor forțe noi. 

Prin niște curieri personali, Mehy continua să-l asigure pe 
faraon de fidelitatea sa, semnalându-i faptul că prinţul 
Amenmes nu renunţase la ambițiile sale; bineînţeles, generalul 
se străduia să-l convingă pe fiul faraonului să rămână în 
legalitate și să nu facă niciun gest periculos. 

Oricât s-ar fi întrebat, Mehy nu înţelegea motivele 
tergiversării lui Sethi al II-lea, în contradicţie cu numele pe care-l 
purta. El, protejatul zeului Seth, ar fi trebuit să-l lovească 
precum trăsnetul pe acest fiu rebel care îndrăznea să-l sfideze! 
Și de ce regina Tausert, care nu-l iubea deloc pe Amenmes, nu-l 
determina pe rege să acţioneze? 

În schimbul unei recompense grase, un ofiţer din Pi-Ramses, 
autorizat să-și viziteze bunicii la Teba, îi aduse lui Mehy 
raspunsul așteptat. 

Vestea avea să fie, în curând, oficială, așa că Mehy plecă în 
grabă la reședința prințului Amenmes, lângă cazarma principală, 
pentru a i-o spune primul. Işi închipuia reacţiile lui, care, de 
această dată, vor exprima hotărârea. 

Mehy avu neplăcuta surpriză de a-l găsi pe fiul lui Sethi în 
compania a doi specialiști în care de luptă, cărora le ceruse, de 
altfel, să nu se apropie de prinţ. 

— Veniţi printre noi, generale! strigă Amenmes. În fiecare zi, 
învăţ tot mai mult despre calitatea armamentului teban și simt 
mereu nevoia să vă felicit pentru că aţi reușit să puneţi la punct 
o mașină de război atât de puternică. Dar aveţi un aer cam 
ciudat! Vreo veste proastă? 

— Trebuie să stăm de vorbă, între patru ochi! 

Cei doi specialiști în care de luptă se îndepărtară. 

— Oamenii vă ascultă cu sfinţenie, generale... Sper să ajung și 
eu la această performanţă. Aveam nevoie de timp și am știut să- 
| obţin. Să auzim, ce aveţi să-mi spuneți, atât de important și de 
urgent? 

— Presupun că n-aţi încetat să vă întrebaţi asupra cauzelor 
tăcerii prudente a tatălui vostru. 

— Am ajuns la o concluzie: domnia asupra Nordului este de 
ajuns pentru ambițiile lui. 

— După informaţiile pe care le-am primit, nu este cazul. 

Prințul era nedumerit. 

— Explicaţi-mi mai clar, generale! 

— Regina Tausert este însărcinată. 

— Insărcinată... Dacă aduce pe lume un băiat, tatăl meu va 
mai avea un fiu! Un fiu pe care-l va alege coregent în locul meu 
și, astfel, îmi voi pierde întreaga legitimitate. lată, așadar, planul 
pe care și l-a făcut împreună cu blestemata de Tausert! 

Amenmes înșfacă un pumnal și îl aruncă, furios, într-o hartă a 
Egiptului desenată pe un perete. Lama, ascuţită și șlefuită de 
Dakter, se înfipse adânc în zid, după ce străpunse numele 
capitalei, Pi-Ramses. 

— Când va naște regina? 

— Cam peste două luni, îi răspunse Mehy. 

— Dacă tatăl meu îndrăznește să mă umilească, nu-l voi lăsa 
să se bucure prea mult de tron. 

Când Paneb se întoarse din Valea Regilor pentru două zile de 
odihnă, după opt zile de muncă, știa bine ce avea de făcut: mai 
întâi, își va continua capodopera, pentru care avea nevoie de 
mult talent și de toată tehnica de care era în stare, ba chiar mai 
mult; apoi, va trebui să-i propună lui Nefer cel Tăcut un decor 
inedit pentru sala puțului din mormântul lui Sethi al II-lea. Acest 
mormânt era foarte diferit de cel al lui Merenptah, căci 
atmosfera din timpul domniei lor n-avea nimic asemănător, și 
apoi, echipajul Locașului Adevărului nu s-ar fi mulțumit cu o 
imitație. Dar ideea pictorului era atât de originală și de 
surprinzătoare, încât maestrul de operă o va respinge, poate. 

Paneb spera ca Uabet cea Pură să-i fi pregătit unul din acele 
prânzuri delicioase, cărora doar ea le cunoștea secretul, dar iată 
că, de îndată ce trecu pragul casei, soția sa i se aruncă în brațe, 
plângând în hohote. 

— Ce ţi s-a întâmplat? 

— Vino să vezi bucătăria, reuși ea să spună între două 
sughiţuri. 

Totul era devastat. Oale sparte, cratițe răsturnate, sacul cu 
cărbuni de lemn sfâșiat, legumele împrăștiate pe jos... Pentru 
Uabet cea Pură, extrem de îngrijită și de ordonată, era un 
adevărat dezastru. 

— Cine a făcut asta? _ 

— Fiul tău și maimuţica aceea verde... In loc să aștepte 
cuminţi ca eu să mă întorc de la templu, mi-au transformat 
bucătăria în teren de joacă și... iată rezultatul! Grăbit să plece la 
școală, Aperti nici măcar nu mi-a dat timp să-l dojenesc. 

— N-ai reușit să-l oprești? 

— Fiul nostru are doar unsprezece ani, dar este mai voinic 
decât unii adulți. 

Paneb era neobișnuit de calm. 

— Mă duc să-l caut. 

— Nu fi prea sever, te rog! Aperti nu este decât un băieţel... și 
chiar dacă a făcut o poznă ca asta, nu trebuie să primească o 
pedeapsă exagerată! 

Cu tandreţe, Paneb își sărută soţia pe frunte. 

t 

Aperti nu se dusese la școală, la ora de matematică ținută de 

un artizan al echipei din stânga. Paneb trebui să facă o scurtă 

anchetă și descoperi că fiul său se dusese acasă la Gau cel 
Exact. 

— Fiul meu se află la voi? o întrebă el pe soţia desenatorului. 

— Da, soțul meu îi explică rezolvarea unei împărțiri cam 
complicate pentru el. 

— Spuneţi-i să vină afară. 

— Nu vrei să intri puţin? 

— Nu, Uabet ne așteaptă. 

Aperti apăru, fără să pară că se simte vinovat. 

— De ce nu te-ai dus la școală? x 

— Nu-mi place profesorul... ÎI prefer pe Gau. Împreună cu el 
am găsit soluția problemei. 

— Cu alte cuvinte, ești un mincinos! 

Cu vocea sa răgușită, Gau interveni: 

— Nu e atât de grav, Paneb; acum, fiul tău a înțeles care e 
principiul împărțirii. Nu asta e important? 

— Mă bucur că a învăţat ceva și îți mulțumesc. Hai, Aperti! 

Băiatul o luă înainte, ca și când ar fi vrut să scape de 
pedeapsă. 

Dar, la câţiva pași de casă, se trezi ridicat de la pământ, față 
în faţă cu privirea mânioasă a colosului. 

— De ce ai devastat bucătăria? 

— M-am jucat cu maimuţica verde! 

— Valorezi mai puţin decât o maimuţă, Aperti, căci n-ai pic de 
respect pentru mama ta. 

— Am dreptul să... 

Palma răsunătoare pe care i-o dădu Paneb îl făcu să simtă că-i 
zboară capul. 

— N-ai niciun drept! N-ai decât îndatoriri! lar prima dintre ele 
este să-ți cinstești mama, căci ea ţi-a dat viață. Te-a alăptat 
timp de trei ani și nu i-a fost silă de excrementele tale. Ea te-a 
învățat să vorbeşti, să citeşti și să scrii, ea are grijă să fii 
sănătos. Închină-te în faţa mamei tale, Aperti, și niciodată să nu 
te mai porţi ca până acum! Dacă nu, îţi rup oasele și te arunc 
afară din sat! 

t Capitolul 22 


Pentru a lucra în interiorul mormântului lui Sethi, lui Paneb îi 
erau necesare două obiecte: un cot pliant cu care verifica 
proporțiile și ochiul ce conţinea toate măsurile, un dar din 
partea lui Ched Salvatorul. 

Acesta din urmă concepuse programul simbolic pentru cele 
trei coridoare, largi de 2,82 metri și înalte între 3,25 și 3,39 
metri, care duceau la sala cu puț, ai căror pereţi fuseseră 
nivelaţi cu multă grijă și acoperiţi cu ipsos alb, pe care 
desenatorii scriseseră hieroglifele ce compuneau Litaniile lui Ra 
și Cartea camerei ascunse; extrasele alese îi ofereau sufletului 
regal cunoașterea numelor secrete ale luminii și cele ale 
regiunilor lumii de dincolo, pe care le avea de străbătut pentru a 
obține învierea. 

Sculptorii creaseră un admirabil portret idealizat al regelui, 
veșnic tânăr și încoronat precum Osiris; în felul acesta, el ar 
putea trăi regenerarea zeului din imperiul morţilor și din 
„regatul de sub pământ”, rămânând întruchiparea soarelui, 
învingător al întunericului; apoi, Sethi al Il-lea era reprezentat 
aducând ofrandă lui Ra, lumina divină, și lui Maat, legea eternă 
a universului. 

O zi de muncă lua sfârșit, lumina lămpilor pălea. Mica sală 
fusese cioplită în stâncă și nu mai rămânea decât să i se dea 
viaţă. 

— Când vom săpa fântâna sufletului? îl întrebă Paneb pe 
maestrul de operă. 

— N-o vom săpa. 

Pictorul se miră. 

— Prezenţa acesteia e necesară! Când sarcofagul va trece pe 
deasupra fântânii, energia pe care o conţine va face să dispară 
moartea. 

— Cum se numește această energie, Paneb? 

— Este Nun, marele zeu născut din el însuși, tatăl forțelor 
creatoare și izvorul întregii vieți. 

— Îți amintești textele pe care le-ai desenat; dar le-ai pătruns 
sensul și importanţa? E mai puţin important ca fântâna să fie 
săpată sau nu; păstreaz-o în suflet, așa cum îi păstrăm pe 
strămoșii noștri, și să știi că hieroglifele și scenele rituale îi dau 

deplina sa realitate. Important este Nun, el însuși. Pentru unii, el 
înseamnă haosul, întunericul de nepătruns, imensitatea acestui 
univers pe care creierul nostru nu-l va cuprinde niciodată și care 
ne face să ameţim; pentru alţii, însă, Nun este statornicia, ceea 
ce exista înaintea fiinţei și ceea ce va continua să existe dincolo 
de neant, substanţa vitală prezentă în orice formă. Când sapi un 
șanț de fundaţie pentru a da naștere unui templu, îl atingi pe 
Nun; inundația e unul dintre aspectele sale, suflarea vântului, un 
altul, și, atunci când adormi, tot pe el îl întâlnești. Pe el plutesc 
corăbiile solare; întreaga creaţie provine din el, cel necreat. De 
îndată ce depășești, în conștiința ta, limitele lumii vizibile, 
pătrunzi în el. 

— Asta înseamnă că Valea Regilor este una dintre 
reprezentările lui? 

— Da, Paneb, și ea e situată în Nun, ca tot pământul nostru, o 
insuliță ieșită din ape, pentru un timp limitat. Această energie 
fără limite ne înconjoară și ne hrănește spiritul și trupul. Noi, 
artizani ai  Locașului Adevărului, avem privilegiul și 
responsabilitatea să trăim în interiorul lui Nun, atunci când 
construim un loc de veci în care se exprimă atotputernicia sa. 
Datorită armoniei care transformă materia brută, energia originii 
se revelează fără a se arăta. Și fără ea, n-am putea săpa decât 
morminte, și nu sanctuare ale vieţii. 

— Vrei să spui că Nun este... materia primă? 

— S-a făcut târziu, Paneb; parcă doreai să-mi arăţi un proiect 
pentru decorarea acestei săli. 

t 

— Eşti sigură? o întrebă Pai Pâinică-Bună pe soția sa. 

— Absolut sigură. 

— De data asta, e prea mult! Vreau să fiu un băiat de treabă 
și am toată răbdarea, dar nu vreau să fiu bătaia de joc a 
nimănui. 

— Ce putem face? Nu se ştie dacă tribunalul ne va da 
dreptate, mai ales dacă e prezidat de scribul Mormântului. 

— Dar am dreptatea de partea mea! 

— Atunci, du-te și spune-i! 

Incurajat de indignarea legitimă a soției sale, Pai Pâinică-Bună 
își consultă colegii, Unesh Șacalul și Gau cel Exact, la fel de 
supăraţi, și o porniră împreună către biroul lui Kenhir. 

Bătrânul scrib citea scrisorile oficiale care, în ziua aceea, nu 
conţineau nimic alarmant. Îi privi pe cei trei, nemulţumit. 

— Ce mai e? 

— Trebuie să ne asculţi, Kenhir! i se adresă Pai, cu obrajii în 
flăcări. 

— Aveţi ceva să-mi spuneţi? 

— Și mai mult de-atăât! De ce refuzi să-mi dai urcioarele cu 
bere ce mi se cuvin? Nu mai am acasă nici măcar unul și refuz 
să accept atâta nedreptate! Când e vorba de corvezi, mă chemi 
fără să mai stai pe gânduri; dar când împărţi berea cea bună, 
uiţi de mine! 

— O fac pentru binele tău. 

— Cum adică, pentru binele meu? 

— Eşti aproape obez, Pai, și, dacă bei prea multă bere, va fi și 
mai rău. 

— Dacă ești scribul Mormântului, asta nu înseamnă că trebuie 
să te amesteci în viaţa mea! 

— Greșești, Pai: dacă te îmbolnăvești, absenţa ta va face ca 
munca să meargă mai încet și această întârziere ne va atrage 
penalizări tuturor. Trebuie să am grijă de sănătatea ta, acum 
când suntem în toiul lucrărilor la mormântul regal. Și prietenii tăi 
să nu-ţi dea, cumva, să bei pe ascuns, căci o voi afla până la 
urmă și voi fi obligat să iau măsuri. 

Cei trei desenatori bătură în retragere. Privindu-se între ei, 
aveau același gând: „Capul lui Kenhir ar trebui să stea alături de 
rocile cele mai tari”. 

t 

Scribul Mormântului se așeză pe taburetul său, proptindu-și 
mâinile în baston. Așteptă ca membrii echipei din dreapta să 
aprindă lămpile în mormântul lui Sethi al II-lea și i se adresă 
maestrului de operă: 

— Oamenii din echipa ta, Nefer, au devenit nervoși, la fel ca și 
cei din stânga. Hay i-a certat de două ori în această săptămână, 
iar eu am micșorat raţia de bere tare, pentru a evita chefurile. 

— Ingrijorarea lor este scuzabilă, pledă Nefer; nu le place să 
pregătească un mormânt pe care faraonul n-a catadicsit să-l 
viziteze. 

— Când muncești corect, n-ai timp să fii îngrijorat! 

— Fiecare știe că nașterea fiului regelui și al lui Tausert va 
provoca o reacţie violentă din partea prinţului Amenmes. 

— Dacă e, cât de cât, inteligent, nu se va ridica împotriva 
tatălui său! Sethi va veni la Karnak, să-și prezinte fiul zeului 
Amon, Amenmes se va înclina în fața regelui legitim și totul va 
reveni la normal. 

— Sunteţi de un optimism care mă încântă, Kenhir! 

— Nu te bucura prea tare, Nefer, totul e doar de formă! Am 
aflat că prinţul Amenmes a stat de mai multe ori de vorbă cu 
marele preot din Karnak și că autorităţile regiunii erau uimite de 
schimbarea radicală a comportamentului său. După ce a gustat 
din plăcerile vieţii, prinţul a devenit un adevărat soldat, capabil 
să comande sau să lupte în prima linie. Și această tendință 
războinică nu prevestește nimic bun. 

— Sunt oameni care se mulțumesc doar cu ambiţii; să sperăm 
că Amenmes face parte din această categorie. Și apoi, nu uita 
că generalul Mehy e obligat să ne asigure protecția. 

— Ar fi de ajuns un decret regal pentru a fi lipsiţi de acest 
scut! 

— De ce ne-ar lovi regele sub centură tocmai acum, când îi 
pregătim mormântul? 

__— Regina Tausert nu urăște, oare, Locașul Adevărului? 
Incercând să pună în locul meu un spion pe care-l plătește, 
spera să ne bage dușmanul în casă. 

— Dar a dat greș, îi aminti Nefer; cuplul regal consideră, 
așadar, că munca noastră este de cea mai mare importanţă. 

Kenhir dădu din cap. 

— In ultima vreme, n-am apreciat deloc comportarea lui 
Unesh Șacalul. Se coalizează cu unul sau cu altul pentru a 
protesta, rămânând totuși în umbră, ca și când ar fi împotriva 
comunităţii. 

— Spuneţi tot ce aveți în minte, îi sugeră maestrul de operă; l- 
aţi identificat, cumva, pe cel care ne trădează? 

— N-am nicio dovadă că Unesh ar fi vinovat, dar te sfătuiesc 
să fii cu ochii pe el. 

— Altceva, mai precis? 

— Nu, nimic. De ce atâta mister în jurul sălii cu fântână? 

— Paneb mi-a făcut o propunere surprinzătoare, pe care am 
acceptat-o. A și început să picteze. 

Kenhir se încruntă. 

— Nu apreciez câtuși de puţin surprizele în decorul unui 
mormânt regal! 

— Asta e foarte deosebită, din moment ce trebuie să 
acţionăm în absenţa regelui și în nesiguranța viitorului. N-ar fi 
trebuit să ţinem seama de aceste împrejurări? 

— Dacă iniţiativa lui Paneb nu va plăcea, va trebui să ștergem 
tot și s-o luăm de la capăt. 

— Veniţi să vedeţi! 

lritat, Kenhir intră în primul coridor, examinându-i textele și 
temându-se să nu descopere vreo fantezie. Dar nu găsi nicio 
greșeală, ba constată că tencuiala era de o calitate 
excepțională. Cât despre scenele de ofrandă, corespundeau 
perfect modelelor rituale. Mai rămânea de văzut acea faimoasă 
sală cu fântână: zece lămpi cu trei fitile răspândeau o lumină 
intensă, care punea în valoare fiecare detaliu al 
surprinzătoarelor picturi făcute de Paneb. 

Nici scenă de ofrandă, nici divinitate, ci reprezentarea 
obiectelor sacre care, în timpul funeraliilor unui faraon, erau 
depuse în mormântul său: un șoim pe o flamură, o cobră, un 
taur, un șacal, un ibis, un crocodil, precum și statui 
prezentându-l pe faraon într-o barcă, având un sceptru în mână, 
în picioare pe o panteră sau închipuit ca un copil gol cântând din 
sistru; de asemenea, un ritualist purtând o ofrandă regală. 

— Aceste obiecte vor fi făcute din aur de către Thuty, preciză 
maestrul de operă, cu condiţia să nu fim prinși în vâltoare. Dacă 
se va întâmpla nenorocirea, regelui nu-i va lipsi nimic, pentru că 
aceste picturi, animate prin ritualuri, vor deveni reale. 

Kenhir era uluit. Paneb alesese forme simple, fără înflorituri, 
dar care întruchipau diferite puteri ce însoțeau sufletul regelui în 
călătoria veșnică din Lumea Cealaltă. Unele figuri erau 
conturate cu roșu și toate erau pictate cu auriu. 

— Sunteţi mulțumit, Kenhir? 

— Nu, sunt de-a dreptul copleșit! 


t Capitolul 23 


— Regina Tausert a adus pe lume un fiu, anunţă, cu 
solemnitate, generalul Mehy. 

Prinţul Amenmes stătea cu spatele la el, privind, printr-o 
fereastră a reședinței, cazarma principală a Tebei. 

— Se cunosc intenţiile tatălui meu? 

— Dorește, ca și regina, de altfel, ca acest copil să fie asociat 
la tron. 

Se lăsă o tăcere apăsătoare. 

— Generale, de ce nu mi-aţi spus că specialiștii pe care îi 
aveţi au fabricat un nou tip de car de război, mai ușor și mai 
solid decât cele folosite de armatele din Nord? 

— Pentru simplul motiv, prinţe, că nu este încă bine pus la 
punct! 

— Părerea celor doi tehnicieni pe care i-am consultat este cu 
totul alta. 

— Pentru că sunt optimiști. 

— Voi verifica eu însumi. 

— Vedeţi să nu riscaţi degeaba și... 

— Începând de azi, voi lua comanda trupelor din cazărmile din 
Teba și din Elephantine, precum și a celor care păzesc 
fortăreaţa Nubiei. Veţi rămâne cu gradul de general, cu condiţia 
să-mi executați ordinele fără nicio ezitare și să nu-mi mai 
ascundeţi nimic. Un singur pas greșit și veţi fi destituit, Mehy! 

Generalul se înclină. 

— Chemaţi niște scribi, să le dictez un decret. 

— Un decret... Trebuie să înțeleg... 

Când Amenmes se întoarse, Mehy nu-l mai recunoscu. Chipul 
îi era sever, privirea pătrunzătoare și trăsăturile arătau 
hotărârea. 

— N-am vorbit destul de clar? 

— Sunt la ordinele voastre, Maiestate! 

Amenmes zâmbi, triumfător: 

— Continuaţi să fiţi de o inteligenţă sclipitoare, generale; cu 
atât mai bine pentru dumneavoastră. De îndată ce voi termina 
dictarea decretului, vom merge împreună la Karnak. 

t 

Amenmes, „fiul lui Amon”, alese ca nume de încoronare „Cel 
care e de neclintit asemenea lui Ra, alesul luminii divine”, cu 
binecuvântarea marelui preot din Karnak, apoi se căsători cu o 
tebană de origine străină, pe care o instală în palatul regal. 

Noul faraon fu recunoscut de nobilii tebani, care îl aclamară, 
iar el le ceru credinţă neclintită. De îndată, curierii plecară spre 
toate provinciile ţării, pentru a răspândi vestea: Egiptul avea o 
nouă guvernare și, în curând, ţara va redeveni prosperă. 

Un banchet fastuos îi adunase pe toţi la curtea lui Amenmes. 
Serketa se comportase ca de obicei, mâţțâindu-se și făcându-i 
ochi dulci monarhului, iar toți ceilalţi se străduiseră să pară 
veseli și relaxaţi. 

De îndată ce ajunse acasă, Serketa se dezbrăcă și ceru să i se 
facă masaj. Oboseala îi dispăru și se duse în biroul soțului său. 

— Încă mai lucrezi! Doar e zi de sărbătoare! 

— Nu trebuie să pierd nicio clipă! Trebuie să-i trimit lui Sethi o 
scrisoare cifrată, explicându-i că nu mă mai bucur de 
autonomie, dar că-i voi rămâne fidel, în continuare. 

Serketa se așeză pe genunchii lui Mehy. 

— Situaţia devine tare excitantă... Doi faraoni, un tată și un 
fiu care se urăsc, asta înseamnă un război civil sigur... Ce noroc 
avem! 

— Va trebui să jucăm tare, draga mea, căci tânărul Amenmes 
s-a schimbat mult. Speram să fac din el o marionetă, dar iată că 
s-a trezit din amorțeala sa, proclamându-se șef al oștilor. 

— Care din cei doi va ataca primul? 

— Aici e toată problema, păsăruica mea; agresorul va fi 
considerat un rebel și un provocator, iar poporul se va teme ca 
acesta să nu atragă blestemul zeilor. 

— Când va veni, oare, ziua ca toate superstiţiile astea să ia 
sfârșit? Va fi, așadar, nevoie să-l exasperăm pe Amenmses, 
făcându-l să-și iasă din minţi... Armata noastră, din câte știu, e 
superioară celei a lui Sethi. 

— Asta e greu de știut. Dacă acesta din urmă își cheamă 
regimentele fixate la frontiere, va avea în jurul lui o masă de 
soldați experimentați. Și mai e ceva, și mai îngrijorător: 
Amenmes începe să se ferească de mine și s-ar putea să-și 
urmeze propriul drum, fără să-mi ceară părerea. 

— Ar fi tare neplăcut, iubirea mea... Dar nu vom pierde 
roadele eforturilor noastre. 

— Nu, desigur că nu. 

t 

Paneb își petrecuse o zi și o noapte privind cerul și 
contemplând aurul soarelui, argintul lunii și acel lapislazuli al 
boltei înstelate. Își strânse în privire metalele universului care, și 
ele, intrau în compoziţia materiei prime. Ochiul îi deveni mai 
sigur, pictorul jubilă când simţi că străpunge firmamentul. 
Mângâia pântecele stelelor și dansa precum o constelație. 

Revelația maestrului de operă în mormântul lui Sethi al II-lea 
îi înseninase inima; acum, Paneb reușea să simtă pulsaţiile și 
vibraţiile lui Nun, această energie omniprezentă. 

De aceea înainta fără teamă în deșertul în care mișunau 
monștri cu corp de leu și cap de șoim, pe care războinicul cel 
mai priceput nu i-ar fi putut învinge. Dar colosul simţea nevoia 
să treacă dincolo de limitele vizibilului, pentru a-și hrăni opera 
cu această substanță impalpabilă ascunsă în apa unei fântâni, în 
ploaia căzută din cer, în inundația care dăruia pământului 
fertilitate sau în focul care aducea ostilitatea în deșert. 

În clipa în care Paneb depășea o colină, un vânt uscat îl puse, 
parcă, în gardă. Se întoarse încet și zări un șacal enorm, cu 
blana de un negru strălucind în lumina argintie. 

Anubis, zeul care-i însoțea pe morţi până la judecata din 
Lumea Cealaltă... Animalul era atât de superb, încât Paneb nu 
simţi nicio spaimă. Din moment ce i se ivise în cale, trebuia să-l 
urmeze. 

Când șacalul porni din nou la drum, colosul nu ezită. Călcând 
pe urmele ghidului său, i se păru că străbate un traseu imens 
care, în realitate, îl conduse aproape de dealurile Locașului 
Adevărului. 

Încă o pantă de urcat, o creastă, o potecă, și șacalul se opri la 
intrarea în mormântul lui Nefer cel Tăcut, blocată de o stâncă 
imensă. 

Așadar, pictorul nu se înșelase! Aici era locul capodoperei 
sale, locul în care trebuia să-i dea viață pentru a se dovedi 
demn de cei care l-au iniţiat, folosind energia păstrată în 
străfundurile sale și care îl unea cu universul și cu zeii. 

Paneb se prosternă dinaintea șacalului, care se pierdu în 
noapte, apoi intră în mormânt pentru a-și continua munca. 

Ritualul zorilor fusese îndeplinit, altarele strămoșilor erau 
pline de flori, iar femeile din sat veneau să ia urcioarele cu apă 
aduse de măgari. Își dădură seama imediat că Uabet cea Pură 
lipsea, ea, care era un model de punctualitate. 

— Poate că e bolnavă, fu de părere soţia lui Pai Pâinică-Bună. 

— Mă duc să văd, hotărî Turcoaza. 

Aperti îi deschise ușa. 

— Mamei tale îi e rău? 

— Nu se mai oprește din plâns. 

Roșcata cea superbă intră. Uabet era lungită pe pat, cu nasul 
în pernă. 

— Sunt eu, Turcoaza. 

Soţia lui Paneb se întoarse repede, aruncându-i intrusei o 
privire furioasă. 

— Tu... Îndrăznești! De ce ești atât de crudă? 

— Nu înţeleg, Uabet! 

— Nu-ţi ajunge că ești victorioasă... Mai e nevoie să vii în casa 
mea și să mă umilești! 

— Dar despre ce victorie vorbești? 

— Paneb și-a petrecut noaptea la tine, nu-i așa? 

— Te înșeli, Uabet! Înțelegerea e înţelegere, n-o voi încălca 
niciodată. 

— Spui adevărul, Turcoaza? 

— Te-am minţit eu vreodată? 

Uabet cea Pură nu știa ce să creadă. 

— Eram convinsă că Paneb a rămas la tine, pentru că vrea să 
divorţeze și să se recăsătorească. 

Turcoaza se așeză pe marginea patului. 

— Nu-ţi mai face atâtea gânduri, totul n-a fost decât un 
coșmar. Eu nu mă voi căsători niciodată. Nici Paneb și nici 
oricare alt bărbat nu mă va face să mă răzgândesc. 

— Și atunci... Unde s-a dus? 

— Asta nu știu, îi mărturisi Turcoaza. 

— Or fi cioplitorii în piatră! strigă Uabet. Nu-l pot suferi pe 
Paneb și, probabil, l-au atacat. Fără îndoială, l-au abandonat 
rănit în afara satului. 

Cele două femei alergară la Casa-Funie, a cărui soţie, o 
brunetă arțăgoasă, mătura pragul casei. 

— Vrem să vorbim cu Casa, ceru Uabet. 

— Soțul meu doarme, ba chiar are de gând să nu se scoale 
prea curând. Cu ritmul în care muncește la cererea maestrului 
de operă, un cioplitor în piatră are nevoie de odihnă. 

— N-a pomenit nimic de vreo ceartă cu Paneb? 

— Asta nu va fi niciodată între soţii noștri! Așa ne-am înţeles. 

Soția lui Casa-Funie intră în casă și închise ușa. Uabet și 
Turcoaza se duseră la Nakht cel Puternic, care tocmai înfuleca o 
tartină enormă cu brânză. 

— Paneb? Nu l-am văzut aseară. 

— Nu cumva te-ai bătut cu el? 

— Nu, dar ce păcat... Într-o zi, o să-l trântesc la pământ și va 
fi nevoit să-mi ceară iertare. 

Nici Karo cel Posac și nici Fened Nasul nu putură să le dea 
femeilor vreo informaţie. Tocmai se pregăteau să-i întrebe pe 
ceilalți săteni, apoi să-l anunțe pe maestrul de operă, când 
Turcoaza își aminti ce-l preocupa mai mult pe colos. 

— Nu se gândește decât la materia primă și la capodopera 
sa... 
„Nu și-o fi petrecut noaptea în mormântul pe care-l 
pregătește?” se întrebă Uabet. 

Tocmai când ajunseseră în fața intrării în locul de veci al lui 
Nefer cel Tăcut, blocul cel mare de piatră era dat la o parte și 
Paneb apăru, orbit de lumina soarelui. Nu i se vedea pe chip nici 
urmă de oboseală. 

— Ce-i cu voi aici? întrebă el, mirat. 

Nici nu mai avură timp să răspundă. 

Dinspre sat, se auzeau strigăte neobișnuite. 


+ Capitolul 24 


Un grup de artizani alerga către poarta cea mare. 

— Hai să vedem! hotărî Paneb. 

Uabet cea Pură și Turcoaza își potriviră pasul după al lui și cei 
trei coborâră repede panta, alăturându-se sătenilor. 

— Ce se petrece aici? îl întrebă colosul pe Thuty cel Savant, 
prins în înghesuială. 

— Se pare că e vorba de un decret regal; Sethi trebuie să-și 
anunţe vizita. 

— Numai de n-ar dori să schimbe amplasamentul și decorarea 
mormântului său, spuse Paneb, îngrijorat. 

Se adunară cu toţii în jurul maestrului de operă, căruia scribul 
Mormântului îi înmânase textul trimis de palatul regal din Teba. 

— Amenmes a fost încoronat Pharaon, anunță el, și va avea 
reședința în cetatea zeului Amon. 

Vestea nu-i surprinse pe mulţi, dar chiar și aceștia speraseră 
totuși că fiul lui Sethi va renunţa la revendicarea puterii 
supreme. 

— De ce a luat hotărârea asta? întrebă Gau cel Exact. 

— Pentru că Amenmes refuză să recunoască legitimitatea lui 
Sethi și a fiului pe care i l-a născut, de curând, regina Tausert. 

— Generalul Mehy continuă să ne protejeze? se agită Karo cel 
Posac. 

— Nu știu nimic, mărturisi Nefer. 

— Pe care din ei va trebui să-l considerăm Pharaon? întrebă 
Renup cel Jovial. 

Maestrul de operă rămase pe gânduri. 

— Suntem constrânși să-l preferăm pe cel mai apropiat, îi 
sfătui Kenhir; Amenmes a trecut în fruntea trupelor tebane și nu 
va tolera nicio tendinţă de nesupunere. 

— Dacă ne alăturăm lui și apoi e învins de Sethi, acesta din 
urmă ne va rade satul de pe fața pământului! protestă Fened 
Nasul. 

— Scribul Mormântului e de părere că nu avem de ales, le 
aminti lpuy Iscoditorul. 

— Și avem o misiune de îndeplinit, hotărî Nefer: pregătirea 
mormântului lui Sethi al II-lea. Așadar, voi duce în Valea Regilor 
echipa din dreapta și vom continua lucrul. 

Artizanii cunoșteau bine drumul ce ducea de la Locașul 
Adevărului la „marea câmpie”, dar, în această zi furtunoasă, ar 
fi putut apărea un pericol. Prevăzător, maestrul de operă le 
ceruse șefului Sobek și câtorva paznici să însoţească echipa din 
dreapta. 

— Ce părere ai despre decretul lui Amenmes? îl întrebă Nefer. 

— Nu întrezăresc nimic bun. Ar fi trebuit să negocieze cu tatăl 
său și să nu apară în postură de rival. 

— Tu cum ai reacţiona față de soldaţii lui? 

— Eu am datoria să vă asigur securitatea, de oriunde ar veni 
pericolul. 

— Dacă situaţia se înrăutățește, va trebui să depui armele. 

— Oamenii mei nu vor da înapoi în faţa unei înfruntări și-mi 
vor da ascultare. 

— Ar fi o crimă, Sobek, să lupţi cu soldaţii conduși de un 
faraon. 

— Locașul Adevărului reprezintă viaţa mea. Dacă n-aș lupta 
pentru a-l salva, m-aș uri toată viaţa. 

Mica trupă ajunse în Valea Regilor dimineaţa. Paznicii nu 
primiseră niciun ordin nou, așa că o lăsară să treacă. 

Când scribul Mormântului se așeză, ostenit, pe taburetul său, 
artizanii îi prezentară uneltele, ca de obicei. Dar erau lipsiţi de 
elan, mai puţin Paneb, care aprindea lămpi, dispunându-le de-a 
lungul celor trei coridoare ce duceau la sala fântânii, a cărei 
decorare fusese terminată. 

Dincolo de aceasta, artizanii săpaseră o sală cu patru stâlpi, ai 
cărei pereţi urmau să fie împodobiţi cu scene și texte extrase 
din Cartea Ușilor. Și aici propusese Paneb o inovaţie: să picteze 
câte o singură figură divină pe fiecare parte a unui stâlp, 
făcându-le să dialogheze între ele. După ce schiţele fuseseră 
trasate cu roșu de către Gau cel Exact, Unesh Șacalul și Pai 
Pâinică-Bună, Ched Salvatorul făcuse câteva corecturi cu 
cerneală neagră, mai ales pentru trăsături; apoi, folosind 
culoarea, Paneb le dăduse viaţă lui Osiris, Ptah, Anubis, Horus și 
altor forme divine care primeau ofranda faraonului. 

Cioplitorii în piatră continuau să sape, dulgherul și bijutierul 
pregăteau obiectele rituale care vor alcătui tezaurul lui Sethi al 
II-lea. Reluând ritmul obișnuit, artizanii uitară de grijile lor mari, 
consacrându-se în totalitate operei. 

— Nefer, vino repede! strigă Kenhir, la intrarea în mormânt. 

Tăcutul urcă în grabă. 

Lângă scribul Mormântului se afla un paznic nubian. 

— Niște soldaţi se îndreaptă către Vale; șeful Sobek așteaptă 
ordinele voastre. 

— Ce hotărăști? întrebă Kenhir, nervos. 

— Valea Regilor trebuie să rămână un domeniu sacru și 
inviolabil. 

— Dar, ca faraon, Amenmes are dreptul să intre și pe acest 
domeniu, îi aminti scribul Mormântului. 

— Rămâneţi aici, alături de artizani, porunci Nefer. 

— Te însoțesc, se oferi Paneb. 

Cu brațele încrucișate, șeful Sobek și câţiva nubieni așteptau 
în dreptul trecerii înguste a Văii, cu privirea aţintită asupra 
drumului de unde trebuiau să apară, dintr-o clipă în alta, 
soldații. 

— Câţi oameni sunt? întrebă maestrul de operă. 

— Vreo cincizeci. 

— Ne putem descurca, aprecie Paneb. 

Colosul fusese primul care îl văzuse pe conducătorul trupei: 
generalul Mehy în persoană. 

Își opri carul la vreo douăzeci de metri de micul grup și cobori, 
plin de sine, în timp ce, în urma lui, arcașii erau gata să tragă. 

Nefer îl întâmpină pe general. 

— Aș fi preferat să vă întâlnesc în împrejurări mai bune, 
maestre! Dar iată că destinul ne face surprize! 

— Ce doriţi de la mine, generale? 

— Presupun că aţi citit decretul faraonului Amenmes? 

— Au fost informaţi toţi locuitorii Locașului Adevărului. Mai 
sunteți însărcinat cu apărarea satului nostru? 

— Regele nu mi-a luat această sarcină, dar nu știu care-i sunt 
adevăratele intenţii. Ca general, trebuie să ascult de ordine, 
oricare ar fi ele! 

— Chiar dacă vi se par nedrepte? 

— Amenmes a pus mâna pe putere, iar eu nu sunt decât un 
executant. Noul rege pretinde respect și nu cred că va fi prea 


indulgent. 
— Trebuie, oare, să vă reamintesc că oamenii din confrerie 
muncesc pentru faraonul Sethi al Il-lea, stăpânul suprem al 


Locașului Adevărului? 

— Ar fi mai bine să evitaţi această declaraţie! 

— În decretul său, Amenmes n-a precizat că ar urma să-și 
asume această funcţie. 

— V-o repet: nu-i cunosc intenţiile în ceea ce vă privește... 

— Până la noi informaţii, consider că Sethi al II-lea e cel care 
domnește asupra satului. De altfel, în prezent, ne consacrăm 
desăvârșirii mormântului acestuia. 

— Renunţaţi la acest proiect, maestre! 

— Ba dimpotrivă, am datoria să-l duc la bun sfârșit! 

— Regele Amenmes m-a însărcinat să vă transmit ordinul de 
încetare imediată a lucrărilor în mormântul lui Sethi. Orice aș 
crede despre asta, n-am de ales: trebuie să vă dați 
asentimentul. 

— Și dacă refuz? 

— Îi voi comunica răspunsul Maiestăţii Sale. Dar vă sfătuiesc 
din tot sufletul, ca prieten, să nu adoptați această atitudine. Vă 
confirm că Amenmes are nevoie să-și afirme suveranitatea și că 
nu va tolera un asemenea afront. 

— Dată fiind gravitatea situaţiei, trebuie să cer părerea 
confreriei. 

— Voi încerca să-l fac pe rege să mai aștepte invocând 
obiceiurile Locașului Adevărului, dar nu încercaţi să câștigați 
timp și nu luaţi în glumă hotărârea lui Amenmes. 

— De partea cui sunteți, Mehy? 

— Mă simt ca prins într-o menghină, dar rămân totuși de 
partea voastră, pentru că sunteţi reprezentanţii valorilor 
ancestrale, a căror dispariţie ar însemna o catastrofă. Dacă 
Amenmes ar merge prea departe, aș încerca să-l împiedic; dar, 
vă rog, nu-mi complicaţi sarcina. 

— Mâine dimineaţă veţi avea răspunsul meu. 

— În aşteptarea zilei de mâine, aș dori să-mi faceţi o favoare: 
încetaţi lucrul în mormântul lui Sethi și părăsiţi Valea. Această 
manifestare de bunăvoință ar trebui să-l liniștească pe 
Amenmes. 

— De acord, cu condiţia ca paznicii nubieni să rămână de 
pază și să nu încercaţi să forţaţi trecerea. 

— Amenmes nu mi-a dat acest ordin și sper să evit această 
situaţie extremă. 

Generalul se întoarse către oamenii săi, cu speranța că 
îndârjirea maestrului de operă nu va slăbi; refuzând să asculte 
de noul rege va atrage mânia lui Amenmes asupra întregii 
confrerii, care nu se va mai putea apăra. Mehy avea să-i 
propună monarhului să instaureze un control militar strict 
asupra satului și, astfel, va putea ajunge, în sfârșit, la comorile 
ascunse cu atâta strășnicie. 

t 

Încă de la întoarcerea în sat a echipei din dreapta, începură să 
circule zvonuri și artizanii fură cuprinși de disperare: oare 
Amenmes va pune capăt misiunii sacre a Locașului Adevărului, 
făcându-l să dispară? 

Unele declaraţii ale lui Kenhir îi liniștiră cât de cât, dar scribul 
Mormântului nu le ascunse faptul că erau în pericol și că urma 
să ia repede o hotărâre, de care depindea viitorul lor. Cu 
aprobarea femeii înțelepte, Turcoaza plecă imediat, împreună 
cu preotesele lui Hathor, la un sanctuar, pentru a cere protecţia 
zeiţei. 

Până și maimuţica verde își încetă poznele; cât despre 
Orătania Nesuferită, se postă în fața porţii principale. 

În prezenţa femeii înțelepte și a scribului Mormântului, cele 
două echipe se adunară în curtea neacoperită a templului lui 

Maat și Hathor. Aveau, cu toţii, chipurile grave și fiecare își 
punea speranţa în înţelepciunea celorlalți. 


t Capitolul 25 


— Regele Amenmes vrea să ne întrerupem lucrările la 
mormântul lui Sethi al Il-lea, declară maestrul de operă. Dacă 
refuzăm, va veni cu armata peste noi. Oricare ar fi convingerile 
sale, generalul Mehy va fi constrâns să se supună, iar eu îi voi 
cere șefului Sobek să nu opună rezistenţă, pentru a evita 
vărsarea de sânge. 

— Amenmes s-a proclamat stăpân al Locașului Adevărului? 
întrebă Ipuy Iscoditorul. 

— Încă nu! 

— In acest caz, nu vom asculta decât de Sethi! 

— Asta ar fi ca și cum ne-am semna condamnarea la moarte, 
consideră Kenhir, Amenmes refuză să-și vadă tatăl cinstit și 
recunoscut pe teritoriul asupra căruia el exercită controlul. 

— Valea Regilor nu aparţine domeniului vreunui monarh, 
preciză Hay, șeful echipei din stânga. 

— Din nefericire, le aminti femeia înţeleaptă, Sethi n-a venit 
să consfinţească prin prezenţa lui construirea locului de veci. 

— Să fim înţelepţi, propuse Thuty Savantul; generalul Mehy 
nu mai e în măsură să ne apere, iar maestrul de operă nu 
dorește să-i arunce pe paznicii lui Sobek într-o luptă pierdută din 
start. Nu suntem noi aceia care trebuie să pornim un război 
împotriva soldaţilor lui Pharaon! 

— Să ne gândim la soțiile și la copiii noștri, adaugă Userhat 
Leul; ce se va întâmpla cu ei dacă noi vom fi arestaţi și 
întemnițați pentru nesupunere? 

— Noi ne-am făcut datoria, spuse Karo cel Posac, și nu ne 
putem opune forței. Nu văd niciun motiv pentru care să nu ne 
supunem. 

Fiecare își spuse părerea și, în ciuda nemulțumirii lor, niciunul 
nu avea chef să-l înfrunte pe Amenmes. 

— Pun totuși o condiţie, preciză Nefer: eu sunt cel care va 
sigila ușa mormântului lui Sethi; soldații nu vor pătrunde în Vale. 

— Sunt de acord cu maestrul de operă, consimți femeia 
înțeleaptă. 

t 

Generalul Mehy fierbea de nerăbdare. Pentru a se calma, 
trăsese cu arcul mai mult de o oră, dar asta nu-l liniștise. 
Victoria era aici, la îndemâna lui... Când va intra în posesia 
comorilor din Locașul Adevărului, această paiață de Amenmes 
nu-i va rezista multă vreme. Sethi va fi un obstacol mai puternic, 
dar Mehy era în posesia celor mai bune arme. 

— Scribul Mormântului, generale! anunță aghiotantul. 

— Să intre! 

Kenhir mergea greu, sprijinindu-se în baston, și, ostenit, se 
cufundă într-un fotoliu pe care i-l oferise gazda sa. 

— Numărul anilor mă apasă pe umeri, tot mai greu, generale, 
iar vremurile pe care le trăim nu rezolvă nimic. De-ar vrea zeii 
să ne cruțe de conflicte sângeroase! 

— Ai dreptate, Kenhir... desigur... Care e răspunsul Locașului 
Adevărului? 

— Va asculta de rege, de bună seamă, în speranţa că 
Maiestatea Sa se va proclama cât mai repede protectorul 
confreriei și veți fi confirmat în funcţiile voastre. 

Generalul reuși să-și mascheze dezamăgirea. 

— Dar există totuși o condiţie, continuă Kenhir. 

Mehy mai avea o speranţă. 

— Care? 

— Maestrul de operă în persoană va sigila ușa mormântului lui 
Sethi al II-lea și nu va exista nicio prezenţă profană în Valea 
Regilor. 

t 

Amenmes cerceta, unul câte unul, carele de război, 
poruncindu-le dulgherilor să le întărească, acolo unde era cazul. 
Înainte de a porni către Nord, avea nevoie ca ele să fie în 
perfectă stare. 

— Locașul Adevărului acceptă să-și întrerupă lucrările, 
Maiestate, îi aduse la cunoștință Mehy. 

— Aveai vreo îndoială, generale? 

— Nefer cel Tăcut e un om dintr-o bucată, iar artizanii săi nu 
sunt ușor de înduplecat. 

— Acum vi s-a dovedit contrariul! Plecaţi imediat în Vale, 
verificaţi să nu mai fie picior de artizan pe șantier și blocaţi 
intrarea mormântului tatălui meu. 

— Maestrul de operă refuză orice intervenţie militară în acel 
loc. 

— Vreţi să spuneți... că își ia dreptul să refuze? 

— Și mai pune o condiţie, Maiestate: ca el însuși să sigileze 
ușa mormântului, după ritualul confreriei. 

— Va trebui, așadar, să am încredere în el și să mă supun 
voinţei sale! 

Mehy nu mai aruncă gaz pe foc: mânia lui Amenmes era 
destul de puternică pentru a-l dobori pe Nefer cel Tăcut. 

— Spuneţi-i maestrului de operă că m-am răzgândit în privinţa 
mormântului tatălui meu. 

Generalul se crispă: oare forța magică a Locașului Adevărului 
era atât de mare, încât să-l determine pe rege să permită 
continuarea lucrărilor? 

— Nu este de ajuns să fie închis mormântul: ordon 
distrugerea imediată și totală a sculpturilor, textelor și picturilor. 
t 

Nefer mergea încet pe ulița principală a satului, privind 
fiecare casă, cu gândul la cei care locuiau acolo. De-a lungul 
secolelor și în ritmul muncii comunitare, se crease un spirit și un 
geniu deosebit, dincolo de defecte şi meschinării inerente 
caracterului unora sau altora. Faraon după faraon, maestru de 
operă după maestru de operă, și nimeni nu încălcase 
înțelegerea care făcea din Locașul Adevărului sălașul pietrei de 
lumină, capabile să preschimbe materia. 

Și această aventură grandioasă avea să ia sfârșit din cauza 
vanităţii, a brutalităţii și a urii unui monarh, care-și demonstra 
astfel incapacitatea de a domni. 

Inainte de a convoca din nou marea adunare, Tăcutul dorea 
să privească îndelung casele albe și îngrijite în care trăiau 
sătenii, cu bucuriile și necazurile lor, cu măreția și simplitatea 
lor, ei, care cunoscuseră miracolul de fiecare zi al solidarităţii și 
fraternității. 

Un bot umed atinse pulpa maestrului de operă: 

— Negruţu'! Și tu ai chef de plimbare? 

Câinele se ridică, punându-și labele din față pe umerii 
stăpânului său. Ochii săi de culoarea alunei exprimau îngrijorare 
și încredere totodată. 

— N-ai grijă, cuvântul dat nu se ia înapoi! 

t 

— Încă de mâine dimineaţă, declară maestrul de operă, va 
trebui să ne reîntoarcem în Valea Regilor. 

— Se redeschide șantierul? se bucură Nakht cel Puternic. 

— Amenmes ne poruncește să distrugem mormântul lui Sethi 
al II-lea. 

Un murmur grav răzbătu din mulţime. 

— Să distrugem, repetă Pai Pâinică-Bună, șocat... Ce mai 
înseamnă și asta? 

— Să spargem sculpturile, să ștergem textele și picturile, să 
ne distrugem toată munca! 

— Dar noi nu știm să distrugem! protestă Renup cel Jovial, a 
cărui privire pierduse orice urmă de ironie. 

— Regele Amenmes vrea să vă supuneţi, adăugă Kenhir 
abătut, și să ne facă să înțelegem că el este singurul care 
hotărăște. 

— Niciun Pharaon nu s-a purtat vreodată ca un tiran! aminti 
Ipuy Iscoditorul. Acest ordin e lipsit de orice noimă și n-are nicio 
valoare. 

— Dacă nu-l respectăm, obiectă Thuty Savantul, tot noi vom fi 
cei distruși. 

— Și atunci să ne comportăm ca niște lași? se revoltă Paneb. 
Am intrat în această confrerie pentru a construi și pentru a crea! 
Dacă acest Amenmes își urăște tatăl atât de mult, atunci să 
trimită trupe împotriva lui, dar să nu conteze pe braţele noastre 
pentru a distruge Valea! 

— Te-ai gândit la soția și la fiul tău, înainte de a spune asta? îl 
întrebă Gau. 

— După ce aș face praf un loc de veci, n-aș mai îndrăzni să-i 
privesc în ochi. 

— Și după ce am face o asemenea grozăvie, adăugă Unesh 
Șacalul, cum am mai putea folosi uneltele? 

Didia cel Generos se ridică, impunător prin înălţimea sa: 

— Când am fost admiși în această confrerie, am făcut niște 
jurăminte. Dacă le-am încălca ar însemna că ne distrugem pe 
noi înșine. 

— Sunt de aceeași părere, spuse maestrul de operă. lată de 
ce refuz să execut ordinul lui Amenmes! 

— Eşti conștient de consecinţe? se îngrijoră Fened Nasul. 

— In cel mai bun caz, Amenmes va decreta închiderea satului, 
iar eu voi fi acuzat de înaltă trădare. Cine nu e de acord cu 
mine? 

Niciun artizan nu luă cuvântul. 

— Nu există altă cale, adăugă femeia înţeleaptă. Dacă am 
ceda cerinţelor nechibzuite ale lui Amenmes, Locașul Adevărului 
și-ar pierde sufletul. 

— Cei care nu doresc să aibă de suferit în urma prăbușirii 
mele să părăsească satul cât se poate de repede, înainte să-i 
comunic răspunsul generalului Mehy, propuse maestrul de 
operă. In asemenea împrejurări, nu e nicio rușine să vrei să-ţi 
salvezi viața, familia și bunurile. 

Clara se ridică. 

— Eu și maestrul de operă ne vom retrage la templu până la 
apus! Fiecare dintre voi e liber să aleagă! 

t 

De obicei, aceasta era ora cea mai blândă a zilei, momentul în 
care pacea învăluia orice făptură, chiar și pe maimuțica verde. 
Oboseala dispărea și fiecare admira, în liniște, apusul soarelui. 

La templu, maestrul de operă și femeia înțeleaptă închiseseră 
ușile sanctuarului; în noaptea neagră a acestui spaţiu sacru, 
doar statueta din aur a zeiței Maat mai înfrunta întunericul 
pentru a ajunge la oceanul originilor, din care va reapărea o 
dată cu sosirea dimineţii. 

— Nu încape îndoială că aceasta este ultima mea seară în sat, 
îi spuse Nefer soţiei sale; de îndată ce voi anunţa hotărârea 
noastră generalului Mehy, voi fi, desigur, arestat. 

— Crezi că va refuza să ne înțeleagă motivele? 

— Că le acceptă sau nu, cea mai mare grijă a lui este propria 
carieră; așadar, îi va da ascultare, orbește, lui Amenmes. Eu voi 
pleda în favoarea satului, afirmând că sunt singurul vinovat, cel 
care v-a forţat să fiți de partea mea; dar mă va crede regele? 

— Mâine voi fi și eu alături de tine! 

— Nu, Clara; Locașul Adevărului are nevoie de tine. Numai tu 
vei fi în stare să ne unești forțele și să permiţi satului să-l 
înfrunte pe adversar. 

— Îmi ceri prea mult, Nefer; cu tine am trăit și tot cu tine 
vreau să mor. 

— Dar tu ești mama confreriei. Fără dragostea ta, cum ar 
putea supraviețui? 

Se îmbrățișară cu pasiune și tandreţe, ca și când ar fi dorit să- 
și graveze în carne acest moment, pe care destinul nu-l mai 
putea oferi pentru ei în această lume. 

Generalul Mehy nu dormise toată noaptea. Pentru a-și calma 
nervii, făcuse dragoste cu soția sa, brutal, ca de obicei, dar nici 
măcar asta nu-l liniștise. 

Cupa de vin dulce pe care i-o oferise Serketa nu-i plăcuse și 
se hotărâse să cerceteze un papirus în care erau inventariate 
bogăţiile regiunii tebane, al căror stăpân urma să fie în curând. 

Serketa îi masă umerii. 

— Suntem aproape de ţintă, gânguri ea, dar dacă blestematul 
ăla de maestru de operă îţi pregătește altă surpriză? 

— La asta mă gândesc întruna, totuși Nefer nu mai are cum 
să scape din această situaţie. Cum crezi că ar putea accepta să 
distrugă un mormânt regal? Amenmes a găsit în cele din urmă 
cel mai bun mijloc de a-l elimina: forțându-l să nu se supună 
regelui. Nimeni nu va jeli un răzvrătit. 

— Și cine-i va lua locul? 

— De ce nu aliatul nostru din interior? Dacă va fi destul de 
abil, acest post va fi al lui. 

— Dar va trebui ca Amenmes să-i aprobe numirea. 

— Regele va ţine cont de sfaturile mele. 

— Nu te supăra, iubitul meu drag, dar nu mai sunt atât de 
sigură... Acest tânăr monarh are cam prea multă încredere în el, 
se înconjoară de consilieri militari care se pretind prietenii tăi și 
visează să te înlocuiască. 

Observaţia soţiei sale i se păru lui Mehy demnă de a fi luată în 
serios. 

— Fii fără grijă, vor fi sub controlul meu! 

— Și dacă vor călca pe alături, mă voi ocupa eu de soarta lor, 
făgădui Serketa trecându-și peste buze limba ei lacomă. 

Generalul nu refuză această sugestie. Unii ofiţeri superiori 
începuseră, de altfel, să devină mult prea ambiţioși. Ori vor fi la 
ordinele lui Mehy, ori, în mod brutal, cariera lor va lua sfârșit. 

— Ai dreptate, turturica mea, în ultima vreme am greșit 
lăsându-i pe subordonații mei să creadă că aș fi prea slab... Dar 
nu prevăzusem că noul nostru rege se va crede un adevărat șef 
de armate. 

— Crezi că ar fi în stare să comande trupele tebane? 

— Fără mine, nu! Dar e bine să-l fac să creadă... Ca să ataci 
armata lui Sethi, este nevoie de o strategie sigură, pe care 
Amenmes nu e capabil s-o pună la cale. Și fără secretele tehnice 
ale Locașului Adevărului, victoria va fi mai mult decât nesigură. 

t 

Ziua începu ca de obicei: trezirea zeilor la templu, omagiul 
faţă de strămoși, repartizarea apei aduse pe măgari. Dar 
gospodinele nu-și mai vorbeau despre ale lor, de parcă erau 
copleșite de o povară prea mare, care nu le permitea să guste 
din plăcerile bârfelor. 

După un duș parfumat, Nefer cel Tăcut se bărbierise și se 
pieptănase cu grijă, apoi își pusese hainele de sărbătoare. 

— Scribul Mormântului dorește să te vadă, îl avertiză Clara. 

Ridurile lui Kenhir i se adânciseră și mai mult. 

— Sunt un om bătrân și reprezentantul statului în Locașul 
Adevărului, îi aminti el; mie îmi revine datoria de a-i da 
răspunsul generalului. 

— Știţi bine că asta nu i-ar fi de ajuns și că ar trimite imediat 
după mine. 

— Ai dreptate... Dar de ce să nu încercăm? Pe tine te paște un 
pericol prea mare! 

— Sunt convins, Kenhir, că veţi apăra satul folosindu-vă de 
argumentele juridice pe care le cunoașteţi prea bine; 
condamnarea mea poate că n-o va atrage și pe a voastră. 

— Unul dintre noi ar trebui să-l anunţe pe Sethi. Eu am trecut 
la fapte și i-am scris o scrisoare. 

— Ăsta e un risc prea mare... Soldaţii lui Mehy îi vor 
percheziţiona pe toţi artizanii care ies din Locașul Adevărului. 

— Și totuși, doar el ne poate salva! 

— Amenmes a hotărât să se miște repede; Sethi nu va avea 
timp să ajungă la Teba pentru a ne salva. 

Kenhir îl îmbrăţișă pe Nefer. 

— Nu sunt un lingușitor și nu mă pricep deloc să fac 
complimente... Dar tu ești un maestru de operă cu care Locașul 
Adevărului se poate mândri. 

Nefer cel Tăcut o îmbrăţișă pe Clara și plecă, întrebându-se 
câţi artizani părăsiseră deja satul, pentru a se refugia în lumea 
din afară, încercând să scape de răzbunarea lui Amenmes. 

Uliţa principală era pustie. Cu excepţia scribului Mormântului, 
locuitorii aleseseră să fugă. 

Lovitura era prea greu de suportat; maestrul de operă se 
simţi, deodată, singur, îndreptându-se către poarta cea mare, pe 
care avea s-o deschidă pentru ultima dată. 

Până și Paneb, fiul său adoptiv, preferase să se pună la 
adăpost împreună cu familia sa. Fără îndoială, bazându-se pe 
rațiune, avea dreptate să facă această alegere; Nefer nu trebuia 
să mai fie dezamăgit la gândul că sosise sfârșitul confreriei, 
chiar dacă avea datoria s-o apere în faţa autorităţilor. 

Maestrul de operă trase zăvorul și deschise poarta cea mare. 

Toți. 

ÎI așteptau cu toţii: artizanii celor două echipe, preotesele lui 
Hathor, copiii, Negruţu', Fermecătoarea, Orătania Nesuferită, 
maimuţica verde și celelalte animale domestice. 

— Nimeni nu va părăsi acest sat, spuse Hay. 

— lar eu, adăugă Paneb, merg cu tine! 

— Dacă aţi ales cu toţii să rămâneţi solidari, prezenţa ta aici e 
obligatorie! 

— Îmi voi termina capodopera... Promite-mi că vei reveni s-o 
vezi! 

Nefer își puse mâna pe umărul lui Paneb și îl privi adânc în 
ochi, impresionându-l pe colos. 

Apoi, ca și când ar fi plecat într-o călătorie de plăcere, 
maestrul de operă se îndepărtă fără grabă, fără să mai 
privească înapoi. 

Tt 

Prestanța șefului confreriei îi făcea o excelentă impresie 
generalului Mehy, care, de altfel, se simţea foarte elegant în 
roba sa plisată și costisitoare. 

Deși poziţia sa era una dominantă, Mehy invidia puterea 
înnăscută a acestui om care, nu peste multă vreme, va deveni 
mai neînsemnat decât un sclav. În zadar încercă să deslușească 

o oarecare emoție pe chipul lui Nefer, învins doar prin 
intervenția lui Amenmes. 

— Care îţi este răspunsul, maestre de operă? 

— Nu voi distruge mormântul lui Sethi al II-lea și sunt singurul 
care voi răspunde de această nesupunere. 

Generalul își stăpâni cu greu bucuria. Tăcutul căzuse în 
capcană și nu mai avea cum să scape! Dar era bine ca el și 
întreaga confrerie să creadă, în continuare, în prietenia lui; 
înșelându-i, își va vedea de propriile interese. 

— Te-ai gândit bine, Nefer? 

— Confreria s-a angajat să construiască după legile armoniei, 
iar locul de veci al lui Sethi al Il-lea s-a născut datorită acestor 
legi. Niciun maestru de operă nu va avea dreptul să le violeze, 
distrugând o operă desăvârșită. 

— Inţeleg noblețea acestor gânduri... Dar regele Amenmes nu 
va fi deloc multumit. 

— Sunt convins! 

— Refuzând să-i daţi ascultare, nu vă temeţi că Locașul 
Adevărului va dispărea? 

— Va înceta să existe chiar din clipa în care își va trăda 
adevărata lui menire. 

Generalul se plimba, agitat. 

— Nu știu cum v-aș putea ajuta, Nefer... Ordinele lui 
Amenmes sunt stricte: ori vă conduc în Valea Regilor, pentru ca, 
împreună cu cele două echipe, să distrugeţi mormântul lui Sethi, 
ori vă duc la palat pentru a fi judecat. 

— Strămoșii Locașului Adevărului sunt martori că mi-am 
respectat jurământul. Mai degrabă nu ascult de un tiran decât 
să comit un sperjur pentru a-mi salva viața. 

— Dacă vorbiţi pe tonul ăsta, veţi fi condamnat la pedeapsa 
maximă! Pledându-vă cauza cu argumente demne de luat în 
seamă, veți reuși, poate, să-l înduplecaţi pe Amenmes. 

— Nu credeţi nici dumneavoastră ce spuneţi! 

— E drept că sunt pesimist, pentru că îl știu tânăr și pornit pe 
fapte de arme. Dacă tatăl său l-ar fi asociat la tron, n-am fi ajuns 
aici... Dar Sethi s-a temut de un fiu prea ambițios. Și iată-ne în 
situaţia în care doi regi vor să lupte între ei! Nordul se va opune 
Sudului, egiptenii se vor ucide între ei... A sosit vremea 
nenorocirilor și nu mai știm cum să ieșim din acest impas! 
Impotriva regelui nu mă mai pot revolta, pentru că a trecut în 

fruntea trupelor tebane, dându-le ordine el însuși. Chiar eu risc 
să fiu revocat în zilele care urmează sau să fiu arestat, dacă mă 
arat cât de cât reticent cerinţelor regale. Dar să vă duc la palat 
ca pe un criminal, pentru a fi condamnat în mod absurd... La 
asta nu m-aș fi gândit niciodată! Nefer, aţi putea fugi, înșelând 
vigilenţa paznicilor. Regele va porunci să fiți căutat și e prea 
puţin probabil că veţi rămâne în libertate, dar altă soluţie nu 
exista pentru a evita nenorocirea. Salvaţi-vă măcar viaţa, pentru 
a putea transmite mai departe știința pe care o stăpâniţi atât de 
bine. Incercaţi să ajungeţi în Nord și să vă puneţi sub protecţia 
lui Sethi. 

Dacă maestrul de operă ar fi cedat tentaţiei, Mehy ar fi avut 
plăcerea să-l aresteze pe loc „ducându-i lui Amenmes un 
prizonier rebel și periculos. 

Nefer cel Tăcut rămase cu braţele încrucișate. 

— Sunteţi un om curajos, maestre de operă! Să știți că vă 
stimez nespus de mult și că aș face tot ce aș putea pentrua vă 
salva. Dar, de îndată ce am trece de această ușă, nu v-aș mai 
putea arăta niciun semn de prietenie. 

— Faceţi-vă datoria, generale! 


t Capitolul 27 


În zori, nu fusese făcută decât prima livrare de apă, după care 
drumul către sat rămăsese pustiu. Sătenii nu aveau să 
primească nici fructe, nici legume și nici pește. 

Șeful Sobek era nedumerit. 

— Ce va trebui să fac atunci când soldații lui Amenmes se vor 
prezenta la primul fort? îl întrebă el pe Kenhir. Maestrul de 
operă m-a sfătuit să le predau armele, dar... 

— A avut dreptate, confirmă scribul Mormântului; ar fi inutil să 
încerci să le interzici intrarea în sat. 

— Dar sunt dator s-o fac, Kenhir! 

— Nu suntem noi în stare să rezistăm armatei tebane! La ce 
bun să ne lăsăm masacrați? Supunându-te ordinelor faraonului, 
vei fi apreciat ca un paznic cinstit și ţi se va da un alt post. Îți 
admir loialitatea, Sobek, dar ar fi o nebunie să te sacrifici! 

Ostenit, scribul  Mormântului traversă, încet-încet, zona 
auxiliarilor, în care doar fierarul Obed continuase să muncească. 
Ceilalţi părăsiseră acest loc, preferând să rămână acasă în 
așteptarea lui Amenmes. In aceste zile tulburi, era de preferat 
să nu te arăţi prin preajma satului. 

— De ce rămâi aici? îl întrebă Kenhir. 

— Am de reparat un târnăcop și niște dălţi de aramă. 

— Soldaţii regelui te vor arunca în închisoare, Obed! 

— Mai întâi, vor trebui să pătrundă în atelierul meu! 

— Nu face pe încăpăţânatul și pleacă! 

Fierarul încetă să mai ațâțe focul cu foalele. 

— Așadar, s-a sfârșit cu adevărat? 

— Pleacă și uită acest sat! 

— Pot să iau cu mine câteva unelte? 

— la tot ce vrei! 

— Mă duc, Kenhir, dar nu voi uita! 

Când scribul Mormântului se apropie de poarta cea mare, 
paznicul se ridică. 

— Pot să plec și eu? 

— Desigur, și anunţă-l pe colegul tău: prezentaţi-vă amândoi 
la administraţia centrală pentru a obţine un alt loc de muncă. 

Kenhir ajunse acasă, unde-l aștepta, ca de obicei, un dejun 
excelent, pregătit de tânăra lui soție. 

— Nu mi-e foame! 

— Faceţi un efort, îl sfătui Niut cea Neobosită. 

— Nu, prefer să dorm! Și n-aș vrea să fiu trezit. 

— Dar nu fiţi chiar așa disperat! 

— Mai există, oare, vreo speranţă? 

Tt 

Casa-Funie, Fened Nasul și Karo cel Posac ciopleau un bloc de 
calcar de o calitate remarcabilă, destinat primei curți a locului 
de veci al lui Nefer cel Tăcut. Cei trei cioplitori în piatră își 
puneau toată strădania în această muncă delicată, în timp ce 
colegul lor, Nakht cel Puternic, termina soclul unei coloane, în 
același loc. Alături de el, Userhat Leul, sculptorul-șef, împreună 
cu cei doi asistenţi ai săi, lpuy Iscoditorul și Renup cel Jovial, 
făceau o statuie a maestrului de operă, în mărime naturală, în 
picioare, cu privirea ridicată, ușor, către cer. 

Cei trei desenatori, Gau cel Exact, Unesh Șacalul și Pai 
Pâinică-Bună, decorau pereţii acestei curți, îndrumați de Ched 

Salvatorul, care urmărea fiecare amănunt cu mare atenţie. Didia 
cel Generos cioplea în lemn de salcâm o variantă a efigiei lui 
Nefer, pentru ca acesta să-și continue munca neobosit, în 
Lumea Cealaltă, în timp ce Thuty cel Savant împodobea cu foiţă 
de aur o altă figurină de același fel. 

Cât despre Paneb, se închisese din nou în mormânt, cu 
pensulele, periile și pâinile sale de culoare. 

Sub conducerea lui Hay, echipa din stânga făcea unele 
renovări în templul lui Maat și al lui Hathor, pentru a-l aduce cât 
mai aproape de perfecţiune. 

— Maestrul de operă se va descurca, prezise Userhat Leul. 

— Visezi, obiectă Fened Nasul; Amenmes nu va ezita nicio 
clipă să-i aplice pedeapsa supremă. 

— Nici măcar nu sunt sigur că ne va da trupul lui, se tângui 
Unesh Șacalul, cu o voce gravă. 

Tt 

Asemenea celor mai multe dintre gospodine, Uabet cea Pură 
făcea ordine prin casă. 

Când soldații vor veni s-o dea afară, vor găsi o locuință 
perfect îngrijită. Spălată și împăturită, lenjeria stătea în cufere 
de lemn, stivuită cu măiestrie; pe etajere, stăteau aliniate coșuri 
cu obiecte de menaj. Pe scaune și taburete, nu puteai găsi 
niciun fir de praf, rogojinile erau rulate, iar paturile, aranjate și 
înmiresmate. Cât despre bucătărie, readusă în bună stare de 
către Aperti, era imaculată și nu lipsea niciun obiect necesar 
gătitului. 

Când locuitorii Locașului Adevărului vor fi goniți de armată, 
vor lăsa în urma lor un sat primitor și confortabil, cu niște case 
albe și frumoase, care-i vor sfida pe prădători, înainte ca aceștia 
să-și înceapă jaful. 

Turcoaza își curățase vasele pentru unguente, cochiliile cu 
farduri, coamele cu ulei și își aranjase bijuteriile în casetele lor. 
Roșcata cea superbă n-avea de gând să ia nimic cu ea. Totceo 
făcuse fericită se afla aici; va pleca fără să-și ia vreo podoabă, 
fără machiaj, purtând rochia cea mai simplă. Ştia că, de acum 
înainte, singurul lucru care-o mai așteaptă va fi nefericirea. 
Orice loc de pe pământ, oricât de frumos ar fi, nu va putea fi 
comparat cu acest sat, în care sacrul și profanul se uniseră în 
mod miraculos. 

Clara nu avusese timp să se ocupe de interiorul casei sale, 
trebuind să se ocupe de mai mulţi bolnavi, printre care un 
băiețel cu guturai și un artizan din echipa din stânga, cu o 
durere de dinţi greu de suportat; pentru a uita de teama care-i 
sfâșia inima, femeia înţeleaptă își concentrase toată energia 
asupra pacienţilor, reușind să le micșoreze suferinţa. Apoi, sala 
de consultaţii se golise, iar ea se văzu disperată în singurătatea 
sa. 

Cât de plină de farmec era clipa în care Nefer venea acasă 
după o lungă zi de muncă, cât de duioasă era iubirea lor, tot mai 
intensă de-a lungul anilor! Știindu-și soțul în pericol, departe de 
ea, Clara suferea peste măsură. 

Ușa era întredeschisă, făcând loc botului umed al lui Negruțu'. 
Câinele cel negru nu avea voie să intre în această încăpere și, 
de aceea, nu îndrăznea să-i treacă pragul. 

— Hai, Negruțule, vino... 

Fericit că stăpâna sa îl chema, câinele veni să se culce la 
picioarele ei. 

t 

— Vi l-am adus pe maestrul de operă Nefer cel Tăcut, spuse 
generalul Mehy, înclinându-se dinaintea faraonului Amenmes, 
care tocmai consulta o hartă a Deltei. 

— Ce ştim noi cu precizie despre armata tatălui meu? 

— Cuprinde mulți soldați experimentați, Maiestate; și mă tem 
de garnizoanele de la frontiera de nord-est. 

— Cu alte cuvinte, nu-mi recomandați un atac în forță asupra 
capitalei Pi-Ramses. 

Mehy era luat prin surprindere. Nu se aștepta la niște întrebări 
atât de directe și se întreba dacă nu cumva Amenmes îi întindea 
o capcană. 

— Ramses cel Mare a făcut din capitala sa un oraș greu de 
luat cu asalt; dacă asta vă este intenţia, Maiestate, va fi nevoie 
de o pregătire îndelungată! 

— Asta este și părerea mea, generale! Bag de seamă că 
sunteţi, cu adevărat, un om competent și, pentru asta, mă 
felicit. Continuaţi să vă folosiți competențele cu bună știință și 
veți rămâne unul dintre membrii influenţi de la curtea mea. 

— Ordonaţi și mă voi supune! 

Generalul constată că Amenmes simţea o mare plăcere să-l 
umilească și să se poarte ca un monarh cu autoritate de 

netăgăduit. Se mai purtaseră și alţii ca el și plătiseră scump; 
Mehy nu era omul care putea fi tratat ca o javră vulgară. 

— Acest Nefer a îndrăznit, oare, să-mi nesocotească 
hotărârea? 

— Refuză să distrugă mormântul lui Sethi! 

— Are motive serioase pentru a-și justifica refuzul? 

— Niciunul, Maiestate; Nefer cel Tăcut rămâne loial tatălui 
vostru, pe care-l consideră stăpân al Locașului Adevărului și 
învingător în lupta pe care o veţi purta. 

— Crede că Sethi va ajunge la vreme pentru a-l salva? Ce 
nechibzuit! 

Mehy nu mai aștepta decât pedeapsa. Ori Nefer va fi trimis în 
faţa unui tribunal excepţional care-l va condamna pentru crimă 
de lezmajestate, ori va fi trimis într-una dintre temnițele lui de 
unde nu va mai ieși viu. 

— Vreau să-l văd pe acest răzvrătit! ceru Amenmes. 

Generalul ieși să-l aducă pe maestrul de operă, care era 
surprinzător de calm. 

— Faraonul dorește să vă vadă! 

Nefer intră în sala de audienţă și-l salută, cu respect, pe 
Amenmes. 

— lată-l... lată cine este maestrul de operă al Locașului 
Adevărului, cel care ar trebui să-mi execute ordinele fără să 
discute! 

— Pot să vă întreb, Maiestate, dacă vă consideraţi superiorul 
confreriei? 

— Păi... bineînţeles! N-aţi înţeles până acum că Sethi nu era 
decât un uzurpator și că eu sunt cel care-și asumă toate 
prerogativele regale? 

— În acest caz, nu-mi puteţi da ordin să distrug un loc de veci. 

— Am puterea supremă, Nefer, și pretind să fiu ascultat de 
toţi supușii mei, chiar și de tine. Ori vă supuneţi, maestre de 
operă, ori veţi fi pedepsit în modul cel mai sever! 

Mehy jubila, dar tăcerea lui Nefer îl îngrijora: teama îl va face, 
oare, să se răzgândească în ultimul moment? 

— Niciun maestru de operă din Locașul Adevărului nu se 
poate transforma într-un distrugător, Maiestate! Inaintea 
Voastră, eu sunt singurul răspunzător și vă rog să cruțați satul 
artizanilor și Valea Regilor! Acolo odihnesc trupurile înviate ale 


129 


strămoșilor voștri și nicio prezenţă profană nu le poate pângări. 
Niciun faraon demn de acest titlu nu ar viola acest loc sacru. 

Îndrăzneala lui Nefer îl uimi pe general; cu asemenea cuvinte, 
își hotăra el însuși condamnarea la moarte. 

— Sunteţi conștient de efectele propunerilor voastre? 

— Ar trebui să le înțelegeţi, Maiestate! Aţi putea apăra 
moștenirea predecesorilor voștri. 

— Asta e și intenția mea, Nefer! 

Mehy crezu că n-a auzit bine. 

— Aveam nevoie să vă încerc, continuă Amenmes, căci nu 
puteam încredința construirea propriului loc de veci unui laș și 
unui sperjur, care ar fi acceptat să-l devasteze pe cel al tatălui 
meu. Sunteţi exact omul pe care mi-l închipuiam, Nefer, și sunt 
fericit pentru ţara noastră. Ca stăpân suprem al Locașului 
Adevărului, voi vizita mormântul lui Sethi, în care va fi, probabil, 
înhumat, dacă aceasta va fi voia zeilor. Și apoi vom sta de vorbă 
asupra amplasamentului ce-mi va fi rezervat. 

Pentru a se trezi din acest vis urât, generalul își mușcă 
buzele. Dar durerea nu făcu să dispară incredibila scenă la care 
asista, ca înmărmurit: faraonul Amenmes îl îmbrăţișa pe Nefer 
cel Tăcut. 

— Măgari încărcaţi cu poveri grele, șefu', îl anunţă un paznic 
pe Sobek. 

— Câţi soldați? 

— Niciun soldat, doar niște măgari. 

— Ce tot îndrugi acolo! Nu-i însoțește nimeni? 

— Următorul raport al pândarului ne-o va confirma. 

Nu era decât un singur om, neînarmat. Un om care purta 
hainele de sărbătoare ale maestrului de operă din Locașul 
Adevărului. 

— Ce facem, șefu'? 

— Merg în întâmpinarea lui. 

— Aveţi grijă... e desigur o capcană! 

— Nu mi-e frică de măgari! 

Șeful Sobek ieși din primul fort. 


Caravana înainta repede, așa că iluzia se va risipi și speranţa 
va pieri. În frunte, mergea un măgar care cunoștea drumul către 
sat. 

lar omul semăna din ce în ce mai mult cu Nefer cel Tăcut. 

t 

— Ce părere ai de felul în care cercetez sufletele, generale? îl 
întrebă faraonul Amenmes. 

Mehy încercă să facă faţă situaţiei. 

— Am fost surprins, dar recunosc că sunteţi remarcabil, 
Maiestate! 

— Un rege trebuie să surprindă întotdeauna. Mi s-a vorbit atât 
de mult de cinstea și rigoarea acestui maestru de operă, încât 
nu-mi mai venea să cred că este adevărat. Eram convins că se 
va supune voinței mele, ca oricare curtean dornic de a plăcea, 
dar am fost uimit. Dacă n-ar fi avut de construit locul meu de 
veci, l-aș fi chemat cu încredere la guvern. N-aș fi procedat 
bine? 

— Lipsa lui de experienţă în gestionarea treburilor publice ar 
fi fost un handicap, protestă Mehy, nu prea încântat. 

— Așa este, generale, trebuie să am grijă să nu folosesc greșit 
competențele. Dar mi se pare că sunteţi cam obosit... 

— Nu, Maiestate, sunt doar îngrijorat. 

— In legătură cu ce? 

— Reacţia lui Sethi riscă să fie violentă și mă tem că Teba nu 
e încă pregătită pentru un asalt. 

— Asta e și principala mea preocupare. Vă revine sarcina de a 
nu precupeţi niciun efort pentru întărirea apărării, atât pe uscat 
cât și pe ape. 

— Tatăl vostru se află sub protecţia zeului Seth, îi aminti 
Mehy; ar putea lovi regiunea precum trăsnetul, mizând pe 
efectul surprizei și al violenţei asaltului. 

— Eu, generale, mi-am ales ca protectori pe zeii Ra și Amon, 
faţă de care Seth va fi neputincios, cu condiţia să știm cum să-i 
tăiem elanul devastator. Tatăl meu trebuie lăsat să atace 
primul, pentru ca poporul să înţeleagă cine e agresorul: regele 
Seth, sortit eșecului. Așadar, generale, aveţi datoria să 
transformați Teba într-o fortăreață de neînvins. 

— Puteți conta pe mine, Maiestate! 

— Și vă mai confirm ca protector al Locașului Adevărului. 
Munca lui are un rol esenţial în măreţia domniei mele și nimic 
supărător nu trebuie să strice liniștea confreriei. 

Ros de ciudă, generalul se înclină în fața regelui său. 

t 

Abia auzind vacarmul satului care sărbătorea revenirea la 
viața îndestulată, Clara și Nefer se iubiseră ca doi exilați întorși 
din ţări atât de îndepărtate, încât speranţa revederii dispăruse 
pentru totdeauna. 

Imbrăţțișaţi, trăiau acest moment ca pe un dar al zeilor și-i 
gustau savoarea de nedescris, știind că fericirea lor trebuia 
oferită, la rândul ei, confreriei. 

— Ascultă... cred că acela care se aude cântând atât de tare 
este Paneb, spuse Clara în șoaptă. 

— Poţi să fii sigură... El e cel care a descărcat urcioarele cu 
vin vechi adus din crama palatului regal, reperându-le 
inscripțiile. 

— Ce mai omagiu din partea lui Amenmes! 

— Și nu e singurul... Carnea provine din măcelăria din Karnak, 
iar prăjiturile, din patiseria de acolo. În acest fel dorește regele 
să ne facă să uităm încercarea la care ne-a supus și pe care o 
considera necesară. 

— Crezi că e sincer? 

— Sincer și îngrijorat... Este conștient de faptul că încoronarea 
sa, aprobată de marele preot din Karnak, care dorește să 
reafirme puterea lui Amon, i-a schimbat destinul, iar acum e 
copleșit de atâtea responsabilităţi de care nu-și dăduse seama 
înainte. Cel mai greu îl apasă ideea războiului pe care speră să-l 
poarte împotriva tatălui și a compatrioţilor săi. Și apoi... Dar nu- 
mi îngădui niciun răgaz în această seară de sărbătoare? 

Ea zâmbi și lumina chipului său îl făcu pe Nefer și mai 
îndrăgostit. 

— Sunt gata să-ţi satisfac dorințele, dar nu uita că trebuie să 
prezidăm banchetul la care vor veni toţi sătenii. 

— Atunci, hai să ne grăbim! 

Afară, vocea gravă și puternică intona un cântec de dragoste 
atât de înflăcărat, încât până și cele mai timide soții de artizani 
îl reluară în cor. 

— E cel mai strașnic banchet la care am luat parte de când 
am intrat în confrerie, constată Pai Pâinică-Bună, în timp ce-și 
lua încă o bucată enormă de friptură de vită. Poate că acest 
Amenmes nu este un rege rău! 

— Trebuie să învăţăm să profităm de mărinimia lui, 
recomandă Gau cel Exact. Poate că nu va dura prea mult. 

— De ce ești atât de neîncrezător? întrebă Fened Nasul. 

— Ai putea să crezi că maestrul nostru de operă a fost 
eliberat fără un scop anume? Să mâncăm și să bem înainte de a 
afla în ce fel vom pieri! 

— Eu sunt încrezător! se avântă Renup cel Jovial, ridicând 
cupa cu vin. După un vin ca ăsta, singura problemă va fi să ne 
întoarcem la berea noastră zilnică. 

— Liniște, vorbește Nefer! îi avertiză Nakht cel Puternic. 

Discuţiile încetară și maestrul de operă se ridică. 

— Regele Amenmes s-a declarat superiorul confreriei, 
conform tradiţiei, așadar îi datorăm supunere. 

— Asta înseamnă că vom distruge mormântul lui Sethi al Il- 
lea? se îngrijoră Paneb. 

— Cel care domnește asupra Locașului Adevărului trebuie să-i 
respecte natura și menirea. M-am întreţinut îndelung cu faraonul 
și n-am remarcat nicio neclaritate în felul în care gândește. Noi 
suntem constructori și artizani, și așa vom rămâne. Niciun 
profan nu va intra pe poarta acestui sat, șeful Sobek rămâne la 
postul său, iar generalul Mehy rămâne ocrotitorul nostru. Nimic 
nu s-a schimbat, iar noi nu vom renunţa la nimic din opera 
noastră. Atâta vreme cât Sethi în persoană nu va veni să-și 
consfințească prin prezenţă locul de veci, lucrările vor fi oprite. 
Voi sigila eu însumi intrarea, în prezenţa femeii înțelepte și a 
scribului Mormântului. 

— Soldaţii vor avea dreptul să pătrundă în Valea Regilor? 
întrebă Karo cel Posac. 

— Valea rămâne un loc sacru în care n-au dreptul să lucreze 
decât artizanii din Locașul Adevărului. 

— Asta înseamnă că Amenmes a renunţat la toate! se miră 
Thuty Savantul. 

— Regele a ascultat vocea strămoșilor și a înțeles amploarea 
sarcinilor confreriei noastre. Îi va respecta legile date de zeiţa 
Maat, atâta vreme cât le vom respecta și noi. Și bineînţeles că 

livrarea, în fiecare zi, a produselor destinate bunăstării noastre 
se va face în mod normal. 

— Dar auxiliarii? întrebă Casa-Funie. g 

— Vor fi aici, cu toții, chiar mâine dimineață. In caz de 
necesitate, prin intervenția scribului Mormântului, s-ar putea 
chiar mări numărul lor. 

— Vom fi liberi să ne respectăm sărbătorile locale? 

— Bineînţeles. 

— Aşadar, nu s-a schimbat nimic, constată Userhat Leul. 

— Dacă ai fi mai treaz și dacă ai fi ascultat cele spuse de 
maestrul de operă, observă Didia cel Generos, ai fi știut deja! 

Karo cel Posac adormise cu capul pe umărul lui Casa-Funie, 
iar artizanii echipei din stânga, care se întrecuseră, care mai de 
care, să închine în onoarea lui Nefer cel Tăcut, adormiseră și ei, 
unul câte unul. Nakht cel Puternic nu mai avea chef să se lupte 
cu Paneb, iar Unesh Șacalul privea în gol, zâmbind, într-o stare 
de beatitudine. 

— Tinereii ăștia se cam lasă doborâţi de vinul cel vechi, 
observă Kenhir care, în ciuda privirilor severe ale lui Niut cea 
Neobosită, uitase de regimul său. N-ai precizat ceva foarte 
important, Nefer: Amenmes ne încredințează construirea 
mormântului său în Valea Regilor? 

— Este chiar prima sarcină pe care ne-o dă. 

Scribul Mormântului răsuflă ușurat. 

— Abia acum sunt convins că ai reușit... Mai toarnă-mi un 
pahar! 

— Să sperăm că nu e vorba de vreo viclenie, interveni Ched 
Salvatorul, deosebit de sobru. 

— De ce te temi? mormăi Kenhir. 

— Pe mine, cuvântul lui Amenmes nu mă convinge. Rămâne 
de văzut dacă nu-și aduce trupa de intervenţie cu ocazia 
închiderii mormântului lui Sethi și dacă acceptă amplasarea pe 
care i-o va propune maestrul de operă. 

— Te înșeli, Ched; uită de temerile tale și bucură-te de 
minunăţiile ce ne-au fost oferite! 

— Dacă scribul Mormântului în persoană îmi dă acest drept, 
de ce aș refuza? 

Simţindu-i pe toți moleșiți și cuprinși de somn, Paneb începu 
un cântec de pahar, dintre cele mai antrenante; chiar dacă 

sunetele ciudate urcau spre cer fără a respecta regulile muzicii 
sferelor, ele rămâneau dovada revenirii la bucuria de a trăi. 


t 
Nefer cel Tăcut, femeia înțeleaptă și scribul Mormântului se 
îndreptau încet către mormântul lui Sethi al Il-lea, după ce 


trecuseră de postul de gardă instalat la intrarea în Valea Regilor. 
Paznicii nubieni n-aveau de semnalat niciun incident și niciun 
soldat nu venise să-i înlocuiască. 

— Ched e prea pesimist, aprecie Kenhir, lovit de o migrenă. 
Dar putem, într-adevăr, să ne încredem în Amenmes? 

— Doar faptele contează, răspunse Nefer. 

__ Pustie și tăcută, Valea era deja încinsă de soarele triumfător. 
In această lume a eternității, piatra era suverana absolută. 

Nefer cel Tăcut trase zăvorul ușii din lemn aurit a 
mormântului lui Sethi al Il-lea, iar Kenhir puse un sigiliu din 
argilă cu numele Locașului Adevărului. 

— Va veni, oare, ziua în care o să-l redeschidem? întrebă 
Kenhir. 

— Să sperăm, pentru Sethi al ll-lea, răspunse femeia 
înţeleaptă; formulele de înviere îl așteaptă aici pentru a-i 
permite călătoria către lumea de dincolo. 

Cei trei se îndepărtară în liniște, impresionați, ca totdeauna, 
de măreţia acestui loc. 

— Orice ne rezervă viitorul, prezise Clara, niciun vandal nu va 
reuși să distrugă spiritul ce domnește aici. 

La ieșirea din Vale, paznicii nubieni îi salutară. 

— lată o etapă de primă importanță, declară scribul 
Mormântului; Ched s-a înșelat, regele Amenmes și-a respectat 
cuvântul. 


t Capitolul 29 


Cancelarul Bay era disperat. De trei zile, încerca zadarnic să 
stea de vorbă cu faraonul Sethi al II-lea în legătură cu decretul 
dat de Amenmes, care tocmai se proclamase rege al Egiptului 
de Sus și de Jos. Curierii noului monarh nu depășiseră cetatea 
Hermopolis, în inima Egiptului de Mijloc, dar vestea nu întârzia 

să se răspândească și spectrul unui oribil război civil căpăta tot 
mai multă consistenţă. 

Dacă Sethi al II-lea voia să salveze ţara de la dezastru, trebuia 
să intervină repede și energic, pentru a dovedi că fiul său, 
Amenmes, n-avea nicio șansă. Dar faraonul nu mai părăsea 
apartamentele reginei, unde medicii se perindau la căpătâiul 
copilului născut de Tausert; febril, pruncul respira greu și starea 
sănătăţii sale devenise nespus de îngrijorătoare. 

Cancelarul muncea fără reproș, ducându-și treburile la bun 
sfârșit, dar, oare, atacul lui Amenmes nu risca să treacă cele 
Două Ținuturi prin foc și sabie, în cazul în care Sethi se lăsa 
pradă apatiei sale? 

Regina născuse greu, o naștere lungă și dureroasă, în ciuda 
leacurilor luate. Dar acum, încetul cu încetul, Tausert se refăcea. 
Lipsită încă de dinamismul ei obișnuit, nu-i putea da sfaturi 
soțului său. 

Deși singur în fruntea statului, într-o perioadă atât de 
periculoasă, cancelarul nu se lăsa pradă descurajării. Eforturile 
și atenţia sa erau tot mai mari, pentru ca greșelile să poată fi 
evitate. Dar măcar ajunsese la ceva sigur: nu va încerca 
niciodată să devină faraon! Să cârmuiești o corabie atât de 
vastă cum era Egiptul însemna să ai o forţă supraomenească. 
Puţini erau capabili să-și asume această sarcină și cancelarul nu 
simțea că face parte dintre ei; dar îi va rămâne credincios 
regelui. 

În timpul zilei, întrevederile cu notabilii erau urmate de 
întâlnirile cu miniștrii; în timpul nopţii, Bay cerceta dosarele. Nu- 
i mai putea rezerva nicio clipă lui Siptah, un orfan șchiop, fiul 
unui preot al zeului Ptah. În timpul studiilor pentru a deveni 
scrib, adolescentul dăduse dovadă de o inteligenţă 
excepţională, fapt pentru care cancelarul îl luase sub ocrotirea 
sa, pregătindu-l pentru a ajunge om de stat. Drumul era lung, 
dar tânărul Siptah, neputând lua parte la joaca unor copii de 
vârsta lui, stătea tot timpul în biblioteca templului, studiind 
astronomia și matematica. Învățătura îl făcea fericit, lăsând 
impresia că nu suferă din pricina infirmităţii sale. 

Adus de spate, cu privirea obosită, regele intră în biroul 
cancelarului. Acesta se ridică imediat. 

— Maiestate! Cum se mai simte fiul dumneavoastră? 

— Ceva mai bine... Doarme liniștit, la fel și regina! 


— Sunteţi la capătul puterilor, Maiestate; n-aţi vrea să vă 
odihniti puţin? 

— Am înţeles că dorești să-mi vorbești, Bay! 

— Au avut loc evenimente grave: Amenmes s-a încoronat 
Pharaon la Karnak și stăpânește Țara din Sud. 

— A dat vreun decret? 

— Din nefericire, da, și a încercat să-l difuzeze în toată ţara; 
dar serviciile noastre de securitate i-au interceptat pe mesageri. 

— Ce le-au făcut acelor oameni? 

— l-au întemnițat și urmează să fie judecaţi pentru trădare. 

— Eliberează-i! 

— Maiestate... 

— Este un ordin, Bay; pregăteşte nişte scrisori, pe care voi 
pune pecetea regală. Acei nefericiți au fost siliți să asculte de 
şeful lor, aşadar nu au nicio vină. 

— Clemenţa vă va fi apreciată, Maiestate; dar trebuie folosită 
și pentru fiul dumneavoastră, care îndrăznește să se revolte? 

— Ar fi trebuit să-l asociez la tron și să-l numesc coregent... 
Acum, e prea târziu. Amenmes a gustat din puterea pe care o 
crede absolută și va cere abdicarea mea. Război, sânge, 
moarte... lată ce viitor ne așteaptă! Ce domnie tristă, Bay! 
Amenmes a greșit renunțând la suprimarea mea; i-ar fi urmat lui 
Merenptah și ţara n-ar fi fost împărțită. 

— Trecem prin clipe grele, Maiestate, dar nu trebuie să ne 
gândim decât la Egipt! Deși e fiul dumneavoastră, Amenmes 
trebuie considerat un rebel și trebuie să luptaţi contra lui. 

— Amenmes, fiul meu... Mulţi cred că nu-mi mai este fiu, dar 
eu continuu să cred în el. La urma urmelor, ambiția lui e 
legitimă. 

Cancelarul simţea că se prăbușește. 

— Chiar dacă se anunţă a fi dureroasă, nu credeţi că această 
înfruntare este inevitabilă? Trebuie să protestăm, Maiestate, și 
să nu-i dăm lui Amenmes prilejul să câștige teren! 

— Ce importanţă mai are asta, Bay? Dacă el e cel mai 
puternic, va învinge! Nu trăim decât după legea destinului. 

— Dar nu puteţi domni fără Teba! Și nu uitaţi că locul de veci 
vă este construit în Valea Regilor. 

— Marea câmpie... Inaccesibilă de acum înainte. 

— Trebuie recucerită, Maiestate, și pe malul stâng al Tebei 
trebuie să vi se înalțe templul pentru milioane de ani; el vă va 
da puterea necesară ca să învingeți. 

— Triumf... Acest cuvânt nu mai înseamnă nimic, Bay! 

— Maiestate... Sper totuși că nu veţi accepta să vă plecați 
dinaintea lui Amenmes! 

— M-am gândit și la asta! 

— Vă pot implora să vă respectaţi numele, Maiestate? 

— Sethi, omul zeului Seth... Ar trebui să lovesc ca un trăsnet 
și să pornesc cu armata la recucerirea Sudului! Dar o iubesc 
prea mult pe regină, îmi iubesc copilul atât de neajutorat și 
acest popor egiptean care dorește să trăiască în pace. Mi-am 
ales prost numele, Bay, căci nu sunt demn de el. Și această 
slăbiciune îmi ucide sufletul! 

— Vreţi să spuneţi că... nu veţi interveni în niciun fel? 

— Așa este; nu am intenţia să pornesc războiul; cel care 
proslăvește violenţa se revoltă împotriva lui Maat. Strategia mea 
este răbdarea. 

— Vom apăra măcar Hermopolis și Egiptul de Mijloc? 

— De ce nu? 

— Maiestate, eu nu sunt un curtean care să lingușească 
întruna. Chiar dacă vă veţi lipsi de serviciile mele, nu vă pot 
ascunde faptul că nu sunt de acord cu această politică. 

— Poate că ai dreptate, Bay, dar eu sunt regele și nu va fi 
aplicată decât politica mea. Și n-am intenţia să mă lipsesc de 
serviciile tale, pentru că ești un om cinstit, competent și 
credincios. Nu cred că mai există la curte un altul ca tine. 

— Daţi-mi voie să strâng trupe la Hermopolis, pentru a 
împiedica o eventuală înaintare a armatei lui Amenmes! 

— De acord, cu condiţia ca omul care le va fi comandant să 
nu pornească nicio ofensivă. 

Secretarul cancelarului anunţă că un medic dorea să stea de 
vorbă cu regele. 

— Pune totul în aplicare după voinţa mea, Bay, și nu lua nicio 
iniţiativă proprie. 

— Nu putem sta fără să știm ce se petrece la Teba, Maiestate, 
și mă gândesc să organizez un serviciu de spionaj. 

— N-am nimic împotrivă, dar nu uita că fiul meu, Amenmes, e 
cel care trebuie să ia iniţiativa. Ai grijă de treburile statului, 
cancelare! Eu mă retrag lângă cei care-mi sunt dragi. 

Dezorientat, Bay era gata să-și părăsească penelurile și să 
iasă din acest birou unde era constrâns să aplice niște ordine cu 
care nu era de acord. Dar asta n-ar agrava situaţia? Regele era 
deprimat și nu era momentul să-l părăsească în mijlocul furtunii. 

Pentru că Sethi al Il-lea nu se va adresa el însuși generalilor 
din corpurile sale de armată, trebuia ca tot el, Bay, să se achite 
de această sarcină delicată pentru care nu era pregătit. Scrib 
emerit, pasionat de scrierile vechi, cancelarul nu frecventase 
societatea militarilor, de care nu se simţea atras câtuși de puţin. 

t 

Cei patru generali îl priveau cu dispreț pe acest civil de 
origine străină care îi convocase la palat, acolo unde regele îi 
primea de obicei pentru a le da unele ordine. Hotărâseră ca 
purtătorul lor de cuvânt să fie generalul armatei lui Amon, care 
să-l pună la punct repede pe cancelarul Bay. 

— Unde este faraonul, cancelare? 

— Lângă soţia și fiul său. 

— Unii curteni pretind că regele e bolnav... Care e adevărul? 

— Maiestatea Sa e obosită, iată de ce mi-a încredinţat sarcina 
de a renunţa la strategia noastră pentru a face față pericolului 
pe care-l prezintă rebelul Amenmes. 

— Nu există decât o singură strategie, cancelare: să atacăm 
cât mai repede! 

— Credeţi că armata tebană este de neglijat? 

Intrebarea îl puse pe general în încurcătură. 

— Nu, desigur... 

— Colegul vostru, generalul Mehy, a realizat o reformă bună, 
care a dus la crearea unor trupe foarte eficiente. Și cine știe 
dacă acestea nu sunt echipate cu armament superior celui pe 
care îl avem noi? 

— Astea nu sunt decât zvonuri, cancelare, și credem că sunt 
de-a dreptul absurde! 

— Nu credeţi că ar trebui să le verificăm? 

— Ar însemna să pierdem un timp prețios! 

— Regele nu este de aceeași părere, generale! 

Ofiţerul superior păru șocat. 

— Vă bateți joc de noi, cancelare... Sethi nu poate ezita să-l 
atace pe Amenmes! In cel mai scurt timp, acest rebel va trebui 
obligat să se supună. 


— Regele e neîncrezător, iar eu nu pot decât să fiu de acord 
cu prudenţa lui. Rapoartele spionilor noștri din Teba ne-au 
convins că adversarul nu este de neglijat și că nu trebuie să 
glumim. 

— Bine, dar atunci... 

— Cea mai bună strategie este aceea de a strânge o bună 
parte din trupele noastre la Hermopolis, ale cărui fortificaţii vor 
fi întărite. În cazul unui atac, aceste trupe vor trebui să-l 
respingă pe agresor, știind că vor primi întăriri importante. Dacă 
va avea el iniţiativa, Amenmes va face o greșeală ireparabilă. 

Cei patru militari se consultară din priviri. 

— Suntem surprinși, mărturisi purtătorul de cuvânt, dar dacă 
aceasta este dorinţa expresă a faraonului... 

— Nu vă-ndoiţi de acest lucru și dați dispoziţiile necesare 
pentru ca aceste hotărâri să fie puse cât mai repede în aplicare; 
e vorba de securitatea noastră. Și aș vrea să vă propun o 
tactică, pe care sper s-o acceptați. 

Interlocutorii îl aprobară fără rezervă, privindu-l cu alți ochi; la 
urma urmelor, regele nu greșise când a avut încredere în el. 

Cât despre Bay, era mulţumit că reușise să justifice poziția 
monarhului și spera ca această iniţiativă să aibă succes. 


t Capitolul 30 


Maestrul de operă și scribul Mormântului intrară în sala de 
audiențe a palatului situat lângă imensul templu din Karnak, în 
care Amenmes celebrase ritualul din zorii zilei. Datorită culorilor 
vii care animau pereții și coloanele, sala avea un aspect plăcut; 
dar cei doi oaspeţi ai monarhului nu erau dispuși să guste 
rafinamentul picturilor ce reprezentau boschete de papirus prin 
care zburau păsări, căci se temeau de rezultatul acestei întâlniri 
și își aminteau tot timpul de sfaturile lui Ched Salvatorul. 

Supunându-se voinței faraonului, veneau să-i arate un 
document dintre cele mai secrete, o hartă a Văii Regilor, pe care 
figura amplasamentul locurilor de veci. Tânărul suveran se 
ținuse, până acum, de cuvânt; dar asta nu era, oare, o strategie 
pentru a pune mâna pe această comoară? 

Amenmes era înconjurat de miniștri și de curteni sosiți să-l 
asigure de loialitatea lor și să solicite păstrarea privilegiilor pe 
care le aveau; proprietarii marilor domenii aveau nevoie să se 
asigure de aceasta, iar regele considera că nu era bine să le 
suprime avantajele deja dobândite. Când tronul său va fi 
consolidat, atunci se va schimba situaţia. 

— Ah, Nefer! exclamă el. Apropiaţi-vă... Acest om venerabil 
este, desigur, ilustrul  Kenhir, scribul de neînlocuit al 
Mormântului! 

— La ordinele voastre, Maiestate! 

— Sunteţi reprezentantul statului în interiorul confreriei, 
Kenhir, și vă felicit pentru modul în care administraţi satul. Mi- 
am găsit timp să consult raportul pe care mi l-aţi întocmit și i- 
am apreciat claritatea și precizia. La rândul vostru, sunteți 
mulțumit de calitatea și cantitatea produselor care vă sunt 
livrate? 

— N-avem nimic de reproșat, Maiestate! 

— Munca auxiliarilor vi se pare multumitoare? 

— Nu avem de ce ne plânge. 

— Aveţi nevoie de mai mulţi? 

— Nu este necesar, Maiestate! 

— Mi-aţi adus documentul pe care doresc să-l cercetez? 

— Trebuie să discutăm între patru ochi, Maiestate, declară 
maestrul de operă. 

— Doriţi să plece membrii guvernului? 

— V-aș ruga, Maiestate! 

— În faţa lor, nu veţi putea vorbi, nu-i așa? 

— Ar contrazice legile Locașului Adevărului. 

— Nu vă schimbaţi, maestre de operă, și e cu atât mai bine! 
Așadar, să fim lăsaţi singuri! 

Miniștrii și curtenii ieșiră din sala de audienţe și ușa se închise 
în urma lor. 

— Să vedem documentul! 

Dintr-un toc de piele, Kenhir scoase un sul de papirus ocru, pe 
care-l puse pe o masă joasă din porfir. 

— lată unul dintre cele mai de preţ secrete ale confreriei și ale 
Egiptului, Maiestate! 

Amenmes nu reușea să-și ascundă nerăbdarea, dar Kenhir 
desfășura papirusul cât putea de încet. 

Mâna primului desenator trasase contururile Văii, apoi fiecare 
maestru de operă indicase amplasamentul mormântului pe 
care-l săpase. 

— Thutmosis, Amenhotep, Ramses cel Mare, spuse regele în 
șoaptă... Sunt cu toţii aici, regăsindu-se în lumea de dincolo. lar 
eu voi trăi alături de ei, cu ei, în această nesfârșită câmpie... Ce 
amplasament îmi propuneţi? 

Cu degetul arătător, Nefer cel Tăcut indică un punct precis, 
aproape la jumătatea distanţei dintre mormintele lui Ramses | și 
Horemheb, la sud de cel al lui Ramses al II-lea. 

— Este un loc nou în Vale, constată Amenmes, și foarte 
departe de locul de veci al tatălui meu. 

Nici maestrul de operă și nici scribul Mormântului nu 
reacționară, conștienți că au ajuns la momentul adevărului: 
Amenmes putea avea intenţia de a-și construi locul de veci cu 
ajutorul confreriei, dar putea să se folosească de acest 
document pentru a prăda bogăţiile predecesorilor săi. 

— Cum aţi ales acest amplasament? 

— Prin experienţă și intuiţie, răspunse Nefer. Trebuie să simți 
piatra și să ai încuviințarea femeii înțelepte. 

— Și dacă eu aș prefera alt loc, și mai izolat, sau, dimpotrivă, 
mai aproape de un faraon ilustru? 

— Propuneţi, Maiestate, și noi vă vom dovedi că vă înșelați! 

Kenhir își ţinu respiraţia. 

— Atunci, începeţi săpăturile mormântului, ordonă Amenmes, 
și să nu-i lipsească nimic. 

t 

Pentru a-și uita recentele decepții, generalul Mehy muncea pe 
rupte. Să înalte în jurul Tebei ziduri de netrecut i-ar fi luat prea 
mult timp; adoptase alte măsuri defensive, mai uşoare, dar de o 
eficacitate sigură, mărind numărul posturilor de pază de-a 
lungul Nilului și pregătind baraje formate din corăbii grele, de 
marfă, care nu vor lăsa flota lui Sethi să înainteze către sud, 
blocând pentru moment transportul trupelor inamice. 

Arcașii, pedestrașii, conducătorii de care beneficiau cu toții de 
un antrenament susţinut, căci fiecare corp de armată urma să 
atace la momentul stabilit, folosind la maximum perfecta 
cunoaștere a terenului. Când va fi definitivat, acest dispozitiv va 
pune Teba la adăpost în cazul unei invazii, chiar dacă armata lui 
Sethi era superioară ca număr. Și aceasta din urmă nu se va 

aștepta să constate calitatea deosebită a noului armament al 
soldaţilor tebani. 

Faptul că Amenmes ar prelua comanda armatei nu-i 
impresiona pe ofiţeri; adevăratul lor șef, omul de teren, cel care 
le garanta condiţii bune de trai și prime substanţiale, era 
generalul Mehy. Cei câţiva ofiţeri superiori care încercaseră să 
se sustragă influenţei sale, mizând pe rege, își dăduseră seama 
în scurt timp de greșeala făcută. 

Activitatea îi alunga, cât de cât, amărăciunea din suflet, dar 
Mehy nu-l va ierta niciodată pe Amenmes pentru faptul că l-a 
jignit și umilit. Se vedea de la o poștă că acest tânăr nobil 
ambițios nu avea stofa unui mare monarh, ci, mai degrabă, cea 
a unui arivist care se credea mai priceput decât oricine. 

Generalul îi va demonstra contrariul. 

Deocamdată, Mehy spera să aibă informaţii precise asupra 
planurilor lui Sethi al II-lea și a pregătirilor armatei lui. Prin 
spionii săi, despre care se ferise să-i vorbească lui Amenmes, va 
fi mai bine informat decât regele și va pregăti o înfruntare în 
cursul căreia atât tatăl, cât și fiul vor fi eliminaţi. Și, bineînțeles, 
nu va rămâne decât un singur om puternic, capabil să conducă 
țara și s-o reunifice: generalul Mehy. Nu trebuia să-și arunce în 
luptă oamenii cei mai buni și va păstra în rezervă un regiment 
de elită, care nu va lupta decât pentru el. 

— Generale, îl anunţă aghiotantul, a sosit un mesager din 
Nord. 

— Să intre! 

Mehy îl primi pe spion în cortul său. Îl cunoștea bine pe acest 
gradat, căci se mai folosise și altădată de serviciile lui. 

— Va fi ultima mea misiune în teritoriul inamic, generale; nu 
voi putea trece de barajul de la Hermopolis pentru a mă 
reîntoarce în capitală. 

— Un baraj... Ce fel de baraj? 

— O concentrare enormă de soldați. 

— Ciudat... Intenţionează, oare, Sethi să atace Teba? 

— Se pare că regele e bolnav. Cel care guvernează e 
cancelarul Bay. 

— Un civil... Un civil mort de frică! Și regina? 

— Işi revine foarte încet după o naștere foarte grea. De îndată 
ce fiul său se va simţi mai bine, situația riscă să se schimbe în 
mod radical. 

— Dar poate că acest baraj de la Hermopolis nu e decât o 
păcăleală! 

— Nu, generale! Cancelarul Bay crede că agresorul va fi cel 
învins; speră că trupele tebane își vor pierde elanul și vor purta 
răspunderea războiului civil. În plus, Hermopolis, de îndată ce va 
fi atacat, va face apel la întăriri foarte importante. 

— Garnizoanele frontierei de nord-est? 

— Exact. 

— Cancelarul ăsta e mai puţin tâmpit decât părea... Dar Sethi 
al II-lea a uitat, oare, că se află sub protecţia zeului Seth și că ar 
trebui să-i fie credincios, lovind ca un trăsnet? 

— Vorbele acestea le spun și cei din armată. Nimeni nu 
înţelege atitudinea regelui. Fără inteligenţa lui Bay, care o 
justifică prin raţiuni strategice, s-ar fi ivit deja greșeli grave. 

Să lase regimul lui Sethi al II-lea să putrezească la Pi-Ramses 
și să culeagă fără grijă fructele victoriei... Din nefericire, în acest 
trist caz, singurul învingător avea să fie Amenmes! 

Pentru a lua puterea, Mehy avea nevoie de un război între cei 
doi regi. Comorile din Locașul Adevărului păreau din nou 
inaccesibile, fapt pentru care el va trebui să-și folosească 
propriile armate, silindu-i pe tată și pe fiu să se lovească atât de 
rău, încât să nu se mai poată ridica, niciunul, nici celălalt. 

Va veni ziua în care, pe drumul către sat, Mehy va merge în 
fruntea unei escadre, pe care paznicii lui Sobek nu vor avea 
dreptul s-o oprească. 

Poarta cea mare se va deschide și Nefer cel Tăcut se va 
prosterna în faţa noului său stăpân, care va face pe 
mărinimosul, devastând apoi totul și punând mâna pe piatra de 
lumină. 

— Să obţinem informaţii certe ne va fi tot mai greu, generale, 
dar nu imposibil... Unii gradaţi ezită să-l slujească pe Sethi. 
Puteţi spera că ofițerii se vor alia, procurându-vă informaţii de 
primă importanţă. 

— Du-te să te odihnești la cazarma principală din Teba. Apoi, 
vei primi un loc de seamă în conducerea carelor. 

— Vă mulţumesc, generale! 

Mehy își luă dejunul, lacom, ca de obicei; mânca și bea 
repede și mult, grăbit să se reîntoarcă la supravegherea 
manevrelor. 

— O scrisoare specială, anunţă aghiotantul. 

— De unde? 

— De la Pi-Ramses. 

Mehy simţi că se sufocă. 

— Repetă! 

— Pi-Ramses... Cu pecetea lui Sethi al Il-lea. Curierul era 
singur și neînarmat și a lăsat scrisoarea la primul nostru 
avanpost, la nord de Teba. 

Nerăbdător, generalul rupse sigiliul, care părea autentic. 
Papirusul era de cea mai bună calitate, scrisul - elegant și 
rafinat. 

Era limpede că nu putea fi vorba de un fals. 

Totuși, când Mehy citi textul, crezu mai întâi că e o glumă. 

Semnătura: „În numele lui Sethi, rege al Egiptului de Sus și de 
Jos, cancelarul Bay”, îl făcu să înţeleagă realitatea. 

Generalul sări în carul său și se îndreptă, în goană, spre palat. 

Faraonul Amenmes citi scrisoarea adusă de Mehy. 

— Nu vi se pare ceva de neînchipuit, Maiestate? 

— În numele lui Sethi al II-lea, cancelarul Bay vă convoacă la 
Pi-Ramses pentru a asculta un raport asupra stării trupelor 
tebane... Ce vi se pare surprinzător, generale? Nici tatăl meu și 
nici eu n-am declarat încă război, în mod oficial. El nu vrea să 
știe de încoronarea mea, eu nu l-am recunoscut ca faraon, dar 
în ţară domnește pacea și fiecare a rămas pe teritoriul lui. În 
ceea ce vă privește, dragul meu Mehy, n-aţi fost avansat cu 
aprobarea lui Sethi? 

— Desigur, Maiestate, dar situaţia... 

— Cancelarul Bay vrea să știe în care tabără veţi lupta. 

— Dar e foarte clar! 

— Cine poate ști, generale? Poate că supunerea pe care o 
arătaţi nu-i decât o prefăcătorie. Vă prefaceţi că-mi sunteți 
credincios, dar în același timp sunteţi convins că învingătorul 
este tatăl meu. 

Mehy era livid. 

— În lupta pentru putere, trădarea este o armă ca toate 
celelalte, nu-i așa? 

— Nu și pentru un general al armatei voastre, Maiestate! 

Amenmes zâmbea cam ciudat. 

— N-am nimic contra dumneavoastră, Mehy, dar cred că e 
bine să profitați de situaţie. 

— Nu văd cum aș putea s-o fac! 

— Vă veţi duce la Pi-Ramses, îl veţi întâlni pe cancelarul Bay 
și poate chiar pe tatăl meu, veţi răspunde la întrebările lor, 
dându-le de înţeles că eu nu sunt decât o marionetă care 
asuprește populaţia și nu vrea decât să se îmbogăţească 
prădând cetăţile bogate din Sud. Le veţi spune că armata e pe 
punctul de a se revolta împotriva mea și că ar fi de ajuns o 
ofensivă a lui Sethi pentru ca eu să-mi pierd tronul. 

— Nu mă va crede nimeni! 

— Arătaţi-vă convingător, generale! Dacă reușiți să îndepliniţi 
această misiune, vom câștiga războiul. 

— Și dacă reușesc să-i conving, mă vor mai lăsa să plec? 

— Cred că da, căci veţi deveni corespondentul lor privilegiat 
la Teba și totodată informatorul lor. Închipuiţi-vă avantajul pe 
care-l vom avea! Aventura asta vă va pune oarecum în pericol, 
e adevărat, dar merită să încercăm. Porniţi la drum imediat, 
generale! 

t 

Purtând un șorț auriu, Nefer cel Tăcut lovi cu ciocanul dalta de 
aur, ce pătrunse în stânca pe care Paneb o lovi de îndată cu 
târnăcopul cel mare, unde focul cerului trasase botul și urechile 
lui Seth. Nakht cel Puternic nu întârzie să-l imite, însufleţit încă 
de dorința de a lovi mai tare și mai multă vreme decât colosul. 
Ceilalţi cioplitori în piatră adoptară un ritm mai lent, după ce 
Fened Nasul constatase buna calitate a calcarului. 

— Ce plan vom urma? întrebă Ched Salvatorul. 

— Cel pe care i l-am propus regelui și pe care l-a adoptat: un 
șir de patru coridoare, urmate de încăperile simbolice obișnuite. 

— Așadar, locul său de veci nu va fi foarte diferit de cel al 
tatălui său. 

— Amenmes nu dorește să se îndepărteze de tradiţie. 

— Are niște pretenţii deosebite privind decorarea? 

— Dorește să-și vadă reprezentată mama aducând ofrande 
zeilor. În rest, se încrede în inspiraţia noastră. 

— De mirare... Nu mă aşteptam la atâta tradiţionalism! Acest 
rege pare să aibă dorinţa de a domni și, dacă își dă seama de 

importanţa acestei Văi, poate că va reuși. Voi alege, așadar, 
textele și desenele împreună cu echipa mea. 

Nefer cel Tăcut le ceru sculptorilor să pregătească statui 
regale și să-l reprezinte pe Amenmes, în relief, pe pereții 
mormântului; cât despre Didia dulgherul și Thuty bijutierul, 
aceștia lucrau deja la mobilierul funerar, de la statuete până la 
paraclisele din lemn aurit. Vor fi, desigur, obligaţi să ceară 
ajutorul colegilor din echipa din stânga, cu toate că și aceștia 
erau ocupați până peste cap. De când noul faraon confirmase 
sarcinile  Locașului Adevărului, nobilii reluaseră comenzile 
întrerupte o vreme, pentru a nu supăra noua putere. 

Sunetul târnăcoapelor și al dălţilor, succesiunea schițelor, 
studiul modelelor, dragostea pentru materia ce avea să devină 
artă... Entuziasmul era din nou prezent, după o perioadă sumbră 
în care artizanii crezuseră că totul e pierdut. Crearea unui nou 
loc de veci îi unea și mai mult pe membrii echipei. 

Era o legătură pe care trădătorul o simţea ca pe o suferinţă... 
În ciuda eforturilor sale discrete, nu reușise să iște conflicte 
serioase în satul în care nimeni nu contesta autoritatea 
maestrului de operă. Și toate încercările sale de a descoperi 
ascunzătoarea pietrei de lumină dăduseră greș. 

Cu toate acestea, nu se descuraja. In această perioadă 
înfricoșătoare dinaintea unui război civil, poate va găsi vreun 
moment prielnic pentru a scotoci prin locașurile în care era greu 
să pătrunzi. Și când conflictul va izbucni, tulburările nu vor cruța 
Locașul Adevărului. Atunci, va trebui să știe să profite. 

t 

De la Hermopolis la Pi-Ramses, Mehy și escorta sa fuseseră 
puși sub o atentă supraveghere, dar fiind aplicate toate 
menajamentele datorate generalului, care se folosise de 
scrisoarea oficială a cancelarului Bay ca de o parolă, pentru a 
trece de posturile militare care aveau rolul de a supraveghea 
circulația corăbiilor pe Nil. 

Măcinat de neliniște, Mehy văzuse cum îi apar pe pulpa 
stângă vreo sută de buboaie dureroase și roșii. De mai multe ori 
pe zi, își dădea cu o pomadă care-i calma, cât de cât, 
mâncărimile. 

Era imposibil să nu asculte de Amenmes, cel care acum îl 
trimitea în gura lupului... Numai de nu i-ar cere Sethi al II-lea, în 
baza mesajelor criptate prin care generalul îl asigura de 

fidelitatea sa, să i se alăture în luptă împotriva fiului său. Dar cu 
siguranţă că regele n-ar acorda o poziţie superioară unui 
transfug. 

Revăzând Pi-Ramses, minunata capitală ctitorită de Ramses 
cel Mare, Mehy nu simţi nicio plăcere. Nu era în stare să 
aprecieze nici farmecul canalelor, nici al grădinilor și livezilor, iar 
când fu părăsit de escortă pentru a intra singur în palat, se simţi 
lipsit de apărare. Trebui să aștepte într-o anticameră, până când 
un scrib în vârstă îl introduse în vastul birou al cancelarului Bay, 
în care, printre altele, se afla o statuie din granit a lui Sethi al Il- 
lea. 

— Vă mulțumesc că aţi răspuns invitaţiei mele, generale! Sper 
că aţi călătorit bine. 

— Controalele au fost numeroase, dar m-am bucurat de o 
corabie confortabilă. 

— Luaţi loc, vă rog... Egiptul trece printr-o perioadă grea și 
cred că toţi cei care au sarcini de răspundere vor trebui să-și 
unească forțele, pentru a evita o înrăutăţire a situației. Nu 
sunteți de aceeași părere? 

— Bineînţeles că da, numai că eu nu sunt decât un militar 
care trebuie să execute ordinele primite. Și în momentul de 
faţă... 

— Nu trebuie să vă subestimaţi, generale! Regele Sethi și cu 
mine știm că aţi reorganizat trupele tebane în mod remarcabil și 
chiar ne întrebam care este calitatea acestui echipament. 

— Sper că au ajuns cu bine mesajele mele criptate. 

— Fiţi fără grijă, le-am primit și am apreciat credința 
dumneavoastră faţă de monarhul legitim, care va ști să vă 
răsplătească pentru meritele constatate. Cum a primit 
Amenmes vestea vizitei pe care ne-o faceţi? 

— l-am arătat scrisoarea voastră și nu s-a opus călătoriei 
mele, considerând că Egiptul trăiește încă în pace. 

— O viziune optimistă asupra realităţii, generale; dar nu mi-aţi 
dat niciun răspuns în legătură cu dotarea trupelor tebane. 

— Fără să prevăd tragedia care a început să ne sfâșie țara, m- 
am străduit cât am putut să-mi echipez trupele cu arme solide și 
care de bună calitate. 

Cancelarul își nota cele declarate de Mehy. 

— Amenmes a chemat garnizoanele din Nubia? 

— Încă nu. 

— Când vrea să pornească ofensiva? 

— Nu știe nici el. 

— Dar de ce ezită? 

— Amenmes nu e sigur că va învinge și se teme ca nu cumva 
să devină agresorul condamnat de întregul popor. 

— Intenţionează, într-adevăr, să domnească asupra întregului 
Egipt? 

— După părerea mea, își va da seama în curând că acest 
lucru e imposibil și că, procedând astfel, puterea îi va slăbi. Cu 
toate acestea, i-a dat ordin maestrului de operă al Locașului 
Adevărului să-i sape locul de veci în Valea Regilor. 

— Ce hotărâre a luat în privința mormântului regelui Sethi? 

— Lucrările au fost întrerupte, iar Nefer cel Tăcut a sigilat 
intrarea. 

— Eram convins că Amenmes va dori să distrugă acest 
monument creat pentru tatăl său... Atâta cumpătare mă 
uimește. O fi, oare, un semn de slăbiciune? 

— Amenmes nu domnește cu adevărat decât asupra Tebei, 
prin aprobarea marelui preot din Karnak, care apreciază 
devotamentul regelui pentru zeul Amon. Dar această alianţă e 
fragilă, căci va putea fi ușor distrusă printr-o intervenție 
riguroasă a lui Sethi. 

— Cu alte cuvinte, l-aţi sfătui pe faraon să pornească o 
puternică ofensivă împotriva fiului său. 

— Există, oare, o altă soluție pentru a reface unitatea ţării? 
Știu bine că e tragică și că mulţi soldaţi vor cădea în luptă, dar 
această dureroasă încercare mi se pare inevitabilă. 

— Ar putea fi evitată, generale! 

— În ce fel? 

— Când vom ataca, trupele voastre vor trebui să se retragă, 
lăsându-le pe ale noastre să înainteze până-n inima Tebei, 
pentru a-l aresta pe rebel. 

În faţa acestui om de temut, era bine ca Mehy să nu mai 
pronunțe niciun cuvânt. lar soluţia propusă de Bay era cea mai 
cumplită pentru el, căci ea evita un conflict. 

— Ezitaţi, generale? 

— Nicidecum... Vă felicit pentru strategia la care v-aţi gândit, 
dar cred că ea conţine un punct slab: supunerea absolută a 
oamenilor mei. 

— Vă îndoiţi cumva? 

— Câţiva ofițeri superiori cred în viitorul lui Amenmes. 

— Și nu i-aţi putea convinge că se înșală? 

— AȘ putea încerca, dar mi-ar trebui multă pricepere. 

— V-aș putea propune chiar mai mult: le veţi promite că Sethi 
nu va fi nerecunoscător și că fidelitatea lor faţă de faraonul 
legitim va fi recompensată. 

— În acest fel, nu vor fi greu de convins. Mai rămâne un 
singur punct important, cancelare: când veţi declanșa ofensiva? 

— De îndată ce Maiestatea Sa va fi convinsă că e necesar! 
Veţi primi un mesaj codat, cu toate amănuntele operaţiunii. 

leșind din ședința consiliului, în timpul căreia miniștrii nu 
conteniseră cu laudele, Amenmes aflase că generalul Mehy, 
reîntors de la Pi-Ramses, tocmai sosise la Teba. Il primise 
imediat într-o sală mică a palatului, în care nu se temea de 
prezenţa vreunui curtean indiscret. 

— După câte văd, tatăl meu nu v-a oprit la el... Aţi fost foarte 
norocos, generale! 

— Nu e vorba de noroc, Maiestate, ci de un plan conceput de 
către adversar, în care eu sunt elementul principal. 

— Despre ce plan e vorba? 

Conștient de faptul că intrase într-un joc periculos, Mehy nu 
trebuia să facă nicio greșeală, pentru ca amândoi dușmanii să 
aibă încredere în el, în timp ce va încerca să-i învrăjbească, pe 
unul contra celuilalt. 

— Sethi își aduce la Hermopolis o armată impresionantă, căci 
acolo și-a fixat el frontiera regatului. 

— O vom putea străpunge? 

— S-ar putea, dar cu prețul unui efort imens; și vom avea de 
înfruntat întăririle chemate din Nord, mai ales garnizoanele din 
nord-est. 

— Cu alte cuvinte, vom acţiona după cum dorește tatăl meu! 

— Așa este, Maiestate; el speră că veţi fi agresorul și că veţi fi 
distrus în înfruntarea de la Hermopolis. 

— Spuneţi-mi, generale... Cum aţi fost tratat de către 
dușman? 


Mehy simţea că regele Amenmes bănuiește jocul lui dublu; 
fusese foarte mirat văzând că se întoarce de la Pi-Ramses și era 
nevoie ca generalul să-i risipească îndoielile. 

— Cu o răceală făţișă, Maiestate, dar mi-a fost respectat 
gradul și, datorită scrisorii cancelarului Bay, mi s-a acordat 
atenţia cuvenită. Dar se așteptau să trec în tabăra lui Sethi. 

Privirea lui Amenmes deveni pătrunzătoare. 

— Și chiar n-aţi făcut-o, generale? 

— Nu, Maiestate, pentru că eu cred în victoria voastră; cred, e 
prea puţin spus. 

— De ce? 

— Pentru că eu știu să-l pun la pământ pe adversar. 

Forţa de convingere a lui Mehy îl tulbură pe rege. 

— L-aţi văzut pe Sethi? 

— Nu, doar pe cancelarul Bay; și n-am nicio informaţie precisă 
despre starea sănătăţii tatălui dumneavoastră. Se vorbește că 
regina a avut o naștere grea, iar copilul nu este prea bine, dar 
toate astea pot fi minciuni, pentru ca oamenii să creadă că Sethi 
și Tausert au alte preocupări decât să vă declare război. 

— Și dacă ar fi adevărat? 

— Adevărul, Maiestate, l-am aflat din gura cancelarului Bay. 

— Acel plan faimos! Spune-mi, care e? 

— Ideea este simplă, dar de o eficacitate redutabilă. Bay 
crede că-i sunt credincios lui Sethi, obligat fiind să vă dau 
ascultare, deși intenţionez să vă trădez. Când armata din Nord 
va ataca, le voi da ordin oamenilor mei să nu lupte și să se 
retragă. Soldaţii se vor împăca și veţi rămâne singur, fără 
apărare. 

— Este... este monstruos! Și aţi acceptat? 

— Dacă aș fi refuzat, n-aş mai fi ieșit viu din biroul 
cancelarului Bay. Și pot să vă mai spun că mi-a cerut să-i corup 
pe ofițerii îndărătnici. Bineînţeles, voi fi anunţat asupra zilei 
când vor ataca, pentru a fi evitate neînțelegerile. 

Amenmes părea pierdut. 

— Acest Bay este un diavol. 

— Nu, Maiestate, e un strateg convins că a găsit cea mai bună 
soluție pentru obţinerea unei victorii rapide și definitive. 

— Dacă mi-aţi dezvăluit în amănunt acest plan, spuse regele 
cu o voce nesigură, înseamnă că... nu mă trădați? 

— Bineînţeles că nu, Maiestate! îl asigură Mehy, cu un zâmbet 
larg. Şi vom întoarce acest plan împotriva celui care l-a 
conceput: când armata lui Sethi va ajunge aproape de Teba, 
așteptându-se să fie primită cu braţele deschise, ne va cădea în 
plasă. Șocul pe care-l va resimţi va fi în favoarea noastră, căci 
voi declanșa mai multe valuri de asalt, inamicul fiind obligat să 
capituleze pentru a se salva. În fruntea armatei voastre, veți 
obţine o victorie memorabilă. 

Mehy evitase să precizeze faptul că va refuza să-și sacrifice 
oamenii cei mai buni în această vâltoare în care Amenmes și 
Sethi aveau să se ucidă între ei. Atunci când va sosi momentul, 
el va fi cel care va obține adevărata victorie. O operațiune 
delicată, desigur, dar pe care se simțea capabil s-o ducă la bun 
sfârșit. 

— Generale, mă urmărește un gând: de ce ar trebui să am 
încredere în ceea ce îmi spuneţi? 

— Dacă v-aș spune că am ajuns să cred mai mult în 
capacitatea voastră de a domni decât în cea a lui Sethi, aceasta 
nu v-ar fi de ajuns și n-aţi greși. Adevăratul motiv e simplu, 
Maiestate, dar foarte important pentru mine: eu sunt teban și n- 
am acceptat niciodată să fie înlocuită cetatea lui Amon de o 
capitală nouă, stabilită în Deltă. Aţi venit să vă instalaţi aici și aţi 
învăţat să iubiți acest oraș și această regiune, pe care tatăl 
vostru o disprețuiește nespus. Teba e aceea care vă va aduce 
victoria și Maiestatea Voastră e cel care îi va reda rangul pe 
care n-ar fi trebuit să-l piardă. Nimeni altul n-ar fi în stare să 
împlinească visul meu și al ofițerilor superiori din armata 
noastră; iată de ce i-aș extermina pe dușmani. 

Din privirea liniștită a lui Amenmes, Mehy își dădu seama că 
vorbele sale își atinseseră scopul. Desigur, mai avea pregătite și 
alte argumente, dar pentru că primul fusese de ajuns pentru a-l 
convinge pe acest monarh sensibil și naiv, expunerea celorlalte 
nu mai era necesară. 

t 

Cancelarul Bay cercetase cu multă atenție dosarul despre 
generalul Mehy; conținea multe informații, de la aspectele 
muncii lui până la bârfele culese de subordonații săi. După 
întâlnirea cu el, cancelarul își formase într-adevăr o părere: 
Mehy era cu adevărat omul de care avea nevoie. 

Competent, harnic, energic, generalul era ascultat de oamenii 
săi și știa să-și impună voinţa. Destul de lucid ca să-și dea 
seama că Amenmes nu are niciun viitor, îl va sluji pe Sethi al Il- 
lea din interes, dacă nu din simpatie, și îi va permite să 
domnească din nou în întreaga ţară. 

Când pătrunseră în biroul lui Bay, cei patru generali ai 
faraonului erau foarte agitaţi. Purtătorul lor de cuvânt nu mai 
dădea atenţie formulelor de politeţe. 

— la spuneți, cancelare, ce aţi reușit să obţineţi? 

— Ceva informaţii asupra trupelor tebane. 

— Sunt tot atât de bine echipate pe cât vă temeaţi? 

— Din nefericire, da; asta dacă am înțeles bine confidențele 
făcute de generalul Mehy. 

— Așadar, acceptă colaborarea! 

— La fel ca voi, nu se gândește decât la măreţia țării sale și la 
refacerea integrităţii. 

— Dar rămâne totuși în tabăra adversă, îi aminti generalul 
armatei lui Amon. 

— Situaţia e mult mai complexă și n-ar trebui să ne plângem 
de asta. 

— Va accepta, oare, Amenmes, să-și recunoască greșelile? 

— Mi-e greu să vă spun mai mult înainte de a avea acordul 
Maiestăţii Sale asupra strategiei care mi se pare cea mai 
eficientă. Trupele voastre să fie, în permanență, pregătite de 
război, iar flota să fie gata de plecare. 

Generalii erau fericiţi: din cele spuse de cancelar reieșea că 
ofensiva generală era iminentă. 

t 

— Trebuie să-l văd urgent pe rege, îi ceru Bay intendentului 
principal. 

— Este imposibil, cancelare; Maiestatea Sa este la căpătâiul 
fiului său și dorește să nu fie deranjat de nimeni, nici măcar de 
dumneavoastră. 

— Dar regina m-ar putea primi? 

— Să mă interesez. 

Bay era disperat: el, care avea puterea să-i redea lui Sethi 
întregul Egipt, nu reușea nici măcar să-l vadă pe rege, pentru a 
obține aprobarea și să pornească atacul victorios! Această 
iniţiativă nu putea fi luată fără acordul suveranului. 

Un medic veni în întâmpinarea lui. 


— Regina acceptă să vă primească! Din nefericire, Maiestatea 
Sa nu-mi urmează sfaturile, căci consider că e prea slăbită 
pentru a se ocupa de treburile statului! Vă rog să n-o reţineţi 
mult și să n-o obosiţi! 

— Puteţi conta pe mine, doctore. 

O cameristă îl conduse pe Bay într-o încăpere luminoasă, cu 
pereţii zugrăviți în albastru-deschis și decoraţi cu frize de lotus. 

Tausert era culcată pe un pat din lemn de abanos și-și 
sprijinea capul pe niște perne brodate. 

Păstrând distanţa, cancelarul se înclină. 

— Maiestate, sănătatea Domniei Voastre... spuse el timid, cu 
o voce care-i tremura de emoție. 

— Mă simt mult mai bine, cancelare! Apropiaţi-vă și luaţi loc 
lângă mine! 

— Nu, prefer să rămân în picioare. 

Apropiindu-se, constată că regina Tausert rămăsese frumoasă 
și seducătoare. Machiată și coafată, era întruchiparea eleganţei, 
iar privirea ei pătrunzătoare nu-și pierduse siguranţa. 

— Vă cer iertare, Maiestate, pentru îndrăzneala mea, dar cred 
că am găsit calea ieșirii din impas, cu condiţia să obţin 
aprobarea faraonului. 

Cancelarul îi expuse lui Tausert planul său. 

— Dacă reușești, Bay, Egiptul va fi salvat. 

— Maiestate, cu cât vom porni ofensiva mai repede, cu atât 
vom avea mai mulţi sorți de izbândă. Dacă hotărârea nu va fi 
luată repede, generalul Mehy își va pierde încrederea. N-aţi 
putea interveni pe lângă rege? 

— Sethi nu mai este preocupat decât de sănătatea fiului său. 
Își pune toată speranța în acest copil, ca și când acesta va 
trebui să facă tot ceea ce el n-a reușit. 

— Insist asupra urgenței luării unei hotărâri, Maiestate; 
trupele noastre sunt gata de atac și nici măcar nu le-am spus 
generalilor că adevărata lor misiune este cea de a-l aresta pe 
Amenmes și de a face pace. 

Regina îl privi cu admiraţie. 

— Ești un remarcabil slujitor al statului, Bay, și un prieten ca 
nimeni altul... Egiptul nu-ţi va uita devotamentul. Ajută-mă să 
mă ridic, voi încerca să-l conving pe rege să-ți dea mână liberă! 

Ușa camerei se deschise. 

Cu braţele atârnând parcă prea grele, cu ochii goi, Sethi al Il- 
lea rămase în prag. 
— Fiul meu a murit, spuse el, în șoaptă. 

Datorită lecţiilor particulare pe care le făcea cu Gau cel Exact, 
Aperti, fiul lui Paneb, era ceva mai bun la matematică, dar 
rămăsese totuși ultimul din școală, Kenhir și asistentul său, 
Imuni, hotărând să-l elimine. 

Fiind prea vârstnic, Kenhir nu mai preda decât literatura. 
Datorită lui, cei mai buni elevi studiau învăţătura înțeleptului 
Ptah-hotep sau discursurile acestui locuitor al oazei despre 
necesitatea respectului față de Maat și a luptei împotriva 
nedreptăţii. Ursuzului Imuni îi revenea predarea citirii, scrierii, 
socotitului și a altor materii de bază tuturor copiilor din sat, fete 
și băieţi; unii dintre ei aveau să rămână în confrerie, alţii se vor 
folosi de știința lor pentru a-și face o carieră în afara satului. 

— Fiul tău îmi deranjează cursurile, îi reproșă Imuni lui Paneb; 
vorbește, le distrage atenţia colegilor săi și-mi răspunde cu 
obrăznicie. 

— De ce nu-l pedepsești aspru? 

— L-am ameninţat... Dar îmi râde în nas! 

— Asta, pentru că ţi-e frică de el! 

— Nu, cum să-mi fie frică?! Dar, pentru vârsta lui, e mare și 
puternic, iar eu... 

— Ascultă, Imuni! Noi doi nu ne prea simpatizăm, dar fiul meu 
trebuie să-și respecte profesorul și să muncească așa cum se 
cuvine. Voi avea eu grijă să-l pun pe drumul cel bun, dar am 
pretenţia să mă anunțţi ori de câte ori face un pas greșit; dacă 
nu vei face astfel, te voi considera răspunzător de purtarea sa. 
M-ai înţeles? 

— Perfect! răspunse Ilmuni, cu glas pierit. 

t 

Vreo zece puștani se jucau în mijlocul drumului. Trebuiau să 
parcurgă, sărind într-un picior, o spirală desenată pe pământ și 
mărginită de niște căsuțe; unele acordau avantaje, permiţând 

continuarea traseului, altele indicau pedepse și retragerea spre 
punctul de plecare. 

— Ai trișat, Aperti! exclamă fiul lui Ipuy Iscoditorul, un băiat 
studios și cumpătat. 

— Tu n-ai decât un scop: să-i placi profesorului! 

— Ai trișat, așadar ieși din joc! 

Toţi ceilalţi erau de acord cu pedeapsa. 

— Nu sunteţi decât niște pârăcioși împuţiţi... Eram gata-gata 
să câștig din nou și asta nu vă convine! 

— Nu, pentru că trișezi. 

Aperti, prefăcându-se că se îndepărtează, se întoarse brusc și, 
cu o creangă de salcie, îl lovi în spate pe fiul lui Ipuy. 

— Asta, ca să nu mă uiți, pârâciosule! 

Mai înalt cu un cap decât adversarul său și cântărind cu 
douăzeci de kilograme mai mult, Aperti îl trânti pe spate și 
tocmai se pregătea să-i tăbăcească pielea, când primi un picior 
zdravăn în fund, care-l trimise drept în faţada unei case. 

Furios, băiatul se întoarse, hotărât să-l pună la punct pe 
agresor. 

— Ai intenţia să-ţi lovești tatăl? îl întrebă Paneb, calm. 

Aperti n-avea unde să mai fugă și primi o pereche zdravănă 
de palme, care-i aprinseră obrajii. 

— Și eu am fost o pușlama, mărturisi Paneb, dar am dorit de 
când mă știu să învăţ și n-am trișat niciodată! Ori te schimbi, ori 
te alung imediat din sat! Vei munci la câmp alături de auxiliari 
și, în sfârșit, te vei dovedi util. 

— Să nu faci asta! 

— Atunci dă-mi motive întemeiate să te accept, în continuare, 
aici. Faptul că poţi trăi în Locașul Adevărului este un avantaj ce 
nu suportă comparaţie. Aici vei putea primi o educaţie aleasă, 
mult mai bună decât cea din școlile templelor. Dacă ești atât de 
prost încât n-ai înțeles până acum acest lucru, du-te și caută-ţi 
norocul în altă parte! 

— Nu-mi place Ilmuni, îl prefer pe Gau... E urât și sever, dar 
înțeleg ce-mi explică. 

— Putin îmi pasă de preferinţele tale, băiete! Important este 
să fii ascultător și să înveți. 

t 

— Regele Amenmes are noroc, aprecie Nakht cel Puternic; va 

trăi în eternitate în cea mai frumoasă parte a Văii! 

— Mie, spuse Karo cel Posac punând târnăcopul jos, îmi place 
mai mult locul unde se află mormântul lui Sethi al II-lea. 

— La Sethi, nu sunt tocmai reușite colțurile izolate, notă 
Fened Nasul, care începuse, în sfârșit, să mai pună ceva carne 
pe el, după lunga perioadă de după divorţ, când făcuse o 
depresie. _ 

— Crezi că Amenmes va reuși? In loc să atace, el îl așteaptă 
pe adversar! Nu așa procedează un șef! 

— Te pomenești că te pricepi la treburile armatei? îl ironiză 
Casa-Funie. 

— Nu vom mai săpa mult în stâncă, ascultați ce vă spun! Și nu 
vom ajunge prea departe cu mormântul ăsta! 

— M-aș mira să fie așa, având în vedere ritmul pe care ni-l 
impune maestrul de operă. 

La rândul său, Paneb se opri din lucru. 

— Ai vreo nemulțumire, Casa? 

— Nu înţeleg de ce Nefer ne-a cerut, luna trecută, să înaintăm 
fără încetare, renunțând chiar la cele două zile de odihnă. 

— Nu era vorba decât de sărbători facultative, îi aminti Paneb; 
când avem prea mult de lucru, maestrul de operă are dreptul să 
le suprime. 

— Prea mult, bine ai zis! 

— Ce e așa greu de înţeles? interveni Karo, masându-și 
bicepșii; maestrul de operă e convins că domnia lui Amenmes 
va fi de scurtă durată și dorește să-i ofere tânărului faraon un 
loc de veci deosebit de bine realizat. 

Nakht bău o gură de apă rece și trecu urciorul mai departe. 

— Să sperăm că se înșală... Dacă Sethi intră în Teba 
învingător, vai de pielea noastră! 

— Nu trebuie să fii atât de pesimist, obiectă Fened; ai uitat 
deja felul în care Nefer ne-a apărat și ne-a salvat confreria? 

— Nu-i reproșez nimic, dar ce va putea să mai facă înaintea 
faraonului dornic de răzbunare? 

— În primul rând, nu suntem încă într-o asemenea situaţie; și 
acum, la treabă, pauza a luat sfârșit! 

t 

Întregul Pi-Ramses era în doliu. La palat, curtenii și servitorii 
nu se mai bărbiereau; cât despre femei, nu mai purtau peruci, 
lăsându-și părul despletit. 

Cei mai buni experți începuseră mumificarea. 

Cancelarul Bay nu-și mai părăsea biroul, încurajându-i, rând 
pe rând, pe marii demnitari, dornici să afle dacă regatul mai era 
guvernat; în ciuda eforturilor sale, nu reușise să-i convingă și 
asupra capitalei plutea o atmosferă sumbră. 

În timp ce cancelarul se străduia să lupte contra acestei 
atitudini, dovedind, prin munca sa și a colaboratorilor săi, că 
statul nu era pe cale să se destrame, se produse un fel de 
miracol; regina Tausert hotărî să convoace curtea. 

De îndată, curiozitatea luă locul disperării, înghesuindu-se cu 
toţii pentru a pătrunde în marea sală de audienţe inaugurată de 
Ramses cel Mare. 

Purtând o rochie lungă de un verde-deschis, având în păr o 
diademă de aur și, la gât, un colier de turcoaz, brățări de aur la 
mâini, regina se așeză pe tronul lui Pharaon. In lipsa lui Sethi, 
țara era guvernată de marea soție regală. 

Curtenii cei mai apropiaţi reginei încercau în zadar să observe 
pe chipul ei urme de oboseală; cu aceeași prestanţă ca altădată, 
Tausert apărea pentru prima dată singură în fruntea statului și 
mulţi o pândeau, sperând să facă un pas greșit. 

— Regele e suferind, anunţă ea; decesul fiului său l-a afectat 
profund și medicii cred că va avea nevoie de odihnă îndelungată 
și de îngrijiri deosebite, înainte de a mânui, din nou, sceptrele. 
Imi revine sarcina de a asigura interimatul și puteţi conta pe 
fermitatea mea și pe cea a cancelarului Bay, care conduce 
treburile statului cu o competență apreciată de toată lumea. 

— Dar când va declanșa armata noastră atacul împotriva 
Tebei? întrebă, cu agresivitate, un curtean. 

— Pharaon a hotărât să nu fim noi agresorii, ci să asigurăm 
securitatea regiunilor controlate de noi. Desigur, în cazul unui 
atac din partea prinţului Amenmes, vom riposta cu toată forța. 

— Asta înseamnă că îi lăsăm Teba și Sudul? 

— Asta înseamnă că nu vom fi noi primii care vom face să 
curgă sângele egiptenilor și că faraonul preferă, deocamdată, un 
statu-quo, în locul unui măcel. Dar suntem conștienți că vor 
trebui reunite cele Două Ținuturi. Pentru aceasta, vom urma alte 
căi. 

— Care, Maiestate? 

— Un curtean de rând și cu limba ascuţită n-are de ce să 
cunoască secrete de stat de o asemenea importanţă, preciză cu 

demnitate regina. El se va mulțumi doar să se supună și să-și 
slujească ţara, bineînţeles, dacă e în stare! 

Tausert se ridică, gest care anunţa sfârșitul audienței. 

Uimit și încurajat, cancelarul Bay își dădu imediat seama că 
întreaga curte era copleșită de puterea reginei. 

t 

— Dați-mi voie să vă felicit pentru intervenția voastră, 
Maiestate! i se adresă cancelarul reginei; sunt convins că va 
face să înceteze clevetirile și-i va liniști pe cei îngrijoraţi. Dar 
chiar este imposibil să-l convingem pe rege că e bine să atacăm 
Teba, conform planului meu? 

— Sethi își pusese toată speranţa în fiul nostru, Bay; moartea 
acestuia l-a făcut să nu mai dorească să trăiască și se teme să 
se supună puterii lui Seth. De aceea, evită un conflict cu 
Amenmes și nu vrea, în niciun caz, să declanșeze războiul. 

— Dar știți bine, Maiestate, că înfruntarea este inevitabilă! 

— Există ceva și mai grav, pentru moment. 

Gravitatea reginei îl îngrijoră pe Bay. 

— Sethi vrea ca fiul său, care ar fi trebuit să-i urmeze la tron, 
să fie înhumat într-un loc de veci din Valea Regilor. 

— Bine, dar regiunea tebană se află sub controlul lui 
Amenmes! 

— Regele nu poate încă să se ocupe de această problemă, 
așa că eu voi fi aceea care va trebui s-o rezolve. 

— Să nu acceptaţi această nebunie, Maiestate, vă implor! 
Prinţul Amenmes vă detestă, vă va refuza această cerere și vă 
va lua ostatică! Țara are prea multă nevoie de regina sa, pentru 
a risca să cădeţi în gura leului celui sângeros. 

— Dă ordin să mi se pregătească o corabie, cancelare! Voi 
pleca mâine dimineaţă. 

— Doar o corabie? V-ar trebui o escortă numeroasă, niște 
militari experimentați și... 

— O singură corabie, cu o capelă funerară pentru fiul meu 
decedat și niciun soldat! 


t Capitolul 34 


— Tot nimic? îl întrebă Mehy, furios, pe aghiotantul său. 


— Astăzi, niciun mesaj. 

Generalul se întoarse la arcașii săi, pentru a conduce 
antrenamentul. Dotaţi cu săgeți noi, aceștia îl vor nimici pe 
adversar într-un timp record. Datorită muncii intense impuse 
trupelor, generalul avea acum o armată puternică, foarte 
mobilă, capabilă să-i execute ordinele pe loc. 

Putea fi mândru de el. Avusese nevoie de mulți ani de muncă 
în secret pentru a ajunge la această forță de neegalat, care să-i 
deschidă drumul către puterea supremă, cu condiţia s-o 
folosească în mod inteligent. Pe străvechiul pământ al 
faraonilor, o dictatură militară n-avea nicio șansă; opunându-se 
legii lui Maat, ea n-ar putea fi acceptată nici de scribi, nici de 
preoți, nici de popor. Și apoi, Mehy trebuia să joace rolul unui 
salvator, succesul său fiind obţinut prin lupta pe viaţă și pe 
moarte dintre Sethi al II-lea și fiul lui, Amenmes. 

În timp ce-și pregătea carul de luptă, îi trecu prin minte un 
gând care-l amuză: oare nu datora ascensiunea sa, măcar în 
parte, Locașului Adevărului? Ura pe care o purta confreriei de 
când îi fusese respinsă candidatura îl făcuse să caute mijloacele 
potrivite pentru a lupta contra ei, devenind, așadar, tot mai 
puternic și mai influent. 

Să radă satul de pe faţa pământului, după ce i-ar lua 
comorile, l-ar face tot atât de fericit ca și atunci când ar fi 
încoronat faraon. 

Dar de ce întârzia să sosească mesajul codat al cancelarului 
Bay? Mehy era convins că-l făcuse să se încreadă în loialitatea 
sa și, după aparențe, cancelarul credea în succesul planului său: 
părea chiar nerăbdător să-l pună în aplicare și să recucerească 
Sudul. 

Probabil că Sethi ezita încă, dar strategia lui Bay era atât de 
bine gândită încât, în cele din urmă, regele o va aproba, sigur de 
o victorie ușoară și fără victime. 

Aghiotantul sosi cu sufletul la gură. 

— Generale, a fost semnalată o corabie suspectă venind 
dinspre Nord! 

— Vrei să spui, o flotilă? 

— După cele spuse de pândari, nu e decât o singură corabie! 

Mirat, Mehy nu dorea câtuși de puţin să riște. 

— Să fie oprită și forţată să acosteze la debarcaderul principal 
de pe malul stâng. Dacă soldaţii refuză să se predea, să fie uciși, 
lăsând în viață, în vederea interogatoriului, doar unul sau doi. 

t 

Satul întreg se îneca aproape într-o ceaţă parfumată, în care 
dominau miresmele de tămâie proaspătă. Era ziua tămâierii 
caselor și a locașurilor confreriei, iar fiecare gospodină aruncase 
pe jăratic grăunţe de rășină. Prin această măsură de igienă, 
erau distruse insectele și germenii bolilor; era, în același timp, 
un prilej de veselie pentru toţi, mai ales pentru copii. 

Trădătorul se apropie de locașul de întruniri al echipei din 
dreapta. După lungi momente de gândire, ajunsese la concluzia 
certă că piatra de lumină nu se putea afla decât aici, probabil 
sub naos. Dacă profita de ocazia care i se ivise, avea măcar 
posibilitatea să-și dea seama de adevăr. 

Din nefericire pentru el, maestrul de operă îl desemnase deja 
pe Karo cel Posac să facă tot ceea ce acest cioplitor în piatră cu 
braţe scurte și puternice considera o corvoadă. La tămâierea 
următoare, trădătorul va încerca să-l înlocuiască, dar fără să se 
ofere voluntar, pentru a nu da de bănuit. 

Mâna pe care o simţi pe umăr îi îngheţă sângele în vine. 

— Și tu ai fugit de acasă? îi spuse Paneb. 

— Mărturisesc că da... Nu suport mirosurile astea 
pătrunzătoare. 

— Nici eu! La mine, nici nu se mai poate respira, căci Uabet 
mărește cantitatea de tămâie, pentru a distruge chiar și vietăţile 
invizibile. 

Când colosul se îndepărtă, trădătorul era leoarcă de sudoare. 
Porni către casă, cu mintea aiurea și cu picioarele tremurându-i. 

Vreo zece femei stăteau de vorbă cu soţia lui: 

— Șeful Sobek cere să stea de vorbă cu Kenhir. Ar trebui să 
mergem la poarta cea mare. 

Ceața parfumată se risipea, satul fusese purificat, dar nimeni 
nu se gândea la banchetul care trebuia să încununeze această 
măsură de igienă, căci se adunaseră cu toții pentru a asculta 
declaraţiile scribului Mormântului, care tocmai sosise. 

— Flota din Nord atacă Teba, îi anunţă el. 

— Va începe războiul, exclamă, înnebunită, soția lui Pai, este 
război! 

— Nimeni să nu iasă din sat, porunci maestrul de operă; 

Sobek ne va informa asupra evenimentelor. 
t 

Corabia suspectă acostă, încet, la debarcaderul principal de 
pe malul stâng, sub privirea a trei sute de arcași gata să tragă, 
atunci când generalul Mehy avea să ridice mâna. Dar acesta din 
urmă, precum soldaţii săi, observa cu uimire ciudata corabie. 

Nu era un vas de război, ci o mare ambarcaţie funerară, în 
mijlocul căreia se afla o capelă încadrată de două statui 
reprezentându-le pe Isis și pe Nephtys, stând în genunchi, cu 
mâinile întinse spre catafalc, pentru a-l ocroti și a-i oferi din 
energia lor. 

Cei douăzeci de vâslași nu erau înarmați și nici căpitanul. 

Fiecare își tinu respiraţia atunci când Tausert, purtând o 
rochie de doliu, albă și lungă, iar în păr având coroana roșie a 
Nordului, trecu pe pasarelă. 

Mehy se înclină în faţa suveranei. 

— Sunteţi generalul Mehy? 

— Da, Maiestate! 

— Această ambarcaţie funerară poartă mumia fiului meu, pe 
care faraonul și cu mine dorim s-o înhumăm în Valea Regilor. 

Lui Mehy nu-i venea să-și creadă urechilor. 

— Nu... Nu sunteţi însoţită de vase de escortă? 

— Am venit singură, generale, iar acești vâslași nu sunt 
soldați. 

— Maiestate, cum să spun... 

— Nu vorbesc cu administratorul principal al malului stâng al 
Tebei? 

— Desigur, Maiestate, dar... 

— Dar... aproape suntem în război și trebuie să ascultați de 
ordinele prinţului Amenmes. 

— Prințul a devenit faraon și... 

— Nu există decât un singur faraon, generale! Și în numele lui 
am venit! 

Mehy nu se aștepta la un asalt de acest fel, dar probabil că 
putea trage vreun folos din acest demers nechibzuit al reginei. 

— Cred că înţelegeţi, Maiestate, că sunt obligat să cer părerea 
regelui Amenmes. Îmi permit să vă invit la palatul Ramesseum, 
unde veţi fi găzduită! 

— Aţi fi putut face o alegere mai proastă, generale! 

— Nu e niciun război, îi anunță scribul Mormântului pe săteni. 

— N-a sosit o flotilă din Nord? întrebă Ipuy Iscoditorul. 

— Nu. Este doar o uriașă ambarcaţie funerară, în care nu se 
află decât regina Tausert și mumia fiului său. 

— Regina Tausert! se miră Nakht cel Puternic; sper că n-a 
înnebunit! 

— După cum se vorbește, ar dori un mormânt în Valea 
Regilor, pentru fiul său. 

— Amenmes nu va accepta nici în ruptul capului, își dădu cu 
părerea Didia cel Generos; o va întemniţa pe Tausert, iar Sethi 
va ordona trupelor sale să atace Teba. 

— Nu va îndrăzni, obiectă Karo cel Posac; se va teme că 
Amenmes o va ucide pe regină. 

— În orice caz, spuse Renup cel Jovial, treaba asta nu ne 
privește. 

— Eşti sigur? îl întrebă Paneb. Cine va săpa acest mormânt 
dacă nu confreria noastră? 

— Regele Amenmes are, desigur, alte planuri, iar destinul îi 
oferă un dar nepreţuit. 

— Nu o mai consideraţi pe regină o dementă! le recomandă 
Ched Salvatorul. Știe foarte bine ce face. Lăsându-se pradă 
adversarului lui Sethi, pune stavilă oricărei înfruntări dintre tată 
și fiu. 

— Riscă totuși enorm! 

— În general, reginele Egiptului dau dovadă de un curaj 
extraordinar; chiar dacă acest demers va fi sortit eșecului, nu 
este lipsit de măreție! O măreție care dovedește că Egiptul n-a 
ajuns la capătul puterilor! 

Maestrul de operă nu scotea niciun cuvânt, de parcă 
întrevedea o altă desfășurare a evenimentelor. 

t 

— Tausert v-a păcălit, generale! se înfurie Amenmes. 

— Nu, Maiestate; în capelă se afla, cu adevărat, sarcofagul 
fiului său. 

— E doar o provocare! 

— Desigur, dar cu ce scop? 

— Trebuie s-o faceţi să vorbească, generale! 

— Maiestate... Tausert este regina! 


— Ai luat-o razna, Mehy: nu există decât o singură regină a 
Egiptului și aceea e soția mea! 

— lmi cer iertare, Maiestate, dar n-o pot trata pe Tausert ca 
pe o prizonieră oarecare. 

Scos din minţi, Amenmes lovi cu pumnul într-o coloană. 

— O detest pe intriganta asta... l-a luat locul mamei mele, 
pervertind inima tatălui meu. 

— Presupun că vă cunoaște sentimentele. 

— Fără nicio îndoială! 

— In acest caz, Maiestate, prezenţa ei la Teba e cu atât mai 
surprinzătoare. 

— V-a înmânat vreun mesaj din partea lui Sethi? 

— Nu, Maiestate! 

— Ești sigur că n-a pomenit decât de funeraliile fiului său? 

— Desigur. 

— Nu este decât o capcană, generale, nu poate fi decât o 
capcană! 

— Am ajuns și eu la aceeași concluzie, Maiestate, dar nu sunt 
în stare să-mi dau seama ce ar avea de gând să facă. 

— Tausert e o ambițioasă și își face planuri dinainte, capabilă 
să se folosească de moartea fiului său pentru a mă elimina pe 
mine. Aveţi grijă, mai ales, să nu vă lăsaţi nici impresionat, nici 
înduioșat! Această femeie este o actriță de temut și va încerca 
să vă seducă. Paznicii n-au semnalat sosirea unei flotile de 
război care ar fi putut profita de slăbirea vigilenţei noastre? 

— Peste tot e liniște, Maiestate! 

— De câte ori aţi interogat-o până acum? 

— De trei ori; și Tausert mi-a dat, constant, aceleași 
răspunsuri, cu același calm și exprimându-și aceleași dorinţe. 

— In ce cursă caută să ne atragă vrăjitoarea asta? Cea mai 
bună soluție ar fi s-o condamnăm la moarte printr-un tribunal 
excepţional. 

— În felul acesta, aţi stârni mânia lui Sethi, prezise generalul, 
deși ar fi dorit din toată inima aplicarea acestei soluţii. 

Amenmes se sprijini de coloana în care tocmai lovise și își 
ridică privirea către plafonul ornat cu frunze de viță și ciorchini. 

— Aduceţi-mi-o pe Tausert, generale! 

— Regina... A sosit doamna Tausert, Maiestate! anunţă 
intendentul palatului. 

— Să intre! 

Amenmes hotărâse s-o primească în sala tronului, în palatul 
din Karnak. Așezat pe tronul din lemn aurit al lui Merenptah, 
purta pe cap coroana albastră. 

Nimeni nu avea să asiste la discuţie. 

De îndată ce regina apăru, regele se pierdu cu firea. 
Îmbrăcată într-o rochie roșie care îi punea în valoare bijuteriile, 
Tausert părea mai degrabă o zeiţă decât o simplă muritoare. Cu 
gâtul uscat, Amenmes nu mai era în stare să-i adreseze 
mulțimea de reproșuri pregătite acestei femei pe care o ura. 

— Nu-mi oferi un scaun, Amenmes? 

Tânărul ar fi trebuit să-i ordone să se încline în faţa faraonului, 
dar se mulțumi să îngaime: 

— Nu sunt servitorul dumneavoastră! 

— Oricât de puternic ar fi, un rege știe cum să se poarte față 
de o regină! 

Amenmes se ridică. 

— Urmaţi-mă! 

O conduse pe Tausert într-o încăpere mică, în care obișnuia 
să se odihnească între două audieri. Cei doi interlocutori se 
așezară în același timp pe niște banchete de piatră acoperite cu 
perne. 

— Ce dorești, regină Tausert? 

— Generalul Mehy nu v-a transmis doleanțele mele? 

— Mi se pare că n-au nicio noimă! 

— Oricare v-ar fi ambițiile, Amenmes, aţi putea fi atât de crud, 
încât să călcaţi în picioare durerea unei mame și să refuzațţi 
îndeplinirea dorințelor ei legitime? 

— Nu știți ce e acela un sentiment! Dacă v-aţi căsătorit cu 
tatăl meu, n-aţi făcut-o din dragoste, ci pentru a ajunge la 
putere! 

— l-am dăruit lui Sethi un fiu, pe care el spera să-l asocieze la 
tron, dar pe care destinul ni l-a răpit. Moartea lui l-a adus pe 
tatăl vostru în culmea disperării și și-a exprimat o dorinţă 
puternică: ca acest copil, care ar fi trebuit să ajungă faraon, să 

fie înhumat în Valea Regilor, lângă strămoșii săi. lată singurul 
motiv al călătoriei mele, iar toate celelalte pe care vi le 
imaginaţi nu există. 

Demnitatea lui Tausert îl năuci pe Amenmes. Crezuse că-i va 
reproșa faptul că s-a proclamat faraon, refuzând să recunoască 
suveranitatea lui Sethi, și că discuţia lor se va transforma 
repede în ceartă; dar regina vorbea cu seninătate și fără 
dușmănie. In privirea acestei femei de o frumusețe răpitoare, i 
se părea chiar că vede o adevărată suferinţă. 

— Nu vă cred, Tausert... N-aţi venit, cumva, la Teba pentru a- 
mi cere să renunţ la tron și să-l recunosc pe tatăl meu ca unic 
faraon? 

Tausert zâmbi. 

— Aţi fi de acord s-o faceţi? 

— Niciodată! 

— Așadar, ar fi fost inutil să v-o cer! Aţi mers prea departe, 
Amenmes, și acum nu mai există cale de întoarcere. Dar să știți 
că Sethi nu dorește un război care să ducă la moartea a 
numeroși soldaţi egipteni, să aducă nenorociri ţării și s-o 
slăbească, făcând din ea o pradă ușoară pentru invadatori. 

Amenmes avea un avantaj decisiv asupra lui Tausert: planul 
generalului Mehy. Dar, deodată, văzu înaintea ochilor mii de 
cadavre, al căror sânge înroșea apele Nilului, și acest coșmar 
trăit cu ochii deschiși îl înspăimântă. Să domnești nu înseamnă 
să semeni moartea printre oameni. 

— Îmi păreţi tulburat, Amenmes! 

— Când aveţi de gând să-mi mărturisiți adevăratul motiv al 
călătoriei? 

— V-am spus totul! 

— Cum v-aș putea crede, când știu că nu acționați niciodată 
fără un scop precis? 

— Eu și tatăl dumneavoastră ne iubim și ne iubeam copilul. 
Moartea lui ne-a răvășit viața și eu aș fi fericită să îndeplinesc 
dorinţa soțului meu. V-o mai spun o dată, acesta e singurul 
motiv al călătoriei mele și sper să mă înțelegetți! 

— Nu-i așa că l-aţi împiedicat pe tatăl meu să mă asocieze la 
tron și să mă aleagă coregent? 

— Da, așa este! 

— De ce mă urâţi? 

— Vă consider incapabil să guvernaţi, Amenmes! 


— Vă înșelaţi și pot să v-o dovedesc! Astăzi, ar trebui să fiți 
judecată pentru crimă de lezmajestate. 

— Faceţi cum credeţi că e bine, dar îndepliniţi mai întâi 
dorinţa tatălui vostru! 

Amenmes ezita. 

Tausert părea sinceră și nu căuta să scape atunci când se afla 
într-o situaţie mai delicată, de parcă singurul lucru care conta 
era înhumarea fiului ei defunct. 

Ce capcană îi întindea această regină aparent vulnerabilă? 

— Dând dovadă de clemență pentru un copil mort, nu vă veți 
pierde autoritatea! adăugă Tausert. 

— Mi-am dovedit deja generozitatea renunțând la distrugerea 
mormântului lui Sethi. 

— Dar un fiu ar fi putut să facă bucăţi locul de veci al tatălui 
său, pângărind marea câmpie în care sălășluiesc sufletele 
faraonilor? 

Prins la strâmtoare, Amenmes își cobori privirea. Această 
femeie pe care o ura îndrăznea să-l sfideze, chiar fiind prizonieră 
în palatul său! 

— Acest copil nu era un rege! Mumia sa nu trebuie să se 
odihnească în Valea Regilor. 

— Poate nu știți că unele personalităţi care nu făceau parte 
din familia regală au fost admise în Vale, în mod excepţional! 
Dacă-l veţi întreba pe maestrul de operă al Locașului Adevărului, 
veţi avea confirmarea acestui adevăr. 

t 

— Doriţi să vă însoțesc la palat? îl întrebă șeful Sobek pe 
Nefer cel Tăcut. 

— Nu este necesar. 

— Ar fi totuși mai prudent... Chiar dacă cei care vă solicită nu 
sunt decât niște civili, nu v-au comunicat motivul pentru care 
Amenmes dorește să vă vadă. 

— Ce motive aș avea să mă tem, Sobek? 

Nubianul nu era de acord cu imprudenţa maestrului de operă, 
care plecă însoţit de cinci scribi regali și de asistenții lor, sosiți în 
delegație până la primul fort al Locașului Adevărului, pentru a 
solicita intervenţia lui Nefer. Îi precizaseră că faraonul Amenmes 
insistase asupra urgenţei misiunii lor. Conducătorii de care 
dădură bice cailor pentru a ajunge cât mai repede la 
debarcader; de acolo, o corabie rapidă îi trecu peste Nil. 

La poarta principală a palatului, Nefer fu luat în primire de un 
intendent, care-l conduse în sala unde se aflau Amenmes și o 
femeie de o prestanță extraordinară; aceasta îl privi cu interes 
pe maestrul de operă. 

— lată-mă, în sfârșit! exclamă Amenmes. 

— N-am zăbovit nicio clipă, Maiestate! 

— Explicaţi-i reginei Tausert că nu este posibil ca fiul său să 
fie înhumat în Valea Regilor, pentru că n-a fost încoronat. 

Întrebarea era pusă în așa fel încât Nefer să înţeleagă ce 
trebuia să răspundă. Dar ceea ce Amenmes dorea să audă nu 
corespundea cu realitatea, iar maestrul de operă nu putea și nici 
nu dorea să mintă. 

— De fapt, Maiestate, există și excepţii. 

Amenmes se înroși. 

— Cum ar fi? 

— De exemplu, imensul loc de veci, cu numeroase capele, 
construit de Ramses pentru cei care i-au fost credincioși, 
purtând titlul de „fiu regal”. 

— Este o excepţie demnă de Ramses cel Mare! Și acei fii erau, 
măcar simbolic, asociaţi la tron! Nu este cazul copilului reginei 
Tausert. Lucrurile sunt clare! 

— Nu cred, Maiestate, pentru că trebuie să menţionăm cazul 
unor personalităţi remarcabile, cărora cei care v-au precedat le- 
au acordat inestimabila onoare de a fi primiţi în Vale. Mă 
gândesc la doica reginei Hatshepsut?, la vizirul lui Amenhotep al 
II-lea:, la slujitorul care purta evantaiul lui Thutmosis al Ill-lea* 
sau la părinţii reginei Tiyi, marea soţie regală a lui Amenhotep al 
Ill-lea5. Și nu mai vorbesc despre mormintele oferite altor 
însoțitori credincioși, câini, pisici, maimuțe și ibiși. 

Deși în mod discret, regina triumfa, se mulțumi cu o privire 
directă către Amenmes, căruia maestrul de operă îi 
demonstrase că era liber să primească în Vale o ființă pe care 
dorea s-o onoreze în mod excepţional. 

Dar tocmai această fiinţă era copilul destinat să-i ia locul, 
copilul pe care-l ura ca și pe Tausert! 


2 În mormântul KV 60. 

E Amen-em-Opet - mormântul KV 48. 
4 Maiherprn - mormântul KV 36. 

> Yuia și Tjuiu - mormântul KV 46. 


Amenmes trebuia să găsească un argument hotărâtor, care 
să-l lase mut pe maestrul de operă. 

— Locașul Adevărului lucrează în prezent la locul meu de veci, 
aminti regele; nu are nici timp și nici oamenii necesari pentru 
construirea și decorarea unui asemenea monument. Îmi este, 
așadar, imposibil să-i împlinesc dorinţa reginei Tausert. 

— Mă tem că vă înșelaţi, Maiestate, îl corectă Nefer: 
mormintele personalităţilor neregale sunt doar niște cavouri 
foarte simple, fără niciun ornament. Doar faraonilor le sunt 
destinate sculpturile, picturile și textele. Dacă vă hotărâți, voi 
pune doi cioplitori în piatră să sape un puț și o singură încăpere, 
în care va fi depus sarcofagul! 

— Dar va lipsi mobilierul funerar! 

— Am adus eu toate cele trebuincioase, preciză regina. 

Amenmes nu putea totuși să cedeze pretențiilor prizonierei 
sale! Și acest nesuferit maestru de operă care, în loc să-l ajute, 
îi dădea apă la moară lui Tausert! 

Regina se ridică. 

— In numele tatălui dumneavoastră și al meu personal, 
declară ea cu o solemnitate care-l înfioră pe Amenmes, vă 
mulțumesc pentru generozitatea arătată! Datorită 
dumneavoastră acest bebeluș, fratele vostru, va avea parte deo 
eternitate fericită! 

— Sunt extrem de nemulțumit, Nefer! declară Amenmes, 
nervos; n-aţi înțeles ce aşteptam să spuneți? 

— Ba da, Maiestate! 

— Atunci, de ce i-aţi dezvăluit totul reginei Tausert? 

— Pentru că mi-aţi cerut adevărul, Maiestate! 

Amenmes ar fi vrut să-l gonească pe acest maestru de operă 
obraznic, dar unde va mai putea găsi un alt om de o asemenea 
valoare, destul de curajos pentru a nu-și ascunde niciun gând, 
nici măcar în faţa regelui? 

— Propunerea voastră e serioasă? 

— Bineînţeles, Maiestate! 


— Vreau un cavou modest, așa după cum spuneați și fără 
niciun ornament. 

— În asemenea cazuri, asta e regula și o vom respecta! 

— Ce amplasament propuneţi? 

— Aveţi o bucată de papirus? 

Nefer desenă un plan al Văii. 

— Aici, Maiestate, nu departe de mormântul lui Horemheb! 

— Bine, dar e foarte aproape de locul meu de veci! 

— Pe de o parte acest fapt ne va ușura munca, evitând să ne 
risipim eforturile; pe de altă parte aţi fi refuzat ca acest cavou 
să se afle alături de mormântul lui Sethi al Il-lea. Nu sunteţi 
protectorul oficial al acestui copil? 

t 

Artizanii echipei din dreapta îl ascultaseră cu atenţie pe 
maestrul de operă, unii stând jos, alţii, în picioare, cu brațele 
încrucișate. 

— Să fie săpat repede un cavou, repetă Karo cel Posac, asta 
ce mai înseamnă? 

— Să renunţăm la zilele noastre de concediu până când va fi 
terminată lucrarea, îi răspunse Fened Nasul. 

— E vreo glumă proastă? 

Nefer tăcea. 

— Așadar, e adevărat. Deja ne-am rupt spinările săpând la 
mormântul lui Amenmes; iar acum, trebuie să ne sporim forțele 
pentru un altul! 

— Maestrul de operă ne-a vorbit despre un simplu cavou, îi 
aminti Casa-Funie. 

— Nu vom avea neplăceri dacă ne vom ocupa de mormântul 
copilului lui Tausert? se îngrijoră Ipuy Iscoditorul. 

— Am reușit să-l conving pe Amenmes să-i îndeplinească 
reginei cererea, explică Nefer, dar s-ar putea să se 
răzgândească dacă întârziem prea mult. lată de ce am nevoie 
de doi cioplitori în piatră, pentru a ne duce sarcina la bun sfârșit 
și la vreme! 

— Ce noroc pe mine! Treaba asta nu mă privește deloc, râse 
cu ironie Ched Salvatorul. Acest gen de mormânt nu are, de 
obicei, ornamente! 

— Fiindcă cioplitorii în piatră nu se gândesc decât la zilele lor 
de odihnă, mă ofer voluntar, declară Paneb. Datorită 
târnăcopului meu din piatră, nu voi avea nevoie de niciun ajutor. 

— Dar în doi va merge mai repede! interveni Nakht cel 
Puternic; iar eu sunt un adevărat specialist. 

Nakht dădea mai multă importanţă duelului său cu Paneb 
decât zilelor de odihnă și nu voia să piardă o asemenea ocazie 
pentru a-și demonstra superioritatea. 

— Când tovarășii noștri se vor întoarce în sat, noi vom dormi 
în trecătoare și voi munci în Vale, alături de voi, anunţă 
maestrul de operă. 

t 

Lui Serketa îi făcea plăcere să strivească între degete boabe 
de strugure și să lase zeama să se scurgă pe pieptul lui Mehy, 
care se culcase la umbra unui chioșc acoperit cu viță de vie. 
Generalul avea insomnii și suporta căldura din ce în ce mai 
greu; o scurtă siestă după masa de prânz îi dădea forțe noi. 

— N-ai vrea să mă mângâi, iubitul meu drag? 

Sucul dulce îi lipise generalului părul de pe piept, fapt care îl 
făcu să se trezească prost dispus. 

— Ajunge, Serketa! Am nevoie de cel puţin o oră de somn. 

— Știu eu niște metode mai plăcute de a te relaxa, șopti ea 
frecându-se de trupul lui. Și îmi pari destul de treaz... 

Deși nu simţea nicio plăcere, soția generalului aprecie și de 
această dată brutalitatea bărbatului său, care, mai devreme sau 
mai târziu, va ajunge poate s-o satisfacă. 

În timp ce își aranja părul, o chemă pe servitoarea sa și îi 
ordonă să le servească vin alb, rece. 

— De ce ai întrerupt pregătirea trupelor? 

— Pentru că Sethi al II-lea nu va ataca! 

— Eşti atât de sigur? 

— Moartea fiului său l-a răvășit pe rege și nu vrea să fie el 
agresorul. 

— Așadar, nu urmează sfaturile cancelarului Bay? 

— Din păcate, nu! 

— Situaţia s-ar putea schimba. 

— Nu cred... Sethi vrea să evite un război și Amenmes, la 
rândul său, se teme să fie el instigatorul. Tatăl și fiul se privesc 
precum două fiare sălbatice care așteaptă un moment de 
slăbiciune din partea adversarului. Și poate că acest moment nu 
va veni niciodată. 

— Ar putea fi provocat, propuse Serketa, trecându-și degetul 
arătător pe marginea cupei. 

— La ce te-ai gândit? 

— İn timp ce artizanii din Locașul Adevărului îi sapă cavoul 
fiului său, regina Tausert rămâne la Teba. Dacă i se întâmplă 
vreo nenorocire și dacă Amenmes ar fi considerat răspunzător 
de moartea ei, Sethi ar fi constrâns să reacționeze și să 
declanșeze ofensiva. 

Mehy se ridică, apucându-și soţia de umeri. 

— ţi interzic s-o ucizi, Serketa! Tausert e găzduită în palatul 
din Ramesseum, de care sunt răspunzător. Dacă i s-ar întâmpla 
o nenorocire lui Tausert, eu voi fi cel acuzat! 

— Ce păcat... Mi-am perfecţionat mult cunoștințele în materie 
de otrăvuri și mi-ar fi plăcut atât de mult să le experimentez pe 
o regină! 

— Să nu disperăm, gazela mea dragă! Continuă-ţi cercetările 
alături de prietenul nostru Dakter, dar nu ceda grabei cu care 
vrei să acţionezi. 

— N-ar fi posibil s-o transferi pe Tausert pe malul drept? 

— Amenmes va deveni bănuitor. Și apoi, ce motiv aș putea 
găsi? Cred că se gândește tot timpul la soarta pe care i-ar 
putea-o rezerva reginei și sper că va face încă o greșeală. 

— Influențează-l în direcția cea bună! 

— Dacă insist prea mult asupra necesităţii eliminării lui 
Tausert, regele va adopta soluţia contrară... Amenmes este un 
spirit ciudat, când ferm, când nehotărât. Niciodată n-aș fi crezut 
că regina va putea reuși să-și atingă scopul, dar iată că l-a vrăjit 
pe cel mai aprig dintre dușmani! 

— După cum o spui, pare a fi o femeie de care te poţi teme... 

— Dacă nu i se opune nimeni, Tausert va lua, într-o zi, 
puterea! 

Asemenea unei fetițe în culmea fericirii că și-a păcălit 
prietena, Serketa sărea bătând din palme. 

— Tu vrei ca ea să se întoarcă întreagă și nevătămată la Pi- 
Ramses, să scape de bătrânul ei soţ și să-i declare război lui 
Amenmes! 

Mehy își lipi părul negru de capul său rotund, folosind o 
pomadă cu esenţă de crin. 

— Dacă Tausert urmează sfaturile cancelarului Bay, își va 
trimite armata, convinsă că soldaţii mei nu vor lupta și că 
Amenmes îi va cădea în plasă. 

Serketa se întinse la picioarele soțului său. 

— Vezi departe, ghepardul meu nesătul, și aș vrea să devorez 
viitorul alături de tine! 

t 

Când Paneb săpa, Nakht îndepărta resturile; apoi, își inversau 
rolurile, în timp ce Nefer răzuia pereţii. Dat fiind zelul depus de 
cei doi rivali, fusese amenajat un puț destul de mare. Cu eforturi 
susținute, Zelosul și Puternicul făcuseră o sală de circa șase 
metri pe nouă, mult mai vastă decât cavourile realizate de 
obicei pentru personalităţi din afara curții regale. 

— Amenmes nu se va arăta nemulțumit? se întrebă Nakht. 

— Probabil că nu va lua parte la funeralii și nu va avea cum să 
știe, îl liniști Nefer. 

— În orice caz, constată Paneb, am dat de două ori mai multe 
lovituri de târnăcop decât tine. Nu ești în formă, Nakht! Dacă vei 
continua să dai înapoi, va trebui să-ţi schimbi meseria! 

— Nu-i adevărat, am muncit în același ritm cu tine! Maestrul 
de operă e martor. 

— Important este rezultatul, îi calmă Nefer, care scotea din 
cavou ultimele coșuri pline cu pământ și cu așchii de calcar. 

— Lasă-mă pe mine! îi ceru Paneb; nu tu trebuie să faci asta. 

— Nu formăm o echipă? Sper că regina Tausert va fi 
mulțumită. 

— E tot închisă la Ramesseum? întrebă Nakht. 

— După cele aflate de Kenhir, se pare că și-a câștigat 
simpatia întregului personal din templu și chiar pe cea a 
soldaţilor care o supraveghează. 

— Tausert e condamnată, spuse Nakht; după ce a arătat 
îndurare pentru acest copil care nu-l mai ameninţă, Amenmes 
va trebui să-i dea reginei o pedeapsă exemplară. Și războiul se 
va revărsa asupra noastră, cu toată gama lui de nenorociri. 

Paneb își puse târnăcopul jos și se așeză lângă Nefer, pentru 
a privi creasta falezelor care înconjurau Valea Regilor și o izolau 
de lumea exterioară lor. 

— Ce fericiţi suntem să lucrăm aici, spuse maestrul de operă, 
să simţim cele mai mici tresăriri ale pietrei și să-i înţelegem 
limbajul. Noi credem că o transformăm, dar, de fapt, ea este 
aceea care ne dictează propria lege. In această mare câmpie în 
care nu crește nimic pieritor, zeii pronunţă cuvinte de piatră, 
cuvinte pe care e de datoria noastră să le desenăm, să le 

sculptăm și să le pictăm. Și e singurul nostru mod de a lupta 
împotriva războiului și a nebuniei oamenilor. 

Paneb cel Zelos și Nakht cel Puternic coborâră micul sarcofag 
în cavou, apoi maestrul de operă așeză alături comoara pe care 
Tausert o adusese de la Pi-Ramses, compusă din inele, brățări și 
coliere, din partea lui Sethi al II-lea și a marii soţii regale; mai 
erau acolo sandale și mănuși de argint. 

Nefer spuse cuvinte de înviere extrase din Cartea despre cele 
ce se află în matricea stelelor, înainte ca puţul să fie închis cu 
pietre și mormântul, acoperit cu nisip. 

— Regele va fi cu inima împăcată, spuse Tausert; fiul nostru 
se odihnește departe de tumultul vremurilor ce vor urma. Vă 
mulțumesc pentru ajutor, maestre de operă! Trebuie să vă 
mărturisesc că nu simpatizam Locașul Adevărului și că eu 
cerusem plecarea lui Kenhir, scribul Mormântului, pentru a-l 
înlocui cu un funcţionar din Pi-Ramses. Proiectul a eșuat datorită 
îndărjirii voastre. 

— Experienţa lui Kenhir ne este de mare folos, iar eu voi lupta 
totdeauna contra nedreptăţii. 

— Mormântul lui Sethi este, într-adevăr, intact? 

— Amenmes nu s-a atins de el, Maiestate! Am făcut trei 
coridoare, sala puţului și o sală cu patru coloane; am sigilat 
chiar eu ușa locului de veci al faraonului Sethi al II-lea. 

— Lucrarea voastră nu e terminată; veţi deschide această ușă 
atunci când suveranul legitim va domni din nou asupra Tebei. 
Va trebui să știți cărei tabere să vă alăturaţi, maestre de operă! 

— Eu nu pot avea decât o singură tabără: Locașul Adevărului. 

— Și nu depinde direct de faraon? 

— Desigur, Maiestate, dar cum s-ar putea comporta confreria 
faţă de doi regi, dacă nu săpând două locuri de veci? 

— Nu va fi ușor să fiţi supuși! 

— Noi suntem supuși legii lui Maat care apără satul nostru. De 
îndată ce ne abatem de la această lege, ne paște nenorocirea. 

— Încerci să-mi dai o lecţie de politică, maestre de operă? 


S Tezaur găsit în mormântul KV 56, supranumit „mormântul de aur”. 

— În această vale în care eternitatea e singura suverană, 
preocupările profane nu-și au locul! 

Regina Tausert descoperea un om capabil să guverneze o 
țară. Niciun eveniment, fericit sau nu, nu i-ar clătina hotărârea și 
nu l-ar face să se abată de la drumul indicat de zei. Dar, oare, 
satul artizanilor nu era un stat în miniatură, a cărui operă era 
esenţială pentru supraviețuirea Egiptului? 

— Legenda pretinde că Locașul Adevărului ascunde comori 
fabuloase... Este doar o exagerare? 

— Maiestatea Voastră este marea soţie regală și cunoaște 
rolul și îndatoririle Locașului Aurului. Știţi, desigur, că, fără piatra 
de lumină, locașurile de înviere n-ar fi decât niște simple 
morminte. 

— O știe și Amenmes? 

— Habar n-am! Nu ne-a onorat încă satul prin prezenţa sa. 

— Nu mai mult decât Sethi al II-lea... lată motivul pentru care 
nu-l recunoașteţi ca faraon nici pe unul, nici pe celălalt. 

— N-am această putere, Maiestate; eu nu fac decât să apăr 
confreria și să dau viață Locașului Adevărului pentru realizarea 
operei. 

— Aţi avea îndrăzneala să nu vă supuneţi voinţei unui rege? 

— Când Amenmes mi-a dat ordine ce nu corespundeau cu 
practica lui Maat, am refuzat să le execut. 

— V-ar fi putut demite din funcţie! 

— Desigur, Maiestate; dar un monarh care dorește 
distrugerea se condamnă pe sine la distrugere. 

— În faţa lui Sethi, vă sfătuiesc să nu vă exprimaţi aceste 
gânduri. 

— Să nu-mi exprim gândurile pentru a nu-l supăra pe stăpânul 
celor Două Ținuturi ar fi o greșeală de neiertat. 

Tausert îl încercase îndeajuns pe Nefer cel Tăcut. Acest 
bărbat era la fel de puternic și de ferm ca piatra pe care o lucra. 
— Mi-ar plăcea să fac vreo câţiva pași prin Vale, ceru regina. 

Tausert savură acest moment de pace și de singurătate, cu 
dorinţa de a percepe lumina acestor locuri unice, în care luptele 
pentru putere deveneau indecente, aproape ridicole. Ambiţia și 
vanitatea nu-și aveau rostul aici, în acest loc în care nu te puteai 
gândi decât la încercarea supremă a morții și la transmutarea 
existenţei în viaţa veșnică. 

În această transmutatie, erau stăpâni, în mod tainic, Locașul 
Adevărului și maestrul de operă. Inzestraţi cu atâta putere, vor 
putea să reziste celor mai mari frământări. 

Când apusul soarelui începu să poleiască pietrele, regina își 
dădu seama că această plimbare în oaza lumii de dincolo durase 
câteva ore, timp în care uitase până și de disidenţa lui 
Amenmes; smulgându-se cu greu din magia marii câmpii din 
care sufletul copilului său se va înălța către ceruri, se îndreptă 
către maestrul de operă. 

— Am pierdut noţiunea timpului. 

— Valea nu e făcută pentru oameni, Maiestate, căci aceștia 
poartă în ei prea multă moarte; de câte ori cobor aici, mă întreb 
dacă Valea va mai accepta prezenţa artizanilor. 

— Zeii să vă aibă în pază, maestre de operă! 

— V-aţi gândit la propria salvare, Maiestate? 

— Nu în timp ce străbăteam Valea... Dar realitatea n-a 
dispărut, din păcate. Trebuie să mă reintorc la închisoarea mea 
aurită din Ramesseum, înainte de a fi transferată pe malul 
drept, acolo unde Amenmes mă va face să dispar. 

— II credeţi chiar atât de crud? 

— Fiul meu a fost înhumat, vremea generozităţii a trecut și 
Amenmes știe că împăcarea dintre noi este imposibilă. In mod 
oficial, eu voi muri de vreo boală sau voi fi victima unui 
accident. 

— Dacă eraţi convinsă că acest adversar vă pregătește o 
soartă atât de crudă, de ce aţi venit la Teba? 

— Pentru că îl iubesc pe Sethi și voiam să-i îndeplinesc 
dorința. Nu numai că n-o regret, dar le mulţumesc zeilor că mi- 
au îngăduit să cunosc Valea Veșniciei! 

— Nu sunteţi omul care să renunţe la luptă, Maiestate! 

— Sunt la mâna lui Amenmes și nu-mi fac nicio iluzie despre 
intenţiile lui. 

— Poate ar mai fi o soluţie... 

— Să fug? Asta nu e decât un vis frumos. 

— Mă gândesc la altă posibilitate. 

t 

Toate rapoartele confidențiale o confirmau: Mehy era un 
general foarte valoros, foarte apreciat de către ofițerii superiori, 
și pusese la punct o armată pe cât de experimentată, pe atât de 
bine echipată. 

Bănuitor, Amenmes se îndoise de cinstea omului căruia îi 
încredințase rolul de comandant-șef al trupelor tebane, prin care 
își asigura viitorul tronului. Ba mai mult, le ceruse mai multor 
curteni să-l urmărească pe general, pentru a verifica dacă 
activităţile acestuia corespundeau celor declarate de el. 

Rezultatul era clar: Mehy se ocupa de antrenarea soldaţilor 
săi, nu-și cruța eforturile pe teren și gestiona malul stâng cu o 
rigoare care garanta apărarea bogățiilor. Nu i se putea reproşa 
nicio greșeală, nimic nu-l făcea suspect. 

Amenmes putea, așadar, să aibă încredere în generalul care-l 
invitase să descopere Teba, fără să presupună că, astfel, îl va 
face să ajungă la tron. Şi era posibil să se impună ca unic stăpân 
al Egiptului, doar datorită sfaturilor lui. 

— A sosit generalul Mehy, anunţă intendentul. 

— Să intre! 

Amenmes studia harta Egiptului de Mijloc, din care reieșea 
clar că Hermopolis forma un baraj eficace, ce trebuia înlăturat în 
cazul înaintării către Nord. 

Văzându-l pe rege atât de preocupat, generalul se temu de 
hotărârea unui atac care să-i strice planul. 

— Frontiera de la Hermopolis... Ne va mai sfida multă vreme, 
generale? 

— Înainte de a lua cu asalt această cetate fortificată, avem 
nevoie de cât mai multe informaţii; orice acţiune pripită ar fi 
primejdioasă. 

— Există ceva și mai urgent, aveţi dreptate: rezolvarea 
cazului reginei Tausert. 

— Clemenţa de care aţi dat dovadă pentru fiul ei a fost foarte 
apreciată, Maiestate! 

— Dar bunătatea mea nu e nesfârșită, iar regina nu mai e un 
copil! Ea este principalul nostru dușman; moartea fiului său pare 
să-l fi zdrobit pe Sethi și numai această femeie va ști să-i dea 
curaj. Dar Tausert este acum în mâinile noastre! Scăpând de ea, 
nu-i vom da tatălui meu o lovitură fatală? În culmea disperării, 
se va simţi copleșit de destin și va sfârși prin a abdica în 
favoarea mea. Ce părere aveți, generale? 

Punându-i lui Mehy o întrebare de o asemenea gravitate, 
regele îl considera consilierul său personal; iar generalul n-avea 
dreptul să-l dezamăgească. 

— Aveţi, fără îndoială, dreptate, Maiestate, dar îmi permiteţi 
să vă recomand să acţionaţi cu blândeţe? 

— În ce fel? 

— Dacă doriţi să evitaţi orice acuzaţie, nu trebuie ca regina să 
dispară pe teritoriul teban. 

— Dar dacă o las să plece la Pi-Ramses, Tausert va fi în afara 
oricărui pericol! 

— Nu și pe corabia sa. 

Amenmes era nedumerit. 

— Să infiltrăm în echipaj un om de încredere, care o va ucide 
pe regină și apoi va fugi. Conform versiunii oficiale, se va crede 
că această crimă îngrozitoare a fost făcută chiar de unul dintre 
marinarii reginei Tausert. 

— Minunat, generale... Nu vreau să știu mai mult și am uitat 
deja totul. 

Tocmai când părăsea biroul regelui, Mehy dădu peste ofițerul 
însărcinat cu supravegherea reginei. 

— Ce-i cu tine aici? 

— Un necaz, generale, un mare necaz... 

— Vorbește! 

— Regina Tausert a dispărut. 

— Îţi baţi joc de mine? 

— Ne-a scăpat de sub ochi, generale, dar nu puteam bănui că 
va proceda astfel! 

— Dacă n-o găsești imediat, s-a zis cu cariera ta! 

— După o primă informaţie, cred că știu unde s-a refugiat 
regina Tausert: în satul artizanilor din Locașul Adevărului. 

— De data asta, șefu', se apropie, cu adevărat, armata! 
anunţă un paznic nubian, înnebunit, dând năvală în biroul lui 
Sobek. 

— Cu câți oameni? 

— Mai mult de o sută. 

Sobek alergă până la primul fort, de care se apropia trupa. 

— Toată lumea la posturi, ordonă el. 

În fruntea lor se afla generalul Mehy, care se opri la vreo 
cincizeci de metri de fort. Sobek îi ieși înainte. 

— Am venit s-o caut pe regina Tausert, declară Mehy. 

— Cererea voastră îmi depășește competențele, generale! 

— Vreau să vorbesc imediat cu maestrul de operă! 

— Mă duc să-l chem! 

Spre surprinderea lui Mehy, persoana care ieși din zona 
protejată pentru a da explicaţii nu era Nefer cel Tăcut, ci femeia 
înțeleaptă, îmbrăcată într-o rochie albă, foarte simplă, și 
purtând o perucă neagră și scurtă, ca în vremea piramidelor. 

— Soţul dumneavoastră se teme să apară în fața mea? 

— În calitate de mai-mare a preoteselor lui Hathor din Locașul 
Adevărului, am răspuns favorabil cererii reginei Tausert, care a 
cerut azil în templul zeiței. 

— Faraonul Amenmes mi-a ordonat s-o duc înapoi, la palat, 
preciză generalul cu un glas cam nesigur. 

— Nu sunteţi, oare, protectorul oficial al satului? 

— Dar sunt și soldat; așa că trebuie să ascult de ordinele 
regelui. 

— Știţi prea bine că teritoriul Locașului Adevărului este 
interzis profanilor, militari sau nu. 

— Dar Tausert nu aparţine confreriei voastre! 

— Ca regină și ca mai-mare a preoteselor lui Hathor din 
întreaga ţară, ea aparține acestui loc cu toate drepturile. Cine ar 
îndrăzni să violeze dreptul de azil acordat de un templu? 

Femeia înțeleaptă avea dreptate. Dacă generalul ar fi comis 
un asemenea sacrilegiu, Amenmes l-ar fi renegat; nu-i mai 
rămânea decât o soluţie. 

— Aţi accepta să mă urmaţi și să-i prezentaţi situaţia regelui? 

— Bineînţeles. 

Nefer cel Tăcut nu știa că soţia sa hotărâse să-și asume acest 
risc la care el s-ar fi opus cu hotărâre; dar Clara știa că 
Amenmes n-ar fi suportat să fie sfidat astfel și că trebuia să 
negocieze. 

Femeia înțeleaptă urcă în carul lui Mehy, care îi legă 
încheietura unei mâini cu o curelușă, rugând-o să se ţină de 
bancă; impresionat de seninătatea Clarei, care privea drept 
înainte, își găsi în cele din urmă liniștea. 

El, care dispreţuise totdeauna femeile, avea o senzaţie 
ciudată; din sufletul pasagerei sale răzbătea o lumină a cărei 

blândeţe îl făcea să nu se simtă bine. Nu-i adresă niciun cuvânt, 
de parcă nu erau decât niște străini care vorbeau în alte limbi. 
Înţelese că niciodată soţia maestrului de operă nu va avea 
încredere în el și că va trebui s-o considere un adversar de 
neînlăturat. 

t 

Regele Amenmes evita să se uite în ochii femeii înțelepte. 

— Dreptul de azil acordat de templu este sfânt, nimeni nu-l 
poate contesta! se enervă el. Dar acum este vorba de o 
problemă de stat, iar satul n-are dreptul să i se opună 
stăpânului suprem, faraonul Egiptului! 

— Nici maestrul de operă și nici oamenii din sat n-au vreun 
amestec, Maiestate, preciză Clara, liniștită, și nu au intenţia să 
se ridice împotriva voastră. Regina Tausert beneficiază de o 
protecţie sacră. 

— Ar trebui să vă arestez pentru trădare! 

— Doar sunteți rege! 

Amenmes continua să n-o privească pe această femeie care 
nu semăna cu niciuna și părea că nu știe ce este frica. 

— Tausert și-a justificat cererea de a fi protejată? 

— Regina se teme că nu va fi liberă să se întoarcă la Pi- 
Ramses. 

— De ce intenţii mă bănuiește? 

— Cum aș putea să știu, Maiestate? 

— Tausert ar merita să-și sfârșească zilele închisă în templul 
vostru, dar sunt convins că tatăl meu m-ar considera 
răspunzător și ar începe un război pentru a o elibera! Vi se 
spune „femeia înţeleaptă”: ce-aţi face în locul meu? 

— Pentru a evita un conflict sângeros, aș lăsa-o pe regină să 
se întoarcă în capitală. 

— Clemenţă și iar clemenţă! l-am îngăduit deja să-și 
înhumeze fiul în Valea Regilor; acum, ar trebui să-i mai ofer și 
libertatea, ei, care caută să mă distrugă! 

— Nu sunt atât de sigură, Maiestate! 

— Tausert v-a făcut ceva confidente? 

— Prima ei grijă este aceea de a evita un război civil, care ar 
duce la ruinarea Egiptului. 

Amenmes rămase pe gânduri. 

— Mă  înșel, desigur, dar consimt să-i dau lui Tausert 
libertatea pe care și-o dorește. Să părăsească Teba imediat! 


— Pot să vă cred pe cuvânt că nu veţi încerca să-i faceți vreun 
rău? 

— Îmi cereţi cam mult! 

— Nu există nimic mai puternic și mai de preţ decât cuvântul 
unui rege, Maiestate! 

— Vă promit că Tausert se va putea urca în corabia sa și va 
putea pleca liniștită la Pi-Ramses. Dar să nu mai vină să mă 
sfideze... În caz contrar, voi fi necruţător. 

Tt 

De douăzeci de ani, Cap Pătrat era vâslaş pe corăbiile de 
mărfuri. Munca îi plăcea și era plătit destul de bine. Și apoi, 
acestui flăcău bine făcut îi plăcea să călătorească și să se vadă 
cu fetele, în timp ce vasul rămânea la chei pentru a fi descărcat. 
Aflând de infidelităţile sale, soţia lui reușise să-i convingă pe 
câţiva vâslași să depună mărturie în faţa tribunalului și obținuse, 
astfel, o pensie alimentară usturătoare. 

În timp ce stătea pe mal și mesteca o ceapă, fu abordat de o 
femeie care purta pe cap o perucă grea, ale cărei șuviţe îi 
ascundeau chipul. În primul moment, Cap Pătrat crezu că 
femeia era atrasă de el; încercase chiar să-i mângâie sânii, dar 
vârful unei cuţit îi înțepase buricul. 

— Jos labele, prietene! Ai vrea să devii foarte bogat? 

— Eu? 

— Doar cu tine vorbesc. 

Cap Pătrat izbucni în râs. 

— Treaba unui văslaș este să vâslească, nu să se facă bogat! 

— Și dacă norocul ţi-ar surâde? 

Cap Pătrat scuipă o bucată de ceapă. 

— Spune-o la alţii, frumoaso... Dacă vrei să mă plătești ca să 
te culci cu mine, n-am nimic împotrivă. Dar păstreazăcţi 
poveștile pentru tâmpiţi! 

— Pensia alimentară plătită, o vilă la ţară, un lan de grâu, 
cinci vaci cu lapte, doi măgari și un preot funerar care să-ţi 
întreţină mormântul pe malul stâng: iată ce-ţi ofer. 

Convins că visează, văâslașul se frecă la ochi. 

Femeia era tot acolo. 

— Nu e bine să-ţi baţi joc de un om de treabă! 

— Propunerea mea e cât se poate de serioasă. 

— Ba cred că te distrezi... și ce vrei în schimb? 

— Moartea unei femei care are multe crime pe conștiință. 

— Un asasinat... Spune-mi mai clar, despre ce este vorba? 

— Regina Tausert! îi răspunse Serketa. 

— O regină... doar atât! N-am chef să-mi risc pielea. 

— Să-ţi explic: vei fi angajat în echipa de vâslași care o duce 
pe regină la Pi-Ramses. În a cincea noapte a călătoriei, căpitanul 
te va chema și te va introduce în cabina reginei. O vei ucide și 
apoi vei fugi. 

— Și dacă voi fi denunţat de căpitan? 

— E un prieten de-al meu! 

— De ce n-o face el însuși? 

— Pentru că va trebui să ajungă la Pi-Ramses, unde va 
continua să ne fie de folos. Va spune că un vâslaș, pe care nici 
măcar nu-l cunoaște, i-a distras atenţia. 

Dacă în locul victimei ar fi fost soția sa, Cap Pătrat n-ar fi 
ezitat nicio clipa. Dar așa... 

— Nici măcar nu știu cine sunteţi! 

— Și n-o vei ști niciodată, pentru binele tău. 

— Cine-mi garantează că voi fi răsplătit? 

Serketa puse un lingou de aur pe genunchii vâslașului. 

— lată un avans! 

Câtăva vreme, Cap Pătrat rămase ca paralizat. Orice semn 
fusese șters de pe lingou, acesta fiind doar un aliaj fără valoare, 
pus la punct de către Dakter. 

— lată că ești deja bogat, prietene... Și ăsta e doar începutul, 
rămâne să-ţi duci misiunea până la capăt, în mod corect! 

— Mi-ar plăcea să am și o corabie. O corabie doara mea, cu o 
pânză pătrată și cu vâslași care să fie oricând la dispoziţia mea. 
— Eşti foarte scump... De acord, dar să nu-mi ceri mai mult! 

— Nu prea mă pricep la pumnale... Nu v-ar conveni un șiret 
din piele? O să strâng atât de tare, încât nu va avea timp să 
tipe. 

— Eşti liber să foloseşti ce metodă vrei, dar nu care cumva să 
dai greș! 

— După aceea, unde ne întâlnim? 

— Chiar aici, și te voi conduce la proprietatea ta, la ţară, în 
regiunea tebană. 

Cap Pătrat pipăia lingoul, pe care avea de gând să-l îngroape 
în pământ, lângă coliba în care locuia, pe malul Nilului. 

— Bine, sunt de acord. 

— Mâine, te vei prezenta la corabia reginei și căpitanul te va 
angaja. Dar nu uita: în noaptea a cincea. 

— S-a făcut. 

— Ești, într-adevăr, foarte norocos, Cap Pătrat! 


t Capitolul 39 


Viaţa satului o fascina atât de mult pe regina Tausert, încât 
aceasta uitase că se retrăsese aici pentru a scăpa de 
răzbunarea lui Amenmes. Departe de grijile și de intrigile de la 
curte, îndeplinise ritualurile de deschidere a naosului în templul 
lui Hathor și al lui Maat, pentru ca prezenţa divină, ieșind din 
întuneric, să ilumineze Locașul Adevărului; apoi, intrase în 
fiecare casă, însoţită de Turcoaza, pentru a depune ofrande de 
flori și de hrană pe altarele strămoșilor, înainte de a celebra, 
împreună cu preotesele, cultul zeiţei de aur, izvor al blândului 
vânt dinspre nord, suverana crestei Soarelui-Apune, doamna 
cerului, soare feminin și aducător de bucurie. 

Cântaseră la diferite instrumente și dansaseră în onoarea lui 
Hathor, iar șapte dintre ele, printre care și regina, folosiseră 
sistrul pentru a îndepărta energiile negative și pentru ca zeiţa 
să-și reverse generozitatea asupra confreriei. Găzduită în micul 
palat al lui Ramses cel Mare, Tausert își adusese omagiul 
întemeietorilor satului, faraonul Amenhotep | și mama acestuia, 
Ahmes-Nefertari; apoi, participă la ritualurile de îmblânzire a 
cobrei femelă, pe care dragostea lui Hathor o transforma în 
ocrotitoarea recoltei. 

Erau uimiţi cu toţii de simplitatea suveranei, care era 
interesată de aspectele cele mai modeste ale existenţei satului, 
cum ar fi livrarea apei proaspete, păstrarea cerealelor în silozuri 
sau școala condusa de scribul Mormântului. Încântaţi că pot sta 
aproape de regina Egiptului, copiii se străduiau mai mult ca 
niciodată să arate că știu să scrie și să citească hieroglifele cu 
ușurință. Până și nesuferitul de Aperti stătea liniștit, în timp ce 
Negruțu' se afla lângă maimuţica verde, împiedicând-o s-o 
deranjeze pe Maiestatea Sa. 

Ore minunate se scurseră repede, fericirea se risipi, căci 
regina află că soldaţii o duseseră la Teba pe femeia înţeleaptă. 

Tausert îl primise imediat pe Nefer cel Tăcut în sala cu boltă a 
palatului lui Ramses cel Mare. 

— Eu ar fi trebuit să-l înfrunt pe Amenmes, spuse cu regret 
maestrul de operă, vizibil îngrijorat; Clara n-ar fi trebuit să riște! 

— Dacă Amenmes o ia prizonieră, o voi elibera luându-i locul. 
Nu trebuie să fiți deloc îngrijorat pentru soţia dumneavoastră; 
fiul meu vitreg pe mine mă vrea și va folosi toate mijloacele pe 
care le are la dispoziţie pentru a mă determina să ies din sat, 
știind că nu poate viola azilul sacru al templului lui Maat și 
Hathor. 

— Nu știu dacă totuși Clara va reuși să iasă singură din acel 
viespar, dar nu vă voi lăsa pradă răzbunării lui Amenmes, 
Maiestate! 

— Dacă o amenință pe femeia înțeleaptă, va trebui să 
acceptați această răzbunare! 

— Un faraon s-ar putea comporta ca ultimul dintre lași? 

— El mă consideră principalul său adversar și nu va accepta 
să piardă o ocazie atât de potrivită pentru a mă reduce la 
tăcere! 

— Ce poate fi periculos în a sta aici? 

Tausert zâmbi cu tristeţe. 

— Am trăit câteva ore de vis, Nefer, dar asta nu poate dura. 
Dacă aș rămâne printre voi, Amenmes s-ar simţi atât de jignit, 
încât furia sa ar deveni nebunie curată și ar putea fi amenințată 
chiar și existenţa satului vostru. lar în ceea ce mă privește, am 
de dus lupta pentru refacerea întregii autorităţi a lui Sethi. 

Nefer nu-i mărturisi reginei că nu credea în aceste speranțe 
ale ei; dacă reușea să rămână în viaţă era deja un rezultat 
apreciabil. 

— Locașul Adevărului nu poate continua să existe fără 
prezența femeii înțelepte, preciză maestrul de operă. lată de ce 
mă voi duce la palat chiar mâine. 

— Ai fi foarte imprudent, Nefer! 

— N-am de ales, Maiestate! 

Tausert simţea că nu va reuși să-l înduplece pe maestrul de 
operă. Dacă într-adevăr Clara nu va fi înapoi până la căderea 
nopții, ea va părăsi acest sat pentru a nu atrage asupra lui vreo 
nenorocire. 

— Cât o să mai stăm așa, în așteptare? se revoltă Paneb. Nici 
nu poate fi vorba să te duci și tu acolo, să te arunci drept în gura 
lupului! 

— O voi aduce acasă pe Clara, afirmă Nefer. 

— Dă-mi voie să-mi iau târnăcopul și să-i spun acestui tiran ce 
gândesc despre el! 

— Crezi cu adevărat că ăsta e cel mai bun mod de a o elibera 
pe femeia înțeleaptă? 

Colosului îi veni să spargă toţi pereții. 

— N-avem de ce să ne amestecăm în aceste certuri pentru 
putere... Trebuie să scăpăm de regina asta! 

— Dreptul la azil e sfânt, Paneb; s-o lăsăm pe Tausert în 
mâinile dușmanului ei de moarte ar însemna să fim de o lașitate 
de neînchipuit. 

— Nu trebuia s-o aduci aici, Nefer! 

— Nu regret că i-am oferit protecţie reginei în Locașul 
Adevărului; acum, îndrăgind acest sat, nu-l va mai distruge! 

Pe uliţă, oamenii alergau. 

— Mă duc la poarta cea mare! exclamă Paneb. 

Se auzeau niște ţipete. Colosului i se păru că sunt strigăte de 
entuziasm, dar preferă să verifice totuși. 

Ea era acolo, înconjurată de copii și de preotesele lui Hathor. 

Calmă, luminoasă, Clara părea că tocmai se întorsese dintr-o 
plimbare din afara satului. Emoţionat, Paneb o sărută pe obraji, 
având grijă să n-o sufoce. 

În urma lui, Nefer își strânse soţia la piept, îndelung. 

— Amenmes și-a dat cuvântul, spuse ea: o lasă pe regină să 
plece. Dar va fi nemilos dacă va îndrăzni să mai vină la Teba! 

t 

În câteva ore, Pai Pâinică-Bună izbutise să organizeze un 
banchet reușit în onoarea lui Tausert, căreia îi părea rău că 
trebuie să părăsească acest loc, ferit de restul lumii, dar plin de 
viață totodată, un loc în care trăise clipe de neuitat. 

Strânși la această sărbătoare improvizată, sătenii o 
invocaseră pe Hathor să îndepărteze spectrul unui război civil, 
lăsându-i să se bucure de pace în continuare. 

Regina apreciase talentele culinare ale lui Pai Pâinică-Bună și 
Renup cel Jovial, ajutaţi de unele dintre cele mai bune 
bucătărese din sat. Rața friptă era tot atât de delicioasă ca și 

cea de la palatul din Pi-Ramses, iar legumele gratinate ar fi 
meritat să fie servite la masa regală. 

— Amenmes vi s-a părut sincer? o întrebă Tausert pe Clara. 

— Și-a dat cuvântul, Maiestate! Dacă nu-l respectă, voi 
depune mărturie și domnia sperjurului va lua sfârșit. 

Un jurământ solemn purtând numele lui Pharaon, cuvântul pe 
care acesta și-l dădea avea o valoare sacră. 

— Sunteţi un excelent diplomat, Clara! 

— Cred că Amenmes vă respectă și e destul de inteligent 
pentru a nu ceda unei violenţe necugetate ce-l stăpânește 
uneori. Totuși... 

— Totuși, vă faceți griji! 

— Sunt datoare să vă recomand o prudență extremă, 
Maiestate; vă voi însoţi eu însămi până la corabie! 

— Vă temeti că Amenmes ar putea fi atât de abject încât să fi 
minţit? 

— Nu, dar sunteţi principalul obstacol în calea extinderii 
suveranităţii lui; bunătatea asta mi se pare mai degrabă 
surprinzătoare. 

— Aţi obţinut cea mai bună garanţie, Clara; trebuie să 
părăsesc satul sperând că nu va fi victima unor represalii. Nu 
știu ce-mi rezervă viitorul, dar vă pot asigura că eu și faraonul 
Sethi vă vom fi alături. 

— Locașul Adevărului este, în prezent, sub jurisdicţia lui 
Amenmes, Maiestate. 

— li construiți locul de veci, așa că are nevoie de voi! Dacă 
ajung vie și nevătămată la Pi-Ramses, nu voi sta degeaba... Dar 
cine ar fi atât de nebun să pornească un război civil? Fie ca 
Hathor să ne vină în ajutor, căci fără ea ne va înghiţi întunericul. 

t 

Odată săvârșit ritualul de dimineaţă și după ce strămoșii au 
fost onoraţi, Tausert privi cu nostalgie spre satul artizanilor, pe 
care, poate, n-avea să-l mai vadă niciodată. La adăpostul 
zidurilor lui înalte, simţise o liniște sufletească de care nu bănuia 
că va avea vreodată parte și care avea să dispară de îndată ce 
se va deschide poarta cea mare. 

Soarele abia răsărit dădea viață culorilor deșertului și 
strălucire fațadelor albe ale caselor, cât de plăcut ar fi fost să 
locuiască aici, alături de preotesele lui Hathor, uitând de 


îndatoririle impuse de putere! Dar prezenţa femeii înțelepte îi 
amintea că sosise momentul plecării. 

— Deși n-am cunoscut secretele Locașului Adevărului decât în 
treacăt, spuse regina, mi-am dat seama că nu le-aș înţelege cu 
adevărat decât trăind și muncind alături de voi; dar mi-aţi putea 
spune dacă piatra de lumină este o simplă legendă sau există în 
realitate? 

— Fără ea, Maiestate, Valea Regilor nu s-ar fi născut și n-ar fi 
fost locul eternității. 

— Atunci, apăraţi-o, orice s-ar întâmpla! 

— Contați pe mine și pe maestrul de operă, Maiestate! 

Insoţite de preotesele lui Hathor, cele două femei ieșiră din 
sat. 

Erau așteptate de șeful Sobek și de Paneb, care purta pe 
umăr târnăcopul cel mare. 

— Nu le putem lăsa fără apărare pe regina Egiptului și pe 
mama comunităţii, decretă Zelosul, trecând în fruntea micului 
cortegiu, urmat de Tausert și de Clara, paznicul nubian 
rămânând ultimul. 

Către Ramesseum, la locul de întâlnire cu lumea din afară, 
vreo cincizeci de soldaţi înlocuiau cele câteva gărzi obișnuite. 

— Am impresia că Amenmes nu s-a ţinut de cuvânt, constată 
Paneb. 

Femeia înţeleaptă se desprinse de micul grup și un ofiţer îi 
veni în întâmpinare. 

— Ne interziceţi să trecem? 

— Am primit ordine stricte. Regina e cu voi? 

— O însoţim până la corabia ei! 

— Trebuie sa-mi anunț superiorul! Așteptaţi aici! 

Nu așteptară mult. Un car se apropie în galop și se opri într-un 
nor de praf. Generalul Mehy cobori și i se adresă femeii 
înțelepte: 

— Am ordin să o conduc pe regina Tausert la debarcader. 

— Voi rămâne cu ea până pleacă! 

— Nu era prevăzut... 

— Insist, generale; dacă nu, regina se va refugia în sat! 

— Și regele Amenmes s-ar mânia! 

— Atunci nu-l mai supăraţi și acceptaţi-mi dorința! 

Mehy părea descumpănit. 

— Dacă regina Tausert n-are motive să se teamă și nici eu, de 
ce ezitaţi? 

— Bine, fie... Dar veţi fi singura care o va însoţi pe regină. 

Clara trebui să discute îndelung cu șeful Sobek și cu Paneb, 
pentru a-i convinge să accepte condiţiile generalului, acesta 
garantând securitatea celor două femei. 

— Dacă ţi se întâmplă ceva, promise Zelosul, îi înfig 
târnăcopul în cap. Și să știi că nu mă mișc de aici până nu te văd 
înapoi. 

Când carul se îndepărtă, colosul continua să spumege de 
furie. 

Pe parcurs, nu se ivi niciun incident. 

Corabia lui Tausert era la chei, cu vâăslașii gata de plecare. Nu 
fără teamă, regina se îndreptă către pasarelă. Oare nu trecea 
prin acest ultim loc în care putea fi atacată? 

Dar nu se întâmplă nimic și regina se întoarse pentru a o 
îmbrățișa pe femeia înțeleaptă. 

— După zilele petrecute în Locașul Adevărului, simt că s-a 
schimbat ceva în sufletul meu, mărturisi ea; zeii să vă 
răsplătească, Clara! 

— Să aveţi o călătorie fericită, Maiestate! 

Tausert se urcă în corabie. Ancora fu ridicată de îndată și 
vâslașii se străduiră să îndrepte corabia într-un curent favorabil. 
Dacă vântul va sufla dinspre sud, vor folosi o parte din vele. 

Un flăcău mare și bărbos se înclină în fața lui Tausert. 

— Eu sunt căpitanul acestei ambarcaţii, Maiestate, și v-am 
pregătit tot confortul. Generalul Mehy mi-a ordonat să vă fac 
această călătorie cât mai plăcută și sper să reușesc! 

— Dar ce s-a întâmplat cu celălalt căpitan? Cel care m-a 
adus? 

— E o situaţie foarte delicată, Maiestate... 

— Vreau să știu adevărul. 

— A dorit să rămână la Teba și să se angajeze în flota de 
război a lui Amenmes. 

Regina intră în cabina sa, somptuos amenajată. Deși răcoarea 
dimineții dispăruse repede, Tausert simţea că îngheaţă. 

Așadar, Amenmes se ținuse de cuvânt: nimeni nu-i făcuse 
niciun rău cât timp fusese pe teritoriul teban și plecase, liberă, 
către Pi-Ramses. 

Atentatul avea să aibă loc la bordul vasului și, probabil, va 
trece drept un accident. Fără apărare, Tausert nu va avea nicio 
șansă să se salveze. 

Amenmes o condamna la groaza dinaintea execuţiei, care, 
fără îndoială, avea să se comită înainte de a ajunge la 
Hermopolis, oraș aflat sub controlul lui Sethi. Trei sute șaptezeci 
de kilometri de parcurs, între șase și opt zile de călătorie pe Nil, 
și asta doar dacă vor exista condiţii favorabile și un echipaj 
priceput. 

Care va fi, oare, momentul în care asasinul va lovi? Era 
singura întrebare pe care și-o punea, neîncetat, regina. 

t 

Paneb nu lăsase târnăcopul din mână. 

În postul de gardă din Ramesseum nu mai rămăseseră decât 
vreo zece soldați. Ceilalţi îl însoțiseră pe Mehy, al cărui car se 
reîntorcea fără grabă. 

Clara își scoase curelușa de siguranţă, cobori și trecu graniţa 
Locașului Adevărului. 

— Regina a plecat? o întrebă Paneb. 

— Vasul său plutește către Nord. 

— Nu sunt pe deplin liniștit. Un vas poate oricând să 
naufragieze! 

— Este escortat de două corăbii tebane de război. 

— Așadar, crezi că Tausert va scăpa de Amenmes? 

— Așa mi-ar plăcea să cred! 

— Ai văzut... vreun semn? 

— Când corabia s-a îndepărtat de chei, o umbră neagră 
învăluia catargul. Poate că nu era decât un demon al apei, care 
se naște din ceaţă și se risipește o dată cu lumina dimineții... 

Tt 

Sub efectul sedativelor, regele Sethi dormea într-una din 
sălile de îngrijire ale templului lui Hathor, acolo unde se tratau 
bolile mai grave, prima terapie fiind somnul, mai ales când 
pacientul suferea de depresie. Medicii palatului nu reușiseră să 
ușureze suferinţele monarhului, închis în tăcerea lui, așa că Bay 
încercase această soluţie pentru a-i reda sănătatea. 


Deși foarte îngrijorat, cancelarul se întâlnea zilnic cu miniștrii 
și cu vizirul, care îi aducea vești dintre cele mai îmbucurătoare 
despre dezvoltarea economiei; datorită ploilor abundente din 
ultimul timp, recoltele erau excelente, iar templele asigurau fără 
preget redistribuirea bogățiilor. 

Omul pe care Bay îl aștepta cu nerăbdare intră, în sfârșit, în 
biroul său. Locotenentul de infanterie plecase voluntar în Sud, 
culegând informaţii despre soarta pe care Amenmes i-o 
rezervase reginei Tausert. În tot acest timp, cancelarul se 
temuse ca acest spion al său să nu fie arestat; dar și mai mult 
se temea de veștile pe care avea să i le aducă. 

— Regina a scăpat cu viaţă? 

— Da, cancelare! 

— Unde e? 

— Dacă totul s-a petrecut cu bine, este în drum spre 
Hermopolis, unde va fi luată în primire de armata noastră. 

— Amenmes a acceptat s-o elibereze? 

— După spusele unui curtean care pretinde că e bine 
informat, regina a obţinut satisfacţie deplină: fiul său a fost 
înhumat în Valea Regilor, iar ea a scăpat din ghearele lui 
Amenmes, după ce s-a bucurat de dreptul la azil în Locașul 
Adevărului. 

— Artizanii riscă să plătească scump pentru curajul lor, 
consideră Bay; dar cum le-am putea veni în ajutor? 

— Amenmes nu i-a pedepsit, iar Nefer cel Tăcut conduce, în 
continuare, confreria, care e însărcinată, în mod oficial, să sape 
și să decoreze locul de veci al regelui. 

— Regele Amenmes... Nu e decât o paiaţă lacomă de putere! 
De ce te-ai întors la Pi-Ramses înaintea plecării reginei? 

— După atâtea întrebări puse în stânga și în dreapta, 
începusem să par suspect. Soldaţii generalului Mehy sunt mereu 
bănuitori. 

— Ai observat ceva neplăcut? 

— Tebanii sunt mândri de armata lor și au încredere în ea; dar 
e posibil să cumpere informatori. 

— Ai simţit că se pregătește vreun război? 

— Sincer să fiu, nu! Regiunea e bogată, locuitorii nu doresc 
decât pace și fericire, și fiecare speră că actualul conflict se va 
rezolva fără ca ei să aibă de suferit. 


Dacă ar fi dat curs sentimentelor sale, cancelarul Bay ar fi 
părăsit imediat capitala, pentru a merge în întâmpinarea 
reginei, apărând-o de dușmani; dar absenţa sa de la palat ar fi 
cauzat, în condiţiile actuale, o dezordine atât de mare, încât se 
vedea obligat să nu părăsească, pentru moment, treburile 
administrative. 

Astfel că Bay se mulţumi să se ducă la templul lui Hathor, 
pentru a afla de la medicul-șef care era starea sănătății regelui. 

— Maiestatea Sa pare să fie mai bine, estimă specialistul. 

— Este în stare să poarte o conversaţie? 

— Incă nu, cancelare; perioadele de somn profund sunt tot 
mai scurte, dar Maiestatea Sa pare a fi la fel de obosit ca 
înainte. Totuși, eu sunt mai degrabă optimist, cu condiţia să 
evităm orice formă de surmenaj înaintea vindecării complete. 

— l-aţi putea aduce la cunoștință că fiul lui se odihnește în 
Valea Regilor, așa după cum dorea? 

— Această veste va fi pentru rege un adevărat balsam. Și... 
regina? 

— Sper că se va reîntoarce în curând, dar e prea devreme ca 
să fim siguri. 

leșind din spitalul templului, cancelarul era convins că n-o va 
mai vedea niciodată pe Tausert. Dacă a reușit să se îmbarce, 
corabia sa nu va ajunge la Hermopolis. 

Oricât ar fi de lipsit de experiență, Amenmes va acţiona ca un 
om de stat și nu va lăsa să-i scape principalul adversar. 


t Capitolul 41 


Cap Pătrat numărase bine nopţile. După o călătorie liniștită și 
mai lungă decât se prevăzuse, curentul fiind slab, a cincea 
noapte avea să înceapă în curând. 

Peste câteva ore, văslașul va fi un om bogat. Asasinarea unei 
regine îl impresiona într-o oarecare măsură, dar nu putea lăsa 
să-i scape ocazia de a obţine atât de ușor o viaţă îndestulată, la 
care nici măcar nu îndrăznise să viseze. În timpul călătoriei, mai 
vorbise cu vâslașii, resemnaţi să muncească toată viața, și abia 
reușise să se abţină de a le mărturisi norocul ce dăduse peste 

el. Dar Cap Pătrat știa că tăcerea făcea parte din contractul său, 
punându-l, totodată, la adăpost. 

La apusul soarelui, căpitanul opri vasul, căci a naviga în 
timpul noptii ar fi fost destul de periculos. Văslașii profitau de 
aceste escale pentru a cobori pe mal; aici, aprindeau un foc și 
frigeau pește proaspăt. Nici nu se mai gândeau la această 
regină scumpă la vedere, care nu ieșea din cabină decât o dată 
pe zi și nu vorbea cu nimeni. 

În seara aceea, Cap Pătrat nu se alătură tovarășilor săi, căci 
căpitanul îl oprise la bord pentru a supraveghea corabia. Se 
mulțumea cu bere, cu o bucată de pâine, pește uscat și o 
legătură de ceapă, dar, în schimb, a doua zi dimineaţă, avea 
voie să doarmă. 

A doua zi... Cap Pătrat avea să fie deja departe! Așezându-se 
pe punte, verifică rezistenţa curelușei de piele cu care urma să- 
și sugrume victima. Moartea va fi dureroasă, dar rapidă. 

Pâinea nu era grozavă și nici ceapa... O cină modestă, ultima 
de acest fel. Vâslașul își promitea mese îmbelșugate, demne de 
nobilimea tebană, care să-l facă să-și simtă burta plină. La 
fiecare masă va avea cea mai bună carne și sosuri 
condimentate. Un bucătar... Da, va angaja unul dintre cei mai 
pricepuţi bucătari! 

Se făcuse noapte. 

Căpitanul părăsi prora și se îndreptă către vâslaș. Acesta se 
ridică încet. 

— Ești gata? 

— În orice clipă. 

— Ce armă ţi-ai ales? 

— O curelușă de piele. 

— Ești sigur pe ţine? 

— Toată încrederea, căpitane! 

— Eşti absolut sigur că nu vei ezita? 

— Asta nici nu se discută! 

Căpitanul îi dădu vâslașului o secure. 

— O să ai nevoie de ea pentru a sparge zăvorul pe care 
Tausert, desigur, l-a tras. Lovește tare și dă buzna în cabină. Nu 
va avea nicio șansă să scape cu viaţă. 

— Mă pot duce chiar acum? 

Căpitanul privi către mal. Cei mai mulţi vâslași dormeau, fără 
să aibă grijă la ce se întâmpla pe vas. 

— Du-te! 

Regina aţipise, dar se trezi brusc. 

Cineva forța ușa cabinei ei, luminată de trei lămpi cu ulei. 

Să strige după ajutor n-ar fi folosit la nimic și nici nu avea 
vreo armă ca să se apere. 

Oare câți erau... Trei, patru, mai mulţi? A cincea noapte... 
Amenmes așteptase ca vasul să se apropie de Hermopolis, 
pentru a o face să creadă, până-n ultima clipă, că-i mai rămânea 
o șansă de a se salva. 

Regina nu scoase niciun sunet și rămase în picioare în faţa 
ușii, al cărei zăvor de lemn tocmai fusese spart cu lovituri de 
secure. 

Un bărbat înaintă. 

Era bine legat, nebărbierit și cu un cap pătrat. 

— Cine ești tu? 

Vâslașul, care spera s-o atace pe femeia adormită, fu 
dezamăgit când văzu că se află față-n faţă cu o regină, a cărei 
demnitate îl făcea să simtă cum i se taie picioarele: 

— Să nu opuneţi rezistenţă... Altfel, va dura mai mult! 

— Răspunde-mi la întrebare: cine ești? 

— Omul care trebuie să vă ucidă, Maiestate... Lăsaţi-mă să-mi 
duc sarcina la bun sfârșit! 

Cap Pătrat își ridică în aer curelușa de piele. 

Tausert rămase pe loc, nemișcată. 

— Măcar spune-mi cine te-a plătit pentru asta! 

— N-are nicio importanţă... Întoarce-ţi-vă cu spatele, îmi va fi 
mai ușor! 

— leși din cabina mea! 

Vâslașul se apropie. 

— Regret, Maiestate! 

Cu un gest brusc, Cap Pătrat întinse curelușa. Tocmai se 
repezea asupra reginei, când căpitanul intră, la rândul său, în 
cabină și-i înfipse un pumnal în spate. 

Cu ochii scoși din orbite și gura deschisă pentru a striga de 
durere,  horcăind, vâslașul întinse braţele către Tausert, 
încercând totuși să-și respecte contractul. Căpitanul îl înjunghie 
de mai multe ori și Cap Pătrat căzu, în agonie. 

— Am văzut ușa deschisă, Maiestate, o lămuri căpitanul pe 
regină, și am fost îngrijorat. Generalul Mehy îmi ceruse să fiu 
foarte vigilent, căci se temea de un asemenea atac. 

Trupul ucigașului mai zvâcni o dată, apoi muri fără a da 
drumul curelușei. 

— Cine era mizerabilul ăsta? 

— Unul dintre vâslașii angajaţi la Teba, Maiestate! 

Tausert se întoarse. 

— Luaţi cadavrul ăsta de aici, căpitane! 

— Voi sta de pază la ușa voastră, Maiestate, până la 
Hermopolis. Puteţi dormi fără grijă! 

t 

— Veniţi repede, cancelare! strigă secretarul lui Bay. 

— Ce e atât de urgent? 

— Corabia reginei a intrat pe marele canal! 

Bay lăsă deoparte un dosar destinat soldei tinerilor recruți și 
sări la una dintre ferestrele palatului, de la care se vedea 
debarcaderul. 

Cu pânzele strânse, corabia plutea ușor pe apă, datorită 
marinarilor care vâsleau în cadență și cu eleganţă. 

Cu riscul de a-și frânge gâtul, Bay cobori scara monumentală, 
sărind din patru în patru trepte, și îi împinse pe notabilii care 
începeau să se adune pe chei, alertaţi de zvonul ce cuprinsese 
întreaga capitală cu viteza vântului din sud: Tausert a scăpat cu 
viață din mâinile rebelului Amenmes! 

Cancelarul încă se temea de ce putea fi mai rău. 

Era, într-adevăr, corabia reginei, dar nu transporta ea, oare, 
un cadavru? Nemaiputând suporta încetineala cu care vasul se 
apropia, Bay începu să bată din picioare. 

Și iat-o apărând la proră, purtând coroana roșie cu spirala 
care simboliza veșnica regenerare a vieţii și formarea sa în 
matricea stelară. 

Pe chei, agitația încetă și se făcu liniște. 

Odată amarajul terminat, vâslașii îngenuncheară pentru a 
venera apa și vântul care-i ajutaseră să ajungă cu bine. Regina 
arse tămâie pe un altar instalat lângă catarg și-i cântă un imn lui 
Hathor, zeiţa stelelor și protectoarea navigatorilor. 

Apoi cobori pasarela și cancelarul Bay fu primul care i se 
închină. 

— Maiestate... 

— Nu mai sperai să mă revezi vie, cancelare, și aveai de ce! 
Înainte de a sosi la Hermopolis, un vâslaș a încercat să mă 
sugrume. M-a salvat căpitanul vasului, un soldat al lui Mehy. 

Satisfacţiei de a o vedea pe Tausert vie și nevătămată i se 
adăuga cea de a constata fidelitatea generalului Mehy, care 
dăduse dovadă de a fi aliatul faraonului legitim. Poate că planul 
conceput de Bay și de general va prinde viaţă, într-o bună zi. 

— Sethi se simte mai bine? 

— Când a aflat că fiul său se odihnește în Vale, regele a ieșit, 
ca prin farmec, din starea în care era, Maiestate; terapia prin 
somn a luat sfârșit și Sethi s-a reîntors la palat. Sunt convins că 
sosirea voastră va duce la vindecarea completă. 

Cancelarul avea mult respect pentru suverană, frumusețea 
acesteia, pe care niciun poet n-ar fi știut s-o descrie, făcându-l 
să se emoţioneze ori de câte ori o vedea. Încercase chiar, în mai 
multe rânduri, să-i scrie versuri, dar le distrusese pe toate, 
nemultumit. 

— Am învăţat multe la Teba, îi mărturisi ea. 

— L-aţi întâlnit pe prințul Amenmes, Maiestate? 

— Ba chiar ne-am înfruntat; nu are măreţia unui monarh, dar 
nu e bine să-i subestimăm ambițiile. 

— Amenmes nu știe că nu are niciun mijloc de acţiune. 

— Așa sper și eu, cancelare... Dar domnește asupra malului 
stâng al Tebei și mai ales asupra unei instituţii de primă 
importanţă: Locașul Adevărului. Dacă reușește să pună mâna pe 
comorile sale secrete, înfrângerea noastră e sigură. 

Nefer cel Tăcut se miră când găsi camera cu unelte închisă, 
tocmai acum când Kenhir ar fi trebuit să împartă dălţile cele noi 
din aramă, înainte ca echipa din dreapta să plece în Valea 
Regilor, pentru a continua construirea mormântului lui 
Amenmes. 

Maestrul de operă se duse la scribul Mormântului, unde Niut 
cea Neobosită îl întâmpină, înarmată cu o mătură nouă. 

— Kenhir e bolnav? 

— Nu, vă așteaptă! Spălaţi-vă picioarele înainte de a intra! 

Locuinţa mirosea a curat și niciodată nu fusese atât de pusă 
la punct. Kenhir scria pagina zilei în Jurnalul Mormântului. 

— Aţi uitat, cred, că trebuie să mergem în Vale! 


— Programul s-a schimbat, Nefer! 

— Nu mai sunt maestru de operă? 

— Oh, ba da, dimpotrivă! Și nu spera că-ţi va fi mai ușor decât 
până acum, mai ales dacă ţinem seama de ce se întâmplă în 
sat. 

Nefer se îngrijoră. 

— Mi-aţi putea explica mai clar ce se întâmplă? 

— Fii liniștit, femeia înţeleaptă este la curent cu toate. 

Kenhir rulă papirusul, se ridică greu și-și luă bastonul. 

— N-avem mult de mers, dar trebuie să ne cățărăm. 

Când ieșiră, Niut cea Neobosită îi strigă bătrânului său soț: 

— Nu veniţi prea târziu! Friptura de vită pe care o pregătesc 
trebuie să fie mâncată la vreme! 

Kenhir porni pe poteca ce ducea la necropola din vest, iar 
Nefer constată că se îndrepta către propriul loc de veci. 

Mormântul destinat maestrului de operă domina întregul 
ținut, iar artizanii amenajaseră o rampă lungă, până la o curte, 
din care se trecea în alta, neacoperită. Și acolo erau strânși toţi 
membrii echipei din dreapta, cu excepţia lui Paneb. li făcură loc 
lui Nefer ca să poată vedea două statui care-l reprezentau 
veșnic tânăr și care încadrau intrarea în capelă. 

— lată ofranda sculptorilor și a cioplitorilor în piatră pentru 
KA-ul tău, preciză Kenhir. 

— Dar... nu mi-au spus nimic! 

— l-ai surprins de atâtea ori prin hotărârile tale, încât au fost 
încântați să te surprindă și ei, la rândul lor. 

Userhat Leul se desprinse din grup. 

— Am dus la bun sfârșit construcţia locului de veci al 
maestrului nostru de operă, afirmă el cu o voce gravă, care-i 
trăda emoția. Este cel mai frumos și cel mai mare dintre 
mormintele din câmpia noastră de pe Lumea Cealaltă. Puţul 
este larg, camera de înviere e boltită și scobită în stâncă. Atunci 
când va sosi ziua ultimei călătorii, vom pune la locul lor stelele, 
statuile și mesele de ofrandă pe care le-am făcut în atelierele 
noastre. Tu, Tăcutule, îţi vei contempla veșnic satul, pe care îl 
vei hrăni cu puterea ta! 

Nefer era tulburat. 

— M-aţi tratat ca și cum aș fi fost egalul regelui! 

— Tu ești cârmaciul corăbiei noastre, cel care face confreria 
să plutească pe oceanul de energie de unde își trage forțele, 


196 


aminti Ched Salvatorul. În această calitate, ți se cuvenea un 
astfel de locaș; dar ce ar însemna el fără munca pictorului? 

Paneb cel Zelos apăru în pragul capelei cu patru stâlpi în care, 
după dispariţia lui Nefer, artizanii aveau să celebreze banchete 
în onoarea sa. 

— Maestre de operă, cer permisiunea să-ţi prezint ceea ce 
cred eu că este capodopera mea! 

Era pentru prima oară când Nefer îl vedea pe Paneb atât de 
puţin sigur pe el. 

— Hai să vedem! 

Paneb intră în capelă și aprinse cele zece lămpi cu trei fitile, 
pe care scribul Mormântului acceptase să le folosească. 
Maestrul de operă îl urmă și descoperi, primul, reprezentările lui 
Ramses cel Mare, însoțit de Nefer, în faţa corăbiei lui Amon, 
treimea Tebei fiind formată din Amon-Tatăl, Mut-Mama și 
Khonsu-Fiul. Urma procesiunea preoţilor care purtau statui 
regale, Nefer și soţia sa, însoţiţi de preotese care le făceau 
ofrande, ritualiști care venerau puterile divine ale primei 
cataracte, unde Nilul ceresc se transforma în fluviu pământesc; 
o scenă de banchet și Clara, venerând lumina divină din 
preajma ei. 

Maestrul de operă privi îndelung fiecare detaliu înainte de a-i 
chema și pe ceilalți membri ai echipei, în frunte cu Ched 
Salvatorul. 

— Ce ne-a făcut micuțul... șopti pictorul, uluit. 

Talentul și naturalul fiind pe primul plan, Ched căuta lipsa de 
precizie a liniilor sau greșelile de compoziţie; dar nu reuși să 
găsească nimic din toate acestea. 

Uimiţi de varietatea formelor și a culorilor fixate cu un lac 
care le dădea strălucire și trăinicie, artizanii rămaseră muţi de 
admiraţie. 

Paneb și Nefer intrară în a doua capelă, în capătul cârâia se 
afla o nișă. Aici, Zelosul își reprezentase părinţii adoptivi, stând 
jos, în călătoria lor la Abydos pentru a dobândi acolo nemurirea 
lui Osiris, precum și momentul în care beau apa vie a eternității 
dintr-un bazin săpat la rădăcina unui palmier. Kenhir apărea 
într-unul dintre registrele capelei, asociat astfel nemuririi lui 
Nefer. 

Calitatea desenului și a picturii era excepţională, dar Paneb se 
întrecuse pe sine creând o vacă Hathor în timp ce ieșea din 

muntele  Soarelui-Apune şi ocrotindu-l pe Amenhotep |, 
întemeietorul Locașului Adevărului, căruia Clara și soțul său îi 
aduceau un omagiu. Putea fi admirată apoi o procesiune 
funerară ce se îndrepta către mormântul acoperit de o piramidă. 
Erau prezenţi toți membrii echipei, trăgând sarcofagul cu 
ajutorul boilor și purtând obiectele care făceau parte din 
comoara maestrului de operă. 

— Paneb n-a uitat nimic, constată Gau cel Exact, care știa pe 
dinafară repertoriul scenelor simbolice. 

— A evocat confreria de ieri, de astăzi și de mâine, își spuse 
părerea Didia cel Generos; suntem cu toţii alături de Nefer și 
vom continua să muncim alături de el chiar și în lumea de 
dincolo. 

Paneb consacrase ultima nișă lui Horus Celestul, doamnei 
aurului - Hathor, lui Anubis, călăuza în lumea de dincolo, lui 
Osiris, învingătorul morţii, și lui Min, dătătorul de energie; dar 
scena cea mai reușită îi reprezenta pe Isis și pe Nephtys 
magnetizând un scarabeu, simbol al învierii, plasat deasupra 
stâlpului de rezistenţă, incarnarea lui Osiris, ridicat și înviat. 

Pe plafon, zeița Cerului bătea din aripi, însufleţind astfel 
picturile. 

— Ai terminat și camera sarcofagului? 

— Noaptea trecută, am lăcuit picturile. 

Cei doi coborâră. Paneb îi pictase pe părinţii săi adoptivi într-o 
corabie, în care venerau discul solar, alături de babuinii care-l 
făceau să răsară în fiecare dimineaţă, ţipând de bucurie. Alături 
de ei, un șoim, o pisică tăindu-l cu propriul cuțit pe șarpele 
întunericului, și chiar gâsca sacră a lui Amon, al cărei prim țipăt 
anunţase facerea lumii. 

Datorită formulelor de cunoaștere, maestrul de operă 
deschidea ușile păzite de oameni înarmaţi și primea energia 
care emana din mâinile zeițelor Apusului și Răsăritului; în cele 
din urmă, Clara și Nefer beau din apa cerească, oferită de zeița 
Cerului. 

Maestrul de operă se reculese îndelung, apoi stinse lămpile, 
înainte de a reveni în prima capelă. 

— Cum a reușit Paneb să facă totul de unul singur? se întrebă 
Pai Pâinică-Bună. 

— E de necrezut, îl aprobă Casa-Funie. 


— O capodoperă este o capodoperă, spuse, cu solemnitate, 
Nakht cel Puternic, și trebuie să depășească posibilul. 

— Urmati-i exemplul, recomandă Unesh Șacalul. 

— Fiecare cu talentul său, obiectă Fened Nasul; asta nu-i dă 
lui Paneb iscusinţa de a descoperi filonul cel bun într-un bloc de 
piatră și nici de a ști în care loc din faleză trebuie să taie 
intrarea într-un mormânt. 

Un vizitator neașteptat se prezentă la intrarea în prima curte. 

— Priviţi! le atrase atenţia Karo cel Posac, primul care-l zări pe 
enormul scarabeu cu reflexe aurii. 

Coleopterul înainta în direcţia capelelor, sub privirea 
nedumerită a artizanilor. Prezenţa insectei care-l întruchipa pe 
Khepri, zeul răsăritului de soare și al metamorfozelor, era cea 
mai bună dintre prevestiri. 

Totuși, Paneb rămăsese îngândurat, așteptând judecata 
maestrului de operă, pe al cărui chip nu se putea citi nimic. 

— Ești mulţumit de tine, Paneb? 

— Nu mi-am pus această întrebare și, așadar, n-am ce să 
raspund! Consideri că n-ai făcut nicio greșeală? 

— Din punct de vedere tehnic, am încercat ca totul să fie 
ireproșabil; cât despre alegerea temelor, am încercat să trasez 
un şir de simboluri asupra cărora să domnească iubirea faţă de 
operă. 

Artizanii se îndepărtaseră, maestrul de operă și pictorul 
rămăseseră între patru ochi. 

— Ce materie primă ai folosit, Paneb? 

— Pictura mea și dorinţa de a crea. 

— Nu este de ajuns. 

Paneb strânse pumnii. 

— Așadar, n-am reușit... ` 

— N-am nimic de reproșat operei tale. In afară de materia 
primă, nu-i lipseşte nimic. 

— Şi totuşi, am dat din mine tot ce-am putut! 

— N-ai mers destul de departe. 

— Trebuie să şterg totul? 

— Nici vorbă! 

— Dar probabil că acest mormânt va fi abandonat. Nu-i așa? 

— Trebuie să mă sfătuiesc cu femeia înțeleaptă. Rămâi aici 
până la apusul soarelui. 

Artizanii echipei din dreapta înţeleseseră că acea capodoperă 
a lui Paneb nu era recunoscută ca atare și rămăseseră în curtea 
cea mare, încercând să-l consoleze pe tovarășul lor. 

— Nu trebuie să faci din asta o dramă, îi recomandă Renup 
cel Jovial; nu talentul tău este de vină! 

— Uite, eu am renunțat, mărturisi Karo cel Posac; de ce să mă 
agăț de țeluri imposibil de atins? 

Văzând că toate aceste cuvinte îl scoteau din minţi pe Paneb, 
sculptorul și cioplitorul în piatră se retraseră, pe când colegii lor 
continuau să admire picturile. 

— Nu te amări, șopti Ched Salvatorul. 

— Și de ce nu? Mi-am consumat cu această lucrare toată 
energia și eram convins de reușită. 

— Vei descoperi o altă cale. 

— Nu cred, Ched! 

— Nu-ţi stă în fire să renunți... Treci peste acest necaz și 
continuă! Nu cred că o clipă de descurajare ar putea stinge focul 
din sufletul Zelosului! Mânaria ţi-a fost rănită, dar să nu crezi că 
este pentru ultima oară. Datorită acestei încercări, vei merge 
mai departe, fără să uiţi că dezamăgirea ta îi descurajează, 
adeseori, și pe cei din jur. 

Paneb ar fi preferat să primească niște lovituri de la un 
luptător dezlănţuit, decât să suporte vorbele lui Ched; dar 
acesta își merita supranumele de Salvator, pentru că îi arăta 
punctele slabe și îi călca în picioare sensibilitatea afectată. 

— Îmbătrânesc și nu mai am puterea să pictez în întregime un 
mormânt, regretă Ched; iată de ce l-am ales ca succesor pe cel 
mai puţin mediocru dintre desenatorii mei. Dacă tu te consideri 
asemenea celorlalţi, mulțumindu-te cu talentele tale, voi fi 
nevoit să aleg și să formez un altul. Nu mă condamna la această 
corvoadă, Paneb; n-am niciun chef să mai dau lecții. 

— Fă-mă să înțeleg unde am greșit. 

— Cine ţi-a spus că ai greșit? Nu i-aș fi permis unui incapabil 
să decoreze un mormânt al unui maestru de operă. Nu mă 
încântă deloc intensitatea culorilor tale, dar e atâta armonie 
între ele, încât mă plec în faţa pasiunii cu care au fost folosite. 

— Dar asta nu e de ajuns pentru a crea o capodoperă! 

— Nu crezi că ar trebui să așteptam sfârșitul zilei pentru a afla 
mai multe? 

Razele soarelui care apunea poleiau cu lumina lui blândă 
curtea și capelele locului de veci al lui Nefer. Mai dulce ca de 
obicei, era atât de odihnitoare, încât artizanii încetară discuţiile 
pentru a savura acest moment binecuvântat. 

Nefer, Hay, femeia înţeleaptă și Kenhir urcau rampa și Paneb 
fu primul care-i zări. Clara mergea în frunte, iar maestrul de 
operă purta un obiect acoperit cu o pânză groasă care totuși nu 
împiedica trecerea prin el a unor raze de lumină. 

„Piatra! gândi trădătorul, smulgându-se brusc din gândurile 
sale; dar de ce s-au dus s-o ia? Și când mă gândesc că n-am 
putut vedea de unde au scos-o! Când vor pleca înapoi, o să-i 
urmăresc.” 

Asemenea unor statui, Kenhir și șeful echipei din stânga 
rămaseră nemișcaţi pe pragul ce separa prima curte de a doua, 
în timp ce femeia înțeleaptă și maestrul de operă pătrundeau în 
prima capelă. 

— Vino, Paneb! îi ceru Nefer cel Tăcut. 

Cei trei înaintară, iar maestrul de operă așeză piatra în ultima 
nișă. 

— Ched Salvatorul ţi-a vorbit despre greșeli grave? 

— Nu mi-a dezvăluit niciuna. 

— Și totuși, capodopera ta nu e terminată, interveni femeia 
înţeleaptă, pentru că nimeni n-ar putea descoperi singur 
materia primă. Ai consumat din propria fiinţă energia necesară 
pentru a-ți duce lucrarea la bun sfârșit, dar numai această piatră 
o va transforma într-o adevărată capodoperă, impregnată de 
lumină. Propria materie primă se va uni cu cea a Locașului 
Adevărului, aceea care-i animă șantierele din generaţie în 
generaţie; ofranda capodoperei se naște în această comuniune 
dintre individ și confrerie. 

Nefer dădu pânza la o parte și lumina pietrei dădu viaţă 
fiecărei figuri pictate, fiecărei culori, fiecărei hieroglife. 

— Capodopera ta e acceptată, decretă Nefer; dorești să-ţi 
continui drumul, așa cum ai început? 

— Este dorința mea cea mai arzătoare! 

t 


Bărbatul era tânăr și puternic, dar se predase, fără a rezista, 
unei patrule tebane, care-l condusese la cartierul general în care 
Mehy organiza manevrele corpurilor sale de armată. 

Generalul le ordonă să iasă din cort ofiţerilor cărora le dăduse 
sarcini ce trebuiau îndeplinite fără întârziere. 

În sfârșit, sosise mesagerul cancelarului Bay, în sfârșit, va 
începe războiul civil, care-i va deschide drumul către putere! 

Mehy observă de îndată că acest bărbat era militar. 

— Care ţi-e numele? 

— Meșa, căpitanul arcașilor din armata lui Seth. 

— Dă-mi mesajul! 

— Nu... nu înțeleg. 

— Nu te teme, te afli în fața generalului Mehy. Hai, dă-ne 
mesajul! 

— Dar n-am niciun mesaj, generale! 

— Atunci, pentru ce ești aici? 

— Am părăsit o armată care nu vrea să lupte și doresc să mă 
alătur faraonului Amenmes, intrând în rândul trupelor tebane. 
Tin să adaug că, fără îndoială, sunt primul ofiţer care părăsește 
Pi-Ramses, dar, desigur, nu voi fi ultimul. 

— Armata lui Seth... Principalul corp de elită, nu-i așa? 

— Nu pentru multă vreme, generale, căci nu-și mai merită 
numele, la fel ca faraonul Sethi, care-l trădează pe Seth, zeul 
său protector, zeu care nu va întârzia să-l pedepsească. lată de 
ce doresc să fac parte din tabăra învingătorilor. 

— Forţele lui Sethi sunt mult mai numeroase decât cele ale lui 
Amenmes, ca să nu mai vorbim de garnizoanele frontierei de 
nord-est... Nu crezi că greșești? 

— Un soldat știe că victoria nu depinde de numărul șefilor, ci 
de valoarea lor. Sethi nu este unul dintre ei. Faraonul Amenmes 
și chiar dumneavoastră veţi ști să-l nimiciţi pe adversar. 

— Cine guvernează la Pi-Ramses? 

— Sethi a urmat o îndelungată cură de somn și acum se 
odihnește în palatul său, incapabil de a lua vreo hotărâre. 
Gestiunea treburilor curente este asigurată de cancelarul Bay, 
un demnitar fără anvergură. Mai rămâne regina Tausert, a cărei 
revenire la Pi-Ramses a fost privită ca un adevărat miracol. Cu 
tot respectul, generale, ar fi trebuit să-i veniţi de hac! 

— Regele Amenmes a preferat clemenţța; nu este o dovadă a 
măreției sale? 

— Regina reprezintă un mare pericol. 

— Ascultă de înaltul comandament? 

— Încă nu. Unii generali speră că Sethi își va reveni, căci nu 
le-ar conveni să se supună unei femei. Dar asta e o himeră: 
monarhul e distrus pentru totdeauna, iar capitala e, tot mai 
mult, cuprinsă de inerție. 

— Ai uitat de barajul de la Hermopolis, care va împiedica 
trupele noastre să înainteze către Nord. 

— Un atac puternic, declanșat în același timp pe Nil și prin 
deșert, va sparge acest baraj care e mai degrabă impresionant 
decât eficient. Sunt convins că mulţi soldaţi vor trece sub 
autoritatea voastră; de ce și-ar da viața pentru unul ca Sethi, 
acest iepure speriat? Chiar și superiorii mei încep să-l critice fără 
să se mai ascundă. Dacă regina nu s-ar fi întors, destui generali 
ar fi fost gata să recunoască suveranitatea lui Amenmes. In 
zadar Tausert se va arăta energică, nu va putea remedia 
defectele unui faraon care nu e în stare să comande. 

Înaintea lui Mehy se deschidea un drum nou: decăderea 
rapidă a Pi-Ramses-ului și înlăturarea lui Sethi al Il-lea. Dar 
poate că avea prea multă încredere în viitor și uita că un om 
puternic, provenit din armata Nordului, ar putea impune o 
dictatură militară, cu intenţia de a recuceri Sudul. 

Planul acceptat de cancelarul Bay trebuia pus în practică, și 
nu altul. 

Cât despre acest Meșa, oare nu era un spion care avea 
misiunea de a se înrola în armata tebană pentru a o informa pe 
Tausert? 

— Ai vrea să vezi felul în care îmi antrenez trupele de elită? 

— Mi-aţi face o mare onoare, generale! 

Oaspetele urcă în car alături de Mehy. Meșa nu era înarmat și 
se legase pentru a nu cădea, așa că Mehy nu se temea că poate 
fi periculos. 

Când trecu, în mare viteză, printre două rânduri de infanteriști 
care-și perfecţionau tehnica luptei corp la corp, mulţi crezură că 
generalul își alesese un nou aghiotant. Surprinși de faptul că nu- 
| puteau identifica pe fericitul ales, conducătorii de care avură 
aceeași bănuială, în timp ce-și antrenau caii pentru a le spori 
rezistenţa. 

— Viteza carelor voastre e impresionantă, generale! 

— Tehnicienii mei au pus la punct niște roţi mai solide și mai 
ușoare decât cele de care dispune Sethi. 

— Această invenţie vă sporește superioritatea! 

— Săbiile noastre scurte, lamele noastre și scuturile sunt, și 
ele, de cea mai bună calitate, ca să nu mai vorbim de arcuri și 
de săgeți, al căror echivalent nu poate fi găsit la armatele din 
Nord. 

— Așadar, nu m-am înșelat... Nu puteți fi învins! 

— Mai rămân totuși câteva probleme de pus la punct, ca 
aceea pe care ţi-o voi mărturisi. 

Mehy se opri aproape de locul de tir al arcașilor și-l chemă pe 
instructor: 

— Privește-l cu atenţie pe omul ăsta, Meşa: este un trădător 
spurcat! 

Instructorul înțepeni. 

— Și el vine din Nord, continuă Mehy; am descoperit că este 
nepotul unui ofițer superior din armata lui Ptah și are drept 
misiune să-l informeze pe inamic asupra efectivului arcașilor 
noștri și asupra strategiei pe care ar putea-o adopta în cazul 
unei bătălii. la sabia mea și ucide-l! 

Meșa privi cu oroare arma pe care i-o întindea generalul. 

Instructorul nu îndrăznea nici să vorbească, nici să miște. 

— Generale... 

— Ce mai aștepți? Dacă ai fost sincer, ar trebui să fii încântat 
că poţi ucide un trădător. 

— Eu sunt soldat, nu asasin! 

— Refuzi să-ţi ucizi complicele, nu-i așa? 

— Arestaţi-l și judecați-l! 

— Spionii nu se judecă, declară Mehy, înfigând pumnalul în 
gâtul lui Meșa. 

Sub privirea rece a generalului, nefericitul muri în chinuri, într- 
o baltă de sânge. 

Instructorul tremura din toate încheieturile. 

— Generale, știți bine că nu sunt un trădător! 

— Desigur. 

— Și atunci... 

— l-am întins o capcană acestui șarpe care era gata să mă 
muște. 

— Dar... dar ar fi putut să mă străpungă cu sabia! 

— Astea sunt riscurile meseriei, instructore! Scapă-mă de 
cadavrul ăsta și întoarce-te la treabă! 

Ca și confrații săi, trădătorul văzuse piatra de lumină 
însuflețind ornamentele pictate de Paneb, înainte ca maestrul 
de operă s-o acopere cu pânza cea groasă, pentru a o duce 
înapoi, în ascunzătoarea sa. 

În timp ce membrii echipei din dreapta îl înconjurau pe Zelos, 
trădătorul ar fi putut să-i urmărească pe Nefer și pe femeia 
înțeleaptă sau măcar să vadă în ce direcţie se vor duce. 

Dar, în partea de sus a rampei, se iviră, deodată, doi paznici, 
împiedicându-l să înainteze: Orătania Nesuferită și Negruţu'. 
Câinele își arăta colții și gâsca își deschidea ciocul, 
amenințătoare. Și așa trădătorul fu nevoit să revină lângă 
grupul de artizani care-l felicitau pe Paneb. 

Când văzuse piatra, fiecare înţelesese că Zelosul trecuse cu 
bine proba capodoperei și că, de acum încolo, i se deschidea un 
nou drum. Pai Pâinică-Bună se gândea deja la pregătirea unui 
mic banchet, înainte de a organiza altul, mai măreț, când lui 
Paneb i se va acorda, în mod oficial, un nou grad. 

Ched Salvatorul îl felicită ultimul. 

— Cunoșteai hotărârea maestrului de operă, nu-i așa, Ched? 

— Eu nu-mi spusesem decât părerea mea de tehnician; în 
rest, el trebuia să hotărască! Cel puţin, cu tine, nu mi-am 
pierdut vremea! Dar să nu-ţi închipui că ai ajuns la capătul 
drumului... Sunt chiar convins că greul abia acum începe! 

Munca în mormântul lui Amenmes continua într-un ritm 
susținut. Sculptorii începuseră să construiască statuile 
faraonului. Pe un bloc monolit, Userhat Leul trasase cu cerneală 
roșie contururile operei care urma să se nască din piatră; Ipuy 
Iscoditorul avea în grijă prima schiță, obținută prin percutare, 
Înainte ca Renup cel Jovial să facă prima şlefuire cu o pastă 
abrazivă pe bază de cuarț. Cu ajutorul unui ferăstrău cu lama 
din aramă, Userhat urma să îndepărteze bucățile inutile, lăsând, 
cu încetul, să apară statuia, desprinsă din blocul de piatră. 

— Ai verificat tubul scobit, din aramă? îl întrebă el pe Ipuy. 

— II învârtesc de minune între degete. Voi îndepărta piatra 
dintre picioarele statuii exact așa cum dorești. 

— Și burghiul din silex, Renup? 

— Voi face niște găuri perfecte pentru nări și voi modela 
colţurile buzelor așa cum n-ai mai vazut vreodată; la urma 
urmelor, Amenmes e un norocos! O să-i facem unul dintre cele 
mai frumoase portrete din toată dinastia. 

Jovialul nu se lăuda. Maestrul de operă văzu cum lua naștere 
un chip de faraon, care exprima o noblețe demnă de un 
Thutmosis al Ill-lea sau de un Amenhotep al II-lea; lui Userhat îi 
reușise perfect ultima șlefuire, deși foarte delicată. Și Nefer 
simţi o admiraţie fără margini pentru cei trei fraţi ai săi, 
puternicul Userhat, fragilul lpuy și Renup cel burtos, ale căror 
mâini aveau tot atât geniu ca și cele ale strămoșilor lor. 

Precum pictorii, ei nu calculau, ci foloseau raporturile și 
proporţiile înscrise în gesturile lor în urma lucrului pe grilele de 
armonice, studiate de-a lungul multor ani în atelierele lor 
secrete. In acest fel, principiile corespunzând dinamicii și 
echilibrului se aplicau de la sine în statui, oricare ar fi fost 
dimensiunile lor. 

Fiecare în domeniul lui, Didia dulgherul și Thuty bijutierul 
lucrau la fel; fabricaseră deja bună parte din materialul funerar 
care trebuia coborât în mormânt. Bijuteriile de aur destinate 
mumiei erau de o calitate remarcabilă, iar statuetele din lemn 
reprezentând spiritele bune nu erau mai prejos. 

Paneb sperase că maestrul de operă nu va întârzia să-i 
comunice data noii lui iniţieri; dar Nefer nu făcea decât să-i 
vorbească despre ornamentarea mormântului lui Amenmes. 
Zelosul reuși să-și stăpânească nerăbdarea, concentrându-se 
asupra picturilor sale. 

Clara și Nefer își permiseseră un lux neobișnuit; o dimineață 
de odihnă, după ritualul din zori. Maestrul de operă nu va merge 
la atelier, iar femeia înțeleaptă nu-și va deschide cabinetul de 
consultații. 

Intinși pe terasă, pe niște rogojini, contemplau cerul, 
rememorând momente din viața lor fericită. 

Dar această fericire, departe de cerințele zilnice ale satului, 
se dovedi a fi mult mai scurtă decât speraseră, căci, din stradă, 
se auzi vocea poruncitoare a lui Kenhir. 

— Aș vrea să te văd cât mai repede, Nefer! 

Clara nu încercă să-și reţină soţul; datoria își intra în drepturi 
și nimeni, nici chiar ea, nu se putea opune. 

Când Nefer deschise ușa, descoperi un scrib al Mormântului 
tremurând de indignare. 

— Am primit ordin de rechiziționare, bolborosea cu mânie. 
Sculptorul nostru șef trebuie să se ducă imediat la palat, iar 
documentul poartă sigiliul regal al lui Amenmes! Așa ceva nu s-a 
mai auzit de când există Locașul Adevărului. 

Maestrul de operă observă că scribul îmbrăcase cele mai 
frumoase haine, în vederea unei audienţe regale. Nu-i rămânea 
decât să facă și el la fel. 

Tt 

Amenmes îmbătrânise. Tinerețea îl părăsea cu o repeziciune 
surprinzătoare, de parcă nu putea rezista poverii grijilor care-l 
copleșeau. 

— Protestul vostru mă miră, le spuse el lui Kenhir și lui Nefer. 
Aţi uitat că sunt stăpânul suprem al Locașului Adevărului și că 
sunteti obligaţi să-mi daţi ascultare? 

— Legea e clară, Maiestate, îi aminti Kenhir, care nu-și 
ascundea indignarea. Niciun artizan al Locașului Adevărului nu 
poate fi rechiziționat sub niciun pretext. 

= Îndrăzniţi să pretindeţi că ordinele mele contravin legii? 

— Asta este purul adevăr, Maiestate! Și nimeni, în ţara asta, 
nu s-ar putea situa deasupra lui Maat. 

— Frazele astea pompoase mă supără! 

— De ce să-l rechiziţionaţi pe sculptorul nostru șef? întrebă 
maestrul de operă. 

— Pentru că mai mulţi înalţi demnitari doresc să aibă statuile 
lor, pe care să le depună în templul din Karnak, pentru ca, 
alături de zei, să trăiască și KA-ul lor. Am hotărât să le fac 
această favoare și am nevoie de un sculptor excepțional, care 
să nu piardă vremea. Și cum cel mai bun se află printre voi, 
apelez la el. 

— Absolut imposibil, spuse Kenhir, categoric. Doar maestrul 
de operă are dreptul să împartă sarcinile în cadrul confreriei. In 

schimb, poate hotărî executarea unor sculpturi pentru exterior, 
în măsura în care această muncă nu afectează șantierul în curs. 

— Și o să-mi spuneţi că șantierul în curs este locul meu de 
veci! 

— Exact, Maiestate! 

— Strategie derizorie, scrib al Mormântului! Sunt grăbit și am 
nevoie de sculptorul-șef. 

— Vă repet că este imposibil! 

— Dacă veţi continua să vă opuneţi, Kenhir, vă voi transfera 
în satul cel mai îndepărtat din provincia tebană! 

— Este dreptul vostru, Maiestate! 

Amenmes se întoarse către maestrul de operă. 

— Poate sunteţi mai rezonabil decât acest scrib arțăgos. 

— Mă tem că nu, Maiestate! 

— Băgaţi de seamă, Nefer! Eu când vreau un lucru, îl obţin 
întotdeauna. Vă vorbește regele Egiptului și trebuie să-i daţi 
ascultare! 

— Un faraon mai este demn de rangul lui atunci când 
abuzează de putere? Noi nu ascultăm decât vocea lui Maat, 
oricând și în orice împrejurare. Și pentru că, în această privinţă, 
suntem niște incapabili, trebuie să construim templul și să 
luptăm împotriva tendinței noastre firești de a fi nedrepţi și 
lacomi. 

— Altul care pretinde să-i dea o lecţie de morală suveranului 
său! Vreţi să vă supuneţi ordinului meu, da sau nu? 

— Nu, Maiestate! 

— Știţi ce-i așteaptă pe cei care se ridică împotriva 
faraonului? 

— l-am desenat pe pereţii locurilor de veci din Valea Regilor: 
au capul tăiat sau ard în cazane. Cât despre cel mai de temut, 
dragonul Apophis, acesta e legat și pironit la pământ cu niște 
cuțite, pentru a nu ataca și corabia solară. 

Seninătatea maestrului de operă îl impresiona pe Amenmes. 

— Ce soluţie îmi propuneţi, Nefer? 

— Noi nu suntem niște răzvrătiți, Maiestate; și dacă am ceda 
în faţa nedreptăţii, Locașul Adevărului nu-și va mai reveni. 

— A guverna înseamnă a ști să alegi! 

— Nu alegeţi capriciul curtenilor în detrimentul confreriei 
noastre, Maiestate! Astăzi, aţi obţine o mică victorie, dar mâine, 
înfrângerea va fi necruțătoare. Cei care vă lingușesc vă vor 

trăda; este în firea lor, ca și în cea a unei fiare sălbatice, să-și 
devoreze prada. 

— Nicio ameninţare nu vă va îndupleca, nu-i așa? 

— Niciun membru al confreriei nu va munci forţat! 

— Vă daţi seama în ce situaţie sunteţi, Nefer? Am luat o 
hotărâre și voi îmi cereţi să renunţ la ea! 

— Maiestatea Voastră sunteţi cel care domnește, și nu 
curtenii! 

— Până când va trebui să tolerez independenţa Locașului 
Adevărului? 

— El a fost creat pentru a sluji sufletele faraonilor, pentru a fi 
stăpâni peste materie și pentru a învinge timpul; șubrezirea lui 
va duce la șubrezirea voastră! 

Amenmes se îndepărtă pentru a reflecta. Apoi reveni și spuse 
cu voce tare: 

— Mergeti înapoi, în sat, și terminaţi-mi locașul de veci! 

Scribul Mormântului și maestrul de operă se îndreptară către 
ușa sălii de audienţe. 

— O clipă, Nefer... Aș vrea să vorbim puţin între patru ochi! 

Kenhir dispăru. 

Regele îl privi pe maestrul de operă drept în ochi. 

— Am nevoie de un prim-ministru de valoarea 
dumneavoastră, Nefer, dar știu că aș insista în zadar să fiţi 
numit folosindu-mă de autoritatea mea. Aţi accepta această 
funcţie? 

— Nu, Maiestate! 

— Este un răspuns definitiv? 

— Desigur! 

— Locașul Adevărului este atât de important? 

— Într-adevăr, Maiestate! 

O fetiță cu picioarele rău opărite, doi puști răniţi în urma 
bătăii violente cu bastoane, Karo cel Posac cu dureri de stomac, 
soția lui Gau cel Exact obosită din cale-afară și, pentru a închide 
seria catastrofelor de dimineaţă, Aperti, care-și rupsese brațul 

încercând să demonstreze că e în stare să spargă, dintr-o 
lovitură, un bloc de calcar! 

Era pentru prima dată când femeia înțeleaptă era nevoită să 
facă faţă atâtor incidente serioase într-o perioadă atât de 
scurtă, și trebuise să-și folosească aproape toate rezervele de 
miere. Preţiosul produs servea la pansarea și cicatrizarea 
plăgilor, ameliora inflamaţiile externe și interne, fără să 
provoace alte tulburări, și tonifica organismul slăbit. Păstrat în 
borcane sigilate cu grijă și inventariate, aurul albinelor era 
considerat un remediu de primă necesitate și de mare valoare, 
nefiind folosit în patiserie decât în cantităţi mici. De-a lungul 
secolelor, medicii egipteni  observaseră, în urma unei 
îndelungate experiențe, că mierea avea o acţiune benefică și în 
domeniul bolilor de ochi, și chiar în ginecologie. 

După ce-și terminase consultaţiile, femeia înțeleaptă se duse 
la biroul lui Imuni, responsabilul tuturor stocurilor de produse 
existente în  Locașul Adevărului. Ocupat cu  recopierea 
inventarului dălţilor de aramă, micul scrib se ridică repede și 
rămase în poziția de drepţi, ca un soldat gata să primească 
dojana superiorului său. 

Imuni se temuse întotdeauna de femeia înțeleaptă, care i-ar fi 
putut citi gândurile și descoperi ambițiile, legitime de altfel: să-i 
ia locul bătrânului Kenhir și să se răzbune, într-un fel sau altul, 
pe Paneb cel Zelos, care-l ironiza tot timpul. 

— Am nevoie, cât mai curând, de niște borcane cu miere, 
Imuni! 

— Câte doriți? 

— Unul chiar astăzi și mai multe săptămâna viitoare... în 
speranţa că furtuna se va potoli! 

— Vă servesc imediat. 

Scribul asistent se grăbi, dar reveni cu mâinile goale. 

— Era o greșeală în scripte... Avem unguente din abundență, 
dar nici măcar un singur borcan cu miere! 

— O eroare gravă, Ilmuni... Abia dacă mi-a rămas o cantitate 
suficientă pentru îngrijirea urgenţelor din această săptămână. 

— Îmi pare rău, foarte rău... Să-l anunţăm pe scribul 
Mormântului; va găsi el rezolvarea. 

Tt 

Mânia lui Kenhir avea să rămână în istoria satului. După ce își 

acuzase subordonatul de toate relele inerente speciei umane și 

de alte câteva pe deasupra, îl avertizase că, la următoarea 
greșeală, tribunalul satului se va pronunţa pentru excluderea lui. 

— Bineînţeles, nu vei mai avea pentru luna asta nici salariu și 
nici zile libere! tună scribul Mormântului. Uiţi că ești un 
funcţionar de stat, care mai lucrezi și în slujba Locașului 
Adevărului, și că trebuie să fii mai vigilent decât Orătania 
Nesuferită? 

Cu capul plecat, Imuni nu găsise nicio scuză, considerându-se 
norocos să supraviețuiască unui asemenea uragan. 

— Și ca totul să fie perfect, mă mai obligi să mă duc eu însumi 
la administraţia centrală, eu, cu durerile mele de spate! Mai 
vorbim noi, Imuni... Între timp, verifică stocurile și corectează și 
celelalte erori pe care le-ai făcut. 

Scribul asistent se făcu nevăzut cu viteza sunetului. 

— N-aţi fost prea blând cu el, observă Niut cea Neobosită, 
care-și întrerupsese muncile casnice în timpul acestui scandal. 

— Nu cu blândeţe se gestionează bunurile unui sat! Dă-mi 
bastonul și o haină călduroasă. 

î t 

Insoțit de doi paznici nubieni care-i asigurau protecția, Kenhir 
ajunse la biroul generalului Mehy. 

— Generalul conduce manevrele pe malul drept, îi spuse 
secretarul. 

— În cât timp l-aș putea vedea? întrebă Kenhir. 

— Nu înainte de cincisprezece zile, asta în cel mai bun caz! 

— Mult prea târziu! În grija cui și-a lăsat treburile? 

— Cum aș putea să vă ajut? 

— E vorba de o problemă gravă: Locașul Adevărului are 
nevoie de miere; e necesară o livrare urgentă. 

— Aţi nimerit prost, spuse cu regret secretarul; cantităţile 
disponibile au fost stocate la palat, la spitalul principal și în 
cazărmi. Aici, nu mai dispun decât de un minimum strict pentru 
infirmerie. 

Asemenea dispoziţii nu însemnau, oare, iscarea unui conflict? 
Mulţi soldaţi ar putea fi răniţi, iar medicii militari ar folosi 
comprese cu miere. 

— Satul are prioritate, aminti scribul Mormântului. 

— Completaţi un formular, pe care îl voi trimite la palat printr- 
un curier special... Dar va trebui să vă înarmaţi cu multă 

răbdare. În perioada asta, serviciile administrative au de lucru 
până peste cap. 
t 

— Am făcut ceea ce trebuia, le spuse Kenhir femeii înțelepte 
şi maestrului de operă, dar suntem victimele economiei de 
război. Doar Mehy ne-ar putea scoate din acest impas, dar, 
pentru moment, este imposibil să-l contactăm. Voi face un 
raport detaliat pentru a mă plânge de această situație 
inadmisibilă! 

— Îmi trebuie miere. Dacă nu, pacienții mei nu vor putea fi 
îngrijiţi! 

— Ar exista o soluţie, dar cred că ar fi riscant: să mergem în 
deșert, la bătrânul Boti. 

— De ce vă temeţi? 

— De cei care tot dau târcoale, precum și de paznicii 
însărcinaţi cu protecţia acelui loc. Mai mult, Boti este un omuleţ 
cam ciudat; este obligat să vândă statului toată recolta sa, dar, 
uneori, își acordă unele derogări. Nu vom putea face o expediţie 
cu măgari, căci vom fi reperaţi cât ai zice pește! 

— Așadar, mă voi duce singură, hotărî Clara. 

— Dar bine mai gândești! se revoltă Nefer. 

— Trebuie să verific eu însămi calitatea mierii și să-l conving 
pe apicultor să mi-o vândă. 

— În cazul ăsta, te însoțesc! 

— Mă opun în mod categoric, spuse scribul Mormântului; în 
condiţiile actuale, prezenţa în sat a maestrului de operă este 
indispensabilă. Dacă femeia înţeleaptă vrea cu tot dinadinsul să 
încerce această aventură, să-i cerem lui Paneb s-o însoțească. 
Avem deplină încredere în el și va ști să-și îndeplinească 
îndatoririle de fiu adoptiv. 

— Să-i dăm arme fabricate de fierarul nostru. 

Kenhir părea nedumerit. 

— Un artizan înarmat... În cazul unui control al pazei, Paneb 
ar risca mai mult decât vă închipuiţi! 

— Dar trebuie s-o protejeze pe Clara! 

— Armele pe care le-am fabricat vor rămâne în sat, decretă 
scribul Mormântului. 

t 

Arcașii trăgeau cu o precizie tot mai mare, iar carele făceau 

manevre cu o îndemânare ușor de remarcat. Instrucția intensivă 

începea să dea roade, corpurile de elită vor fi gata în scurtă 
vreme pentru a dobori orice adversar. 

Când intră în cort după o zi extenuantă, Mehy își consultă 
corespondența sosită cu poșta militară; printre scrisori, un 
raport din partea secretarului său asupra vizitei neașteptate a 
scribului Mormântului. 

Generalul își chemă imediat aghiotantul. 

— Adu-mi un cal odihnit și rapid; plec în oraș și mă întorc 
mâine dimineaţă! 

Mehy galopă spre centrul Tebei, acolo unde stătea Serketa în 
perioada marilor manevre. Soţia generalului profita de aceste 
zile pentru a le primi pe marile doamne din orașul zeului Amon, 
elogiindu-l pe soţul său cel priceput, al cărui curaj era de mare 
folos provinciei și întregii ţări. Această propagandă camuflată, 
cu mici aluzii, întreținea excelenta reputaţie de care se bucura 
generalul. În timp ce mulţi se îndoiau de viitorul regelui 
Amenmes, Mehy era din ce în ce mai recunoscut ca un om 
puternic care, orice s-ar întâmplă, va proteja Teba de dușmani. 

Când generalul ajunse acasă, soţia primarului și cele mai 
bune prietene ale ei o felicitau pe Serketa pentru ospitalitate; 
apreciaseră prăjiturile delicioase și promiseseră să se revadă în 
curând. Toate aceste doamne erau încântate să-l vadă pe 
general, care le garantă, cu obișnuita sa putere de convingere, 
că securitatea lor era perfect asigurată. 

Când vizitele se sfârșiseră, Mehy o luă pe soția lui în 
apartamentele lor. 

— Locașul Adevărului nu mai are miere, o anunţă el. 

— Este chiar atât de important? 

— Asta înseamnă că femeia înțeleaptă nu-și va mai putea 
îngriji bolnavii. Având în vedere faptul că eu am blocat livrările 
acestui produs, scribul Mormântului a depus o reclamaţie. 
Administraţia va fi obligată să îi îndeplinească această cerere, 
dar cu o mare întârziere. Prin urmare, artizanii vor încerca să-și 
procure mierea prin orice mijloace. Cei cărora maestrul de operă 
le va încredința această sarcină vor fi nevoiţi să iasă din sat și 
se vor pune, astfel, în pericol. 

— Cine va verifica mierea și calitățile ei medicinale, dacă nu 
femeia înţeleaptă? După părerea mea, va participa și ea la 
expediţie. Dragul meu, întrevăd un plan atrăgător... Ar putea fi 
prinsă de bandiți și ucisă. Fără femeia înţeleaptă, confreria și-ar 

pierde mult din putere și, mai ales, esenţa protecţiei sale 
magice. Dincolo de ziduri nu poţi pătrunde, așadar nu se poate 
ajunge la ea. Dar pe drumul mierii, ar exista o posibilitate 
tentantă! 

Cu brutalitatea lui obișnuită, generalul își îmbrățișă soția. 

— Perspicacitatea ta mă uimește, potârnichea mea iubită; dar 
nu-mi pot folosi soldații pentru o asemenea misiune! 

— Ai, așadar, nevoie de mine, să găsesc niște oameni fără 
nicio legătură cu noi... 

— Bătrânul nostru prieten Tran-Bel ne va găsi un ajutor 
preţios. Desigur, va trebui să-l „convingi” puţin să colaboreze, 
fără alte gânduri ascunse; dar mă bizui pe talentul tău. 

Cu părul negru lipit de creștet, cu faţa ca o lună plină, libianul 
Tran-Bel bea și mânca prea mult, dar asta pentru că avea 
nevoie să-și adune puterile pentru negoţul său de mobile și 
pentru rolul de intermediar ocult în tot felul de tranzacţii mai 
mult sau mai puţin dubioase. 

Într-o perioadă bună, Tran-Bel apelase la serviciile unui 
artizan din Locașul Adevărului, care fabrica pentru el mobile de 
lux și desena modele, pe care libianul le folosea în producerea 
unor obiecte frumoase ce se vindeau la un preț foarte bun. O 
dată cu tensiunea ce se instalase, artizanul nu mai ieșea din sat, 
iar Tran-Bel trebuia, așadar, să aștepte vremuri mai bune pentru 
a-și relua afacerile bănoase, vânzând mobila pe care n-o declara 
la fisc. Din fericire însă, clienţii cu bani mulţi îi rămăseseră fideli, 
libianul făcându-le unora sau altora mici servicii foarte 
avantajoase. 

Când femeia a cărei perucă îi masca bună parte din faţă intră 
în atelierul său clandestin, Tran-Bel începu să-și piardă 
optimismul. Această creatură periculoasă îl avea la mână și nu 
se deranja niciodată să vină aici fără un motiv serios. În pragul 
unui război civil, o asemenea vizită nu anunţa nimic bun. 

— Putem discuta în liniște? îl întrebă ea cu o voce tăioasă. 

— O să închid atelierul! 

Nervos, Tran-Bel încuie ușa. 

— Cu ce vă pot fi de folos, draga mea protectoare? 

— Am nevoie de o trupă de ucigași! 

— De ucigași? Dar știu că m-aţi luat repede! Eu nu sunt decât 
un simplu negustor și... 

— Nu mă face să-ţi repet, Tran-Bel! Sunt foarte grăbită! 

— Dar unde vreţi să-i găsesc? 

— Cunoști, desigur, câţiva libieni gata să facă orice pentru a 
câștiga avere. 

— S-ar putea, dar comisionul meu... 

— Eu voi fixa preţul. Nu uita că ești în slujba unui om foarte 
puternic, pe care trebuie să-l servești fără să cârtești, dacă vrei 
să n-ai vreun necaz cu administraţia. 

Tran-Bel știa că nu este în măsură să se opună. 

— Cunosc trei oameni care au avut de a face cu justiţia, care 
și-au ispășit pedeapsa și lucrează acum ca spălători de rufe în 
cartierul portului. N-au multe scrupule și, dacă recompensa le e 
pe plac, cred că ar accepta să coopereze. 

— Caută-i imediat și dă-le ordin să se prezinte la locul pe care 
ţi-l voi indica. 

Bucuros că nu va trebui să joace decât un rol secundar, Tran- 
Bel îi promise viclenei Serketa că-și va îndeplini misiunea pe 
dată. 

t 

Drumul mierii era un secret bine păstrat; nici măcar scribul 
Mormântului nu-l cunoștea prea bine. Ştia că bătrânul Boti 
poseda numeroşi stupi în deşertul din vest, dar unde, habar n- 
avea. 

— Trebuie totuși să încercăm, încuviință femeia înțeleaptă, 
examinând împreună cu Paneb harta incompletă pe care le-o 
dăduse Kenhir. 

— Intre ultimul post de gardă al pazei, la sfârșitul acestui ued, 
și stupi, preciză scribul Mormântului, ar putea fi cel puţin o zi de 
mers; dar în ce direcție? 

— Deșertul mi-e prieten, afirmă Paneb; el ne va călăuzi. 

— Punctele de apă nu lipsesc, iar pe domeniul apicultorului 
trebuie să existe măcar unul. Dar riscaţi unele întâlniri 
periculoase! 

— Daţi-mi totuși o armă, ceru Paneb. 

— Regret, dar e imposibil! Dacă vă controlează paznicii, 
încercaţi să staţi de vorbă cu ei. Dacă va ieși rău, vă vor aduce 

aici. Dar dacă te-ai folosi de o sabie sau de o lance, ai fi 
considerat un individ periculos. 

— O să-mi iau târnăcopul. 

— Mă opun, Paneb! Face parte dintre uneltele Locașului 
Adevărului și nu va ieși de aici. 

— Avem dreptul la provizii? 

— Vă dau pește uscat, ceapă, smochine și urcioare cu apă 
rece. Toate astea vor fi grele, dar tu ai umeri zdraveni. 

Tt 

Adafi cel Mare și cei doi frați ai săi, Adafi cel Mijlociu și Adafi 
cel Mic, trei libieni intrați ilegal în Egipt, comiteau mici 
furtișaguri pentru Tran-Bel, care le promisese o îmbunătăţire a 
situației lor, de îndată ce va fi posibil. Și iată că ocazia se ivise: 
trebuiau doar să ucidă nişte indivizi incomozi. 

Această perspectivă îi încântase pe cei trei libieni, obosiţi de 
atâta spălat, mai ales când era vorba de rufele pline de pete ale 
gospodinelor. În țara lor, asasinaseră câțiva călători pentru a-i 
jefui și nu se sfiau să sugrume un om, făcând-o cu ușurința cu 
care ar fi înjunghiat un porc. 

O femeie îmbrăcată în țărancă, cu o basma pe cap, se 
îndreptă către boschetul în care se ascunseseră încă din ajun. 
Adafi cel Mic simţi pe dată o dorinţă imperioasă, dar știa foarte 
bine că, în Egipt, violul era pedepsit cu moartea. Trecuse totuși 
o perioadă prea lungă de abstinenţă forţată; și fraţii lui 
avuseseră aceeași soartă, căci fetele pe care le întâlniseră ori 
erau măritate, ori logodite, dar toate credincioase. 

— La drum, le porunci Serketa; viitoarele voastre victime au 
trecut deja pe drumul deșertului din vest. 

— Câţi oameni sunt? întrebă Adafi cel Mijlociu. 

— Doi. 

Adafi cel Mare izbucni în râs. 

— Asta e o joacă de copii! 

— Dacă este atât de ușor, hotărî Adafi cel Mic, ne-am putea 
distra puţin cu tine, înainte de a trece la treabă. 

— Vino mai aproape! 

— Ești de acord... pentru toţi trei? se miră el, dezamăgit. 

În momentul în care libianul îi atinse șoldul, Serketa îi sfâșie 
antebraţul cu un pumnal scurt. 

Adafi cel Mic făcu un salt înapoi. 

— Data viitoare, îi promise ea, îţi tai testiculele! 


Își înălţă arma către cei trei fraţi. 

— Cele două prăzi nu vor putea fi capturate cu ușurință, 
preciză ea. Una din ele este un fel de magiciană, care v-ar putea 
simţi apropierea, iar cealaltă, un colos, pe care nimeni n-a reușit 
încă să-l doboare. 

— Folosește și el cuțitul? 

— Nu știu, dar nu prea cred. 

— Magiciana... E bătrână și urâtă? se interesă Adafi cel mic. 

— La cei patruzeci de ani ai săi, are o înfățișare plăcută. 

— Putem s-o violăm înainte de a o sugruma? 

— Treaba voastră! Mă voi întoarce aici peste trei zile și sper 
să constat că aţi făcut treabă bună. 

— Fii pe pace, frumoasa mea! o asigură Adafi cel Mijlociu. 

— Cuvântul vostru nu-mi e de ajuns; am nevoie de o dovadă. 

— Sexul colosului și capul magicienei. |ţi convine? 

Impresionată în mod plăcut de cruzimea libienilor, Serketa 
dădu din cap afirmativ. 

— Tu ești aceea care ne va plăti? 

— Nu veţi fi dezamăgiţi! Și vom petrece chiar ceva timp 
împreună. 

Adafi cel Mic salivă: două femele în perspectivă! Ce noroc! 

Serketa nu știa încă ce să facă: să se folosească în continuare 
de serviciile acestor trei brute, după această primă misiune, sau 
să-i ucidă, apelând la niște arcași, pe care să-i trimită pe urmele 
a trei criminali periculoși care fugiseră, salvându-și viața... 

Se va sfătui cu generalul. 

t 

— Cred că stupii nu se află prea departe de ultimul post de 
pază semnalat pe harta noastră, aprecie femeia înțeleaptă. Prin 
împrejurimi, este încă o vegetație destul de bogată, îndeosebi 
flori rare și acacia, care le permit albinelor să producă o miere 
excelentă. Mai departe, în deșert, n-ar mai avea materia primă 
necesară alchimiei lor. 

Paneb purta un sac greu, cu provizii, și două urcioare cu apă 
rece. 

— De ce s-o fi așezat Boti atât de departe de culturi? 

— Pentru că a calculat cea mai mare distanță pe care o pot 
parcurge albinele pentru a culege polenul și pentru că deșertul 
este locul ideal pentru stupi. Când zeul Ra începu să plângă, 
lacrimile îi căzură pe nisip și se transformară în albine ce, prin 

munca lor, ne dăruiesc aurul soarelui, de care au nevoie pentru 
a produce mierea. Focul deșertului le dă puterea sa deplină, pe 
care ele știu s-o controleze. 

— lată de ce Pharaon este în același timp „cel al stufului” și 
„cel al albinei”... El îmbină în ființa sa umedul și uscatul, umilul 
stuf legat de pământ și neobosita albină, care cutreieră cerul 
pentru a transforma în hrană și medicament energia florilor. 

— Pharaon este fiinţa utilă prin excelenţă, confirmă femeia 
înţeleaptă, iar scopul confreriei noastre este acela de a face 
opere folositoare și luminoase. 


— Și un singur cuvânt, AKH, înseamnă „a fi util”, „a fi 
luminos”, „strămoșul luminos” pe care-l venerăm și „lumina 
spiritului”, la care încercăm să ajungem... lar lumina care 


țâșnește din piatră este cu adevărat materia primă! Atunci... 
această căutare a mierii și această întâlnire cu albinele nu erau, 
oare, destinate să mă facă să înțeleg într-adevăr ceea ce știam 
deja? 

Clara zâmbi. 

— Satul are nevoie de acest leac de neînlocuit, Paneb, dar 
destinul e și el luminos, uneori! 

Paneb nu mai simţea greutatea sacului și a urcioarelor; 
poteca i se păru mai frumoasă decât oricare alta, iar soarele, 
răcoritor ca briza înserării. 

Cuvintele prinseseră trup, iar lumina operei devenea o 
realitate tot atât de palpabilă ca piatra însăși. 

— Trebuie să părăsim drumul, spuse Clara, căci ne apropiem 
de un post de pază. 

Femeia înţeleaptă și artizanul escaladară un deal presărat cu 
silex și se culcară pe burtă pentru a observa împrejurimile. 

— Suntem urmăriţi, spuse în șoaptă soţia lui Nefer. 


t Capitolul 47 


Paneb privi în toate direcţiile. 

Departe, în vest, se zărea o colibă din chirpici, la umbra unui 
palmier înalt. 

— Postul de pază indicat pe hartă... Îl vom ocoli de la distanţă. 
Ești sigură că suntem urmăriţi? 

— Simt în spate o prezenţă ostilă. 

— Poate vreo hienă sau alt animal de pradă? 

— Hai să pornim! 

Femeia înțeleaptă și pictorul înaintau paralel cu drumul; 
Paneb privea mereu înapoi. Sub soarele arzător, cei doi 
mergeau la pas și nu beau decât din când în când câte o gură 
de apă, pentru a nu deveni victimele unei chinuitoare senzații 
de sete. 

— Este ciudat, spuse Paneb; Kenhir ar fi trebuit să fie mai 
puţin categoric și să-mi permită să am la mine o armă. El ne-a 
indicat acest traseu, așadar îi cunoștea primejdiile. 

— Scribul nostru este foarte corect. 

— Sper să ai dreptate, Clara... Dar dacă el este chiar 
trădătorul din satul nostru, care ne pândește din umbră, 
trimițându-ne la moarte? 

— Imposibil! 

— De ce ești atât de sigură? 

— Pentru că scribul Kenhir cunoaște ascunzătoarea pietrei de 
lumină. Dacă era trădător, ar fi furat-o demult. 

Argumentul îl impresionă pe Paneb, dar nu-l liniști pe deplin. 
Și dacă scribul juca un joc mult mai subtil, care urmărea, în 
primul rând, să scape de femeia înţeleaptă și apoi să fugă luând 
comoara cu el? Și mai știa că, dacă ar fi lăsat-o pe Clara în paza 
altui artizan, Paneb ar fi protestat; așa că l-a numit, din oficiu, 
pe fiul adoptiv al femeii înțelepte. Rămânea un singur 
inconvenient: ar fi fost nevoie de mai mulţi oameni pentru a 
scăpa de colos. Prin urmare, nu era doar un singur urmăritor. 

Clara și Paneb ajunseră la capătul drumului indicat pe harta 
scribului Mormântului. Ultimul post de pază se află la est, după o 
dună. 

— În ce direcţie o luăm? 

— Să așteptăm un semn, îi răspunse Clara. 

— Urmăritorii noștri se vor apropia. Pe tine vor să te ucidă, 
sunt sigur; ce s-ar alege de sat în lipsa femeii înțelepte? Am 
căzut în plasă. 

— Semnul va apărea, iar noi vom ajunge la stupi. 

— Mai întâi, va trebui să supraviețuim! Am o idee, dar, dacă 
agresorii sunt prea numeroși, nu vom putea face mare lucru. 

Paneb îi explică Clarei strategia sa și aceasta fu de acord. 

— Îi aud cum se apropie, șopti ea din nou. 


t 

Dacă n-ar fi bătut vântul, fraților Adafi nu le-ar fi fost deloc 
greu să meargă pe urmele lăsate în nisip de bărbatul și de 
femeia pe care trebuiau să-i ucidă. Fiind împovărat, bărbatul 
lăsase urme mai adânci în nisipul moale. 

— Se duc departe? se îngrijoră Adafi cel Mic, care nu putea 
suferi deșertul. 

— li ajungem repede din urmă, răspunse cel Mare; și e mai 
ușor să pui mâna pe vânat atunci când e obosit! 

— Asta e adevărat... Ar trebui să atacăm imediat și să 
coborâm în vale. 

— Ascultă-ţi fratele, tâmpitule! i-o întoarse cel Mijlociu. 

— Dar și eu pot să gândesc! Cu cât îi vom masacra mai 
repede, cu atât mai repede ne vom îmbogăți. 

Cei trei libieni rămaseră locului. 

La câteva sute de metri, la poalele unei dune, se distingea o 
siluetă umană. 

— Ne apropiem? întrebă cel Mic. 

Adafi cel Mare strânse mânerul secerii sale, iar fraţii lui 
înșfăcară cuţitele de măcelar. 

— Ne apropiem! 

Prudenti, priviră în jurul lor. 

Nimic anormal. 

— Este femeia! exclamă cel Mijlociu, cu lăcomie. 

— Eu sunt primul! protestă cel Mic. 

— Calmaţi-vă, le ceru cel Mare; suntem aici s-o sugrumăm. 

— Ba nu, mai întâi ne distrăm! Pare destul de atrăgătoare. 

Clara stătea nemișcată, de parcă nu-i zărise pe cei trei fraţi. 

Atitudinea ei îl miră pe Adafi cel Mare. 

— Nu uitaţi că are lângă ea un bărbat care o apără... Unde o fi 
dispărut? 

— Chiar în spatele tău, îl anunţă Paneb, ţâșnind din nisipul în 
care se îngropase, sperând că urmăritorii, atrași de femeia 
înţeleaptă, vor rămâne grupaţi. 

Adafi cel Mic nu mai avu timp să priceapă ce se petrece, 
pentru că Paneb îi aruncă o piatră mare drept în tâmplă, 
spărgându-i țeasta. 

Urlând de furie, cel Mijlociu tăbări asupra colosului care, chiar 
în ultima clipă, sări într-o parte și îl prinse de braţ; pierzându-și 
echilibrul, libianul căzu înfigându-se în propriul cuțit. 

Mai greu decât fraţii săi, Adafi cel Mare se repezise, la rândul 
său, și, tăind aerul cu secera, crezu că-i taie gâtul uriașului 
adversar. Dar Paneb se lăsase în jos și îi trase libianului cu capul 
o lovitură puternică în stomac. Cu răsuflarea tăiată, aplecat 
înainte, acesta primi încă o lovitură în rinichi, nemaiavând timp 
să se apere. 

Innebunit, cel Mare încercă să fugă; dar pumnul colosului îi 
zdrobi ceafa și, astfel, cel din urmă dintre Adafi se prăbuși, nu 
departe de frații săi. 

— Nu doream decât să-i culc la pământ, îi mărturisi Paneb 
Clarei, dar libienii au oasele fragile. Pe ăștia nu-i va boci nimeni, 
iar șacalii și vulturii se vor bucura de un ospăț pe cinste. 

Femeia înţeleaptă își înălţă ochii către cer. 

— lată semnul! 

O pasăre cu burta galbenă, cu spatele gri și cu coadă lungă 
zbura către sud. 

— Este căutătorul de ceară, îi explică ea; ne arată direcția cea 
bună. Apicultorilor norocoși le dezvăluie chiar și locul unde se 
află un roi de albine. 

t 

Bătrânul Boti tocmai termina de afumat un stup cu lumânări 
fixate într-un vas. Deodată, îi zări pe colos și pe femeia 
înțeleaptă înaintând pe drumul care ducea la stupi, făcuți din 
cleionaje de stuf în formă de cilindri, așezați pe un soclu. De 
obicei, mergea printre stupi fără să se teamă că va fi înțepat, 
atât de mult își iubea protejatele care, de altfel, îi răspundeau la 
fel; dar, de pe la mijlocul dimineții, deveniseră foarte agitate, 
așa că Boti preferase să-și ia această precauţie pentru a scoate 
fagurii cu miere. 

Acum înțelegea motivul pentru care erau agitate. 

Dacă n-ar fi fost decât colosul, bătrânul s-ar fi rugat ca pentru 
ultima oară zeului Amon, protectorul nefericiţilor; dar prezenţa 
femeii cu chip luminos îl făcu să-i vină inima la loc. 

Apicultorul stinse lumânările. Inconjurat de albine, se așeză în 
faţa stupilor, de parcă așa ar fi vrut să le protejeze. 

— Cine sunteți? 

— Eu sunt femeia înțeleaptă din Locașul Adevărului, însoțită 
de un artizan. 

— Așadar... existaţi cu adevărat? 


Boti se dădu un pas înapoi. Zvonurile spuneau că ea era o 
magiciană de temut, capabilă să trimită sub pământ orice 
demon. 

— Nu vă apropiaţi mai mult! Albinele vă vor ataca. 

— N-am venit cu niciun gând rău! 

— Colosul care vă însoțește... Ce poartă pe umăr? 

— Un sac cu provizii și niște urcioare cu apă, pe care suntem 
gata să le împărţim cu dumneavoastră. 

— Eu am tot ce-mi trebuie! 

— Noi, cei din Locașul Adevărului, n-am putea spune același 
lucru. Nu avem miere, care îmi este atât de necesară pentru 
îngrijirea bolnavilor și a răniților. 

— Toată producţia mea aparţine statului, nu vă pot da nici 
măcar un gram. 

Paneb puse jos sacul și urcioarele. 

— Nu faceţi niciodată vreo excepţie? întrebă el. 

— Aproape niciodată... Doar când e ceva urgent. 

— În cazul nostru, e foarte urgent, preciză femeia înţeleaptă, 
cu blândețe. 

— Și totuși, nu e tocmai legal... 

Dintr-un buzunar al rochiei, Clara scoase un mic lingou care 
străluci în soare. 

— Aurul confreriei în schimbul aurului produs de albine. 

— Pot... pot să-l ating? 

Îndoiala lui Boti se risipi: era, cu adevărat, aur. 

— Zece borcane mari cu miere v-ar fi de ajuns? 

— Douăsprezece, pretinse Paneb. 

Apicultorul fu de acord. 

— Aș vrea să le verific calitatea, adăugă Clara. 

— V-aţi putea îndoi de calitatea mierii mele? se indignă Boti. 

— Am nevoie și de lăptișor de matcă, de polen și de propolis, 
care vindecă numeroase infecții și inflamații. Aveţi aceste 
produse? 

— Drept cine mă luaţi? Nimeni nu cunoaște mai bine decât 
mine comorile albinelor! 

Apicultorul nu se lăuda; nu-i scăpase nicio bogăţie a stupului 
și-i aduse femeii înțelepte toate aceste produse, pe care le 
păstra în borcane sigilate și etichetate. 

— De ce nu mai livrează statul miere Locașului Adevărului? 


— Economie de război, spuse Clara; regele Amenmes are grijă 
mai întâi de soldați. 

— Acest lingou cu care îmi plătiți marfa... Provine chiar din 
satul vostru? 

— Noi trăim o viaţă secretă, aminti femeia înţeleaptă. 

— Eu sunt fericit să strâng pulberea de aur pe care mi-o aduc 
dragele mele albine și trăiesc fericit, aici, singur cu ele, departe 
de certuri și de ambiţii; singurii oameni pe care-i văd sunt 
paznicii care vin să-mi ia recolta și nu schimbăm decât câteva 
cuvinte. N-am vorbit niciodată atât de mult ca acum. 

Boti deschise un stup vechi și scoase un borcan mic cu gâtul 
lung. 

— lată capodopera mea; hotărâsem să n-o arăt nimănui, dar 
pentru că sunteţi femeia înțeleaptă din Locașul Adevărului... O 
să vă fie de mare folos, veţi vedea! Cu ea veţi vindeca afecţiuni 
grave! 

— Cum v-aș putea mulţumi pentru un asemenea dar? 

— Mi-aţi oferit o avere și am avut norocul să vă cunosc și să 
văd lumina pe care o răspândiţi în jur... Ce-aș putea să-mi 
doresc mai mult? 

Pentru câteva clipe, apicultorul își dori să facă parte din 
corpul auxiliarilor și să se instaleze cu stupii lui lângă sat; dar 
numai aici, în singurătatea arzătoare a deșertului, își învățase 
meseria și graiul albinelor. Și tot aici, protejatele sale produceau 
cea mai bună miere din tot Egiptul. 


t Capitolul 48 


Sethi prindea încet putere, dar nu mai era deloc interesat de 
treburile statului, de acestea ocupându-se regina Tausert și 
cancelarul Bay. Rămânea totuși faraonul, și nici marea soţie 
regală, nici cancelarul n-ar fi putut lua vreo iniţiativă privind 
viitorul ţării fără acordul obligatoriu al stăpânului celor Două 
Regate. 

În urma zilelor petrecute la templul lui Hathor, Sethi se 
obișnuise cu meditaţia; aceasta îl făcea să rămână în sanctuarul 
lui Amon mult timp după celebrarea ritualului dimineții. Asista la 
depunerea ofrandelor, atunci când preoţii veneau să mănânce 

din hrana sfinţită prin energia divină, distribuind apoi restul 
numeroșilor meseriași care munceau în templele capitalei. 

Regele lua masa adeseori cu marele preot al lui Ptah; 
împreună, evocau creaţia prin Cuvânt, a cărui putere pătrundea 
în inima și în mâinile artizanilor, pentru ca aceștia să înalțe 
locașuri ale divinităţilor. Sethi nu-i mai primea în audienţă nici 
pe miniștri, nici pe curteni; regina era aceea care îi primea pe 
ambasadori, aducându-le la cunoștință faptul că relaţiile 
comerciale se desfășurau la fel ca înainte. 

Pe la mijlocul după-amiezei, Sethi petrecea o oră sau două în 
biroul său, pentru a examina documentele pregătite de Bay, 
singurul demnitar cu care accepta să se întreţină, din când în 
când. 

Primul papirus conţinea un plan amănunţit de mobilizare 
generală și de mișcare a armatelor din Nord. 

— Vreţi să mă ascultați, Maiestate? întrebă cancelarul. 

— Vrei să-mi vorbești iar de război? 

— N-aveţi, oare, datoria să recuceriţi Teba și Egiptul de Sus? 

— În fiecare zi, îl venerez pe Amon în liniștea sanctuarului din 
Pi-Ramses, dar niciodată nu-mi inspiră gânduri războinice. 

— Și eu am oroare de un război civil, Maiestate; de aceea, 
planul pe care vi-l propun prezintă imensul avantaj de a-l evita, 
permiţând totodată reunificarea ţării, dorită de orice egiptean. 

— După câte înțeleg, acest plan îl privește în întregime pe 
generalul Mehy. 

— Este adevărat, Maiestate, dar eu nu mă îndoiesc de 
fidelitatea lui față de noi, fapt pe care l-a dovedit în repetate 
rânduri. 

— Să admitem că ai dreptate, Bay... Uiţi totuși că generalul ar 
putea fi manipulat de Amenmes. 

— În ce fel, Maiestate? 

— Presupune că fiul meu Amenmes a înțeles că Mehy nu-l 
sprijină decât aparent... Va lăsa să se desfășoare planul propus 
de tine, îl va suprima pe general, apoi va ordona trupelor tebane 
să ne extermine armatele, încrezătoare și prinse în capcană. Un 
masacru și un dezastru... Asta vrei tu pentru ţară? 

— Bineînţeles că nu, Maiestate, dar va fi Amenmes atât de 
viclean? 

— Subestimarea adversarului este o greșeală de neiertat. 
Dacă fiul meu s-a aruncat în aventura asta înseamnă că simte 

că are stofă de șef; și, dacă nu se înșală, știe cum să lupte 
împotriva noastră. Nu crezi, cancelare, că urmând strategia ta 
am cădea într-o capcană mortală? 

Luciditatea monarhului îl făcu pe Bay să renunţe la toate 
argumentele. 

— Vă mulțumesc că mi-aţi deschis ochii, Maiestate; dar chiar 
credeţi că e bine să renunţăm la o intervenţie militară? 

— Desigur. 

— Așadar, îl lăsaţi pe Amenmes să creadă că e triumfător și 
că Egiptul de Sus îi aparține? 

— Devenind prea sigur de acest triumf, va deveni chiar el 
agresorul, atrăgându-și mânia zeilor. Aceștia vor ști, mai bine 
decât mine, să-l pedepsească pentru revolta sa. 

t 

De îndată ce ajunsese acasă, femeia înțeleaptă își examinase 
bolnavii, a căror stare, din fericire, nu se agravase. Mulțumită 
mierii lui Boti, putuse să le dea îngrijirile necesare, cu 
convingerea că vindecarea lor va fi completă. 

Cât despre Paneb, fusese înhăţat de scribul Mormântului. 

— Ceva incidente? 

— Ar fi chiar așa de interesant s-o știți? 

Kenhir se încruntă. 

— Te pomenești că i-ai zdrobit ţeasta nefericitului Boti pentru 
a-i lua mierea? 

— În această privinţă, nimic grav de semnalat; apicultorul a 
fost dornic să ne ajute! 

— Dacă nu el, atunci cine te-a necăjit? 

— Chiar nu bănuiți? 

Bătrânul scrib lăsă penelul și-l privi pe colos drept în ochi. 

— Sunt unele comportării care mă scot din sărite, printre ele 
ipocrizia. Dacă ai ceva să-mi reproșezi, spune-mi-o în față, fără 
ocolișuri! 

Paneb roși. 

— Am fost atacați de trei tâlhari, probabil libieni. 

— Eu te-am avertizat că drumul mierii este primejdios. 

— Ne-au urmărit, de parcă ar fi știut unde mergem. 

Faţa scribului Mormântului se întunecă. 

— Indrăznești să mă acuzi că v-am trimis în gura lupului, pe 
tine și pe femeia înțeleaptă? Îndrăznești chiar să mă acuzi că m- 
am gândit, măcar o clipă, la înfăptuirea acestei crime? 

Mânia bătrânului scrib îl întinerea cu douăzeci de ani. 

— V-am bănuit, ce-i drept, și aveam chiar motive s-o fac! 

— Ce motive, Paneb? 

— Prea mult risc și refuzul de a-mi da o armă pentru a mă 
apăra. 

— N-ai înțeles că era în interesul tău și al Locașului 
Adevărului? Sunt om bătrân, dar mă mai simt încă în stare să te 
trăsnesc în creștet cu bastonul! 

Ameninţător, Kenhir se ridică. 

— Dacă mă atacați, mă voi apăra, îl preveni Paneb. 

Scribul Mormântului nu luă în glumă acest avertisment. 

— Dacă nu ești laş, Paneb, spune-mi gândurile tale până la 
capăt și ucide-l pe criminalul pe care-l ai în faţa ta. 

Colosul își încleștă pumnii. 

— Lovește, îi ceru scribul Mormântului. De ce eziţi, din 
moment ce sunt cel mai nemernic dintre trădători? 

Paneb se apropie de Kenhir, care continua să îl fixeze cu 
privirea. 

— De acord, sunteţi nevinovat! Dar trebuia să verific! 

— Ce te-a făcut să te răzgândești? 

— Siguranţa pe care o aveţi în ochi. Nu aveţi privirea unui om 
care s-o fi trimis la moarte pe femeia înțeleaptă. Dar, dacă ați 
reușit să mă păacăliţi, Kenhir, o să mai daţi de mine și nu vă voi 
mai acorda nicio șansă. 

t 

Serketa își scoase hainele de tțărancă și își desfăcu părul 
ascuns sub peruca grosolană; apoi, fugi în sala de baie, unde 
două servitoare o îmbăiară și o parfumară. 

Incă nu se îmbrăcase, când generalul Mehy dădu buzna în 
camera ei, în timp ce-și alegea o rochie mulată pe trup. 

— leşi afară, îi ordonă el. 

Serketa simula pudoarea, acoperindu-și sânii cu un șal. 

— Din nefericire, nu am vești bune, dragul meu. M-am dus de 
trei ori la locul de întâlnire, dar n-am găsit pe nimeni! 

— Tâmpiţii ăștia de libieni nu vor mai veni. O patrulă a 
paznicilor deșertului le-a găsit cadavrele, nu departe de drum! 

— l-au găsit pe toţi trei! se miră Serketa. Erau totuși niște 
flăcăi zdraveni... Şi-au îndeplinit măcar o parte din misiune? 

— Femeia înțeleaptă și Paneb s-au reîntors în sat vii și 
nevătămaţi, iar tânărul colos era foarte împovărat. 

— Doar el singur a învins trei agresori, spuse soţia lui Mehy, 
plină de admiraţie. Ce păcat că omul ăsta nu e în slujba noastră! 
Dar poate că nu trebuie să disperăm... 

— Mă tem că femeia înțeleaptă și-a extins magia asupra lui 
Paneb, sporindu-i puterea. Imbecilii ăia trei aveau o părere prea 
bună despre ei. 

Serketa mângâie obrazul generalului. 

— Acest eșec e supărător, dar tu ai griji mai mari, nu-i așa? 

— Așa e, scumpa mea! 

— Amenmes s-o fi temând de tine? 

— Nu, eu sunt cel care nu mai am niciun pic de încredere în 
el. 

— Ti-am spus eu, n-are nicio prestanţă! Crezi că are de gând 
să implore iertarea tatălui său? 

— Dacă se izolează astfel, în continuare, ideea l-ar putea 
ispiti. Și-a îndepărtat consilierii și chiar eu trebuie să-i cer 
audienţă ca să-i pot vorbi. Amenmes vrea să ia singur hotărâri și 
să domnească tot singur... Dacă e atât de nebun încât să trimită 
trupele tebane pentru a lua Nordul cu asalt, cum aș putea eu să- 
| fac să renunțe? 

— Ar fi fatal să nu-i dai ascultare... Dar nu voi permite 
nimănui, nici chiar lui Amenmes, să-ţi amenințe ascensiunea. 

— Ai putea îndrăzni să ataci un faraon, dulceaţa mea? 

— Fiecare dintre noi va trebui să admită, în cele din urmă, că 
Sethi e singurul faraon legitim, iubitul meu drag! 

t 

La apusul soarelui, Paneb plecase către marele siloz cu grâne, 
unde fiul său organizase un concurs de lupte, pe care era sigur 
că-l va câștiga. 

La vederea colosului, băieţii se risipiră, dorind să ajungă 
acasă cât mai repede, iar Aperti își luă picioarele la spinare, 
sperând să obţină, încă o dată, indulgenţa mamei sale, aceea 
care îl proteja contra mâniei tatălui. 

Paneb era însă hotărât să-l pedepsească și de această dată; 
deodată, zări o lumină ciudată, pe creasta celui mai înalt deal 
din vest. 

Un foc! 

Traversă necropola și se căţără înspre locul de unde urcau 
flăcările către cerul de lapislazuli. Nimeni n-avea voie să aprindă 


227 


un foc în acel loc; probabil că pictorul vă trebui să-i ia de urechi 
pe băiețandrii care o făcuseră și să-i predea părinţilor lor. 

Din umbră, țâșni un bărbos cu picioarele scurte, cu mască de 
leu, marcată de sprâncene groase și cu un păr mare și buclat. 

— Eu sunt Bes Iniţiatorul, spuse el, scoțând limba înainte de a 
izbucni în râs. Ești destul de curajos să mă urmezi? 

Cu pași mari, Bes porni pe poteca ce urca spre strâmtoare. 
Colosul nu ezită decât o clipă, apoi îl urmă. 

Bes Iniţiatorul trecu prin strâmtoare și cobori în Valea Regilor. 
Mirat, Paneb continuă să-l urmeze și ajunse la intrarea în 
„marea câmpie”, păzită de un ritualist care purta masca lui 
Anubis. 

Cu un gest larg, îl invită pe colos să-i treacă pragul. 

Purtând în mână o torță, Bes trecu prin faţa locului de veci al 
lui Ramses cel Mare, apoi se îndreptă către cel al lui Amenmes, 
dar nu se opri aici. Fără să se întoarcă, porni pe o potecă ce 
șerpuia în jos, către Vale. 

Paneb crezu că ghidul său îl conducea într-o fundătură, căci 
poteca se îngusta tot mai mult, pe măsură ce înainta către 
faleză. 

Bes dispăru, dar pictorul mai zărea încă lumina torţei, la vreo 
zece metri în jos. Când se apropie de perete, desluși o scară de 
frânghie, pe care se cățără până la intrarea unui cavou, în fața 
căruia ardeau patru făclii. 

De o parte și de alta, paznici cu cap de vultur, de crocodil, de 
leu și de scorpion, care-și scoaseră cuţitele, ameninţându-l pe 
Paneb și împiedicându-l, astfel, să înainteze. 

— Eu sunt stăpânul spaimei, declară vulturul, și să știi că te 
afli în fața ușii secrete a camerei ascunse. Dacă îndrăznești să 
intri, vei descoperi o viaţă nouă, dar numai cu condiţia să simţi 
chemarea luminii. Dar bagă de seamă, Paneb: inima să-ți fie 
deschisă! 

— Daţi-vă la o parte! 

Nici măștile paznicilor și nici armele lor nu-l speriau pe colos. 
Dacă ei ar fi refuzat să i se supună, el ar fi trecut cu forţa. 

— Asemenea soarelui care moare seara, îi spuse leul, va 
trebui să străbaţi noaptea, să înfrunţi încercări înspăimântătoare 
și să renaști o dată cu sosirea dimineţii. Vei avea forţa și curajul 
să vezi lumina în întuneric? 

Paneb le arătă ochiul și inima pe care le purta drept amulete; 
paznicii își puseră cuţitele la loc. 

In interiorul cavoului, fu aprinsă o torţă și un drum se arătă în 
întuneric. 

Paneb trecu printr-o ușă îngustă și ajunse într-un coridor lung 
de vreo zece metri, care cobora în stâncă, îngustându-se. 

Artizanul se opri pe prima treaptă a unei scări foarte abrupte, 
care ducea la un al doilea coridor, întrerupt de un puț larg, 
luminat de o torţă. Pe tavanul acestei peșteri a lui Nun, energia 
primordială, erau pictate stele. 

Paneb trecu prin puț cu ajutorul unei sănii de lemn puse 
invers, apoi pătrunse într-o sală mică, cu doi stâlpi, ai cărei 
pereţi erau ornaţi cu șapte sute șaptezeci și cinci de figuri 
ciudate, care evocau multiplele moduri de manifestare a luminii. 
Pictorul pierdu cu desăvârșire noțiunea timpului; zăbovea în faţa 
acestor forme ascunse în „camera secretă a reunirii totale” și 
încerca să le asambleze într-o viziune globală; dar simţi că-i 
lipsește cheia acestei rezolvări. O nouă lumină strălucea, 
atrăgându-l, în unghiul de nord-vest al încăperii. 

O altă scară cobora în a doua sală ce avea doi stâlpi 
dreptunghiulari, mai mare decât prima. 

Când Ched Salvatorul și Turcoaza aprinseră torțele, totul fu 
cuprins de vrajă. 

Paneb se afla parcă în interiorul unei cărți, al cărei text era 
scris pe pereţi; aici i se dezvăluia, prin hieroglife și scene 
simbolice, conținutul integral al „matricei creaţiei”, locul în care 
stelele se nasc în fiecare clipă. 

Lângă sarcofagul din gresie roșie, pictat și așezat pe un soclu 
de alabastru, se aflau maestrul de operă și femeia înţeleaptă. 

Ched Salvatorul își luă discipolul de mână și-l conduse în 
călătoria pe care, în fiecare noapte, o făcea corabia solară, în 
lumea subterană. 

Primei uși desenate pe perete, cea a Soarelui-Apune, îi 
corespundea prima oră. 

— Ce vezi, Paneb? 

— Vad un șarpe înspăimântător, de care trebuie să mă feresc, 
și corabia soarelui, ce nu poate fi întreruptă din drumul ei. 

— Fie ca spiritul tău să se avânte în acest univers! 

Colosul simţea că parcurge un ţinut vast și liniștit, înainte de a 
intra în ora a doua, în care străbătea o câmpie luxuriantă, 
scăldată într-o muzică dulce. leșind din aceste ţinuturi ale 
fericirii, pătrunse în ora a treia, răcorită de o briză 
binefăcătoare. 

— Aici are loc împreunarea lui Ra, lumina cerului, cu Osiris, 
cea a lumii subterane, îi explică Ched; datorită ei, umbrele 
malefice sunt imobilizate, iar neantul dispare. 

Paneb trăise clipe de o liniște nesfârșită; dar confruntarea cu 
ora a patra îl smulse din beatitudinea sa. Pe perete, erau 
reprezentate coborârea sarcofagului și trecerea corăbiei solare 
printr-un ţinut pustiu, lipsit de apă; totul se petrecu de parcă 
tânărul colos își încorda mușchii, pentru a opri înaintarea 
corăbiei. 

— Intră în peștera nașterii, fecundată de soarele orei a cincea! 
îi ordonă Ched; aici este păstrat oul de lumină, care conţine 
multiplele forme ale vieţii. 

La ora a șasea, spiritul lui Paneb își adună energiile risipite, 
pentru a-l putea înfrunta, la ora a șaptea, pe cumplitul șarpe 
Apophis, care încerca să bea apa fluviului, împiedicând, astfel, 
înaintarea corăbiei. Dar era țintuit la pământ de cuțite, 
nemaiputând face niciun rău. 

În acel moment, pictorului îi ieși în faţă un alt șarpe, 
unduindu-se cu repeziciune, incarnarea vieţii ce însuflețește 
toate lucrurile; și, după ce contemplă stelele zodiacului, sub cele 
douăsprezece forme masculine ale sale și cele douăsprezece 
feminine, Paneb traversă ora a opta, în care auzi vocea fiinţelor 
de dincolo: ţipătul unui șoim, ciripitul unei păsări, mieunatul 
unei pisici și zumzetul albinelor. 

— La ora a noua, spuse Ched, mumia se înalță, Osiris învinge 
întunericul și se naște sufletul-pasăre. 

La ora a zecea, Paneb descoperi scarabeul care rostogolea 
înaintea lui globul noului soare ce avea să răsară; apoi înotă în 
apele oceanului ceresc, în care simţi că respiră cum n-o mai 
făcuse niciodată. 

Și ce bucurie, la ora a unsprezecea, să asiste la înfrângerea 
dușmanilor luminii, cu capul tăiat, aruncaţi pe jăratic; în acele 

momente, se iveau șarpele ceresc și cei doi ochi atotvăzători, 
datorită cărora privirea îi deveni mai pătrunzătoare. 

— La ora a douăsprezecea, spuse Ched, vei contempla atât 
noul soare, puternic printre stele, cât și nașterea ta. În acest fel 
ai străbătut tu cele douăsprezece ținuturi ale spaţiului secret, în 
care corabia plutește, de la Apus la Răsărit, de la moarte la 
înviere. 

t 

Cele douăsprezece ore se scurseseră într-o clipită. Paneb, 
așezat în fața ușii închise a sanctuarului în care trăise noaptea 
luminoasă a sufletului, admira discul solar care domina cerul 
albastru. 

Acum, când participase la formarea sa, etapă cu etapă, îl 
cunoștea din interior. De acum înainte, la fiecare sfârșit al zilei, 
îl va însoţi pe poarta Apusului, făcând călătoria primejdioasă 
către Răsărit. 

Paneb își amintea clipele grele prin care trecuse atunci când 
dorea cu ardoare să devină pictor și să fie primit în Locașul 
Adevărului, fără nicio speranţă de reușită; refuzând să se lase 
pradă descurajării, își urmase instinctul care-i spunea că 
destinul său îl va purta aici, și nu în altă parte. 

Maestrul de operă, femeia înțeleaptă și ritualiștii reveniseră în 
sat; numai Ched Salvatorul rămăsese la poalele falezei, 
așteptându-și discipolul. 

— AȘ fi fost în stare să rămân aici până la moarte, îi mărturisi 
Paneb. 

— Incă n-ai ajuns la capătul descoperirilor tale. 

— Ce-aș mai putea spera altceva? 

— Ca mâna ta să creeze tot ce a perceput spiritul. Crezi că 
asemenea secrete ţi-au fost revelate doar ca să te complaci într- 
un vis de adolescent? 

— Imi voi distruge picturile și o voi lua de la capăt! 

— In niciun caz, berbec dezlănţuit! După câte îmi dau seama, 
mândria nu te-a părăsit încă; cum poţi presupune că te-aș fi 
lăsat să faci o muncă nedemnă de confreria noastră? Dorind, 
fără încetare, să înveţi, în ciuda caracterului tău rebel, mâna ta 
știa ceea ce spiritul ignora. Mulțumită acestei iniţieri, devii puţin 
mai conștient de amploarea sarcinii noastre; dar drumul pe 
care-l mai ai de parcurs nu este deloc mai ușor decât cel al 
corabiei solare! 

— Ne aflam în mormântul lui Thutmosis al III-lea, nu-i așa? 

— El este cel care a dat un sens acestei cărți a învierii, ale 
cărei pagini le-ai citit, desenate pe pereţii acelei încăperi ovale 
în formă de cartuș, unde e scris numele său. 

— Chiar și sarcofagul lui are această formă, adăugă Paneb. 

— Ai călătorit în interiorul fiinţei lui Pharaon, identificat el 
însuși cu soarele. Puţine fiinţe au avut acest noroc; încearcă să 
fii demn de el! 

— De ce te îndoiești de mine? se revoltă Paneb. 

— Pentru că viaţa ne rezervă, în mod fatal, încercări care ne 
fac să ne prăbușim de sus. lar pentru tine, căderea va fi mult 
mai gravă decât pentru alţii; când se va ivi nenorocirea, 
amintește-ţi de victoria ta asupra demonului întunericului. 

Când Paneb trecu pragul casei sale pentru a cobori în prima 
odaie, constată de îndată că se făcuse curăţenie generală și că 
aerul era parfumat. 

La intrarea în a doua încăpere, în care trona stela dedicată 
strămoșilor, se afla Uabet cea Pură, machiată, îmbrăcată în 
rochia albă a preoteselor lui Hathor și împodobită cu colierul de 
cornaline și de jasp roșu, primit în dar de la soțul său. 
Demnitatea ei îl impresionă pe colos și fu surprins când o văzu 
înclinându-se în fața lui. 

— Știu că ai făcut călătoria nocturnă a soarelui, spuse gingașa 
femeie blondă, și că nu mai ești același ca înainte. La foarte 
puţini locuitori ai satului li s-a îngăduit să cunoască acest mister; 
iată de ce îţi aduc un omagiu! 

Colosul își luă soţia în brațe, cu tandrete. 

Uabet tremura. 

— Spiritul tău a străbătut ţinuturi pe care eu nu le cunosc și 
pe care nu le voi cunoaște vreodată, spre deosebire de 
Turcoaza, dar nu sunt nici tristă, nici geloasă, afirmă Uabet. 
Ched Salvatorul te-a ales ca discipol, maestrul de operă, ca fiu 
adoptiv, și e normal să-ţi continui drumul pentru a deveni 
pictorul-șef al confreriei. Eu nu sunt decât o simplă gospodină, 
dar te iubesc din toată fiinţa mea. lar tu, desigur, vei pleca! 

Paneb o luă în braţe și o duse în camera lor, la fel de îngrijită 
ca și restul casei. Până și cuierașele păreau noi. 

Ținându-și soţul de după gât și cu capul pe pieptul său, Uabet 
cea Pură abia îndrăznea să-și manifeste sentimentele. 

— Mi-e teamă, Paneb, mi-e atât de teamă că nu sunt demnă 
de tine! 

O puse pe pat și se așeză lângă ea, mângâind-o. 

— Am trecut cu bine o etapă, e adevărat, dar rămân un 
artizan ca toţi ceilalţi și n-am niciun motiv să te părăsesc. Fără 
tine, aș fi trăit într-o magherniţță neîngrijită, din care scribul 
Mormântului m-ar fi dat afară. Cine, mai mult decât tine, mi-a 
permis să muncesc fără grijă? 

— Așadar... ţi-am fost de folos? 

— Cum te-ai putea îndoi de asta, măcar o secundă? 

— Mă accepţi așa cum sunt? 

— Doresc, mai ales, să nu te schimbi! 

— Rămâi... rămâi cu mine, aici? 

— Cu o singură condiţie, Uabet: ca niciodată să nu te mai 
prosternezi în faţa mea. De acest omagiu nu sunt demni decât 
zeii, faraonul, maestrul de operă și femeia înţeleaptă. 

Fără grabă, Paneb îi scoase colierul și-i lăsă în jos bretelele 
rochiei albe. 

— Te iubesc în felul meu, îi mărturisi el, și, desigur, nu-ţi ofer 
cea mai mare dintre iubiri... Mai degrabă tu ești îndreptăţită să 
pleci și să-ţi găseşti un alt soț. 

Goală și dornică de dragoste, Uabet îi zâmbi. 

— Am o idee mai bună... Te-ai bucura să avem un al doilea 
copil? 

— Ai mai avea putere să-l porți? 

— M-am sfătuit cu femeia înțeleaptă... Crede că nu mi se 
poate întâmpla nimic rău. 

— Dăruiește-mi o fetiţă care să-ţi semene! 

— Îi voi ruga pe strămoși să ne îndeplinească dorinţa. 

Uabet, atât de fragilă, dar atât de hotărâtă... Colosul o iubi cu 
tandreţe, dăruindu-i toată dragostea de care era în stare. 

t 

Ched Salvatorul oferise un banchet în onoarea lui Paneb, pe 
care artizanii din ambele echipe începuseră să-l privească altfel. 
Până și Nakht cel Puternic și Fened Nasul îi recunoscuseră 
calităţile de pictor și înțelegeau de ce maestrul de operă și 

femeia înţeleaptă îl adoptaseră; la tehnica pe care o stăpânea 
întrutotul, se adăuga o viziune extraordinară, care se adapta la 
fiecare tip de operă și la orice loc ce trebuia decorat. Cei trei 
desenatori, Gau cel Exact, Unesh Șacalul și Pai Pâinică-Bună nu 
contestau talentul colegului lor, deși era mai tânăr decât ei, și-l 
considerau deja viitorul patron al atelierului lor. 

— Te caută cineva la poarta principală, îi spuse Nefer lui 
Paneb. 

— Eşti sigur că pe mine mă caută? 

— Foarte sigur. 

— Cine e? 

— Paznicul nu-l cunoaște. 

— Şi ce vrea de la mine? 

— N-o vei afla decât dacă stai cu el de vorbă. 

— Nu poți să-mi spui mai mult? 

— Dacă şeful Sobek l-a lăsat să treacă înseamnă că nu 
prezintă nicio amenințare. 

Intrigat, Paneb ieși din sat. 

In faţa porţii se afla un măgar. De culoare gri-deschis, cu botul 
și pântecele albe, cu ochi mari și negri, la fel de mobili ca 
urechile fine, cu nările largi, măgărușul era un adevărat atlet 
care, după câte se vedea, nu putea cântări mai puţin de trei 
sute de kilograme. 

Pe spinare purta un scaun gol, legat cu o chingă. 

— Aici stătea cineva? întrebă Paneb. 

— Unul dintre cei cinci ţărani care muncesc pentru mine, îi 
explică Nefer. Atunci când am cumpărat acest măgar, îl 
prevenisem, totuși: Vântul Nordului nu suportă pe nimeni în 
spinare. După cum vezi, cunoaște deja drumul către Locașul 
Adevărului. 

Mândru și sfios, patrupedul îl privea fix pe Paneb. 

— lată darul meu pentru distincţia pe care ai primit-o, îi 
preciză maestrul de operă. Vântul Nordului se trage dintr-o rasă 
aparte, deosebită prin robustețe și inteligenţă. N-are un caracter 
mai plăcut decât al tău, dar sper că vă veţi înţelege. 

— E minunat... 

— Un cap de familie trebuie să se gândească la agonisirea 
unor bunuri, mai ales atunci când soţia lui așteaptă un al doilea 
copil. 

— Uabet ţi-a spus ceva? 

— Clara o va supraveghea îndeaproape și sarcina va decurge 
normal. Vântul Nordului va merge pe domeniul meu și-ţi va 
aduce produsele de care vei avea nevoie, dar și unele raţii 
livrate de stat. Va fi de ajuns să-i explici ce vrei de la el. 

Cu botul său umed, Vântul Nordului atinse mâinile colosului, îl 
adulmecă îndelung, apoi începu să ragă atât de tare, încât mulți 
dintre săteni veniră în fugă să vadă ce se întâmplă. 

— Crezi că mă acceptă? 

— Mângăie-l pe cap! 

Incercarea fu încununată de succes. Foarte mulțumit de acest 
semn de dragoste, măgarul se frecă de noul său stăpân, gata 
să-l doboare. 

După o lungă aşteptare, generalul Mehy era, în sfârșit, 
autorizat să intre în marea sală de audiențe a palatului din 
Karnak, unde regele Amenmes, așezat pe un tron din lemn aurit, 
privea coloanele, cu ochi goi. 

De mai mult de două luni, nu mai convocase nicio întrunire. 
Vizirul lui, un înalt funcţionar blazat, rezolva treburile curente, 
primind totodată doleanţele demnitarilor, pe care atitudinea 
monarhului îi irita și îi îngrijora. 

Inclinându-se, Mehy constată că Amenmes slăbise și că obrajii 
săi se scobiseră în mod spectaculos. Nu mai rămăsese nimic din 
tânărul cuceritor, căruia îi plăcea să călărească îndelung prin 
deșert și visa să devină un mare faraon. 

— Spuneţi repede, generale; nu vă pot acorda prea mult timp! 

— Am datoria să vă aduc la cunoștință temerile mele, 
Maiestate! 

— Război și sânge... Doar la asta vă gândiţi, generale, și rău 
faceţi! Violenţa nu duce la nimic bun! Tatăl meu n-a atacat 
Sudul, iar eu nu voi ataca Nordul, chiar dacă hotărârea mea 
displace militarilor lacomi de măcel! 

— Singurul meu scop e să vă asigur securitatea. 

— Nu mă mai luaţi drept un neghiob, Mehy! Izolându-mă în 
acest palat, n-am pierdut nici măcar o secundă, ba dimpotrivă. 
Am reușit, în sfârșit, să ies din vârtejul în care eram prins de 
câţiva ani, în mod stupid, și să mă retrag atât cât trebuie. În 
jurul meu, planează vulturii, care nu vor decât să mă jefuiască, 
pentru a se bucura de bucăţica lor de putere; sunteți unul dintre 
ei, generale! 

— Nu, Maiestate, nu merit o asemenea acuzație! Sunt soldat 
și administrator, și nu eu sunt cel care are iniţiative. Aș fi foarte 
bucuros dacă mi-aţi ordona să-mi pun trupele tebane în slujba 
păcii, dar trebuie să vă spun că moralul lor a scăzut mult, pentru 
că plata soldei a întârziat câteva zile. Asemenea incidente sunt 
foarte rare; oamenii se tem că nu vor mai fi plătiţi! 

Mânia lui Amenmes se potoli. 

— De ce această neregulă, generale? 

— l-am adresat vizirului o plângere și mi-a explicat că 
economia de război necesită mulţi bani și astfel s-ar produce un 
dezechilibru. Dacă doriţi să evitaţi o criză gravă, ar trebui să 
trimiteţi la câmp cea mai mare parte dintre ţăranii mobilizați. 

— Sunteţi de acord cu această măsură? 

— Capacitatea noastră defensivă ar scădea în mod 
considerabil. În cazul unui atac al armatelor din Nord, nu 
garantez că voi rezista cu un efectiv redus. 

Amenmes se ridică și se sprijini de o coloană, ca și când 
contactul cu piatra îi reda puţină energie. 

— Poate că tatăl meu pregătește o puternică ofensivă, asta 
luându-i mult timp... Dacă află că Teba își pierde puterea și că 
sistemul nostru de apărare se destramă, nu va mai ezita! 

— De ce să nu rechiziţionăm bogăţiile acolo unde se află, 
Maiestate? 

Regele nu părea să înțeleagă. 

— Fiţi mai explicit, generale! 

— Poate că nu e decât o legendă, dar se pare că maestrul de 
operă din Locașul Adevărului e capabil să fabrice aur. Ne-ar fi 
util pentru rezolvarea problemelor actuale. 

Amenmes închise ochii pentru câteva clipe. 

— Vreţi să vă ocupați, personal, de această acţiune, generale? 

— Face parte din sarcinile vizirului, Maiestate! 

— Șefu', se apropie vreo sută de soldați! 
— Fiecare la postul lui! ordonă Sobek. 

Cu o iuţeală impresionantă, paznicii nubieni executară o 
manevră repetată adeseori, în timp ce șeful lor ieșea din fortul 
al cincilea, pentru a întâmpina trupa. 

Aceasta se opri la vreo zece metri de atletul negru. Din primul 
car, cobori un tânăr ofiţer, care-l salută pe Sobek: 

— Eu comand escorta vizirului! 

— Vă este interzisă intrarea în Locașul Adevărului. 

— Mie, da, însă nu vizirului, căci el are mandatul faraonului! 

Ofițerul îi arătă șefului Sobek papirusul pe care Amenmes își 
pusese sigiliul. 

— Așteptaţi aici... Trebuie să mă consult cu scribul 
Mormântului. 

— Vizirul nu prea are răbdare! 

— lar oamenii mei sunt cam nervoși, i-o întoarse Sobek; dacă 
înaintați, vor trage! 

Tt 

Kenhir nu-și terminase micul dejun pe care i-l servise Niut cea 
Neobosită, dar se pierduse în visare, înainte de a scrie în 
Jurnalul Mormântului. De la căsătoria lor, Niut îl obliga să 
consume cereale fripte și smochine dulci ca mierea, fără a uita 
de prăjitura rotundă cu umplutură de curmale. 

Datorită acestui regim, la care se adăugau mese de o calitate 
remarcabilă, bătrânul scrib trăia o a doua tinereţe. Trebuia 
totuși să lupte pentru a obţine o cantitate rezonabilă de bere 
slabă și o cupă de vin, cel puţin o dată la trei zile, sub privirea 
atentă a lui Niut, care nu admitea beţia. 

— Se anunţă un necaz serios, anunţă Sobek: vizirul pretinde 
să-i deschidem porţile. 

— Ce caută ăsta aici... Până astăzi, nu era decât o fantomă! 

— E însoţit de vreo sută de soldați și pare că se grăbeşte. Pot 
să-l poftesc afară? 

— Din păcate, nu; are mandatul regelui! 

Fără grabă și sprijinindu-se în baston, Kenhir merse până la al 
cincilea fort. Tot atât de bătrân ca el, vizirul stătea în răcoarea 
unei umbrele mari, ţinute de un soldat. 

— Sunteţi scribul Mormântului? 

— De ce n-am fost anunţat de sosirea voastră? 

— Este un caz urgent, după cum spune faraonul Amenmes. 

— Care vă este misiunea? 

— Să stau de vorbă cu maestrul de operă. 


— Tocmai se pregătește să plece în Valea Regilor, pentru a 
lucra la locul de veci al faraonului. Reveniţi peste opt zile! 

— Amenmes vrea un răspuns urgent. Dacă îmi opuneți cea 
mai mică rezistenţă, dau ordin trupei să intre cu forţa și să-l 
captureze pe maestrul de operă. 

Dacă ar fi spus că singurul monarh legitim era Sethi al II-lea și 
că documentul semnat de Amenmes n-avea nicio valoare, asta 
ar fi dus la o înfruntare sângeroasă; Kenhir încercă să câștige 
timp. 

— Ce așteptați de la maestrul de operă? 

— Misiunea mea e strict confidențială. 

— Eu sunt scribul Mormântului și reprezentantul statului în 
acest sat. In această calitate, trebuie să fiu informat de tot ce se 
petrece aici. 

— Nu pot vorbi decât cu maestrul de operă! 

Kenhir își dădu seama că n-o va putea scoate la capăt. 

— Sunteţi autorizat să intraţi, dar nu voi permite nici unui 
soldat să vă însoţească. 

— De acord! 

Cei doi bărbaţi se îndreptară către poarta cea mare a satului. 

Paznicul se ridică, îngrijorat să vadă un străin alături de 
scribul Mormântului. 

— Poţi să deschizi, îi spuse Kenhir. 

Pătrunzând în satul interzis, vizirul simţi o emoție ciudată. Ce 
va putea descoperi în această lume plină de mister, în care lua 
naștere veșnicia faraonilor? 

Un colos înarmat cu un târnăcop îl întâmpină, în timp ce un 
câine negru își arăta colții și o gâscă dolofană ameninţa să-i 
ciugulească „puţin” pulpele. 

— Așteptaţi aici, îl sfătui Kenhir; mă duc să-l anunţ pe 
maestrul de operă. 

Niut cea Neobosită îi anunţase pe săteni de apariţia acestui 
intrus, așa că fiecare intrase în casă, închizând ușa. 

Cufundat în liniște, Locașul Adevărului părea părăsit. 

Vizirul nu îndrăznea să miște. 

— Cine ești tu? îl întrebă el pe Paneb. 

— Asta e secret și... nu ne plac flecarii. 

Vizirul nu insistă și așteptă întoarcerea scribului Mormântului. 

— Urmaţi-mă, spuse Kenhir. 

Paneb, câinele și gâsca îl escortară pe trimisul lui Amenmes 
până la micul palat al lui Ramses cel Mare, ce avea ușa 
deschisă, făcând să se vadă o trecere al cărei sol era acoperit cu 
dale. 

— Intraţi singur! 

Vizirul descoperi o sală, ale cărei picturi îl prezentau pe rege 
aducând ofrandă lui Hathor, în mijlocul unui decor din viță de vie 
și ciorchini de struguri. Pătrunse apoi într-o încăpere cu boltă, în 
care Nefer cel Tăcut era așezat în poziţia scribului. 

— Sunteţi... maestrul de operă al confreriei? 

— Sunteţi trimis de rege? 

— Întocmai. Misiunea mea e deosebit de delicată, dar are un 
caracter oficial. Vorbesc în numele lui Amenmes și vă amintesc 
că-i datorați supunere. 

— N-am uitat că Pharaon este stăpânul suprem al confreriei, 
așadar, primul care trebuie să se supună legii lui Maat, ai cărei 
garanţi sunt el și vizirul său. 

— Desigur, desigur... Este adevărat că aveți o mare cantitate 
de aur? 

— Aurul e destinat construcţiilor sacre. 

— Dar există și un Locaș al Aurului în care-l fabricaţi, nu-i așa? 

— Un vizir își pleacă urechea la tot ce aude? 

— Faraonul Amenmes vă cere bogăţiile care-i aparțin! 

— Presupunând că acest aur există, ne este imposibil să-l 
scoatem din Locașul Adevărului. 

— Repet: acest aur îi aparține regelui! 

— Să vină aici și să-l privească, propuse Nefer, în atmosfera 
tainică a operei care se desăvârșește. 

— Această propunere este inacceptabilă! Scoateţi metalul 
preţios din locul în care îl păstraţi și aduceţi-l la al cincilea fort. 

— Nici vorbă! 

— Vă amintesc faptul că eu sunt vizirul și că, prin mine, 
faraonul vă dă un ordin! 

— Nu mi se pare că e decât o hotărâre aberantă a unor 
persoane care nu cunosc natura și îndatoririle Locașului 
Adevărului. 

— Sunteţi conștient de gravitatea cuvintelor pe care le 
spuneți? 

— Comorile confreriei nu sunt destinate exteriorului, acolo 
unde ar putea fi furate. Dacă vizirul nu înțelege acest lucru, se 
va ajunge la un dezastru. 

— Pentru binele statului, accept să uit toate cele pe care le- 
am auzit, dar să știți că răbdarea mea a ajuns la capăt. Ori vă 
supunetți imediat, ori... 

— Ori...? 

Surprins de calmul pe care-l emana persoana Tăcutului, vizirul 
își măsură cuvintele. 

— Îi voi propune regelui să vă dea niște pedepse aspre. O 
asemenea lipsă de supunere nu poate fi tolerată. 

— Ceea ce dumneavoastră numiţi lipsă de supunere nu este 
decât respect pentru legea confreriei, pe care însuși Pharaon a 
stabilit-o, în clipa când a creat-o. lar eu trebuie să veghez la 
respectarea ei. 

— Vă riscați viaţa! 

— Mai bine mor decât să-mi trădez cuvântul dat. 

— E ultimul dumneavoastră cuvânt? 

— Duceţi-vă la regele vostru și încercaţi să-l convingeți că 
face o greșeală! 

— Maestre de operă, dumneavoastră sunteți cel care greșiţi! 

Vizirul ieși din palat și dădu iară de Paneb, însoţit de gâscă și 
de câine. 

— Nu vă atingeţi de confrerie, îl avertiză colosul, dacă vreţi să 
n-o păţiţi! 

— Îndrăznești să mă ameninţi? 

— Cu tot respectul, nu-mi inspirați deloc încredere și sunt 
convins că n-aţi înțeles nimic din spiritul care animă acest sat. E 
bine să știți că e un loc binecuvântat și că nu trebuie să atentaţi 
în niciun fel la existenţa lui. 

Exasperat, vizirul îi întocmi un raport amănunțit regelui 
Amenmes, insistând asupra nesupunerii maestrului de operă, 
asupra obrăzniciei unui tânăr colos și a lipsei de cooperare a 
scribului Mormântului. 

— Ținând seama de comportamentul scandalos al lui Nefer cel 
Tăcut și de injuriile aduse la adresa dumneavoastră, Maiestate, 
propun arestarea imediată și judecarea lui de către tribunalul 
meu. 

— Dar ești sigur că satul are aur? 

— Absolut, Maiestate; maestrul de operă a mărturisit, dar 
refuză cu încăpățânare să vi-l dea! 

Convocat la acest consiliu restrâns, generalul Mehy se delecta 
ascultând propunerile vizirului. Nefer cel Tăcut procedase așa 
cum sperase, condamnându-se el însuși. Lipsit de conducătorul 
ei, confreria se va nărui, devenind o pradă ușoară. 

— Ce părere aveți, generale? 

— Fără să mă îndoiesc de declaraţiile vizirului, sunt surprins 
de atitudinea maestrului de operă; atunci când l-am întâlnit, mi 
s-a părut un om responsabil și ponderat. Și vă amintesc că eu 
sunt protectorul oficial al Locașului Adevărului, a cărui cauză 
doresc s-o pledez. 

— Nu credeţi că e cam târziu? 

— Eu cred în virtuțile negocierii, Maiestate, și sunt convins că 
ne-am putea înțelege cu Nefer cel Tăcut. 

— Nu-l cunoașteți, interveni vizirul; e un încăpățânat care nu 
recunoaște autoritatea suveranului nostru! 

— Nu reușesc să înțeleg această atitudine. 

— Mergeţi în sat, generale, ordonă Amenmes, și aduceţi-l la 
mine pe Nefer cel Tăcut! 

Kenhir își făcea o scurtă siestă lângă mormântul lui Amenmses, 
în care lucrau maestrul de operă și echipa din dreapta, când 
Penbu, paznicul nubian care păzea depozitul de materiale din 
Valea Regilor, îl bătu pe umăr. 

— Regret că vă trezesc, dar generalul Mehy se află la intrarea 
în Vale și dorește să vă vorbească imediat. 

Bătrânul scrib se ridică greoi și porni, încet, în plin soare. 

Generalul era singur; superbul său cal negru, strălucind de 
sudoare, părea epuizat de efortul la care fusese supus. 

— Maestrul de operă e aici? îl întrebă el pe Kenhir, cu o voce 
îngrijorată. 

— N-am ce să vă răspund. 

— Regele Amenmes mi-a poruncit să-l arestez și să-l duc la 
palat. 

— Nu puteţi pătrunde nici în Valea Regilor, nici în satul 
artizanilor. 

— Credeţi-mă, Kenhir, sunt consternat, eu, care sunt dator să 
vă protejez și care am o admiraţie fără margini pentru Nefer cel 
Tăcut. Vizirul ales de Amenmes e un intrigant periculos, căci 
sfaturile sale îl îndrumă pe monarh pe căi greșite, dar eu nu mă 
pot opune acţiunilor lui! 

— De ce este acuzat maestrul de operă? 

— De nesupunere și de injurii la adresa faraonului. 

Kenhir se cutremură. 

— Vizirul a hotărât să-l prezinte dinaintea tribunalului său? 

— Din păcate, da! 

— Așadar, Nefer riscă să fie condamnat la pedeapsa capitală! 

Tăcerea lui Mehy spunea totul. 

— Refuz să vi-l predau pe maestrul de operă. 

— În locul vostru, Kenhir, aș proceda la fel, dar acest refuz 
este inutil. Într-un caz ca acesta, Amenmes va interveni cu 
armata, atacând brutal! 

— Cum ar putea un faraon să violeze astfel legea lui Maat? 

— Amenmes domnește doar asupra Tebei... și încearcă, prin 
orice mijloace, să-și afirme autoritatea șubredă. Nefer cel Tăcut 
ar putea fi un exemplu, regele crezând că, în acest fel, se va 
impune în fața demnitarilor care-i critică felul cum își exercită 
puterea. Mâine, voi fi nevoit să forțez poarta satului cu un corp 
de armată. 

— Ca reprezentant al statului, consider această intervenţie 
ilegală și-i voi scrie vizirului, cerându-i s-o oprească! 

— Nu se va sinchisi să vă răspundă, îi spuse generalul, 
compătimitor. Singura soluție care-mi rămâne este să 
demisionez, dar regele va numi în locul meu un militar brutal, 
gata să facă orice pentru a-i intra în graţii. 

Kenhir se întristase. 

— Trebuie să vorbesc cu Nefer. 

— Trebuie să rezistăm, hotărî Kenhir. Dacă pleci cu generalul 
Mehy, dus vei rămâne! 

— Mai întâi, trebuie să ne gândim la supraviețuirea satului, 
spuse Nefer; dacă Amenmes și-a pierdut mințile, cine știe de ce 
nebunie mai e în stare? 

— Tu ești maestrul de operă al Locașului Adevărului! Fără 
tine, ce soartă îl așteaptă? 

— Femeia înțeleaptă, șeful echipei din stânga și cu tine veți 
alege un altul, care va fi recunoscut de întreaga confrerie. 

— Eşti conștient de faptul că enunţarea capetelor de acuzare 
de către vizir va duce la condamnarea ta la moarte? 

— Locașul Adevărului este cel care trebuie apărat. 

— Și crezi că Amenmes îl va cruța pe succesorul tău? 

— După comiterea unei asemenea nedreptăţi, renumele său 
va fi întinat pe veci și va evita să se comporte ca un tiran! 

— Te însoțesc, Nefer! 

— Nu, Kenhir! Confreria va avea nevoie de prezenţa voastră! 

— O să fac un raport asupra acestei nedreptăţi, raport care va 
ajunge la toţi demnitarii tebani și la Sethi al lIl-lea. Dacă 
Amenmes este atât de dement încât să-l atace pe maestrul de 
operă al Locașului Adevărului, nu se va mai putea redresa. 

— Spuneţi-i Clarei să vă ajute și asiguraţi-o că nu voi înceta 
niciodată să mă gândesc la ea. 

Cei doi bărbaţi se îmbrățișară. 

Tocmai când Nefer se îndepărta, Paneb ieși din mormântul lui 
Amenmes. 

— Simt că se întâmplă ceva neobișnuit! 

— Kenhir îţi va da explicaţii, îi spuse Tăcutul. 

— Oamenii mei mă așteaptă ceva mai încolo, în care, îi spuse 
generalul Mehy lui Nefer. Presupun că scribul Mormântului nu v- 
a ascuns nimic din gravitatea situaţiei. 

— Arestare, tribunalul vizirului și condamnarea la moarte... 
Asta îmi e soarta, nu-i așa? 

Mehy păru oarecum dezolat. 

— Aș fi preferat să vă revăd în alte împrejurări, dar nimeni nu 
s-ar putea opune voinţei lui Amenmes. Nu ascultă decât de 
vizirul său, care a jurat că va face tot ce va putea să vă piardă. 

— Pentru care motiv? 

— Nu știu, dar el e un înalt funcţionar ursuz, care nu suportă 
să vă vadă liber și nu pricepe importanţa rolului vostru. 

Generalul își strunea calul de căpăstru; cei doi bărbaţi urmau 
drumul care trecea printre dealurile stâncoase. 

— Când veţi intra pe poarta palatului, soarta vă va fi 
pecetluită, Nefer; nu este o rezolvare tocmai onorabilă, dar aţi 

putea să vă salvați. Aici unde ne aflăm acum, soldații mei nu vă 
zăresc. 

Generalul îi întoarse spatele maestrului de operă. 

Dacă Nefer ar ceda tentației, Mehy ar scoate pumnalul și i l-ar 
înfige în spate. 

Cine i-ar putea reproșa faptul că a ucis un criminal care a 
încercat să fugă? 

— Prefer să vă urmez, generale! Dacă m-aș face nevăzut, 
mânia regelui s-ar revărsa asupra satului! 

Mehy nu era dezamăgit. Nu și-l imagina pe maestrul de operă 
comportându-se ca un laș și, deși braţul nu-i tremura, prefera 
să-l nimicească pe adversarul său sub aparenţa legalității. 

— Vă admir curajul, Nefer; orice vi s-ar întâmpla, vă promit că 
mă voi ocupa de sat, cât de bine voi putea. lar dacă voi fi 
chemat ca martor la proces, vă voi apăra! 

Nefer cel Tăcut pătrunse, liber, în palatul regal din Teba, căci 
generalul refuzase să-i prindă mâinile în cătușe de lemn. 

Calmul maestrului de operă îl uimea pe Mehy; deși nu-i mai 
rămăsese nicio speranţă, părea să nu-i fie deloc frică și se purta 
ca un oaspete, fericit să fie primit de rege. 

La intrarea în sala de audienţe, Nefer fu întâmpinat de vizir. 

— Atitudinea voastră nu poate fi tolerată, dar eu vă mai dau o 
șansă: acceptaţi să răspundeţi favorabil cerinţelor formulate în 
numele regelui? 

— Nu mi-am schimbat hotărârea! 

— Vă meritaţi soarta, Nefer! Justiţia va fi de neînduplecat. 

— Sunteţi sigur că folosiţi acest termen cu bună știință? 

lritat, vizirul îl conduse pe maestrul de operă înaintea lui 
Amenmes. Așezat pe marginea unei ferestre largi din piatră, 
faraonul contempla cetatea sfântă a Karnak-ului. 

— lată prizonierul, Maiestate! 

— Lasă-ne singuri! 

— Trebuie să vă reamintesc capetele de acuzare, Maiestate, 
și... 

— Lasă-ne singuri, vizire! 

Înaltul funcţionar ieși cu părere de rău. 

— Predecesorii mei au făcut din Karnak un admirabil oraș 
sacru, în care divinităţile domnesc fericite, îi aminti regele. La fel 
ca ei, mi-ar plăcea să înfrumuseţez și să construiesc noi temple, 
să înalt obeliscuri, să acopăr cu argint și cu aur porţile 

monumentale. Dar, înainte de a deschide un asemenea șantier, 
trebuie să-mi consolidez puterea, profitând de ascultarea 
supușilor mei. Înţelegeţi, Nefer? 

Tăcutul aprobă, dând din cap. 

— Sunt înconjurat doar de ipocriţi și de lași... Numai Mehy a 
îndrăznit să-mi spună adevărul. Teba începe să se miște, 
militarii nu-și mai pot stăpâni nerăbdarea, vor primi solda cu 
întârziere și câte altele nu vor mai interveni. Pentru a-mi salva 
tronul, trebuie să-i conving pe cei nehotărâţi, să-i îmbărbătez pe 
cei fricoși și să dovedesc că sunt în stare să fac să sporească 
bogăţiile orașului lui Amon, zeul victoriei. Mă înțelegeţi? 

— Este sarcina Domniei Voastre, ca rege! 

— Locașul Adevărului are mult aur, nu-i așa? 

— Doar atât cât îi este necesar bijutierului nostru să lucreze 
așa cum se cuvine. Acest aur ne este oferit de palat, iar scribul 
Mormântului își notează, conștiincios, cantitățile primite. 

Amenmes se întoarse către maestrul de operă. 

— Dar dumneavoastră, Nefer, știți să faceți aur, nu-i așa? 

Șeful confreriei nu îi răspunse. 

— Nu sunt eu stăpânul Locașului Adevărului? Am nevoie de 
acest secret! 

— Aurul pe care l-am putea noi fabrica n-ar avea nicio valoare 
în afara zidurilor satului. 

— Trebuie să-mi dai ascultare, Nefer! Ştii bine că ești 
maestrul meu de operă! 

— Nu și atunci când ordinul e împotriva legii lui Maat, aceea 
care conduce satul. Sunteţi primul ei servitor și datorită Domniei 
Voastre cel slab e ocrotit de cel puternic! 

— Prea multă vorbă! Vreau să vă folosiţi puterile și să-mi daţi 
bogăţiile de care am nevoie! 

— Locașul Aurului e situat în interiorul Locașului Adevărului, 
Maiestate, și opera care se desăvârșește acolo nu aparține 
acestei lumi. 

— Luaţi seama, maestre de operă! De data aceasta, îmi pierd 
răbdarea. Dacă vă încăpăţânaţi, vă dau pe mâna vizirului! 

— Știţi prea bine că împotriva mea nu va putea fi adusă nicio 
acuzaţie serioasă. 

— Nu sunteţi decât un rebel care nu vrea să se supună regelui 
său! 

— Dimpotrivă, îi sunt credincios și pot s-o dovedesc. 

— S-o dovediţi, spuse Amenmes, mirat. În ce fel? 
— Consultând oracolul din Locașul Adevărului. 

În timp ce Nefer, bine păzit, aștepta într-una din sălile 
palatului, generalul Mehy și vizirul își pierduseră toată buna 
dispoziție după ce îl ascultaseră pe Amenmes. 

— Maestrul de operă este, incontestabil, în drepturile sale, 
Maiestate! 

— În ce constă acel oracol? 

— Se pun una sau mai multe întrebări întemeietorului 
Locașului Adevărului, Amenhotep |. Artizanii vor aduce statuia 
lui și ea este aceea care va da raspunsurile. 

— Fără nicio îndoială, un răspuns trucat! se înfurie Amenmes. 
Refuz această procedură! 

— Imposibil, afirmă vizirul; strămoșii vor fi profund jigniţi, iar 
populaţia tebană vă va desconsidera definitiv. 

— lată de ce Nefer era atât de sigur pe el... Cu sprijinul unui 
rege defunct, dar cu un mare prestigiu, poți fi sigur că învingi! 
Am putea, măcar, să alegem întrebările? 

— Desigur, acuzarea trebuie să le pună! 

— Va fi una singură: Nefer cel Tăcut îi este credincios 
faraonului, stăpânul suprem al Locașului Adevărului? Dar la ce 
ne-ar folosi, din moment ce artizanii vor înclina statuia înainte, 
pentru a o face să sugereze răspunsul afirmativ! 

— Am o idee, care ne-ar scuti de acest neajuns, anunţă 
generalul Mehy, zâmbind cu subiînţeles. 

t 

— Șefu', vine vizirul cu pielea de panteră peste roba lui cea 
albă, însoțit de doisprezece preoți rași în cap! 

— Niciun soldat? întrebă Sobek. 

— Niciunul... Ah, mai e și maestrul de operă! 

— Liber? 

— Se află în mijlocul cortegiului. 

Sobek ieși din al cincilea fort. Fără să-l bage în seamă pe vizir, 
atletul negru dădu la o parte doi preoţi, pentru a-i lăsa drum 
liber maestrului de operă. 

— Fiţi bine venit, spuse el cu emoție. Sper că nimeni nu va 
încerca să vă stea în cale! 

— Nefer cel Tăcut este inculpat, preciză vizirul. Am venit să 
consultăm oracolul, care-i va confirma vinovăția. 

Cortegiul se opri în faţa porţii celei mari. Clara ieși din sat și-l 
îmbrățișă îndelung pe Nefer. 

— Preotesele lui Hathor n-au încetat să te protejeze, îi șopti 
ea. 

Vizirul li se adresă: 

— Daţi ordin să fie aduse statuile lui Amenhotep | și a mamei 
sale, Ahmes-Nefertari. Vreau să-i pun imediat întrebări 
veneratului protector al Locașului Adevărului. 

Șase membri ai echipei din dreapta și șase ai celei din stânga 
aduseră statuile cuplului regal, așezate pe o corabie din lemn, 
susținute de două traverse lungi din cedru de Liban. 

Tot satul se adunase în jurul lor, în așteptarea judecății pe 
care aveau s-o facă sufletele regilor. 

— Acuzarea să pună întrebarea, i se adresă vizirului femeia 
înțeleaptă. 

— Nu înainte de a-i schimba pe cei care au purtat statuile. 

Paneb cel Zelos interveni pe dată. 

— Doar artizanii Locașului Adevărului au dreptul să poarte 
această corabie! 

— Pentru asigurarea obiectivităţii acestei consultări, cei care-i 
vor înlocui pe artizani vor fi preoţii lui Amon. În acest fel, nimeni 
nu va putea contesta răspunsul. 

— Asta contrazice tradiţia! strigă colosul, cu glas tunător. 

— Vizirul să procedeze după bunul lui plac, decretă femeia 
înțeleaptă. 

Artizanii puseră jos corabia, pe care o ridicară apoi preoţii lui 
Amon, interimari care nu-și petreceau la templu decât câteva 
zile pe an și cărora vizirul le promisese o importantă sumă de 
bani, cu condiţia să dea răspunsul cel bun. 

Înaltul funcţionar îl privi pe Amenhotep |, a cărui statuie de 
calcar, pusă pe un tron colorat, avea niște ochi de o intensitate 
extraordinară. 

— Venerabile strămoș, ne-am adunat cu toţii aici pentru a 
cunoaște adevărul. Nefer cel Tăcut, șeful confreriei tale, este 
acuzat de revoltă împotriva regelui Amenmes. Dacă va fi găsit 
vinovat, va suporta pedeapsa supremă. 

Pentru a asista la judecată, artizanii încetaseră lucrul, fiecare 
mirându-se că femeia  înțeleaptă acceptase să cedeze 
pretențiilor vizirului. Furios, Paneb nu va putea accepta 
înșelătoria preoţilor lui Amon și va impune, necesară și 
obligatorie fiind, repetarea consultării oracolului. 

— Venerabile strămoș, reluă înaltul funcţionar, răspunde la 
această întrebare: Nefer cel Tăcut îi este credincios faraonului, 
maestrul de operă al Locașului Adevărului? 

Corabia rămase nemișcată un timp. Cei care o purtau 
încercau să se dea puţin înapoi, pentru ca statuia să poată da 
un răspuns negativ; dar o forță misterioasă îi ţinea pe loc, 
făcându-i apoi să înainteze, încetul cu încetul. 

— Oracolul a dat un răspuns categoric, constată Paneb, 
strigând: maestrul nostru de operă a fost credincios faraonului, 
nu i se poate reproșa nimic! 

— Glorie lui Amenhotep |! aclamă Nakht cel Puternic, vorbele 
sale fiind preluate de ceilalţi săteni. 

Încremenit, vizirul nu se mai gândea decât la consecinţele 
acestui eșec; iar privirea ironica a lui Paneb îl exaspera și mai 
mult. 

Când entuziasmul se mai potoli, mai făcu o ultimă încercare. 

— Întrebarea este atât de importantă, încât trebuie să cer și 
părerea reginei Ahmes-Nefertari; dacă ea aprobă atitudinea 
maestrului de operă, să se manifeste! 

Paneb era gata să-l izgonească pe acest personaj mediocru, 
dar chipul statuii vopsit în negru se însufleţi deodată, zâmbind 
larg și făcându-l, astfel, pe trimisul lui Amenmes să nu-și creadă 
ochilor. 

t 

Vizirul nu-l putuse opri pe Kenhir să-l conducă până la palatul 
regal, unde regele Amenmes îi primi imediat. 

— De ce nu l-aţi adus înapoi pe Nefer cel Tăcut? 

— Răspunsul oracolului i-a fost favorabil, Maiestate, dar... 

— Nu numai că veneratul Amenhotep | a recunoscut 
atitudinea ireproşabilă a maestrului de operă, preciză scribul 
Mormântului, dar, printr-o intervenţie excepţională, chiar și 
mama regelui a confirmat acest adevăr! 

Obrajii lui Amenmes se scobiseră și mai mult, ca și când îl 
păștea o boală grea. 

— Acest Nefer trebuie arestat, insistă vizirul. Nu puteţi tolera 
o asemenea nesupunere! 

— Eu aș avea altă propunere, declară Kenhir, sprijinindu-se în 
baston. 

Vizirul fu cuprins deodată de o speranţă neașteptată: dar 
dacă bătrânul scrib prezenta argumente care să pună capăt 
carierei acestui maestru de operă pe care nu reușise să-l 
doboare? In schimbul acestei mici trădări, ar obţine un post 
onorific și plătit regește. 

— In procedura care a fost aplicată, continuă Kenhir, s-au 
făcut două greșeli inadmisibile, și una, și cealaltă din vina 
vizirului. 

— Ce îndrăzniţi să mai inventaţi? protestă acesta din urmă. 

— Mai întâi, ni i-aţi impus pe preoţii lui Amon, străini Locașului 
Adevărului, să poarte corabia oracolului, știind foarte bine că 
doar artizanii au dreptul să îndeplinească acest rol; apoi, 
refuzati să admiteţi judecata sacră, cerând, în continuare, 
pedepsirea unui om nevinovat. Această comportare nu este 
demnă de un vizir însărcinat cu aplicarea legii lui Maat, în orice 
împrejurare. De aceea, cer regelui destituirea dumneavoastră 
imediată. Dacă îmi va fi refuzată, mă voi plânge tribunalului lui 
Amon și voi câștiga. Cu cât o funcţie e mai înaltă, cu atât mai 
mult omul respectiv trebuie să aibă o ţinută impecabilă; așa a 
putut fi construit Egiptul și tot așa va putea supraviețui. 

Vizirul se întoarse către rege. 

— Maiestate, nu daţi ascultare acestui scrib răzbunător! 

— Urmând sfaturile tale, am făcut o gravă greșeală. Părăsește 
acest palat și să nu te mai văd în viața mea! 

t 

Deși întors de la vânătoarea prin ierburile înalte în care își 
aveau cuibul multe păsări, generalul Mehy încă nu se calmase. 
Desigur, aducea mult vânat, dar această risipă de energie nu-i 
alungase temerile. 

Pe mal, Serketa se delecta la umbra unei umbrele imense, 
instalate de servitoarele sale, care, pentru ca stăpâna lor să se 
bucure de cât mai mult confort, puseseră, unele peste altele, 
mai multe rogojini, acoperite cu stofă. 

— Sucul de struguri nu e destul de rece, le reproșă ea; să-mi 
aduceţi imediat altul. 

Mehy se așeză alături de soția sa. 

— Ești minunat, dragul meu, dar pari atât de preocupat! 

— Amenmes și-a gonit vizirul, un bătrân tâmpit, care a ajuns 
să fie ironizat de maestrul de operă și de scribul Mormântului. Și 
doar îi explicasem cum să folosească oracolul în favoarea sa, 
dar n-a știut s-o facă. 

— Pe cine a numit regele în locul lui? 

— Pe un alt incapabil, care nu are nicio consideraţie pentru 
mine. 

— Dacă îţi face probleme, prezise Serketa cu vocea ei 
mieroasă, va sta la palat și mai puţin decât predecesorul său. 

Cu piciorul gol, începu să mângâie pulpa generalului. 

— Cancelarul Bay nu va reuși să-l convingă pe Sethi să atace 
Teba, continuă Mehy, iar Amenmes, la rândul său, nu va porni 
ofensiva împotriva Nordului. Și unul, și celălalt nu vorbesc decât 
despre pace; sunt aproape sigur că fiul se va împăca, în curând, 
cu tatăl. 

— Dar asta e foarte grav! 

— Pentru mine, e o adevărată catastrofă! Se vor găsi destui 
bârfitori care să mă acuze că am jucat un joc prea obscur. 
Această împăcare ne va zădărnici toate eforturile. 

— Nu mai ai nicio influenţă asupra acestui prinţișor ambițios? 

— Amenmes s-a schimbat mult. Eșecul vizirului l-a făcut atât 
de neîncrezător, încât, zi după zi, se închide tot mai mult în 
singurătatea sa. Trebuie să recunoaștem adevărul: fiul lui Sethi 
a devenit imprevizibil. Poate că a hotărât chiar să-mi ia funcţiile 
și să numească un nou comandant-șef al trupelor tebane. Sunt 
sigur că i-am displăcut, prefăcându-mă că iau apărarea 
Locașului Adevărului. Oricare ar fi situaţia, nu-l mai pot 
considera un aliat sigur. 

Serketa se așeză cu capul pe pântecele generalului. 

— Incă o dată îţi spun, dragostea mea, nimeni nu-ţi va face 
vreun rău! 

— Îți interzic să acţionezi după cum te taie capul, Serketa! 

— Cum adică? Dacă Amenmes este atât de idiot încât să te 
atace, nu trebuie să intervin? Odată eliminat acest om care nu 
acţionează în niciun fel, vei deveni stăpânul Tebei, dovedind 
încă o dată că îi ești credincios lui Sethi al II-lea, cel care nu s-a 
îndoit niciodată de tine. Că doar tu ești cel care a menținut 
pacea, împiedicând izbucnirea unui război civil! 

Nefer îi mângâia părul Clarei, care se bucura de soarele 
zorilor pe terasa casei lor, unde petrecuseră o noapte de vis, la 
lumina stelelor. Cu fiecare zi care trecea, magia iubirii care-i 
unise încă de la prima lor întâlnire devenea tot mai puternică și 
amândoi le mulţumeau zeilor pentru această fericire. 

— Nu ţi-a fost teamă de viclenia vizirului și a preoților lui 
Amon? 

— Nu pe teritoriul satului și sub protecţia strămoșilor noștri 
fondatori. 

Pentru echipa din dreapta, era zi de odihnă, dar nu și pentru 
maestrul de operă. Trebuia să aprobe instalarea unui nou siloz, 
desenat de Gau cel Exact și construit de Didia cel Generos, cu 
ajutorul lui Karo cel Posac și al lui Renup cel Jovial. Apoi avea să 
verifice amforele cu grâne care fuseseră livrate și, abia după 
aceea, va asculta doleanţele lui Kenhir. 

— Sunteţi acolo? întrebă Paneb, cu vocea-i puternică. 

Maestrul de operă se aplecă, privind în uliţă. 

— A apărut un vizitator cam ciudat, anunţă colosul. 

— O fi noul vizir. 

— Ba mai mult: regele Amenmes în persoană. Șeful Sobek se 
teme să nu fie vreun impostor și a apelat la scribul Mormântului 
să-l identifice. Dacă într-adevăr este el, va trebui să cobori. 

După agitația din faţa porţii celei mari a satului, era clar că se 
întâmplase un eveniment deosebit. Tăcutul își puse perizoma, 
șorțul de sculptor, și ieși în uliţă. 

Unesh Șacalul îl strigă: 

— A venit Amenmes! 

— Cine-l însoțește? 

— Doar un conducător de car. 

Cu bastonul său, Kenhir îi dădea la o parte pe săteni, pentru 
a-i permite regelui să înainteze pe ulița principală și să ajungă la 
maestrul de operă. 

Când cei doi se înfruntară din priviri, o liniște apăsătoare se 
lăsă peste sat. 

— Mă bucur să vă primesc în satul vostru, Maiestate, spuse 
Nefer, înclinându-se. 

Slăbit, foarte palid, Amenmes părea rătăcit. 

— Vreau să merg pe drumul urmat de voi, pentru a ajunge în 
Valea Regilor, și să-mi văd locul de veci. 

— Chiar acum? 

— Timpul trece repede, maestre de operă! 

Nefer îi ceru lui Paneb să-l însoțească. 

La jumătatea drumului către strâmtoare, colosul trebui să-l 
sprijine pe Amenmes, care nu mai putea respira; picioarele îl 
lăsau, tânărul monarh ajungând la capătul puterilor. 

— Doriţi să ne întoarcem în sat? îl întrebă Nefer. 

— Nu, să continuăm! 

Paneb micșoră pasul. Ajunși în strâmtoare, Amenmes zăbovi 
mult pentru a-și trage sufletul și privi către dealurile arse de 
soare, deasupra cărora zburau șoimii. 

— Pasărea lui Horus, protectorul regalității, spuse el în șoaptă. 
Se mai gândește, oare, la mine? În loc să mă înalţ către cer, m- 
am împotmolit într-o mlaștină. Cât despre dumneavoastră, 
maestre de operă, aţi urmat drumul corectitudinii, care duce în 
lumea de dincolo, și regret că am înțeles atât de târziu cât de 
important este rolul dumneavoastră. Dar astăzi, am norocul să 
parcurg acest domeniu, al cărui stăpân ar fi trebuit să devin. 

Amenmes vizită colibele de piatră ale artizanilor, unde 
dormeau atunci când stăteau aici, la lucru, câteva zile, și 
descifră, recăpătându-și buna dispoziţie, inscripţiile gravate de 
Kenhir, dornic de a-și păstra confortul în locul pe care-l alesese 
ca fiind cel mai bine amplasat. 

— Să coborâm în Vale, hotărî el. 

Pasul îi era nesigur; Paneb îl supraveghea tot timpul pe 
suveran, de teamă să nu cadă și să se accidenteze grav. 

Dar ajunseră la capătul drumului, fără niciun incident, și 
pătrunseră în „marea câmpie”, a cărei liniște era însufleţită de 
amintirea regilor iluștri. 

— Locurile astea sunt mai vii decât palatul meu, aprecie 
Amenmes. Acolo, nu întâlnești decât intrigi și ambiţii; aici, îmi 
aflu, în sfârșit, liniștea de care n-am avut niciodată parte. 

Când Amenmes pătrunse în mormântul său, fu uimit de 
calitatea sculpturii și de frumusețea scenelor care-l reprezentau 
în compania divinităţilor. Înaintă fără grabă de-a lungul 
coridoarelor, citi textele ce dădeau la iveală mutaţiile luminii, 
apoi se opri înaintea chipului mamei sale, care făcea ofrandă 
creatorului și lui Isis. 

— Ar fi trebuit să vin aici de multă vreme, dar mă temeam că 
voi da ochii cu moartea... Ce greșeală am făcut! Pe acești pereți, 
nimic nu vorbește despre moarte. Mi-aţi oferit mult mai mult 
decât cei care se pretind prietenii și aliaţii mei, voi, pe care i-am 
disprețuit și i-am combătut. 

Nefer și Paneb îl lăsară singur pe Amenmes. 

Când acesta ieși din locul său de veci, soarele începea să 
apună. 

— E târziu, îi spuse el maestrului de operă, atât de târziu... 
Dar ar trebui să trăiesc destul de mult să pot cunoaște 
minunăţiile pe care le-aţi creat pentru mine. 

t 

Mic, gras și bărbos, mândru de părinții săi, tatăl - 
matematician grec, iar mama - chimistă persană, Dakter se 
lăsa, din ce în ce mai mult, pradă confortului laboratorului, al 
cărui director devenise, datorită lui Mehy. Savantul nu mai 
credea de multă vreme că ar putea porni un război, care să 
scoată Egiptul din respectarea tradițiilor sale, proiectându-l într- 
o eră nouă, în care să domine știința și progresul tehnic. 
Generalul încercase din răsputeri să zdruncine din temelii 
vechea ţară a faraonilor, dar împrejurările nu-i permiseseră. 

Dakter bea numai apă, dar mânca tot mai mult, crescând în 
greutate și devenind, de aceea, tot mai sever cu subalternii săi. 
Nu-l acceptase nicio egipteancă, de aceea le frecventa, din când 
în când, pe libienele care-și vindeau farmecele într-o berărie din 
suburbiile Tebei. 

Și totuși, cu cât geniu era înzestrat! Încă se simţea în stare să 
inventeze noi mașini și să folosească produse, cum ar fi petrolul, 
pentru a schimba radical economia ţării. Dar Egiptul, înglodat în 
respectul pentru legea lui Maat, armonia iluzorie, nu putea 
înțelege că reușita materială, oricât ar fi costat, era de preferat 
corectitudinii! 

— Ai pregătit ce te-am rugat, Dakter? 

Trezit brusc din siesta sa, Dakter tresări. 

— Serketa! Scuză-mă... Mă odihneam puţin! 

Dakter se temea de această femeie cu forme admirabile, care 
făcea pe adolescenta, cu vocea ei mieroasă, cu ocheadele și 
fandoselile ei. 

— Sunt grăbită! 

— În ultima vreme, am fost ocupat până peste cap și... 


— Datorită ţie, recunoscu Serketa, am făcut multe progrese în 
prepararea otrăvurilor, dar felul în care cunoști tu narcoticele 
făcute din flori de lotus este unic, iar eu n-am dreptul să mă 
înșel asupra lor. Situaţia devine primejdioasa pentru soţul meu, 
care e și protectorul tău, și trebuie să acționez fără întârziere. 

— Nu vreau să știu nimic! 

— Ba dimpotrivă, un aliat ca tine va trebui să știe totul despre 
planurile mele. De îndată ce-mi vei da narcoticul, îi voi adormi 
pe soldaţii care fac de pază la ușa lui Amenmes. Apoi, voi intra 
la el și-l voi face să bea o otravă pregătită de mine. 

— Vă rog să tăceţi! 

— Am testat produsul pe un bou: moartea a fost fulgerătoare. 
Vom scăpa, astfel, de acest prinţișor idiot, care plănuiește să 
numească un nou comandant-șef al armatelor tebane. Ce mai 
idee năstrușnică... N-ar merita o pedeapsă drastică? 

— Dar Amenmes este un faraon! 

— Singurul faraon legitim este Sethi al II-lea, căruia n-am 
încetat să-i fim credincioși. Ține minte toate acestea, neprețuitul 
meu Dakter, și fă-mi rost, cât mai curând, de narcoticul despre 
care vorbeam. 

t 

Amenmes înnoptase în palatul lui Ramses cel Mare, în 
interiorul Locașului Adevărului. Alături de locuitorii satului, își 
adusese omagiul strămoșilor, apoi luase micul dejun cu maestrul 
de operă și femeia înțeleaptă. 

Obrajii monarhului erau mai puţin scobiţi și-și regăsise, cât de 
cât, pofta de mâncare. 

— Ce-ţi lipsește, maestre de operă? 

— Nimic, Maiestate, atâta vreme cât statul își respectă 
angajamentele. 

— N-aţi vrea să va măriţi satul? 

— În niciun caz! Funcţionează ca o corabie, cu echipajul de la 
babord și de la tribord, și fiecare tinde către un nivel excelent în 
specialitatea sa, integrându-se în opera comunitara. Ar fi inutil, 
nociv chiar, să măresc numărul artizanilor, căci singurul lucru 
care contează este unitatea dintre membrii confreriei. Avem 
nevoie de foarte mulţi ani pentru a forma un adevărat slujitor al 
Locașului Adevărului, un artizan care să-și poată exersa arta 
fără ezitare, transmițând mai departe ceea ce a învățat și a 
experimentat. 

— Vizirul m-a minţit în ceea ce vă privește; doar generalul 
Mehy v-a luat apărarea. Fiţi prudent, Nefer; poziţia pe care o 
aveți și secretele pe care le stăpâniţi vor declanșa invidii care vă 
vor pune viaţa în pericol! 

— Atâta vreme cât Pharaon va veghea asupra Locașului 
Adevărului, n-ar avea de ce să se teamă. 

— Voi face în așa fel ca nimeni să nu se atingă de el, promise 
Amenmes. 

— N-ar trebui să vă ocupați, mai degrabă, de sănătatea 
voastră? îi sugeră Clara. 

— Tocmai am semnat un decret, prin care l-am numit medic- 
șef al palatului pe un oarecare Dakter, care mi-a fost lăudat 
pentru competenţa sa... Dar femeia înțeleaptă va accepta să mă 
îngrijească așa cum o face cu ceilalţi membri ai confreriei? 

— Sunt la dispoziţia voastră, Maiestate! 

— Am pierdut forța tinereţii și mi-am irosit puterile într-o luptă 
absurdă, care nici măcar n-a avut loc... După ce mi-am văzut 
locul de veci și am participat, cât de cât, la viaţa acestui sat, 
vreau să pun capăt anarhiei de care sunt răspunzător. Chiar de 
mâine, voi începe negocierile cu tatăl meu, faraonul legitim, și-l 
voi ruga să mă ierte. Singura favoare pe care doresc s-o obţin 
este aceea de a mă putea odihni în Valea Regilor. Când pacea 
va fi restabilită, voi reveni să vă văd, Clara, și sunt sigur că-mi 
veţi reda sănătatea. 

— E un risc prea mare, Serketa! Planul tău n-are nicio șansă 
de reușită, spuse generalul Mehy. 

— Ba știi bine că are, dragostea mea dulce, căci va fi de ajuns 
să înlocuiești unele gărzi ale palatului cu unii dintre oamenii tăi. 
Cât despre ceilalţi, o servitoare le va duce hrană în care o să 
pună droguri. De îndată ce vor adormi, voi pătrunde în camera 
lui Amenmes și-l voi face să bea un deliciu fabricat de mine. Un 
deliciu mortal... Nu va suferi deloc și va pleca într-o lume mai 
bună. 

— Există riscul de a fi prinsă asupra faptului! 


— Asta nu mi se poate întâmpla mie, șopti ea. Mă lași s-o fac, 
spune? 

— Nu, Serketa! 

Intendentul îndrăzni să-i deranjeze pe cei doi soţi, care 
stăteau sub un umbrar: 

— Aghiotantul vostru dorește să vă vadă, generale; pretinde 
că e foarte urgent. 

Ofiţerul era foarte emoţionat. 

— De la palat am primit vești îngrijorătoare, generale! 
Conform unor zvonuri care mi se par fondate, Amenmes se pare 
că e hotărât să-l recunoască pe Sethi ca unic stăpân al celor 
Două Ținuturi. Pentru a trece la fapte, va răzleţi trupele tebane 
și va numi în locul vostru un administrator însărcinat cu 
demobilizarea lor. Am mai aflat că noul vizir vă este ostil. Atunci 
când se va restabili pacea, dumneavoastră veți fi țapul ispăşitor. 
Și mai adaug faptul că oamenii noștri își fac multe griji în 
legătură cu soarta lor. 

— Să stea liniștiți, le voi pleda cauza pe lângă rege. 

Când aghiotantul se îndepărtă, Serketa sărută genunchii 
generalului. 

— Mă lași s-o fac, scumpul meu? 

t 

Privirea de rozător a lui lmuni, asistentul scribului 
Mormântului, deveni și mai tăioasă decât altădată. 

— Treizeci și șase, treizeci și șapte... Lipsește un urcior cu 
bere! 

— Mai numără o dată, îi ordonă Kenhir. 

— Am numărat deja! Azi-dimineaţă, ne-au fost livrate treizeci 
și opt de urcioare cu bere și n-am pus în cămară decât treizeci și 
șapte. În concluzie: cineva a furat unul! 

— Calmează-te, lmuni; un bun scrib trebuie să știe să-și 
păstreze sângele rece. 

— Trebuie să aflam care e hoţul! 

— Ai vreo bănuială? 

— Am făcut deja o anchetă. Azi-dimineaţă, când a fost 
descărcată marfa, nu erau de față decât trei artizani din echipa 
din dreapta: Pai Pâinică-Bună, Didia cel Generos și Paneb cel 
Zelos. 

— Desigur, te gândești la Paneb! 


— După mărturiile a două gospodine, a fost văzut ultimul la 
locul faptei. Forța lui fizică îi permite să ducă mai multe urcioare 
decât ceilalţi doi și, în mod sigur, n-a ezitat să ascundă unul. 

— Ai o dovadă? 

— Indiciile corespund. Sunteţi obligat să-l anunţaţi pe 
maestrul de operă. 

Imuni nu se înșela, dar vocea sa subțiratică îl scotea din 
pepeni pe Kenhir. 

— O să-l previn. 

— În calitate de acuzator, insistă Imuni, voi asista la discuţie. 

— Haide! mormăi Kenhir. 

Nefer lucra în atelierul sculptorilor, unde termina o statuie a 
lui Amenmes, care avea un chip liniștit, un rege tânăr emanând 
numai vigoare. 

Imuni vru să vorbească, dar Kenhir îi puse mâna la gură. 

— Liniște! 

Uimit de perfecțiunea gestului, Ilmuni uită pentru o clipă 
războiul pe care-l pregătea împotriva lui Paneb; urmări cu 
privirea mâna maestrului de operă, ce dădea viaţă zâmbetului 
faraonului, zâmbet în care divinul și umanul se îmbinau într-o 
armonie greu de exprimat. Dalta fină dansa pe piatră, fără s-o 
rănească, transformând materia, inertă în aparenţă, în suport 
pentru viață. 

Nefer lăsă jos unealta și își șterse fruntea cu o batistă de in. 
leșind dintr-o lume deosebită, în care dialoga cu statuia, dădu 
cu ochii de scribul Mormântului și de asistentul acestuia. 

— Există un hoţ în confrerie, declară Imuni. 

— Cine e și ce greșeală a comis? 

— Paneb a furat un urcior cu bere. Cer convocarea 
tribunalului și efectuarea percheziţiei la domiciliul lui. 

— L-ai interogat? 

— Mă tem că va reacționa cu violenţă! 

— Nu și în prezența mea. 

Nefer cel Tăcut ieși din atelier însoţit de cei doi și se îndreptă 
către locuinţa lui Paneb. Acesta tocmai văruia faţada casei, așa 
cum i-o ceruse soţia sa. 

— Ce delegaţie impresionantă! constată colosul. Pot să pariez 
că scribul-asistent are, din nou, ceva contra mea! 

— De data asta, e grav! atacă Imuni; va trebui să mărturisești 
imediat! 

— N-am nimic de mărturisit decât că mi-ești din ce în ce mai 
nesuferit și că bidineaua mea ar putea ateriza pe mutra ta. 

— Ai furat un urcior cu bere din cea livrată azi-dimineaţță? 
întrebă Kenhir. 

Privirea lui Paneb deveni amenințătoare: 

— Sunt sigur că povestea a fost inventată de lepădătura asta 
de Ilmuni. 

— S-a furat un urcior în timp ce te aflai acolo! 

— Din câte știu, nu eram doar eu; dar dacă tu ești ăla care a 
ascuns urciorul, numai ca să-mi faci rău? 

Simţind că Paneb era gata să-i spintece asistentul, Kenhir 
interveni: 

— Treaba pare a fi serioasă, Paneb; ești de acord să stăm de 
vorbă și cu ceilalţi doi, Pai și Didia? 

— Mai întâi, cercetaţi-mi pivniţa! 

— Așa să facem, propuse Ilmuni. 

Zelosul deschise ușa casei. 

— Intraţi și verificați! 

— N-o facem cu bucurie, mărturisi scribul Mormântului, și-ţi 
mulțumim pentru cooperare. 

Maestrul de operă nu intră în casă. 

— Într-o bună zi, promise Paneb, o să-i strivesc capul ploșniţei 
de Imuni, așa, între două blocuri de piatră. 

— Nu te lăsa dus în ispită, căci vei fi exclus din confrerie! 

— Dar tu, măcar, ești sigur de nevinovăția mea? 

— Crezi că e necesar să-mi pui întrebarea asta? 

Dezamăgit, Imuni ieși din casa lui Paneb, în timp ce lui Kenhir 
i se citea satisfacția pe faţă. 

— Niciun urcior suspect! anunţă scribul Mormântului. 

— Dar problema nu e rezolvată, le aminti asistentul, 
nemulţumit. Să-l confruntăm pe Paneb cu ceilalţi doi suspecți. 

— Să ne grăbim, le ceru pictorul; n-am chef să pierd timpul. 

Didia cel Generos se afla la Pai Pâinică-Bună, care pregătise 
niște rinichi, după o reţetă al cărei secret nu-l dezvăluia 
nimănui. 

— Paneb e acuzat că a furat un urcior cu bere, insistă Imuni; 
aţi fost martori la acest delict? 

— Nu mai spune baliverne, îi tăie vorba uriașul Didia; eu sunt 
cel care a luat un urcior din cele livrate azi-dimineaţă, ca să-l 

beau pe loc, potolindu-mi setea. Sa-mi fie reținut din salariu, și 
cu asta basta! 

— Dar, totuși... 

— Întoarce-te la biroul tău, îi porunci Kenhir asistentului său. 

Mirosul atrăgător îl făcu pe Paneb să ridice capacul oalei. 

— De ce ai luat urciorul? îl întrebă pe Pai, la ureche. 

— Aveam nevoie pentru sosul în care am preparat rinichii... și 
nevastă-mea mi-ar fi reproșat această cheltuială. 

— Să nu mai faci asta niciodată... și mulţumește-i lui Didia. 

— Între colegi, trebuie să ne luăm apărarea, preciză 
dulgherul; dar cred că Pai ar trebui să ne invite la masă. 

t 

La curtea din Teba era mare agitație. Zvonul căpătase 
amploare și fiecare știa acum că regele Amenmes avea să 
renunțe la coroană. Unii se simțeau uşurați, alții se temeau că 
vor pierde totul sau măcar o parte din privilegiile lor, și toți se 
întrebau care va fi soarta generalului Mehy, a cărui tăcere le 
părea suspectă. 

În amurg, Serketa se prezentă la palat, o dată cu servitoarele 
din serviciul de noapte. Îmbrăcată modest, trecu ușor de 
primele două controale. Dar la al treilea, un gardian o privi, 
încruntat. 

— Pe tine nu te cunosc! 

— Am venit în locul unei lenjerese care e bolnavă! 

— Prezintă-te la cameristă; îţi va spune ce ai de făcut! 

Serketa o luă pe coridorul care ducea la lenjerie, dar își 
schimbă apoi direcţia, îndreptându-se către apartamentele 
regale. Avea, clar, în minte, planul trasat de Mehy, așadar nu se 
putea rătăci. 

În buzunarul interior al rochiei sale largi, purta un pumnal și o 
fiolă cu otravă. Pumnalul îi va servi la eliminarea celui care-i va 
sta în cale, iar fiola va fi însăși moartea lui Amenmes. 

Garda se schimbase deja. În mai puţin de o jumătate de oră, 
narcoticele îl vor cufunda într-un somn profund pe gardianul 
care păzea camera lui Amenmes și drumul îi va fi liber. Nimeni 
n-o va opri să se strecoare în camera monarhului. 

Soția generalului se ascunse într-o cămăruţă unde se puneau 
vazele pentru flori; aici urma să aștepte momentul în care 
întregul palat va fi cuprins de liniște. 


Când auzi niște pași grăbiţi răsunând pe dale, Serketa își dădu 
seama că fusese îndreptăţită să se teamă. Cineva o trădase și, 
acum, era căutată. 

Dacă s-ar fi grăbit, ar fi căzut în plasă. 

Cum să iasă de aici fără să fie văzută? Exista, ce-i drept, o 
fereastră mică, spre grădină, dar avea niște grilaje. Nicio ieșire 
și nici măcar un loc în care să se poată ascunde. 

Dacă ușa s-ar fi deschis, Serketa n-ar fi avut unde să fugă. 

Ar înfige pumnalul în primul paznic care ar încerca s-o 
amenințe, apoi ar încerca să se strecoare printre ceilalţi, 
scoțându-le ochii cu unghiile. 

Se auzeau glasuri de bărbaţi care ţipau de spaimă. 

Apoi, voci de femei, vaiete și plânsete. 

Curioasă, Serketa întredeschise ușa. 

Soldaţi, demnitari și servitoare alergau pe coridor. Soţia lui 
Mehy îl prinse pe unul de mână. 

— Ce se întâmplă? 

— Regele Amenmes a murit! 

Lac de sudoare, Kenhir se trezi speriat și ţipă, lucru care o 
făcu pe Niut să se scoale și să vină degrabă. După ce bătu la 
ușă, întrebă: 

— Pot să intru? 

O tuse puternică îi răspunse și Niut intră. 

Cu respiraţia tăiată, Kenhir stătea pe marginea patului. 

— Ce coșmar îngrozitor! Am văzut cum sosea un om de-al lui 
Seth, violent, pus pe ceartă și bătăios, mai puternic decât 
oricare atlet, cu albul ochilor însângerat, atât de puternic, încât 
nici deșertul nu-l speria! 

— La vârsta voastră, spaima asta vă mai lipsea! Mergeţi să vă 
spălaţi! Eu rămân să schimb cearșafurile și să fac curăţenie în 
cameră. 

Niut începuse deja să trebăluiască, deși era încă noapte. 
Dinspre uliţa principală, se auzea o larmă neobișnuită. 

Cu o torță în mână, Unesh Șacalul pornise să-i trezească pe 
toți sătenii. 

— Sus, cu toţii! Regele Amenmes a murit! 

Nefer cel Tăcut reuși să-l calmeze. 

— De îndată ce a aflat vestea, curierul Uputy a ţinut să ne 
anunţe. 

În timp ce femeia înţeleaptă îi liniștea pe săteni, maestrul de 
operă discuta cu șeful Sobek, care-și pusese paznicii în stare de 
alertă. 

— Acum, își spuse nubianul părerea, totul va depinde de 
atitudinea generalului Mehy, singurul om puternic din întreaga 
regiune. Ori i se supune lui Sethi, care va pedepsi Teba pentru 
că s-a revoltat împotriva lui, ori va revendica succesiunea lui 
Amenmes, iar lucrul aceasta va duce la un război civil. 

t 

Vizirul, miniștrii, înalții funcționari și demnitarii care fuseseră 
în slujba lui Amenmes fuseseră conduși în curtea cea mare a 
cazărmii principale din Teba, unde generalul Mehy dădea 
diferite sarcini ofițerilor superiori. 

Nu încăpea nicio îndoială că hotărâse să ia puterea, cu 
brutalitatea care-l caracteriza, și să numească militari în 
posturile-cheie. 

— Prințul Amenmes a murit în această noapte, le aminti 
Mehy, și le-am dat ordin specialiștilor să înceapă procesul de 
mumificare. Am trimis mesageri la Pi-Ramses, pentru ca 
faraonul legitim, Sethi al II-lea, să afle cât mai repede că l-am 
slujit întotdeauna cu credinţă. 

Nedumerirea apăru pe toate chipurile. Mulţi credeau că Mehy 
nu va ezita să urmeze exemplul fiului lui Sethi, dar nu știau că 
generalul cunoștea cu precizie raportul de forțe dintre Nord și 
Sud, raport care nu-i era favorabil. În cazul unui șoc frontal, 
superioritatea armamentului său nu va fi de ajuns pentru a 
compensa acest handicap; doar viclenia și dacă ar fi fost luaţi 
prin surprindere ar fi putut contribui la victoria lui Mehy, dar era 
mai bine să nu se mai gândească la toate astea. 

— Și noi suntem slujitorii credincioși ai lui Sethi, pretinse 
ministrul Finanţelor numit de Amenmes, dar uzurpatorul nu ne-a 
dat dreptul să alegem! Îi vom dovedi totuși faraonului că noi am 
făcut tot ce s-a putut pentru a apăra Teba. 

— Nu e bine să decretăm un doliu oficial, recomandă 
primarul, pentru a nu-l jigni pe Sethi; dacă ne gândim bine, nu 
este decât decesul unui prinţ de sânge regal. Să facem uitate 

titlurile pe care ni le-a dat Amenmes și să ne reluăm funcţiile 
anterioare. Când regele va intra în Teba, va fi aclamat de o 
cetate loială și supusă. 

— Cu condiţia să fi șters toate urmele uzurpării, preciză fostul 
ministru al Agriculturii. Amenmes și-a făcut un loc de Veci în 
Valea Regilor, nu-i așa? Imaginaţi-vă mânia lui Sethi al II-lea 
când va descoperi acest lucru! Din moment ce generalul Mehy 
este administratorul principal al malului stâng, să le ordone 
artizanilor din Locașul Adevărului să facă să dispara acest 
monument jignitor. Dacă nu, confreria va fi pedepsită cu 
asprime, iar răzbunarea lui Sethi se va răsfrânge și asupra 
noastră. 

t 

— După cum reiese din acest document semnat de generalul 
Mehy, Maiestate, fiul vostru a murit, îl anunță cancelarul Bay. 

— În ce împrejurări? întrebă Sethi. 

— După părerea medicilor palatului, organismul său ajunsese 
ca al unui bătrân; slăbit, epuizat, s-a stins în timp ce dormea. 
Generalul a dat ordin să fie mumificat și face toate eforturile 
necesare pentru a evita o conflagrație în regiunea tebană. 

— Oare acest text n-ar putea fi un fals care să-l înșele pe rege 
asupra situației din Sud? întrebă regina Tausert. 

— Este sigiliul generalului, iar scrisul e acelaşi cu cel din 
mesajele precedente. 

— Și dacă a fost constrâns să scrie acest text? Nereușind să 
se impună prin forță, Amenmes s-a folosit, poate, de cele mai 
josnice șiretlicuri! 

— Eu cred că fiul meu a murit într-adevăr, declară, cu tristeţe, 
Sethi, și că a plătit scump pentru nesupunerea sa. 

— Să trimitem acolo niște iscoade care să ne furnizeze niște 
informaţii certe, preconiză regina. Dacă trupele noastre s-ar 
aventura în acea regiune, fără să cunoască adevărata situaţie, 
am risca pierderi grele. 

— Există ceva mult mai urgent, spuse monarhul, exprimându- 
și dorințele față de marea soţie regală și de cancelarul Bay. 

t 

— Nici măcar n-am apucat să-l otrăvesc pe Amenmes, se 
plânse Serketa; bietul om a murit singur-singurel. Treizeci și trei 
de ani și trei ani de domnie parțială... Ce trist bilanţ! Din 

nefericire, incapabil cum era, nu ne-a ajutat nici măcar să-l 
înlăturăm pe Sethi! 

Serketa se cuibări la picioarele lui Mehy, țintuit la pat de o 
urticarie rebelă, însoțită de o febră mare. Medicul se arătase 
încrezător, dar bolnavul trebuia să stea în casă vreo opt zile, 
pentru a evita unele urmări neplăcute. Asta îl exaspera pe 
general, căci n-avea deloc încredere în curtenii tebani. 

Oficial, se știa că Mehy studia dosarele; zilnic, aghiotantul 
transmitea armatei ordinele lui, iar aceasta, la fel ca și celelalte 
corpuri sociale, era nerăbdătoare să cunoască reacțiile lui Sethi 
al II-lea. Unii își puneau speranţa în clemenţa lui, iar alţii se 
temeau să nu frângă coloana vertebrală a Tebei celei 
orgolioase. 

— Nicio veste de la Pi-Ramses, în dimineaţa asta? 

— Niciuna, iubirea mea. 

— Mă simt mult mai bine și am pierdut o grămadă de timp! 
Mâine, o să mă ocup de Locașul Adevărului. 

— Uiţi că maestrul de operă a refuzat să distrugă mormântul 
lui Sethi? 

— Situaţia s-a schimbat. Nefer nu e tâmpit; el știe că faraonul 
legitim îi va fi recunoscător, dacă va șterge orice urmă de-a lui 
Amenmes. 

— Și dacă refuză? 

— Asta și sper, turturica mea... În acest caz, îl voi aresta! 

t 

Întreaga comunitate se adunase în curtea neacoperită a 
templului lui Hathor și lui Maat. 

— S-a început, deja, mumificarea lui Amenmes, anunţă scribul 
Mormântului, dar n-a fost proclamat doliul oficial. Asta înseamnă 
că Teba se înclină înaintea lui Sethi, regele Egiptului de Sus și 
de Jos. Unitatea ţării e restabilită și asta ne bucură. Dar, mai 
mult ca sigur, numele lui Amenmes va fi șters de pe listele 
regale. 

— Ce se va întâmpla cu locul lui de veci? întrebă Paneb. 

— lată motivul pentru care vă cer părerea tuturor, căci este 
vorba despre viitorul satului. 

— Din fericire, exclamă Renup cel Jovial, maestrul de operă a 
păstrat mormântul lui Sethi! 

— Pentru a-i dovedi că suntem loiali, ar trebui să-l distrugem 
pe cel al fiului său, propuse Ched Salvatorul. 

— Este și părerea mea, aprobă Kenhir. Nu ne putem îndoi de 
faptul că generalul Mehy, susținut de mulţimea demnitarilor 
tebani, ne va cere să-l alungăm pe uzurpator din Valea Regilor. 

Toate privirile se îndreptară către maestrul de operă. 

— Scribul Mormântului are dreptate să ne avertizeze. Care 
este părerea șefului echipei din stânga? 

— Va fi cea a maestrului de operă, răspunse Hay, taciturn. 

— Şi cea a femeii înțelepte? 

— În orice împrejurare, vom ţine seama doar de respectul 
legii lui Maat. 

— Atunci, nimic mai simplu! exclamă Paneb. Cum am putea 
distruge un loc de veci, picturi și sculpturi pe care le-am creat cu 
dragoste? Amenmes n-a fost el un rege mare, dar n-a făcut 
niciun rău confreriei. În numele cărei politici josnice ne-am 
putea comporta ca niște barbari? Timpul va da uitării 
evenimentele lipsite de importanţă, iar eterne nu vor rămâne 
decât scenele rituale în care Amenmes apare ca un faraon care 
cunoaște formulele învierii. Despre om, totul va fi uitat; dar 
simbolurile trasate pentru un rege nu vor putea fi uitate. 

— Dar noi trăim astăzi, în prezent! obiectă Casa-Funie. 
Cuvintele tale frumoase nu îl vor influența pe general, iar Sethi 
va rade acest sat de pe suprafața pământului, dacă îi arătăm 
cea mai mică dovadă de credinţă lui Amenmes. 

— Păstrând această operă desăvârșită, ne vom arăta loiali 
faţă de Locașul Adevărului și faţă de noi înșine. 

— Eu sunt de acord cu Casa, interveni Karo cel Posac; dar să 
nu-mi cereţi să distrug ceva, orice ar fi! 

— Care dintre voi este gata să distrugă mormântul lui 
Amenmes? îi întrebă maestrul de operă. 

Unii priviră în sus, alţii își puseseră ochii în pământ, iar alţii, 
către preotesele lui Hathor. 

— Trebuie să fiţi pe deplin conștienți de atitudinea voastră, le 
recomandă Kenhir; Sethi nu vă va ierta! 

— Locul de veci al lui Amenmes este aproape gata, preciză 
Paneb, și e fericit că nimeni din această confrerie nu dorește să-l 
strice! Dacă faraonul e nemulţumit de munca noastră, să pună 
pe alții să-i termine mormântul! 

Kenhir fu de acord că argumentul era întemeiat, dar câtă 
greutate va avea dorința confreriei în faţa unui monarh decis să 
facă să dispară orice urmă a unui fiu rebel? 

— Avem treabă, spuse Paneb; în loc să trăncănim, hai să 
pregătim camera funerară a lui Amenmes, pentru a putea primi 
mumia regală. 

— Prinţul nu va fi niciodată înhumat în Vale! obiectă Nakht cel 
Puternic. 

— Asta e treaba celor de la putere, și nu a noastră! Să 
respectăm planul maestrului de operă și totul va fi bine! 

Entuziasmul Zelosului alungă și ultimele șovăiri și artizanii se 
pregătiră să plece în Valea Regilor. 

Nefer cel Tăcut nici nu apucase să formuleze hotărârea pe 
care confreria o luase în unanimitatea inimilor. 

Total restabilit, Mehy se pregătea să plece spre Locașul 
Adevărului, în fruntea a vreo cincizeci de infanteriști, când 
aghiotantul său îi aduse un mesaj urgent. 

— Se apropie o flotilă din Nord, generale! 

— Câte bastimente? 

— Cinci, dintre care o corabie regală. 

— lată-l, deja, pe Sethi, în persoană! Poziţia corăbiei? 

— În curând va putea fi văzută din Teba. 

Mehy trimise pe malul drept un număr mare de soldați, 
pentru a-l aclama pe rege și pentru ca acesta să poată aprecia 
loialitatea armatei tebane. În spatele lor, curtenii urmau să se 
piardă în mulţime. 

Vestea circula deja în marele oraș, în care curiozitatea se 
îmbina cu teama: împotriva cui se va declanșa mânia regelui? 

Spre surprinderea generalului, flotila se îndreptă către 
debarcaderul de pe malul stâng! | se aduse îndată un vas ușor și 
rapid, pentru a putea traversa Nilul, întâmpinându-l, astfel, pe 
suveran. 

Dar nu Sethi era cel care cobora pe pasarelă, cu pas nesigur, 
ci cancelarul Bay. 

Subţirel, nervos, cu ochii negri și ageri, cu barbișonul bine 
îngrijit, Bay cobori cu prudenţă. 

— Mă bucur să ajung din nou pe pământ, îi mărturisi el lui 
Mehy; cât am călătorit, mi-a fost rău tot timpul! 

— Maiestatea Sa nu v-a însoțit? 

— Regele mi-a încredințat două misiuni. Prima, să aflu dacă 
prinţul Amenmes a murit cu adevărat și dacă în bunul oraș Teba 
domnește liniștea. 

— lată-l, în sfârșit, eliberat de sub jugul pe care-l suporta din 
ce în ce mai greu și sunt mândru că am putut evita tulburările 
de care mă temeam. 

— Securitatea este asigurată cu adevărat? 

— Ultimii partizani ai lui Amenmes nu sunt în număr mare și 
nu doresc decât să se ascundă. De altfel, cred că este necesar 
să mai așteptăm câtăva vreme, înainte de a vă putea da un 
răspuns sigur. 

— Vă mulţumesc pentru sinceritate, generale; suveranul vă 
va aprecia atitudinea. 

— Și care e a doua misiune, cancelare? 

— Va trebui să mă duc, cât mai repede, la Locașul Adevărului. 

— Paznicii șefului Sobek nu sunt ușor de abordat; dacă doriţi, 
vă pot însoţi, împreună cu vreo câţiva soldați. 

— Cu multă plăcere, generale! 

Mehy era încântat. Intervenţia sa va părea oficială, iar 
cancelarul îl va prezenta pe comandantul-șef al trupelor tebane 
ca fiind primul care nu dorește să păstreze nicio amintire despre 
Amenmes. 

Bay cercetă carul, bănuitor. 

— Vă rog să nu mânaţți prea repede; mi se face rău imediat! 

— Voi avea grijă de dumneavoastră, cancelare! 

Carul porni în viteză. 

— Această perioadă teribilă vi s-a părut, desigur, dureroasă, 
generale! 

— Am avut o singură obsesie: să-l conving pe prințul 
Amenmes să nu lanseze vreo ofensivă spre Nord. 

— La rândul meu, n-am reușit să-l conving pe Sethi să pună în 
aplicare planul nostru, căci regele credea în revenirea la 
armonie, în ciuda previziunilor mele pesimiste. 

— În înţelepciunea sa, Pharaon a văzut mai departe decât 
noi... 

— Desigur, generale, dar trebuie să închidem acest capitol 
penibil din istoria noastră. 

— Maestrul de operă din Locașul Adevărului nu e deloc 
diplomat și tinde să vadă lumea doar prin ochii confreriei sale. 
N-aș dori să-și atragă niște nenorociri! 

— Eu am puteri depline, generale; cerinţele lui Sethi vor fi 
satisfăcute! 

Mehy își stăpâni bucuria: de data asta, soarta lui Nefer era 
pecetluită. Opunându-se regelui, va fi prada mâniei acestuia și- 
și va lăsa confreria fără apărare, excepţie făcând Paneb, colosul 
al cărui zel îi speria pe toţi. Dar Serketa gândise un plan pentru 
a scăpa de el, astfel încât viitorul se anunţa, în sfârșit, luminos. 

Șeful Sobek aștepta în mijlocul drumului, în faţa fortului al 
cincilea. Carul lui Mehy se opri la mai puţin de un metru de 
nubian. 

— Du-te și cheamă-i pe scribul Mormântului și pe maestrul de 
operă! îi porunci generalul. Cancelarul Bay, delegat al regelui 
Sethi al II-lea, vrea să le vorbească imediat. 

După tonul lui Mehy, Sobek înțelese că treaba era serioasă și 
nu mai stătu pe gânduri; când se întoarse, nu-l însoțea decât 
femeia înţeleaptă. 

— Trebuie să înţeleg că maestrul de operă lucrează la 
mormântul lui Amenmes, în Valea Regilor? întrebă Bay. 

— Da, așa este, răspunse Clara. 

Carul se întoarse și se îndreptă spre Vale. Drumul greu făcea 
ca oamenii să păstreze liniștea. Temându-se de atacurile 
spiritelor ce cutreieră munţii, soldaţii, strânși unii lângă alţii, 
priveau fără încetare către creste. 

Ajunseră cu bine la intrarea în Vale, dar cu nervii întinși la 
maximum. 

În fața grupului impresionant ce se apropia, paznicii nubieni 
își lăsaseră armele jos. 

— Avem dreptul să trecem dincolo de această poartă? se 
îngrijoră Bay. 

— Nu aveţi puteri depline, cancelare? 

Cei doi bărbaţi intrară pe teritoriul sacru, care-l lăsă pe Bay 
fără glas. Mehy era nerăbdător să-l surprindă pe maestrul de 
operă în timp ce lucra în mormântul lui Amenmes, dovedindu-și, 
astfel, trădarea. 

Însărcinat cu paza depozitului de materiale al artizanilor, 
nubianul Penbu le ieși în cale, ameninţându-i cu o sabie scurtă. 

— ÎI însoțesc pe cancelarul Bay, reprezentant al faraonului, 
declară generalul; Nefer cel Tăcut e aici? 

Penbu încuviinţă dând din cap. 

— Condu-ne la el! 

— N-am dreptul să merg mai departe. 

— Atunci, cheamă-l! 

Penbu ţipă precum o cucuvaie, tulburând liniștea pietrelor din 
Valea Regilor. 

După câteva minute apăru Paneb, cu părul ciufulit și plin de 
praf de piatră. In mână purta un târnăcop mare. 

— Părăsiţi imediat acest loc! le ceru el, privindu-i cu furie. 

— Eu sunt cancelarul Bay. Regele Sethi mi-a încredințat o 
misiune urgentă, dându-mi putere deplină s-o duc la bun sfârșit! 

— Ne însoțește o trupă numeroasă, preciză Mehy. 

— Ce doriți? 

— Să-l văd pe maestrul de operă, răspunse Bay. 

— Conduce un șantier. Il veţi putea vedea diseară, în sat. 

— Regret, dar e ceva foarte urgent! 

— Ce șantier? întrebă Mehy. 

— Nu vă pot da niciun răspuns. 

— Du-te și caută-l, Paneb! 

Colosul își încleștă mâna pe coada târnăcopului, pe care l-ar fi 
folosit cu dragă inimă pentru a-i izgoni pe acești intruși, dar 
consideră că e mai bine să se consulte, mai întâi, cu maestrul de 
operă. 

t 

Calmul lui Nefer cel Tăcut îl fascina pe general. Prezenţa lui 
Bay îi dovedea totuși că Sethi revenise la cârma țării și că 
Locașul Adevărului trebuia să se supună, asumându-și greșelile. 
Dar șeful confreriei avea o ţinută impunătoare, de parcă 
rămăsese stăpân în tot acest joc. 

— Aţi călătorit bine, cancelare? 

— Ca să fiu sincer, n-am reușit încă să mă obișnuiesc cu 
legănarea unui vas și prefer să merg pe pământul vechiului 
nostru Egipt. De îndată ce faraonul a aflat că fiul său e mort, mi- 
a poruncit să plec la Teba, pentru a pune capăt acestei perioade 
grele care ne-a slăbit țara. Presupun că aţi deschis din nou 
mormântul lui Sethi al II-lea, pentru a continua lucrările. 

— Încă nu, cancelare! 

— Atunci... La ce lucrare trudesc artizanii în prezent? 

— Trebuie să terminăm camera funerară a lui Amenmes. 

— E reprezentat... ca faraon? 

— Tradiţia a fost respectată! 

Generalul Mehy jubila. Credincios obiceiurilor sale, maestrul 
de operă nu era capabil să mintă. 

— După moartea lui Amenmes, preciză cancelarul, ar fi trebuit 
să-i distrugeți mormântul, pentru a șterge urmele uzurpării lui. 

— V-aţi făcut o idee greșită despre Locașul Adevărului, 
cancelare! În unanimitate, locuitorii satului au respins această 
soluţie și nu veţi găsi nici măcar un artizan care să se atingă de 
o operă desăvârșită. 

Mehy nu se aștepta chiar la asemenea vorbe! Nu numai că 
Nefer se condamna pe el însuși, dar își condamna întreaga 
comunitate. Nimic mai stupid decât această corectitudine, 
inadaptarea la împrejurările actuale, de care ar fi putut profita 
din plin! 

Generalul îi și vedea pe Tăcut și pe confrații săi arestaţi, 
judecați și deportaţi într-o mină de cupru în care să-și sfârșească 
zilele. Și satul, deschis, părăsit, cu piatra de lumină și celelalte 
secrete ale: Locașului Adevărului. 

Mai rămânea să-și respecte angajamentul faţă de trădător, a 
cărui eficacitate fusese totuși dintre cele mai mediocre... Mehy îi 
va încredința lui Serketa această problemă minoră. 

— Ar fi trebuit să înţelegeţi că Sethi nu va îngădui ca lucrurile 
să rămână așa, adăugă cancelarul. 

— V-am expus opinia confreriei și ea nu se va schimba 
niciodată. Din moment ce Pharaon este stăpânul nostru suprem, 
el ne va hotărî soarta! 

— Vă mărturisesc că Sethi vă cunoștea tot atât de puţin ca și 
mine; se temea că, pentru a-i face pe plac și pentru a vă salva 
totodată, veți distruge locul de veci al fiului său. A venit vremea 
să ne întoarcem la armonia și la unitatea celor Două Ținuturi și 
să uităm de domnia lui Amenmes. Pharaon dorește să-i 
terminaţi mormântul cât mai repede. Datorită generalului Mehy, 
care l-a respectat pe prinţ, chiar și după moartea lui, 
mumificarea e în curs de efectuare, iar ritualurile vor fi celebrate 
pe trupul său osirian. După aceea, maestre de operă, veți relua 
lucrările la mormântul lui Sethi al II-lea. 

Înainte de a se prăbuși pe pat, Mehy, mânios, se răzbunase 
pe propria cameră: mobile dezmembrate, stofe sfâșiate, oglinzi 
făcute cioburi... Spectacolul era dezolant, dar Serketa se îngrijea 
să-l liniștească pe soțul său punându-i întruna, pe frunte, 
comprese reci. 

— Blestemat fie cancelarul Bay... Mi-a dat de înţeles că Sethi 
se va comporta, în sfârșit, ca un adevărat rege, și când colo, el 
iartă și tolerează! 

— În discursul său adresat somităţilor tebane, cancelarul n-a 
emis nicio critică la adresa ta! 

— Dar nici nu m-a confirmat în funcţiile mele! Își va întocmi 
raportul către rege și nimeni nu poate prevedea ce hotărâre va 
lua Sethi. 

Mehy aruncă o compresă cât colo și se ridică. 

— Ai dreptate, situaţia ar fi putut să fie și mai rea... Dar acest 
cancelar nu ne va fi niciodată aliat. E prea legat, trup și suflet, 
de cuplul regal și nu va fi decât în slujba acestuia. 

— Principalul e că tu vei rămâne omul cel mai puternic din 
Teba. 

— Pentru câtă vreme, Serketa? Dacă Bay reușește să mă 
despartă de propria armată, sunt un om terminat! 

— Dar noi nu vom accepta și nici oamenii tăi! 

Generalul se ridică, intră în sala de baie și-și dădu pe faţă cu 
apă parfumată, de parcă așa ar fi vrut să-și spele toate 
eșecurile. 

— Adevăratul obstacol este Locașul Adevărului. Continuă să 
mă umilească și mă împiedică să-mi ating scopul. Am nevoie de 
piatra de lumină, Serketa, am nevoie de această armă supremă! 

— Din moment ce Egiptul este reunificat, viața satului va 
reveni la normal, iar informatorul nostru va fi mult mai liber să 
acționeze. 

— Până în prezent, a fost incapabil să afle ascunzătoarea 
pietrei! 

— Să nu fim pesimiști, iubitul meu drag... Dar, desigur, va 
trebui să fim puţin mai activi. 

— Ce vrei să spui? 


— Sufletul confreriei este chiar șeful. Atâta timp cât Nefer cel 
Tăcut va conduce Locașul Adevărului, acesta va părea de 
neînvins. Din încercările prin care trece, acest maestru de operă 
își ia puterea; și cu cât încercările sunt mai greu de suportat, cu 
atât mai mult maestrul își sporește forțele. Prezenţa sa e cea 
care consolidează edificiul, cu fiecare zi care trece! 

Mehy se calmă și cugetă îndelung la cuvintele soţiei sale. 

— Tu scoţi în evidență un soi de adevăr, pe care eu nu-l 
percepusem încă atât de clar, de parcă acest adevăr strălucea 
prea tare, luându-mi ochii! Cum să luptăm mai departe 
împotriva lui Nefer? 

— Lipsindu-l de sprijinul lui cel mai apropiat și mai eficient, 
răspunse Serketa; dar această acţiune, chiar dacă va fi 
încununată de succes, nu va fi de ajuns, căci spiritul confreriei 
trăiește în inima Tăcutului! 

— Și ce propui? 

— Nu-ţi trece prin minte, iubitul meu drag? 

Mehy ar fi ucis mulţi oameni fără să ezite, dar nu pe acesta, 
deși îi era cel mai aprig dușman. 

— Oare ţi-e frică de Nefer cel Tăcut? 

— Nu ne va fi ușor să scăpăm de el! 

— Dar va trebui s-o facem, neapărat, scumpul meu, ciripi 
Serketa; ai dreptate, va fi foarte greu, pentru că are de partea 
lui o întreagă rețea de protecţii magice, care-l fac de neînvins. 
Din fericire, simt o dorinţă puternică să duc la bun sfârșit 
această luptă și voi găsi cel mai bun procedeu! 

— Te-ai gândit, cumva, la vreo strategie? 

— Am o idee, doar una... Dar mult mai valoroasă decât mii de 
soldați! 

— Ce idee, Serketa? 

Femeia își sărută soțul pe buze. 

— Interiorul... Îl voi ucide din interior. 

Tt 

O rază de soare dezmierda două trupuri goale al Turcoazei și 
al lui Paneb, care făcuseră dragoste cu o spontaneitate 
adolescentină. Mângâierile delicate ale colosului continuau să-i 
trezească dorințele, iar el rămânea vrăjit de splendoarea unei 
femei al cărei trup mlădios și senzual era expresia desăvârșită a 
frumuseţii. 


271 


Era de ajuns ca Turcoaza să atingă ușor pielea amantului său, 
ca să dezlănţuie un torent căruia nu dorea să-i reziste; fiecare 
dintre îmbrăţișările lor era o nouă fericire și niciodată nu se 
săturau unul de celălalt. 

Culcată peste el, Turcoaza vedea strălucind în ochii lui focul 
care urma să-i cuprindă din nou. 

— Trebuie să plec, șopti ea. Femeia înțeleaptă mă așteaptă la 
templu pentru inventarierea obiectelor de cult ale zeiței Hathor. 
Sarcina îi revenea lui Uabet cea Pură, dar, cum aceasta așteaptă 
un copil, a fost scutită. 

Deși murea de dorinţă, Paneb nu încercă s-o mai reţină lângă 
el. Cel puţin, nu-i interzicea s-o admire în timp ce se pieptăna. 

— Când îţi reiei munca în mormântul lui Sethi? 

— Săptămâna viitoare! 

Conduse de marele preot al lui Amon și de maestrul de operă 
al  Locașului Adevărului, funeraliile lui  Amenmes se 
desfăşuraseră conform ritualului unui faraon, cu toată 
solemnitatea cuvenită. După terminarea ceremoniei, Nefer 
aplicase pe uşa închisă a mormântului sigiliul confreriei. 

Astfel luase sfârșit scurta aventură a fiului lui Sethi, al doilea 
numit astfel, a cărui domnie se scurgea de parcă nu avusese loc 
niciun incident grav. Incă o dată, puterea faraonului domina 
conflictele individuale. 

— Pari îngrijorat, Paneb! 

— Adoptasem un stil special și mă întreb dacă regele nu-mi va 
cere să-l modific... Poate că va trebui s-o iau de la început! 

— Te temi că vei avea prea mult de muncă? 

— Dimpotrivă, dar n-aş vrea să renunţ la aceste picturi, mai 
ales la cele care evocă obiectele rituale transportate în timpul 
funeraliilor, căci ele m-au învăţat simplitatea liniilor. 

— Tot satul a vorbit despre această inovaţie. 

— Dar Sethi n-a aprobat-o încă! 

Turcoaza îmbrăcă o rochie lungă și roșie, care-i punea formele 
în valoare. 

— Trebuie să ai încredere în talentul tău, Paneb; el nu te-a 
înșelat niciodată! 

Ca de obicei, Turcoaza îi scăpă din mână. 

t 

Vântul Nordului tropăia grăbit către micul domeniu al lui Nefer 

cel Tăcut, pe care trudeau cei cinci muncitori agricoli, care îi 

fuseseră trimiși. Paneb nu făcea decât să-și urmeze măgarul, 
care cunoștea drumul mai bine chiar decât el. 

Uabet cea Pură avusese, deodată, poftă să mănânce dovlecei 
proaspeţi și nu mai putea aștepta; soţul său se străduise să-i 
îndeplinească dorinţa, cu încuviințarea scribului Mormântului. 

Când măgarul se opri, Paneb crezu că se înșală, căci pe câmp 
nu era nimeni. Dar zări niște oameni care dormeau sub un 
tamarix umbros. Ba unul dintre ei sforăia zdravăn. 

Un picior în fund îl trezi pe unul dintre ei, care trase un țipăt 
asemănător cu acela al Orătaniei Nesuferite. Tovarășii lui 
deschiseră ochii. 

— Așa lucraţi voi pe ogorul lui Nefer cel Tăcut? 

— Dar tu cine ești? 

— Cel care vă va face să vă fie dragă din nou munca! 

Un lungan nebărbierit protestă: 

— Noi suntem cinci la număr... Crezi că ne impresionezi? 

— Eu cred, mărturisi dolofanul. 

— Tu gândești înţelept, recunoscu Paneb. Vei fi ultimul căruia 
îi voi sparge capul, dacă refuzaţi să vă faceți munca pentru care 
sunteţi plătiți. 

Constatând că nu-l susțin ceilalţi, lunganul încercă să fugă. 
Dar Vântul Nordului îi izbi cu botul, trimițându-l în ciulini. 

Măgarul nu înţelegea de ce această „drăgălășenie” îl făcea pe 
om să „necheze” atât de tare. 

— Eu sunt Paneb cel Zelos și am nevoie de dovlecei. Dar dacă 
mă uit la ogorul ăsta părăginit și la grădina de zarzavat de 
alături, mă tem că voi pleca fără ei. Sunt dezamăgit și asta mă 
înfurie la culme. La culme! E clar? 

— Știu unde-i pot găsi, afirmă dolofanul cu o voce 
tremurândă, și mă duc imediat să-ţi aduc câţiva. 

— După aceea, vă puneţi pe treabă. Dacă ogorul ăsta nu e 
bine cultivat, vom sta de vorbă ca între bărbaţi, înainte ca Nefer 
să vă reclame! 

— Veţi fi amândoi mulţumiţi, promise micul dolofan. 

— Am încredere în voi, dar voi verifica. În fiecare zi și la ore 
diferite, Vântul Nordului va trece pe aici, în inspecție. 

— E la fel de voinic ca tine? E 

— Măgarul meu îmi seamănă, ce-i drept! Imi va povesti tot ce 
va vedea și să nu vă așteptați la indulgență din partea lui. 

Măgarul cel impunător se ospăta, liniștit, cu ciulini. 


— Vrei să spui că... Vorbește? 

— In satul meu au loc evenimente extraordinare. Nu știți că 
femeia înțeleaptă are puteri magice, asemănătoare celor ale 
reginei Egiptului? 

Cei cinci ţărani se înghesuiră unii în alţii. Până și lunganul 
renunţase să mai facă pe filfizonul. 

— Totuși, ea nu ne-a hărăzit o soartă anume? se îngrijoră 
micutul. 

— Încă nu, dar să nu-i stârniţi mânia! 

Pentru Vântul Nordului, cele două coșuri cu dovlecei erau 
ușoare ca fulgul. El mergea în frunte, în timp ce Paneb fluiera un 
cântec popular. 

— Cânţi frumos, spuse încet o bruneţică de vreo douăzeci de 
ani, care-l ajunsese din urmă. 

— Cum te cheamă, drăgălașo? 

— Yema... Toată lumea știe, pe aici, că mă pricep la cultivarea 
legumelor. Dacă ai nevoie, îţi pot da legume bune. 

— De ce nu? 

— Tu de unde ești? 

— Din satul artizanilor. 

— Atunci, știi multe secrete! Când mai vii pe aici? 

— Peste câteva zile. 

— O să vezi, o să-ţi arăt niște minuni de legume! 


t Capitolul 59 


Pasionat de genealogie, scribul-asistent lIlmuni făcuse o 
descoperire fascinantă în arhivele satului: prin legături familiale 
complexe, putea pretinde că se înrudește cu Nefer cel Tăcut și, 
așadar, putea revendica o adopţie care ar fi fost mult mai 
legitimă decât cea a lui Paneb cel Zelos. Din nefericire, îi lipseau 
câteva legături, dar spera să reconstituie un lanţ credibil, cu 
condiția să poată avea acces la documentele cele mai vechi, pe 
care scribul Mormântului le păstra, ca pe o comoară, în biroul 
său. 

Cum de putea Kenhir, la vârsta lui, să-și păstreze același ritm 
de muncă și să se ocupe de cele mai mici detalii, cu aceeași 
corectitudine dintotdeauna? Unii vorbeau că vigoarea lui Niut nu 

era străină de acest dinamism, dar tânăra nu dădea atenţie 
bârfelor și fiecare îi recunoștea o calitate excepţională, aceea de 
a fi în stare să suporte caracterul imposibil al bătrânului scrib. 

Zi de zi, locuinţa ciudatului cuplu devenea tot mai cochetă 
datorită strădaniei lui Niut, gustului său pentru mobile frumoase, 
țesături de calitate și viu colorate. Deși acest lux fără măsură îl 
costa scump pe Kenhir, acesta renunţase să mai lupte. 

— Am terminat inventarul dălţilor de aramă și al fitilelor 
pentru lămpi, declară Ilmuni. 

— Ai verificat calculele? 

— Nu lipsește nimic. 

— De data asta, nu aud de nicio acuzaţie la adresa lui Paneb! 

— Datorită dumneavoastră, satul este gestionat perfect. 

— Urăsc complimentele, Imuni, căci ele ascund întotdeauna 
intenţii perfide. Pe ale tale, le cunosc: visezi să-mi iei locul și 
regreţi că trupul meu bătrân e încă rezistent. Fii mai puţin 
preocupat de viitorul tău și gândește-te mai mult la prezent, 
căci mai ai multe de învăţat înainte de a ajunge scribul 
Mormântului. 

— Vă asigur că... 

— Minciuna nu te ajută cu nimic! 

— După programul meu de lucru, aș dori să cercetez istoria 
satului, pentru a o cunoaște mai bine. 

Kenhir se miră: 

— N-ar fi o idee rea! 

— Am consultat deja câteva documente, dar pe cele mai 
preţioase nu le pot găsi decât la dumneavoastră. Aș putea avea 
acces la ele? 

— Nu văd de ce te-aș refuza! i 

În sfârșit, chiţibușarul de Imuni își schimba atitudinea! În loc 
să-l persecute pe Paneb și să se lege de comportarea artizanilor, 
era interesat chiar de Locașul Adevărului. 

t 

Sarcina lui Uabet evolua cât se putea de bine, dar pofta de 
legume proaspete nu i se potolea deloc. Paneb se dusese de 
mai multe ori pe ogorul lui Nefer, bine îngrijit de cei cinci țărani 
care se puseseră din nou pe treabă, răsplătiți cu prime 
substanțiale în natură. 

Paneb tocmai termina de umplut coșurile pe care le va purta 
măgarul, când o mână foarte delicată îi atinse antebraţul. 

— Pot să-ți dau niște sparanghel cum n-ai mai gustat, îi spuse 
frumoasa Yema, ai cărei ochi negri străluceau, plini de farmec. 

— Preţurile tale nu sunt exagerate? 

— Ne putem tocmi... Te vei pricepe, desigur, să mă convingi 
că trebuie să ţi-l dau mai ieftin! 

— S-a făcut, dar să știi că sunt grăbit. 

Fata nu purta decât o tunică scurtă, care nu ascundea 
aproape nimic din trupul ei delicat, pe care știa să îl pună în 
valoare. Cu un mers care semăna, mai degrabă, cu dansul, îi 
conduse pe Paneb la o colibă mică, din stuf. 

— Fii atent, ușa e joasă! 

De îndată ce Paneb intră în coliba modestă, Yema își scoase 
tunica și, goală, se lipi de el. 

— Cât de puternic ești... Hai să facem dragoste! 

Colosul o ridică doar cu o mână. 

— De obicei, eu sunt cel care am iniţiativa, fetițo, și am 
norocul să fiu un bărbat satisfăcut. Ești foarte frumoasă, dar nu 
te doresc! Păstrează-ți sparanghelul și îmbracă-te! 

Pictorul o lăsă jos pe fata nemulțumită. 

leşi din colibă, dar Yema se luă după el. Goală, se cățără în 
vârful unei grămezi de pământ. 

— Ajutor, ţipă ea, am fost violată! 

Cei cinci ţărani întoarseră capul. 

Paneb se întoarse și o pălmui pe mincinoasă. 

— Acuma, gata! 

Yema se trânti pe jos, plângând. 

— Grăbește-te să te îmbraci și să nu te mai apropii de mine 
niciodată! 

t 

Datorită sprijinului soției sale, generalul Mehy redevenise 
omul cel mai puternic și mai respectat din provincia tebană. In 
așteptarea sosirii lui Sethi al Il-lea, palatul regal era interzis 
tuturor, iar intrările erau păzite de soldați. 

Un calm aparent ascundea, de fapt, îngrijorarea populaţiei. 
Cancelarul Bay se întorsese în Nord fără să-și dezvăluie planurile 
și nimeni nu cunoștea adevăratele intenţii ale unui faraon ciudat 
de tăcut. Această lungă așteptare nu însemna, oare, că 
monarhul se gândea la sancţiunile pe care avea să le aplice 
orașului, pentru a fi plecat capul în faţa lui Amenmes? 

— O scrisoare de la Bay! îl anunţă Serketa, nervoasă. 


Degetele lui Mehy tremurau pe tăblița de lemn. Dacă era 
destituit, cum s-ar fi putut salva din această situaţie disperată? 

Privi textul scris în hieroglife cursive și răsuflă ușurat. 

— Sunt confirmat în toate funcţiile, cu felicitările regelui 
pentru a fi menţinut pacea în condiţii dramatice. Cancelarul îmi 
cere să asigur prosperitatea regiunii și să ocrotesc, în 
continuare, Locașul Adevărului. 

— Este precizată data sosirii lui Sethi? 

— Despre acest amănunt, nimic. 

— De ce oare? întrebă Serketa. 

— Regele este, desigur, foarte afectat de moartea fiului său... 
Poate că întâmpină unele greutăți la Pi-Ramses și nu 
îndrăznește să plece din capitală. 

— Norocul continuă să ţină cu noi, ciripi Serketa. 

t 

Revenind din Valea Regilor, echipa din dreapta era mulțumită 
că avea să se odihnească. Ținând seama de nesiguranța ce 
amenința viitorul Tebei, unii artizani, cum ar fi Karo cel Posac 
sau Thuty Savantul, nu-și puteau ascunde pesimismul. Un defect 
dintr-o stâncă întârziase lucrul, iar maestrul de operă devenise 
foarte prudent, pentru a evita degradarea picturilor. 

— Kenhir a avut un vis urât, spuse Karo; cu un rege care a 
îndrăznit să-și ia numele de Sethi, nu ne putem aștepta decât la 
ce e mai rău! 

— Ai constatat și tu că nu e un războinic sângeros, obiectă 
Fened Nasul. 

— N-a declanșat razboiul civil, le aminti Casa-Funie, dar nu va 
ierta Teba pentru că i-a fost supusă lui Amenmes. 

— Nu exista altă soluţie, preciză Gau cel Exact; Sethi va 
înțelege că nu se putea altfel. 

Temperatura scăzuse brusc. Un vânt ameninţător anunţa 
apropierea iernii, care ar fi putut fi mai aspră decât cele 
dinainte. 

— Mâine, decretă scribul Mormântului, fumigaţie generală! 
Căldurile s-au dus, trebuie să purificăm casele și locașurile 
comunitare. Cine vrea să se ocupe de sala noastră de întruniri? 

Trădătorul găsi ocazia prielnică. Nimeni nu era atras de 
această activitate, așa încât ceilalţi artizani îi erau recunoscători 
pentru devotamentul lui. 

Întregul sat fumega, înecat într-un nor înmiresmat care 
îndepărta mirosurile neplăcute și insectele nedorite. Negruţu', 
Orătania  Nesuferită şi celelalte animale domestice se 
refugiaseră pe lângă auxiliari, jucându-se cu copiii 
supravegheați de Obed fierarul. 

Singur în locașul confreriei, pe care-l afumase din abundență, 
trădătorul privea cu atenţie scaunele de piatră pe care luau loc 
artizanii. 

Niciunul nu părea suspect. 

Inainte de a trece pragul sanctuarului care îi era interzis, 
trădătorul ezită. Până atunci, nu se făcuse vinovat decât de 
câteva fapte rele, dar nu făcuse nimic iremediabil. Violând 
spaţiul sacru și făcând gesturi permise doar maestrului de 
operă, și-ar fi trădat jurământul pentru totdeauna și s-ar fi 
exclus din spiritul confreriei. 

Ce-ar fi să renunțe la capcana bogăției, în care intrase de 
atâţia ani, să-și deschidă inima în faţa lui Nefer cel Tăcut și să 
implore iertarea? 

Dar trădătorul constată că nu mai auzea glasul inimii sale. La 
urma urmelor, nu iubise niciodată Locașul Adevărului. Firul vieţii 
îl adusese aici, pentru că era în căutarea unei științe și a unei 
tehnici care să-i permită să strălucească și să le fie superior 
tuturor. De acum înainte, avea nevoie și de bogăţie, pe care nu 
i-o putea oferi decât trădarea. 

Trase zăvorul din lemn aurit și deschise ușile naosului în care 
se afla o statuetă de aur, înaltă de un cot, reprezentând-o pe 
zeița Maat, cea pe care ar fi trebuit s-o slujească toată viaţa. 

Mânios, apucă statueta și, dând-o la o parte, își trecu palma 
peste soclu, în speranţa că va descoperi un șanț sau vreo 
denivelare care să anunţe prezenţa unui sistem de închidere. 

Dar nu simţea sub degete decât granitul lustruit perfect. 

lritat, trădătorul examină fiecare colţișor al cămăruţei, 
sperând să descopere, în sfârșit, ascunzătoarea pietrei de 
lumină. 

Degeaba. 

— E cineva aici? se auzi vocea gravă a șefului echipei din 
stânga. 

Cuprins de panică, trădătorul o puse pe Maat la locul ei, 
închise ușile naosului, le zăvori și reveni în sala de reuniuni, 
plină de fum. 

— Da, sunt aici! 

— Mă temeam să nu ţi se fi făcut rău. 

— Nu, nu, totul e perfect! 

— Lasă fumul să-și facă efectul, îi recomandă Hay, și vino cu 
noi să sărbătorim un eveniment fericit: Uabet cea Pură a adus 
pe lume o fetiță. 

Uitând de infirmitatea sa, tânărul Siptah continua să studieze 
cu râvnă în biblioteca templului lui Amon din Pi-Ramses, sub 
privirile binevoitoare ale preoţilor. 

Ori de câte ori avea un răgaz, cancelarul Bay venea să vadă 
ce progrese mai făcuse acest adolescent în știință și în 
literatură. Nimic nu-l interesa din lumea exterioară, singura sa 
preocupare era cercetarea. 

Siptah nu vorbea decât cu cancelarul care, câte puţin, îl iniţia 
în privinţa funcţionării administraţiei centrale și a gestiunii celor 
Două Ținuturi. Atent, elevul său era înzestrat cu o memorie 
demnă de invidiat și-i punea întotdeauna cele mai potrivite 
întrebări. 

Aceste întâlniri erau singurele clipe de bucurie ale 
cancelarului în atmosfera sumbră în care trăia. Moartea lui 
Amenmes îl îndurerase profund pe Sethi, iar regina Tausert 
făcea, cu disperare, tot ce putea pentru a-l scoate din această 
stare. Cu conștiinciozitate și talent, se achita de îndatoririle sale 
de mare soție regală, iar Bay o ajuta, fără odihnă; dar, când i se 
întâmpla să mai iasă din amorțeala sa, faraonul era cel care 
continua să-și pună sigiliul pe decretele de mare importanţă. 

Intrând în biroul în care monarhul venea destul de rar, 
cancelarul se gândea la tensiunea în care trăiau locuitorii Tebei, 
care se întrebau, desigur, ce soartă vor avea sub domnia lui 
Sethi. Bay îi scrisese generalului Mehy că era confirmat în toate 
funcţiile sale și stabilitatea acestui om puternic al regiunii, 
servitor credincios al regelui și apărător al păcii, avea un 
caracter încurajator; dar nici măcar el, cancelarul, nu cunoștea 
adevăratele intenții ale monarhului. 

— Ai lucrat astăzi cu tânărul Siptah? îl întrebă Sethi. 


— Din păcate, nu, Maiestate; am avut de rezolvat niște 
probleme legate de amenajarea cartierului de vest al capitalei. 

— Ocupă-te mai mult de acest băiat, despre care preoţii lui 
Amon mi-au vorbit numai de bine. Sunt prea mulţi curteni care 
dau târcoale tronului și prea puţini care, prin rigurozitatea lor, 
nu doresc decât să-și facă datoria. Siptah face parte dintre 
aceștia din urmă și doar tu ești în stare să te ocupi cum se 
cuvine de educaţia lui! 

— Nimic mai plăcut, Maiestate! 

— Îți mai dau ca sarcină să pregătești totul pentru călătoria 
mea. 

Bay era luat pe nepregătite. 

— Unde doriți să plecaţi, Maiestate? 

— La Hermopolis. Numai în orașul zeului Thot voi găsi 
înțelepciunea de care am nevoie pentru a domni cum se cuvine. 
Plec împreună cu Tausert și-i vom cere maestrului cunoașterii 
acea seninătate care ne lipsește atât de mult de când port, cu 
greu, pe umeri puterea supremă. 

Această hotărâre îl bucura pe cancelar, pentru că era o 
dovadă a inteligenţei politice a lui Sethi, pe care grelele 
încercări prin care trecuse n-o alterase. La Hermopolis se afla 
încă o armată numeroasă, care-l va primi pe rege cu entuziasm; 
instalându-se pentru câtăva vreme în acea cetate fortificată, 
graniţă meridională a regatului său din timpul dominației lui 
Amenmes asupra Egiptului de Sus, faraonul le va adresa un 
mesaj tebanilor și tuturor șefilor provinciei din Sud: la cel mai 
mic semn de nesupunere, va interveni el însuși, cu 
promptitudine. 

— Mi-aţi putea spune care vă sunt planurile pe termen lung, 
Maiestate? 

— Doresc ca Thot să-mi îndrume pașii, cancelare! Fără 
precizia ciocului de ibis și anvergura zborului său, exersarea 
puterii e condamnată la mediocritate. 

t 

În brațele colosului, părea atât de fragilă, încât Paneb nu mai 
îndrăznea să miște. 

— Avem o fată minunată, îi spuse el lui Uabet cea Pură, 
copleșită de bucuria de a-l fi făcut fericit pe soţul său. Va fi 
delicată și gingașă ca tine. 

— Sunt sigură că va avea și forţa ta. 

— l-ai ales numele? 

— Fiind născută pe timp de lună plină, o vom numi Selena. 

Avea un păr cafeniu-roșcat, ochii verzi, urechile și buzele 
conturate perfect... Selena era un prunc de o frumuseţe rară. 

Aperti veni mai aproape. 

— Mie, mi se pare urâtă... și apoi, e fată! Nu va fi în stare să 
se bată! 

— lată de ce va trebui s-o protejezi! 

— Ba deloc! Să se descurce singură! 

Ștrengarul ieși din casă alergând. 

— Devine tot mai insuportabil, aprecie Paneb. 

— Lasă-l în pace! se rugă soția lui. Până astăzi era singur la 
părinţi; nașterea surorii sale îl face gelos. Trebuie să-l înțelegem 
și să-l iertăm. În curând, o va iubi la nebunie. 

— Să sperăm că ai dreptate! 

Trimise de femeia înțeleaptă, două preotese ale lui Hathor 
veniră s-o ajute pe Uabet cea Pură, slăbită după nașterea fetiţei. 
După regula de întrajutorare între femeile din sat, niciuna nu era 
neglijată în perioadele mai grele. Tânăra mamă avea să se 
odihnească vreo zece zile înainte de a-și relua activităţile 
casnice. Ținând seama de fragilitatea sa, Uabet își va alăpta 
fiica doar o săptămână, după care o va încredința unei doici 
plătite de stat. 

— Paneb, vino repede! se auzi vocea îngrijorată a lui Pai 
Pâinică-Bună. 

— Aperti a mai făcut vreo poznă? 

— Nu, scribul Mormântului te solicită de urgenţă. 

t 

Kenhir era într-una din zilele sale proaste. 

— Paneb, n-ai nimic să-mi marturisești? 

— În afară de faptul că sunt tatăl unei fetiţe minunate, nu văd 
ce-aș mai putea să vă spun. 

— Nu e momentul să glumim, crede-mă! Ai auzit de o 
oarecare Yema? 

— Nu, nu cred. 

— Gândește-te bine: este o vânzătoare de legume, care 
muncește aproape de ogorul lui Nefer. În ultima vreme, n-ai fost 
acolo de mai multe ori? 

— Ba da... Cred că este vorba de brunetțica aia care încearcă 
să-i seducă pe toţi bărbaţii care-i trec prin faţa casei. 

— Te acuză că ai violat-o! 

— De cine-și bate joc scorpia asta? A sărit pe mine, ce-i drept, 
dar am respins-o cu brutalitate și i-am tras o palmă! 

— Yema are martori. 

— Ce martori? 

— Cei cinci țărani care lucrează pentru Nefer. 

— Ce mincinoși! Alora, o să le sparg capul! 

— Îţi interzic s-o faci! Asta ti-ar agrava acuzaţia! 

— Nu s-a întâmplat nimic, Kenhir, ţi-o jur pe viaţa fiicei mele! 

— Yema a depus plângere pentru viol, acceptată de un 
judecător de pe malul stâng. 

— E de-a dreptul de neconceput, sunt nevinovat! 

— După cum te cunosc, nu mă pot îndoi nicio clipă; dar 
plângerea există și, după lege, violatorii sunt condamnaţi la 
moarte! 

— Lăsaţi-mă pe mine să mă ocup de această Yema și de cei 
cinci ţărani... Vor spune adevărul, credeţi-mă! 

— Dacă ridici mâna asupra celor care te acuză, vei fi 
considerat vinovat. 

— Doar n-o să lăsăm să triumfe minciuna! 

— Procesul trebuie lăsat să se desfășoare ca la carte, 
începând cu convocarea tribunalului, care va hotărî dacă trebuie 
sau nu să fii expulzat. 

— Să fiu expulzat... Dar n-am greșit cu nimic! 

— Ai vreun martor? 

— De ce aș avea nevoie de martori? 

— Îmi fac griji pentru tine, Paneb! 

t 

Serketa ordonase unei servitoare să-i maseze şalele, dar 
găsea că mâinile acesteia erau prea aspre. 

— Pune mai mult ulei, îi porunci soția lui Mehy, și umblă mai 
blând. Nu vezi ce piele delicată am? 

Generalul dădu buzna în sala de masaj, în care mirosea a flori 
de crin. 

— Sethi a sosit la Hermopolis, o anunță el. Oficial, inspectează 
trupele care opresc orice încercare a tebanilor de a înainta către 
Nord. 

— Parcă se restabilise pacea! spuse Serketa, expediind-o pe 
servitoare cu un gest de dispreț. 


— Regele face o demonstraţie de forţă, pentru a dovedi că 
guvernează și că orice tentativă de nesupunere va fi reprimată 
imediat. După părerea mea, este o iniţiativă excelentă! Nimeni 
nu se va mai îndoi de hotărârea și capacităţile lui Sethi. 

— Ameninţă, cumva, Teba? 

— După cele relatate de informatorii mei, monarhul nu și-a 
exprimat intențiile. 

— Eu am niște vești excelente, se învioră Serketa; unul dintre 
obstacolele ce ne stau în cale va dispărea în curând. 

Generalul o prinse pe soţia sa de pulpe. 

— Ce-ai mai pus la cale, potârnichea mea dragă? 

— Prin grija prietenului nostru Tran-Bel, o scorpie mică și 
delicioasă, plătită bine, i-a întins o cursă lui Paneb. A tocmit și 
niște martori, pentru a susţine o gravă acuzaţie de viol, care-l va 
distruge pe colos. Un aliat mai puţin pentru maestrul de operă! 


Compus din scribul Mormântului, din maestrul de operă și 
femeia înțeleaptă, din șeful echipei din stânga și din două 
preotese ale lui Hathor, tribunalul Locașului Adevărului 
ascultase explicaţiile lui Paneb cel Zelos care, cu preţul a mari 
eforturi, își păstrase, în aparenţă, calmul. 

Depunând jurământul pe o efigie a zeiţei Maat, pe care i-o 
dăduse femeia înţeleaptă, colosul reușise să-i convingă pe 
judecători că n-avea nimic de ascuns. 

— Dorește vreunul dintre voi expulzarea lui Paneb cel Zelos? 
întrebă Kenhir. 

— Știm cu toţii că e nevinovat și victima unei înscenări, 
declară Nefer. In consecinţă, rolul nostru, și mai ales al meu, 
este să-l apărăm! 

— Ținând seama de gravitatea acuzaţiei și de plângerea 
depusă, preciză scribul Mormântului, va fi greu să-l ţinem pe 
Paneb departe de justiţia din exterior. 

— Atâta vreme cât va rămâne în interiorul satului, le aminti 
Hay, Zelosul va fi în afară de orice pericol. 

— Atunci, să fiu judecat de cei din exterior! ceru Paneb. Vreau 
să-mi fie recunoscută nevinovăția pretutindeni, atât aici cât și 
afară! 

Scribul Mormântului ceruse ca tribunalul ce urma să-l judece 
pe Paneb să-și desfășoare ședința în fața templului lui Maat, 
într-una din incintele din Karnak. Juriul, format din preoţi, 
artizani și scribi, era prezidat de-al doilea Profet al lui Amon, pe 
care Kenhir îl considera un magistrat corect, dar sever. Ras în 
cap, cu umerii laţi și pieptul impunător, președintele tribunalului 
nu părea să fie prea indulgent. 

Înaintea lui, în picioare, se aflau reclamanta și acuzatul. 
Frumoasa Yema nu se uită deloc la Paneb, care promisese să-și 
păstreze calmul, oricare ar fi fost atacurile pornite contra lui. 

— Domnișoară Yema, începu președintele, continui să susţii 
că Paneb cel Zelos, artizan al Locașului Adevărului, te-a violat? 

— Da, susțin! 

— Juri pe Maat și pe numele lui Pharaon? 

— Jur! 

— Și tu, Paneb, juri că ești nevinovat și că n-ai nicio legătură 
cu fapta de care ești acuzat? 

— Jur! 

— Așadar, unul din voi doi este un mincinos și un sperjur, 
trase concluzia magistratul; amintiţi-vă că e vorba de un delict 
foarte grav, care duce la o condamnare severă, atât aici, cât și 
în Lumea Cealaltă. Vă menţineţi totuși declaraţia? 

Nici Yema și nici Paneb nu dădură înapoi. 

— Domnișoară Yema, relatează faptele! 

— Mă aflam în coliba în care îmi depozitez coșurile, când 
Paneb s-a repezit asupra mea, ca un taur furios. M-a dezbrăcat 
și m-a violat. De îndată ce am reușit să fug, am strigat după 
ajutor. Cei cinci ţărani de pe ogorul vecin au fost martorii 
acestui atac îngrozitor! 

— Veniţi aici, în faţa mea, le ordonă președintele acestora. 
Confirmaţi declaraţiile domnișoarei Yema? 

Speriaţi de  solemnitatea momentului și de severitatea 
judecătorului, trei dintre ţărani dădură înapoi, în semn că n-au 
nimic de declarat. 

— Eu am văzut totul, afirmă lunganul, aprobat de micul 
dolofan printr-un gest afirmativ din cap. 

— Sunteţi sigur? întrebă femeia înţeleaptă, îmbrăcată într-o 
elegantă rochie roșie. 

Împodobită cu cercei din jasp roșu prins cu fir de aur, Clara îi 
privea insistent pe cei doi ţărani. Nicio nervozitate în privirea ei, 
dar o asemenea intensitate, încât dolofanul nu rezistă multă 
vreme. 

— l-am văzut pe colos și pe fată, recunoscu el, dar nimic mai 
mult. 

— Și tovarășul tău? 

— Nu pot spune nimic în locul lui! 

— Eu îmi menţin declaraţia, începu lunganul, abia vorbind, cu 
glasul pierdut, de parcă cineva l-ar fi strâns de gât. 

— Nu-ţi vreau niciun rău, îi spuse femeia înţeleaptă, dar îţi 
atrag atenţia că, dacă vei continua să minţi, nu vei mai putea 
respira. 

— Eu... eu confirm... 

Fără să facă nici cel mai mic gest, femeia înțeleaptă continua 
să-l privească pe lungan, care începuse să gâfâie. 

Simţi o arsură de nesuportat care-l sufoca. Atunci, fu nevoit să 
cedeze. 

— N-am văzut cu nimic mai mult decât tovarășii mei, spuse 
el. 

— Ai fost sau nu martorul unui viol? întrebă judecătorul. 

— Nu... nu! 

Dezamăgită, Yema rămase pe poziție. 

— Eu continuu să afirm că am fost violată de Paneb! 

— Dă-ți cuvântul împotriva cuvântului meu, târfă! exclamă 
colosul, a cărui intervenție îl supără pe magistrat. 

— Poți să aduci un martor care să-ți dovedească nevinovăția? 
îl întrebă el pe Paneb. 

— Vă jur că sunt nevinovat! 

— lar Yema jură că eşti vinovat! Când o priveşti, atât de 
gingașă și lipsită de apărare, cum ţi-ai putea imagina că ar fi 
putut să-ţi reziste? 

Scribul Mormântului interveni cu vehemenţă. 

— Vă comportaţi ca un acuzator și vă depășiți rolul de 
judecător! Membrii tribunalului nu trebuie să ţină seama de 
intervenţia voastră. Și dacă veți fi în continuare părtinitor în 
mod atât de flagrant, voi cere să fiţi înlocuit! 


— De acord, am înţeles... Dar Paneb se poate, oare, apăra 
altfel decât prin injurii? 

— Poate, afirmă femeia înţeleaptă. 

— Adică? 

Colosul o privi pe Clara cu atenţie și fu cuprins de o energie 
ciudată. 

Comunicau fără să-și vorbească, pe calea gândului, și, 
deodată, Paneb văzu ceva. 

— Să fie adus Vântul Nordului, ceru el. 

— Este una dintre cunoștințele tale apropiate? se interesă 
judecătorul. 

— Este măgarul meu. Să vină și să ne arate cine e mincinosul! 

Judecătorul ezită. 

— Este o procedură neobișnuită! 

— Un animal nu ascunde niciodată adevărul, preciză femeia 
înțeleaptă; în el este întrupată o putere divină pe care n-ar 
putea-o schimba. 

— Reclamanta este de acord? 

„Măgarul se va îndrepta către stăpânul său, gândi Yema. 
Naiv, artizanul crede că va impresiona tribunalul folosind acest 
artificiu, dar acesta se va întoarce împotriva lui.” Yema își dădu 
consimţământul. 

Mergând alături de femeia înțeleaptă, măgarul străbătuse 
aleea care ducea la templul lui Maat. 

Ajuns în faţa președintelui tribunalului, se opri. 

— Vântul Nordului, ești audiat ca martor într-un caz de viol! 
Înţelegi gravitatea situaţiei și ești în stare să ne arăţi persoana 
care a minţit pe parcursul acestei audieri? 

Cu copita piciorului stâng din faţă, măgarul râcâi o dală de 
piatră. 

Printre jurați se auziră murmure, aceștia recunoscând 
validitatea mărturiei animalului. 

— Vântul Nordului, arată-ni-l pe mincinos! 

Măgarul cel puternic întoarse capul spre Paneb, iar 
domnișoara Yema zâmbi cu satisfacţie. 

Dar animalul se întoarse și se îndreptă către fată, atingându-i 
umărul cu botul său umed. 

Ea sări înapoi, ca mușcată de un șarpe. 

— Doar n-o să daţi crezare unui măgar! 

— De ce ai minţit, Yema? întrebă președintele tribunalului, 
privind-o cu mânie. 

— Am spus adevărul! 

Vântul Nordului se năpusti asupra mincinoasei, o dobori la 
pământ cu botul și-i puse pe piept picioarele din faţă. 

— O să mă omoare! gemu ea, înnebunită. 

Nimeni nu-i sări în ajutor. 

Pe punctul de a se sufoca, Yema dădu drumul unei avalanșe 
de cuvinte: 

— Am minţit, recunosc... l-am făcut avansuri lui Paneb și el m- 
a respins... M-am simţit atât de jignită, încât am hotărât să mă 
răzbun... Acuzându-l de viol, eram sigură că va fi condamnat... 
Și i-aș fi purtat pică până și în temniţă! Nu e bine, dar trebuie să 
mă înțelegeţi și să mă iertaţi... Paneb n-ar fi trebuit să mă 
trateze cu atâta dispreț. 

— Minciuna ta ar fi putut avea consecințe îngrozitoare, 
consideră președintele tribunalului; membrii juriului să nu scape 
din vedere acest lucru atunci când vor pronunţa sentința. 

— Eu le cer să fie îngăduitori, declară Paneb; Yema este 
foarte tânără, așa că spaima pe care a tras-o îi va servi drept 
lecţie, pentru totdeauna. 

t 

Condamnată să cultive legume și să le ducă la Locașul 
Adevărului, timp de un an, pentru un salariu de nimic, Yema se 
considera norocoasă. Juraţii îi crezuseră declarațiile de tânără 
seducătoare batjocorită, iar judecătorul nu mersese mai departe 
cu investigaţiile. 

Așa că n-a mai fost nevoie să vorbească despre Tran-Bel și 
despre recompensa promisă care, în ciuda eșecului său 
imprevizibil, i se cuvenea. lată de ce, odată ieșită din tribunal, 
se dusese, fără amânare, la depozitul libianului. 

De îndată ce o văzu pe Yema, negustorul o trase în cămăruţa 
în care își păstra arhiva. 

— Ce cauţi aici, tâmpito? 

— Paneb a fost achitat! 

Tran-Bel își trecu mâna prin părul negru, lipit de creștet. 

— Achitat... Ce tot îndrugi acolo? 

— Din cauza măgarului, Vântul Nordului! Femeia înţeleaptă a 
vrăjit juriul, martorii falși au dat înapoi și măgarul le-a arătat că 
eu eram cea vinovată. 

— Eşti nebună de legat, Yema! 

— Așa s-a întâmplat, v-o jur, iar Paneb a ieșit liber din 
tribunal! 

— Ai spus ceva despre mine? 

— Nu, sigur că nu! 

— Cu atât mai bine pentru tine, fetițo! Sper că nu mă minţi! 

— Am fost condamnată să slujesc Locașul Adevărului, timp de 
un an... lată tot ce am obţinut! Acum, îmi vreau răsplata! 

— Vei lua prima corabie care se îndreaptă spre Nord și vei 
părăsi Egiptul. Te vei duce în Palestina, unde vei munci ca 
servitoare la unul dintre prietenii mei fermieri. Acolo, îţi vei 
schimba numele și vei scăpa de justiţia egipteană. 

— Dar... eu prefer să rămân aici! 

— Ai dat greș, idioato, nu ai de ales! Deasupra mea, sunt 
oameni importanţi care nu-ţi vor accepta greșeala! 

— Asta înseamnă... 

— Asta înseamnă că trebuie să pleci cât mai repede și să nu 
sufli o vorbă despre cele întâmplate, dacă ţii la viaţa ta! Și 
roagă-i pe demoni să te cruţe! 

Terorizată, fata trebui să accepte, supusă. 

Tran-Bel nu-i spusese, însă, că prietenul său, fermierul, o va 
folosi pe Yema ca sclavă, supusă tuturor capriciilor ţăranilor săi. 
lar el rămânea să se ocupe de explicaţiile pe care trebuia să le 
dea celor care-l angajaseră și să scape din această aventură, 
curat ca inul de cea mai bună calitate. 

În acest al patrulea an de domnie a lui Sethi al II-lea, iarna era 
aspră. Un vânt rece mătura malul stâng al Tebei, obișnuit cu 
temperaturi mai blânde, chiar și în anotimpul rece; unii spuneau 
că este o pedeapsă dată țării de către trimișii zeiţei Sekhmet, 
înfuriată de acest rege nehotărât. 

Atunci când sosiseră măgarii, scribul Mormântului se trezise 
deja. Purtând o manta groasă, el îl certa pe cel care venise 
împreună cu măgarii și poverile lor: 

— Ai adus lemn pentru foc? 

— Nici măcar un sac! 


288 


— Anunţasem totuși că este urgent! 

— Administraţia nu mi-a dat nimic... Trebuie să știți că, în 
această perioadă, toată lumea duce lipsă de lemne! 

Kenhir îl chemă imediat pe maestrul de operă. 

— Este nevoie urgentă de lemne, spuse Nefer; casele sunt 
neîncălzite și sunt mulţi bolnavi de bronșită. Fără căldură, boala 
se va agrava, mai ales cea a fetiţei lui Paneb. 

— Aveam în stoc mai mult decât ne era necesar, dar cine se 
gândea că vremea urată va dura atât de mult? 

Paneb, furios, îi întrerupse pe cei doi: 

— Accept să-mi pun pe foc patul și celelalte mobile, dar ce voi 
face după aceea? Aș vrea să-l cunosc și eu pe cel vinovat de 
această penurie! 

— Eu sunt acela, declară Nefer. 

— Maestrul de operă își asumă greșelile celorlalţi... Dar acest 
lucru nu ne dă lemne pentru foc! 

— Ai dreptate, să-ţi asumi niște greșeli nu este de ajuns; mă 
duc să caut! 

— E un risc prea mare pentru tine! Nici să nu te gândești! Mă 
voi descurca eu! Scribul Mormântului îmi va putea da o 
autorizaţie oficială? 

— Imposibil, Paneb! Fereşte-te de patrule! 

— De ce nu îl trageţi la răspundere pe administratorul 
principal? 

— Pentru că speram că livrarea din această dimineaţa va fi 
multumitoare! protestă Kenhir. 

O rafală de vânt îl făcu să se clatine pe bătrânul indignat de 
obrăznicia lui Paneb. Dar nu mai apucă să-i facă reproșuri, căci 
colosul plecase în grabă la Imuni. 

— Deschide ușa magaziei cu unelte și dă-mi cel mai bun 
topor, îi porunci el scribului-asistent. 

— La ce-ţi trebuie? 

— Grăbește-te, Imuni, n-am chef să ascult ce tâmpenii 
debitezi tu! 

— E interzis să tai copaci fără autorizaţie și... 

Colosul îl ridică pe scrib, apucându-l de subsuoară. 

— Dacă nu-mi dai imediat toporul, iau tot lemnul pe care-l ai, 
inclusiv paletele de scrib. 

Cei trei paznici îl priviră îndelung pe colosul care tăia un 
sicomor bătrân cu trunchiul albicios, ale cărui ramuri erau, 
majoritatea, uscate. 

În ciuda vântului rece, Paneb muncea cu pieptul gol, mânuind 
toporul cel greu într-un ritm rapid și constant. 

— Comite o infracţiune, remarcă paznicul mai vârstnic; dar e 
și foarte voinic. 

— Dacă ar fi să cred unele zvonuri, observă colegul său 
bărbos, s-ar putea să fie un artizan din Locașul Adevărului, 
Paneb cel Zelos, capabil să pună jos nouă oameni, doar el 
singur. 

— Cum am putea ști dacă e adevărat? 

— Vezi ce măgar are?... Un gigant, ca și stăpânul său! Și toată 
lumea știe că Paneb are un monstru de măgar. 

— Chiar nouă oameni? 

— Noi nu suntem decât trei... Și ai văzut ce topor mare 
folosește? Dacă-l atacăm, se va apăra! Nu crezi c-ar trebui să 
mai așteptăm puţin, înainte de a-l aborda? 

— Ai dreptate! Să ne gândim cât de mari sunt riscurile. 

Paneb îi zărise de multă vreme pe paznici, dar nu-i băga în 
seamă; după ce a umplut cu lemne uscate coșurile purtate de 
Vântul Nordului și a luat el însuși, la spinare, o mare cantitate, 
porni către sat, trecând prin faţa celor trei bărbaţi. 

— O zi bună, prieteni; aţi făcut bine că nu v-aţi băgat! 

— Lipsa asta de lemne de foc este inadmisibilă, strigă Kenhir, 
știți, la fel ca și mine, că Locașul Adevărului are prioritate! 

Cu capul între umeri, generalul Mehy făcea eforturi să se 
arate la fel de amabil ca altădată. Pe de o parte, eșuarea 
planului lui Tran-Bel de eliminare a lui Paneb îl afectase; pe de 
altă parte, soldaţii cazărmilor de pe cele două maluri se 
plângeau, și ei, de frig, dar nimeni nu îndrăznea să taie copaci, 
de teamă să nu contravină unui privilegiu regal și să stârnească, 
astfel, mânia lui Sethi al II-lea. 

— N-am uitat, Kenhir, dar puterile mele sunt limitate! l-am 
scris regelui, cerându-i permisiunea să ordon tăierea copacilor 
bătrâni; l-am rugat, de asemenea, să ne trimită lemn din Liban, 
dar n-am primit niciun răspuns. Nici măcar nu știu dacă Sethi se 
mai află la Hermopolis. 

— Nu v-au mai rămas câţiva saci cu cărbune de lemn? 

— Niciunul. Altfel, vi i-aș fi livrat. 

Kenhir era convins că generalul e de bună-credinţă. 

— În cazul ăsta, va trebui să ne descurcăm singuri, dar 
trebuie să-mi garantaţi imunitatea pentru artizanul care ne va 
aduce lemn pentru foc. 

— Presupun că e vorba despre Paneb. 

Scribul Mormântului nu răspunse. 

— Sunt de acord să nu dau importanță rapoartelor paznicilor, 
pe care le voi primi în ceea ce-l privește... Dar să fie totuși 
discret. 

— Mulţumesc, generale; sunteţi, într-adevăr, ocrotitorul 
Locașului Adevărului. 

Datorită lui Paneb, satul avea un pic de căldură, iar bolnavii 
nu mai erau în pericol. Abia sosit acasă, colosul își legăna fetița, 
din ce în ce mai frumoasă, sub privirile înduioșate ale lui Uabet 
cea Pură. 

— Se apropie ora cinei... Unde o fi Aperti? 

— E pedepsit, a rămas la școală; ieri, l-a insultat pe scribul- 
asistent, care-i corecta tema la matematică. 

— Din cauza acestui Imuni, nu vom avea niciodată liniște! 

Paneb sărută cu dragoste bebelușul și-l încredință mamei 
sale. Apoi, se duse la biroul lui Imuni, unde scribul-asistent, 
enervat la culme, li se adresa maestrului de operă și scribului 
Mormântului: 

— Am nereguli grave de semnalat și cer convocarea 
tribunalului, pentru pronunţarea unor condamnări exemplare! 

— Încerci să mă ataci prin fiul meu? îl întrebă Paneb. 

Imuni păru surprins. 

— Pe tine? Nu, deloc! 

— Ce motive ai să te plângi? îl întrebă Nefer cel Tăcut. 

— Mai întâi, Userhat Leul a folosit mult mai mult alabastru 
decât îi era permis; înseamnă că lucrează pe cont propriu, fără 
să declare cui are de gând să livreze statuile. 

— Nimănui, răspunse maestrul de operă; eu i-am ordonat să 
facă niște mese de ofrandă din alabastru, pentru faraonul Sethi. 

Scribul-asistent roși. 

— N-am... n-am fost anunţat! 

— Înainte să acuzi, e bine să te informezi. Altceva? 

— Gau cel Exact strică o cantitate prea mare de papirus! 


— lnexact, interveni Paneb; face ultimele schiţe, pentru 
picturile mele și, în privinţa asta, nu trebuie să ni se impună 
nicio interdicţie. 

Scribul Mormântului era de acord. 

— Renunţă la acest gen de motive, îl sfătui Kenhir pe 
asistentul său; nu ești în măsură s-o faci. 

Imuni își stăpâni ranchiuna; noroc că cercetările sale 
genealogice progresau: în curând, își va lua revanșa. 

Tt 

Serviciile poştei fiind reluate în mod normal după funeraliile 
lui Amenmes, trădătorul le scria din nou comanditarilor săi. 
Tocmai primise un mesaj codat, prin care i se poruncea să se 
ducă la colina strămoşilor, nu departe de sat. Când erau în 
concediu, artizanii veneau aici să-și aducă omagiul zeilor 
primordiali, care, înainte de a lăsa să se desfăşoare creația, 
aleseseră acest loc pentru a-și stabili locașul pământesc. 

După dispariția spectrului războiului civil, autorizațiile de 
ieșire din sat se restabiliseră, dar trădătorul știa că vigilența 
șefului Sobek nu va slăbi. Și apoi, nu figura printre primii care să 
traverseze Nilul pentru a-și vizita familia sau pentru a se ocupa 
de afaceri personale. 

În timp ce profita de o dimineață de odihnă pentru a merge 
până la colina străbunilor, fusese urmărit de un paznic nubian 
care, nevăzând nimic suspect, revenise la al cincilea fort. 

Într-un pâlc de acacia, un mic sanctuar adăpostea mormântul 
zeilor. Liniştea care stăpânea acel loc era, parcă, din altă lume, 
iar trădătorul nu mai simțise această liniște de multă vreme. 

— Nu ne vede nimeni, afirmă Serketa, îmbrăcată într-o rochie 
albă de preoteasă care a venit să depună ofrandă pe altarul 
strămoşilor. Ai ajuns să descoperi ascunzătoarea pietrei de 
lumină? 

— Din păcate, nu, dar nu mi-am pierdut nădejdea. 

— Doar tu ești în măsură să reușești, cu condiția să elimini 
principalul obstacol. 

— Care? 

— Maestrul de operă în persoană. 

— Ce vreți să spuneţi? întrebă trădătorul cu o voce stinsă. 

— Trebuie să-l elimini pe Nefer cel Tăcut. Dacă el dispare, 
satul își va pierde puterea și drumul către piatră va fi liber. 

— Îmi daţi ordin să fac o crimă? 


— Mai  gândește-te, nu există o rezolvare mai bună. 
Bineînţeles, vei face în așa fel ca să fie acuzat artizanul pe care-l 
urăști cel mai mult. 

— Imposibil! 

— Moartea lui Nefer va duce la dispariţia confreriei, iar 
rasplata ce ţi se va cuveni va fi enormă, ţi-o promit! 

— E prea riscant! 

— Anunţă-mă de îndată ce vei avea pregătit un plan de 
acţiune. Vom face ca averea ce te așteaptă în afara satului să 
fie de zece ori mai mare decât cea promisă. 


t Capitolul 63 


Când toţi ai casei dormeau, Aperti se apropie de pătuţul din 
lemn în care se afla sora sa, această soră din ce în ce mai 
zâmbitoare, pe care părinţii săi o adorau, în timp ce el o ura tot 
mai mult, cu fiecare zi ce trecea. Pedepsit aspru de profesori, 
Aperti își petrecea mai mult timp făcând diferite treburi în 
folosul satului, decât să se distreze cu colegii săi; el, care nu 
dorea decât să se lupte și să-și demonstreze forța fizică, se 
plictisea în această lume a artizanilor și a preoteselor. 

Selena promitea să devină întruchiparea perfecțiunii! 
Ascultătoare, fetița își va bucura părinţii și-l va eclipsa pe Aperti. 

Adolescentul hotărâse să treacă la acţiune până nu era prea 
târziu. Sufocând-o pe sora sa cu un scutec, va scăpa de această 
rivală primejdioasă. 

În clipa în care atinse patul, mâna puternică a lui Paneb îl 
apucă de păr. 

— Ce aveai de gând să faci, Aperti? 

Fără să plângă, în ciuda durerii pe care o simţea, băiatul se 
zbătea nereușind să scape. 

— Voiam să văd dacă a adormit! 

— Mincinosule! Voiai să-i faci rău, nu-i așa? 

Paneb îl aruncă pe podea, ca pe o legătură de rufe murdare. 

— Dacă ai fi reușit s-o faci, Aperti, ţi-aș fi zdrobit oasele! De 
acum înainte, tu vei fi răspunzător de ocrotirea surioarei tale. Și 
n-ai voie să faci niciun pas greșit! 

— A fost de acord? o întrebă Mehy pe soţia sa. 

— Încă nu. 

— Dacă mai stă puţin pe gânduri, nu se va lansa în aventura 
asta nebunească! 

— Ba eu cred că da. l-am promis o avere fenomenală și nu va 
rezista tentaţiei. 

— Un artizan al Locașului Adevărului să-și ucidă maestrul de 
operă... De necrezut! 

— Aliatul nostru nu pare să semene cu ceilalţi. Toată viaţa, n- 
a făcut decât să trădeze cu un asemenea talent, încât nimeni nu 
l-a identificat până acum. Nu-i mai rămâne decât o treaptă de 
urcat și o va urca! 

— Din cauza acestei confrerii blestemate, am suferit câteva 
eșecuri! Planul tău e prea îndrăzneț să poată reuși! 

— Am ajuns să-l cunosc bine pe acest trădător. Ambiţia și 
lăcomia i-au ros inima în așa hal, încât l-au transformat într-un 
demon al întunericului, pe care nimic nu-l va face să dea înapoi. 

— Cât de sigură ești, Serketa... 

— Maestrul de operă nu e singurul care se încarcă de energie 
din încercările prin care trece. Confreria ne rezistă de prea 
multă vreme, iar eu nu accept eșecurile. 

— Nu e atât de ușor să ucizi un om... Aliatul nostru nu e 
cumva un laș? 

— Fără îndoială că este și va ucide ca un laş, acuzându-l pe 
un coleg nevinovat! Nici nu-și dă seama că este deja hotărât să 
acţioneze, căci nu-i mai rămâne decât să descopere cel mai 
potrivit mod de a-și atinge scopul, fără să-și facă griji; dar fii pe 
pace, va ști el să fie inventiv. 

t 

Faraonul își petrecuse toată ziua singur, în templul lui Thot, 
creat de Ramses cel Mare și terminat de fiul său, Merenptah. EIl 
însuși le încredințase sculptorilor din atelierul regal un plan cu 
scenele de ofrandă și așteptase finisarea lor, pentru a se sfătui 
cu zeul cunoașterii. 

În timpul șederii la Hermopolis, regina Tausert nu-i reproșase 
niciodată regelui tăcerea, considerând-o necesară unei îndelungi 
meditații, prin care să poată ieși din această interminabilă 
perioadă de suferinţă, ce-i consumase energia. 

În timp ce Sethi cerea sfatul preoţilor lui Thot, moștenitori ai 
unei științe milenare, regina se ocupa de treburile statului. In 

legătură permanentă cu Bay, rămas în capitală, dădea ordine și 
răspundea nenumăratelor întrebări care se iveau tot timpul. 

Neînduplecată și blândă totodată, marea soţie regală știuse 
să-i seducă pe demnitarii cetăţii Egiptului de Mijloc, iar marele 
preot al lui Thot nu contenea cu elogiile privitoare la această 
regină, care îi apărea ca o întruchipare a zeiţei Maat, 
ocrotitoarea întregii țări. 

In timp ce Tausert îi scria lui Bay pentru a rezolva problema 
unei taxe asupra mărfurilor importate din Creta, Sethi intră în 
vastul său birou, ale cărui ferestre dădeau spre templul lui Thot. 
Suveranul avea chipul senin, ca al unui om care tocmai a scăpat 
de o grea povară. 

— S-a rezolvat problema cu lipsa lemnelor de foc? întrebă 
Sethi. 

— Da, Maiestate; am adus o mare cantitate din Siria și din 
Liban. Toate provinciile au fost aprovizionate. 

— Te admir, Tausert; mai rar o asemenea regină, care să-și 
asume îndatoririle cu atâta eficacitate. Fără tine, Egiptul s-ar fi 
prăbușit! 

— Tu n-ai încetat niciodată să fii faraon, iar Pharaon n-a 
încetat niciodată să vegheze asupra bunăstării poporului său. 

Sethi privi razele blânde ale apusului de soare care poleiau 
zidurile templului. 

— Cât de minunată e cetatea asta! E atâta pace, preoții 
urmează calea lui Thot și nimeni n-ar trebui să-i tulbure liniștea! 
Or, eu ce-am făcut? Mi-am instalat aici armata, iar suflarea 
mistuitoare a războiului era gata să aprindă focul în valea în 
care se află marele templu. 

— Dar sculptorii au înfrumusețat opera înaintașilor tăi! 

— Sărmană compensație... A venit vremea să plecăm din 
Hermopolis și să ne retragem trupele. 

— Ca să mergem unde, Maiestate? 

— La Teba. 

t 

— Putin mai scurt pe ceafă, îi ceru Ched Salvatorul lui Renup 
cel Jovial, care făcea pe bărbierul și pe frizerul, cu un talent 
apreciat de toți sătenii. 

— Scribul Mormântului ne-a anunțat că Sethi se îndreaptă 
către Teba, în fruntea armatei sale. 

— Trebuia să vină și momentul ăsta! 


— Se zvonește că regele este însuflețit de mânia zeului Seth 
și că se va răzbuna crunt pe acest oraș care l-a sfidat. 

— Nu te teme, Renup, și acceptă-ţi soarta! 

— Se aude că soldații lui Sethi nu vor cruța satul nostru! 

— Poate că maestrul de operă ne va da ordin să luăm armele 
pe care le-am fabricat și să ne apărăm, cu preţul vieţii! Ce vrei 
mai mult? 

— Ce vreau? Vreau să trăiesc! 

— Există atâtea moduri de a trăi, prietene; dar niciunul nu va 
putea înlocui libertatea. Ai grijă să nu-ţi neglijezi tunsoarea: în 
momentele grele, trebuie să fii extrem de elegant! 

t 

Nu era un zvon: Sethi chiar era pe drum. Mehy se instalase în 
cartierul său general de pe malul drept, de unde nu Îi scăpa 
nicio informaţie. Erau tot mai multe păsările ce prevesteau răul, 
anunțând faptul că mânia zeului Seth va distruge oraşul lui 
Amon, iar populația era tot mai îngrijorată. 

În sat, sculptorii Userhat Leul, Ipuy Iscoditorul și Renup cel 
Jovial tăiaseră în piatră mai multe stele, pe care erau gravați 
şerpi protectori în număr de şapte, zece, doisprezece sau 
optsprezece; plasate lângă cele două uşi, erau menite să 
oprească forțele malefice. 

Cu fiecare oră care trecea, atmosfera devenea tot mai 
apăsătoare. Artizanii nu mai mergeau în Valea Regilor și se 
ocupau fie de casele lor, fie de locurile lor de veci, ca și când 
nimeni și nimic nu le amenința existența. La îndemnul femeii 
înțelepte, preotesele o invocau pe Hathor, cu speranța că 
dragostea va fi mai puternică decât ura. 

— Strămoșii noștri au fost mai norocoși decât noi, îi spuse 
Paneb lui Nefer cel Tăcut; vremurile erau mai puţin tulburi, iar 
integritatea confreriei, mai puţin compromisă. 

— Atunci ei au învins alte pericole, iar noi trebuie să le 
înfruntăm pe ale noastre, cu singura dorinţă de a proteja opera 
pietrei de lumină. Vino cu mine, fiule! 

Solemnitatea tonului îl impresionă pe colos, care-și urmă 
maestrul până la templu. După ce traversară curtea 
neacoperită, pătrunseră în prima sală, de unde pornea către 
acoperiș o scară cu trepte înguste. 

Soarele apunea și pe cer nu era niciun nor. 

Nefer îi arată lui Paneb un mic obiect din lemn de abanos, 
având douăzeci și cinci de centimetri, atât în lăţime cât și în 
lungime, și care era găurit într-o parte. În partea opusă acestui 
orificiu, era gravată o linie care indica amplasamentul firului cu 
plumb. 

— Dacă priveşti prin gaură, îi explică maestrul de operă, vei 
observa culminarea astrelor în spatele unui fir suspendat în 
planul  meridianului; și o să te învăţ să foloseşti acest 
„instrument de cunoaștere”, după cum îi spunem noi, un 
astrolab fabricat cu nervura centrală a unui palmier. El îți va 
permite să aliniezi, după punctele cardinale, unghiurile oricărui 
edificiu. 

Paneb se dovedi deosebit de talentat; simţea o reală plăcere 
să se joace cu bolta cerească. 

— Ai fost iniţiat în misterele celor douăsprezece ore ale nopţii, 
îi aminti Nefer, dar trebuie să cunoști și mesajul celor treizeci și 
șase de decane, aceste grupuri de stele care imprimă ritmul 
anului, îţi dezvăluie secretul timpului și îţi indică orele rituale. 
Fiecare decan este ales ca „stea orară” timp de zece zile, iar tu 
vei consulta orologiul stelar cu treizeci și șase de coloane, pus la 
punct de Thuty Savantul. Modelul decanilor este Sirius, al cărui 
răsărit marchează începutul anului nostru de trei sute șaizeci și 
cinci de zile. Timp de șaptezeci de zile, care corespund duratei 
mumificării unui faraon, Sirius se află prea aproape de soare 
pentru a putea fi observat. La fel ca și ceilalți decani, el intră în 
atelierul de îmbălsămare, pentru a fi purificat și recompus, și 
apoi învie. 

— De ce îmi spui toate astea? 

— Ca să înţelegi că viaţa Locașului Adevărului se scurge după 
imaginea vieţii stelelor și pentru că ţi se va cere, poate, într-un 
viitor mai mult sau mai puţin îndepărtat, să construiești un 
templu. Tot ce te voi învăța în noaptea asta îţi va fi de un mare 
folos! 

— Dar tu ești maestrul de operă! 

— Generaţiile dispar, una după alta, dar cuvântul zeilor 
rămâne întrupat în lumină sau în piatră. _ 

Femeia înțeleaptă apăru în capătul scării. In mâna stângă, 
ţinea sceptrul care simboliza puterea lui Seth, focul său ceresc, 
capabil să străpungă materialele cele mai solide. 


— Cu ajutorul lui, îi spuse Clara lui Paneb, vei calcula umbra și 
vei obține o orientare exactă, în funcţie de mișcările soarelui; 
păstrează această lumină și folosește-te de ea numai pentru a 
construi. 

Deși sceptrul ardea, palma colosului rămase neatinsă. Avea 
impresia că ţine în mână un obiect atât de greu, că abia îl putea 
ridica; și totuși, femeia înţeleaptă îl mânuise cu o ușurință 
dezarmantă. 

— Hai să mai cercetăm puţin cerul, îi propuse maestrul de 
operă; ţi-au mai rămas încă multe de descoperit, Paneb! 

Satul adormea, neliniștit. Nefer, Clara și Paneb aveau să își 
petreacă noaptea pe acoperișul templului, de parcă viitorul era 
în mâinile lor. 

— Ce vești ai primit de la informatorii noștri? îl întrebă Mehy 
pe aghiotantul sau. 

— Faraonul s-a oprit la Dendera, pentru a-și aduce omagiul 
zeiței Hathor. Inaintează foarte încet către Teba, pentru că 
vizitează fiecare sanctuar, mare sau mic, în dorința de a fi 
recunoscut de câtre divinităţi, așa cum cere tradiţia. 

— Sethi nu și-a precizat încă intenţiile? 

— Nu, generale! 

— Care e starea de spirit a trupelor noastre? 

— Nu prea grozavă. Soldaţii așteaptă ordine clare. 

— lată unul: armele să fie depuse în cazărmi și toţi soldaţii 
tebani să se pregătească pentru a-l întâmpina pe Sethi al II-lea. 

Aghiotantului îi veni inima la loc. Ca mulţi alţii, se temea ca 
Mehy, urmând exemplul lui Amenmes, să nu se ridice împotriva 
faraonului legitim, provocând astfel o înfruntare sângeroasă. Dar 
generalul se arăta înţelept și accepta suveranitatea stăpânului 
celor Două Ținuturi. 

Dacă Mehy s-ar fi comportat ca un nesăbuit, aghiotantul ar fi 
tăcut; dar, pentru că generalul părea să pună interesele Tebei și 
ale populaţiei sale mai presus decât propriile interese, îndrăzni 
să vorbească: 

— S-ar putea să aveţi mari necazuri din cauza unuia dintre 
ofiţeri! 

— Ce are să-mi reproșeze? 

— Că aţi fost cel mai puternic sprijin al lui Amenmes și că l-aţi 
minţit pe tatăl său pentru a vă salva poziţia, cu orice preț! 

Mehy își păstră calmul. 

— Cine a îndrăznit să emită această acuzaţie dispreţuitoare? 

— Căpitanul arcașilor. 

Generalul era distrus. 

— Tocmai el, un om pe care l-am luat din trupă, l-am ajutat 
atât de mult în carieră... Cum poate fi atât de nerecunoscător? 

— Învinuindu-vă, căpitanul speră să se salveze și să fie 
promovat. 

— Cui și-a mărturisit gândurile? 

— Doar mie, sperând să mă câștige de partea lui. Pentru că l- 
am ascultat cu atenţie, e convins că am trecut deja în tabăra sa 
și că-i voi convinge și pe alţi ofiţeri să ni se alăture. 

— Dar tu, ce motive ai să-mi rămâi credincios? 

— Sunteţi un slujitor devotat statului și nu vă gândiţi decât la 
binele ţării! 

— Ai putea să continui să-l faci pe căpitan să creadă că ești 
aliatul său și că pui la cale un complot împotriva mea? Vreau să 
văd dacă se va înverșuna să-mi facă rău sau dacă va renunța la 
planul său abject! 

— N-ar fi mai bine să-l arestaţi și să-l convocați în fața 
tribunalului militar? 

— Mai întâi, trebuie să afli dacă are complici. 

— Nu-mi place deloc această misiune, generale, dar o voi 
îndeplini. 

— Nu-ţi voi uita devotamentul, promise Mehy. 

t 

— Ultimele veşti sunt alarmante, le spuse maestrul de operă 
artizanilor. Șeful Sobek nu reușește să deosebească adevărul de 
fals, dar se pare că Sethi vrea să se răzbune pe Teba, iar 
generalul Mehy refuză să mai lupte contra lui. 

— Ce o să se aleagă de noi? se îngrijoră Pai Pâinică-Bună. 

— Livrările zilnice sunt încă asigurate. Dacă s-ar întrerupe, am 
avea din ce să trăim timp de mai multe săptămâni, datorită 
rezervelor de hrană adunate cu răbdare de scribul Mormântului. 

— Și apa? întrebă Gau cel Exact. 

— Ar fi o măsură înţeleaptă să o raţionalizăm. Dacă se va 
sista furnizarea ei, atunci Kenhir va interveni pe lângă 
administrator și pe lângă șeful echipei din stânga pentru a 
organiza o expediţie și să ne aducă apă. 

— Când ne vom reîncepe munca în valea Regilor? îl întrebă 
Fened Nasul. 

— Totul depinde de hotărârea regelui. Pentru moment, avem 
de îndeplinit o sarcină urgentă: să scoatem din pericol Locașul 
Adevărului. 

— Cum adică? 

— Vom crea o operă care să fie folosită în templul din Karnak, 
pentru celebrarea viitoarei sărbători închinate zeului Amon. 
Șeful Sobek, Paneb și cu mine vom pleca la șantierul naval de 
pe malul stâng, pentru a aduce lemnul necesar construirii unei 
noi corăbii de procesiune pentru stăpânul cunoașterii. 

— În perioada asta tulbure, e o treabă primejdioasă! observă 
Thuty Savantul; n-ar fi mai bine să așteptăm încă puţin? 

— Femeia înţeleaptă consideră că nu mai avem mult timp la 
dispoziție. De îndată ce vom aduce lemnul, echipa va lucra zi și 
noapte. 

t 

Şantierul, care de obicei forfotea precum un stup de albine, 
era acum învăluit de linişte. În lipsa unor ordine precise, 
tâmplarii și dulgherii își puseseră uneltele la loc și făcuseră stivă 
scândurile de acacia și de sicomor, sub un șopron. 

Când cei trei se prezentară la intrare, un paznic îi opri: 

— Voi cine sunteţi? 

— Maestrul de operă din Locașul Adevărului, însoțit de șeful 
pazei și de un artizan. 

— Nefer cel Tăcut în persoană? 

— Chiar el, răspunse Paneb. 

— Să-l anunţ pe maistru. 

Acesta din urmă, un bărbat de vreo cincizeci de ani, cu umeri 
laţi și pieptul bombat, nu părea să fie ușor de abordat. 

— Vizita voastră mă surprinde... Ce doriți? 

— Lemnul necesar pentru fabricarea unei corăbii de ritual, 
răspunse Nefer. 

— Aveţi vreun ordin de rechiziție? 

— Doar Pharaon mi-ar putea da unul. 

— Asta înseamnă că nu sunt obligat să vă servesc. 


— Acceptaţi măcar să ne ajutaţi? 

Mulţi artizani de pe șantierul naval îi invidiau pe cei din 
Locașul Adevărului, posesori ai unor secrete la care ei nu aveau 
acces. Pentru maistru, aceasta era o neașteptată ocazie să-și ia 
revanșa! 

— Și dacă refuz? 

— Veţi intra într-o mare dandana, căci numai la voi putem 
găsi scânduri de cea mai bună calitate, necesare unei lucrări 
demne de zeul Amon. 

— Cuvintele voastre sincere sunt demne de toată admiraţia, 
Nefer! 

— Știu care vă este părerea despre confreria noastră. Credeţi 
că suntem niște orgolioși, dar și noi, ca și voi, avem nevoie de 
materiale, pentru ca faima ei să crească, fără să punem pe 
nimeni în inferioritate. 

— Colosul și paznicul care vă însoțesc... ar fi în stare să ne ia 
lemnul cu forța? 

— În niciun caz, răspunse maestrul de operă, zâmbind; doar 
ne vor ajuta la transportarea lui. Hotărârea vă aparține numai și 
numai dumneavoastră. 

— În schimbul scândurilor, aţi accepta să-mi dezvăluiţi marele 
secret al tâmplăriei? 

— Tehnica v-aţi însușit-o deja; secretul, însă, e altă treabă. 

— Nu voi primi, așadar, nimic în schimbul generozităţii mele? 

— Nimic, doar aceeași generozitate din partea noastră. 

În locul lui Nefer, Paneb l-ar fi pus la pământ pe acest om 
insuportabil, însușindu-și o mare cantitate de scânduri. Un om 
de o asemenea mediocritate nu merita altceva! 

— Luaţi tot ce vă trebuie, cedă, în cele din urmă, maistrul, dar 
numai cantitatea necesară pentru un transport. Nu vreau să am 
necazuri cu administraţia. 

— Scribul Mormântului vă va acoperi. 

După ce Nefer verifică greutatea pe care o putea duce fiecare 
animal, Vântul Nordului trecu în fruntea măgarilor, purtând mare 
parte din preţioasa povară; maestrul însuși, Sobek și Paneb 
cărau în spinare restul. 

Folosind tesla cu coadă scurtă, artizanii curățară coca de 

asperități, tăiară bastingajul, modelară etrava și etamboul, piesa 

care susținea cârma; luând tesla cu coadă lungă, nivelară partea 
exterioară a chilei. 

Urmărind planurile desenate de maestrul de operă și de Ched 
Salvatorul, dulgherul Didia conducea lucrul, asistat de Paneb; 
sculptorii realizaseră o cocă formată dintr-o marchetărie din 
scânduri de mici dimensiuni, decupate cu cea mai mare grijă. 
Cioplitorii în piatră se distraseră așezând scândurelele unele 
peste altele, folosind un baros cu două mânere pentru a face să 
intre cepurile în nuturi. 

Deși specializat într-o anumită tehnică, fiecare artizan era 
capabil să lucreze cu orice material, sub privirea critică a lui 
Ched Salvatorul, gata să semnaleze orice imperfecţiune. 

Și, astfel, corabia luă naștere, cu prora și pupa sa în formă de 
lotus, cu capela din aur; acacia era șlefuit perfect și totul, în 
ansamblu, era atât de frumos, încât îţi tăia respiraţia. 

— Dacă n-ai fi realizat-o deja, asta ţi-ar fi putut fi capodopera, 
îi mărturisi maestrul de operă bijutierului Thuty. 

— Nu pot suporta să mă grăbesc în halul ăsta... Fără Paneb și 
Gau cel Exact, n-aș fi reușit să fac nimic bun. 

— Să nu vă închipuiţi cumva că lucrul a luat sfârșit, preciza 
Ched; trebuie să mai adăugăm capete de berbec pentru a evoca 
prezenţa lui Amon și să ornăm acoperișul capelei, de jur 
împrejur, cu cobre regale, a căror suflare de foc să îndepărteze 
forțele malefice. 

— Să nu uităm vălul care va acoperi capela, de o parte și de 
alta, adăugă Nefer, astfel, îi vom oferi faraonului corabia lui 
Amon, paznicul secretului. 

Pentru trădător, totul era limpede. 

Maestrul de operă avea informaţii recente, pe care nu 
apucase să le transmită confreriei și care, fără nicio îndoială, 
priveau soarta Locașului Adevărului, soartă pecetluită în mod 
dramatic. Nefer cel Tăcut găsise modul cel mai ingenios în care 
putea scoate comoara sa cea mai prețioasă, piatra de lumină: 
ascunsă în spatele unui văl ritual, în capela din corabia lui 
Amon. 

Maestrul de operă nu negociase, oare, propria securitate cu 
marele preot din Karnak, oferindu-i, în schimb, acest cadou de 
nepreţuit? El, șeful confreriei, nu proceda, oare, ca și cel din 
urmă dintre lași? Dacă l-ar ucide, poate că n-ar face cine știe ce 
mare crimă. 

În orice caz, trădătorului i se oferea o ocazie formidabilă: 
Nefer va pune piatra în capela din aur, convins că niciun artizan 
n-ar îndrăzni să violeze acest loc divin. 

Dar Tăcutul se înșela. 


t Capitolul 65 


Aghiotantul generalului Mehy fixase întâlnirea cu căpitanul 
arcașilor lângă teascul folosit de intendenţa armatei pentru a le 
furniza vin soldaţilor, în zilele de sărbătoare. Locul era pustiu, iar 
ofițerul era încântat că poate să conteze pe un aliat atât de 
influent. 

De multă vreme, șeful arcașilor bănuia că Mehy joacă un joc 
dublu și că nu-i pasă decât de propria carieră; îl considera un 
bandit cinic și crud, capabil de orice pentru a-și întări poziţia. 
Ancheta pe care o făcuse el însuși, cu precauţii extreme și fără 
să se destăinuie nimănui, îi permisese să tragă concluzia că 
generalul e un criminal. Cu sprijinul aghiotantului și al altor 
oameni cu rang înalt, va face rost de probe. 

Poate că Amenmes fusese suprimat chiar de Mehy; și tot el nu 
va ezita să-i întindă o cursă și lui Sethi. Acesta va trebui 
prevenit, pentru a-l aresta și condamna pe generalul trădător. 

Câţiva militari curajoși ar fi de ajuns pentru a-l încolţi pe 
viitorul tiran, demascat, în sfârșit. Aghiotantul va ști să-i 
recruteze, având grijă să nu-i dea nimic de bănuit generalului. 

Se auziră niște pași, dar erau încă departe. 

Apoi, din nou, liniște. 

De ce se oprise, oare, aghiotantul? Șeful arcașilor scrută 
întunericul și mușchii i se contractară, căci se văzu încercuit de 
mai multe siluete. 

— Cine e acolo? 

Apărură. 

Vreo treizeci de arcași, încordându-și armele pentru a trage în 
el. 

— Predă-te! îi ordonă generalul Mehy. A 

Căpitanul constată că nu putea să fugă. Işi duse mâna la 
centură și scoase un pumnal. 

— Atenţie! urlă Mehy, ne atacă! 


Trei arcași traseră în același timp. Prima săgeată se înfipse în 
ochiul stâng al căpitanului, a doua, în gât, și a treia, în piept. 

Se prăbuși, mort, lovind cu ceafa marginea teascului. 

Mehy se aplecă primul asupra leșului și îi strecură în perizoma 
o foita de papirus. 

— Felicitări arcașilor, spuse generalul. Fără intervenţia lor, 
unul sau mai mulţi dintre noi ar fi fost răniţi. Percheziţionați 
cadavrul! 

Șeful detașamentului execută ordinul. 

— Un document, generale! 

— Citește-l! 

— Nişte nume... Nume de ofițeri superiori! 

— Citește cu voce tare! 

Arcașii erau încremeniți. Vasăzică, după cum explicase Mehy, 
exista într-adevăr un complot al vechilor partizani ai lui 
Amenmes, hotărâți să-l ucidă pe Sethi al II-lea! 

— Să-i arestăm imediat pe conjuraţi, decretă Mehy, fericit că 
se putea debarasa de unele personalităţi „lâncede”, în locul 
cărora să-i angajeze pe cei de care avea absolută nevoie. 

Aghiotantul aştepta răbdător în anticamera somptuoasei vile 
a lui Mehy. Insoțită de intendentul său, Serketa intră. 

— Cât de obosit păreți! remarcă ea. Nu vă simţiţi bine? 

— Ba da, doamnă Serketa. 

Soția generalului îl luă ca martor pe intendent. 

— Acest ofiţer muncește mult prea mult... Aduceți-i niște 
lichior de curmale, să prindă puteri. 

Intendentul se supuse pe dată, iar aghiotantul nu se lăsă 
rugat pentru a degusta delicioasa băutură parfumată. 

— Urmaţi-mă, îi propuse soţia generalului, conducându-și 
invitatul în sala cu coloane de porfir. 

— Aveţi o casă cu adevărat minunată! 

— Mărturisesc că sunt destul de mulțumită de ea; aţi observat 
fineţea împletiturilor negre și roșii? 

Aghiotantul își ridică privirea în tavan, punându-și cupa pe o 
masă joasă din marchetărie. 

— Soțul meu nu va întârzia, preciză Serketa; vă mulțumește 
mult că ați stabilit această întâlnire cu căpitanul arcașilor. Imi 
închipui cât de surprins a fost să-l vadă pe general, când de fapt 
vă aștepta pe dumneavoastră! 

— Bunătatea generalului mă surprinde, trebuie s-o 
mărturisesc... Dacă șeful arcașilor ar fi fost judecat, ar fi fost 
condamnat la o pedeapsă foarte aspră. 

— Soţul meu este, adeseori, indulgent cu subordonații săi. Nu 
este o calitate de admirat? 

— Ba da, desigur... Dar este apreciat, mai ales, pentru 
autoritatea sa. De aceea mă uimește atâta clemenţă. 

— Ce părere aveţi? Oare căpitanul de arcași n-avea niciun 
complice? 

— Niciunul, m-a asigurat chiar el. Nu se baza decât pe mine 
pentru constituirea unui mic grup de ofiţeri superiori, dușmani ai 
lui Mehy. 

— Înseamnă că, odată eliminat acest personaj demn de 
dispreț, n-a mai rămas niciun gradat dornic să-i facă rău soțului 
meu. 

— Niciunul, doamnă Serketa! 

— Chiar și dumneavoastră, dragă prietene, aţi fost pe punctul 
de a-l trăda pe general... 

Fruntea aghiotantului se acoperi cu broboane de sudoare și se 
simţi, deodată, ciudat de obosit. 

— Eu? Ba deloc! 

— Sunt convinsă că discursul perfid al acestui arcaș v-a 
emoţionat și v-a făcut să vă îndoiţi de onestitatea soțului meu. 

— Nu, vă asigur că nu! 

— Minţiţi foarte prost, dar n-are importanţă. Sunteţi 
aghiotantul generalului de foarte multă vreme. 

— Nu... nu înțeleg! 

Ofiţerul încercă să se ridice, dar nu reuși. O ceaţă îngheţată îi 
tulbura vederea. 

— Soțul meu nu mai are încredere în dumneavoastră. De 
aceea, este necesar să dispăreţi, precum căpitanul de arcași. 

— Ce... Ce am, oare? A 

— Oboseală excesivă și abuz de alcool, desigur! Intr-o stare 
de epuizare ca a dumneavoastră, n-ar fi trebuit să beți decât 
apă. 

O durere fulgerătoare îl împiedică pe aghiotant să respire. Cu 
gura deschisă, paralizat, căzu în inconștienţă. 

După ce se asigură că e mort, Serketa îl chemă pe intendent. 

— Vino repede, oaspetelui nostru îi este rău! 

Servitorul se aplecă asupra corpului inert. 


— Este grav, doamnă Serketa! 

— Cheamă un medic militar! 

— Mă tem că e prea târziu... 

— Ce tragedie! Bietul băiat, era atât de obosit, încât l-a lăsat 
inima! 

Pentru a încheia incidentul, cadavrul urma să-i fie încredinţat 
lui Dakter, medicul-șef al palatului, care să-i facă autopsia și să 
constate un infarct. 

Serketa era încântată la culme de eficacitatea otrăvii sale, dar 
simți un fior la gândul că, fără naivitatea aghiotantului, 
ascensiunea lui Mehy ar fi fost zădărnicită. Norocul fusese, încă 
o dată, de partea ei, și viața mergea înainte. 

t 

Îndemânatic, zvelt și iute, Ipuy Iscoditorul era cel mai potrivit 
pentru a se cățăra până deasupra cabinei înalte a corăbiei, cu 
intenţia de a sculpta, de jur împrejur, o friză din lemn aurit, care 
să desăvârșească această nouă capodoperă a confreriei. 

— Lasă-mă pe mine, îi propuse Userhat Leul. 

— Eşti prea greu! 

— Uiţi că eu sunt sculptorul-șef? 

— Asta nu înseamnă că ai și supleţea necesară pentru 
această muncă! 

lpuy se dovedi sprinten ca o maimuţă, atingându-și scopul 
fără schele sau curele de siguranţă. 

— Coboară, e periculos! 

— Crezi? 

Ipuy fixă frizele cizelate cu fineţe de colegii săi, șlefui chipurile 
a două cobre, dar se trezi fără niciun punct de sprijin în unghiul 
capelei, chiar în clipa în care făcea, cu dalta, ultimul retuș. Timp 
de o clipă, rămase în gol, nemișcat, ca o pasăre gata să-și ia 
zborul. 

Dar, cum nu era decât un slujitor al Locașului Adevărului, căzu 
ca un bolovan pe bastingajul corăbiei. 

După ţipetele sale de durere, fiecare înțelese că accidentul 
era grav. 

— Nu-l atingeţi! le porunci maestrul de operă. Paneb, fugi și 
cheam-o pe femeia înţeleaptă! 

Clara veni repede și-l cercetă pe rănit, fără să-și piardă firea. 


— Fractură a claviculei, puse ea diagnosticul. Nakht și Paneb, 
puneţi-l pe lpuy pe spate și așezaţi-i între omoplați o pânză 
împăturită. 

Încrezător în intervenţia femeii înțelepte, sculptorul se lăsa în 
voia ei. 

— Trageţi-l de umeri în așa fel încât clavicula să iasă în afară, 
până ce fractura va fi redusă. 

Urmând instrucţiunile Clarei, Nakht și Paneb reușiră manevra, 
fără a-l face pe Iscoditor să sufere prea mult. 

Femeia înțeleaptă folosi două atele acoperite cu in, o puse pe 
prima în interiorul braţului și pe a doua, în partea sa inferioară. 

— Voi rămâne cu vreun handicap? se îngrijoră Ipuy. 

— Bineînţeles că nu, îl liniști Clara; timp de mai multe zile, te 
voi pansa și te voi îngriji cu excelenta miere medicinală pe care 
o avem. Rana e curată și frumoasă, dacă putem spune așa, și nu 
vei rămâne cu nicio sechelă. 

Speriat, Iscoditorul privi spre capela de aur. 

— Cel puţin, am reușit? 

— Lucrarea e desăvârșită, îi răspunse Nefer. 

În timp ce Nakht și Paneb îl duceau pe lpuy cu targa, 
Turcoaza și alte două preotese ale lui Hathor aduseră un voal 
mare și auriu, care să mascheze conţinutul capelei. 

Un conţinut pe care trădătorul era sigur că l-a identificat. 

Ritualul de însufleţire a corăbiei se desfășură în timpul nopții. 
Maestrul de operă și șeful echipei din stânga ieșiră din atelierul 
sculptorilor ducând un obiect acoperit cu un voal gros, povară 
de preţ, pe care o așezară în interiorul capelei. Când aceasta va 
fi purtată prin templul lui Amon, va da viaţă celor zece entități 
ale lumii: soarele, luna, aerul, apa, focul, ființa umană, celelalte 
viețuitoare de pe pământ, cele cerești, cele acvatice și cele din 
adâncul pământului. 

Făcând legătura între formele de viaţă, corabia era simbolul 
desăvârșit al energiei care, în continua ei transformare, menține 
unitatea universului. 

Odată ceremonia terminată, artizanii se duseră acasă, nu 
înainte însă de a afla noutăţi despre starea sănătăţii lui Ipuy. 
Acesta suferea mai puţin, datorită analgezicelor, și acum 
dormea liniștit alături de soția sa. 

Corabia fusese instalată pe un soclu, între templul principal și 
o capelă mică, pe care Ramses cel Mare o construise, în cinstea 
lui Amon. Având în vedere caracterul ei sacru și puterea magică 
pe care o emana, maestrul de operă considerase că nu era 
nevoie de niciun fel de pază. 

Cu toate acestea, când ieși din casă, trădătorul deveni și mai 
prudent ca altădată. Verifică, mai întâi, dacă nu cumva 
animalele domestice, Orătania Nesuferită și mai ales Negrutțu' 
nu mișunau prin sat. Noaptea era rece, așa că, probabil, 
preferau să doarmă în casă, la căldură. Apoi, privi cu atenţie în 
jurul lui, asigurându-se că nu i s-a întins vreo capcană. 

Locul părea pustiu, dar trădătorul rămase nemișcat multă 
vreme, departe de corabie. O cucuvaie ţipa, șacalii își 
răspundeau unii altora în munți. În cele din urmă, se făcu liniște. 

Işi schimbă poziţia, venind mai aproape, și rămase din nou 
nemișcat. Dacă ar fi existat vreun artizan, ascuns pentru a-l 
urmări, l-ar fi reperat cu siguranţă. 

Calea era liberă. 

Se prinse de bastingaj pentru a putea urca în corabie și se 
strecură sub voalul care acoperea ușile capelei. Nu era închisă 
decât cu un zăvor, pe care îl trase cu ușurință. 

Mâinile îi tremurau. Se gândea să se tragă puţin într-o parte și 
să închidă ochii, pentru ca lumina pietrei să nu-l orbească. Ușile 
se întredeschiseră, lăsându-l să intre și să ajungă la comoara 
supremă, la care râvnea de atâţia ani. Peste câteva ore, va fi 
unul dintre oamenii cei mai bogaţi din Teba și se va răzbuna, în 
sfârșit, pe această confrerie care nu știuse să-i recunoască 
meritele. 

Când deschise ochii, nu văzu decât lumina albăstrie a lunii. 
Mirat, trădătorul privi în interiorul capelei. 

Dar acolo nu era piatra de lumină, ci o mică statuie a zeului 
Amon sub forma sa de Min, în picioare, cu braţul drept întins și 
cu sexul în erecție. Imaginea zeului primordial care se crea pe 
sine, în fiecare clipă, din propria sămânță. Efigia mai conţinea 
cea mai mare parte dintre secretele geometriei sacre folosite de 
confrerie. In timpul procesiunilor, care aveau loc din zece în 

zece zile, rămânea descoperit doar capul lui Amon-Min, restul 
corpului rămânând acoperit. 

Și dacă piatra de lumină era ascunsă sub statuie sau în 
spatele ei? Nu, nu era destul loc în acest naos. Era mai bine 
totuși să verifice; dar trebuia să atingă statuia pentru a o mișca 
puţin din loc, comițând astfel, un sacrilegiu. 

Trădătorul ezită. 

După un asemenea gest, ce-i mai rămânea din tot ce-l lega de 
Slujitorii Locașului Adevărului? Va rupe orice legătură cu 
confreria și va renega pentru totdeauna calea lui Maat. Dar 
mersese el, cu adevărat, pe această cale? Nu urmărise nici să 
fie înțelept, nici să-și desăvârșească opera, ci doar propriul 
interes, incompatibil cu legea artizanilor. 

Deși conștient de ceea ce face, trădătorul nu dădu înapoi. 

Hotărât, apucă statuia de cele două pene de aur fixate de 
coroană și o dădu la o parte. 

Piatra de lumină nu era ascunsă în naos. 

În timp ce punea efigia la loc, trădătorul simţi în palmă o 
durere cumplită. O rană adâncă îi sfâșiase pielea, fără să curgă 
nicio picătură de sânge. 

În grabă, închise ușile, trase zăvorul și puse voalul la loc. 
Spera că, dându-și cu o pomadă, își va calma durerea. 

Ca în fiecare dimineață, Kenhir își spăla părul cu ulei de ricin, 
care, pe lângă virtuțile sale regeneratoare, ștergea urmele unui 
eventual coşmar, pe care nu-l putea îndepărta întotdeauna 
folosind ierburi proaspete, înmuiate în bere amestecată cu mir. 
Și noaptea asta fusese cu adevărat tulburătoare, căci scribul 
Mormântului se visase mâncând castraveți, bând bere caldă și 
devorând un crocodil! Primul vis însemna că avea să întâmpine 
ceva greutăți; al doilea, că-și va pierde bunurile; iar al treilea, că 
va avea dreptate în faţa unui funcţionar. Dar Kenhir nu-și mai 
amintea ordinea în care visase toate acestea! Ar fi fost 
important să știe, pentru că, întotdeauna, ultimul vis le învinge 
pe celelalte... 

— Micul dejun, anunţă Niut cea Neobosită. Lăsaţi-mă să vă 
usuc părul, ca să nu răciţi! 

Bătrânul scrib se supuse, la fel cum făcea și pentru toate 
celelalte evenimente domestice. Tânăra era o gospodină 
perfectă și tot ce făcea îi reușea. Locuinţa lui Kenhir devenise o 

încântare, iar celelalte sătence, deși cam geloase pe iscusința 
lui Niut, o imitau, folosindu-i metodele. 

— Nu te odihnești destul, îi reproșă bătrânul. 

— Am multe de făcut în casă și, dacă vrei să le faci bine, ai 
nevoie de timp. 

— Eşti deosebită, Niut, dar mă refeream la libertatea de a 
avea o viaţă sentimentală... Mi s-a spus că Fened Nasul te 
găsește foarte frumoasă. 

— Aţi uitat că sunt o femeie măritată? 

— Contractul nostru era clar, Niut: îmi vei fi moștenitoare, dar 
ai toată libertatea să faci ce vrei. Și, dacă Fened nu îţi place, 
alege-ţi altul! La vârsta ta, nu-ți petreci viaţa alături de un 
moșneag ca mine. 

— Și dacă alegerea mea e tocmai asta? 

— Nu te interesează bărbaţii? 

— Deloc, deocamdată. Să am grijă de casă și să trăiesc 
ritualurile alături de preotesele lui Hathor sunt activitățile care 
îmi ajung din plin. Și, din moment ce vă purtaţi cu mine așa cum 
mi-aţi promis, de ce ar trebui să caut în altă parte mai știu eu ce 
fericire de moment? 

Refuzul lui Niut cea Neobosită îl lăsă pe Kenhir fără grai. 
Așadar, nu din cauza ei va întâmpina greutăţi, ba dimpotrivă; 
această căsătorie neobișnuită îi aducea doar satisfacţii. 

Gustă cu poftă din plăcintele calde, până când apăru Paneb. 

— Avem o problemă de livrare! spuse colosul. 

— Apa? 

— Nu, carnea! 

— Imposibil! 

— Măcelarul Des este de altă părere. 

Tt 

Cu părul foarte scurt, purtând o perizoma de piele, un cuțit în 
mâna dreaptă și o piatră de ascuțit în stânga, Des îi adunase pe 
toți auxiliarii. 

— Nici vită, nici oaie, nici porc și nici măcar o pasăre! De cine 
cred ei că-și bat joc? Dacă nu muncesc, nu voi fi plătit! 

— Calmează-te! îi ceru Kenhir, nemulțumit că a fost obligat 
să-și întrerupă excelentul său mic dejun. 

— N-am niciun motiv să mă calmez! N-am mai primit carne de 
o săptămână. 

— Și de ce îmi spui abia acum? 


— Pentru că aveam promisiuni de la oameni importanţi! Și 
acum, ce ne facem? 

Primul vis se adeverea: înfruntarea unor grave dificultăţi. 

— Mă ocup eu de asta, îl spuse scribul Mormântului, obosit 
deja. 

Însoţit de maestrul de operă, se duse la Ramesseum. Aici, 
instalat confortabil la intrarea în clădirea din cărămidă unde se 
afla marea rezervă de hrană, scribul turmelor, mic, mustăcios și 
puţin gângav, se grăbi să-i întâmpine. 

— Locașul Adevărului nu mai primește carne de o săptămână, 
reclamă Kenhir. 

— Este și normal, ţinând cont de ce se întâmplă pe malul 
drept. Administraţia e blocată. 

— Vă amintesc că, oricare ar fi situaţia, templul pentru 
milioane de ani trebuie să se îngrijească de nevoile noastre. Pe 
pământurile din Ramesseum, avem numeroase vite și o 
crescătorie de păsări de curte. 

— S-au pierdut. 

Gândindu-se la al doilea vis, Kenhir se încruntă. 

— Cum adică, s-au pierdut? 

— Mă refer la actele administrative care vă autentifică 
drepturile. Regret, dar am fost nevoit să întrerup livrările. 

— Cine a rătăcit aceste documente? Chiar dumneavoastră? 

— S-ar putea, dar asta e situaţia. 

— Neglijaţi altceva, mult mai important: atâta timp cât legea 
lui Maat va domni în această ţară, administraţia va trebui să 
răspundă și să-și îndrepte greșelile, fără niciun prejudiciu pentru 
cei administrați. 

Scribul turmelor se crispă. 

— Administraţia hotărăște și... 

— Organizaţi un convoi special, care să ne livreze carnea 
chiar în această după-amiază, îi tăie vorba Nefer. Și să nu se 
mai repete nerespectarea legii care domnește în Locașul 
Adevărului, căci Pharaon în persoană va interveni. 

Ținuta impunătoare a maestrului de operă și tonul său îl 
făcură pe scrib să renunțe la argumentele sale amăgitoare, care 
i-ar fi permis să deturneze o nouă cantitate de carne. 

— Bine, se va face livrarea, îi promise el. 

Kenhir se simţea ușurat. Din fericire, crocodilul devorat fusese 
al treilea și ultimul său vis din acea noapte. 

Urând căldura verii și arşița soarelui, Mehy aprecia această 
perioadă răcoroasă care dura mai mult decât de obicei, 
meditând la popularitatea sa care a rămas intactă. Armata 
tebană se felicitase pentru eliminarea ultimilor partizani ai lui 
Amenmes și fiecare se bucurase de dispariţia capitanului 
arcașilor, care complotase împotriva lui Sethi al II-lea. 

Generalul asistase la funeraliile aghiotantului său, pierdut 
prea de tânăr în urma unui atac de cord, și prezentase 
condoleanțele sale cele mai sincere celor apropiaţi, neuitând să 
le ofere o bucată de pământ arabil, drept recompensă pentru 
serviciile pe care i le făcuse neprețuitul dispărut. 

— Ai vești de la aliatul nostru din Locașul Adevărului? o 
întrebă el pe Serketa. 

— Incă nu, dar, cu siguranţă, va accepta propunerea noastră. 

— Sunt din ce în ce mai neîncrezător. 

Noul aghiotant îl salută pe Mehy: 

— Generale, a sosit un raport din partea pazei fluviale... 
Flotila regală se zărește apropiindu-se de Teba! 

În aerul devenit blând, plutea parfumul a mii de flori. larna lua 
sfârșit și căldura mângâietoare a primăverii saluta sosirea 
vasului regal, aclamat de mii de tebani veniţi la mal. În locul 
armelor obișnuite, soldaţii lui Mehy înălţau frunze de palmier. 
Zeci de muzicanți cântau melodii vesele, de parcă nimeni nu se 
îndoia de bunăvoința și prietenia lui Sethi al II-lea față de marele 
oraș din Sud. 

Singurul îngrijorat era generalul, care nu știa nimic despre 
adevăratele intenţii ale monarhului. Când Pharaon, însoţit de 
superba regină Tausert, cobori pasarela, Mehy se întrebă dacă 
nu va fi trimis, pe viaţă, în Palestina sau în Nubia, ca șef al 
vreunei fortărețe. 

Sethi al Il-lea era un om ciudat, robust și visător totodată; 
chiar dacă se apropiase de el, generalul nu reuși să-i pătrundă 
gândurile. 

— Maiestate, ce bucurie să vă avem printre noi! 

— Suntem fericiți să putem, în sfârșit, să petrecem câteva 
zile, în pace, în cetatea lui Amon, spuse marea soţie regală, 
zâmbind cu un farmec de nedescris. Îndrăznesc să sper, 
generale, că nimeni și nimic nu ne va amenința securitatea. 

— Teba vă aparţine, Maiestate, și puteţi conta pe loialitatea ei 
absolută! 

— Ne ducem la Karnak, anunţă Tausert; regele dorește, să 
discute cu marele preot. 

— Pharaon nu dorește să primească omagiul trupelor tebane? 

— Când ne vom hotărî, vă vom anunţa, generale! 

Mehy se înclină. 

Încă îngrijorat, observase că monarhul avea o figură obosită și 
că se deplasa cu greu, ca un om în vârstă. 

Kenhir inițiase o curățenie generală a satului și a cartierului 
auxiliarilor, pentru ca regele să descopere un Locaş al 
Adevărului impecabil şi cochet. 

— Sethi va sta tot în templul lui Amon? îl întrebă el pe șeful 
Sobek. 

— A ieșit din templu ieri, pentru a prezida un consiliu de 
notabili, și nimeni n-a fost sancționat. Teba respiră ușurată. 

— Aşadar, ar trebui să ne viziteze în curând... 

— De câteva zile, se destăinui paznicul, am o presimţire. 

— Se pare că Sethi ne-a iertat; cetatea lui Amon n-are de ce 
să se mai teamă de el. 

— E ceva care plutește în aer... Poate vreun suflet malefic 
care încearcă să ne facă rău. 

— Dacă ar fi fost așa, aș fi avut un coșmar! 

— Fiţi prudent, îl sfătui Sobek; instinctul meu nu mă-nșală 
niciodată. 

— Sper că nu te gândești la acel trădător care s-ar putea 
ascunde printre noi! Dacă ar fi existat, l-am fi identificat de 
multă vreme. Zilele proaste s-au dus, cele Două Ținuturi s-au 
reunit, iar Locașul Adevărului va trudi iar, în liniște. 

— Fie ca zeii să ne apere! spuse nubianul, îngrijorat. 

Din înaltul celei mai apropiate coline, un paznic îi făcea semne 
disperate. 

— Cortegiul regal se apropie, anunţă Sobek. 

Sethi nu-și mai conducea carul și scutierul său nu mergea 
prea repede pentru a nu-l zdruncina pe monarh, făcându-l să 
sufere. La cei șaizeci de ani ai săi, părea mai bătrân cu 
douăzeci, ca și când KA-ul îi părăsise trupul. 

Insărcinat cu securitatea cortegiului, Mehy se simțea mai 
liniștit: regele continua să aibă încredere în el și-l păstrase în 
toate funcţiile, inclusiv în cea de protector al Locașului 
Adevărului, felicitându-l pentru strădania sa de a menţine 
pacea. 

Dăruindu-i un colier de aur în faţa tuturor demnitarilor, Sethi îl 
ridicase pe general în rangul cel mai înalt din armata egipteană. 

Când carul suveranului se opri, poarta principală a satului se 
deschise. 

— Să purtaţi veșnic în inimi teamă și respect, îi sfătui pe 
artizani maestrul de operă; nu vă grăbiţi, luaţi poziţia corectă 
pentru a deplasa corabia, căci acela care a ales-o să navigheze 
este stăpânul vieţii. 

Procesiunea porni. În frunte, maestrul de operă și femeia 
înţeleaptă; apoi, cele două echipe purtând corabia lui Amon, 
așezată pe două bare lungi de cedru; și cortegiul era încheiat de 
scribul Mormântului. 

Naosul de aur strălucea cu mii de raze, în lumina soarelui de 
amiază. 

Până și Mehy era uimit de capodopera creată de confrerie. 
Dorinţa sa de a-i afla secretele deveni și mai aprinsă. 

— Capela din corabie este gravată cu numele vostru, 
Maiestate, îi spuse Nefer; îl rugăm pe Amon să vă ofere, în 
continuare, binefacerile sale. 

— Duceţi-mă la templul în care stătea Ramses cel Mare atunci 
când venea în sat! ceru Sethi al II-lea. Îi voi aduce omagiul meu, 
apoi voi merge să-mi văd locul de veci. 

Maestrul de operă sparse sigiliul de argilă purtând semnul 
Locașului Adevărului, trase zăvorul și împinse cele două uși din 
lemn aurit. Ținând în mână o torţă cu trei fitile, îi arătă 
suveranului reprezentările zeiţei Maat, sculpturile care-l 
întruchipau pe faraon ca Osiris și Litaniile lui Ra, exprimând 
multiplele nume ale luminii divine. 

Sethi citi hieroglifele și înaintă foarte încet până la mica sală 
în care Paneb pictase, în culori de nedescris, obiectele rituale 

destinate mormântului. Regele zăbovi mult în fața fiecăruia 
dintre ele, de parcă acum trăia ceremonia în cursul căreia 
aceste simboluri aveau să contribuie la iluminarea corpului său 
mumificat. 

— Niciun alt mormânt regal n-a fost decorat ca acesta, nu-i 
așa? 

— Niciunul, Maiestate! 

— Cine este autorul? 

— Pictorul Paneb cel Zelos. Vă displace stilul pe care l-a 
adoptat? 

— Dimpotrivă, maestre de operă, dimpotrivă... A știut să 
transpună, cu o precizie uimitoare, exact ceea ce doream, fără 
ca eu însumi să pronunţ aceste lucruri. Nici măcar un detaliu nu 
trebuie modificat. 

Regele cobori în sala cu patru stâlpi, contopindu-se cu fiecare 
dintre divinităţile pictate de Paneb. Apoi intră în ultima încăpere, 
la care se ajungea printr-o ușă, deasupra căreia era reprezentat 
faraonul, aducând ofrandă lui Maat. 

Pe pereţi, Ched Salvatorul și Paneb cel Zelos pictaseră tripla 
naștere: în cer, pe pământul divinizat și în regatul 
subpământean al lui Osiris. Adăpostite în capele, câteva mumii 
evocau forțele creatoare, trezite în fiecare zi, o dată cu soarele. 

— Dorim să înaintăm și mai mult în stâncă, săpând o cameră 
vastă pentru sarcofagul dumneavoastră. 

— Nu este nevoie, Nefer! Părerea mea este că acest loc de 
veci este deja gata. Veţi instala aici un sarcofag din granit roșu 
și veți cere să se picteze pe tavan o zeiţă Cer, ale cărei aripi mă 
vor face să respir, pentru totdeauna, aerul vieţii. 

Mânia lui Paneb făcu să vibreze pereții atelierului 
desenatorilor. 

— Să întrerupem lucrările? Dar e absurd! Am conceput un 
plan fabulos de decorare pentru viitoarele culoare și pentru 
camera de înviere! 

— Trebuie să respectăm voinţa lui Pharaon, îi aminti Nefer. 

— Chiar și atunci când suntem împiedicaţi să ne ducem opera 
la bun sfârșit? 

— Este opera lui, nu a noastră! 

— Întreabă-l pe Ched, îţi va descrie tot ce am pregătit, făcând 
nenumărate desene! Am depășit stadiul de eboșă; trebuie să 
trecem la treabă. 

Zelosul fremăta de indignare. 

— Trebuie să te foloseşti de calitatea ta de maestru de operă 
pentru a-l convinge pe rege că se înșală! 

— El mi-a spus ce motive are și sunt de acord cu el! 

— Cu alte cuvinte, atâtea luni de muncă s-au dus pe apa 
sâmbetei. 

— Nu pictezi pentru plăcerea ta, Paneb, căci tu ești un Slujitor 
al Locașului Adevărului. Dacă nu îţi mai dai seama de 
importanţa acestei funcţii, mâna ta nu mai e bună de nimic. 

Furios, Zelosul ieși din atelier. 

— Când am trecut printr-o criză asemănătoare, îi aminti Ched 
Salvatorul, am reacţionat la fel ca el. Oare există o dovadă mai 
sigură a pasiunii sale pentru meserie? 

Fără să îi răspundă, Nefer părăsi, la rândul său, atelierul. 

— Este prima înfruntare gravă dintre maestrul de operă și fiul 
său adoptiv, observă Unesh Șacalul; să sperăm că acest incident 
nu prevestește o ceartă care să dăuneze confreriei. 

Tt 

Înainte de a pătrunde în sala de reuniuni, în care Zelosul îi 
invitase pe membrii echipei din dreapta, Paneb i se adresă 
maestrului de operă, care medita lângă bazinul de purificare: 

— Ai bunăvoința să-mi accepți scuzele, m-am purtat ca un 
imbecil înfumurat. Nu voi mai avea asemenea rătăciri! 

— Te-ai înstrăinat, într-adevăr, de propria creație? 

— Nicidecum, maestre de operă, căci ea este viața mea, și nu 
mă simt destul de vârstnic s-o părăsesc. Dar am înțeles că e mai 
important să-ți servești opera decât orice alt succes personal. 
Poţi să mă ierți? 

Nefer zâmbi, înseninat. 

— Mai ai încă multe lupte de purtat, Paneb, dar am încredere 
în tine! 

— Fără tine, maestre de operă, nici măcar n-aş exista. 

— Da de unde! Tu ești călăuzit de o adevărată flacără! N-o 
lăsa să se stingă! 

Cu cât Paneb îl cunoștea mai bine pe Nefer, cu atât mai mult 
avea sentimentul că gândirea maestrului de operă plutea într-un 
univers situat dincolo de orele nopții și ale zilei, dincolo de 

oameni. Tăcutul era precum piatra din Valea Regilor: se hrănea 
cu cele nevăzute. 

După lunga întrevedere cu Sethi, toţi artizanii îi așteptau 
declaraţiile cu nerăbdare. 

— Pharaon ne fixează trei obiective: în primul rând, să 
terminăm cât mai repede locul său de veci și să coborâm 
sarcofagul; apoi, să construim mormântul marii soţii regale 
Tausert, în Valea Reginelor, și, în cele din urmă, să înălțăm un 
sanctuar în onoarea treimii tebane, la Karnak. 

— Karnak-ul are propriii constructori, obiectă Gau cel Exact; 
de ce ar trebui să muncim noi pe malul drept? 

— Acest sanctuar va fi înălţat în afara incintei marelui templu 
al lui Amon și Sethi preferă mâna sculptorilor noștri. 

— Nu va fi oare un prim pas către folosirea noastră în exterior 
și către închiderea satului? protestă Casa-Funie. 

— In niciun caz, afirmă Nefer; predecesorii noștri au avut, 
adeseori, de îndeplinit misiuni ca aceasta. 

Discutară apoi probleme de intendenţă și de calendar, apoi se 
despărțiră. 

— Nu pari cine știe ce bucuros, îi spuse Renup cel Jovial lui 
Paneb. 

— Voi asculta de maestrul de operă, dar cred totuși că se 
arată prea slab în fața regelui. 

În ciuda mersului său anevoios din cauza piciorului bolnav, 
tânărul Siptah intră fără emoţii în marea sală de audiențe a 
palatului din Pi-Ramses, în care cancelarul Bay convocase elita 
administraţiei, curioasă de a-l pune la încercare pe micul geniu, 
a cărui reputaţie creștea tot mai mult. 

Siptah fusese avansat la rang de scrib regal, se afla deci în 
vârful ierarhiei, arătându-se a fi cu adevărat sclipitor în 
domeniul științei. lată de ce bătrânii demnitari se temeau de el, 
căci puţini dintre administratori erau în stare să gestioneze 
corect treburile statului; pe de altă parte, în ciuda 
recomandărilor călduroase făcute de cancelar, mulţi ezitau să-i 

încredințeze unui om atât de tânăr o funcţie cu o asemenea 
responsabilitate. 

Prima întrebare i-o puse decanul: 

— Ce ne poţi spune despre legea privind locaţia corăbiilor? 

— Ea nu se referă decât la cele ușoare și a fost reformată de 
faraonul Horemheb, din cauza numeroaselor abuzuri constatate. 
Dar ea n-a abolit preceptul după care un om bogat trebuie să-l 
facă pe cel nevoiaș să traverseze fluviul fără să plătească bacul. 
Este nevoie să dau amănunte asupra tarifelor, în funcţie de 
mărimea ambarcației? 

— Nu este necesar. 

începu să plouă cu întrebări de ordin juridic. Siptah răspunse 
cu calm și precizie, spre surprinderea lui Bay, care nu știa că 
tânărul avea cunoștințe atât de aprofundate într-un domeniu 
atât de complex. Când controlorul canalelor îi propuse probleme 
economice dificile, cancelarul se temu pentru protejatul său; dar 
acesta le rezolvă, făcând calculele pe o tăbliță de lemn și le 
prezentă celor de faţă o analiză demnă de un specialist cu mare 
experienţă. 

Admiraţia lua locul neîncrederii. Văzând aceasta, Bay era 
fericit ca un tată care asistă la triumful fiului său. Până și 
decanul renunţase la orice ostilitate; iar cel mai interesat era, 
poate, marele preot al lui Ptah, membru eminent al Sfatului 
Înţelepţilor, fără asentimentul căruia un pretendent la tron nu 
putea fi încoronat. 

Trădătorul părea că doarme la umbra unui tamarix, nu 
departe de Ramesseum. Dacă un paznic nubian l-ar fi observat, 
n-ar fi văzut decât un artizan obosit care profita de ziua lui 
liberă pentru a se bucura de natură, a cărei prospețime n-o 
putea afla în sat. 

De partea cealaltă a trunchiului, o negustoreasă de coşuri 
împletite. 

Ca de obicei în cazul unor asemenea întâlniri, Serketa se 
făcuse de nerecunoscut. 

— Mi-ai cerut să vin și iată-mă aici! 

— M-am gândit la propunerea pe care mi-aţi făcut-o! Nu e 
ceva serios! 

— Te înșeli! 


— Înzecirea bunurilor mele acumulate în exterior... Cred că 
mă mințiți! 

Serketa trebuia să-l convingă folosindu-se de un argument 
solid. 

— Eu sunt soţia generalului Mehy, iar soţul meu este unul 
dintre cei mai puternici oameni din Egipt. Nimic nu-l va putea 
împiedica să se ţină de cuvânt. Dacă dorești mai mult, spune- 
mi! 

Trădatorul simţi că ameţește. 

Vasăzică, averea ce i se oferea nu era o iluzie. 

— Veștile sunt proaste, continuă Serketa; Nefer cel Tăcut a 
devenit confidentul regelui, iar Locașul Adevărului este mai 
inaccesibil ca niciodată, cu atât mai mult cu cât soţul meu, 
protectorul său oficial, nu trebuie să facă nicio greșeală. 

— De ce își dorește atât de mult piatra de lumină? 

— Cine n-ar dori să pună mâna pe o asemenea comoară? 

— Dorește puterea supremă, nu-i așa? 

— Mehy are calităţile necesare pentru a o dobândi. 

Trădătorul simţi că putea avea încredere în soţia generalului. 
Nu-i ascundea adevărul, punându-și, astfel, soțul în pericol. 
Acest risc enorm era dovada sincerităţii ei. 

— Dacă ai, cu adevărat, intenţia să te îmbogăţești și să ne dai 
piatra de lumină, ucide-l pe maestrul de operă, îi spuse Serketa, 
pe un ton categoric. Numai tu poți reuși. 

Trădătorul își acoperi ochii cu mâna. 

— N-am nevoie de prea multe, mărturisi el, și de această 
avere se va bucura mai mult soţia mea decât eu, deși am 
urmărit acest scop pentru a uita umilinţa zilnică, pe care o îndur 
de atâția ani... Eu, și nimeni altul, ar fi trebuit să conduc Locașul 
Adevărului. 

Furia tăioasă a artizanului îi plăcea lui Serketa; acesta era un 
excelent disimulator, dar avea și mult sânge rece, de care nici el 
nu era conștient încă. 

Vocea îi deveni blândă, aproape drăgăstoasă: 

— Așadar, ce-ai hotărât? 

— Aveţi noroc... Recent, au avut loc evenimente care m-au 
inspirat. 

Serketa fremătă de plăcere. 

— Deci... deci, accepţi? 

— Altă soluţie nu am: îl voi ucide pe Nefer cel Tăcut. 


t 

Arhitectul care răspundea de întreținerea templelor din 
Karnak și a clădirilor anexe era un bărbat înalt, sever, greu de 
abordat. 

— Regele mi-a dat ordin să fiu la dispoziția voastră, îi spuse el 
maestrului de operă, pe un ton sec, de parcă acesta era un 
reproș. 

— Nu va fi necesar, preciză Nefer, cu blândeţe. 

— Cum adică, nu va fi necesar? Nu aveţi dreptul că construiți 
pe teritoriul sacru al Karnak-ului fără aprobarea marelui preot și 
a mea! 

— Cea a lui Pharaon ar trebui să fie de ajuns, nu credeţi? 

— Ba da, bineînțeles, mormăi arhitectul, rușinat de a se fi 
înfuriat și de a nu avea dreptate. 

— Regele dorește să construim o capelă triplă în afara incintei 
templului lui Amon, pe o platformă, departe de debarcader; de 
aceea, nu vă vom incomoda activităţile și nici pe cele ale 
ritualiștilor. Nu vă cer decât să-mi fie depuse blocurile de gresie 
necesare pe locul pe care o să vi-l arăt. 

— Planul acestui edificiu este un secret de stat, ca tot ce 
aparține Locașului Adevărului? 

— Va avea uși de cuarţit, îi răspunse Nefer, și trei capele 
închinate lui Amon, soţiei sale, Mut, și fiului lor, Khonsu. În nișe, 
vor fi instalate statui purtând KA-ul regal, pe care hieroglifele 
gravate pe pereți îl vor face să trăiască veșnic. Lucrările vor fi 
conduse de colegul meu Hay, care vă va urma cu plăcere 
sfaturile, pentru ca stilul și sufletul acestui loc de odihnă să fie în 
armonie cu cele de la Karnak. 

Arhitectul părea înciudat. 

— Îmi închipuiam că sunteţi altfel, mărturisi el; aş putea să jur 
că sunteți gata să mânuiţi barosul și dalta, făcând o muncă de 
ucenic! 

— Chiar sunt, afirmă Nefer zâmbind; cu condiţia, desigur, să 
cunosc planul lucrării, căci aceasta e datoria inerentă funcției 
mele. 

t 

În timp ce Valea Regilor era o lume izolată, ostilă în aparență 
și închisă în secret și liniște, cea a Reginelor se prezenta ca un 
loc deschis, ușor accesibil, întinzându-se pe o câmpie verde, la 
extremitatea sudică a necropolei tebane. „Locul frumuseţii 

desăvârșite””, după numele său ritual, adăpostea, conform 
hotărârii lui Ramses cel Mare, mame și soţii de faraoni, precum 
și personaje purtând titlul de „fiu regal”. 

În partea de est a acestui loc, fusese construit un templu al lui 
Ptah, zeul constructorilor, iar artizanii amenajaseră un cătun 
modest, format din case din piatră seacă, în care stăteau în 
timpul muncii îndelungate pe șantier. 

Regina Tausert privi multă vreme aceste locuri care n-aveau 
nimic funebru. Soarele era blând, vântul adia, de parcă 
primăvara dorea să salute, în felul său, vizita frumoasei 
suverane. 

— Aici odihnește marea soţie regală Nefertari, nu-i așa? 

— Da, Maiestate, răspunse maestrul de operă, însoţit de 
femeia înțeleaptă și de Fened Nasul. De când există artizani, se 
afirmă că frumusețea picturilor mormântului său n-a fost încă 
egalată. 

Nefer simţea că regina visa la o grandoare la care Sethi al Il- 
lea nu reușise să ajungă. 

— Regele e mulţumit de lucrarea pe care aţi desăvârșit-o, îi 
spuse ea, și dorește să mă odihnesc în această vale, alături de 
alte suverane ale celor Două Ținuturi. Cum veţi alege 
amplasamentul locului meu de veci? 

— În două feluri, Maiestate. 

Nefer o ragă pe Tausert să intre în atelierul în care fusese 
instalată o masă de piatră, pe care desfășură, cu mii de 
precauţii, un papirus de o calitate excepţională. 

— lată planul Văii Reginelor, cu localizarea mormintelor 
săpate și decorate de la sacralizarea acestui loc. După cum 
puteţi constata, avem numeroase posibilități. 

Citind numele reginelor dinaintea ei, Tausert avea senzația că 
retrăiește momentele de glorie ale istoriei Egiptului. 

— Care e al doilea mod de a alege, maestre de operă? 

— În această vale, multe depozite de calcar sunt mediocre; 
chiar bine lucraţi, pereţii și plafonul s-ar putea prăbuși. lată de 
ce intervenţia lui Fened Nasul este hotărâtoare; nu se va lăsa 
păcălit de o rocă prea atrăgătoare, care ascunde de fapt defecte 
grave. 

— AȘ dori să căutăm un loc cât mai aproape de mormântul lui 
Nefertari, îi ceru Tausert. 


7 În egipteană, ta set neferu, înseamnă „perfecţiune”, „creaţie armonioasă”. 

Nefer și Fened încercară să îi facă pe plac, dar niciunul, nici 
celălalt nu găsiră locul potrivit. Dezamăgită, regina acceptă să 
meargă puţin mai departe și Fened descoperi, în sfârșit, o rocă 
frumoasă, în partea de vesta văii. 

— Imposibil, spuse femeia înțeleaptă. 

— De ce? se îngrijoră Tausert. 

— Pentru că aici nu simt prezenţa protectoare a zeiţei Hathor. 
Acest loc n-ar fi fericit. 

O nouă încercare se soldă cu o decepție. 

— N-o să reușim, spuse Clara, în cele din urmă. 

— De ce este atât de greu? se miră Tausert. 

— Momentul nu e favorabil, Maiestate; vom reveni. 

Clara știa că Nefer simţise adevăratul motiv al acestui eșec: 
Valea Reginelor refuza prezenţa lui Tausert. 

O ambarcaţie ciudată cobora pe Nil, în direcţia Abydos, 
cetatea sfântă a lui Osiris, la circa o sută cincizeci de kilometri la 
nord de Teba. In locul cabinei, se afla o capelă funerară 
vegheată de femeia înțeleaptă întruchipând-o pe Isis și de 
Turcoaza, în rolul surorii sale Nephtys. Tăcuţi, preoții 
îndeplineau funcţia de văslași, iar Nefer și Paneb erau la prora. 

— Ai de gând să-mi spui care e scopul acestei călătorii? 
întrebă Zelosul. 

— Locașul Aurului, răspunse maestrul de operă. 

Lui Paneb i se păru că e lovit de trăsnet. 

— Nu se află în interiorul Locașului Adevărului? 

— El se creează din nou acolo unde este necesar; dar, pentru 
a fi demn și capabil să intri, trebuie să-ți fi întâlnit propria 
moarte. De aceea este necesară această călătorie. 

— Nu mă așteptam... 

— Să aștepți e inutil, Paneb; n-ai nevoie decât să fii pregătit! 

Până la debarcaderul din Abydos, maestrul de operă nu mai 
schimbă nicio vorbă cu fiul său adoptiv. Paneb avea impresia că 
e cuprins de o liniște de o imensă profunzime, departe de 
ciripitul păsărilor și de zgomotul produs de etrava corăbiei care 
spinteca apa fluviului. Timpul se oprise; nu mai existau decât 

capela și gravitatea de pe chipul călătorilor, care știau că vor 
avea de înfruntat o imensă încercare. 

La căderea nopţii, ambarcaţia acostă. 

Pe mal, așteptau preoţi rași în cap, care purtau o simplă 
perizoma albă; unul dintre ei îi ieși în întâmpinare lui Nefer cel 
Tăcut. 

— Stăpânul Apusului se află printre voi? 

— Surorile sale l-au protejat pe tot parcursul călătoriei. 

— Paneb cel Zelos dorește să urmeze calea lui Osiris, către 
Locașul Aurului? 

— O doresc, afirmă colosul. 

Lovind în pământ cu un baston lung, din lemn aurit, ritualistul 
trecu în fruntea unei procesiuni la care participau maestrul de 
operă, femeia înţeleaptă și Turcoaza. Încadrat de doi preoţi cu 
trăsături aspre, Zelosul fu condus până la un mic deal înconjurat 
de copaci. 

La vest, se deschidea un puț adânc de vreo zece metri, 
luminat slab de o flacără care se înălța din adâncuri. 

— Intră în lumea lui Osiris, îi ceru maestrul de operă, și treci 
de prima ta naștere. 

Paneb nu ezită. Cobori în puț și ajunse la intrarea într-un 
culoar lung de peste o sută de metri. 

Pe măsură ce înainta, lumina se retrăgea; putea totuși să 
descifreze coloanele de hieroglife care evocau trecerea soarelui 
nopţii prin peșteri, în care forme mumificate îi așteptau 
strălucirea, pentru a învia. 

Deodată, o lumină puternică, venind din capătul culoarului, îl 
orbi pe Paneb. 

— Trebuie să te leg la ochi, se auzi vocea ritualistului din 
spatele lui. Datorită acestei bucăţi de stofă, nu te vei teme de 
întuneric. Dar, mai întâi, trebuie să încalţi niște sandale, care te 
ajută să nu te împiedici. Stai jos și întinde-ţi picioarele! 

Un alt ritualist vopsi, cu roșu, niște sandale, pe talpa piciorului 
colosului. Apoi fu ridicat și i se acoperiră ochii cu o eșarfă roșie. 

— Te vom duce până la intrarea în Locașul Aurului, îl anunță 
maestrul de operă. Acolo prind viaţă statuile ce-l poartă pe KA, 
energia nepieritoare; și nu pot intra decât iniţiaţii care trudesc 
după legea lui Maat și consideră că aurul este trupul zeilor. 

Paneb fu condus înainte. 


— Eu sunt ușa, declară o voce sobră, și nu te voi lăsa să treci 
dacă nu-mi spui cum mă cheamă! 

Zelosul încercă să-și amintească învățăturile primite încă de 
la intrarea sa în Locașul Adevărului. Răspunsul îi veni în minte: 

— Dreptate e numele tău! 

— Poţi să treci, din moment ce mă cunoști. 

| se scoase eșarfa și ritualistul îl luă de mână pe Paneb, 
pentru a-l ghida de-a lungul unui al doilea culoar, săpat în unghi 
drept față de primul. 

ÎI dezbrăcă pe colos și-i puse pe el o piele de animal sălbatic. 

— Te afli în lințoliul lui Seth, spuse maestrul de operă; lasă-te 
condus către atelierul de regenerare. 

Patru credincioși supuși de-ai lui Osiris îl ajutară pe artizan să 
urce pe o sanie și-l traseră până la o sală imensă, al cărei plafon 
se sprijinea pe zece stâlpi enormi, monolit de granit roz. 

— Ai ajuns în insula primei dimineţi, îl anunţă Nefer. Atunci 
când lumina a fost creată, a ieșit din oceanul originilor. 

Paneb fu ridicat și astfel putu contempla o admirabilă statuie 
a lui Osiris, întins pe un pat negru, pe care maestrul de operă îl 
șlefuia cu piatra de lumină. 

— Trupul celui înviat e transformat în aur, materia e 
iluminată, statuile prind viață și strălucesc precum razele 
soarelui. Tu vezi ceea ce e nevăzut și ajungi la ceea ce nu se 
poate ajunge. 

Femeia înţeleaptă udă cu apă și cu lapte un acacia plantat 
într-o movilă împodobită cu un ochi. 

— Eu fiind Isis, am grijă de fratele meu, Osiris; eu sunt femeia 
care se poartă ca un bărbat, care-l întinerește în acest Locaș al 
Aurului, pentru a trăi din lumină. 

— Pentru că ai fost acoperit cu pielea lui Seth, fără ca ea să te 
facă să dispari, constată ritualistul, fii eliberat de ea, Paneb, și 
îmbrăţișează-l pe Osiris! 

După ce-și îndepărtă linţoliul, Paneb se apropie de statuie, 
dând zeului o sărutare pe frunte. 

— Seth e cel care cunoaște secretul aurului, preciză femeia 
înțeleaptă, iar sora sa, Isis, îl face pe Osiris să treacă din starea 
de materie inertă în cea de aur viu. 

Pe măsură ce erau luminaţi de piatra pe care femeia 
înţeleaptă o orienta, patul și statuia se transformau în aur, sub 
privirea uimită a lui Paneb. 

Imitând-o pe Nephtys, „suverana templului”, Turcoaza 
împodobi gâtul artizanului cu un colier din frunze de salcie și de 
persea, şi-i puse pastile de aur pe ochi, frunte, buze, gât și pe 
degetele mari de la picioare. 

Apoi, în timp ce femeia înţeleaptă îi atingea inima cu un nod 
al lui Isis, din jasp roșu, Turcoaza îi întinse o cupă. 

— Tu, pe care acest ritual îl face asemenea lui Osiris, bea 
această otravă, pe care o vei transforma în sângele vieţii. 

Colosul goli dintr-o dată conţinutul cupei. După o senzaţie 
neplăcută de amărăciune urmă, aproape imediat, un gust de 
miere, aurul vegetal. 

— Fie să poţi strânge lumina și să poţi apuca piatra lui Maat, îi 
spuse Turcoaza, îmbrăcându-i degetele în aur, căci, de acum 
înainte, mâinile tale sunt unite cu stelele. 

Pentru prima dată, Paneb atinse piatra de lumină. 

— Fii reînviat prin aur, psalmodie femeia înţeleaptă. El îţi 
luminează faţa și respiri tot datorită lui. 

Colosul îi încredinţă piatra maestrului de operă, iar un ritualist 
îl conduse în ultima sală a sanctuarului, o încăpere vastă, în care 
se afla un sarcofag din aur. Bolta, în forma unui V inversat, era 
ornată cu un imens chip al zeiței Cer, înălțată de zeul Lumină. 

— Osiris Paneb, îi porunci maestrul de operă, așază-te în 
locașul vieţii! 

Colosul se întinse pe spate, în sarcofag. 

— Ai plecat, dar te vei întoarce, rosti femeia înţeleaptă; ai 
adormit, dar te vei trezi; ai ajuns pe ţărmul lumii de dincolo, dar 
vei trăi din nou. Fie ca oasele să-ţi fie puse, din nou, în ordine, și 
membrele refăcute. 

O liniște deplină îi dădu lui Paneb impresia că face o călătorie 
în corpul mamei sale Cer, alături de stele și de corăbiile solare. 

Apoi, femeia înțeleaptă și maestrul de operă înălţară un stâlp 
din aur, la căpătâiul sarcofagului. 

— Ridică-te, Osiris! îi ceru Nefer; cadavrul a dispărut, iar tu 
apari în aur, viu pentru vecie, căci fiinţa ta e eternă precum 
piatra de lumină. 

— Tu renaști prin puterea creatoare ce s-a născut din ea 
însăși, adăugă femeia înţeleaptă; te-a conceput în inima sa și tu 
nu te-ai născut precum oamenii. 

Doi ritualiști îl ajutară pe Paneb să iasă din sarcofag și-l 
îmbrăcară într-o tunică albă. Turcoaza îi puse pe frunte coroana 

celui drept, o panglică aurie, ornată cu doi ochi, care confirma 
„justeţea vocii” noului Osiris. 

— Îți încredinţez sufletul operei, îi spuse maestrul lui Paneb, 
dându-i un mic bloc din granit, cioplit și șlefuit perfect. 

Numele blocului, ankh, era sinonimul cuvântului „viață”. 

— Ai văzut misterele lui Osiris în locul secret al Locașului 
Aurului, îi aminti femeia înțeleaptă. Când această lume va 
dispărea, nu va mai rămâne decât stăpânul marilor mistere, cel 
care a învins moartea pentru a da viaţă. Să-ţi călăuzească 
privirea și faptele; la fel ca el, să fii foc, aer, apă și pământ, să fii 
veșnică transformare, care nu se oprește niciodată, să împaci 
partea cu întregul. Când Osiris învie, câmpiile devin fertile; el 
este negrul mâlului și verdele vegetației, dar fiinţa sa e făcută 
din aurul stelelor și strălucește ca un astru. Amintește-ți că 
fiecare parte a corpului său formează relicva majoră, păstrată în 
fiecare provincie a Egiptului, și că datoria unui artizan al 
Locașului Adevărului constă în a aduna tot ce e risipit! 

Maestrul de operă se apropie de Paneb, își puse palma 
dreaptă pe ceafa colosului, mâna stângă pe umărul drept, 
îmbrăţișându-l frățește. 

Apoi femeia înțeleaptă, Nefer, Turcoaza, Paneb și ritualiștii 
formară un oval în jurul cosciugului de aur, cu brațele întinse și 
ținându-se de mână. Pictorul se simţi străbătut de o energie 
incredibil de puternică. 

— Fie ca noul iniţiat în Locașul Aurului să se dovedească 
vrednic de sarcinile care-i vor fi încredințate! îi ură maestrul de 
operă. 

Cu obrajii mai bucălaţi decât de obicei, în urma unui dejun 
copios, Pai Pâinică-Bună plecase puţin la plimbare pe uliţa 
principală a satului, pentru a-și ușura digestia. Din cauza unei 
dureri de cap, mergea cu un pas șovăielnic, ajungând între timp 
la locuința maestrului de operă și a femeii înțelepte care, după 
cum își închipuia el, nu vor întârzia să revină în sat. 

Un amănunt neobișnuit îi atrăsese atenţia, ceea ce îl făcu să 
se oprească puțin. 

— Ce se întâmplă... 

Pai se apropie de ușa de la intrare. 

— Ce groaznic! 

Strigătul său îi atrase atenţia lui Unesh Șacalul, care scotea 
apă dintr-un vas mare. 

Se arătă și el la fel de uimit, văzând o mână roșie, 
înspăimântătoare, pictată pe lemn. 

— Ce oroare! Cine a putut, oare, să... 

— Ai observat cât de mare este? E cea a unui colos! 

— Nu mai spune prostii! Nefer nu trebuie să vadă grozăvia 
asta. S-o ștergem de pe lemn și să ne ţinem gura. 

— Și dacă se va întâmplă din nou? 

— Asta rămâne de văzut! 

t 

În acest al cincilea an de domnie a lui Sethi al II-lea, iarna, 
prea rece, fusese înlocuită cu o primăvară prea caldă. Canicula 
se făcea simțită în Teba, ucigătoare, obligându-i pe proprietarii 
de măgari să dubleze cantitatea de apă livrată în satul ale cărui 
ulite fuseseră acoperite cu ramuri de palmier, pentru a-i da 
puțină răcoare. 

Cel mai puțin afectat era Paneb cel Zelos, a cărui putere 
creatoare, era, parcă, mai mare ca niciodată; mulțumit să 
constate că însuși diavolul de fiu-său se sacrifica pentru 
plăcerile siestei și că dulcea sa Selena răsfăţată de Uabet cea 
Pură se făcea pe zi ce trece mai frumoasă, colosul îl însoțise pe 
maestrul de operă pe malul drept, pentru a da ajutor echipei din 
stânga să termine altarul în aer liber, consacrat treimii tebane. 

Șeful de echipă Hay îl privi cu alţi ochi decât până atunci. 

— Fii binevenit printre inițiații din Locașul Aurului, Osiris 
Paneb! Din păcate, am fost nevoit să rămân aici și să conduc 
confreria în lipsa maestrului de operă și a femeii înțelepte, dar, 
pe calea gândului, am trăit și eu ceremonia din Abydos. 

— Câteva ore atât de intens trăite! 

Hay zâmbi. 

— Ritualul a durat nouă zile. 

Paneb se întoarse către Nefer. 

— Imposibil! 

— Cine altul decât Osiris, stăpânitorul timpului, putea să-l 
desființeze? 

Altarul era aproape gata și pictorului nu-i mai rămăsese decât 
să coloreze unele basoreliefuri, sculptate într-un admirabil stil 
clasic, demne de cele ale lui Sethi | și Ramses cel Mare. O 
energie reînnoită îi însuflețea mâna, mai precisă și mai rapidă ca 
niciodată; ajutat de liniștea deplină a acestor locuri, Paneb dădu 
viaţă scenelor de ofrandă, colorându-le în nuanțe calde și 
luminoase. 

Tt 

Deși Sethi al Il-lea se mișca din ce în ce mai greu, ținuse cu 
tot dinadinsul să celebreze el însuși primul ritual desfășurat în 
altarul din Karnak. Glorifică prezenţa lui Amon cel Tainic, a lui 
Mut, mama cosmică, și a copilului-zeu, Khonsu. Marea soţie 
regală stătuse alături de monarh, protejându-l cu o forţă 
magică, ajutându-l astfel să simtă forța necesară pentru a 
rezista până la sfârșitul ceremonialului. 

— Această construcţie e splendidă, îi spuse monarhul 
maestrului de operă; într-o bună zi, atunci când Karnak va înflori 
așa după cum plănuiesc zeii, ea va deveni una dintre capelele 
marelui templu, în care va fi venerată, în continuare, treimea 
creatoare. Mobilierul meu funerar e gata, Nefer? 

— Voi finisa eu însumi capacul sarcofagului principal, în timp 
ce bijutierul va termina sceptrele. 

— Grăbiţi-vă, zilele-mi sunt numărate! 

În timp ce regele se îndepărta, fiind dus la palat într-o litieră, 
Tausert i se adresă Tăcutului: 

— Aţi reușit să-mi găsiţi un loc în Valea Reginelor? 

— Încă nu, Maiestate! 

— Care e cauza acestei întârzieri? 

— Femeia înțeleaptă crede că trebuie să așteptăm un 
moment favorabil, fără să ne grăbim. 

— Și dacă v-aș porunci să-mi săpaţi locul de veci alături de cel 
al lui Nefertari? 

— M-aș supune, desigur, dar atâtea incidente ne-ar împiedica 
lucrul, încât am fi obligaţi să ne lăsăm păgubași. 

— Spuneţi-mi-o fără ocolișuri, maestre de operă: aș putea fi 
victima unui blestem? 

— Nu aceasta este părerea femeii înțelepte, Maiestate; ea 
crede doar că e nevoie de răbdare pentru a vedea vălul 
ridicându-se. 


3 Mormântul lui Sethi al II-lea poate fi văzut și astăzi la Karnak. (n.a.). 

Cancelarul Bay făcu bucățele lunga scrisoare pe care i-o 
adresase regina Tausert, căci conţinea un secret de stat, pe 
care niciun curtean nu trebuia să-l afle: regele Sethi avea să se 
stingă în curând. O singură persoană îi putea urma la tron, 
capabilă să evite o criză gravă: marea soţie regală însăși. 

Dar Tausert se afla acum la Teba și nu accepta să-și 
părăsească soţul pentru a se reîntoarce în capitală. Cancelarul 
Bay trebuia să se afle în prima linie, cu o misiune clară: să 
împiedice iscarea unor noi neînţelegeri și să taie calea vreunui 
ambițios care, de această dată, ar încerca să ocupe Nordul și 
apoi să-și extindă dominaţia asupra întregii țări. 

Era nevoie ca Tausert să revină cât mai repede și să fie 
încoronată Pharaon, precum multe alte femei dinaintea ei. Dar 
cancelarul nu-și făcea iluzii: regina nu-și va părăsi soțul în clipa 
acestei încercări grele și va avea grijă ca ritualurile funerare să 
se desfășoare exemplar. In ciuda insistenţei lui Bay, regina avea 
să rămână la Teba atât cât va fi necesar, fără să se poată opune 
în mod direct complotului ce se va pune la cale, fără doar și 
poate. 

Pentru a-l face imposibil, exista o singură soluţie: să 
încoroneze un faraon incapabil să-și asume pe de-a-ntregul 
funcția, astfel încât Egiptul să fie guvernat de o regentă, marea 
soție regală Tausert. Și cancelarul găsise deja candidatul ideal: 
tânărul Siptah. 

Neaparţinând nici unui clan, acesta nu va nemulțumi pe 
nimeni. Și, oare, cine se va teme de acest adolescent 
bolnăvicios, atât de străin de jocurile crude ale puterii? 

Se impunea o prioritate: să grăbească formarea lui Siptah, 
pentru a putea rezista loviturilor răuvoitoare. Folosind o scriere 
criptografică, Bay îi scrise reginei, încercând s-o liniștească prin 
cuvinte mascate. 

Tt 

Cuplul regal îi invitase pe maestrul de operă și pe femeia 
înţeleaptă să ia masa împreună, la palatul din Karnak. Sethi al Il- 
lea nu apăruse decât pentru câteva clipe, la începutul mesei, 
pentru a-și exprima regretul de a nu fi putut sărbători, în sat, 
împreună cu artizanii, terminarea locului său de veci. Monarhul 
nu se mai simţea în stare să traverseze Nilul. Făcuse eforturi 
mari doar pentru a ieși din cameră; împotriva sfaturilor 

medicilor săi, se ridicase totuși, pentru a-i saluta pe Nefer și pe 
Clara, care dădeau ultimelor sale zile o seninătate nesperată. 

Femeia înţeleaptă avea convingerea că-l vedea pe Sethi al Il- 
lea pentru ultima oară; chiar Tausert îi simţise tulburarea. 

— Regele nu se teme de moarte, declară regina; la Teba, a 
trăit zile fericite și liniștite, în mare parte datorită vouă. Fiţi 
siguri că n-o voi uita. 

— Dacă experienţa mea medicală vă poate fi de folos... 

— Prea târziu, Clara! Soţul meu nu mai primește niciun 
tratament; nu ia decât calmante, pentru a-i ușura suferinţa. 
Organele vitale sunt grav afectate; niciun medicament nu l-ar 
mai putea salva. 

— Confreria a pregătit toate simbolurile necesare călătoriei lui 
Pharaon către paradisul din Lumea Cealaltă, preciza maestrul de 
operă. 

— Regele e conștient de toate acestea și nimic nu-l 
consolează mai mult. Dar există o întrebare pe care nu 
îndrăzniţi să mi-o puneţi: care va fi viitorul monarhiei și, prin 
urmare, cel al Locașului Adevărului? Situaţia se anunţă a fi 
complexă, dar mă voi strădui s-o stăpânesc. Nu vă temeti, 
confreria va rămâne o instituţie de bază și artizanii vor continua 
să lucreze ca și până acum. 

Nefer cel Tăcut și soția sa mai rămăseseră un timp în grădina 
palatului, plimbându-se pe aleile înflorite și așezându-se, apoi, 
pe scaune cu picioare care aveau forma labelor de leu, sub un 
rodiu cu frunze netede și lucioase. Mână în mână, cu fața 
mângâiată de briza nordului, priveau în tăcere un bazin în care 
lotușii albi își deschideau florile. 

Două rațe sălbatice zburară pe deasupra lor. Întruchipare a 
fidelității conjugale, străbăteau văzduhul de parcă ar fi stăpânit 
întreaga boltă cerească. 

In aceeași clipă, Nefer și Clara își amintiră de prima lor 
întâlnire, în vremea când erau atât de departe și totodată atât 
de aproape de Locașul Adevărului; viaţa nu le-ar fi putut oferi un 
destin mai frumos decât acela de a se consacra, fără ezitare, 
acestei confrerii, menite să dea lumină materiei. 

— Îţi amintești, Clara, cât de timid eram? Îmi era atât de 
teamă, încât nici nu îndrăzneam să-ţi vorbesc! 

— Nu mi-au plăcut niciodată bărbaţii prea îndrăzneţi, iar tu nu 
m-ai cucerit chiar din primul moment. Sau nu chiar de tot! 

— Eu sunt un om aspru, nu prea fac confidenţe și mi-ar fi 
plăcut să te răsfăț mai mult... lartă-mă dacă n-am știut cum să 
mă port! 

Cu ochii săi albaștri, în care licărea o lumină de care Nefer 
continua să fie îndrăgostit nebunește, Clara îl privea cu pasiune 
și cu dragoste. 

— Nimeni și nimic nu ne-a despărțit vreodată și nici măcar un 
fir de iarbă nu s-ar putea strecura între noi. Când ai parte de o 
asemenea fericire, trebuie să le mulțumești în fiecare dimineaţă 
zeilor și strămoșilor, pentru generozitatea lor. 

Razele de soare fremătau printre frunzele rodiului. 

— Funcţia mea nu mă lasă, șopti Nefer, dar mi-ar plăcea atât 
de mult să rămân aici, cu tine, în vecii vecilor... 

— Eternitatea nu înseamnă și o seară de primăvară ca 
aceasta? 


t Capitolul 71 


— Mai am să-ţi spun un singur secret, îi mărturisi maestrul de 
operă lui Paneb: locul în care se află piatra de lumină! 

Inima colosului începu să bată mai repede. 

— Cum ţi-aș putea mulțumi pentru tot ce mi-ai dat? 

— Nu-mi fac decât datoria, Paneb; fiindcă ai fost iniţiat în 
misterele Locașului Aurului, trebuie să-l cunoști și pe cel mai 
important dintre ele! 

Cei doi bărbaţi mergeau încet pe ulița principală a satului, ca 
și când ar fi purtat o discuţie în legătură cu o lucrare pe care o 
aveau de făcut! 

— Te-ai întrebat unde se află piatra de lumină? 

— Niciodată, îi răspunse Paneb; doar tu trebuie să știi, așa că 
n-am avut niciodată intenţia să împart cu tine această 
responsabilitate. 

Drumul pe care-l apucă maestrul de operă îl miră pe fiul său 
adoptiv. 


Când se opri pentru a-i arăta comoara pe care trădătorul o 
căuta în zadar de atâţia ani, Paneb înțelese că Nefer cel Tăcut îi 
dăduse totuși semnalmente preţioase. 

— Doar nu se află aici... 

— Ar putea piatra să se afle în altă parte? 

— Nu, sigur că nu... 

— Ai o calitate rară, Paneb: dorești să cunoști, dar nu ești 
curios! Datorită acestei pietre, vei ști că timpul și spațiul 
formează un tot, că vidul luminos este viu și creează permanent 
materiale de construcţie, că universul aspiră și expiră, fiind 
cuprins în întregime în lumina pietrei. În Locașul Adevărului, 
atingerea acestei cunoașteri nu poate fi lipsită de consecințe. 

Nefer și Paneb făcură cale întoarsă către mijlocul satului. 

— ȘI... care sunt aceste consecințe? 

— Am trecut de cincizeci de ani, Paneb, și nu mai am vigoarea 
tinereţii! Dacă instinctul nu mă înșală, confreria noastră mai are 
încă mult de lucru de acum înainte; de aceea, se impune 
împărțirea responsabilităţilor. 

— Nu înțeleg. 

— Hay conduce magistral echipa din stânga, dar am nevoie 
de un asemenea maestru și pentru echipa din dreapta. Și tu vei 
fi acela, Paneb! 

Colosul iubea trăsnetul, dar cel care se abătuse acum asupra 
lui îl lăsa fără suflare. 

— Nu... nu știi ce spui! 

— Ai aproape patruzeci de ani, cunoști toate tehnicile artei de 
a construi, excelezi în propria artă și ai fost iniţiat în Locașul 
Aurului... La urma urmelor, n-am de ales! Orice maestru de 
operă al Locașului Adevărului ar fi luat aceeași hotărâre. 

— Dar e imposibil, eu... 

— Dai înapoi și asta nu îţi stă în fire, Paneb! 

Lovit în mândria sa, colosul își încleștă pumnii. 

— Tu mă cunoşti mai bine decât oricare altul, maestre de 
operă; mă vezi tu pe mine șef de echipă? 

— Doar știi că nu obișnuiesc să glumesc cu asemenea lucruri! 

Până și Orătania Nesuferită îl ascultase cu atenție pe Paneb. 
Cât despre Uabet cea Pură, visa cu ochii deschişi, în timp ce-și 
legăna fetița. 

— Şef de echipă... Chiar maestrul de operă a hotărât? 


— Mă crezi un incapabil? 

— Nu, nici vorbă! Dar vei mai avea timp să te ocupi de copii și 
de soţia ta? Cu energia pe care o ai, o să ne dublezi ritmul 
muncii! 

— N-avea grijă, există reguli pe care nimeni nu le poate 
schimba. 

— Nefer nu se înșală, spuse Uabet cu emotie și mândrie. 

— Trebuie să accepte și tribunalul... 

— Dacă Locașul Adevărului nu este în stare să-i recunoască 
pe cei care ar putea să conducă, nu va mai supraviețui multă 
vreme. 

Paneb își sărută fata pe frunte și porni să hoinărească prin 
necropola din vest. Desigur, autoritatea maestrului de operă era 
indiscutabilă, dar câţi artizani s-ar putea opune numirii fiului său 
adoptiv? Colosul se agăța de această speranţă, ca să nu creadă 
că, în curând, va trebui să dea ordine unor tovarăși care îl 
formaseră. 

Apropiindu-se de locul de veci al Tăcutului, aproape terminat, 
o zări pe Turcoaza, care stătea la soare pe niște trepte de 
piatră. Părul său lung și roșcat nu fusese niciodată atât de 
bogat. 

— Te aşteptam, Paneb! 

— De unde știai că voi veni aici? 

— Ai uitat că Hathor le-a dat preoteselor sale însușirea de a 
prevedea faptele? 

— Asta înseamnă că tu știi tot ce mi se întâmplă! 

— După câte văd, spuse ea zâmbind, aș putea să jur că ţi-ai 
găsit un adversar pe măsură... Pe tine însuţi, desigur! Nu spera 
să păcălești destinul, fugind! Puterea pe care ţi-a dat-o Seth 
trebuie folosită, ca o răsplată, în folosul altora. Dacă nu, ea te va 
distruge! 

— Sufletul lui Sethi al II-lea și-a luat zborul către cer, îi anunță 
scribul Mormântului pe săteni, și a ajuns pe tărâmul de lumină; 
unindu-se cu discul solar, l-a întâlnit pe creatorul său. Fie ca 
acest suflet să strălucească în continuare, iar cerul să rămână 
senin, în așteptarea unui nou Horus. 

Vestea sosise chiar în ziua în care Kenhir convocase tribunalul 
Locașului Adevărului, pentru ca acesta să aprobe sau să 
respingă numirea lui Paneb ca șef al echipei din dreapta. 

— Regina Tausert mi-a dat asigurări asupra viitorului nostru, 
preciză Tăcutul; la fel ca regele defunct, ea consideră că 
această confrerie are un rol primordial. 

— Poate că va trebui să depunem, din nou, jurământul, 
sugeră Kenhir. 

— Nici vorbă, spuse categoric maestrul de operă; sper că noul 
șef de echipă va lua parte la pregătirea funeraliilor regelui. 

Adunarea satului se afla, așadar, reunită în curtea 
neacoperită a templului lui Maat și al lui Hathor, sub conducerea 
scribului Mormântului. 

— Aprob hotărârea și alegerea maestrului de operă, declară 
Kenhir. Se opune vreunul dintre voi? 

Hay, șeful echipei din stânga, ceru cuvântul. 

— L-am observat pe Paneb încă de la intrarea lui în confrerie. 
Ca fiecare dintre noi, îi cunosc defectele, dar îl cred capabil să-și 
asume funcţia pe care Nefer cel Tăcut dorește să i-o 
încredințeze. 

Femeia înţeleaptă aprobă printr-o simplă privire. 

— l-ai consultat pe membrii echipei tale? îl întrebă maestrul 
de operă pe Hay. 

— S-au pronunţat, în unanimitate, în favoarea lui Paneb! 

— La fel și preotesele lui Hathor, adăugă femeia înțeleaptă. 

— Uabet cea Pură nu are nicio obiecție? se îngrijoră Kenhir. 

— Niciuna, răspunse soţia colosului. 

— Nu-mi mai rămâne decât să-i consult pe artizanii echipei 
din dreapta, pentru ca aprobarea să fie pronunțată în 
unanimitate. Aţi deliberat? 

— Era, într-adevăr, necesar? se întrebă Ched Salvatorul. Dacă 
l-am recunoscut pe Nefer cel Tăcut ca maestru de operă, n-am 
făcut-o pentru ca acesta să arate confreriei drumul cel bun, fără 
nicio preferinţă personală? Dacă el l-a ales pe Paneb cel Zelos 
ca șef de echipă, să avem încredere în această alegere! 

Ochii mari și căprui ai lui Casa-Funie străluciră de mânie și 
chipul i se schimonosi. 

— Când îl cunoști bine pe Zelos, te poţi teme ca nu cumva să 
încalce regulamentul și să nu respecte orele de muncă! Spre 
deosebire de noi, el nu știe ce e oboseala și nu ţine seama de 
slăbiciunile altora. Nu așa trebuie să fie un șef de echipă! 


— Ai făcut bine că ţi-ai exprimat părerea, interveni Pai 
Pâinică-Bună; Paneb te-a ascultat și va ţine cont de vorbele tale. 
Dar sunt ele de ajuns pentru a-i refuza numirea? 

Casa facu un gest de dispreţ. 

— Dacă l-aș fi învins pe Paneb în luptă, spuse Nakht cel 
Puternic, mi-aș fi exprimat refuzul. E bine ca noul nostru șef de 
echipă să fie cel mai puternic dintre noi și să se lupte pentru noi, 
în orice împrejurare! 

Artizanii echipei din dreapta îl aprobară pe cioplitorul în 
piatră. 

— Dar n-am auzit părerea scribului-asistent Ilmuni, observă 
maestrul de operă. 

Kenhir părea jenat. 

— Subalternul meu nu va putea avea o părere diferită de a 
mea. 

— N-ar trebui, oare, s-o exprime el însuși în faţa lui Paneb? 

Nemulțumit, scribul Mormântului fu de acord. 

Micul scrib cu faţa de rozător îl privi pe Paneb cu îngrijorare, 
ca pe o fiară gata de atac. 

— N-am de ce să mă opun hotărârilor voastre și... 

— Tu aparții acestei confrerii, drept urmare, avem nevoie de 
părerea ta. Aprobi numirea lui Paneb, da sau nu? 

Chipul palid al lui Imuni se înverzi. Ar fi putut să repună în 
discuţie această aprobare și să provoace lungi deliberări, în 
cursul cărora ar trebui să aducă argumente serioase pentru a 
motiva refuzul numirii lui Paneb. 

— Da, da... Sunt de acord cu numirea lui! 

Micul scrib se întoarse repede printre artizani, evitând privirile 
insistente ale adunării. 

Mulţumit, scribul Mormântului i se adresă pictorului: 

— Tu, Paneb cel Zelos, ești numit șeful echipei din dreapta a 
Locașului Adevărului, ai cărei membri îţi datorează, de acum 
înainte, ascultare. Vei face să prindă viaţă planul maestrului de 
operă, respectând regula confreriei și păstrând în inima ta calea 
lui Maat. Ținând seama de noile tale sarcini, vei primi o locuinţă 
mai mare, în partea de sud-est a satului, un teren în exterior și 
un supliment de hrană și de bunuri materiale. In schimbul 
acestor avantaje, timpul tău de odihnă va fi redus, vei participa 
la toate întrunirile tribunalului și vei sluji mai mult la templu. Te 

angajezi, prin jurământ, să-ţi îndeplinești îndatoririle fără nicio 
ezitare? 
— Pe viaţa lui Pharaon și pe cea a părinţilor mei adoptivi, jur! 

Olarul Beken, șeful auxiliarilor, o văzu primul, în timp ce 
scotea apă dintr-un canal. 

innebunit, lăsă urciorul să-i cadă din mână și fugi către sat, în 
ciuda faptului că era foarte gras și foarte greoi. 

— Ce-ai păţit? îl întrebă fierarul Obed, văzându-l aproape fără 
suflare. 

— Chemaţi-o pe femeia înțeleaptă... Trebuie să-i vorbesc! 

In mod obișnuit, Beken nu reacţiona așa, prin urmare, Obed îl 
luă în serios și solicită intervenţia paznicului porții. 

Șeful auxiliarilor avu de așteptat mai mult de o oră, Clara 
trebuind să îngrijească o fetiță, ale cărei canale hepatice erau 
pe cale de a se bloca. Când ieși din sat, Beken se repezi către 
ea. 

— Țestoasa... Am văzut ţestoasa zeului Pământ; era enormă 
și avea o gură mare, ca a unui puț! 

Asemănată unui pește, testoasa prevestea inundaţii; cu 
falusul său, masculul fecunda pământul. Pentru cel care citea 
semnele, ea arăta o importantă creștere a apelor. Oamenii se 
temeau să nu fie atât de însetată încât să bea aproape toată 
apa fluviului, dar, de data aceasta, îngrijorarea era de altă 
natură. 

— Nu exagerezi cumva? 

— Poate, admise olarul, dar vă asigur că gura îi era neobișnuit 
de mare și că se îndrepta grăbită către terenurile cultivate! Apoi 
a dispărut... 

— A mai văzut-o cineva? 

— Nu, eram singur... Dar vă jur că e adevărat! 

— Sunt sigură, Beken, și voi anunţa autoritățile! 

Generalul Mehy nu putea să-și creadă urechilor. 

— Ești sigur de veștile pe care mi le aduci? îl întrebă el pe 
ofițerul care se întorcea de la Pi-Ramses. 

— Tânărul Siptah e cel care a fost ales ca Pharaon de către 
consiliul înțelepţilor și cu aprobarea reginei Tausert. 

— Cine e ăsta? 

— Un protejat al cancelarului Bay. 

— N-are nicio noimă! Nimeni nu-l cunoaște pe acest Siptah, 
iar cancelarul nu e decât un visător. 

— Se pare că noul monarh are calităţi excepţionale, apreciate 
de cei de la curte. 

Mehy continua să fie sceptic. Tausert n-ar renunţa niciodată la 
putere, care, de altfel, i se cuvenea, dar, dacă ar fi fost 
proclamată Pharaon, ar fi întâmpinat o puternică împotrivire. Și, 
pentru a evita această situaţie, urcase pe tron un om de paie, în 
spatele căruia avea să se ascundă de ostilităţi. 

— Femeia înţeleaptă dorește să vă vadă. Se pare că e urgent! 

Mehy o primi îndată. 

— Următoarea inundație va fi periculoasă, îl anunţă ea; ar 
trebui să luăm măsuri pentru a evita o catastrofă! 

— Pe ce indicii vă bazați? 

— Pe apariţia unei țestoase gigantice. 

Generalul se miră. 

— Nu este un argument cam... neserios? 

— Această prevestire nu ne-a înșelat niciodată! Din fericire, 
șeful auxiliarilor a văzut-o și m-a anunțat imediat! 

— N-ar fi mai bine să așteptăm observaţiile specialiștilor? 

— Va fi prea târziu, iar Teba riscă să fie grav afectată. Dacă 
refuzaţi să interveniţi, voi cere audienţă la regina Tausert! 

Mehy se simţi în pericol: risca să fie acuzat de neglijenţă. 

— Hai să mergem împreună! Tehnicienii nu-mi vor da 
ascultare și, fără îndoială, cuvântul vostru va avea mai multă 
greutate în faţa Maiestăţii Sale decât al meu. 

t 

Tausert se pregătea să prezideze un mare consiliu, pentru a-i 
anunța pe demnitarii tebani că va părăsi cetatea lui Amon de 
îndată ce vor lua sfârșit funeraliile. 

Un șambelan îi aduse la cunoștință sosirea generalului și a 
femeii înțelepte. Regina acceptă să-i primească. 

Generalul o lăsă pe soţia maestrului de operă să-și expună 
temerile, sperând că regina le va considera ridicole; dar reacţia 
lui Tausert îl dezamăgi. 


— Nu trebuie să neglijăm un asemenea avertisment. Generale 
Mehy, cei mai mulţi dintre oamenii dumneavoastră vor trebui 
să-și pună serviciile la dispoziţia responsabilului digurilor, pe 
care să le consolideze de urgenţă. Ba mai mult, veţi trimite un 
mesaj fiecărui șef de provincie și vă veţi îngriji ca toţi ţăranii 
care muncesc pe terenuri joase să fie puși la adăpost în satele 
construite pe dealuri. 

— Este o treabă grea, Maiestate, și... 

— Acesta este și motivul pentru care v-o încredințez. 

— AȘ putea măcar să asist la marele consiliu? 

— Nu, nu pierdeţi nicio secundă! lată totuși care sunt cele mai 
proaspete noutăţi: Siptah va fi încoronat Pharaon de îndată ce 
maestrul de operă din Locașul Adevărului va sigila ușa 
mormântului soțului meu, Sethi al II-lea. Eu voi fi regentă până 
în ziua în care noul rege va fi capabil să guverneze. La treabă, 
generale! Grăbiţi-vă! 

Din păcate, constată Mehy, regina o ţine pe femeia înțeleaptă 
mereu în preajma ei; de ce magii se mai făcea vinovată 
vrăjitoarea asta? Din fericire, nu era departe ziua în care 
moartea lui Nefer cel Tăcut o va distruge pe soţia sa, lipsind-o 
de toate puterile. 

— Doriţi să vorbim între patru ochi, nu-i așa? 

— Îmi citiţi gândurile, Maiestate! 

— Dacă se  adeverește această prevestire groaznică, 
nenorocirea va cruța Egiptul doar datorită intervenţiei voastre, 
iar eu îmi voi salva tronul. Vă voi fi foarte îndatorată, Clara! 

— Nu plecaţi din Teba, Maiestate! 

Regina se enervă. 

— Îmi cereţi prea mult! Peste zece zile, mumia soţului meu va 
fi depusă în sarcofag; și atunci, va trebui să mă întorc urgent la 
Pi-Ramses. Dacă nu, totul va fi un haos. 

— Chiar dacă plecaţi astăzi, nu veţi scăpa de furia apelor și 
veţi pieri, înecată! Nu am niciun alt argument pentru a vă reţine 
și-i rog pe zei să-mi ascultați sfatul. 

t 

Apele fluviului au crescut, revărsându-se cu o violență în- 
spăimântătoare. 

Mai multe diguri au fost sparte, câteva vite au pierit, dar, 
datorita măsurilor luate, toţi oamenii au scăpat cu viaţă. Soldaţii 


338 


lui Mehy le-au dat o mână de ajutor ţăranilor care se 
refugiaseră, urcându-se în vârful palmierilor. 

Când Seth încetă să mai agreseze luna, ochiul stâng al fratelui 
său, Horus, aceasta începu să crească din nou. În curând, discul 
de argint strălucea din nou, întreg, imagine a Egiptului 
nevătămat, format din toate provinciile sale. 

Lovită de un val uriaș, corabia reginei eșuase; însă Tausert, 
care alesese să rămână la Teba, era teafără. În templul din 
Karnak, celebrase ofranda celor două oglinzi de aur și de argint, 
soarele și luna, pentru ca lumina reflectată în ele să îndepărteze 
efectele nefaste ale acestei inundaţii. 

Aducând cu ele mâl de culoare roșie, valurile se potoliseră 
încetul cu încetul. Tebanii, precum ceilalţi locuitori ai Egiptului 
de Sus, puteau acum să navigheze, atenţi să nu fie prinși în 
vreun vârtej. 

Stăpânindu-și furia împotriva cancelarului Bay care, neținând 
cont de scrisoarea ei, o trădase, ajutându-l să urce pe tron pe un 
tânăr necunoscut, Tausert se dusese în sat pentru a-i mulțumi 
femeii înțelepte că i-a salvat viața și maestrului de operă, pentru 
perfecta desfășurare a funeraliilor lui Sethi al II-lea. 

Hotărâse să nu se mai recăsătorească. Se zvonea, deja, că 
are diverși amanți și fiecare curtean se aștepta să-și aleagă un 
nobil teban cu care să formeze un cuplu regal, îndepărtându-l pe 
Siptah și luând din nou puterea. Nedând atenţie bârfelor, 
Tausert nu făcea dezminţiri; proști și ambiţioși, aveau cu toții 
nevoie de această hrană stricată. Secretul ei nu trebuia să-l afle 
nimeni: îi va rămâne credincioasă lui Sethi al II-lea, bărbatul pe 
care îl iubea, chiar și dincolo de moarte. 

După ce-i adusese omagiu lui Maat în sanctuarul său din 
Locașul Adevărului, Tausert mergea alături de Clara pe ulița 
principală. 

— Cancelarul Bay m-a trădat, i se destăinui ea femeii 
înțelepte, dar a scos Egiptul dintr-o criză gravă; cine ar fi putut 
să prevadă că inundația mă va reţine la Teba și că era nevoie de 
un rege, pentru a înăbuși ambițiile clanurilor? Crezusem că 
înţeleg de ce nu-mi găseaţi niciun loc în Valea Reginelor: pentru 
că aveam să ajung Pharaon. Dar mă înșelam... Siptah e cel care 
domnește, iar eu nu sunt decât regentă. În acest caz, va 
accepta Hathor să mă primească printre regine? 

— Nu, Maiestate; m-am dus din nou în acele locuri, dar 
raspunsul e același. 

t 

Cancelarul Bay își permitea, în sfârșit, o seară de odihnă, 
singur în biroul său din palat, înconjurat de dosare. Egiptul avea 
un faraon și, contrar temerilor cancelarului, nimeni nu se 
opusese urcării pe tron a tânărului Siptah, care suferise mult din 
punct de vedere fizic în timpul nesfârșitului ceremonial de 
încoronare. Dar protejatul marelui preot al lui Ptah reușise să 
treacă peste această încercare, înainte de a fi numit Pharaon, în 
aclamațiile celor de față. Nimeni nu se temea de el, fiecare 
credea că adevăratul stăpân al ţării va fi cancelarul, în urma 
înfrângerii ambiţiei lui Tausert, aceea care nu mai avea decât un 
rol secundar. 

Dar se înșelau cu toții. 

Bay avea pentru regină o admiraţie fără margini, iar pentru 
Siptah, multă dragoste. Tausert va guverna, Siptah va fi un bun 
gestionar, riguros și cinstit. Îi va servi drept paravan văduvei lui 
Sethi, ai cărei dușmani erau influenţi și numeroși. Și, după ce își 
va aduce probele sale, Tausert, precum ilustra Hatcepsut, va fi 
ridicată la demnitatea supremă. 

Cancelarul avea o singură dorinţă: să-i explice totul lui 
Tausert, dovedindu-i că n-a trădat-o, ba, dimpotrivă, i-a rămas 
credincios. 

Când Serketa se întâlni din nou cu trădătorul, viitorul i se păru 
mult mai promiţător. Regina Tausert tocmai părăsise Teba 
îndreptându-se către Pi-Ramses și nimeni nu se îndoia de faptul 
că, odată ajunsă în capitală, va face tot ce va putea să se 
răzbune pe Bay și să scape de Siptah, regele-fantomă. 

Și atunci, numai generalul Mehy se va remarca, singurul 
punct de stabilitate în jurul căruia se vor strânge conducătorii, 
atât în Nord cât și în Sud. 

— Ti-am adus ce mi-ai cerut, îi spuse ea trădătorului, dându-i 
o fiolă. 

— Sunteţi sigură de eficacitatea produsului? 

— Fii fără grijă! 

— În cât timp își face efectul? 

— Cam într-o oră. Să înţeleg că ești gata să treci la fapte? 

— Mi s-a ivit o ocazie excelentă... 

— Dacă reușești, vei fi bogat. 

t 

Perioada de doliu luase sfârșit și confreria putea, așadar, să 
sărbătorească numirea lui Paneb cel Zelos ca șef al echipei din 
dreapta. Banchetul promitea să fie cu atât mai vesel cu cât, de 
la primirea funcţiei sale, colosul îi asigurase pe cei mai 
îngrijoraţi că se va conforma în mod riguros regulamentelor, 
asupra cărora scribul Mormântului veghea, de altfel, cu mare 
grijă. 

Paneb condusese, cu o măiestrie desăvârșită, operaţiunea de 
introducere a sarcofagului în mormântul lui Sethi al II-lea și 
examinase, unul câte unul, toate obiectele care aveau să 
însoțească sufletul regelui în lumea de dincolo. Uneori, 
autoritatea sa părea exagerată, dar, pentru că întotdeauna 
cerea mai mult de la el însuși decât de la ceilalți, nimeni nu 
avea nimic de obiectat. 

Fiindcă numirea unui nou șef de echipă era un eveniment 
excepţional, felurile de mâncare aveau să fie memorabile: 
cotlete de vită, mai multe feluri de pește, piure de legume, 
brânză proaspătă, de mai multe feluri, prăjituri cu miere, bere 
tare și vinuri din cele mai vestite podgorii. 

Nefer cel Tăcut și soţia sa apreciau bucuria simplă și trăită din 
tot sufletul de către locuitorii satului, inclusiv de maimuţica 
verde, Fermecătoarea, Orătania Nesuferită și Negruțu', care se 
îndopase cu carne în așa hal, încât adormise la picioarele 
stăpânului său. 

Uneori cam nesărate, glumele porneau din toate părțile; până 
și cei mai aprigi adversari ai lui Paneb, Casa-Funie și Nakht cel 
Puternic, renunțaseră la antipatia lor, felicitându-l cu căldură. 

— La urma urmelor, îi spuse Nakht, ai căzut în plasă: noi 
putem să ne bucurăm de promovarea ta, dar tu, nu prea! De 
câte ori un membru al echipei va avea un necaz, va pronunţa un 
singur nume: Paneb! Nu e șeful răspunzător de greșelile 
subalternilor săi? 

— Nu prea îmi convine, dar trebuie să recunosc că ai 
dreptate! 

Aperti, care băuse bere fără știrea părinţilor săi, adormise, 
căzut pe un taburet; după ce alergaseră de mii de ori în jurul 
mesei celei mari, ceilalţi copii, amețiţi de atâta joacă, începeau 
să aţipească. 

Mai mândră de soţul ei decât îndrăznea s-o mărturisească în 
fața preoteselor lui Hathor, Uabet cea Pură își luă fetița în braţe 
și plecă prima de la masă, urmată curând de celelalte 
gospodine. 

Înainte de a se întoarce acasă, maestrul de operă îl îmbrăţișă 
pe fiul său adoptiv. 

— Avem încă mult de lucru, Paneb; de îndată ce sărbătorirea 
va lua sfârșit, vom vorbi despre asta cu Hay și cu scribul 
Mormântului. 

Când Nefer și femeia înţeleaptă se ridicară să plece; Renup 
cel Jovial îi aduse colosului o frumoasă amforă conţinând pe 
puţin trei litri de vin. 

— Un vin excepţional din pivniţa lui Kenhir, pe care l-am 
desfăcut acum o oră... la miroase! 

Paneb recunoscu, desigur, că vinul, producție din ultimul an 
de domnie al lui Ramses al II-lea, avea un buchet extraordinar. 

— Fă-ne onoarea, șefule de echipă, și degustă această 
minunăţie, în sănătatea noastră! îi propuse Nakht cel Puternic. 

Colosul nu se dădu înapoi din faţa acestei provocări și goli 
amfora din câteva sorbituri. 

— Viaţă lungă lui Paneb! strigă Pai Pâinică-Bună, al cărui 
entuziasm molipsitor îi cuprinse pe toţi ceilalţi. 

t 

Satul era adormit, dar Paneb nu se îndura să plece acasă. 
Fără să fie beat, simțea o durere ciudată și spera că răcoarea 
nopții îl va face să-și revină. Dar inima îi bătea neregulat, simțea 
transpiraţia curgându-i pe spate și vedea cerul străbătut de linii 
roșii, albastre și verzi. 

Apoi fu cuprins de o furie de nestăpânit, fără voia lui, distruse 
un perete cu pumnii și simţi dorinţa să distrugă o casă. Atunci 
înțelese că era posedat de un demon. 

Singur, nu se simțea în stare să scape. Cu pași hotărâți, se 
îndreptă către locuinţa maestrului de operă, convins că femeia 
înţeleaptă va reuși să-l vindece cumva. 

Ulița dansa înaintea ochilor săi, împărțindu-se în alte zece 
ulite, în timp ce, sub picioarele sale, se deschideau hăuri, gata 
să-l înghită. 

Pentru o clipă, se simţi paralizat, apoi continuă să meargă. 

Da, asta era ușa! 

Făcând un efort imens, Paneb încercă s-o spargă cu o piatră. 

— Deschide-mi, Nefer, sau vei muri chiar în noaptea asta! 

Pictorul nu-și mai recunoștea propria voce, nu mai știa nici ce 
spune, nici ce face. 

Ușa se deschise. 

— Paneb! se miră Nefer. Ce-ai pățit? 

— Nu te văd și te aud prost... 

Maestrul de operă îl sprijini pe fiul său adoptiv, îl conduse în 
casă și îl ajută să se așeze în prima încăpere, fără să-l observe 
pe scribul-asistent Imuni care, de departe, asistase la această 
scenă. 

Trezindu-se imediat, Clara veni și se aplecă asupra colosului. 
Îi examină ochii, îi luă pulsul, îi ascultă bătăile inimii și îi palpă 
stomacul. 

— Paneb a fost otrăvit, decise ea. Cred că a fost un amestec 
de mandragoră, laur aromat și lotus. 

— Viaţa îi este în pericol? 

— Nu cred, dar va trebui să vomite. Dacă nu, va avea alte 
halucinaţii și va deveni periculos! 

Clara reuși să dezintoxice organismul pacientului său, folosind 
produsele bănuite, dar într-o doză infimă. 

În zorii zilei, Paneb își reveni. Nu-și mai amintea nimic. 

t 

Cancelarul Bay se prosternă în fața reginei Tausert, abia 
sosită la Pi-Ramses. 

— Maiestate, cât sunt de fericit... 

— Condu-mă la palat, pentru a-i prezenta un omagiu 
faraonului, înainte de a mă izola pentru totdeauna în 
apartamentele mele. 

— Nu, Maiestate, nu asta e dorința lui Siptah și nici a 
Egiptului. Tot ce am făcut a fost pentru țară și pentru Maiestatea 
Voastră. 

Tausert ascultă explicațiile cancelarului și, simțindu-i emoția, 
nu se îndoi de sinceritatea acestuia; dar când intră în palat, 
regina critică strategia lui Bay. 

— Recunosc că venirea la tron a lui Siptah ne-a scutit de o 
criză gravă; dar, dacă el vrea să domnească, regența mea va fi 
iluzorie. 

— Nu așa va proceda tânărul rege, sunt sigur! 

— In ciuda experienţei tale, cancelare, nu ești, oare, victima 
unei naivităţi surprinzătoare? 

N-a fost nevoie ca regină să ceară o audienţă, căci Siptah 
însuși, îmbrăcat ca un simplu scrib, îi ieși în întâmpinare, 
șchiopătând, și se înclină în faţa ei. 

— Cancelarul și cu mine vă aşteptam cu nerăbdare, 
Maiestate! Am impresia că sunt jucăria unor forţe necunoscute, 
pe care numai Maiestatea Voastră le poate domoli. Dubla 
coroană este prea grea pentru capul meu și n-am altă ambiţie 
decât să ascult de suverana care va ști să domnească în 
această țară! 

Uimită, Tausert se întrebă dacă adolescentul era tot atât de 
sincer ca și cancelarul sau dacă nu cumva atinsese culmea 
ipocriziei. Pentru a se lămuri, va fi de ajuns să lucreze câteva 
zile cu el. 

— Un faraon trebuie să dea legi prin care să lupte împotriva 
nedreptăţii și care să fie în spiritul legii lui Maat, atât pentru cei 
bogaţi, cât și pentru cei săraci. La ce v-aţi gândit? 

— La nimic, Maiestate, căci nu mă simt în stare să iau hotărâri 
de o asemenea importanţă; dar am pregătit niște dosare, 
datorită cărora veţi înțelege, poate, mai bine ce este de făcut 
mai departe! 

Spre nemulţumirea multor curteni care sperau într-o violentă 
înfruntare dintre Siptah și Tausert, regele și regina se retraseră 
într-un birou, de unde nu ieșiră decât pentru a anunţa, prin 
cancelar, o serie de măsuri economice și sociale. Atât miniștrii, 
cât și populaţia le primiră cu satisfacție, începând să creadă că 
acest cuplu ciudat, format dintr-o văduvă și un infirm, nu era 
lipsit de înţelepciune. 

Tausert stătea la umbră, în grădina palatului, mângâind o 
pisică pătată asemănătoare unui tigru, pe care o învățase să 
respecte păsările. Era momentul să aibă o întrevedere cu Bay, 
prima de la întoarcerea sa în capitală. 

Pentru a-și ascunde emoția, cancelarul avea atitudinea unui 
înalt funcționar. Refuza să recunoască sentimentele pe care le 
nutrea față de această femeie inaccesibilă. 

— Am crezut că m-ai trădat, Bay, dar m-am înșelat! Egiptul îţi 
datorează mult! 

— Maiestate... Eu mi-am făcut datoria și nimic mai mult! 

— L-ai făcut pe Siptah să aibă o pregătire cu totul 
remarcabilă. E ca și fiul meu și, împreună, vom sluji interesele 
celor Două Ținuturi. Transmite-i maestrului de operă din Locașul 
Adevărului ordinul de a-i pregăti locul de veci și templul pentru 
milioane de ani faraonului Siptah; doar știi că numai aceste 
monumente îi vor putea consolida tronul. 

— Îi voi scrie imediat maestrului de operă. 

Tausert îl lasă pe cancelar să plece, fără să-i destăinuie faptul 
că avea de gând să-i dea o recompensă fabuloasă, pe care nu 
și-ar fi putut-o închipui nici în visurile sale cele mai îndrăznețe. 

Maestrul de operă, femeia înțeleaptă și Fened Nasul căzuseră 
de acord asupra amplasamentului locului de veci al lui Siptah în 
Valea Regilor, în apropierea celui al lui Sethi al II-lea, puţin mai 
la nord-vest. Purtând șorţul de aur, Nefer cel Tăcut dădu prima 
lovitură în stâncă, folosindu-se de un baros și de o daltă din aur; 
apoi, noul șef al echipei din dreapta folosi marele târnăcop, 
purtător al focului din cer. 

Lui Paneb îi revenea sarcina de a conduce construirea și 
ornarea unui mormânt, conform planului îndrăzneţ conceput de 
Nefer. 

— Calcarul e de bună calitate; nu vom avea nicio surpriză 
neplăcută! 

— E totuși bine să fii prudent, îl sfătui Tăcutul; roca este 
uneori capricioasă. Dacă ești prea sigur de tine, poţi face greșeli 
ireparabile! 

— Am încredere în faleza asta; știu că nu minte! Și apoi, tu vei 
fi aici și mă vei opri atunci când voi da greș... 

— Un șef de echipă care se înșală nu merită să rămână în 
această funcție! 

Cel mai ucigător pumn nu i-ar fi făcut mai rău colosului decât 
aceste vorbe. 

— Crezi că vă voi dezamăgi în halul ăsta? 

— Meseria noastră este o aventură plină de capcane; fii 
vigilent și perseverent, nu uita că materia, la fel ca și oamenii, 
tinde mereu către inerție și haos! Tu conduci, prin urmare, nu ai 
dreptul sa fii superficial; chiar și în somn, te vei gândi la munca 
ta din ziua anterioară și la cea care va urma a doua zi. 

In Vale, soarele apunea; artizanii își strângeau uneltele și se 
pregăteau să plece în tabăra din strâmtoare pentru a se odihni. 

Cei doi bărbaţi erau singuri în faţa locului de veci al lui Siptah. 

— Cu ce viaţă extraordinară ne-a binecuvântat cerul, Paneb! 
Ești conștient de șansa pe care ne-o dau zeii? 

Colosul se lipi de stâncă. 

— Pe zi ce trece, îmi realizez visul... Ce-aș putea cere mai 
mult? Știu totuși că trebuie să cercetez și mai departe puterea 
acestor locuri și înţelepciunea confreriei. lar ceea ce mi-a fost 
dat trebuie transmis mai departe. 

Fără grabă, îi urmară pe ceilalți membri ai echipei. Nefer știa 
că Paneb se afla la începutul unui nou drum, iar Paneb avea 
pentru Nefer o admiraţie pe care niciun cuvânt din lume n-ar 
putea-o exprima. În liniștea serii, fraternitatea care-i lega se 
scălda în culorile calde ale apusului de soare. 

Tt 

Ritualul din zori fusese îndeplinit, dar Nefer cel Tăcut nu se 
grăbea să dea semnalul de plecare către sat. Artizanii erau 
nerăbdători să-și revadă familiile, așa cum și el dorea s-o revadă 
pe Clara, dar nu-i venea să părăsească muntele, de parcă 
acesta acorda confreriei protecţia de care avea nevoie. 

— De-aș ajunge mai repede să mă odihnesc! își exprimă 
dorinţa Casa-Funie; poate că am ales bine locul pentru a săpa, 
dar roca e tare și nu-mi mai simt brațele! 

Maestrul de operă porni pe potecă, depănând în minte 
dramele Egiptului de după moartea lui Ramses cel Mare. Un 
faraon de o asemenea măreție își pusese amprenta atât de 
profund asupra ţării, încât urmașii săi sufereau comparându-se 
cu el și se străduiau din greu să umple golul creat în urma 
dispariţiei lui. Cât timp va mai trece până să apară un alt 
suveran demn de fondatorul Ramesseum-ului? 

In ciuda tuturor frământărilor, Locașul Adevărului continuase 
opera începută o dată cu crearea sa și îmbogăţise piatra de 
lumină. Cu doi șefi de echipă cu temperamente atât de diferite, 
Paneb și Hay, confreria păstra un dinamism necesar continuării 

lucrărilor, maestrului de operă revenindu-i datoria de a asigura 
unitatea artizanilor, îndrumați pe noi cărări de magia femeii 
înțelepte. 

Paneb purta pe umăr, ca pe un fulg, un sac plin cu silexuri 
ascuţite. 

— Ce vrei să faci cu pietrele astea? îl întrebă Ipuy Iscoditorul, 
care-și revenise. 

— Rar am întâlnit unele având această formă. Le voi ciopli și 
voi face dălţi pentru sculptori. 

— Câtă muncă de acum încolo! se văicări Renup cel Jovial. 

— Nu te preface mirat, îl ironiză Ched Salvatorul; un nou șef 
de echipă trebuie să arate cât de priceput este, iar noi va trebui 
să dovedim că suntem la înălţimea cerințelor lui. 

— Dar nu suntem decât niște oameni! protestă Casa. 

— Încă nu am uitat asta, mărturisi colosul; prea multă odihnă 
v-ar face rău! Când mâna se lenevește, își pierde iscusinţa. 

Câţiva artizani se întrebară dacă Paneb nu are cumva 
tendinţa de a nesocoti regulamentul, în caz de urgenţă; și un 
astfel de caz ar putea fi pregătirea echipamentului funerar al lui 
Siptah. 

t 

Calul lui Mehy era la capătul puterilor. Asudat, cu răsuflarea 
tăiată, cu inima bătându-i să-i sară din piept, nu mai putea 
galopa cum ar fi vrut stăpânul său. 

„Animal de nimic”, îl înjură generalul dându-i în grija 
rândașilor. 

Era al treilea pur sânge pe care Mehy îl obosea până la 
extenuare de dimineaţă, fără nici cel mai mic semn de afecțiune 
față de animalele pe care își vărsa nervii. Până și arcașii de elită 
suferiseră din cauza mâniei lui: prea moi, prea lenți, prea 
nesiguri! Generalul le demonstrase că rămăsese cel mai bun 
dintre ei, înainte de a pune la pământ, în luptă, un infanterist 
mai bine făcut decât el. 

Intrând în vila sa, îl respinsese pe intendentul care-i propunea 
o băutură rece și lenjerie parfumată, și se aruncă asupra soţiei 
sale, îi sfâșie rochia cea nouă și făcu dragoste cu atâta 
sălbăticie încât, preţ de câteva clipe, Serketa crezuse că simte, 
în sfârșit, plăcere. 

— M-a durut, șacalul meu drag! 

— Așteptarea asta mă exasperează... Masează-mi pântecele, 
am mâncat prea mult azi-dimineaţă! 

Mușchii generalului erau cuprinși de contracții dureroase. 

— Aliatul nostru nu va reuși, cobi el. 

— El, care de obicei e atât de prudent, părea optimist, îi 
aminti Serketa. 

— Locașul Adevărului ne-a făcut să pierdem de atâtea ori! 

— Pentru că n-am procedat cum trebuie, leul meu iubitor... De 
data asta, îl vom lovi chiar în inimă! 

— Lovitura fatală va fi împiedicată de nu știu ce protecție 
nevăzută... Acest Nefer pare a fi nemuritor! 

— Dacă dispare el, promise Serketa, confreria se va 
destrăma. 

— Să sperăm că tot așa se va întâmpla și cu triumviratul 
instalat în fruntea statului! Nu văd clar strategia cancelarului 
Bay. 

— Și totuși, e foarte simplă: cancelarul o iubește pe regină, o 
știe inaccesibilă, dar face tot ce se poate pentru ca ea să devină 
faraon. Bietul Siptah, infirm și lipsit de personalitate, nu e decât 
o momeală pentru curteni, în timp ce Tausert pune bazele 
puterii sale viitoare. 

— Bay este mai periculos decât credeam... 

— El nu există decât prin Tausert. După ce-l vom elimina pe 
maestrul de operă, vom porni atacul contra ei. Un adversar 
superb, aproape la fel de periculos ca și mine. 

Mehy se întinse pe burtă. 

— Freacă-mă pe mijloc... Caii ăștia tâmpiţi m-au deșelat. 

— Tausert are încredere în tine și această greșeală îi va fi 
fatală! 

Întinzându-și braţul în spate, generalul o apucă de păr pe 
soţia sa. 

— Regina asta nu înseamnă nimic; nu contează decât piatra 
de lumină! Atâta vreme cât maestrul de operă trăiește, nu 
putem ajunge la ea! 

— Atunci, nu mai e mult și va fi a noastră! 

t 

— Nu lipsește nicio unealtă, constată Imuni, după ce făcu un 
control riguros. 

— Cu atât mai bine, aprobă scribul Mormântului cu o voce 
obosită. Vreun incident de semnalat? 

— Deocamdată, niciunul! 

— Eşti absolut sigur? 

— Puteţi avea încredere în mine! 

Kenhir era liniștit doar pe jumătate. E adevărat că Imuni, cu 
temperamentul său de dihor, ar fi notat și cea mai mică 
neregulă; și totuși, bătrânul scrib era îngrijorat, de parcă satul 
era ameninţat de o catastrofă inevitabilă. Asta îl făcuse să 
colinde toată ziua pe străzi pentru a culege noutăţi de la unii și 
de la alții, dar nu află nimic alarmant. 

Soţia sa, Niut cea Neobosită, îi simţi neliniștea. 

— Necazuri mari? 

— Doar un vis urât, dar, de data asta, cu ochii deschiși! De 
azi-dimineaţă, nu încetez să-mi fac gânduri negre. 

— Poate că, fără să știu eu, aţi mâncat prea mult! 

— Nici nu poate fi vorba de așa ceva! O să citesc puţin și o să 
mă liniștesc. 

Niut, atât de echilibrată de obicei, se simţi deodată 
îngrijorată. Kenhir îi mărturisise frământările sale. 

Dar această stare îi dispăru repede, o dată cu măturatul, făcut 
cu aceeași energie ca altădată. 

t 

Calm, ori de câte ori se odihnea în casa maestrului de operă, 
Negruțu’ era, de data asta, într-un du-te-vino continuu, venea să 
ceară câte o mângâiere, se culca, apoi se ridica din nou. 

Nefer încerca zadarnic să-l potolească; în ochii maronii ai 
câinelui stăruia o întrebare pe care Tăcutul nu reușea s-o 
înțeleagă. 

— Ţi-ai pierdut amuleta? spuse Clara, îngrijorată. 

Nefer își duse mâna la gât. Nodul lui Isis dispăruse. 

— Cred că s-a rupt curelușa, fără să-mi dau seama. 

— O să-ţi dau alta chiar mâine! 

Femeia înțeleaptă zări o bucăţică de papirus, care fusese 
strecurată pe sub ușa de la intrare. O luă și citi mesajul, lăsând- 
o apoi pe o masă joasă. 


— Sunt chemată la auxiliari... Un accident. ÎI iau și pe 
Negruţu' cu mine; vă fi bucuros să zburde. 
t 


Fierarul Obed era surprins. 
— Un accident? Nu, nu cred... Auxiliarii au plecat deja de ceva 
vreme. 

— Să verificăm, totuși! ceru Clara. 

Însoţită de fierar, inspectă atelierele. 

Nici ţipenie om. 

Când se întoarse acasă, femeia înţeleaptă constată îndată că 
bucata de papirus nu se mai afla pe masa cea joasă. 

Negruțu' ţâșni în direcția camerei și scoase un urlet sfâșietor. 
Clara veni și ea, în fugă. 

— Nefer, ce se întâmplă? Nefer... Răspunde-mi! 

Cu un silex înfipt în inimă, maestrul de operă stătea într-un 
fotoliu, cu degetele încleștate, strângând braţele acestei mobile 
confortabile. 

În privirea sa, abia se mai zărea o luminiţă. Nefer luptase, 
peste puterile sale, s-o poată revedea pentru ultima oară pe 
femeia pe care o iubise atât de mult în viața sa pământeană și 
pe care nu va înceta s-o iubească în veci. 

Din gura sa, pe care moartea o încleștase, nu mai putea ieși 
niciun sunet, dar Clara, punându-și mâinile, cu patimă, pe cele 
ale lui Nefer, împărtăși din tot sufletul această ultimă clipă de 
comuniune și de fericire, pe care Tăcutul știuse s-o smulgă 
destinului. 


t Capitolul 75 


De la moartea lui Nefer, pale de nisip se abăteau cu violenţă 
asupra satului, bântuit de vaiete care păreau să coboare de pe 
creastă. Muntele trosnea de parcă ar fi ameninţat să se prăvale 
peste Locașul Adevărului. Soarele nu mai putea străpunge norii 
cenușii, iar ziua era asemenea nopţii. 

Femei, bărbaţi și copii rămâneau pe gânduri, fără să mai 
poată mânca. Nimeni nu mai îndrăznea să scoată o vorbă. 
Orătania Nesuferită își ţinea capul între aripi, Fermecătoarea 
stătea ascunsă sub un scaun din paie, iar Negruţu', sub patul 
Clarei. 

Nicio preoteasă nu avusese curajul să depună ofrande pe 
altarele strămoșilor, ca și când aceștia ar fi părăsit confreria. 
Întregul sat simţea, neputincios, moartea maestrului său de 
operă, fără de care gesturile cele mai obișnuite nu mai aveau 
vreun sens. 

Încetul cu încetul, nisipul acoperea terasele, dar nimeni nu se 
mai gândea să facă vreun gest pentru a-și apăra locuinţa. Nu 
era, oare, drept ca mânia zeilor, stârnită de o crimă mai mult 
decât oribilă, să șteargă de pe faţa pământului această 
comunitate? 

În lipsa Tăcutului, cine ar mai fi avut chef să folosească vreo 
unealtă sau indecenţa de a se gândi la fericire? El lăsase în 
urma sa niște orfani incapabili să supravieţuiască. 

— N-avem dreptul să ne purtăm astfel, îi spuse Paneb Clarei; 
îl jignim pe Nefer, distrugându-i opera. Să celebrăm funeraliile 
maestrului nostru de operă, așa cum ne-o cer ritualurile sacre. 
Dacă nu, el va rămâne, într-adevăr, mort. Datoria confreriei este 
aceea de a asigura prezenţa lui eternă printre noi. 

Femeia înțeleaptă se ridică anevoie, ajutată de colos. 

Când Clara apăru pe uliţa principală a satului, furtuna se 
linişti. 

Unul câte unul, târându-și picioarele, Slujitorii Locașului 
Adevărului o urmară pe femeia înţeleaptă, către templu. 

t 

Baroase, dălți, tesle, echere, nivele, perpendiculare, mese de 
ofrandă, pat, oglinzi, sandale, cufere și alte obiecte fabricate cu 
dragoste de către artizanii Locașului Adevărului, toate fuseseră 
depuse în mormântul lui Nefer cel Tăcut. Printre statui, cea mai 
emoţionantă era una care îi reprezenta pe maestrul de operă și 
pe soția lui, așezați unul lângă altul; Clara își trecea braţul stâng 
în jurul umerilor soţului său, protectoare, iar privirile lor erau de 
o extraordinară intensitate. 

În pragul locașului de veci, se afla un scaun cu picioarele de 
forma celor ale unui taur, pe care trona o statuetă simbolizând 
KA-ul maestrului de operă, puterea sa creatoare, de-a pururi vie 
în Lumea Cealaltă. 

Ritualul luă sfârșit. Femeia înțeleaptă plantă la intrarea în 
mormânt, copacul pe care Osiris îl crease pentru zei și pentru 
oameni și ale cărui frunze aveau forma unei inimi. 

Nimeni nu reușise să-și stâpânească lacrimile și fiecare 
admira demnitatea văduvei care, însoţită de gemetele 
sfâșietoare ale lui Negruțu', părea totuși că-și pierde cunoștința. 
Făcând eforturi supraomenești, Clara reuși, cu ajutorul lui 
Paneb, să ajungă acasă, și aici se prăbuși pe pat, fără putere. 

Amorţit, satul era cufundat într-o tristețe apăsătoare, pe care 
nici măcar un râs de copil n-o putea consola. 

Pierzându-și șeful, confreria nu era, oare, condamnată să 
dispară? 

t 

Trecuseră trei zile. 

Ușa se deschise și femeia înțeleaptă apăru, sfârşită de durere; 
avusese totuși voința de a-și înfrunta suferința, machiindu-se și 
îmbrăcând rochia de mai-mare a preoteselor lui Hathor. De o 
frumuseţe și o demnitate extraordinară, Clara părea să facă 
parte din altă lume, în care nu mai existau nici bucurii, dar nici 
tristeţe. 

— Dacă cineva are nevoie de mine, îi spuse ea scribului 
Mormântului, sunt gata să-l îngrijesc. 

— Există ceva și mai urgent, Clara; am reușit să-i liniștesc pe 
cei mai porniţi, dar trebuie să convocam imediat tribunalul 
satului. S-au adunat prea multe plângeri. 

— Plângeri... Împotriva cui? 

— Împotriva lui Paneb. Acuzaţiile sunt grave, trebuie să ţinem 
seama de ele. 

t 

Toți sătenii se adunaseră în curtea neacoperită a templului lui 
Maat și Hathor. Înainte de a face o anchetă minuțioasă, 
președintele tribunalului, scribul Mormântului, trebuia să asculte 
acuzaţia și apărarea. Alături de el, femeia înțeleaptă, șeful 
echipei din stânga și două preotese ale lui Hathor, precum și 
soțiile lui Pai Pâinică-Bună și Karo cel Posac. 

— Ne confruntăm cu cea mai mare tragedie pe care a trăit-o 
vreodată acest sat, declară Kenhir, cu o voce stinsă. Maestrul de 
operă Nefer cel Tăcut a fost asasinat în propria locuinţă. Cel 
care a comis această crimă abominabilă se află printre noi. Dacă 
a mai păstrat în el puţină demnitate, să mărturisească și să-și 
explice acest gest! 

Nicio voce nu rupse tăcerea. 

— Femeia  înțeleaptă ne-ar putea preciza împrejurările 
dramei? întrebă Kenhir. 

— Am primit un mesaj prin care eram chemată să îngrijesc un 
auxiliar rănit. Era, desigur, o minciună, pentru a mă face să plec 
de acasă. Când m-am întors, mesajul dispăruse, iar soțul meu 
era mort. 

— Cum a fost asasinat Nefer cel Tăcut? 

— l-a fost înfipt în inimă un silex foarte ascuțit, cioplit cu grijă. 

— Se vede treaba că vinovatul avea multă forţă, interveni 
lpuy Iscoditorul iar eu l-am văzut pe Paneb aducând mai multe 
silexuri, strânse de pe jos, în tabăra din strâmtoare. Ched 
Salvatorul nu mă va contrazice. 

Pictorul fu obligat să garanteze veridicitatea mărturiei 
sculptorului. 

Paneb reacţionă cu violență: 

— Îndrăzniţi să mă acuzaţi de uciderea tatălui meu adoptiv, 
omul pe care îl veneram, numai pentru că aţi văzut că am 
adunat niște pietre de pe munte? 

— Este adevărat că Paneb a adus aceste pietre, preciză Ched 
Salvatorul, fapt remarcat și de alţi artizani ai echipei din 
dreapta... Începând cu asasinul! Așa i-a venit ideea să-l ucidă pe 
Nefer cu un silex, pentru ca acuzaţia să cadă asupra noului șef 
al echipei. 

— Am asistat la o ceartă violentă între Nefer și Paneb, spuse 
Unesh Șacalul. Nu puteau cădea de acord asupra felului în care 
trebuia terminat mormântul lui Sethi al II-lea. 

— Este foarte adevărat, recunoscu colosul, dar ne 
împăcaserăm! 

— Mi-ai mărturisit că nu-ţi plăcea atitudinea maestrului de 
operă față de rege, preciză Renup cel Jovial. 

— Pot adăuga ceva și mai grav! reluă Unesh. Pai și cu mine 
am șters o mână roșie pictată pe ușa maestrului de operă, 
pentru ca această prevestire să nu se adeverească. Și acea 
mână era mare cât a lui Paneb! 

Pai aprobă dând din cap. 

— Nu pot ţine seama de o probă pe care aţi distrus-o! spuse 
Kenhir, iritat. 

— Nu ne putem îndoi de cuvântul acestor doi artizani, 
interveni Ilmuni, scribul-asistent, cu atât mai mult cu cât l-am 
văzut pe Paneb încercând să forţeze ușa maestrului de operă și 
i-am auzit clar teribila ameninţare: „Deschide sau vei muri chiar 
în noaptea asta!” 

— Paneb fusese otrăvit de către asasin, le aduse la cunoștință 
femeia înțeleaptă; moartea de care pomenea era propria 
moarte. 


— Paneb e vinovat, insistă Imuni; n-a urmărit decât să fie 
adoptat de Nefer cel Tăcut, pentru ca acesta să-l aleagă șef de 
echipă. După ce și-a atins scopul, s-a debarasat de protectorul 
său, care-l demascase pe impostor. Eu am studiat arhivele 
confreriei și pot dovedi că am legături de familie, desigur, 
îndepărtate, cu Nefer. Pe mine ar fi trebuit să mă aleagă drept 
fiu adoptiv, nu pe Paneb! 

Scribul-asistent dădu la iveală un papirus pe care își notase 
date ce-i justificau pretenţiile. 

Paneb era cât pe ce să se repeadă asupra mustăciosului, dar 
Ched Salvatorul îl opri. 

— Afirmațiile lui lmuni nu sunt fondate, declară, cu 
seninătate, femeia înțeleaptă. Oricare ar fi legăturile pe care le 
evocă, nicio neînțelegere nu-l despărțea pe Nefer de Paneb, fiul 
pe care îl alesese de bunăvoie! Îi unea o legătură de invidiat. 

În ciuda celor spuse de văduvă, Imuni nu renunţă. 

— Sunt multe indicii care-l acuză pe Paneb! Propun ca 
tribunalul să-l declare vinovat. 

— Nu trebuie să ne lăsăm înșelaţi de gelozia lui Imuni, obiectă 
Ched Salvatorul. 

— Nu există nicio probă convingătoare, declară Kenhir. 

— Există posibilitatea de a cunoaște adevărul, spuse femeia 
înţeleaptă, cu gravitate: să-l supunem pe Paneb probei 
Locașului Acacia. Dacă scapă cu viaţă, va fi considerat 
nevinovat. 

t 

Aici, în Locașul Acacia, se întruneau câteva preotese ale lui 
Hathor inițiate în misterele lui Osiris; pe mormântul zeului 
asasinat de fratele său, Seth, crescuse un acacia ai cărui spini îl 
sfâșiau pe sperjur. 

În faţa lor, Paneb afirmase că nu era vinovat de crima pentru 
care era acuzat. 

— Viaţa și moartea se unesc în acest copac, spuse femeia 
înţeleaptă. Când el se usucă, viaţa îi părăsește pe cei vii până 
când Isis vindecă rănile făcute de Seth; atunci, copacul 
înfrunzește și ființa nevinovată nu mai are de ce să se teamă de 
el. Înaintează, Paneb, și fă-te una cu el! 

Spinii erau mari și ascuţiţi, parcă mai primejdioși decât 
pumnalele, gata să pătrundă adânc în carne. Dar colosul nu 

putea da înapoi; ar fi fost considerat vinovat și ar fi primit 
pedeapsa capitală. 

Paneb îmbrăţișă copacul vieţii și al morții. 

Tt 

Când Zelosul ieși teafăr din Locașul Acacia, până și Imuni fu 
nevoit să se încline în faţa judecății lui Osiris. Spinii copacului se 
retrăseseră, fără să-l rănească pe artizanul cel cinstit. 

Nicio acuzație nu avea să i se mai aducă lui Paneb, curat ca 
lacrima. 

— N-am crezut nicio clipă că ești vinovat! îi mărturisi Clara. 

— Această crimă nu va rămâne nepedepsită, ţi-o jur! 

Femeia înţeleaptă urcă până la locul de veci al maestrului de 
operă. Paneb o urmă. 

— Privește acest sat, îl sfătui ea; seamănă cu o corabie care 
înfruntă furtuna. Dacă nu veghem asupra lui, dacă nu-i dăm tot 
ce avem mai bun în noi, riscă să se ducă la fund, și atunci ar 
însemna că asasinul lui Nefer a ucis întreaga confrerie. Nefer nu 
va fi niciodată înlocuit, iar suferinţa noastră va fi mereu aceeași. 
Dar trebuie să-i continuăm opera și să dăm viaţă Locașului 
Adevărului. 

Un șoim zbură peste sat, se roti de câteva ori pe deasupra 
necropolei, apoi se înălţă către soare, bătând din aripi cu putere. 

— E sufletul lui Nefer cel Tăcut, spuse Clara în șoaptă; ne 
arată drumul către lumină. 

